
Vos tik pasitaikius progai, Konsuela išėjo iš svetainės ir nusi- 
leido į sodą. Saulė leidosi, ir blyškios ankstyvosios žvaigždės tai- 
kiai švietė danguje, dar rausvame vakaruose ir jau tamsiame ry- 
tuose. 

Jauna artistė panoro įkvėpti tyro vėsaus pirmųjų rudens va- 
karų oro. Aistringas ilgesys spaudė jai krūtinę, kartu žadinda- 
mas sąžinės graužalį, ir valiai sustiprinti ji šaukėsi visų savo 
sielos galių. Ji galėtų paklausti savęs: „Nejaugi nežinau, myliu 
ar neapkenčiuė“ Konsuela virpėjo, tarsi nujausdama, kad tvirtybė 
apleidžia ją pavojingiausią gyvenimo minutę; ir pirmą kartą ji 
suabejojo savo įausmo užuomazga, tuo šventu tikėjimu savo ke- 
tinimų skaistumu, kas visuose išbandymuose teikdavo jai jėgų. 
Ji išėjo iš svetainės, kad pabėgtų nuo Andzoleto kerų, ir sykiu 
miglotai -geidė, kad jis pasektų paskui ją. Lapai jau buvo pradėję 
kristi; kai suknelės užkliudyti jie šlamėjo iš paskos, jai vaidenosi 
kažkieno žingsniai. Pasirengusi bėgti, bijodama atsisukti, ji su- 
stodavo, tarsi prikaustyta vietoje stebuklingos jėgos. | 

Paskui ją iš tiesų kažkas ėjo, bet nedrįsdamas ir nenorėdamas 
išsiduoti. Tai buvo Albertas. Nepripažįstantis tuščio veidmainiš- 
kumo, vadinamo padorumu, dėl savo didelės meilės jausdamasis 
aukščiau bet kokios tariamos gėdos, jis po minutės išėjo įkandin 
jos, nusprendęs paslapčia ją saugoti ir neleisti gundytojui pri- 
eiti. Andzoletas pastebėjo tą naivų skubotumą, bet ne kažkiek 
tesusijaudino: pernelyg aiškiai matė Konsuelos sumišimą ir jautė 
savo pergalę užtikrintai; jo savimana, lengvų pergalių sukelta, 
buvo tokia didelė, kad jis nutarė nespartinti įvykių, daugiau ne- 
erzinti savo mylimosios, nesukelti šeimai nerimo. „Dabar nėra 
reikalo skubėti, — kalbėjo jis sau.— Mano nerimas tik suteiktų jai 
jėgos, o mano liūdnas, prislėgtas veidas sunaikins jos pykčio li- 
kučius. Jos protas išdidus — pasikliausim jos jausmais. Ji, be 
abejonės, nebe tokia rūsti kaip Venecijoje, čia jos charakteris 
sušvelnėjo. Nieko tokio, jei varžovui nukris kokia laimės diene- 
lė — rytoj ji bus mano, o galbūt dar šiąnakt! Pamatysim! Ne- 
gąsdinsim jos, nes dar sugalvos ką nors beviltiško. Ji manęs ne- 
išdavė. Iš gailesčio ar iš baimės seniams ji pristatė mane savo 
broliu, ir jie, nepaisant visų mano išsišokimų, ryžosi mane pa- 

kęsti iš meilės jai. Taigi pakeisime taktiką. Pasieksiu savo grei- 
čiau negu tikėjausi; galima ir atsikvėpti. 

Ir grafas Kristianas, ir kanauninkė, ir kapelionas buvo be galo 
nustebinti pamatę, kaip staiga į gera pasikeitė Andzoleto ma- 
nieros, koks kuklus tapo jo tonas, kaip ramiai ir paslaugiai ėmė 
jis elgtis. Andzoletas gana mikliai pašnibždom pasiskundė ka- 
pelionui itin stipriu galvos skausmu pridurdamas, kad apskritai 
vyną vartoja saikingai, o čia per pietus išgėrė vengriškojo, netu- 
rėdamas supratimo, ar jis stiprus, ir šis trenkė jam į galvą. Po 
Iminutės šis prisipažinimas buvo persakytas vokiškai kanauninkei ir 
grafui, priėmusiam jaunuolio bandymą pasiteisinti su didžiadva- 
sišku palankumu. Venceslava iš pradžių buvo mažiau nuolaidi, 
bet komedianto pastangos jai patikti, aukštuomenės garbstymai, 
susižavėjimas pilyje viešpatavusia tvarka — visa tai netruko nu- 
ginkluoti jos geranorišką, nepiktą prigimtį. Iš pradžių ji klausėsi 
jo iš neturėjimo ką veikti, bet ilgainiui ėmė gyvai dalyvauti po- 
kalbyje ir sutiko su broliu, kad Andzoletas puikus, žavingas jau- 
nuolis. | 

Konsuela iš pasivaikščiojimo sugrįžo po valandos, ir šis laikas 
Andzoletui nepraėjo tuščiai. Jis suspėjo palenkti savo pusėn visą 
šeimą ir buvo įsitikinęs, kad galės pasilikti pilyje tiek dienų, kiek 
jam prireiks pasiekti savo tikslą. Jis nesuprato, ką vokiškai kal- 
bėjo senasis grafas Konsuelai, bet iš žvilgsnių, nukreiptų į jį, ir 
iš nustebusios ir sutrikusios jaunos merginos išvaizdos atspėjo, 
kad senasis grafas pažėrė jo adresu pagyrų ir netgi mažumą pa- 
barė ją už nepakankamą dėmesį tokiam mielam broliui. 

— Paklausykite, sinjora,— kreipėsi į ją kanauninkė, kuri, kad 
ir kaip nemėgo Porporinos, visgi linkėjo jai gero, o, be to, tai lai- 
kė dievobaimingo žmogaus pareiga,— per pietus jūs pykote ant 
savo brolio, ir, tiesą sakant, tuomet jis buvo to nusipelnęs; bet 
jis geresnis, ncgu pasirodė mums iš pradžių. Jis švelniai jus Myli 
ir ką tik daug apie jus kalbėjo su giliu jausmu, netgi su pagarba. 
Nebūkite jam griežtesnė už mus. Jeigu padaugino išgerti per 
pietus, tai, aš įsitikinusi, yra labai dėl to susikrimtęs, ypač dėl 
jūsų. Pakalbėkite su juo, nebūkite šalta žmogui, su kuriuo jus 
sieja tokie artimi kraujo ryšiai. O dėl manęs, tai Nors mano 
brolis, baronas Frydrichas, jaunystėje ir mėgo mane paerzinti ir 
netgi dažnai labai pykdė, aš niekuomet nė valandos negalėjau iš- 
būti su juo susipykusi. 

Konsuela, nedrįsdama nei paprieštarauti gerajai senutei, nei 
pritarti jos paklydimui, buvo nugalėta tos naujos sumanios An- 
dzoleto atakos, kurios reikšmė jai buvo aiški. 


— Jūs nesupratote, ką pasakė mano sesuo? — paklausė Kris- 
tianas jaunuolio.— Tuoj išversiu viską dviem žodžiais: ji prie- 
kaištauja Konsuelai už tai, kad yra jums per daug motiniškai 
griežta. O aš įsitikinęs, kad pati Konsuela trokšta susitaikyti. Na, 
pasibučiuokite, vaikai mano! Na, mielas jaunuoli, ženkite pirmą 

žingsnį, ir jeigu praeityje ir buvote jai kuo nors nusikaltęs, pa- 
prašykite, kad ji jums atleistų. 

Andzoletas nevertė kartoti to antrą kartą. Sugriebęs dreban- 
čią Konsuelos ranką, kurios ji nesiryžo ištraukti, tarė: 

— Taip, aš buvau labai kaltas prieš ją ir taip smarkiai gai- 
liuosi, kad visos mano pastangos užsimiršti tik dar labiau drasko 
mano širdį. Ji puikiai tą žino ir, jei neturėtų geležinės valios, 
jei taip nesididžiuotų savo stiprybe ir negailestingu dorybingu- 
mu, suprastų, kad mane jau ir taip pakankamai nubaudė sąžinės 
priekaištai. Atleisk man, sesuo, ir sugrąžink man savo meilę, nes 
kitaip aš tuoj pat išvažiuosiu ir klajosiu po platųjį pasaulį ne- 
vilties apimtas, vienišas ir besiilgintis. Visur svetimas, be para- 
mos, be patarimo, be prieraišumo, aš nebegalėsiu daugiau tikėti 
Dievu, ir mano paklydimai kris ant tavo galvos. 

Ši atgailos kalba ypatingai sujaudino grafą ir pravirkdė gerąją 
kanonisę. 

— Girdite, Porporina! — sušuko ji.— Tai, ką jis kalba, — pui- 
ku ir teisinga. Pone kapelione, jūs privalote, vardan mūsų reli- 
gijos, įsakyti sinjorai susitaikyti su broliu. 

Kapelionas jau norėjo įsikišti, bet Andzoletas, nesulaukęs jo 
pamokslo, sugriebė ir apkabino Konsuelą ir, nepaisydamas jos 
priešinimosi ir išgąsčio, aištringai pabučiavo prieš pat kapeliono 
nosį ir visų dalyvaujančių pamokymui. 

Konsuela, apimta siaubo dėl tokios įžūlios apgaulės, nebega- 
„lėjo toliau jos tęsti. 

— Gana! — ištarė ji.— Pone grafe, išklausykite mane. 

Ji jau norėjo viską papasakoti, bet įėjo Albertas. Ir tuoj. pat 
mintis apie Zdenką siaubu sukaustė pasirengusią atsiverti jos 
sielą. Nepermaldaujamas Konsuelos globėjas mokėjo be triukšmo 
ir be nereikalingų žodžių išvaduoti ją nuo priešo, jeigu ji būtų 
jį parodžiusi. 

Ji išblyško, su karčiu priekaištų žvilgtelėjo į Andzoletą, ir 
Žodžiai sustingo jos lūpose. 

Lygiai septintą valandą vakaro visi vėl susėdo už stalo — va- 
karieniauti. Jeigu tokių dažnų valgymų aprašinėjimas gali atimti 
apetitą mano nuostabiosioms skaitytojoms, aš esu priverstas joms 
pasakyti, kad mada susilaikyti nuo valgio tais laikais ir toje ša- 
lyje nebuvo gerbiama. Atrodo, jau užsiminiau apie tai, kad Mil- 
žinų pilyje valgė lėtai, sočiai ir dažnai — vos ne pusė dienos 
praeidavo prie pietų stalo; ir, prisipažinsiu, Konsuelai, nuo vai- 
kystės priverstai per dieną tenkintis keliais šaukštais virtų ryžių, 
ta Lukulo puota atrodė mirtinai ilga. Beje, šį kartą ji nepastebė- 
io, kiek laiko truko vakarienė — valandą, akimirksnį ar šimt- 
metį. Ji taip pat menkai tesuvokė, kad egzistuoja, kaip ir Al- 
bertas, kai būdavo vienas savo oloje. Jai atrodė, kad yra girta, — 
taip smarkiai gėda, meilė ir siaubas trikdė visą jos esybę. Ji 
nieko nevalgė, nieko negirdėjo: ir nematė aplink save. Sukrėsta, 
tarsi žmogus, lekiąs bedugnėn ir matantis, kaip viena po kitos 

lūžta silpnos šakelės, už kurių bando nusitverti, ji žvelgė į pra- 
rajos dugną, ir jos galva sukosi, ausyse gaudė. Andzoletas sė- 
dėjo šalia jos, lietė jos suknelę, netikėtai priglusdavo alkūne 
prie jos alkūnės, koja — prie jos kojos. Norėdamas jai patarnau- 
ti jis paliesdavo jos rankas ir akimirksnį sulaikydavo savosiose, 
bet tame akimirksnyje, tame deginančiame paspaudime glūdėjo 
ištisas palaimos pasaulis... Paslapčia jis šnibždėjo jai žodžius, ku- 
rie užimdavo kvapą, rijo ją akimis... Nutaikydamas akimirksnį, 
trumpą, kaip žaibas, jis mainėsi su ja stiklinėmis ir glaudė lūpas 
prie krištolo, kurį ką tik lietė jos lūpos. Jam pavykdavo būti 
jai liepsna ir atrodyti šaltam, kaip marmuras, visiems kitiems. Jis 
kuo maloniausiai elgėsi, pagarbiai šnekučiavosi, buvo nepapras- 
tai atidus kanonisei, kupinas pagarbos kapelionui, siūlė jam ge- 
riausius Mėsos kąsnelius ir pats juos pjaustė su gracingu mik- 
lumu žmogaus, pripratusio prie gerų valgių. Jis pastebėjo, kad 
dievobaimingasis tėvas buvo smaližius, bet iš kuklumo inaldė 
savo rajumą. Kapelionui labai patiko jaunuolio paslaugumas, ir 
jis netgi palinkėjo, kad šis naujasis taurininkas iki savo dienų 
pabaigos prabūtų Milžinų pilyje. 

Visi pastebėjo, kad Andzoletas gėrė tik vandenį, ir kai kape- 
lionas, tarsi atsidėkodamas už jo paslaugumą, pasiūlė jam vyno, 
atsakė taip garsiai, kad visi galėjo išgirsti: 

— Tūkstantį kartų dėkoju, bet daugiau jau nebepakliūsiu. 
Jūsų puikusis vynas klastingas: neseniai mėginau rasti jame už- 
simiršimą, bet dabar mano nelaimės praėjo, ir aš grįžtu prie 
vandens, savo įprasto gėrimo ir ištikimo draugo. 

Vakaras užsitęsė šiek tiek ilgiau nei paprastai. Andzoletas 
vėl dainavo, ir šį kartą — Konsuelai. Jis rinkosi jos mėgstamų 
senovės kompozitorių kūrinius, kurių pati jį mokė, ir atliko juos 
taip stropiai, zu tokiu nepriekaištingu skoniu ir subtiliu suprati- 
mu, kurių ji visuomet iš jo reikalavo. Tai buvo naujas primini- 
mas pačių brangiausių, pačių skaisčiausių jos meilės ir susižavė- 
jimo Menu minučių. 

Kai ėmė skirstytis, Andzoletas, nutaikęs tinkamą momentą, 
sušnibždėjo: 

— Aš žinau, kur tavo kambarys: mane įkurdino tame pačiame 
koridoriuje. Vidurnaktį atsiklaupsiu ant kelių prie tavo durų ir 
taip praklūpėsiu iki ryto. Neatsisakyk išklausyti mane nors vieną 
akimirksnį. Aš nesiveržiu iš naujo užkariauti tavo meilę — esu jos 
nevertas. Žinau, kad negali manęs mylėti, žinau, kad kitam su- 
teikei laimę ir kad man reikia išvažiuoti. Aš išvažiuosiu su nu- 
žudyta siela, ir paskutines mano dienas valdys furijos. Bet nevyk 
manęs, neištarusi užuojautos žodžio, neištarusi „atleisk“! Jeigu 
to nepadarysi, auštant apleisiu pilį ir tuomet visiems laikams pra- 
Žūsiu. 

— Nekalbėkite taip, Andzoletai. Mes turime su jumis išsi- 
skirti dabar, atsisveikinti amžinai. Aš jums atleidžiu ir linkiu... 

— Gero kelio, — ironiškai užbaigė jis, bet, tuoj pat sugrįžęs 
prie savo veidmainiško tono, tęsė: — Tu negailestinga, Konsu- 
ela. Tu nori, kad aš galutinai pražūčiau, kad manyje nebeliktų nė 
vieno gero jausmo, nė vieno gero prisiminimo. Ko tu bijai? Ar 
neįrodinėjau tau tūkstantį kartų savo pagarbos, savo meilės skais- 
tumo?ė Kai beprotiškai myli, argi netampi vergu? Nejaugi tu 
nežinai, kad užtenka vieno tavo žodžio, kad sutramdytum, pa- 
vergtum mane? Vardan dangaus, jeigu tik nesi to žmogaus, už 
kurio išteki, meilužė, jeigu jis ne šeimininkas tavo kambaryje 
ir nesidalina su tavimi visas tavo naktis. .. 

— Jis ne mano meilužis ir niekuomet juo nebuvo, — pertrau- 
kė jį Konsuela įžeistos nekaltybės tonu. 

Jai derėjo sutramdyti šį išdidų protrūkį, natūralų, bet dabar 
pernelyg atvirą. Andzoletas nebuvo bailys, bet mylėjo gyvenimą, 
ir jeigu būtų žinojęs, kad Konsuelos kambaryje ras narsų sargą, 
tai kuo ramiausiai būtų likęs savo kambaryje. Nuoširdumas, nu- 
skambėjęs jaunos merginos atsakyme, galutinai suteikė jam drą- 
sos. ' 

— Vadinasi, aš nepražudysiu tavo ateities, — tarė jis, — aš bū- 
siu toks atsargus, toks vikrus, įeisiu taip tyliai ir kalbėsiu taip 
tyliai, kad nesutepsiu tavo reputacijos. O be to, argi aš ne tavo 
brolis? Kas čia keisto, kad prieš išvykdamas auštant, aš atėjau 
pas tave atsisveikinti. 

— Ne, ne, neateikite! — su siaubu ištarė Konsuela.— Grafo 
Alberto kambariai yra šalia, galbūt jis jau viską numano. An- 
dzoletai, jeigu jūs ateisite... aš nelaiduoju už jūsų gyvybę. Sa- 
kau jums rimtai: mano gyslose kraujas stingsta iš siaubo! .. 

Ir ši tiesų, Andzoletas, laikęs jos ranką savojoje, pajuto, kaip 
ji tapo šaltesnė už marmurą. | 

— Jeigu priversi mane stovėti prie tavo durų ir su tavimi 
ginčytis, tai iš tikrųjų pastatysi mane į pavojų, — šypsodamasis 
pertraukė ją,— bet jeigu tavo durys bus atidarytos, o mūsų bu- 
činiai nebylūs, mums nėra ko bijotis. Prisimink, kaip mes per 
naktis sėdėjome pas tave Korte Minelyje, nesutrukdę niekam 
iš tavo gausybės kaimynų. O dėl manęs, jeigu nėra kitos kliūties, 
be grafo pavydo, ir kito pavojaus, išskyrus mirtį... 

Tą minutę Konsuela pamatė, kaip grafo Alberto žvilgsnis, 
paprastai apsiblausęs, nukreiptas į Andzoletą, staiga tapo aiškus 
ir gilus. Jų žodžių girdėti jis negalėjo, bet atrodė — jis klauso 
akimis. Konsuela išlaišvino savo ranką iš Andzoleto rankos iI 
prislėgtu balsu tarė: 

— Ach! Jeigu tu mane myli, neerzink to baisaus Žmogaus. 

— Tu bijai dėl savęs? — greitai paklausė Andzoletas. 

— Ne, bet dėl visų tų, kas susiję su manimi ir grasina man. 

— Ir dėl tų, kurie tave dievina, žinoma? Na ką gi, tegu taip! 
Numirti tavo akyse, numirti prie tavo kojų! O, aš šito ir teno- 
riu! Ateisiu pas tave vidurnaktį; pamėgink neįleisti manęs, iik 
pagreitinsi mano pražūtį. 

— Kaip! Jūs rytoj išvažiuoiate ir su niekuo neatsisveikinate? — 
paklausė Konsuela pamačiusi, kad jis, nusilenkęs grafui ir ka- 
nauninkei, nieko jiems nepasakė apie savo išvykimą. 

— Ne,— atsakė jis — mane norėtų sulaikyti, o aš matydamas, 
kad aplinkui visi tarsi susimokė prailginti mano kančias, ko gero, 
prieš savo valią nusileisčiau. Tu perduosi visiems mano atsipra- 
šymą ir atsisveikinimą. Aš įsakiau palydovui pabalnoti arklius 
ketvirtai valandai ryto. | 

Tai buvo gryna tiesa. Keisti žvilgsniai, kuriuos Albertas laidė 
į jį štai jau keletas valandų, nepraslydo pro Andzoletą. Jis nu- 
tarė ryžtis viskam, bet buvo pasirengęs ir bėgti. Dėl visa ko jo 
arkliai arklidėje stovėjo pabalnoti, ir palydovas gavo įsakymą 
nesigulti. 

Kai Konsuela sugrįžo į savo kambarį, ją apėmė tikras siaubas. 
Ji nenorėjo Andzoleto matyti pas save ir kartu bijojo, kad kas 
nors nesutrukdytų jam ateiti. Dvejopas, apgaulingas neįveikiamas 
jausmas nenustojo jos kankinęs ir vertė jos širdį plakti ne į tak- 
tą su sąžine. Dar niekuomet ji neatrodė sau tokia nelaiminga, 
apleista, tokia vieniša. 

„O! Mano mokytojau Porpora, kur jūs? — sušuko ji širdyje.— 
Jūs vienas galėtumėt mane išgelbėti, jums vienam žinoma mano 
negalia ir man gresiantys pavojai. Tik jūs, griežtas, nepatiklus, 
koks turi būti tėvas ir draugas, galėtumėt sulaikyti mane ir ne- 
leisti nugarmėti bedugnėn, kurion lekiu. Bet nejaugi aplink mane 
nėra draugų+ Nejaugi graias Kristianas nepasiruošęs tapti man 
tėvu? Argi netaptų man motina kanauninkė, jei turėčiau tvirtybės, 
nebijodama jos prietarų, atverti ja: savo širdį? O Albertas, argi 
jis ne mano ramstis, ne brolis, ne vyras, jei tik sutikčiau ištarti 
vieną žodį? Taip! Jis gali būti mano išgelbėtojas, o aš jo bijau, 
atstumiu!.. Reikia eiti pas juos, pas visus tris, — pridūrė ji sto- 
damasi ir susijaudinusi pradėjo vaikščioti po kambarį, — aš turiu 
sujungti savo likimą su jais, ieškoti pas juos apgynimo, pasislėpti 
po šių angėlų sargų sparnais. Šalia jų — ramybė, orumas, garbė; 
pažeminimas ir neviltis laukia manęs šalia Andzoleto. O taip! 
Reikia citi pas juos, atgailauti dėl to, kas atsitiko aną baisią 
dieną, papasakoti, kas man darosi, kad jie galėtų sulaikyti, ap- 
ginti mane nuo manęs pačios. Reikia jiems duoti priesaiką, reikia 
ištarti tą baisųjį „taip“, kuris pastatys neįvcikiamą užtvarą tarp 
manes ir Mano kankintojo. Tuojau einu. Einu pas juos!..“ 

Bet, užuot ėjusi, ji netekusi jėgų susmuko kėdėje ir nevilties 
apimta ėmė raudoti dėl prarastos ramybės, dėl savo palaužtos 
stiprybės. 

„Bet kaip, — kalbėjo ji sau, — kaip eiti pas juos su nauju me- 
lu, kaip pasisiūlyti, kai savo širdyje aš paklydusi mergelė, neiš- 
tikima žmona, ir ant mano lūpų, kurios ištartų amžinos ištikimy- 
bės pasižadėjimą sąžiningiausiam iš žmonių, dar tebedega kito 
bučinys, o mano širdis spurda iš nuodėmingo džiaugsmo vien tik 
jį prisiminus! Ach! Pati mano meilė niekingajam Andzoletui pa- 

sikeitė, kaip ir jis pats. Tai jau nebe ramus, šventas prieraišu- 
mas tų dienų, kai aš, laiminga, miegojau, apglėbta motinos spar- 
nų, ištiestų virš manęs dangaus aukštybėse. Ši aistra — tokia pat 
audringa ir žema, kaip ir tas žmogus, kuris ją pažadino. Mano 
sieloje nebeliko nieko didingo, nieko teisingo. Nuo šio ryto aš 
meluoju pati sau, taip pat kaip meluoju kitiems. Nejaugi dabar 
aš jiems meluosiu nuolat, kiekvieną savo gyvenimo valandą? 
Čia ar toli — Andzoletas visada stovės prieš mane. Mane kankina 
vien tik mintis apie rytdienos išsiskyrimą, ir ant kito krūtinės aš 
svajosiu vien apie jį. Ką daryti, kaip pasielgti?“ 

O laikas ėjo — ir baisiai greitai, ir baisiai lėtai. 

„Mes susitiksime, — kalbėjo ji sau,— aš jam pasakysiu, kad 
neapkenčiu, niekinu jį, kad nenoriu daugiau jo matyti. Bet ne, 
ir vėl meluoju: aš jam to neištarsiu, o jeigu ir užteks pasiryžimo, 
tuoj pat atsisakysiu savo žodžių. Aš netgi nežinau, ar išsaugosiu 
skaistybę, — Andzoletas jau ja nebetiki ir manęs nepasigailės. 
Bet ir pati nebetikiu savimi, nebetikiu niekuo, aš jam nusileisiu 
greičiau iš baimės negu iš silpnumo. O! Geriau numirti, negu pulti 
taip žemai, leisti gudrumui ir ištvirkimui nugalėti brangius sie- 
kius ir kilnias Mintis, Dievo man duotas!" 

Ji priėjo prie lango ir iš tiesų pagalvojo, ar nešokti jai že- 
myn, kad mirtis išgelbėtų nuo nešlovės, kuri, atrodė, jau ją su- 
tepė. Kovodama su šia niūria pagunda, ji mintyse ieškojo tų išsi- 
gelbėjimo kelių, kiek jų bebuvo likę. Tiesą sakant, jų netrūko, 
bet jai atrodė, kad juose slypi kiti pavojai. Pirmiausia ji užsklen- 
dė duris, pro kurias galėjo įeiti Andzoletas. Bet ji tik pusiau te- 
pažino šį šaltą egoistą ir, daug kartų regėjusi jo fizinę narsą, 
neįtarė, kad jis visai neturi tos dvasinės drąsos, kai Žmogus, 
norėdamas patenkinti savo aistrą, pasirengęs mirti. Ji manė, kad 
jis išdrįs ateiti pas ją, sieks pasiaiškįnimo, pakels triukšmą, o juk 
pakaktų menkiausio šlamesio, kad būtų atkreiptas Alberto dė- 
mesys. Gretimo kambario sienoje, kaip beveik visose pilies pa- 
talpose, buvo slapti laiptai, kurie vedė į apatinį aukštą, tiesiai 
į kanauninkės kambarius. Tai buvo vienintelė slėptuvė, kur Konsu- 
ela galėtų pasislėpti nuo beprotiško Andzoleto įžūlumo. Bet, kad 
kanauninkė ją įsileistų, jei tektų atlikti atgailą ir netgi padaryti tai 
iš anksto; kad neduotų preteksto sumaiščiai, kurią iš išgąsčio 
lengvai galėtų sukelti geroji Venceslava. Dar buvo sodas, bet 
Andzoletas — o jis, matyt, jau gerai išžvalgė visą pilį — galėjo 
ateiti ir ten, ir tai reikštų pulti tiesiai į pražūtį. 

Visa tai apmąstydama, Konsuela pro savo langą, išeinantį į 
užpakalinį kiemą, pamatė arklidėje šviesą; įžiūrėjo ten ir žmogų: 
jis, nežadindamas kitų tarnų, tai įeidavo, tai išeidavo pro duris 
ir, matyt, ruošėsi kelionei. Iš drabužių ji pažino, kad tai Andzole-. 
to palydovas, balnojęs jo įsakymu arklius. Pamatė ji šviesą taipogi 
ir pas pakeliamojo tilto sargą ir ne be pagrindo pagalvojo, kad 
šis buvo palydovo įspėtas apie išvykimą, kurio tikslus laikas dar 
nebuvo paskirtas. Kol Konsuela stebėjo visa, kas vyko prie ark- 

lidės, perkratinėdama mintyse tūkstančius prielaidų ir projektų, 
į galvą atėjo gana keistas ir labai drąsus planas. Bet kadangi jis 
buvo tarytum išeitis tarp dviejų kraštutinių, ją gąsdinusių spren- 
dimų ir sykiu vėrė jai naujus kelius į gyvenimą, jis jai pasirodė 
tikras apreiškimas iš aukščiau. Nebuvo kada apgalvoti nei jo 
įgyvendinimo būdų, nei jo pasekmių. Būdus, atrodė, siuntė jai 
pati apvaizda, o pasekmių ji vylėsi išvengsianti. Ir Konsuela ėmė 
rašyti žemiau pateikiamą laišką, baisiai skubėdama — tai nesun- 
kiai galima įsivaizduoti, nes pilies laikrodis jau išmušė vienuo- 
liktą: 

„Albertai! Aš priversta išvažiuoti. Esu atsidavusi jums visa 
siela — jūs tai žinote. Bet manyje gyvena prieštaravimai, kanki- 
nantys, maištingi jausmai, kurių nepajėgiu paaiškinti nei jums, 
nei sau pačiai. Jei būtumėt su manimi šią minutę, pasakyčiau, kad 
atiduodu save jums, patikiu jums savo likimą, sutinku būti jūsų 
žmona, galbūt netgi pasakyčiau, kad šito noriu. Tačiau jus ap- 
gaučiau arba duočiau neprotingą pasižadėjimą, nes mano širdis 
dar nepakankamai atsikratė ankstesnės meilės, kad be baimės pri- 
klausytų jums dabar ir priimtų jūsų meilę be sąžinės priekaištų. 
Todėl aš bėgu. Aš išvykstu į Vieną, kad susitikčiau su Porpora 
arba sulaukčiau j0,— sprendžiant iš laiško, kurį atsiuntė jūsų tė- 
veliui, jis jau turėtų ten būti arba atvažiuos po keleto dienų. 
Prisiekiu, važiuoju pas jį, kad užmirščiau neapkenčiamą praeitį 
ir gyvenčiau viltimi ateities, kurios nepajudinamu ramsčiu jūs 
man esate. Nesekite paskui mane, aš jums tą draudžiu vardan 
mūsų ateities; jūsų nekantravimas galėtų tik sugadinti ją, o gal- 
būt ir sugriauti. Laukite manęs ir būkite ištikimas priesaikai, kurią 
man davėte — neiti be manęs į ... Jūs suprantate, apie ką aš 
kalbu! Pasikliaukite manimi, aš jums tai įsakau, nes išvykstu 
turėdama šventą viltį greitai sugrįžti arba jus pasikviesti pas 
save. Dabar tarsi sapnuoju baisų sapną ir man atrodo, kad, pasi-- 
likusi viena, aš nubusiu verta jūsų. Nenoriu, kad brolis vyktų 
paskui mane. Aš jį apgausiu, nukreipdama klaidingu keliu. Var- 
dan visko, kas jums brangiausia, netrukdykite mano sumanymui 
ir tikėkite Mano nuoširdumu. Tuomet pamatysiu, kad jūs tikrai 
mane mylite ir kad aš galiu nerausdama padovanoti jūsų turtui 
savo skurdą, jūsų titului — savo kuklią kilmę, jūsų išsimokslini- 
mui — savo neišmanėliškumą. Likite sveiki! Ne, iki pasimatymo, 
Albertai! Kad įrodyčiau jums, jog išvažiuoju ne visam, pavedu 
jums palenkti jūsų gerbiamą ir brangią tetulę prielankiai pažiū- 
Tėti į mūsų sąjungą ir išsaugoti jūsų tėvo, geriausio ir garbin- 
giausio Žmogaus, gerą nuomonę apie mane. Atvirai papasakokite 
jam apie viską. Aš parašysiu jums iš Vienos“. 

Viltis, kad tokiu laišku galima įtikinti ir nuraminti žmogų, 
taip apsėstą aistros kaip Albertas, buvo, be abejo, labai drąsi, 
bet ne be pagrindo. Rašydama Konsuela jautė, kaip jai grįžta ir 
valios jėga, ir jai būdingas atvirumas. Ji rašė tai, ką galvojo. 
Buvo pasirengusi įvykdyti viską, ką žadėjo. Ji tikėjo giliu Alber- 

„„ įžvalgumuų, vos ne aiškiaregyste, žinojo, kad nemokėtų jo 
apgauti, buvo įsitikinusi, kad jis ja patikės ir, dėl savo charak- 
terio, neprieštaraudamas jos paklausys. Šį akimirksnį apie gyve- 
nimą ir graią Albertą ji sprendė taip pat pakylėtai kaip ir jis 
pats. 

Sulanksčiusi laišką, bet jo neužklijavusi, ji užsisiautė kelionės 
apsiaustą, užsigobė galvą tankiu juodu šydu, apsiavė grubiais ba- 
tais, pasiėmė turimą nedidelę pinigų sumą, šiek tiek baltinių ir 
ant pirštų galų, be galo atsargiai nulipusi laiptais, per apatinio 
aukšto kambarius nuėjo iki grafo Kristiano kambarių ir įsmuko į 
jo mMaldyklą, kur, kaip jai buvo žinoma, jis visuomet įžengdavo 
lygiai šeštą valandą ryto. Ji padėjo laišką ant pagalvėlės, ant 
kurios grafas prieš atsiklaupdamas paprastai pasidėdavo savo 
maldaknygę, po to, išėjusi į kiemą ir nieko neprižadinusi, pasuko 
tiesiai į arklides. 

Palydovas, gilią naktį jautęsis ne itin ramiai didelėje pilyje, 
kur visi miegojo kaip užmušti, iš pradžių persigando, išvydęs 
juodą moterį, artėjusią prie jo nelyginant vaiduoklis. Jis atsitrau- 
kė į arklidės gilumą, nedrįsdamas jai nei šūktelti, nei paklausti. 
Būtent to ir reikėjo Konsuelai. Vos tik įsitikino, kad jos niekas 
negali nei pamatyti, nei išgirsti (ji žinojo, kad Alberto ir Andzo- 
leto langai į šį kiemą neišeina), tarė palydovui: 

— Aš sesuo jaunuolio, kurį atvežei čia šį rytą. Jis mane pa- 
vogs. Mes tai ką tik nusprendėme. Greičiau pakeisk balną ant jo 
arklio moterišku — jų čia keletas — ir jok paskui mane iki Tustos, 
netardamas nė žodžio, nežengdamas nė žingsnio, kuris galėtų iš- 
duoti pilies tarnams mano pabėgimą. Tau bus užmokėta dvigu- 
bai. Tu stebiesi? Na, vikriau! Kai tik pasieksiu miestą, tuoj pat, 

Palydovas papurtė galvą. 

— Tau bus užmokėta trigubai. 

Palydovas galvos linktelėjimu parodė sutinkąs. 

— Ir tu kiek įkerti atveši jį į Tustą, kur aš jūsų lauksiu. 

Palydovas vėl papurtė galvą. 

— Tu už antrąją kelionę gausi keturgubai daugiau negu už 
pirmąją. | | 

Palydovas pakluso. Akimirksniu jis perbalnojo arklį, su kuriuo 
turėjo joti Konsuela. 

— Tai dar ne viskas, — ištarė Konsuela, užšokusi ant arklio, 
kai šis dar nebuvo pažabotas,— duok man savo skrybėlę ir už- 
mesk savo apsiaustą ant Manojo. Trumpam. 

— Suprantu,— tarė palydovas, — reikia apgauti sargus. Na, tai 
nesunku! Aš ne pirmą sykį grobiu kilmingas merginas! Tikiuosi, 
jūsų mylimasis gerai užmokės, nors jūs ir jo sesuo, — juokdama- 
sis pridūrė jis. 

— Visų pirma, aš pati tau gerai užmokėsiu. Na, patylėk! Tu 
pasiruošęs? 

— Aš balne. 

— Jok pirmas ir liepk nuleisti tiltą. 

Per tiltą jie prajojo žingine, padarė lanką, kad nereiktų joti 
palei pilies sienas, ir po ketvirčio valandos buvo jau plačiame, 
žvyru pabarstytame kelyje. Konsuela iki šiol nė karto gyvenime 
nebuvo jojusi. Laimė, jos arklys, nors ir stiprus, buvo ramaus 
būdo. Palydovas jį ragino, pliaukšėdamas liežuviu, ir jis, bėgda- 
mas lygiu nepertraukiamu galopu miškais ir viržynais, po dviejų 
valandų pristatė amazonę į jos paskirties vietą. 

Prieš įjodama į miestą, Konsuela sustabdė arklį ir nušoko že- 
mėn. 

— Aš nenoriu, kad mane čia pamatytų,— tarė ji palydovui, 
duodama jam sutartą užmokestį už save ir už Andzoletą.— Per 
miestą eisiu pėsčia, čia pas pažįstamus žmones gausiu ekipažą ir 
vyksiu Prahos keliu. Aš važiuosiu greitai, kad iki aušros kuo to- 
liau nuvažiuočiau nuo tų vietų, kur mane pažįsta iš veido. Iš- 
aušus apsistosiu ir lauksiu brolio. 

— O kurioje vietoje? 

— Dar nežinau. Pasakyk jam, kad vienoje iš pašto stočių. Tik 
tegu nieko neklausinėja, kol nenuvažiuos nuo čia dešimt mylių. 
Tuomet tegu teiraujasi ponios Volf — tai pirmas man į galvą at- 
ėjęs vardas. Žiūrėk neužmiršk jo. Sakyk, ar į Prahą veda tik vie- 
nas kelias? 

— Vienas iki... 

— Na gerai! Sustok priemiestyje ir leisk arkliams atsikvėpti. 
Pasistenk, kad nepastebėtų moteriško balno, užmesk ant jo savo 
apsiaustą. Neatsakinėk į jokius klausimus ir keliauk atgal. Pa- 
lauk, dar vienas žodis: perduok broliui, tegu jis nesvyruoja, te- 
negaišta ir teišjoja niekieno nepastebėtas. Pilyje jam gresia mir- 
tis. 

— Dievas su jumis, gražuole,— atsakė palydovas, jau suspėjęs 
pačiupinėti gautas Monetas.— Jei net nudvėstų mano vargšai ark- 
leliai, vis tiek džiaugiuosi jums pasitarnavęs. 

„Visgi apmaudu, — pagalvojo jis, kai mergina pradingo tamso- 
je, — nepasisekė pamatyti nė jos nosies galiuko. Norėčiau žinoti, 
ar ji tokia graži, kad vertėjo ją pagrobti. Iš pradžių ji išgąsdino 
mane savo juoda skraiste ir ryžtinga eisena, — na ko tik man 
neprikalbėjo ten, šeimyninėje, jau nebeišmaniau, ką ir galvoti. 
Kokie prietaringi ir tamsūs tie žmonės su savo vaiduokliais ir 
su juoduoju žmogumi prie Šrekenšteino ąžuolo! Ech! Daugiau 
kaip šimtą kartų esu ten buvęs ir niekuomet jo neregėjau. Tiesa, 
jodamas pro kalno papėdę visuomet stengiausi nuleisti galvą ir 
žiūrėti žemyn, į įklonį". 

Užsiėmęs tokiais negudriais samprotavimais, palydovas pada- 
vė arkliams avižų, o pats, kad nuvytų miegą, gerai pasistiprino 
gretimoje smuklėje medaus putojančio gėrimo pinta ir iškeliavo 
atgal į Milžinų pilį, toli gražu neskubėdamas, kaip ir vylėsi bei 
numatė Konsuela, prisakydama jam paskubėti. Vis labiau nuo 
jos toldamas, gerasis žmogelis painiojosi spėlionėse apie roman- 

tišką nuotykį, kurio tarpininku buvo. Pamažėle, padedant nakties 
miglai, o tikriausiai ir stipraus gėrimo garams, šis nuotykis ėmė 
rodytis jam vis nepaprastesnis. „O įdomu, — lindo jam į galvą 
mintis, — jeigu šita juoda moteris būtų pasirodžiusi besanti vy- 
ras, O vyras — pilies vaiduoklis, niūrioji Šrekenšteino šmėkla! Juk 
kalba, kad ji piktai pasijuokia iš naktinių keliauninkų, o senasis 
Hansas man netgi prisiekė esą matęs jį kokius dešimt kartų ark- 
lidėje, kai prieš aušrą šėrė senojo barono Frydricho arklius. Vel- 
niai griebtų! Ne per labiausiai malonu: Susitikti ir pabūti su 
tokiais padarais visuomet prieš nelaimę! Jeigu mano vargšas Ser- 
kas šią naktį nešė ant nugaros šėtoną, jis tikriausiai padvės. Man 
regis, kad iš jo nasrų jau veržiasi liepsna. Kad tik jis nepasibai- 
dytų! Ech! Greičiau pasiekti pilį ir pažiūrėti, ar mano kišenėje 
ne sudžiūvę lapai vietoj tos velniūkštės pinigų. O jei man staiga 
pasakys, kad sinjora Porporina, užuot šuoliavusi keliu į Prahą, 
kuo ramiausiai ilsisi savo lovelėje? Kas tada pasiliks kvailio vie- 
toje — velnias ar aš? Kas teisybė, tai teisybė, ji išties skriejo 
kaip vėjas, o kai mes su ja išsiskyrėm, dingo taip greitai, tarytum 
prasmego kiaurai žemės". | 

Andzoletas nieku būdu nepamiršo vidurnaktį atsikelti, pasi- 
imti savo stiletą, pasikvėpinti ir užgesinti žvakę. Bet tą minutę, 
kai rengėsi tylutėliai atrakinti duris (o jis jau anksčiau nužiūrė- 
jo, kad jų užraktas atsirakina švelniai ir tyliai), be galo nustebo, 
kad raktas nesisuka. Su juo besikrapštydamas, jis nusidaužė visus 
pirštus ir mirtinai nusikamavo, o be to, bijojo, per stipriai stum- 
damas duris, ką nors prižadinti. Bet viskas buvo veltui. Kitų durų 
iš jos kambario nebuvo. Langas išėjo į sodą penkių-dešimties pėdų 
aukštyje nuo žemės; siena buvo visiškai lygi ir neįveikiama, ir 
vien tik nuo minties ja nulipti sukosi galva. 

„Tai ne atsitiktinumas, — tarė sau Andzoletas, dar kartą bergž- 
džiai pamėginęs atidaryti duris.— Ar tai Konsuela (o tai geras 
ženklas: jos baimė kalbėtų apie jos silpnumą), ar tai grafas Al- 
bertas, vis tiek — jie abu nuo manęs atsiims!" 

Jau buvo nutaręs vėl migti, bet trukdė apmaudas, o galbūt 
kažkokia nerimastis, panaši į baimę. Jeigu tokio atsargumo grie- 
bėsi Albertas, vadinasi, jis vienas visame name neklydo dėl ,„„bro- 
liškų“ Andzoleto ir Konsuelos santykių. O ji atrodė labai jau 
išsigandusi, kai perspėjo saugotis „šito baisaus žmogaus . Kad ir 
kaip įtikinėjo save Andzoletas, kad jaunasis grafas, būdamas pa- 
mišęs, vargu ar gali elgtis nuosekliai ir, be to, priklausydamas 
garsiai giminei ir paklusdamas savo laiko prietarams, jis nepahno- 
rės kautis dvikovėje su komediantu, visgi šios prielaidos menkai 
teramino. Albertas jam padarė įspūdį žmogaus, nors ir pamišu- 
sio, bet tylaus ir visiškai susitvardančio; o dėl prietarų, tai, ma- 
tyt, jie nebuvo pernelyg dideli, jeigu jau ketino vesti aktorę. 

Todėl Andzoletas ne juokais ėmė baimintis, kad, siekdamas savo 
tikslo, neišvengs, ko gero, susidūrimo su jaunuoju grafu ir visiš- 
kai be reikalo prisidarys sau galybę nemalonumų. Tokia atomaz- 
ga ne tiek gąsdino jį, kiek atrodė gėdinga. Jis išmoko valdyti 
špagą ir puoselėjo viltį, kad nesitrauks prieš priešininką, kad ir 
koks vikrus jis būtų. Vis dėlto nusiraminti negalėjo ir taip visą 
naktį nė nesumerkė akių. 

Apie penktą valandą ryto jam pasigirdo žingsniai koridoriu- 
je, ir greitai lengvai ir be triukšmo atsidarė durys. Dar buvo ne 
visai išaušę, ir todėl, pamatęs Žmogų, taip be ceremonijų įeinantį 
į jo kambarį, Andzoletas pamanė, kad atėjo lemiamoji minutė. Jis 
šoko prie savo stileto ir, nelyginant bulius, metėsi į priekį. Bet 
tuoj pat priešaušrio mMigloje jis pažino savo palydovą, kuris rodė 
jam ženklus kalbėti tyliau ir netriukšmauti. 

— Ką reiškia tavo grimasos ir ko tau reikia, kvaily? — suir- 
zęs paklausė Andzoletas. Kaip tu įsigudrinai čia prasmukti? 

— (O kaipgi kitaip, jei ne pro duris, mano gerasis sinjore. 

— Durys -buvo užrakintos. 

— Bet raktas paliktas iš lauko. 

— Negali būti! Štai jis čia, ant stalo. 

— Tik pamanyk, kas per stebuklas — ten, vadinasi, kitas. 

— Kas gi taip su manimi pajuokavo — užrakino mane? Vakar 
vakare buvo tik vienas raktas; ar tik ne tu tai padarei, atėjęs 
mano lagaminų? 

— Prisiekiu, ne aš, ir kito rakto nemačiau. 

— Na, vadinasi, velnias! Bet koks susirūpinęs ir paslaptingas 
tavo veidas ir ko tu čia atsiradait Aš tavęs nekviečiau. 

— Jūs neleidžiate man žodžio ištarti. Beje, jūs mane matote 
ir tikriausiai pats suprantate, ko man reikia. Sinjora sėkmingai 
nujojo į Tustą, ir štai aš, jos įsakymu, sugrįžau su arkliais jūsų. 

Prireikė kelių akimirkų, kol Andzoletas suvokė, kas per rei- 
kalas: tačiau jis viską suprato gana greitai, kad palydovas, kurio 
prietaringos baimės išsisklaidė kartu su nakties šešėliais, vėl ne- 
įtartų šėtono išdaigų. Sukčius visų pirma apžiūrėjo pinigus, ku- 
riuos jam davė Konsuela, patikrino, kaip jie skamba ant grįstų 
arklidės grindų, ir liko patenkintas savo sandėriu su pragaru. 
Andzoletas viską suprato iš pusės žodžio ir pagalvojo, kad bėg- 
lė, būdama, kaip ir jis, budriai stebima, negalėjo perspėti jo apie 
savo sumanymą. Galbūt, privesta iki kraštutinumo savo pavy- 
duolio grasinimų, ji pasinaudojo patogia minute, kad sužlugdytų 
visas jo užmačias, pabėgtų ir ištrūktų laisvėn. 

„Kaip ten bebūtų, — tarė jis sau,— nėra ko abejoti ir svarstyti. 
Nurodymai, kuriuos ji atsiuntė su žmogumi, nulydėjusiu ją iki 
Prahos kelio aiškūs ir tikslūs. Pergalė! Kad tik ištrūkčiau įkandin 
jos iš čia, nesukryžiavęs su niekuo špagų!“ 

Jis apsiginklavo iki dantų ir, skubiai ruošdamasis, pasiuntė 
palydovą iššniukštinėti, ar laisvas kelias. Kai šis pranešė, kad, 
matyt, name visi miega, išskyrus sargą prie pakeliamojo tilto, 

ką tik jį įleidusį, Andzoletas tyliai nulipo žemyn, užšoko ant ark- 
lio ir sutikęs kieme tik vieną arklių šėriką, pasišaukė jį ir davė 
arbatpinigių, kad jo išvykimas neatrodytų kaip pabėgimas. 

— Prisiekiu šventuoju Venceslavu,— tarė šis palydovui, — 
koks keistas dalykas! Arkliai iš arklidės išėjo vienoje plūdėje, 
tarsi būtų šuoliavę kiaurą naktį. 

— Matyt, jūsų juodasis velnias buvo atėjęs jų valyti — at- 
sakė palydovas. 

— Štai kas! — pasigavo arklių šėrikas.— Štai kodėl aš visą 
naktį girdėjau baisų triukšmą toje pusėje, bet bijojau išeiti pa- 
sižiūrėti; bet štai kaip jus matau prieš save, taip girdėjau girgž- 
dant grotas ir leidžiantis pakeliamąjį tiltą. Aš netgi nutariau, kad 
tai jūs išvykstate, ir jau nemaniau sutikti jūsų šį rytą. 

Sargas prie pakeliamojo tilto pasakė kitokią pastabą. 

— Jūsų malonybė turbūt teikiasi dvejintis“ — paklausė jis, 
trindamasis akis.— Aš mačiau, kaip jūs išjojote vidurnaktį, o jūs 
vėl čia. 

— Tai tau prisisapnavo, mielasis,— tarė Andzoletas, taip pat 
duodamas jam arbatpinigių,— aš juk nebūčiau išjojęs, nepaprašęs 
tavęs išgerti į mano sveikatą. 

— Jūsų malonybė man daro per didelę garbę, — atsakė sargas 
laužyta italų kalba.— Kaip ten bebūtų, — pridūrė jis palydovui če- 
kiškai, — o aš Mačiau šią naktį antrininką. 

— Žiūrėk, kad ateinančią naktį nepamatytum keturių — at- 
sakė šis, pasileidęs paskui Andzoletą per tiltą — Juodasis velnias 
mėgsta Krėsti juokus su tokiais miegaliais kaip tu. 

Taigi Andzoletas, vadovaudamasis savo palydovo patarimais 
ir nurodymais, pasiekė Tustą, arba Tausą, nes, atrodo, tai vienas 
ir tas pats miestas. 

Paleidęs palydovą ir paėmęs pašto arklius, jis nujojo toliau, 
susilaikydamas nuo bet kokių klausinėjimų pirmųjų dešimties 
mylių atstumu, o jas nujojęs sustojo papusryčiauti, nes mirė iš 
alkio, ir pasiteiravo apie ponią Volf, kuri turėjo čia jo laukti su 
karieta. Suprantama, niekas negalėjo suteikti apie ją jokių Ži- 
nių. 

Tiesa, miestelyje buvo viena ponia Volf, bet ji čia gyveno 
jau penkiasdešimt metų ir laikė galanterijos krautuvėlę. Andzo- 
letas, nusibaigęs, išvargęs, nusprendė, kad Konsuela, matyt, ne- 
turėjo galimybės apsistoti šioje vietoje. Jis norėjo pasisamdyti 
nuomojamą karietą, bet tokios neatsirado. Ir nori nenori jam teko 
vėl lipti ant arklio ir lėkti kiek išgali toliau. Jis nė kiek neabejo- 
jo, kad tuoj tuoj sutiks laukiamą karietą, kurion įpuls ir tuoj 
pat bus atlygintas už visus sunkumus ir nerimastį. Bet keliaunin- 
kų sutikdavo labai mažai, ir nė vienoje karietoje nesimatė Kon- 
suelos. Galiausiai visai išsekęs, niekur nerasdamas samdomos ka- 
rietos, Mirtinai suirzęs Andzoletas nusprendė sustoti nedidelėje 
gyvenvietėje prie kelio ir palaukti Konsuelos — jam jau atrodė, 
kad jis ją aplenkė. Visą likusią UTM4 tr visą naktį jis turėjo 

pakankamai laiko prakeikti moteris, užvažiuojamuosius kiemus, 
pavyduolius ir kelius. Kitą dieną jam pasisekė gauti vietą prava- 
žiuojančiame diližane, ir jis toliau keliavo į Prahą, bet ne su ka- 
žin kokiu pasisekimu. Leisim jam, pašėlusiam ir nekantraujan- 
čiam, bet su viltimi stumtis į šiaurę, 0 patys sugrįšime minutei 
į pilį ir pažiūrėsim, kokį įspūdį Konsuelos išvykimas padarė jos 
gyventojams. 

Lengvai galima įsivaizduoti, kad grafas Albertas miegojo nė 
kiek ne stipriau, negu du kiti šio netikėto nuotykio dalyviai. Pa- 
sirupinęs antruoju raktu nuo Andzoleto kambario, jis užrakino 
duris iš lauko ir nustojo jaudintis dėl savo priešininko kėslų, 
puikiai žinodamas, kad niekas neis jo vaduoti, jeigu neįsikiš pati 
Konsuela. Albertas purtėsi vien nuo minties apie tokią galimybę, 
bet su jam būdingu subtiliu delikatumu nenorėjo jokių neatsar- 
gių demaskavimų. 

„Jeigu Konsuela taip jį myli, — galvojo orafas,— man nėra ko 
kovoti, tegu išsipildo mano lemtis! O aš tai sužinosiu netrukus, 
nes Konsuela teisinga ir rytoj pat atvirai atsisakys mano rankos, 
pasiūlytos šiandien. Jeigu šis pavojingas žmogus tik persekioja ją 
ir jai grasina, tai ji nors šiąnakt bus apsaugota nuo jo pretenzijų. 
Kad ir koks dabar pasigirstų paslaptingas šlamesys, aš nepajudė- 
siu — nepadarysiu šlykštybės, neįstumsiu vargšelės į gėdos kan- 
čias, atėjęs pas ją nepašauktas. Ne! Aš nevaidinsiu niekingo šni- 
po, įtaraus pavyduolio, nes iki šiol jos atsisakymas ir svyravimai 
nedavė man į ją jokių teisių. Viena tiktai ramina mano garbę, 
nors ir gąsdina Mano meilę — tai suvokimas, kad nebūsiu apgau- 
tas. O, mano mylimosios širdie! Tu vienu metu esi tobuliausios 
iš moterų krūtinėje ir amžinojo Dievo krūtinėje. Jeigu pro žmo- 
gaus minties paslaptis ir šešėlius tu gali šią minutę skaityti mano 
širdyje, vidinis jausmas tau turi pasakyti, kad myliu tave per 
daug stipriai, kad netikėčiau tavo žodžiu!“ 

Ištvermingasis Albertas šventai įvykdė prisiimtą įsipareigoji- 
mą, ir nors Konsuelos pabėgimo metu jam ir pasirodė tarsi apa- 
tiniame aukšte girdi jos žingsnius, o paskui kažkokį nelabai su- 
prantamą bildesį nuo pakeliamųjų grotų pusės, jis viską iškentė, 
meldėsi ir pamaldžiai sudėtomis rankomis tramdė krūtinėje spur- 
dėjusią širdį. 

Kai ėmė aušti, jis išgirdo žingsnius ir atsidarančių durų bildesį 
Andzoleto kambaryje. 

„Niekšas,— pagalvojo jis,— palieka ją pačiu begėdiškiausiu 
būdu ir be jokio atsargumo! Jis tarsi nori išstatyti parodai savo 
pergalę. Ach, palaikyčiau niekingu blogį, kurį jis daro man, jeigu 
savo meile jis neišniekintų kitos sielos, vertesnės ir brangesnės 
man, negu Mano paties". 


Tą valandą, kai grafas Kristianas paprastai keldavosi, Alber- 
tas nuėjo pas jį — ne tam, kad perspėtų ji apie tai kas vyksta, 
o kad paprašytų dar kartą pakalbėti su Konsuela. Jis buvo įsi- 

tikinęs, kad įi nesumeluos. Jam atrodė, kad ji pati turėtų trokšti 
šito pasiaiškinimo, ir buvo pasirengęs palengvinti jos skausmą, 
nuraminti ją ir apsimesti paklusniu likimui, kad sušvelnintų jų 
išsiskyrimo kartėlį. Jis jautė, kad arba jo protas, arba gyvybė 
nepakels tokio smūgio, bet nesibaimino kančių, viršijančių jo 
jėgas. 

Jis sutiko tėvą tuo momentu, kai senis žengė į maldyklą. 
Laiškas, padėtas ant pagalvėlės, vienu metu krito į akis abiems. 
Jie kartu pagriebė jį, kartu perskaitė. Senasis grafas buvo pakirs- 
tas, jis išsigando, kad sūnus nepakels smūgio, o Albertas, pasi- 
rengęs didesnei nelaimei, buvo ramus, kupinas nuolankumo ir 
nepajudinamo tikėjimo. 

— Ji skaisti, — ištarė jis,— ir nori mylėti mane. Ji jaučia, kad 
mano meilė jai tikra ir pasitikėjimas nesugriaunamas. Viešpats 
apsaugos ją nuo pavojaus! Pasikliausim tuo, mano tėve, ir būsim 
ramūs. Nebijokite dėl manes, aš mokėsiu įveikti savo skausmą 
ir nugalėti abejones, jeigu jos mane apims. 

— Sūnau mano,— tarė susijaudinęs senis, — mes stovim su ta- 
vim prieš Dievo paveikslą; tai tavo protėvių Dievas. Tu perėjai 
į kitą tikėjimą, ir kad ir kaip aš širdyje kentėjau, tu žinai, kad 
nė karto tau nepapriekaištavau. Aš pulsiu į kojas prieš tą patį 
Nukryžiuotąjį, prieš kurį praėjusią naktį daviau tau priesaiką pa- 
daryti viską, kas nuo manęs priklauso, kad tavo meilė būtų iš- 
„girsta ir pašventinta pagarbos verta sąjunga. Aš išlaikiau savo 
pažadą ir dabar jį atnaujinu. Aš vėl melsiu Aukščiausiąjį, kad jis 
išpildytų tavo norus, ir mano jausmai bus santarvėje su mano 
malda. Ar neprisidėsi ir tu prie mano maldos šią iškilmingą va- 
landą, kada galbūt danguje sprendžiasi tavo žemiškos meilės li- 
kimas? O! Mano kilnusis sūnau, kuriame nuo amžių amžinųjų 
Esantysis išsaugojo visas dorybes, nepaisant išbandymų, atsiųstų 
tavo ankstesnio tikėjimo! Aš mačiau, kaip tu, būdamas vaikas, su- 
klupęs šalia manęs prie savo motinos kapo, tarsi jaunas angelas, 
dar nepatyręs abejonių, meldeisi Aukščiausiajam Valdovui! Ne- 
jaugi tu ir šiandien neparodysi jam savo balso, kad manasis ne- 
skambėtų tuščiai? 

— Tėve,— atsakė Albertas, apkabindamas senolį — nors mūsų 
tikėjimo apeigos ir dogmos skirtingos, bet mūsų sielos visada 
sutampa viename ir tame pačiame amžinajame dieviškajame prad- 
menyje. Jūs tarnaujate išmintingam, gailestingam Dievui, tobu- 
lybės, pažinimo ir gėrio idealui,— jam aš niekuomet nenustojau 
lenktis. O Jėzau Kristau, nukryžiuotas už mus! — ištarė jis, klaup- 
damasis greta tėvo prieš Išganytojo atvaizdą, — tu, kurį žmonės 
šlovina kaip Dievą ir kurį aš garbinu kaip patį kilniausią ir ty- 
riausią visaapimančios meilės pasireiškimą tarp mūsų! Išgirsk 
mano maldą, tu, kurio mintis amžinai gyvena Dievuje ir mumyse! 
Palaimink teisingus potroškius ir garbingus ketinimus! Pasigai- 
lėk ydos, kuri triumfuoja, ir palaikyk nekaltybę, kuri kovoja. 

Atiduodu savo laimę į Viešpaties rankas. O gailestingasis Dieve! 
Tegu tavo valia pamoko ir įkvepia širdis, nepažįstančias kitos jė- 
gos ir kitos paguodos, be tavo buvimo ir tavo darbų žemėje! 


LXIII 


Andzoletas visiškai tuščiai toliau keliavo į Prahą, nes Konsu- 
ela, davusi palydovui klaidingus nurodymus, būtinus, jos many- 
mu, numatyto plano sėkmei, pasuko kairėn pažįstamu keliu — ji 
du kartus važiavo su baroniene Amalija į pilį, esančią mažo mies- 
telio Tauso kaimynystėje. Ši pilis buvo pats tolimiausias punktas, 
kur jai teko lankytis per savo retas išvykas iš Milžinų pilies. 
Suprantama, kad ši vietovė ir per ją einantys keliai iškilo jai 
atmintyje, vos tik ji sumanė ir skubiai įgyvendino savo drąsų 
pabėgimą. Ji prisiminė, kad pilies šeimininkė, vaikštinėdama su 
ja terasoje ir rodydama į plačiai prieš akis nusidriekusį peizažą, 
pasakė: 

— Šis gražus, medžiais apsodintas kelias, kuris pranyksta, kaip 
matote, horizonte, veda link Pietų trakto — juo mes važiuojame į 
Vieną. 

Taigi Konsuela, gerai prisimindama šį nurodymą, buvo tikra, 
kad nepasiklys ir po kurio laiko pateks į kelią, kuriuo atvyko į 
Čekiją. Ji pasiekė gerai jai pažįstamą Bjelo pilį, perėjo išilgai 
parko, nepaisydama tamsos, nesunkiai surado tą medžiais apso- 
dintą kelią ir dar iki aušros atsidūrė beveik trys mylios, skai- 
čiuojant tiesiai, nuo tos vietos, kurią ji taip norėjo palikti. Jauna, 
stipri, nuo vaikystės pripratusi prie ilgų kelionių pėsčiomis, be 
to dar akinama ryžtingos valios, jį aušrą pasitiko nejausdama 
ypatingo nuovargio. Dangus buvo skaidrus, eiti sausu, gana puriu 
smėliu buvo malonu. Konsuelai neįprastas jojimas arkliu šiek 
tiek ją nuvargino, bet žinoma, kad ėjimas tokiu atveju geriau 
negu poilsis, o stiprius, energingus žmones vienas nuovargis pri- 
verčia užmiršti kitą. 

Tačiau, kai žvaigždės ėmė blankti, o prieblanda sklaidytis, 
Konsuela išsigando savo vienatvės. Tamsoje ji jautėsi tokia rami; 
visą laiką laikydamasi atsargiai, ji buvo įsitikinusi, kad jeigu 
imtų vytis, spės laiku pasislėpti. Bet dienos šviesoje, priversta 
eiti atvira vietove, ji nedrįso eiti važiuojamuoju keliu, tuo labiau, 
kad greitai tolyje pasirodė žmonių grupės, išsibarsčiusios tarsi 
juodi taškai tarp dar tamsių laukų baltuojančiose trakto juos- 
tose. Taip arti nuo Milžinų pilies ją galėjo atpažinti pirmas su- 
tiktasis, ir todėl ji nusprendė pasukti į takelį, kuris, stačiu kampu 
kirsdamas kalvą juosiantį kelią, atrodė, jį trumpino. Šituo ta- 
keliu ji žingsniavo, nieko nesutikusi, dar apie valandą ir atsidūrė 
miškingoje vietovėje, kur vylėsi lengvai pasislėpti nuo žmonių 
žvilgsnių. 

„Jeigų man pavyktų, — mąstė ji, —niekieno nepastebėtai nu- 
eiti aštuonias — dešimt mylių, galėčiau ramiai išeiti į didįjį trak- 
tą Ir, pasitaikius pirmai patogiai progai, nusisamdyti ekipažą ir 
arklius“. | 

Ši mintis ją privertė įkišti ranką į kišenę ir išsitraukti kapšelį, 
kad suskaičiuotų, kiek jai dar liko pinigų būsimai ilgai ir sunkiai 
kelionei po to, kai dosniai apdovanojo palydovą, išgabenusį ją 
iš Milžinų pilies. Kol kas ji dar neturėjo laiko apie tai pagalvoti, 
o ir iš viso vargu ar būtų ryžusis tokiam drąsiam pabėgimui, jei 
būtų apgalvojusi viską su būtinu atsargumu. Bet kaip nustebo ir 
nusigando, kai kapšelis pasirodė kur kas lengvesnis, negu ji ma- 
nė. Skubėdama ji, matyt, pasiėmė ne daugiau pusės turėtų pinigų 
arba patamsyje palydovui davė vietoj sidabrinių, auksines mo- 
netas, o galbūt, atrišusi kapšelį jam sumokėti, išbėrė dalį savo 
turto ant dulkėto kelio,— kaip ten bebuvę, bet, ne kartą ir ne 
du perskaičiavusi savo menkas atsargas, ji daugiau nebegalėjo 
apsigaudinėti ir suprato, kad visą kelią iki Vienos jai teks įveikti 
pėsčiomis. | 

Šis atradimas šiek tiek sutrikdė Konsuelą — ne dėl nuovargio 
(jį nė kiek jo nesibaidė), o dėl pavojų, tykančių jauną moterį 
per tokią ilgą kelionę pėsčiomis. Baimė, kurią ji iki šiol įveikė, 
manydama, kad tuoj tuoj galės sėstis į karietą ir išvengti didelės 
kelionės atsitiktinumų, dabar, kai jos susijaudinimas nuslūgo, su- 
kilo daug stipriau, negu galėjo įsivaizduoti. Ir štai, rodos, pirmą 
kartą gyvenime nusigandusi savo neturto ir silpnumo, ji greitai 
nužingsniavo pirmyn, rinkdamasi tankiausias tarpumiškes, kad 
kam nors užpuolus ten pasislėptų. 

Greitai —ir tai dar labiau sukėlė jai nerimą — ji pastebėjo, 
kad eina jau nebe pramintu takeliu, o skverbiasi akiplotu per 
mišką, vis tankesnį ir laukinį. Jeigu šis niūrus vienišumas tam 
tikru aspektu ją ir ramino, tai, kita vertus, ji visai nebuvo tikra 
einanti reikalinga kryptimi ir baiminosi, ar tik negrįžta atgal ir 
neartėja, pati nežinodama, prie Milžinų pilies. Andzoletas galbut 
dar tebebuvo ten: koks nors įtarimas, koks nors atsitiktinumas, 
troškimas atkeršyti Albertui galėjo sulaikyti jį pilyje. O ir paties 
Alberto ar nereikėjo baimintis pirmosiomis jo sukrėtimo ir ne- 
vilties minutėmis? Konsuela buvo įsitikinusi, kad jis paklus jos 
sprendimui, bet jeigu ji pasirodytų pilies apylinkėse ir jaunajam 
grafui praneštų, kad ją galima pavyti ir sugrąžinti atgal, argi jis 
neatlėktų, kad savo maldavimais ir ašaromis priprašytų sugrįžti? 
O argi jos nepasisekęs pabėgimas nepastatytų į juokingą ir ne- 
patogią padėtį ir kilnų jaunuolį, ir jo šeimą, ir pačią Konsuelą“ 
Be to, po kelių dienų Andzoletas galėtų sugrįžti, o tai atnaujintų 
tuos neįveikiamus sunkumus ir pavojus, kuriuos ji taip drąsiai 
pašalino savo narsiu, kilniu poelgiu. Ne, geriau buvo viską iš- 
kęsti, patirti bet kokius pavojus, negu sugrįžti į Milžinų pilį. 

Taigi ji nusprendė kas bebūtų rasti kelią į Vieną ir juo eiti, 
o kol kas apsistojo nuošalioje, paslaptingoje vietovėje, kur tarp 

uolų, senų medžių paunksnėje tryško upelis. Aplinkui matėsi 
smulkūs kažkokių gyvulių pėdsakai. Ar tai buvo aplinkinės ban- 
dos ar miško žvėrys, ateinantys atsigerti vandens prie šaltinio, 
pasislėpusio tankmėje, Konsuela nežinojo. Ji priėjo prie upelio, 
atsiklaupė ant drėgnų akmenų ir atsigėrė ledinio tyro vandens, 
taip apgavusį jau ėmusį jaustis alkį; po to, vis dar tebeklūpėda- 
ma, susimąstė apie savo padėtį. 

„Būčiau kvaila ir tuščia moteris, jeigu nepajėgčiau įvykdyti 
tai, ką sumaniau, — tarė ji sau.— Kaip! Ar gali būti, kad mano 
motinos duktė taip išlepo nuo nerūpestingo gyvenimo, kad ne- 
begali pakelti saulės kaitros, alkio, nuovargio, pavojaus? Aš taip 
svajojau apie neturtą ir laisvę taip Mane slėgusioje gerovėje, taip 
troškau jos nusikratyti! Ir štai pasibaisiu žengusi pirmąjį žingsnį! 
Argi ne mano įgimtas pašaukimas — „veržtis pirmyn, kentėti, 
drąsiai veikti'* Kas manyje pasikeitė nuo tada, kai mes su mano 
vargše motinėle dar iki aušros dažnokai žingsniuodavome ne- 
valgiusios, pasistiprindamos vandeniu mažuose pakelių šaltiniuo- 
se? Gera čigonė, jeigu tegali dainuoti teatruose, miegoti ant pūkų 
ir keliauti karietose! O ko mums su motina reikėjo bijoti? Ar ji 
man nesakė, susitikus įtartinus žmones: ,„Nieko nebijok — tiems, 
kas nieko neturi, niekas negresia, vargšai tarp savęs nekariau- 
ja“. Tuomet ji dar buvo jauna ir graži, o ar teko man kada nors 
matyti, kad ją įžeidinėtų praeiviai? Pikčiausi žmonės, ir tie pasi- 
gaili beginklių. O kaipgi gyvena neturtingos merginos, elgetos, 
klajojančios po miestus, neturėdamos kito globėjo, tik Dievą? 
Nejaugi aš kaip tos panelės, kurios nedrįsta nė žingsnio žengti 
iš namų, neįsivaizdavusios, kad visas pasaulis, apsvaigęs nuo jų 
grožybių, puls persekioti? Argi, kai viena eini per visiems bendrą 
žemę, tai reiškia, kad būsi išniekinta ir prarasi garbę, nes neturi 
iš ko apsupti savęs sargais? Beje, mano motina buvo stipri, kaip 
vyras; ji būtų gynusis kaip liūtė. O aš irgi negaliu būti tokia pat 
narsi ir stipri“ Juk mano gyslomis teka vien tik geras plebėjiš- 
kas kraujas! Argi negalima nusižudyti, jeigu gresia netekti kažko 
vertingesnioė Taip, ir, be to, aš einu kol kas per ramią šalį, kur 
gyventojai romūs ir mielaširdingi, o kai pateksiu į nežinomus 
kraštus, tai nejaugi man taip nepasiseks, kad pavojaus minutę ne- 
sutiksiu nė vienos iš tų paprastų, kilnių būtybių, kurias Viešpats 
pasiunčia visur, kad jie padėtų silpniems ir cngiamiems! Na, bū- 
kim narsūs! Šiandien, greičiausiai, man teks kovoti tik su alkiu. 
Aš neužeisiu nusipirkti duonos nė į vieną lūšnelę iki pat vakaro, 
kol visai nesutems ir kol nebūsiu toli toli... Alkis man pažįsta- 
mas ir aš moku jį pakelti, nepaisant nepabaigiamų puotų, prie 
kurių norėjo mane pripratinti Milžinų pilyje. Juk diena praeina 
greitai. Kai prasidės karštis, o mano kojos pavargs, aš prisimin- 
siu filosofinę tiesą, taip dažnai girdėtą vaikvstėje: ,„Kas miega — 
tas pietauja“, pasislėpsiu kur nors uolos dauboje, ir tu pamatysi, 
brangioji motule, šią minutę nematoma einanti šalia manęs ir 
mane sauganti, kad moku ilsėtis be sofų ir pagalvių. 

Šitaip kalbėdamasi pati su savimi, vargšė mergina pamažėle 
užmiršo savo širdies kančias. Didelės pergalės, pasiektos prieš 
save, suvokimas sumažino jos baimę prieš Andzoletą. Jai netgi 
atrodė, kad nuo tos minutės, kai jai pavyko suardyti suvedžiotojo 
planą, jos siela išsilaisvino nuo pražūtingo prisirišimo prie jo, 
ir savo romantiškos kelionės sunkumuose matė kažkokį liūdną 
džiaugsmą, vis sau kartodama: ,„Mano kūnas kenčia, užtat išgel- 
bėta siela. Paukštis, neturėdamas jėgų apsiginti, turi sparnus, 
kad nuskristų ir, atsidūręs erdvėje, juokiasi iš pinklių ir spąs- 
tų“. 

Prisimindama Albertą, įsivaizduodama jo siaubą ir kančią, jau- 
tė kitokius jausmus, bet visomis jėgomis kovojo su ją apėmusia 
užuojauta. Ji tvirtai nusprendė nustumti jo paveikslą iki tol, kol 
pasijus apsaugota nuo pernelyg skubios atgailos ir neatsargaus 
švelnumo. 

„Brangusis Albertas, kilnusis draugas, — galvojo ji, — aš nega- 
liu nedūsauti, įsivaizduodama tavo kančias. Bet tik Vienoje pasi- 
ryšiu pasidalinti jomis su tavimi, pagailėti tavęs. Tik Vienoje lei- 
siu savo širdžiai prisipažinti, kaip ji tave gerbia ir tavęs ilgisi!“ 

„O dabar pirmyn!“ — tarė sau Konsuela, mėgindama atsistoti. 
Bet veltui du ar tris kartus ji mėgino atsikelti, kad nueitų nuo 
šio laukinio, gražaus šaltinio, kurio saldus čiurlenimas, atrodė, 
viliojo ją pratęsti poilsio minutes. Miegas, kurį ji norėjo atidėti 
iki pusiaudienio, merkė blakstienas, o alkis — ji nemanė, kad 
taip nuo jo atprato — kėlė neįveikiamą silpnumą. Tuščiai stengėsi 
apgauti save. Išvakarėse ji beveik nelietė maisto — per daug tu- 
rėjo nerimasčio ir įjaudinimosi. Kažkoks rūkas apvilko akis; šal- 
tas, sekinantis prakaitas nukamavo kūną. Ji nesąmoningai pasi- 
davė nuovargiui ir tą minutę, kai jau buvo tvirtai nusprendusi 
atsistoti ir keliauti toliau, sunkiai susmuko ant žolės, galva nu- 
linko ant kelionės ryšulėlio, ir ji stipriai užmigo. Saulė, raudona 
ir karšta, kokia ji kartais būna trumpą čekišką vasarą, linksmai 
kilo aukštyn. Šaltinis čiurleno per akmenėlius, tarsi norėdamas 
savo monotonišku dainavimu užliūliuoti keliauninkę, o paukščiai 
skraidė virš jos galvos, ulbaudami savo nepabaigiamas daineles. 


LXIV 


Konsuela išmiegojo apie tris valandas, kai staiga triukšmas, 
nepanašus nei į upelio čiurlenimą, nei į paukščių čiulbėjimą, pri- 
kėlė ją iš užsimiršimo. Neturėdama jėgų atsikelti ir dar nesuvok- 
dama, kur esanti, mergina pramerkė akis ir per du žingsnius nuo 
savęs išvydo žmogų, pasilenkusį virš akmens ir geriantį šaltinio 
vandenį lygiai taip pat, kaip gėrė ji pati, — paprasčiausiai paki- 
šęs burną po srove. Iš pradžių Konsuela išsigando, bet, dar sykį 
pažvelgusi į atėjūną, atsiradusį jos slėptuvėje, nusiramino, nes 
jis, atrodė, beveik nekreipė į ją dėmesio — ar todėl, kad jau iki 

valiai prisižiūrėjo į keliauninkę, kol ji miegojo, ar todėl, kad 
apskritai ne itin domėjosi tokiu susitikimu. Be to, tai buvo grei- 
čiau berniukas negu vyras. Iš pažiūros jam buvo ne daugiau 
penkiolikos šešiolikos metų; jis buvo nedidelio ūgio, liesas ir 
labai įdegęs. Jo veidas — nei gražus, nei bjaurus — šią minutę 
nerodė nieko, be taikaus nerūpestiagumo. 

Konsuela instinktyviai nuleido ant veido šydą, bet nepakeitė 
pozos, manydama, kad jeigu keliauninkas ir toliau teskirs tiek 
mažai dėmesio, kaip iki šiol, tai geriau apsimesti miegančiai ir 
tuo pačiu išvengti nepatogių jai klausinėjimų. Tačiau pro šydą 
nenustojo sekusi kiekvieną nepažįstamojo žingsnį, laukdama, kad 
tas pasiimtų savo kelionmaišį ir lazdą, gulėjusius žolėje, ir eitų 
savo keliu. 

Bet greitai ji pamatė, kad jaunuolis irgi nutarė pailsėti ir 
netgi papusryčiauti, nes praskleidė savo kelionės krepšį ir, iš ten 
išėmęs didelį kampą juodos duonos, ėmė neskubėdamas ją pjaus- 
tyti ir kimšti už abiejų žandų, retsykiais droviai pažvilgčiodamas 
į miegančiąją ir stengdamasis kiek galint atsargiau darbuotis su 
savo sulankstomu, su spyruokle, peiliu, tarsi bijodamas netikėtai 
ją pažadinti. Šis dėmesio ženklas visiškai nuramino Konsuelą, o 
duoną, kurią jaunasis keliauninkas šveitė su tokiu aiškiu mMalonu- 
mų, pažadino joje alkio kančias. Įsitikinusi pagal jaunuolio sune- 
šiotus drabužius ir jo apdulkėjusį apavą, kad jis neturtingas ir 
atėjęs iš toli, ji nutarė, kad apvaizda siunčia nelauktą pagalbą, 
kuria dera pasinaudoti. Duonos kampas buvo didžiulis, ir nepa- 
žįstamasis be didelio nuostolio savo apetitui galėjo duoti ir jai 
gabalėlį. Konsuela atsistojo, apsimesdama, kad trinasi akis tarsi 
ką tik atsibudusi, ir ramiai pažvelgė į jaunuolį, kad įteigtų jam 
pagarbą tuo atveju, jeigu jis staiga prarastų iki šiol rodytą pa- 
garbumą. 

Bet toks atsargumas buvo nereikalingas. Kai tik jaunuolis pa- 
matė ją atsistojusią, jis mažumą sumišo, nuleido akis, keletą kartų 
pamėgino jas pakelti ir pagaliau paakintas Konsuelos veido iš- 
raiškos — nepaprastai geros ir malonios, nepaisant jos pastangų 
suteikti sau griežtą išvaizdą, — prašneko tokiu mielu, švelniu bal- 
su, kad jaunoji muzikantė iškart pajuto jam palankumą. 

— Na štai, panele, pagaliau jūs nubudote,— ištarė jis šypso- 
damasis, — jūs čia taip puikiai miegojote, kad jei nebūčiau bijojęs 
pasielgti nemandagiai, būčiau pasekęs jūsų pavyzdžiu. 

— Jeigu jūs toks pat malonus kaip kad mandagus, padary- 
kite man mažą paslaugą, — tarė Konsuela globėjišku vyresniosios 
tonu. 

„.— Viską, ko pageidaujate, — atsakė jaunasis keliauninkas, ku- 
riam jos balsas taip pat pasirodė malonus ir nuoširdus. 


— Tuomet parduokite man dalį savo pusryčių, — tarė Konsu- 
ela,— jeigu, žinoma, tai jūsų nenuskurdins. 

— Parduoti?! — sušuko rausdamas apstulbintas jaunuolis.— O! 
Jei turėčiau tikrus pusryčius, aš jums jų neparduočiau! Argi aš 
smuklininkas? Aš su malonumu pasiūlyčiau juos jums! 

— Na tai pasidalinkite su manimi, o aš mainais duosiu jums 
už ką nusipirkti geresnius pusryčius. 

— Ne! Ne! — paprieštaravo jis.— Jūs turbūt juokiatės iš ma- 
nęs? Nejaugi jūs tokia išdidi, kad negalite priimti nuo manęs 
menko duonos gabalo? Deja! Kaip matote, daugiau jums nieko 
negaliu pasiūlyti. 

— Gerai! Priimsiu jūsų duoną, — tarė Konsuela, tiesdama ran- 
ką.— Jūs toks geras, kad didžiuotis man būtų gėda. 

— Imkite! Imkite, mieloji panele! — džiugiai sušuko jaunuo- 
lis.— Štai jums duona, štai peilis, pjaukitės pati! Ir nesiceremony- 
kite! Valgytojas aš nedidelis, o čia pasirūpinta visai dienai. 

— Bet ar jūs galėsite nusipirkti dar duonos šiai dienai? 

— Juk jos visur galima gauti. Na valgykite, jei norite suteikti 
man malonumą. | 

Konsuela daugiau nesiprašydino, jausdama, kad būtų tikras 
nedėkingumas broliškai ją vaišinusio jaunuolio atžvilgiu atsisaky- 
ti su juo papusryčiauti. Ir, netoli jo atsisėdusi, ėmė šveisti duoną, 
palyginti su kuria visi išrankūs patiekalai, kada nors jos ragauti 
prie turtuolių stalo, jai pasirodė beskoniai ir grubūs. 

— Koks puikus jūsų apetitas,— tarė nepažįstamasis, — tiesiog 
malonu žiūrėti. Na ir pasisekė man, kad jus sutikau, aš labai pa- 
tenkintas! Žinot ką? Suvalgykime visą duoną: kad ir kaip čia tuš- 
čia, užklysime juk mes šiandien į kokį nors būstą. 

— Vadinasi, ši vietovė jums nepažįstamat — abejingų tonu 
paklausė Konsuela. 

— Aš čia pirmą kartą, bet kelias, ką tik nueitas nuo Vienos 
iki Pilzeno, man pažįstamas, ir dabar grįžtu atgal tuo pačiu keliu. 

— Kur atgal? Į Vieną? 

— Taip, į Vieną. O jūs irgi ten vykstate? 

Konsuela nežinodama, ar imti jaunuolį į palydovus, ar vengti 
jo kompanijos, apsimetė neišgirdusi, kad nereiktų tuoj pat atsa- 
kyti. 

— Bet ką aš kalbu, — tęsė jis, — negi tokia gražuolė keliaus 
į Vieną viena? O visgi, matyt, keliaujate: jūsų toks pat ryšulėlis 
kaip ir mano, ir jūs einate pėsčia kaip aš. 

Konsuela, nusprendusi vengti jaunuolio klausimų, kol nejsiti- 
kins, kiek juo galima pasitikėti, panoro atsakyti klausimu į klau- 
simą. 

— Jūs iš Pilzeno? — paklausė ji. 

— Ne,— atsakė jaunuolis neturėjęs nei noro, nei pretėksto 
nepasitikėti, — aš iš Rorau, iš Vengrijos; mano tėvas — račius. 

— (O kaipgi jūs iškeliavote taip toli nuo namų? Argi jūs nesi- 
verčiate tuo pačiu amatu kaip ir tėvas? 

— Ir taip, ir ne. Mano tėvas račius, o aš ne. Bet jis dar ir 
muzikantas, o aš aistringai trokštu juo tapti. 

— Muzikantu? Bravo! Tai nuostabi profesija. 

— Galbūt ji ir jūsų? 

— Tačiau juk ne muzikos mokytis išvykote jūs į Pilzeną? Sa- 
ko, tai labai nuobodus karinis miestas. 

— O ne! Aš turėjau ten pavedimą, o dabar grįžtu į Vieną, 
„ad. susiradęs kokį nors uždarbį, kartu tęsčiau muzikos pamo- 

as. 

— Ką gi jūs pasirinkote? Groti kokiu nors instrumentu ar 
dainuoti? 

— Kol kas ir viena, ir kita. Mano balsas gana geras o štai 
čia mano smuikelis — nors ir nekoks, bet mėginu išreikšti juo 
tai, ką jaučiu. Tačiau aš garbėtroška ir norėčiau pasiekti dau- 
giau. 

— Galbūt kurti? 

— Atspėjote. Man neišeina iš galvos ta prakeikta kūryba. 
Tuojau parodysiu jums, koks puikus palydovas mano kelionės 
krepšyje — stora knyga; aš ją suplėšiau į gabalus, kad galėčiau 
atskirus pluoštus pasiimti į kelią. Kai pavargstu, atsisėdu kokiame 
nors kampelyje, truputį pasimokau — ir nuovargį kaip ranka nu- 
ima. 

— Gana pagirtina. Kertu lažybų, kad tai Fukso „„Gradus ad 
Parnassum“ !! 

— Būtent! Matau, kad jūs gerai išmanot muziką, dabar įsitiki- 
nęs, kad jūs taipogi muzikantė. Dabar, kai miegojote, aš, žiūrė- 
damas į jūs, kalbėjau sau: „Visai nepanaši į vokietę, iš veido — 
tikra pietietė, visiškai įmanoma, kad italė, ir, be abejo, artistė“. 
Todėl jūs ir suteikėt man tokį malonumą paprašiusi manęs duo- 
nos; o dabar matau, kad nors kuo puikiausiai kalbate vokiškai, 
tartis jūsų visgi užsienietiška. 

— O kas, jeigu klystate? Jūs irgi menkai panašus į vokietį, 
ir veidas jūsų tamsus, kaip italo, o be to... 

— O! Jūs per daug maloni, panele! Mano veidas kaip airikie- 
čio, Ir Mano draugai iš švento Stepono katedros choro praminė 
mane mauru. Bet grįžkime prie mūsų pokalbio. Aš buvau gerokai 
nustebintas pamatęs, kad jūs miegate miške visai viena, ir ėmiau 
kurti tūkstančius įvairiausių spėlionių. Galbūt, maniau, mano lai- 
minga žvaigždė atvedė mane čia, kad sutikčiau gerą širdį, kuri 
man padės. Vienu žodžiu, ar nepasakyti jums visko? 

— Kalbėkite, nebijokit. 

— Man pasirodė, kad jūs per gerai apsirengusi ir per daug 
balto veido, kad būtumėt vargšė keliauninkė, o pamatęs jūsų 
kelionės maišelį, aš įsivaizdavau, kad tarnaujate pas kokią nors 
moterį, užsienietę ir... artistę! O! Pas tą didžiąją artistę, kurią 
trokštu pamatyti ir kurios globa būtų man išsigelbėjimas ir lai- 
mė. Na, madmuazele, prisipažinkit: jūs iš kokios nors kaimyninės 
pilies ir ėjote kur nors su pavedimu arba ęrįžtate namo? Ir jūs, 
žinoma, žinote... O taip! Jūs privalote žinoti Milžinų pilį? 


! „Žingsnis į Parnasą“ (Iot.). 

— Milžinų pilį? Jūs einate į Milžinų pilį? 

— Bent jau mėginu ten patekti. Nepaisant visų nurodymų, 
duotų man Klatau, aš taip pasiklydau šitame prakeiktame miške, 
kad neįsivaizduoju, kaip iš čia išeiti. Laimė, jūs žinote Milžinų 
pilį ir būsite tokia gera pasakyti man, ar dar toli iki jos 

— Bet ko gi jums reikia Milžinų pilyje? 

— Noriu pasimatyti su Porporina. 

— Iš tiesų? 

Bet čia Konsuela, bijodama išsiduoti keleiviui, kuris galėjo 
užsiminti apie ją Milžinų pilyje, susigriebė ir abejingai paklau- 
sė: 

— O prašom pasakyti, kas tokia ta Porporina? 

— Kaip, jūs nežinote? Deja! Matau, jūs visai svetima šiuose 
kraštuose. Bet jeigu jūs muzikantė ir žinote Fuksą, tai, žinoma, 
pažįstate ir Porporos vardą. | 

— O jūs pažįstamas su Porpora? 

— Dar ne, bet būtent norėdamas su juo susipažinti, aš ir ieš- 
kau jo mylimos mokinės garsiosios sinjoros Porporinos užtari- 
mo. | 

— Bet papasakokite man, kaip jums tai atėjo į galvą? Galbūt 
surasiu būdą padėti jums patekti į šią pilį ir pas tą Porporiną. 

— Tuojau papasakosiu jums viską. Kaip jau sakiau, esu doro 
Iačiaus sūnus, kilęs iš mažo miestelio Austrijos ir Vengrijos pa- 
sienyje. Mano tėvas — bažnyčios zakristijonas ir mūsų kaimo var- 
gonininkas. Mano motinos, anksčiau tarnavusios virėja pas mūsų 
apylinkių valdytoją, nuostabus balsas, ir tėvas vakarais, ilsėda- 
masis po darbo, akompanuodavo jai arfa. Šitaip aš, savaime aišku, 
pamilau muziką, ir, atsimenu, nuo ankstyvos vaikystės neturėjau 
didesnio malonumo, kaip dalyvauti mūsų šeimyniniuose koncer- 
tuose. Laikydamas rankose medžio gabalą, brūžinau į jį lentelės 
nuolaužas, įsivaizduodamas, kad tai smuikas su smičiumi ir kad 
aš juo išgaunu stebuklingus garsus. Taip, taip! Man ir dabar dar 
atrodo, kad mano mielosios skiedros nebuvo nebylios ir nuostabus 
balsas, kitiems negirdimas, kilo iš po mano smičiaus ir svaigino 
mane nežemiškomis Melodijomis. 

Kartą mūsų giminaitis Frankas, mokyklos mokytojas Haim- 
burge, užėjo pas mus, kai grojau savo įsivaizduojamu smuiku, ir 
jį pribloškė mane apėmusi ekstazė. Jis pareiškė, kad tai rodo ne- 
paprastą talentą, ir išsivežė mane į Haimburgą, kur trejus metus 
kuo griežčiausiai, drįstu jus užtikrinti, mokė mane muzikos. Ko- 
kius nuostabius pasažus su ruliadomis ir fioritūromis išgrodavo 
jis lazdele taktui mušti ant mano pirštų ir ausų! Tačiau aš. ne- 
nusiminiau. Mokiausi skaityti ir rašyti, turėjau tikrą smuiką, mo- 
kiausi su juo paprasčiausių grojimo pratimų, taipogi pagrindinių 
dainavimo taisyklių ir lotynų kalbos. Aš stūmiausi į priekį taip 
sparčiai, kiek tai buvo įmanoma su tokiu nekantriu dėstytoju, 
kaip mano giminaitis Frankas. 

Man buvo apie aštuonerius metus, kai atsitiktinumas, arba, 
teisingiau, apvaizda, kuria aš, kaip geras krikščionis, visada tikė- 
jau, atvedė į mūsų namus poną Reiterį, Vienos katedros kapel- 
meisterį. Mane jam pristatė kaip berniuką-stebuklą, ir kai aš lais- 
vai uždainavau iš lapo pjesę, tai taip jam patikau, kad išsivežė 
mane į Vieną, kur įtaisė į berniukų chorą švento Stepono kated- 
roje. 

Ten mes mokėmės tik dvi valandas per dieną, o likusį laiką, 
palikti patys sau, galėjome veikti, ką norėjome. Bet meilė muzi- 
kai slopino manyje ir vaikišką tingulį, ir vaikišką judrumą. Bū- 
davo, vos tik išgirstu, Žaisdamas aikštėje su draugais, vargonų 
garsus, tuoj viską mesdavau ir grįždavau į bažnyčią, kur svai- 
gindavausi dainavimu ir muzika. Vakarais aš valandų valandas 
prastovėdavau gatvėje po langais, pro kuriuos sklisdavo koncerto 
nuotrupos ar paprasčiausiai girdėjosi malonus balsas. Buvau smal- 
sus, troškau sužinoti, suprasti viską, kas kliudė mano klausą. Bet 
ypač mane traukė kurti. Trylikos metų, nežinodamas nė vienos 
taisyklės, ryžausi sukurti mišias ir parodžiau partitūrą mūsų mo- 
kytojui Reiteriui. Jis pasijuokė iš manęs ir patarė bent kiek pa- 
simokyti prieš imantis kurti. Lengva jam buvo taip kalbėti. O aš 
neturėjau galimybės mokėti mokytojui, nes mano tėvai per daug 
neturtingi, kad siųstų pinigus ir mano išlaikymui, ir mokymuisi. 
Galų gale gavau kartą nuo jų šešis tlorinus, už kuriuos nusipir- 
kau štai šią knygą ir dar Matezono knygą. Su užsidegimu ėmiausi 
jas studijuoti ir patyriau didžiulį malonumą. Mano balsas sustip- 
rėjo ir buvo laikomas geriausiu chore. Nepaisant abejonių ir ne- 
aiškumo, kylančių iš mano nemokšiškumo, kurį stengiausi įveikti, 
aš visgi jutau, kad tobulėju ir mano galvoje kyla muzikinių min- 
čių. Bet baisėdamasis mačiau, kad artėju prie to amžiaus, kai, 
pagal kapelos taisykles, man teks apleisti vaikų giedojimo mo- 
kyklą. Neturėdamas nei pajamų, nei globėjų, nei mokytojų, aš 
klausiau savęs: nejaugi aštuoneri mokymosi metai katedroje — 
tai paskutinieji mano mokslo metai ir privalėsiu grįžti į tėvų na- 
mus mokytis račiaus amato? Negana to, ėmiau pastebėti, kad 
maestro Reiteris, užuot mane užjautęs, ėmė elgtis su manimi 
gana rūsčiai ir galvojo vien apie tai, kaip priartinus mano paša- 
linimo iš mokyklos valandą. Aš nesupratau tokios neužtarnautos 
nemalonės priežasties. Kai kurie iš mano bičiulių lengvabūdiškai 
mane įtikinėjo, kad jis man pavydi, mano kūrybiniuose bandy- 
muose įžvelgdamas genijaus apraišką, kad jis apskritai Nneap- 
kenčia ir atima viltį jaunuoliams, kuriuose aptinka didesnį nei 
jo paties talentą. Aš anaiptol neglostau savo savimeilės šitaip 
aiškindamasis jo priešiškumą man, bet visgi manau, kad nerei- 
kėjo jam rodyti savo kūrybinių bandymų. Jis palaikė mane be- 
smegeniu garbėtroška ir savimi pasitikinčiu akiplėša. 

— Be to,— pertraukė pasakotoją Konsuela,— senasis mokyto- 
jas apskritai nemėgsta mokinių, kurie žymiai pralenkia kitus, su- 
vokdami dėstomus dalykus. Bet kuo jūs vardu, mano vaike? 

—- Jozefas. 

— Jozefas... o toliau? 

— Jozcfas Haidnas. 

— Būtinai įsidėmėsiu jūsų vardą, kad kada nors, jeigu iš jūsų 
kas nors išeis, suprasčiau, kodėl jūsų mokytojas taip priešiškai 
elgėsi su jumis ir kodėl mane taip sudomino jūsų pasakojimas. 
Pasakokit toliau. 

Jaunasis Ilaidnas vėl ėmė pasakoti, o Konsuela, sukrėsta jų 
likimo panašumo — dviejų beturčių ir artistų likimai, atidžiai ste- 
bėjo jaunojo giedoriaus bruožus. Jo liesutis, gelstelėjęs veidas 
nepaprastai pagyvėjo pasakojimo įkarštyje, žydros akys spindu- 
liavo protą, šelmišką ir geraširdišką sykiu, o visa tai kartu su 
manieromis ir kalbėjimo būdu bylojo apie neeilinę asmenybę. 

-— Kad ir kokios būtų buvusios maestro Reiterio priešiško el- 
gesio su manimi priežastys, — tęsė savo pasakojimą Jozefas, — jis 
tai įrodė man gana žiauriai ir visiškai nereikšmingo poelgio pre- 
tekstu. Aš turėjau naujas žirkles, ir, kaip tikras mokinys, ženk- 
linau jomis, kas tik pakliūdavo po ranka. Atsitiko taip, kad prieš 
mane sėdėjęs berniukas giedotojas, labai didžiavęsis savo ilga 
kasele, kur buvęs kur nebuvęs, vis nutrindavo ja tai, ką aš už- 
rašydavau krcida ant grifelinės lentos. Ir štai man galvoje šmėkš- 
telėjo netikėta lemtingoji mintis. Vienas mirksnis — ir... krak! 
Mano žirklės išsižiojo, ir kaselė atsidūrė ant žemės! Mokytojas 
savo vanagišku žvilgsniu sekė kiekvieną mano judesį. Kol mano 
vargšas bičiulis pamatė savo karčią netektį, mane spėjo išbarti, 
apkaltinti niekšiškumu ir be didelių ceremonijų išvijo lauk. 

Iš vaikų giedojimo mokyklos išėjau praėjusių metų lapkritį 
septintą valandą vakaro ir atsidūriau aikštėje be skatiko kišenėje 
ir neturėdamas kitų drabužių be skurdžių drapanų, kuriomis vil- 
kėjau. Čia mane apėmė neviltis. Mane taip piktai išbarė ir taip 
skandalingai išvijo, kad įsivaizdavau tarsi iš tiesų būčiau padaręs 
didelį nusikaltimą. Aš karčiai apraudojau plaukų kuokštą ir 
juostos galą, kritusius nuo mano nelemtų žirklių. Bičiulis, kurio 
galvą taip išniekinau, praėjo pro šalį, irgi verkdamas. Dar nic- 
kuomet nebuvo išlieta tiek ašarų, patirta tiek apgailestavimo ir 
sąžinės graužaties dėl kažkokios prūsiškos kaselės! Aš norėjau 
pulti savo bičiuliui ant kaklo, atsiklaupti prieš jį, bet neišdrįsau 
ir susigėdęs pasislėpiau tamsiame kampe. O galbūt vargšas ber- 
niukas apraudojo mano nemalonę dar labiau negu savo: plau- 
kus. 

Naktį praleidau gatvėje; o rytą, kai dūsaudamas mąsčiau apie 
tai, kaip man reikalingi ir sykiu nepasiekiami dabar pusryčiai, 
prie manęs priėjo Keleris, švento Stepono giedojimo mokyklos 

kirpėjas. Jis ką tik buvo sušukavęs maestro Reiterį, ir šis, vis dar 
tebeširsdamas ant manęs, negalėjo apie nieką kitą kalbėti kaip 
apie siaubingą įvykį su nukirptąja kasele. Todėl pokštininkas Ke- 
leris, pastebėjęs mano apgailėtiną figūrą, pratrūko juokais ir ėmė 
laidyti į mane kandžias patyčias. „Štai jis, kirpėjų rykštė! — su- 
šuko jis dar iš tolo, išvydęs mane.— Štai jis, visko ir visų prie- 
šas, kuris, kaip aš, rūpinasi ševeliūrų grožiu! Ach! Mano jaunasis 
plaukų genėtojas! Mielasis mano kaselių naikintojas! Malonėkite 
čionai, leiskite apkirpti jūsų puikiąsias juodas garbanas, kad pri- 
daryčiau iš jų kaselių vietoj tų, kurios nukris nuo jūsų žirklių!“ 
Aš buvau apimtas nevilties, įniršęs. Užsidengęs veidą rankomis, 
laikydamas save visuotinės neapykantos objektu, buvau nepasi- 
leidžiąs bėgti, bet geraširdis Keleris mane sustabdė. „Kur tu, 
vargšeli? — paklausė jis švelniau. — Kur tu dingsi be duonos, 
be drabužių, be draugų ir dar su tokiu nusikaltimu ant sąžinės? 
Na štai kas, man tavęs gaila, ypač dėl tavo gražaus balso, kuriuo 
ne sykį gėrėjausi katedroje. Eime pas mane. Mes su žmona ir 
vaikais teturime tik vieną kambarį šeštame aukšte. Bet ir to mums. 
per daug, taip kad mansarda, kurią nuomoju septintame, tuščia. 
Gyvenk joje ir maitinkis pas mus tol, kol susirasi darbą. Bet 
šiukštu! Su mano klientų plaukais elkis pagarbiai ir mano perukų 
žirklėmis neliesk!“ 

Ir aš nuėjau paskui didžiadvasį Kelerį, mano išgelbėtoją, mano 
tėvą! Jis buvo toks geras, šis neturtingas duonpelnys, kad, be 
buto ir valgio, davė man šiek tiek pinigų, kad galėčiau tęsti 
mokslą. Išsinuomojau prastutėlį klavesiną, visą išvarpytą med- 
graužių, ir, nulindęs palėpėn su savo Fuksu ir Matezonu, visas 
atsidaviau kūrybos aistrai. Nuo tos minutės galiu laikyti, kad 
apvaizda ėmė mane globoti. Visą žiemą aš su malonumu studija- 
vau pirmąsias šešias Emanuelio Bacho sonatas ir, kaip man at- 
rodo, gerai jas supratau. Tuo pat metu dangus, tarsi atlyginda- 
mas už mano stropumą ir atkaklumą, pasiuntė man nedidelį 
darbą, suteikusį man galimybę gyventi ir atsiskaityti su mano 
brangiuoju šeimininku. Sekmadieniais aš vargonuodavau grafo 
HRaugvico namų bažnyčioje, o prieš tai rytais grodavau pirmojo 
smuiko partiją Šventųjų tėvų gailestingumo bažnyčioje. Be to, 
atsirado du globėjai. Vienas iš jų — abatas, kuris sukūrė daugybę 
eilėraščių itališkai, kaip kalbama, labai puikių. Jis didelėje jo di- 
denybės ir karalienės-imperatorės malonėje! Jo vardas ponas 
Metastazijus; jis gyvena viename name su Keleriu ir su manimi, ir 
aš duodu pamokas jaunai panelei kuri laikoma jo dukterėčia. 
Kitas mano globėjas — jo ekscelencija Venecijos pasiuntinys. 

— Sinjoras Korneras? — gyvai paklausė Konsuela. 

— Ach! Jūs jį pažįstate? — sušuko Haidnas.— Ponas abatas 
Metastazijus įvedė mane į jo namus. Mano kuklus talentas jam 
patiko, ir jo ekscelencija pažadėjo įtaisyti mane mokiniu pas 
maestro Porporą, kuris dabar kartu su ponia Vilhelmina, jo eks- 
celencijos Žmona ar mylimąja, yra Manensdorto gydomuosiuose 

vandenyse. Šis pažadas baisiai mane nudžiugino. Tik pamanykit — 
tapti tokio didaus mokytojo, geriausio pasaulyje dainavimo dės- 
tytojo auklėtiniu! Išstudijuoti kompoziciją, teisingus, tikrus italų 
meno pagrindus! Aš jau maniau išsigelbėjęs iš visų negandų, lai- 
minau savo laimingą žvaigždę ir įsivaizdavau didžiu muzikantu. 
Bet deja! Nepaisant gerų pono Kornero ketinimų, jam ne taip 
lengvai sekėsi įvykdyti savo pažadą, kaip aš maniau, ir jeigu 
nesurasiu solidesnės rekomendacijos, bijau, kad negalėsiu net 
arti prie Porporos prieiti. Kalbama, garsusis maestro — didelis 
keistuolis, ir koks gali būti atsidavęs, atidus ir kilniadvasis kai 
kurių savo mokinių atžvilgiu, toks būna kaprizingas ir Žiaurus 
su kitais. Matyt, maestro Reiteris — niekas palyginti su Porpora, 
ir aš drebu vien tik nuo minties jį pamatyti. Tačiau, nors jis iš 
pradžių griežtai ir atsakė jo ekscelencijai, savo atsisakymą aiš- 
kindamas nenoru imti naujų mokinių, bet žinau, kad ponas pa- 
siuntinys dar prašys, ir todėl neprarandu vilties. Aš nutariau kant- 
riai pakęsti pačius žiauriausius Porporos įžeidinėjimus, kad iik 
jis bardamas mane ko nors išmokytų. 

— Jūs gerai nusprendėte,— pastebėjo Konsuela.— Pasakoji- 
mas apie didžiojo muzikanto griežtumą ir jo rūstų elgesį neiš- 
galvotas. Bet jūs galite tikėtis, nes jei esate kantrus, sugebate 
aklai paklusti ir turite tikrą muzikinį talentą, — o man regis, kad 
taip, — jeigu nepamesite galvos užgriuvus pirmajam uraganui ir 
jums pavyks parodyti maestro savo supratingumą ir greitą Auo- 
„voką, tai, patikėkit manim, po trijų keturių pamokų jis taps jums 
pačiu atidžiausiu ir uoliausiu mokytoju. O jeigu jūs toks pat ge- 
ras kaip ir protingas, kuo esu beveik tikra, tai Porpora taps išti- 
kimu jūsų draugu, teisingu, gera linkinčiu iėvu. 

— O! Jūs be galo mane džiuginate. Aš matau, kad jūs jį pa- 
žįstate ir turite taip pat pažinoti jo garsiąją mokinę, naująją gra- 
fienę Rudolštadt. .. Porporiną. .. 

— Bet kur gi jūs girdėjote apie tą Porporiną ir ko nuo jos A10- 
riteė 

— Aš noriu nuo jos laiško Porporai ir jos aktyvios paramos, 
kai ji bus Vienoje; juk ji, žinoma, važiuos ten po savo sutuoktu- 
vių su turtingu sinjoru, Milžinų pilies savininku. 

— O iš kur jūs žinote apie tas sutuoktuves“ 

— Didžiausio atsitiktinumo pasaulyje dėka. Reikia jums pasa- 
kyti, kad mano draugas Keleris prieš mėnesį sužinojo, kad Pil- 
zene mirė jo giminaitis, palikęs jam nedidelį turtą. Keleris netu- 
rėjo nei laiko, nei lėšų tokiai kelionei ir vis nesiryžo vykti, bi- 
jodamas, kad palikimas nepadengs kelionės išlaidų ir sugaišto 
laiko. Kaip tik prieš tai aš gavau šiek tiek pinigų už savo darbą 
ir pasisiūliau jam nuvažiuoti į Pilzeną kaip jo patikėtinis. Štai ir 
iškeliavau į tą miestą ir per vieną savaitę, dideliam savo pasi- 
tenkinimui, sutvarkiau Kelerio palikimo reikalą. Žinoma, jis ne 
Dievažin koks didelis, bet ir trupučio jis negali niekinti. Aš vežu 
jam nedidelės sodybos nuosavybės dokumentus, ir dabar jis savo 

nuožiūra galės ją arba parduoti, arba naudotis jos pajamomis. 
Grįždamas iš Pilzeno, vakar atsidūriau Klatau miestelyje, kur ir 
apsinakvojau. Buvo turgaus diena, ir užvažiuojamasis kiemas buvo 
grūste prisigrūdęs žmonių. Aš sėdėjau prie stalo, kur užkandžia- 
vo storulis, kurį vadino daktaru Vecelijusu; gyvenime nesu su- 
tikęs didesnio rajūno ir plepio. ,,Ar žinote naujieną? — paklausė 
jis kaimynų.— Grafas Albertas Rudolštadtas, pamišėlis, didelis 
pamišėlis, beveik pasiųstęs, veda mokytoją, mokiusią Muzikos jos 
pusseserę. Ta avantiūristė, elgeta, šneka, buvo aktorė Italijoje, 
ir senis Muzikantas Porpora ją pagrobė, bet ji greitai jam atsi- 
pyko, ir jis išsiuntė ją į Milžinų pilį. Šis įvykis buvo laikomas 
didžiausioje paslaptyje, ir iš pradžių, nieko neišmanydamas apie 
merginos, kuri buvo laikoma visiškai dora, ligą ir traukulius, 
Rudolštadtas pakvietė mane gydyti piktybiškos karštinės. Bet 
vos tik aš spėjau paliesti ligonės pulsą, kaip grafas Albertas, :ma- 
tyt, žinojęs kai ką apie jos dorybingumą, puolė ant manęs kaip 
pašėlęs, nustūmė ir daugiau nebeįleido į kambarį. Viskas buvo 
apsupta didžiausia paslaptimi. Senutė kanauninkė, man regis, buvo 
už pribuvėją. Niekuomet gerbiamai damai neteko išgyventi tokio 
konfūzo. Vaikas pradingo. Bet visų nuostabiausia, kad jaunasis 
grafas, neturintis, kaip jūs žinote, nuovokos apie laiką ir kuris 
mėnesius laiko metais, įsivaizdavo esąs vaiko tėvu ir taip ener- 
gingai pasišnekėjo su savo šeimynėle, kad ši, baimindamasi, jog 
jis vėl neišprotėtų, sutiko su ta puikia santuoka'. 

— O, koks siaubas! Kokia šlykštybė! — sušuko Konsuela ne- 
sitverdama piktumu.— Tai baisus, kvailas, bjaurus šmeižtas! Vi- 
sas šmeižtų voratinklis! | 

— Tik nemanykite, kad aš nors sekundę tuo patikėjau,— pa- 
prieštaravo Jozefas Haidnas.— Senojo daktaro fizionomija tokia 
pat kvaila kaip ir pikta ir dar iki to, kol buvo išaiškinta jį me- 
luojant, aš neabejojau, kad jis apkalbinėja ir mala niekus. Bet 
vos tik jis spėjo baigti savo pramaną, kai penki ar šeši jį apsupę 
jaunuoliai ėmė užtarti merginą, ir taip sužinojau tiesą. Visi vienas 
per kitą aukštino Porporinos grožį, žavesį, kuklumą, protą ir 
neprilygstamą talentą. Visiems jiems buvo suprantama grafo Al- 
berto meilė jai, visi pavydėjo jo laimei ir žavėjosi senuoju gra- 
fu, pritarusiu jų santuokai. Daktarą Vecelijusą apšaukė melagiu 
ir bepročiu. Kadangi be to dar buvo užsiminta apie maestro Por- 
poros didelę pagarbą jo jaunajai auklėtinei, kuriai jis panoro 
duoti netgi savo vardą, tai man kilo mintis keliauti į Milžinų pilį, 
pulti po kojų būsimajai arba galbūt jau esamai grafienei (kal- 
bama, esą vestuvės jau įvyko, bet kol kas tai laikoma paslaptyje, 
bijantis sukelti imperatoriaus rūmų nepasitenkinimą), papasakoti 
Porporinai savo istoriją ir paprašyti jos, kad padėtų man tapti 
jos garsiojo Mokytojo mokiniu. 

Keletą minučių Konsuela tylėjo: paskutinieji Jozefo žodžiai 
apie imperatoriaus rūmus sukrėtė ją, bet greitai vėl kreipėsi 
] Ji. 

— Mano vaike,— ištarė ji, — neikite į Milžinų pilį, ten ne- 
rasite Porporinos. Ji neištekėjo už grafo Rudolštadto, ir nežinia, 
ar šitos vestuvės apskritai įvyks. Tiesa, apie tai buvo kalbama, 
ir, man atrodo, jaunikis ir nuotaka verti vienas kito. Bet Porpo- 
rina, nepaisant savo atsidavimo ir draugiško nusiteikimo grafo 
Alberto atžvilgiu, nepaisant didžios pagarbos ir begalinio pa- 
garbumo jam, nemanė esant leistina pažiūrėti skubotai į tokį rim- 
tą reikalą. Ji pasvėrė, iš vienos pusės, kokią žalą padarytų šiai 
kilmingai šeimai, atėmusi iš jų imperatorės palankumą ir galbūt 
netgi globą, taip pat kitų kilmingų didikų ir viso krašto gyvento- 
jų pagarbą. Iš kitos pusės — kaip ji pakenktų sau, atsisakiusi tar- 
nauti nuostabiam menui, kurį su meile studijavo ir kuriam drąsiai 
nusprendė pasišvęsti. Ji pasakė sau, kad auka būtų didelė ir iš 
vienos, ir iš kitos pusės, ir prieš galvotrūkčiais puolus aukotis, 
ji privalo pasitarti su Porpora, o jaunajam grafui duoti laiko įsi- 
tikinti savo jausmo tvirtumu. Ir štai ji ėmė ir iškeliavo į Vieną 
pėsčiomis, be palydovo ir beveik be pinigų, išsinešdama iš visų 
jai pasiūlytų turtų vien gryną sąžinę ir pasididžiavimą būti 
artiste. Išėjo turėdama viltį sugrąžinti ramybę ir protą tam, kuris 
ją myli. 

— O, tuomet tai tikra artistė! Kokia ji protinga ir kokia kilni 
jos siela, jeigu taip pasielgė! — sušuko Jozefas, žvelgdamas į Kon- 
suelą spindinčiomis akimis.— Ir, jeigu neklystu, su ja aš ir kalbu, 
prieš ją puolu ant kelių! 

— Bet ji pati tiesia jums ranką ir siūlo savo draugystę, pa- 
tarimus ir paramą pas Porporą. Mes, aš matau, kartu tęsime ke- 
lionę ir, jei Dievas padės, kaip iki šiol jis mums abiems padėjo 
ir kaip padeda visiems, kurie vien juo kliaujasi, greitai pasieksime 
Vieną ir ten mokysimės pas vieną ir tą patį mokytoją. 

— Garbė Dievui! — su laimės ašaromis, džiūgaudamas kelda- 
mas rankas į dangų, sušuko Haidnas.— Štai kodėl aš pajutau, 
žvelgdamas į jus, kai miegojote, kad jumyse esama kažko nepa- 
prasta ir kad mano gyvenimas, mano ateitis jūsų rankose! .. 

Po to, kai jaunuoliai susipažino arčiau, draugiškai aptarę sa- 
vo padėties smulkmenas, jie ėmė galvoti, kaip jiems geriau pa- 
siekti Vieną ir kokių atsargumo priemonių reikia imtis. Pirmiau- 
sia jie išsitraukė kapšelius ir suskaičiavo savo pinigus. Konsuela 
visgį pasirodė turtingesnė už savo palydovą. Bet jų bendio kapi- 
talo užteko vien tam, kad be didesnio stygiaus įveiktų kelią pės- 
čiomis, nekęsdami alkio ir nenakvodami po atviru dangumi. Apie 
nieką daugiau nebuvo ko ir svajoti, ir Konsuela su tuo susitaikė. 
Tačiau, nepaisant filosofiško merginos linksmumo, Jozefas buvo 
susirūpinęs ir susimąstęs. 


3 — 2633 33 


— Kas jums? — paklausė ji. Jūs galbūt baiminatės, kad tapsiu 
jums kelionėje našta? O aš pasirengusi eiti lažybų, kad vaikštau 
geriau už jus. 

— Jūs, žinoma, viską darote geriau už mane,— atsakė jis,— 
bet mane neramina visai ne tai. Mane liūdina ir. gąsdina mintis, 
kad jūs jauna ir graži, kad sutiktųjų žvilgsniai godžiai smigs į 
jus, o aš mažo ūgio ir silpnas, ir, kad ir kaip trokščiau atiduoti 
už jus savo gyvybę, galbūt nepajėgsiu jūsų apginti. 

— Būta apie ką galvoti, mano vargšas berniuk! Jeigu ir bū- 
čiau tokia graži, kad traukčiau praeivių žvilgsnius, manau, kad 
save gerbianti moteris visada gali įkvėpti pagarbą, jeigu moka 
elgtis. 

— Ar jūs būtumėt bjauri ar graži, jauna ir sena, įžūli ar 
kukli — jūs nesate saugi šiuose keliuose, užtvindytuose kareivių 
ir įvairaus plauko dykaduonių. Nuo to. laiko, kai sudaryta taika, 
šalis pilna kareivių, grįžtančių į savo įgulas, ypač volontierių — 
nuotykių mėgėjų, kurie, netekę užsiėmimo ir nežinodami, kur da- 
bar pasipelnyti, plėšia praeivius, ima rinkliavas iš valstiečių ir 
apskritai elgiasi kaip užkariautoje šalyje. Mūsų elgetystė tam tik- 
ra prasme mus gina, bet gana, kad jūs moteris, kad pažadintumėt 
jų žvėriškus instinktus. Aš rimtai galvoju apie mūsų maršruto 
pakeitimą. Užuot ėjus link Piseko įr Budveiso — įtvirtintus mies- 
tus, per kuriuos nuolat traukia išformuota kariuomenė ir kitokios 
padugnės— mes pasielgsime išmintingiau, nusileidę Vltavos 
kryptimi, kalnuotomis, daugiau ar mažiau negyvenamomis taI- 
pukalnėmis, kur niekas nežadina šių ponų godulio ir nėra ką 
apiplėšinėti. Mes nueisime palei upę iki Reichenau ir į Austriją 
įžengsime per Freištadtą. O atsidūrę imperijos žemėje, mes būsi- 
me policijos, ne tokios bejėgės kaip čekų, apsaugoje. 

— Jūs, vadinasi, pažįstate šį kelią“ 

— Aš netgi nežinau ar jis yra, bet kišenėje turiu mažą žemė- 
lapį. Palikdamas Pilzeną, aš ketinau — įvairovės dėlei — grįžti per 
kalnus ir pakeliauti... 

— Ką gi, tebūnie taip. Jūsų sumanymas man patinka, — tarė 
Konsuela, žiūrinėdama. Jozefo išskleistą žemėlapį.— Visur yra ta- 
kelių pėstiesiems ir lūšnelių, pasirengusių priglaustį kuklius žmo- 
nes su liesa kišene. Taip, aš matau kalnų virtinę; ji eina link 
Vltavos ištakų, o paskui tęsiasi palei upę. 

— Tai pagrindinė Bohemijos Miško kalnų grandinė. Ten išsi- 
dėstę patys aukščiausi jos kalnagūbriai — jie atstoja sieną tarp 
Bavarijos ir Čekijos. Laikydamiesi šių aukštumų, mes nesunkiai 
ją pasieksime. Jos rodo, kad dešinėje ir kairėje plyti slėniai, besi- 
leidžiantys link abiejų provincijų. Kadangi dabar, garbė Dievui, 
niekas manęs netraukia į tą Milžinų pilį, kurios niekaip nesurasi, 
neabejoju, kad sugebėsiu jus išvesti teisingu ir trumpiausiu ke- 
iu. 

— Tad kelionėn! — tarė Konsuela.— Aš visiškai pailsėjau. Mie- 
gas ir jūsų puiki duona grąžino man jėgas, ir manau, kad šian- 
dien pajėgsiu nueiti dar geras dvi mylias. Be to, man norisi kiek 
galint greičiau nutolti nuo šių vietų, kur vis bijau sutikti ką 
nors, kas Mane pažįsta. 

— Palaukit,— tarė Jozefas,— man šmėkštelėjo įdomi mintis! 

— Pažiūrėsim, kokia! 

— Jeigu jums nebjauru persirengti vyriškių, jūsų inkognito 
bus užtikrintas, ir mūsų nakvynių metu išvengsite visų blogų ke- 
tinimų, galinčių kilti merginos, keliaujančios dviese su jaunuoliu, 
atžvilgiu. , 

— Mintis neprasta, bet jūs užmirštate, kad mes ne tokie 
turtingi, kad -<ką nors pirktumėm. Be to, kur rasti mano ūgio 
drabužius? 

— Matote, ši mintis, ko gero, nebūtų atėjusi man į galvą, 
jei neturėčiau čia visko, ko reikia jai įkūnyti. Mudu vienodo 
ūgio — tai daro didesnę garbę jums negu man,— o mano maišelyje 
yra naujas, ką tik pasiūtas kostiumas, kuris visiškai pakeis jūsų 
išore. Štai šio kostiumo istorija: jį man atsiuntė mano geroji mo- 
tinėlė. Manydama padovanosianti man naudingą dovaną ir trokš- 
dama, kad būčiau padoriai apsirengęs,. kai eisiu į pasiuntinybę 
duoti pamokų panelėms, ji nusprendė užsakyti man savo kaime 
puikiausią kostiumą pagal tenykštę madą. Tiesa, kostiumas išvaiz- 
dus ir medžiaga gera, pamatysit. Bet įsivaizduojate, kokį pada- 
ryčiau įspūdį pasiuntinybėje ir kokiu juoko pliūpsniu pasitiktų 
mane pono Metastazijaus dukterėčia, jeigu pasirodyčiau su kai- 
mietišku kazakinu ir plačiausiomis rauktomis kelnėmis! Aš pa- 
dėkojau savo vargšei motinėlei už gerus ketinimus, o pats nuta- 
riau parduoti kostiumą kokiam nors valstiečiui ar keliaujančiam 
aktoriui. Štai kodėl ir pasiėmiau jį, bet, laimė, nepasitaikė progos 
parduoti. Čionykščiai gyventojai tvirtina, kad kostiumas senama- 
diškas, ir klausinėja, ar jis lenkiškas ar turkiškas. 

— O štai ir pasitaikė proga! — juokdamasi sušuko Konsuela.— 
Jūsų mintis puiki, ir keliaujanti aktorė visiškai pasitenkins jūsų 
turkiškomis kelnėmis, kurios, beje, labai panašios į sijoną. Perku 
nuo jūsų kostiumą, tiesa, skolon, o dar geriau — su sąlyga, kad 
jūs nuo šiol tampate mūsų „dėžutės“ kasininku, kaip sako Prū- 
sijos karalius, kalbėdamas apie savo iždą, ir mokėsite už mano 
kelionės išlaidas iki Vienos. 

— Bus matyti, — tarė Jozefas ir įsidėjo kapšelį į kišenę, tviI- 
tai nusprendęs neimti už kostiumą pinigų.— Dabar bereikia su- 
žinoti, ar tiks jums kostiumas. Aš nueisiu štai į tą girią, 0 jūs — 
už tų uolų: ten rasite erdvų ir patikimą persirengimo kambarį. 

— Tokiu atveju eikite į sceną, — atsakė Konsuela, rodydama 
į giraitę, — o aš pasišalinu už kulisų. 

Ir tuo metu, kai jos pagarbusis palydovas sąžiningai ėjo to- 
lyn į girią, ji, pasislėpusi už uolos, ėmėsi persirenginėti. Kai 
Konsuela pasirodė iš savo slėptuvės ir pažvelgė į šaltinio vandenį, 

atstojusį jai veidrodį, ji ne be tam tikro pasitenkinimo išvydo 
jame žavingiausią valstietį berniuką, kokį kada nors pagimdė 
slavų rasė. Jos ploną ir lanksčią, kaip nendrė, taliją juosė platus 
raudonas diržas, o grakšti, tarsi gemzės, kojelė kukliai kyšojo iš 
po plačių šarovarų klosčių, vos siekiančių jai kulkšnis. Juodi 
plaukai, kurių ji niekuomet nepudravo, buvo nukirpti jai sergant 
ir dabar sruogomis vyniojosi apie kaktą. Ji sutaršė juos ranka, 
suteikusi šukuosenai nerūpestingą išvaizdą, pritinkančią jaunam 
piemenėliui. Mokėdama, kaip artistė, dėvėti bet kokį kostiumą, 
netgi mokėdama mimikos talento dėka žaibiškai suteikti savo 
veidui naivią ir patiklią išraišką, ji pasijuto taip pasikeitusi, kad 
jai iškart sugrįžo narsumas ir ramybė. Kaip atsitinka aktoriams, 
užsivilkusiems teatrinius drabužius, ji ne tik įsijautė į vaidmenį, 
bet taip persikūnijo į vaizduojamą personažą, kad nejučia pajuto 
nekalto bastymosi nerūpestingumą ir žavesį, berniūkščio, išsiveI- 
žusio laisvėn, įkarštį, jėgą ir žvitrumą. 

Jai teko triskart sušvilpti, kol Haidnas, nuklydęs giraitės gilu- 
mon toliau, negu reikėjo, nei tai iš pagarbumo, nei tai baimin- 
damasis pagundos žvilgtelti pro uolos plyšį, sugrįžo pas ją. 
Išvydęs pasikeitusią merginą, jis šūktelėjo iš nuostabos -ir susiža- 
vėjimo; nors ir tikėjosi rasti ją pasikeitusią, tačiau pirmąją aki- 
mirką vos patikėjo savo akimis. Šis pasikeitimas nepaprastai puo- 
šė Konsuelą, ir jaunajam muzikantui ji pasirodė visai kitokia. 

Prie malonumo, kurį patiria jaunuolis, žavėdamasis moterišku 
grožiu, visada prisideda šiek tiek baimės, ir drabužiai,. teikiantys 
moteriai netgi patyrusių žmonių akyse tam tikro paslaptingumo 
ir mįslingumo, turi nemenkos reikšmės jo nerimui ir susijaudini- 
mui. Jozefas, tyros sielos, kad ir ką kalbėtų kai kurie jo bio- 
grafai, buvo skaistus ir drovus jaunuolis. Jis buvo apakintas, kai 
išvydo Konsuelą, miegančią prie šaltinio, išraudusią nuo ją nu- 
tvieskusių saulės spindulių, sustingusią, nelyginant nuostabi sta- 
tula. Su ja kalbėdamasis ir jos klausydamasis, jis pajuto iki tol 
nepatirtą širdies jaudulį, kurį priskyrė susižavėjimui ir džiaugs- 
mui dėl tokio laimingo susitikimo. Ir jo širdis tankiai plakė visą 
tą ketvirtį valandos, kurį jis praleido toli nuo jos giraitėje, jos 
paslaptingo persirenginėjimo metu. Dabar pirmykštis susijaudi- 
nimas vėl jį apėmė, ir, eidamas prie Konsuelos, jis kiek išgali 
stengėsi paslėpti po nerūpestingumo ir linksmumo kauke nežmo- 
nišką nerimą, prabudusį jo sieloje. | 

Toks sėkmingas drabužių pakeitimas, tarsi iš tiesų merginą 
pavertęs jaunuoliu, netikėtai pakeitė taipogi ir dvasinę Jozefo 
būseną. Dabar jis jai pajuto vien stipriausios broliškos draugys- 
tės, nelauktai atsiradusios tarp jo ir mielojo pakeleivio, protrūkį. 
Tas pats ryžtas lėkti pirmyn, matyti naujas vietas, ta pati pa- 
nieka kelionės pavojams, tas pats užkrečiantis linksmumas — vi- 
sa, kas įkvėpė šią minutę Konsuelą, apėmė ir jį, ir jie lengvai 
kaip du paukščiai klajūnai, leidosi į kelionę miškais ir slėniais. 


36 


Tačiau, žengęs keletą žingsnių ir matydamas, kaip ji ant pe- 
ties neša prie lazdos pririštą ryšulėlį su daiktais, prie kurių pri- 
sidėjo ką tik nusivilkta moteriška suknelė, Jozefas užmiršo, kad 
turi ją laikyti berniuku. Tarp jų šia dingstimi įsiliepsnojo ginčas: 
Konsuela įrodinėjo, kad jis ir taip pernelyg apkrautas savo ke- 
lioninio krepšio, smuiko ir sąsiuvinio „„(Gradus ad Parnassum“': 
o Jozefas griežtai pareiškė, kad Konsuelos ryšulėlį įdės į savo 
krepšį, o ji neneš nieko. Jai teko nusileisti, bet kad atrodytų tik- 
roviškiau ir išlaikytų tarp jų tariamą lygybę, jis sutiko, jog Kon- 
suela neštų ant perpetės jo smuiką. 

— Žinote,— kalbėjo ji jam, siekdama šios nuolaidos,— būti- 
na, kad aš atrodyčiau kaip jūsų tarnas arba mažų mažiausiai 
palydovas, nes aš valstietis, tai aišku, o jūs miestietis. 

— Koks ten miestietis — juokdamasis atsakė Haidnas,— nei 
pridėti, nei atimti kirpėjo Kelerio pameistrys! 

Šaunusis jaunuolis buvo mažumą nusiminęs, kad negali Kon- 
suelai pasirodyti puikesniu apdaru negu jo nuo saulės išblukęs 
ir šiek tiek kelionėje susilamdęs kostiumas. 

— Ne,— tarė Konsuela, norėdama jį paguosti, — jūs atrodote 
kaip jaunuolis iš pasiturinčios šeimos, kuris prašvilpė pinigėlius 
ir dabar grįžta į tėvų namus su sodininko padėjėju, jo nuotykių 
bendru. 

— Man regis, mums geriau pasirinkti vaidmenis, labiausiai 
tinkančius mūsų padėčiai, — paprieštaravo Jozefas.— Mes abu, o 
ypač jūs, galime atrodyti tik tuo, kuo esame šią minutę, — tai yra 
neturtingais keliaujančiais aktoriais. O kadangi paprastai tokie 
žmonės rengiasi kaip gali, tuo, kas pasitaiko arba ką išgali ki- 
šenė, tai neretai gali sutikti trubadūrus kaip mes, kurie klajoja 
keliais kokio nors markizo ar kareivio palaikiais drabužiais. Štai 
ir mes galim dėvėti: aš — juodą nutrintą kuklaus mokytojo kos- 
tiumą, o jūs — neįprastą šiuose kraštuose vengrų valstiečio dra- 
bužį. Gerai netgi klausinėjamiems sakyti, kad mes neseniai po 
tas vietas keliavom. Aš galiu su žinovo išraiška pasakoti apie 
garsųjį kaimą Rorau, niekam nežinomą, ir apie nuostabų miestą 
Haimburgą, kuris niekam nerūpi. Na, o jus visuomet išduos jūsų 
miela itališka tartis, ir gerai padarysite, jei neneigsite, kad esate 
italas ir iš profesijos dainininkas. 

— Beje, mums reikia susigalvoti pravardes, toks paprotys. 
Jūsų jau yra: kadangi aš italas, vadinsiu jus Bepu, tai mažybinis 
Jozefo vardas. 

— Vadinkite kaip norit. Turiu tokį privalumą, kad nesu žino- 
mas jokiu vardu. Jūs — kas kita: jums būtinai reikia pravardės. 
Kokią pasirinksite? | 

— Ogi pirmą pasitaikiusį mažybinį venecijietišką vardą, kad 
ir Nelas, Mazas, Rencas, Dzotas... O ne, tik ne šitą! — sušuko ji, 
kai senu papratimu jai ištrūko mažybinis Andzoleto vardas. 

— Kodėl gi ne šitas? — paklausė Jozefas, pajutęs, kaip aist- 
ringai ji ištarė šiuos žodžius. 

< — Jis atneš man nelaimę. Sako, yra tokių vardų. 

— Na tai kaip mes jus pakrikštysim? 

— Bertoniu. Tai paplitęs itališkas vardas ir kažkas panašaus 
į Alberto mažybinį vardą. 

— Sinjoras Bertonis! Gerai skamba,— tarė Jozefas, stengdama- 
sis nusišypsoti. Bet tai, kad Konsuela prisiminė savo kilmingąjį 
jaunikį, tarsi durklas įsmigo į jo širdį. Ir žiūrėdamas, kaip ji eina 
priekyje lengva, nevaržoma eisena, jis guosdamasis tarė: „O aš 
vos neužmiršau, kad ji berniukas!“ 


LXVII 


Greitai jie išėjo į miško laukymę ir pasuko pietryčių link. 
Konsuela ėjo be galvos apdangalo, o Jozefas, matydamas, kaip 
saulė svilina jos baltą, švelnų veidą, nesiryžo jai išsakyti dėl 
to savo nusiminimo. Jo skrybėlė buvo toli gražu nenauja, jis ne- 
galėjo jos pasiūlyti merginai ir jausdamas, kad niekuo negali pa- 
dėti, nenorėjo priminti savo bergždžio nerimo; jis tik pasikišo 
skrybėlę po pažastim tokiu staigiu judesiu, kad jį pastebėjo jo 
palydovė. 

— Tai keista fantazija! — pastebėjo ji — Jums turbūt oras at- 
rodo apsiniaukęs, o lyguma šešėlyje? Tai man primena, kad mano 
pačios galva nepridengta. O kadangi aš ne visuomet buvau iš- 
lepinta gyvenimo gėrybių, tai žinau daugybę būdų, kaip jų pa- 
siekti be didesnių kaštų.— Tai sakydama ji nulaužė laukinės vy- 
nuogės šakelę ir, susukusi ją į grįžtę,. pasidarė sau skrybėlę iš 
žalumynų. : 

„Štai dabar ji panaši į mūzą, — pagalvojo Jozefas,— ir vėl nu- 
stojo buvusi berniuku". 

Jie ėjo per kaimą; pastebėjęs krautuvėlę, kur pardavinėja- 
mos visokios smulkmenos, Jozefas skubiai į ją įėjo ir, kol Konsu- 
ela spėjo atspėti jo sumanymą, atsirado rankoje laikydamas pa- 
prastutę šiaudinę skrybėlę su plačiais, šonuose šiek tiek pakeltais 
kraštais, kokiais nešioja padunojės lygumų valstiečiai. 

— Jeigu jūs pradėsite taip išlaidauti, — tarė ji, dėdamasi nau- 
ją galvos apdangalą, — tai mūsų kelionės pabaigoje mes, ko gero, 
liksime be duonos. 

— Jums likti be duonos! — gyvai sušuko Jozefas.— Jau aš ge- 
riau imsiu prašyti praeivių išmaldos, už variokus šokinėsiu aikš- 
tėse. .. ir. nežinau, ką dar! Ne! Ne! Su manimi jums nieko ne- 
trūks! Ir matydamas, kad jo įkarštis šiek tiek stebina Konsuelą, 
pridūrė, stengdamasis prislopinti savo karštus jausmus: — Tik pa- 
galvokite, sinjore Bertoni, juk visa mano ateitis pliklauso nuo 
jūsų, Mano likimas jūsų rankose, ir aš suinteresuotas pristatyti 
jus gyvą ir sveiką pas Maestro Porporą. 

Mintis, kad jos palydovas gali staiga ją įsimylėti, Konsuelai 
netgi nekilo; tyroms ir naivioms moterims retai ateina į galvą to- 

kios prielaidos, užtat kylančios koketėms per kiekvieną naują 
susitikimą, — galbūt todėl, kad šios pačios siekia sukelti tokius 
jausmus. Be to, labai jauna moteris į savo amžiaus vyriškį papras- 
tai žiūri kaip į berniuką. Konsuela buvo dviem metais vyresnė 
už Haidną, o jis buvo toks mažas ir smulkus, kad jam vargiai 
buvo galima duoti penkiolika. Ji puikiai žinojo, kad iš tiesų jis 
vyresnis, bet jai ir į galvą neatėjo, kad jo vaizduotė ir jausmai 
jau pabudę meilei. Tačiau, sustojusi atsipūsti ir pasigėrėti nuos- 
tabiu vaizdu, kokie šioje kalnuotoje vietovėje sutinkami kiek- 
viename žingsnyje, ji pastebėjo, kad Jozefas žiūri į ją apimtas 
kažkokios ekstazės. 

— Kas jums, drauge Bepai? — naiviai paklausė ji— Jūs tary- 
tum kažko susijaudinęs, ir aš negaliu nusikratyti minties, kad ius 
varžau. 

— Nekalbėkite taip! — karčiai sušuko jis.— Nejaugi iūs taip 
blogai apie mane galvojate ir atsisakote mano pasitikėjimo ir 
draugystės, už kuriuos aš noriai atiduočiau gyvybę. 

— Tokiu atveju neliūdėkite, jeigu tik neturite kitos liūdesio 
priežasties, kuria Jūs nepasidalinote su manimi. 

Jozefas nugrimzdo niūriame tylėjime; jie ėjo, o jis vis neturė- 
jo jėgų prašnekti. Ir kuo ilgiau truko tas tylėjimas; tuo jaunuo- 
lis vis labiau ir labiau ėmė drovėtis: bijojo, kad jo paslaptis bus 
atspėta, bet niekaip negalėjo rasti temos atnaujinti pokalbiui. 
Pagaliau, begalinėmis pastangomis, jis prašneko: 

— Žinote, apie ką aš rimtai galvoju? 

— Ne, nenumanau,— atsakė Konsuela; visą tą laiką ji buvo 
panirusi į savo mintis ir jai visai neatrodė keistas jo tylėjimas. 

— Aš ėjau ir galvojau: kaip būtų gerai pasimokyti su jumis 
italų kalbos, jeigu tik tai jūsų neapsunkins. Praėjusią žiemą aš 
pradėjau mokytis šios kalbos iš knygų, bet kadangi niekas manęs 
nemokė tarimo, tai aš nedrįstu šalia jūsų ištarti nė žodžio. Bet 
visgi suprantu viską, ką skaitau, ir jeigų mūsų kelionės metu 
jūs būtumėt tokia gera ir priverstumėt nusikratyti mane nereika- 
lingos gėdos, taisydama kiekvieną mano žodį, man rodos, kad su 
mano muzikine klausa jūsų triūsas nebūtų bergždžias. 

— O! Su didžiausiu malonumu! — sušuko Konsuela— Man 
patinka, kai žmonės nešvaisto gyvenime nė vienos minutės, kad 
ko nors išmoktų, o kadangi mokydamas mokaisi, tai mums abiems 
bus labai naudinga pasimokyti šios be galo muzikalios kalbos 
tarimo. Jūs mane laikote itale, bet iš tiesų taip nėra, nors ir kalbu 
itališkai beveik be akcento. Iš tiesų mano tarimas geras tik dai- 
nuojant. Ir kai panorėsiu atskleisti jums visą itališkų garsų har- 
moniją, dainuosiu sunkius. žodžius. Įsitikinusi, kad blogai taria 
tik tie, kas neturi klausos. Jeigu jūsų ausis tobulai jaučia at- 
spalvius, tai jums bereikės vien tik juos įsiminti, kad teisingai 
ištartumėt. 

— Vadinasi, tai sykiu bus ir italų kalbos, ir i" dainavimo pa- 
moka! — sušuko Jozefas. > 

„Ir pamoka, kuri truks visas penkiasdešimt I1jė! — susižavėjęs 
pagalvojo jis.— Jeigu taip — tegyvuoja menas, nepavojingiausias 
ir mažiausiai nedėkingas iš visų aistrų!“ 

Pamoka prasidėjo tuoj pat, ir Konsuela, kuri pradžioje sun- 
kiai susilaikydavo nesijuokusi kaskart, kai Jozefas ištardavo ką 
nors itališkai, greitai ėmė žavėtis, kaip lengvai ir stropiai jis 
taisė savo klaidas. Tuo tarpu jaunasis muzikantas, aistringai 
trokšdamas išgirsti garsiosios dainininkės balsą ir matydamas, kad 
vis neatsiranda tam dingsties, pasitelkė mažą gudrybę. Apsimetęs, 
esą jam nesiseka itališkai „a“ suteikti reikalingą aiškumą ir tiks- 
lumą, jis sudainavo Leo melodiją, kur žodis „felicita“ ! kartojasi 
keletą kartų. Konsuela tuoj pat, nesustodama ir kvėpuodama vi- 
siškai taip pat ramiai, tarsi sėdėtų prie klavesino savo kambaryje, 
sudainavo šią frazę keletą kartų iš eilės. Skambant jos balsui, 
tokiam stipriam, tokiam įsiskverbiančiam sielon, kuriam negalėjo 
prilygti nė vienas tų laikų balsas, Jozefo kūną nukrėtė drebulys, 
ir jis su pasigėrėjimo šūksniu mėšlungiškai suspaudė rankas. 

„— Dabar jūsų eilė, pamėginkite! — tarė Konsuela, nepastebė- 
dama jo susijaudinimo. 

Haidnas sudainavo frazę, ir taip puikiai, kad jo jaunasis pro- 
fesorius suplojo delnais. 

— Nuostabu! —tarė jam Konsuela nuoširdžiu, maloniu bal- 
su.— Jūs greitai išmokstate, ir jūsų balsas nuostabus. 

— Galite sakyti apie mane ką norite, bet aš pats niekuomet 
negalėsiu ištarti apie jus nė žodžio. 

— Bet kodėl gi? — paklausė Konsuela. 

Čia, atsisukusi į jį, ji pastebėjo, kad jo akys pilnos ašarų 
ir jis vis dar gniaužia rankas, traškindamas sąnarius, kaip išdykęs 
vaikas arba aistros apimtas vyriškis. 

— Baikime dainuoti,— tarė ji,— štai priešais mus joja raite- 
liai. 

— Ach, Dieve mano! Taip, taip! Tylėkite! — sušuko išsigan- 
dęs Jozefas.— Kad tik jie neišgirstų jūsų, nes tuojau nušoks nuo 
žirgų ir puls jums į kojas! 

— Na, šitų aistringų muzikos mėgėjų aš nebijau — tai mėsi- 
ninkai, kurie vežasi veršelių skerdieną. 

— Ach! Užsismaukite žemiau skrybėlę, nusisukite! — pavy- 
džiai šūktelėjo Jozefas, priėjęs dar arčiau jos.— Tegu jie nemato 
jūsų, tegu jie negirdi jūsų! Tegu niekas, be manęs, nemato ir 
negirdi jūsų! 

Likusi diena praėjo tai rimtai besimokant, tai vaikiškai ple- 
pantis. Svaiginantis džiaugsmas plūdo į susijaudinusią Jozefo 
sielą, ir jis niekaip negalėjo nuspręsti, kas gi jis yra — ar pats 
droviausias grožio garbintojas, ar pats karščiausias mano bičiu- 
lis. Konsuela, atrodžiusi jam tai spinduliuojančiu dievaičiu, tai 
nuostabiu bičiuliu, pripildė visą jo gyvenimą, keitė visą jo esybę. 
Vakarop jis pastebėjo, kad ji vos pavelka kojas ir kad nuo- 

vargis nugalėjo jos linksmą būdą. Nepaisant dažnų sustojimų 
pakelės medžių pavėsyje, štai ji jau kelios valandos jautėsi vi- 
reikėję kaip galint greičiau palikti šį kraštą, ir tuomet būtų sie- 
kusi sparčiu žingsniu, apsimestu linksmumu atitrūkti nuo savo 
dvasinių kančių. Pirmieji vakaro šešėliai, gaubdami liūdesiu gam- 
tą, iš naujo pažadino Konsuelos sieloje sopulingus jausmus, su 
kuriais ji taip didvyriškai kovojo. Jai vaidenosi niūrus vakaras 
Milžinų pilyje ir būsimoji naktis, galbūt siaubinga Albertui. To- 
kių minčių prislėgta, ji nejučia sustojo didelio medinio kryžiaus 
papėdėje, plynos kalvos viršūnėje ženklinusio vietą kokio nors 
stebuklo ar piktadarystės, kurių prisiminimai išliko padavime. 

— Deja! Jūs pavargote kur kas labiau, negu norite prisipa- 
žinti, — tarė jai Jozefas.— Bet mūsų kelias artėja prie pabaigos: 
aš jau regiu ten, tarpeklio gilumoje, kažkokio kaimelio žiburė- 
lius. Jūs tikriausiai manote, kad man neužteks jėgų jus nešti, o 
visgi, jeigu tik jūs panorėtumėt... 

— Mano vaike,— šypsodamasi atsakė ji, — jūs labai jau di- 
džuojatės tuo, kad esate vyras. Prašau, nemenkinkite taip smaI- 
kiai mano lyties ir patikėkite — dabar turiu jėgų daugiau, negu 
beliko jums pačiam savųjų. Aš uždusau kopdama šiuo takeliu, 
štai ir viskas, o jeigu sustojau, tai tik todėl, kad panorau uždai- 
nuoti. 

— Dėkui Dievui! — sušuko Jozefas.— Dainuokite čia, kryžiaus 
papėdėje, o aš atsiklaupsiu. .. Na o jei dainavimas jus dar labiau 
nuvargins? .. 

— Tai truks neilgai — tarė Konsuela,— man kilo fantazija su- 
dainuoti čia vieną strofą iš himno, kurį giedojau su motina rytą 
ir vakarą, kai mums kelyje pasitaikydavo koplyčia arba kryžius, 
įkastas, kaip štai šitas, keturių kelių kryžkelėje. 

Tačiau tikroji priežastis, paakinusi Konsuelą, uždainuoti, buvo 
dar romantiškesnė. Galvodama apie Albertą, ji prisiminė jo be- 
veik antgamtišką sugebėjimą matyti ir girdėti per nuotolį. Ji gy- 
vai įsivaizdavo, kad šią minutę jis mąsto apie ją, o galbūt netgi 
ją mato. Ir manydama galėsianti palengvinti jo kančią, bendrau- 
dama su juo per erdvę ir naktį, mylimosios dainos žodžiais, Kon- 
suela užsilipo ant akmenų, atstojusių kryžiui pamatą, ir, pasisu- 
kusi ton pusėn, kur turėtų būti Milžinų pilis, aukštu balsu uždai- 
navo eilutę iš ispanų bažnytinio himno: „O, consuelo de mi 
alma..." 

„Dieve mano, Dieve mano! — tarė sau Haidnas, kai ji nutilo.— 
Iki šiol aš negirdėjau dainuojant, hežinojau, ką reiškia dainuoti! 
Nejaugi esama kitų žmonių balsų, panašių į šį? Ar išgirsiu kada 
nors kas prilygtų tam, kas atsiskleidė man šiandien? O muzika! 
Šventa muzikai O meno genijau! Kaip tu mane uždegi ir kaip 
gąsdini|“ | 

Konsulela nulipo nuo akmens, ant kurio ji, tarsi madona, sto- 
vėjo, išsiskirdama grakščiu siluetu skaidrioje nakties mėlynėje. 


At 


Įkvėpimo pagauta ji, savo ruožtu, kaip Albertas įsivaizdavo, kad 
pro miškus, kalnus ir slėnius mato jį sėdintį ant Siaubo uolos, 
ramų, nuolankų, kupiną šventos vilties. „Jis mane girdėjo,— pa- 
galvojo ji, — pažino mano balsą ir savo mėgstamąją dainą: jis 
mane suprato ir dabar sugrįš pilin, pabučiuos tėvą ir galbūt ra- 
miai užmigs“. | 

— Viskas gerai, — tarė ji Jozefai, nepastebėdama jo baisiausio 
susižavėjimo. 

Paskui nusisukusi, ji lūpomis palietė šiurkštų kryžiaus medį. 
Galbūt tą pačią akimirką Albertas, dėl keisto, nesuprantamo su- 
tapimo, pajuto tarsi elektros srovės smūgį, nuėmusį jo niūrios va- 
lios įtampą ir atnešusį į pačias slaptingiausias jo sielos gelmes 
dievišką nusiraminimą. Galbūt, kad kaip tik tuo momentu jis pa- 
niro į tą gilų, palaimingą miegą,— tokį išvydo jį, savo dideliam 
džiaugsmui, susijaudinęs tėvas kitos dienos rytą. 

Gyvenvietė, kurios žiburėlius mūsų keliauniūkai pastebėjo 
tamsoje, iš tiesų pasirodė besanti didelė ferma, kur jie buvo sve- 
tingai sutikti. Geraširdžių žemdirbių šeima vakarieniavo po at- 
viru dangumi, prie savo namo slenksčio, už grubaus medinio 
stalo, kur juos pasodino su ramiu džiugesiu. Jų nieko neklausinė- 
jo, vos tepažvelgė. Tie puikūs žmonės, išvarginti ilgos ir karštos 
darbo dienos, valgė tylėdami, mėgaudamiesi paprastu, gausiu val- 
giu. Konsuelai vakarienė pasirodė puiki, o Jozefas užmiršdavo val- 
gį, žvelgdamas į blyškų, kilnų Konsuelos veidą, išsiskiriantį iš 
stambių, įdegusių valstiečių veidų, tokių pat romių ir bukų, kaip 
snukiai bulių, kurie ganėsi žolėje aplink juos ir, lėtai gromu- 
liuodami, dirbo žandikauliais su nemažesniu triukšmu negu jų 
šeimininkai. 

Kiekvienas iš valgytojų, pasisotinęs ir persižegnojęs, ėjo mie- 
goti, ištvermingesniems palikę atsiduoti užstalės džiaugsmams, 
kiek jiems patiks. Kai tik vyrai pakilo nuo stalo, vakarieniauti 
sėdo jiems patarnavusios moterys kartu su vaikais. Gyvesnės ir 
smalsesnės, jos užlaikė jaunuosius keliautojus ir apibėrė juos 
klausimais. Jozefas sau užsikrovė naštą papasakoti iš anksto 
tokiam atvejui pramanytas istorijas, kurios iš esmės buvo ne per 
toliausiai nuo tiesos: save ir savo bičiulį jis pristatė kaip netuI- 
tingus keliaujančius muzikantus. 

— Kaip gaila, kad šiandien ne sekmadienis,— pasakė viena 
pačių jauniausių merginų, — mes pašoktume pagal jūsų muziką. 

Moterys neatitraukė akių nuo Konsuelos, laikydamos ją gra- 
žuoliu jaunikaičiu, o ši, kad geriau suvaidintų savo vaidmenį, 
svaidė į jas drąsius iššaukiančius žvilgsnius. Pradžioje ji buvo be- 
atsidūstanti, įsivaizdavusi visą žavesį šių patriarchalinių papro-. 
čių, taip tolimų nuo jos neramaus klajoklio gyvenimo. Bet išvy- 
dusi, kaip vargšės moterys, stovėdamos už vyrų, pagarbiai jiems 
patarnauja, o paskui iinksmai valgo kas likę, viencs — krūtimi 
maitiučamos mažylius, kitos, nelyginani apsigimusios vergės, pa- 

taikaudamos savo sūnams berniūkščiams, rūpindamosi pirmiausia 
jais, o paskui jau dukromis ir savimi, ji suprato, kad šie geri 
žemdirbiai tėra alkio ir skurdo vergai: patinai — prirakinti prie 
žemės, plūgo ir gyvulių kumečiai, o patelės — prirakintos prie 
šeimininko, tai yra prie vyro, atsiskyrėlės, amžinos tarnaitės, pa- 
smerktos dirbti be atilsio nepritekliuje ir motinystės kančiose. Iš 
vienos pusės, virš jų stovi žemvaldys, engiantis arba plėšiantis 
darbininką, nepalikdamas jam netgi paties būtiniausio iš jo sun- 
kaus darbo vaisių; iš kitos — šykštumas ir baimė, persiduodantys 
nuo šeimininko nuomininkui, pasmerkiantys pastarąjį rūsčiai ir 
šykščiai elgtis su savo žeme ir savo paties poreikiais. Ir čia ši 
tariama gerovė ėmė Konsuelai atrodyti vien atbukimo nuo negan- 
dų arba sustingimo iš nuovargio pasekmė; ir ji tarė sau, kad ge- 
Iiau būti artistu arba valkata negu šeimininku arba valstiečių, 
kadangi turėti žemės ar rugių gniūžtę reiškia arba neteisingą ti- 
roniją, arba niūrų viską slopinantį godulį. 

— Viva la liberta!!'— tarė ji Jozefui itališkai tuo metu, kai 
moterys triukšmingai plovė ir nuiminėjo indus, o paliegusi senė 
vienodai, kaip mašina, suko verpstės ratą. 

Savo nuostabai, Jozefas išgirdo, kad kai kurios valstietės šiaip 
taip plepa vokiškai. Jis iš jų sužinojo, kad šeimos galva, kurį jis 
matė su artojo drabužiais, kilęs iš bajorų, kad jaunystėje turėjo 
nedidelį turtą ir gavo šiokį tokį išsilavinimą, bet Austrijos įpėdi- 
„nystės karas jį visiškai sužlugdė, ir, nematydamas kitos išeities 
pastatyti ant kojų savo gausią šeimyną, jis tapo gretimos abatijos 
fermeriu. Ši abatija jį baisiai plėšė, jis ką tik sumokėjo rinkliavą 
už mirtą — tai yra mokestį, imperijos iždo imamą nuo religinių 
bendrijų kiekvieną kartą keičiantis vyskupui. Faktiškai šį mokestį 
mokėdavo lenininkai ir bažnytinių valdų nuomininkai šalia prie- 
volių ir smulkių rinkliavų. Darbininkai, dirbę fermoje, buvo bau- 
džiauninka4 bet toli gražu nelaikė savęs nelaimingesniais negu 
jų šeimininkas. Valstybinių mokesčių atpirkėjas buvo žydas. Iš 
abatijos, kurią jis kankino, jį išsiuntė pas artojus, kuriuos jis 
kankino dar labiau, ir kaip tik tą rytą jis pareikalavo ir gavo 
nuo fermerio sumą, kelerių metų pastarojo santaupas. Engiamas 
ir katalikų šventikų, ir lupikautojų žydų, vargšas nebeišmanė, 
kurių labiau nekesti ir bijoti. | 

— Matote, Jozefai, — tarė Konsuela savo bičiuliui, — ar aš ne- 
buvau teisi, sakydama, kad mes vieni su jumis turtingi šiame 
pasaulyje? Mes nemokame mokesčių už savo balsus ir dirbame 
tik tuomet, kai užsimanome. 

Atėjo metas miegoti. Konsuela buvo taip išvargusi, kad užsnū- 
do ant suolelio prie įėjimo. Jozefas pasinaudojo šia minute ir pa- 
prašė šeimininkės duoti jiems lovas. 

— Lovas, mano mielas? — sušuko ji šypsodamasi.— Gerai, jei- 
gu mes galėsime jums duoti bent vieną, o jūs jau kaip nors įsitai- 

sykite joje dviese. 

Šis atsakymas privertė vargšą Jozefą parausti. Jis pažvelgė į 
Konsuelą, bet pamatęs, kad ji nieko negirdėjo, įveikė savo su- 
mMišimą. . 

— Mano bičiulis labai pavargo, ir jeigu jūs galėsite užleisti 
jam Nors kokią lovą, mes už ją užmokėsime, kiek panorėsite. O 
man pakaks kampo kluone arba karvidėje. 


— Na, jeigu/tas berniukas nesveikuoja, tai mes dėl savo ge- 
rumo duosime jam lovą bendrame kambaryje — trys mūsų duk- 
ros suguls vienoje. Tik pasakykite savo bičiuliui, kad jis elgtųsi 
ramiai ir padoriai, nes mano vyras ir žentas Miega tame pačiame 
kambaryje ir mokės jį greitai atvesti į protą. 

— Aš atsakau už mano bičiulio kuklumą ir padorumą, tik rei- 
kia sužinoti, ar jis norėtų geriau miegoti ant šieno negu kamba- 
ryje, kur tiek daug žmonių. 

Vargšui Jozefui nori nenori teko prižadinti sinjorą Bertonį, 
kad praneštų jam šeimininkės pasiūlymą. Priešingai, negu jis ti- 
kėjosi, Konsuela visai neišsigando. Ji pagalvojo, kad jeigu mer- 
ginos miega viename kambaryje su tėvu ir žentu, tai jai ten bus 
saugiau negu kur nors kitoje vietoje, ir palinkėjusi Jozefui labos 
nakties, užlindo už keturių rudų vilnonių užuolaidų, slėpusių jai 
parodytą lovą, o ten, vos: spėjusi nusirengti, užmigo kaip už- 
mušta. 


| LXVIII 

Keletą valandų numigusi sunkiame stingulyje, Konsuela nubu- 
do nuo kažkokio nenutrūkstamo triukšmo. Iš vienos pusės sena 
bobutė, kurios lova beveik lietė jos lovą, galavosi nuo šaižaus, 
krūtinę draskančio kosulio; iš kitos — jauna moteris krūtimi mai- 
tino kūdikį ir dainuodama jį migdė; vyrų knarkimas panešėjo į 
žvėrių Maurojimą: mažas berniukas verkė, bardamasls su irimis 
savo broliais, gulėjusiais vienoje lovoje su juo; moterys atsikėlė 
jų nuraminti ir savo įkalbinėjimais bei grasinimais sukėlė dar 
didesnį triukšmą. Šis nesibaigiantis bruzdėjimas, vaikų šūksniai, 
nešvara, smarvė, slogus oras, pritvinkęs tirštų, dvokiančių garų, 
Konsuelai sukėlė tokį šleikštulį, kad ilgiau kentėti nebeturėjo 
jėgų. Tylutėliai apsirengusi, ji pasinaudojo minute, kai visi nusi- 
ramino, išslinko iš namo ir ėmė ieškotis kampelio, kur galėtų 
pamiegoti iki ryto: jai atrodė, kad geriau užmigs gryname ore. 
Visą praėjusią naktį ji žingsniavo keliais ir todėl nejuto šalčio; 
be to, dabar ji buvo prislėgta vietoj to pakilumo, kurio apimta 
bėgo iš pilies, o ir pats šio kalnuoto krašto klimatas buvo kur 
kas atšiauresnis negu Milžinų pilies apylinkėse. Konsuela pajuto 
krečiant šaltį ir baisią negalią. Su siaubu ėmė galvoti apie tai, 
kad jeigu pačioje pradžioje jai taip bloga, tai. ko gero, nepajėgs 
pakelti jos laukiančių žygių pėsčiomis ir nemigo naktį. Nors ji ir 
priekaištavo sau, kad virto „princese“, pripratusi prie nerūpestin- 

go. gyvenimo pilyje, bet šią akimirką už valandą stipraus miego 
buvo pasiryžusi atiduoti likusį gyvenimą. 

„ Nedrįsdama sugrįžti į vidų iš baimės pažadinti ir sutrikdyti 
šeimininkus, ji ėmė ieškoti įėjimo į kokią nors daržine, atsi- 
trenkė į pusiau praviras karvidės duris ir apgraibomis nuėjo į ją. 
Ten viešpatavo giliausia tyla. Manydama patalpą esant tuščią, 
Konsuela išsitiesė ėdžiose, prikrautose šiaudų, kurių šiluma ir 
sveikas kvapas pasirodė jai nuostabūs. 

Jau buvo beužminganti, kai staiga ant kaktos pajuto kažkieno 
karštą, drėgną alsavimą, paskui jis dingo, po to pasigirdo garsus 
šnarpštimas ir kažkoks slopus niurzgimas. Praėjus pirmajam iš- 
gąsčiui, Konsuela priešaušrio brėkšmoje įžiūrėjo ilgą figūrą su 
dviem didžiuliais ragais virš galvos — tai buvo gražuolė karvė, 
kuri įkišo snukį į ėdžias, nustebusi apuostė merginą ir išsigan- 
dusi atšoko. Konsuela įsispraudė toliau į kampą, kad netrukdytų 
gyvuliui, ir kuo ramiausiai užmigo. Jos ausis greitai priprato 
prie visų karvidės garsų: prie grandinių, besidaužančių į žiedus, 
žvangėjimo, prie karvių Mykimo, prie ragų trynimosi į ėdžių per- 
tvaras. Ji neprabudo netgi, kai darbininkės atėjo ginti karvių į 
kiemą, kad lauke jas pamelžtų. Karvidės ištuštėjo. Kampe, į kurį 
įsispraudė Konsuela, buvo taip tamsu, kad jos nepastebėjo, ir 
saulė jau buvo patekėjusi, kai ji atsimerkė. Skęsdama šiauduose, 
Konsuela dar keletą minučių mėgavosi palaiminga ramybe ir 
„džiaugėsi, jausdamasi pailsėjusi ir sustiprėjusi, pasirengusi vėl 
lengvai ir nerūpestingai leistis į kelią. 

Pirmiausia, ką ji pamatė, iššokusi iš ėdžių, kad suieškotų Jo- 
zefą, buvo jis pats, sėdintis ant ėdžių krašto priešais. | 

— Jūs pridarėte man nemažai nerimo, mielas sinjore Berto- 
ni,— tarė jis— Kai merginos man pranešė, kad kambaryje jūsų 
nėra ir kad jos nežino, kur dingote, puoliau visur jūsų ieškoti ir 
tik nevilties apimtas sugrįžęs čia, kur nakvojau, aš, didelei savo 
nuostabai, išvydau jus. Aš iš čia išlindau priešaušrio migloje ir 
neįsivaizdavau, kad rasiu jus čia, tiesiai priešais mane, šiaudų 
krūvoje, po nosimi šių gyvulių, kurie galėjo jus sužeisti. Iš tiesų, 
sinjora, jūs per daug narsi ir visai negalvojate apie pavojus, į ku- 
Iiuos save statote. 

— Kokie pavojai, mielas mano Bepai? — su šypsena paklausė 
Konsuela, tiesdama jam ranką.— Šios puikios karvės ne tokie jau 
nirtūs gyvuliai, ir aš juos labiau išgąsdinau, negu jie galėjo man 
padaryti blogo. | 

— Bet, sinjora,— pritildęs balsą paprieštaravo Jozefas,— jūs 
viduryje nakties lendate į pirmą pasitaikiusią patalpą. Šioje kar- 
vidėje galėjo būti, be manęs, kitų Žmonių — koks nors grubus 
bernas arba valkata, ne toks pagarbus kaip jūsų ištikimas ir 
atsidavęs Bepas. Kas, jeigu vietoj tų ėdžių, kur jūs miegojote, bū- 
tumėt patekusi į gretimas ir jose vietoj manęs būtumėt pažadinusi 
kokį nors kareivį arba storžievį. 

Konsuela nuraudo nuo minties, kad miegojo taip arti Jozefo 
ir visiškai viena su juo tamsoje, bet šis sumišimas tik sustiprino 
Jos pasitikėjimą ir draugystę šauniajam jaunuoliui. 

— Matote, Jozefai,— pratarė ji, — dangus neapleidžia manęs ir 
mano beprotybėje, jeigu atvede mane pas jus. Tai jis vakar rytą 
atsiuntė man susitikimą su jumis prie šaltinio, kai pasiūlėte man 
savo duoną, savo pasitikėjimą ir savo draugystę. Jis šią naktį 
atidavė jūsų broliškai globai mano nerūpestingą miegą. 

Čia ji juokdamasi jam papasakojo, kaip bjauriai praleido naktį 
bendrame kambaryje su triukšminga fermerio šeima ir kaip puikiai 
ir ramiai jautėsi tarp karvių. 

— Vadinasi, tiesa, — pastebėjo Jozefas,— kad gyvulių ir būs- 
tas geresnis, ir papročiai švelnesni negu žmogaus, kuris juos pri- 
žiūri. || 

— Taip galvojau ir aš, užmigdama ėdžiose. Šie gyvuliai ne- 
pažadino manyje nei baimės, nei pasibjaurėjimo, ir aš priekaišta- 
vau sau dėl-to, kad pripratau prie prabangos ir dabar draugija 
tokių kaip aš ir prisilietimas prie vargo „tapo man nepakeliami. 
Kodėl, Jozefai? Tas, kas gimęs neturte, neturėtų, vėl su juo susi- 
dūręs, jausti to paniekinamo pasibjaurėjimo, kuriam aš pasida- 
viau. Juk mana širdis neištvirko turtų apsuptyje, iš kurgi tas le- 
pumas, kuris paskatino mane šiąnakt pabėgti nuo smarvės ir 
karščio, nuo to pasigailėtino žmogiškojo prieauglio bruzdesio ir 
eszelynės. 

— O todėl, kad švara, grynas oras ir tvarka namuose — teisė- 

tas ir būtinas visų išskirtinių natūrų poreikis, — atsakė Jozefas.— 
Kas gimęs artistu, tam būdinga grožio, gėrio pojūtis ir. priešiškas 
nusistatymas visam kam šiurkščiam, bjauriam. O skurdas bjau- 
rus. Aš irgi valstietis, ir tėvai man gyvybę davė po šiaudiniu 
stogų, bet jie buvo iš prigimties artistai. Mūsų kukliame name- 
lyje viešpatavo švara ir tvarka. Tiesa, mūsų neturtas buvo netoli 
pasiturėjimo, kai tuo tarpu visiškas skurdas galbūt užmuša visa, 
netgi patį norą siekti kažko geresnio. 
„— Nelaimingi žmonės! — ištarė Konsuela.— Jei būčiau turtin- 
ga, tuoj pat pastatyčiau jiems namą, o jeigu būčiau karalienė, 
tai išvaduočiau jus nuo visų mokesčių, visų vienuolių ir visų 
žydų, kurie juos plėšia. 

— Jeigu jūs būtumėt turtinga, apie tai nė nesusimąstytumėt, 
o jei gimtumėt karaliene, šito nepanorėtumėt. Taip jau sutvarky- 
tas pasaulis. 

— Vadinasi, pasaulis sutvarkytas labai blogai. 

— Deja, taip! Ir be muzikos, nukeliančios sielą į tobulybės 
pasaulį, žmogui, suvokiančiam žemiškosios ašarų pakalnės men- 
kystą, tektų nusižudyti. 

— Nusižudyti lengva, bet tai bus naudinga tik savižudžiui. Ne, 
Jozefai, ir turtuoliui reikia išlikti žmogiškam. 

— O kadangi tai, matyt, neįmanoma, tai mažų mažiausia vi- 
siems vargšams reiktų tapti artistais. 

— Visai neprasta mintis, Jozefai! Jeigu visi nelaimingieji su- 
prastų ir mėgtų meną tiek, kad pajėgtų supoetinti kančias ir pa- 
gražinti skurdą, tai savaime išnyktų purvas, neviltis, žėminimasis, 
ir turtuoliai neleistų sau taip trypti ir niekinti vargšus. Juk artis- 
tams visuomet jaučia tam tikrą pagarbą. 

— Ach! Jūs pirmą kartą verčiate mane apie tai susimąstyti! — 
sušuko Haidnas.— Vadinasi, menas gali turėti labai rimtus, labai 
svarbius žmonijai tikslus?. 

— O jūs iki šiol manėte, kad jis tik pramoga? 

— Ne, aš maniau, kad tai liga, aistra, audra, siautėjanti šir- 
dyje, liepsna, įsižiebianti mumyse ir persimetanti nuo mūsų ki- 
tiems. .. Jeigu jūs žinote, kas yra menas, pasakykite man... 

— Pasakysiu, kai man pačiai paaiškės. Bet galit neabejoti, Jo- 
zefai: menas — kažkas didinga. O dabar eime. Ir žiūrėkit, kad 
neužmirštumėt smuiko: jis vienintelis jūsų turtas, drauge Bepai, 
jūsų būsimųjų turtų šaltinis. 

Jie pradėjo nuo to, kad pasirūpino maisto kukliems pusryčiams, 
nutarę pasimėgauti jais ant žolytės kokiame nors romantiškame 
kampelyje. Bet kai Jozefas išsitraukė kapšelį apsimokėti, šeimi-. 
ninkė nusišypsojo ir santūriai, bet griežtai atsisakė pinigų. Kaip 
ją beįkalbinėjo Konsuela, ji buvo nepalenkiama ir netgi sekė, 
kad jos svečiai neįbruktų paslapčiomis vaikams kokios nors mo- 
netos. 

— Nepamirškite,— tarė ji pagaliau su tam tikru išdidumu Jo- 
zefui, vis tebesiūlančiam piligus— kad mano vyras bajoriškos 
kilmės ir, patikėkite, nelaimė jo tiek nenuŽžemino, kad imtų pini- 
gus už parodytą vaišingumą. 

— Toks išdidumas man atrodo šiek tiek per didelis, — pastebė- 
jo Jozefas savo palydovei, kai jie išėjo į kelią, — tie Žmonės, ko 
gero, turi daugiau puikybės negu gerumo. 

— O aš Matau vien jų gerumą, — atsakė Konsuela,— ir man la- 
bai liūdna ir gėda pagalvojus, kad aš, matote, negalėjau susitai- 
kyti su namo nepatogumais, kur nepabijojo apsisunkinti ir nusi- 
žeminti tokio valkatos, kaip aš, draugija. Ach, tas prakeiktas iš- 
rankumas! Kvailas gyvenimo lepūnėlės išgverimas! Tu liga, ka- 
dangi duodi sveikatą vieniems kitų sąskaita! 

— Jūs pernelyg didelė artistė, kad taip imtumėt širdin visa, 
kas žemiška,— ištarė Jozefas.— Man rodos, kad artistas turi šal- 
takraujiškiau ir abejingiau žiūrėti į viską, kas nesusiję su jo 2:e- 
nu. Smuklėje Klatau, kur aš išgirdau apie jus ir apie Milžinų 
pilį, kalbėjo, kad grafas Albertas Rudolštadtas, kad ir koks keis- 
tuolis, didelis filosofas. Jūs pajutote, sinjora, kad negalima vienu 
metu būti artistu ir filosofu — štai dėl ko ir pabėgote. Neimkite 
gi taip širdin žmonių kančių ir grįžkime prie mūsų vakarykščių 
užsiėmimų. | 

— Mielai, Bepai, bet prieš pradedant, žinokite, kad grafas Al- 
bertas, nors ir filosofas, bet dar didesnis artistas negu mes su ju- 
mis. 

— Tiesa? Vadinasi, jis turi viską, kad būtų mylimas? — atši- 
dusęs tarė Jozefas. = 

— Viską, mano akimis, išskyrus neturtą ir žemą kilmę,— at- 
sakė Konsuelą. 

Pati nepajutusi, Jozefo dėmesio paakinta, jo naivių klausimų, 
kuriuos jis uždavinėjo virpančiu balsu, skatinama, ji įsijautė ir 
su malonumu ilgai pasakojo apie savo jaunikį. Kiekvienas jos 
atsakymas neišvengiamai reikalavo paaiškinimo, ir taip nuo vie- 
nos smulkmenos pereidama prie kitos, ji pamažėle atskleidė jam 
visas Alberto jai sužadinto jausmo ypatybes. Galbūt toks visiš- 
kas atvirumas jaunuoliui, su kuriuo ji tik vakar sųsipažino, būtų 
buvęs netinkamas esant bet kokiai kitai situacijai, ir tik toks 
keistas aplinkybių supuolimas galėjo inspiruoti šį pasitikėjimą. 
Kaip ten bebuvę, Konsuela pasidavė neįveikiamam poreikiui pri- 
siminti visas savo jaunikio dorybes ir patikėti jas draugiškai 
sielai. Ir pasakodama ji su tokiu pat džiaugsmu, tarsi mėgintų 
savo jėgas po sunkios ligos, pajuto, kad myli Albertą labiau 
negu manė, žadėdama jam iš visų jėgų stengtis mylėti tik jį 
vieną. Vis labiau toldama nuo Alberto, Konsuela galėjo be bai- 
mės duoti valią savo vaizduotei, ir dabar, kai jos nebegąsdino 
būtinybė pernelyg greitai negrįžtamai apsispręsti, visa, kas Al< 
berto charakteryje buvo puikaus, kilnaus, oraus, nušvito jai ryš- 
kesne šviesa. Konsuelos išdidumas nebekentėjo daugiau nuo min- 
ties, kad ją gali apkaltinti garbėtroška. Jeigu ji pabėgo, tuo pačiu 
tarsi atsisakė žemiškųjų gėrybių, susijusių su šia santuoka, ji 
galėjo, nesivaržydama ir nerausdama atsiduoti jausmui, užval- 
džiusiam jos sielą. Andzoleto vardas nė sykio neištrūko jai nuo 
liežuvio, ir ji džiaugdamasi pastebėjo, kad net į galvą neatėjo 
apie jį užsiminti, pasakojant Jozefui apie savo buvimą Čekijoje. 

Šie atsivėrimai, galbūt ne vietoje ir neprotingi, pasirodė besą 
itin naudingi. Jozefas suprato, kaip rimtai Konsuela savo širdimi 
atsidavusi kitam, ir miglotos mintys, nejučia jam kilusios, išsisklai- 
dė kaip sapnai, — jaunuolis pasistengė nuslopinti savyje net jų 
prisiminimą. Po vienos ar dviejų valandų tylos, stojusios po gyvo 
pokalbio, Jozefas tvirtai nutarė ateityje nematyti Konsueloje nei 
žavios sirenos, nei pavojingo, mMįslingo bičiulio, o vien didžią ar- 
tistę ir kilnią moterį, kurios draugystė ir patarimai galėjo labai 
vaisingai paveikti visą jo gyvenimą. 

Trokšdamas atvirumu atsakyti į atvirumą, taip pat stengda- 
masis pastatyti dvigubą užtvarą savo paties liepsningiems jaus- 
mams, jis atvėrė jai savo sielą ir papasakojo, kad irgi esąs ne- 
laisvas ir netgi, galima sakyti, jaunikis. Haidno romanas nebuvo 
toks poetiškas kaip Konsuelos, bet tam, kas žino jo baigtį, aišku, 
kad jis buvo nemažiau skaistus ir nemažiau kilnus. Jaunuolis 
jautė draugiškus jausmus savo kilnaus šeimininko, kirpėjo Kelerio 
dukrai, ir šis, matydamas nekaltą jų prieraišumą prie vienas kito, 
kartą jam pasakė: 

— Jozefai, aš tavimi pasitikiu. Tu, atrodo, myli mano dukterį, 
ir ji, matau, tau neabejinga. Jeigu tu toks pat garbingas, kaip 
darbštus ir dėkingas, tai, atsistojęs ant kojų, būsi mano žen- 
tas. 

Kupinas karšto dėkingumo, Jozefas davė žodį, prisiekė būti 
ištikimas ir, nors nė kiek nebuvo įsimylėjęs savo nuotakos, laikė 
susirišes visam gyvenimui. * 

Apie tai jis pasakojo su liūdesiu, kurio nepajėgė įveikti, ly- 
gindamas savo tikrąją padėtį su svaiginančiomis svajonėmis, ku- 
Tių jam teko atsisakyti. O Konsuela šiame liūdesyje regėjo jo gi- 
lios, nenugalimos meilės Kelerio dukrai ženklą. Haidnas neišdrįso 
šito paneigti Konsuelai, o jos pagarba, jos pasitikėjimas Bepo pa- 
dorumu ir tyrumu po jo išpažinties tik padidėjo. 

Taigi jų kelionė nebuvo aptemdyta nė vieno iš tų pavojingų 
protrūkių, kurių galima laukti, kai jaunuolis ir mergina, mieli, 
protingi ir jaučiantys vienas kitam simpatiją, išvyksta į dviejų 
savaičių kelionę ir atsiduria visiškoje laisvėje. Nors Jozefas ir 
nemylėjo Kelerio dukters, jis nepuolė šito neigti Konsuelai, kuri 
jo ištikimybę duotam žodžiui laikė mylinčios širdies ištikimybe, ir 
nors kartais jo krūtinėje šėlo audra, jis taip puikiai mokėjo susi- 
tvardyti, kad jo išmintinga palydovė, ilsėdamasi miško laukymėje 
viržių guolyje, kai jis saugojo jos miegą, nelyginant ištikimas 
šuo, arba žingsniuodama greta jo negyvenama vietove, toli nuo 
žmogaus žvilgsnio, ne sykį nakvodama su juo tai kluone, tai oloje, 
nė karto nejtarė nei jo vidinės kovos, nei jo pergalės didingumo, 
įveikiant save. Kai senatvėje Haidnas perskaitė pirmąsias Žano 
Žako Ruso „Išpažinties“ knygas, pro ašaras nusišypsojo, prisimi- 
nes savo kelionę su Konsuela per Bohemijos Mišką, kur jų pa- 
lydovais buvo drovi meilė ir pamaldi išmintis. 

Bet sykį jaunojo muzikanto dora visgi patyrė sunkų išbandy- 
mą. Kai oras buvo geras, kelias lengvas ir aiškiai švietė mėnulis, 
jie eidavo naktį, rinkdamiesi šį geriausią ir patikimiausią kelio- 
nės pėsčiomis būdą, leidusį išvengti prastos nakvynės; o dieną 
apsistodavo kokioje nors nuošalioje vietelėje, kur ir praleisdavo 
laiką miegodami, pietaudami, plepėdami ir muzikuodami. Kai tik 
atėjus vakarui imdavo šalnoti, jie, pavakarieniavę ir susirinkę 
daiktus, leisdavosi kelionėn ir eidavo iki aušros. Šitaip išvengda- 
vo varginančios kelionės karštyje, smalsių žvilgsnių, užeigos kie- 
mų nešvaros ir išlaidų. Bet kai lietus, padažnėjęs Bohemijos Miš- 
ko aukštutinėje dalyje, kur išteka Vltava, versdavo juos ieškoti 
prieglobsčio, jie slėpdavosi kur galėjo —tai valstiečio lūšnoje, 
tai kokios nors sodybos daržinėje. Jie stropiai lenkėsi karčemų, 
nors ten lengviau būtų galėje rasti prieglobstį, vengdami nema- 
lonių susitikimų, šiurkščių užuominų ir skandalų. | 

Ir štai sykį vakare, slėpdamiesi nuo audros, jie užėjo į lūšną 
pas ožkų piemenį, kurio visas svetingumas pasireiškė tuo, kad 
jis, žiovaudamas ir rodydamas į avidę, tarė: 

— Eikit ant šieno, 

Konsuela, kaip paprastai, nuslinko į patį tamsiausią kampą, o 
Jozefas rengėsi įsitaisyti atokiau, kitame kampe, kai staiga užlipo 
ant kojos miegojusiam žmogui, kuris pratrūko piktai bartis. Kaip 
atsakymas į jo plūdimąsi pasigirdo kiti keiksmai, ir Jozefas, iš- 
gąsdintas tokios kompanijos, prisislinko prie Konsuelos ir sugrie- 
bė ją už rankos, bijodamas, kad kas nors neatsigultų tarp jų. 
Iš pradžių jie norėjo nedelsiant išeiti, bet lietus pylė kaip iš ki- 
biro, barbendamas į lentinį daržinės stogą, o, be to, visi vėl už- 
migo. 

— Palaukime, kol nustos lyti, — sušnibždėjo Jozefas.— Galite 
miegoti ramiai: aš nesudėsiu bluosto ir būsiu šalia. Niekam ne- 
šaus į galvą, kad čia moteris. Bet vos tik oras bent kiek pasitai- 
sys, aš jus pažadinsiu, ir mes iš čia iškeliausime.. 

Konsuela toli gražu nenusiramino, bet išeiti dabar buvo, ko 
gero, dar pavojingiau, negu likti. Piemuo ir jo svečiai galėjo at- 
kreipti -dėmesį, kad jaunuoliai bijo su jais nakvoti. Tai sukeltų 
įtarimą dėl mūsų keliauninkų lyties arba turint juos didelę su- 
mą pinigų, ir, jeigu tai būtų piktadariai, jie pasektų paskui mūsų 
keliauninkus ir juos užpultų. Tai supratusi, Konsuela pritilo, bet 
visiškai suprantamos baimės paveikta, pakišo ranką po Jozefo 
ranka visiškai pasitikėdama jo nenuilstamu rūpestingumu. 

Abu nemiegojo ir, nustojus lyti, jau susiruošė išeiti, kai stai- 
ga išgirdo, kad jų nepažįstamieji svečiai sukruto, atsikėlė ir pra- 
dėjo tyliai tartis kažkokia nesuprantama tarme. Pakėlę ir užsi- 
verte ant pečių sunkų nešulį, jie išėjo, persimetę keletu žodžių 
su piemeniu vokiškai, iš kurių Jozefas nusprendė, kad jie ver- 
čiasi kontrabanda ir šeimininkui jų darbai ne paslaptis. Galėjo 
būti apie vidurnaktį, tekėjo mėnulis, ir Konsuela jo šviesoje, įstri- 
žai kritusioje pro pusiau praviras duris, įžvelgė ginklų žvilgesį 
tuo momentu, kai nepažįstamieji slėpė juos po apsiaustais. Po 
to daržinė ištuštėjo, piemuo paliko ją dviese su Haidnu — išėjo 
kartu su kontrabandininkais palydėti juos kalnų takeliais ir pa- 
rodyti praėjimą per sieną, anot jo, jam vienam težinomą. 

— Nesumanyk mūsų apgauti! Vos tik kils įtarimas, paleisiu 
tau kulką į kaktą, — tarė jam vienas iš jų, energingo, rūstaus vei- 
do žmogus. 

"Tai buvo paskutinieji žodžiai, išgirsti Konsuelos. Žvyras dar 
keletą minučių gurgždėjo po vienodais kontrabandininkų žings- 
niais, paskui nuo liūties patvinusio gretimo upelio šniokštimą už- 
gožė tolstantis kojų trepsėjimas. 

— Mes be reikalo jų bijojome,— ištarė Jozefas, nepaleisdamas 
Konsuelos rankos, kurią tebespaudė prie krūtinės, — šie žmonės 
labiau už mus vengia žmonių akių. 

— Štai todėl mums ir grėsė pavojus, — atsakė Konsuela.— Jūs 
gerai padarėte, kad, tamsoje ant jų užlipęs, neatsiliepėte į jų plū- 
dimąsi; jie palaikė jus vienu iš saviškių. Antraip, ko gero, būtų 
palaikę mus šnipais ir būtų susidoroję su mumis. Bet dabar, ačiū 
iMevui, bijotis nėra ko, pagaliau mes vieni. 

— Miegokite,— tarė Jozefas, su apgailestavimu jusdamas, kad 
Konsuela paleido jo ranką. — Aš neužmigsiu, ir švintant mes iš čia 
išeisime. 

Konsuela pavargo labiau iš baimės, negu nuo ėjimo; ji taip 
priprato miegoti saugoma savo draugo, kad tuoj pat užmigo. Bet 
Jozefas, taipogi pripratęs po įvairių pavojų užmigti šalia jos, šį 
kartą nepajėgė nė minutės užsimiršti. Konsuelos ranka, visas dvi 
valandas drebėjusi jo rankoje, susijaudinimas, sukeltas baimės ir 
pavydo ir vėl pažadinęs visą jo meilės stiprumą, paskutinieji žo- 
džiai, kuriuos užmigdama sumurmėjo Konsuela: „Pagaliau mes 
vieni“, — visa tai įžiebė jam karštą aistrą. Užuot, kaip paprastai, 
iš pagarbos Konsuelai nuėjęs į daržinės gilumą, jis, matydamas, 
kad ji pati neketina nuo jo nueiti, paliko besėdįs šalia jos; jo 
širdis taip garsiai daužėsi, kad, jei Konsuela nebūtų užmigusi, 
girdėtų jos smūgius. Viskas jaudino Jozefą: vienodas upelio 
marmėjimas, vėjo ūžesys eglėse, mėnulio šviesa, krintanti pro 
stogo plyšius ir silpnai apšviečianti blyškų, juodų garbanų įrė- 
mintą Konsuelos veidą, ir, pagaliau, kažkas baisaus ir grėsmingo, 
kas prasiskverbia žmogaus sielon iš išorinio pasaulio, kai jį supa 
laukinė gamta. Jozefas buvo bepradedąs nusiraminti ir užmigti, 
kai staiga ant savo krūtinės pajuto tarytum kažkieno rankų prisi- 
lietimą. Jis pašoko ir atsitrenkė į mažytį ožiuką, kuris glaudėsi 
prie jo, kad sušiltų. Jozefas jį paglostė ir, pats nežinodamas ko- 
dėl, ėmė jį bučiuoti, laistydamas ašaromis. Pagaliau išaušo ir 
aiškiau pamatęs kilnią kaktą ir rimtus, ramius Konsuelos bruožus, 
jaunuolis susigėdo savo kančių. Jis išėjo atsigaivinti lediniame 
upelio vandenyje veidą ir galvą. Jam tarytum norėjosi nusiplauti 
nuodėmingas mintis, aptemdžiusias jo protą. 

Konsuela greitai prisidėjo prie jo ir ėmė praustis taip pat 
linksmai, kaip tą darydavo kasdien, stengdamasi nusimesti miego 
sunkumą ir narsiai priprasti prie rytmetinio šalčio. Ją nustebino 
nusiminusi ir liūdna Haidno išvaizda. 

— O! Šį kartą, drauge Bepai, jūs prasčiau už mane įveikiate 
nuovargį ir susijaudinimą: išblyškęs kaip šitos gėlytės, kurios tar- 
si verkia, palinkusios virš vandens. 

— Užtat jūs gaivi kaip šios nuostabios laukinės rožės, kurios 
tarsi juokiasi upelio pakrantėje,— atsakė Jozefas.— Su nuovargiu 
aš moku kovoti, nors ir atrodau silpnas, 0 štai susijaudinimo, 
sinjora, iš tiesų nemoku pakelti. 

Visą rytą jis buvo liūdnas. O kai jie sustojo pailsėti, laukinių 
vynuogių pavėsyje pasistiprinti duona ir riešutais, Konsuela, no- 
rėdama sužinoti jo niūraus nusiteikimo priežastį, apibėrė jį tokia 
daugybe naivių klausimų, kad jis negalėjo susilaikyti nuo pa- 
gundos papasakoti apie didelį nepasitenkinimą savimi ir savo li- 
kimu. 

— Na, jeigu jau taip norite žinoti, prašau: aš galvoju apie 
tai, kad esu labai nelaimingas, nes kas diena pamažėle artėju prie 
Vienos, kur gyvena mano sužadėtinė, su kuria aš įžadu susirišau 

visam gyvenimui, o mano širdis nelinksta prie jos. Aš nemyliu 
ir jaučiu, kad niekuomet jos nepamilsiu. Tačiau daviau žodį ir jį 
išlaikysiu. 

— Bet ar gali taip būti? — priblokšta sušuko Konsuela.— To- 
kiu atveju, mano nelaimingas Bepai, mūsų likimai, daug kuo man 
atrodę tokie panašūs, iš tiesų visiškai skirtingi: jūs bėgate pas 
sužadėtinę, kurios nemylite, o aš bėgu nuo sužadėtinio, kurį my- 
liu. Keistas likimas: vieniems jis duoda tai, kas juos gąsdina, 
o iš kitų atima tai, kas jiems brangu! 

Taip kalbėdama, ji draugiškai paspaudė jam ranką, ir Jozefas 
puikiai suprato, kad šiuos žodžius jai įkvėpė visai ne kilę įtari- 
mai dėl jo neišmintingumo arba noras jį pamokyti. Kaip tik todėl 
pamoka pasirodė itin naudinga. Konsuela užjautė dėl jo nelaimės, 
liūdėjo kartu su juo ir sykiu nuoširdžiu šūksniu, išsivėržusiu 
iš pačių jos -širdies gelmių, parodė, kad myli kitą atsidavusiai ir 
tvirtai. 

Tai buvo paskutinis Jozefo aistros prasiveržimas. Jis pagriebė 
smuiką ir smarkiai perbraukęs jį smičiumi, pasistengė užmiršti 
tą audringą naktį. 

Kai jie vėl leidosi į kelią, jis jau buvo galutinai atsisakęs savo 
neįgyvendinamos meilės ir vėlesnių įvykių metu jaunajai mergi- 
nai, jautė vien pačią stipriausią, pačią.ištikimiausią draugystę. 

Kai Konsuela, matydama Jozefą paniurusį, mėgino jį paguosti 
švelniais žodžiais, jis jai kalbėjo: 

— Nesirūpinkite manimi. Nors aš ir pasmerktas nemylėti savo 
žmonos, Mažų Mažiausiai jausiu jai draugiškumą, o draugystė vis- 
gi paguoda, kai nėra meilės, aš suprantu tai geriau, negu jūs 
manote. 


LXIX 


Vėliau Haidnui niekuomet neteko gailėtis šios kelionės ir tų 
sielos kančių, su kuriomis jam teko kovoti, nes niekuomet per 
visą savo gyvenimą jis daugiau nebegavo tokių nuostabių italų 
kalbos pamokų ir tokio tobulo muzikos pajautimo. Ilgomis ato- 
kvėpio valandomis, esant geram orui, po vėsia negyvenamo 
Bohemijos Miško lapija mūsų jaunieji artistai atrado vienas ki- 
tame visą savo protą, visą savo talentą. Nors Jozefas Haidnas 
turėjo žavų balsą ir jis, kaip giedotojas, mokėjo puikiai jį val- 
dyti, nors jis gražiai grojo smuiku ir dar keletu instrumentų, tuo 
labiau, klausydamasis Konsuelos dainavimo, jis greitai suprato,. 
kad ji daug meistriškesnė už jį, suprato, kad ir be Porporos 
pagalbos ji galėtų iš jo padaryti gerą dainininką. Bet Haidno 
garbėtroška ir gabumai nesiribojo šia meno rūšimi, ir Konsuela, 
pastebėjusi, kad jis, būdamas menkas dainininkas, taip teisingai 
ir giliai suvokia teoriją, šypsodamasi kartą jam tarė: 

— Nežinau, ar gerai elgiuosi, mokydama jus dainuoti, juk jei- 
gu sušižavėsite dainininko profesija, tai, ko gero, pražudysite 

savyje aukštesnį talentą. Nagi pažiūrėkime jūsų kūrinį! Nepaisant 
ilgų ir rimtų kontrapunkto pamokų pas tokį garsų mokytoją kaip 
Porpora, aš teišmokau gerai suprasti didžius kūrinius, o pati, 
netgi sukaupusi drąsą, nemokėčiau sukurti rimto dalyko. O jūs — 
kas kita, ir jeigu turite talentą kurti, privalote eiti būtent šiuo 
keliu, o į dainavimą ir grojimą instrumentais žiūrėti kaip į pa- 
galbines priemones. 

Iš tiesų, nuo to laiko, kai Haidnas sutiko Konsuelą, jis svajojo 
vien tapti dainininku. Sekti paskui ją, gyventi šalia jos, visur su 
ja susitikinėti jos klajokliame gyvenime — štai kas tapo jo ug- 
ninga tų dienų svajone. Todėl jis nenorėjo jai rodyti savo pas- 
kutiniojo kūrinio, nors užbaigė jį prieš išvykdamas į Pilzeną ir 
pasiėmė su savimi. Jozefas vienodai bijojo ir pasirodyti jai vi- 
dutinybe, ir parodyti talentą, nes tuomet ji pasipriešintų jo sie- 
kimui tapti dainininku. Galiausiai iš dalies norėdamas, iš dalies 
prieš valią jis nusileido ir davė išplėšti iš savo rankų paslaptin- 
gąjį sąsiuvinį. Tai buvo nedidelė fortepijoninė sonata, skirta jo 
jauniesiems mokiniams. Konsuela pradėjo nuo to, kad paniūniavo 
melodiją pusbalsiu, ir Jozefas nustebęs pamatė, kad ji supranta 
ją taip pat gerai, tarsi girdėtų grojant. Paskui Konsuela privertė 
jį sugroti kai kuriuos pasažus smuiku ir pati išdainavo tuos, ku- 
rie buvo prieinami jos balsui. Nežinau, ar šiame niekutyje ji 
įžvelgė -Haidną, būsimąjį ,„Pasaulio sutvėrimo“ ir šitiekos kitų 
stambių kūrinių autorių, bet aiškiai pajuto esant jį didelį muzi- 
kantą ir, grąžindama jam natas, tarė: 

— Būk tvirtas, Bepai,— tu didelis artistas ir gali tapti didžiu 
kompozitoriumi, jeigu dirbsi. Tu, be abejonės, turi kūrybinių 
užmojų. O su užmojais ir žiniomis galima toli nueiti. Semkis Ži- 
nių, ir pasistengsime įveikti sunkų Porporos charakterį, — jis kaip 
tik tas mokytojas, kuris tau reikalingas. O sceną užmiršk — tavo 
vieta ne ten. Tavo ginklas — plunksna. Tu privalai ne pasiduoti, 
o įsakinėti. Kai gali būti kūrinio siela, kam pavirsti viena iš jo 
priemonių? Štai taip, būsimasis maestro! Nustokite mankštinti 
savo balsą trelėmis ir kadencijomis. Jums reikia išmanyti, kur jas 
padėti, o ne kaip atlikti. Tą jau palikite man, jūsų nuolankiai ir 
atsidavusiai tarnaitei, kuri pretenduoja į pirmąjį moters vaidme- 
nį, kurį teiksitės parašyti mecosopranui. 

— O, Consuelo de mi alma! — susižavėjęs sušuko vilčių pa- 
gautas Jozefas.— Kurti jums! Būti jūsų suprastam, interpretuo- 
tam jūsų dainavimo! Kokį šlovės ir garbėtroškiškų svajonių kelią 
jūs atveriate man! Bet ne! Tai svajonės! Tai beprotystė! Moky- 
kite mane dainuoti. Aš verčiau pasistengsiu perteikti svetimas 
mintis taip, kaip jas jaučiate ir suprantate jūs, negu į jūsų die- 
viškas lūpas įdėsiu garsus, nevertus jūsų! 

— Na, na, gana ceremonijų, — tarė Konsuela,— pamėginkite 
paimprovizuoti ką nors smuiku arba balsu taip, kad siela virpėtų 
lūpose ir pirštų galiukuose, ir aš pamatysiu, ar yra jumyse Dievo 

kibirkštis, ar jūs tik mitrus mokinys, nesąmoningai mėgdžiojantis 
svetima. 

Haidnas pakluso. Konsuela džiaugsmingai įsitikino, kad jo mu- 
zikinis išsilavinimas ne toks jau didelis ir kad jo paties idėjose 
daug jaunystės, paprastumo ir gaivumo. Ji vis labiau ir laMau 
jį skatino ir nuo to laiko nusprendė dainavimo mokytis su juo 
tik tam, kad galėtų juo pasinaudoti savo darbe. 

Paskui. jie ėmė mėgautis nedideliais itališkais duetais, kurių 
ji išmokė jį ir kuriuos jis greitai įsiminė. 

— Jeigu iki kelionės pabaigos mums neužteks pinigų, teks 
dainuoti gatvėse,— tarė ji. — (O ir policija galbūt panorės patik- 
rinti mūsų talentus, palaikiusi mus valkatomis, kišenvagiais, o 
kiek jų, nelaimingųjų, darančių gėdą mūsų amatui! Tad būkime 
pasirengę viskam. Mano balsas žemomis, kontraltinėmis natomis 
gali atstoti berniukišką. O jums reikia išmokti smuikuoti akom- 
panimentą kelioms mano dainelėms. Jūs pamatysite, kad tai visai 
neprasta mankšta. Tokiuose humoristiniuose liaudies kupletuose 
daug ugnies ir savito jausmo, o mano senoviniai ispaniški roman- 
sai — tikro genijaus kūriniai, nenugludinti deimantai. Maestro, 
pasinaudokite jais! Iš senų idėjų gimsta naujos! 

Šios pamokos Haidnui buvo pilnos žavesio. Galbūt jau tuomet 
jam įsižiebė mintis sukurti nuostabias pjeseles vaikams, kurias 
vėliau parašė mažųjų princų Esterhazių marioniečių teatrui. Kon- 
suela savo pamokoms suteikdavo tiek linksmumo, grakštumo, gy- 
vumo ir šmaikštumo, kad mielajam jaunuoliui grįžo vaikiškas 
žvitrumas ir nerūpestinga vaikystės laimė. Užmiršęs meilės sva- 
jones, neturtą ir nerimą, jis troško vieno — kad šios kelionės pa- 
mokos niekuomet nesibaigtų. 

Mes nesirengiame čia pateikti Konsuelos ir Haidno visos ke- 
lionės tikslų maršrutą. Menkai pažindami Bohemijos Miško take- 
lius, mes galėtume, kliaudamiesi vien savo miglotais prisimini- 
mais, duoti neteisingas žinias. Gana pasakyti, kad pirmoji kelio 
pusė apskritai buvo malonesnė negu kad sunki iki to momento, 
kai nutiko įvykis, kurio nutylėti negalime. 

Nuo pat Vltavos ištakų pradžios mūsų keliauninkai visą laiką 
laikėsi šiaurinio upės kranto, nes jis jiems atrodė ne toks žmo- 
ningas ir vaizdingesnis. Visą dieną jie ėjo giliu tarpekliu, nuota- 
kiai besileidžiančiu ta pačia kryptimi kaip Dunojaus tėkmė, bet, 
priėję iki Šenau, pastebėjo, kad kalvagūbris žemėja, pereidamas 
į plokštikalnę, ir pasigailėjo, kad nėjo priešingu krantu palei 
kitą kalnagūbrį, kuris, pamažu kildamas, nusidriekia Bavarijos 
pusėn. Šie miškingi kalnai buvo gausesni natūralių slėptuvių ir 
poetiškų kampelių negu Čekijos slėniai. Savo dienos poilsio metu 
miške Haidnas ir Konsuela smaginosi gaudydami paukščius raiz- 
gais ir su sakais. Ir kai po pusiaudienio miego jie rasdavo kilpose 
smulkių laukinių paukščių, tai čia pat, po atviru dangumi, kepda- 
vo juos ant laužo, ir šis valgis jiems atrodė nuostabus. Gyvybę 

dovanodavo vien tik lakštingaloms dėl to, kad šie giesmininkai — 
jų giminaičiai. 

Mūsų mieli keliauninkai suskato ieškoti brastos, bet niekaip 
negalėjo jos surasti: upė buvo greita, suspausta stačių krantų, gi- 
li 1 be to dar patvinusi nuo pastarosiomis dienomis praėjusių liū- 
čių. Pagaliau jie užėjo perkėlą, kur prie prieplaukos stovėjo ne- 
didelė paauglio prižiūrima valtis. Kurį laiką jie svyravo nesi- 
ryždami prieiti, nes matė, kad keletas žmonių jau juos aplenkė 
ir derasi, kad perkeltų. Šie žmonės atsisveikinę išsiskyrė: trejetas 
susiruošė eiti palei Šiaurinį Vltavos krantą, o kiti du įlipo į valtį. 
Ši aplinkybė privertė Konsuelą apsispręsti. 

— Ar mes eisime dešinėn ar kairėn, vis vien neišvengsime 
susitikimo, — tarė ji Jozefui —tad jau geriau persikelti į aną 
krantą, kaip kad norėjome. 

Haidnas vis dar abejojo, įtikinėdamas, kad šie žmonės atrodo 
įtartinai, atžaraus balso ir grubių manierų, bet čia vienas iš jų, 
tarsi norėdamas paneigti tokią nepalankią nuomonę, sustabdė 
valtininką ir, pamojęs Konsuelai geraširdišku Juokingu gestu, 
kreipėsi į ją vokiškai: 

— Ei, berniuk, eikite čion, valtis nelabai prikrauta, ir, jeigu 
norite, galite perplaukti su Mumis. 

— Labai jums dėkingas, pone,— atsakė "Haidnas, — mes pasi- 
naudosime jūsų kvietimu. 

— Na, mano vaikai, šokite! — tęsė šis, kuris pirmasis kreipėsi 
į Konsuelą, — polydovas jį vadino ponu Mejeriu. 

Jozefas, vos tik įsėdęs į valtį, pastebėjo, kad abu nepažįsta- 
mieji labai įdėmiai ir susidomėję žvilgčioja tai į Konsuelą, tai į 
jį. Bet pono Mejerio veidas dvelkė gerumu ir linksmybe, jo balsas 
buvo malonus, manieros pagarbios, o žilstantys plaukai ir tėviška 
išvaizda kėlė Konsuelai pasitikėjimą. 

— Jūs muzikantas, mano vaike? — po kurio laiko paklausė jos 
ponas Mejeris. 

—" Jūsų paslaugoms, pone, — atsakė Konsuela. 

— Jūs irgi? — paklausė ponas Mejeris Jozefo ir, rodydamas į 
Konsuelą, pridūrė: — Tai, žinoma, jūsų brolisė 
| — Ne, pone, mano draugas,-—— tarė Jozeias.— Mes su juo netgi 
ne"vienos tautybės, ir jis blogai supranta vokiškai. 

— Iš kokios gi jis šaliesė — toliau klausinėjo ponas Mejeris, 
vis žvilgčiodamas į Konsuelą. 

— Iš Italijos, pone, — vėl atsakė Haidnas. 

— Kas gi jis — venecijietis, genujietis, romėnas, neapolietis ir 
kalabrijietis? — smalsavo ponas Mejeris, nepaprastai lengvai tar- 
damas kiekvieną šį pavadinimą atitinkamu dialektu. 

— O pone, jūs, matau, galite susikalbėti su kiekvienu italu, — 
atsakė pagaliau Konsuela, bijodama atkakliu tylėjimu atkreipti į 
save dėmesį, — aš iš Venecijos. 

— A! Stebuklingas kraštas! — tęsė Mejeris, tuoj pat perėjęs 
į gimtąją Konsucelos tarmę.— Jūs seniai iš ien? 

— Pusmetis. 

— Ir keliaujate po pasaulį, grodamas smuiku? 

— Ne, jis man akompanuoja smuiku, — atsakė Konsuela, ro- 
dydama į Jozefą,— o aš dainuoju. 

— Ir jūs negrojate jokiu instrumentu? Nei obojumi, nei flei- 
ta, nei tamburinu? 

— Ne, man šito nereikia. 

— Bet jeigu jūs muzikantas, lengvai išmoktumėt jais groti, ar 
ne tiesa? 

— Žinoma, jei to prireiktų. 

— O jūs apie tai negalvojate? 

— Ne, man geriau dainuoti. | 

— Ir jūs teisus, tačiau jums teks imtis instrumento arba bent 
kuriam laikui pakeisti profesiją. 

— Kodėl pi, pone? 

— O todėl, kad jūsų balsas jeigu jau nepradėjo, tai greit 
pradės keistis: kiek jums metų — keturiolika, penkiolika, nedau- 
giau? 

— Taip, maždaug. 

— Na, tai nepraeis nė metų, kai jūs užkvarksite kaip varlė 
ir dar nežinia, ar atvirsite vėl lakštingala. Berniukui visada pa- 
vojingas perėjimas. iš vaikystės į jaunystę. Kartais būna taip: 
prasikala barzda, o balsas dingsta. Jumis dėtas, mokyčiausi groti 
fleita, su ja visuomet užsidirbsi duonos kąsnį. 

— Bus matyti. 

— O jūs, mielasis, grojate tik smuiku? — kreipėsi ponas Meje- 
ris į Jozefą vokiškai. 

— Atleiskite, pone, — atsakė Jozefas, kuris matydamas, kad 
gerasis Mejeris nė kiek Konsuelos netrikdo, savo ruožtu pajuto 
jam pasitikėjimą, — aš po truputį groju keliais instrumentais. 

— Pavyzdžiui, kokiais? 

— Klavesinu, arfa, fleita — truputį visais, kai yra proga pa- 
simokyti. 

— Su tokiu talentu jūs visiškai be reikalo klajojate vieške- 
liais — tai sunkus verslas. Jūsų bičiuliui, kuris už jus jaunesnis ir 
silpnesnis, tai visiškai nepakeliama, jis jau šlubuoja. 

— Jūs pastebėjote? — tarė Jozefas, taipogi puikiai tai matęs, 
nors jo palydovė ir nenorėjo prisipažinti, kad jos kojos sutino ir 
skauda. 

— Aš gerai mačiau, kaip sunkiai jis atkėblino iki valties, — 
tarė Mejeris. 

— Ką padarysi, pone! — tarė Haidnas, po filosofiniu abejingu- 
mu slėpdamas savo kartėlį. — Juk gimsti ne vien džaugsmams, ir 
kai tenka kentėti — kenti! | - 

— O argi negalima gyventi ir laimingiau, ir padoriau, įsikūrus 
vienoje vietoje? Man liūdna, kad tokie protingi ir kuklūs jau- 
nuoliai, kokie man atrodote, valkatauja. Patikėkite geru žmogumi, 
kuris pats turi vaikų ir kuris greičiausiai daugiau niekuomet su 

jumis nebesusitiks, mano draugužiai. Toks gyvenimas, pilnas nuo- 
tykių, užmuša ir ištvirkina žmogų. Atsiminkite mano žodžius. 

„— Dėkui už gerą patarimą, pone, — draugiškai šypsodamasi 
tarė Konsuela,— galbūt mes juo pasinaudosime. 

— Teišgirsta jus Viešpats, mano mažasis gondolininke,— tarė 
ponas Mejeris Konsuelai, kuri mašinaliai, venecijietišku papročiu, 
sugriebė irklą ir pradėjo irkluoti. 

Valtis, gana toli nunešta greitos srovės, galų gale priplaukė 
prie kranto. Ponas Mejeris draugiškai atsisveikino su jaunaisiais 
muzikantais, palinkėjęs jiems gero kelio, o jo tylusis - bičiulis 
neleido jiems užmokėti perkėlėjui. Mandagiai padėkoję savo pa- 
lydovams, Konsuela ir Jozefas ėmė lipti aukštyn takeliu, vedančiu 
į kalnus, kai tuo tarpu abu nepažįstamieji nuėjo ta pačia krypti- 
mi, bet žemuoju upės krantu. 

— Šitas ponas Mejeris, atrodo, geras žmogus,— tarė Konsu- 
ela, paskutinį kartą pažvelgusi į jį iš viršaus, kai šis jau dingo iš 
akių.— Aš įsitikinusi, kad jis puikus šeimos tėvas. 

— Jis smalsus ir plepus,— pastebėjo Jozefas,—ir aš labai 
džiaugiuosi, kad atsikratėte jo klausinėjimų. 

— Jis šnekus, kaip visi daug keliaujantys žmonės. Sprėndžiant 
pagal tai, kaip lengvai jis kalba įvairiomis kalbomis, šis Mejeris — 
tikras kosmopolitas. Iš kur jis galėtų būti kilęs? 

— Jo tartis saksoniška, nors ir žemutinės Austrijos tarme jis 
šneka labai gerai. Man rodos, jis iš Šiaurės Vokietijos, tikriau- 
siai — prūsas. 

— Tuo blogiau jam — nemėgstu prūsų, o karalių Frydrichą, po 
visko, ką aš apie jį girdėjau Milžinų pilyje, dar mažiau negu 
jo liaudį. | 

— Tokiu atveju jūs gerai jausitės Vienoje: šis karingas ka- 
ralius filosofas ten neturi šalininkų nei rūmuose, nei tarp žmo- 
nių. | 
Šitaip šnekučiuodamiesi, jie pasiekė miško tankumyną ir nu- 
ėjo takeliais, kurie tai pradingdavo terp pušų, tai vinguriavo po 
išraižytą kalnų amfiteatrą. Konsuelai šie hercininiai Karpatai at- 
Iodė greičiau gražūs negu didingi. Ji daug kartų keliavo po Al- 
pes ir todėl aplinka jai nekėlė tokio susižavėjimo kaip Jozefui, 
pirmą kartą išvydusiam tokias išdidžias viršūnes. Ir jeigu jau- 
nuoliui viskas kėlė susižavėjimą, tai jo palydovė buvo labiau 
palinkusi į susimąstymą. Be to, Konsuela- tą dieną jautė didelį 
nuovargį ir labai stengėsi jį paslėpti, bijodama nuliūdinti Joze- 
fą, ir taip jau pernelyg ja besirūpinantį. 

Jie keletą valandų numigo, o paskui, užkandę ir pamuzikavę, 
leidžiantis saulei vėl leidosi į kelią. Ir nors Konsuela, nelyginant 
idiliška piemenaitė, ilgai skalaudavo savo grakščias kojeles kriš- 
tolinėje šaltinių srovėje, greitai buvo priversta prisipažinti, kad 
jos kojos sužalotos akmenų ir nakties žygis ne jos jėgoms. Ne- 
laimė, vietovė šioje Vltavos pusėje pasirodė besanti visai negy- 
venama — nei lūšnelės, nei vienuolyno, nei palapinės, Jozefas 

puolė į neviltį. Buvo per šalta nakvoti po atviru dangumi. Pa- 
galiau pro siaurą perėją tarp dviejų kalvų jie išvydo slėnį ir 
priešingame jo šlaite — žiburėlius. Šis slėnis, į kurį jie pradėjo 
leistis, jau buvo Bavarijoje, bet pasimatęs miestas pasirodė esąs 
kur kas toliau, negu jie manė, ir vargšui Jozefui vaidenosi, kad 
kas žingsnis šis miestas vis labiau nuo jų traukiasi. Negana to, 
dar debesys aptraukė visą dangų, ir greitai ėmė merkti smulkus 
šaltas lietus. Lietaus marška greitai paslėpė žiburėlius nuo mūsų 
keliautojų akių, taip kad ne be vargo ir rizikos pasiekę kalno 
papėdę, jie nežinojo, kurion pusėn eiti. Beje, kelias pasirodė gana 
lygus, ir jie, visą laiką leisdamiesi žemyn, toliau juo slinko, kai 
staiga išgirdo priešais atvažiuojančios karietos bildesį. Jozefas, 
nesvyruodamas pašaukė pravažiuojančius, kad sužinotų, kas čia 
per vietovė ir kur čia galima rasti užuobėgą. 

— Kas ten? — pasigirdo grubus balsas vietoj atsakymo ir įkan- 
din spragtelėjo atlaužiamas gaidukas,— šalin! Arba šaunu! 

— Mūsų nėra ko bijotis,— nesutrikęs atsakė Jozefas, — pažiū- 
Tėkite patys: mes du vaikai ir teprašome parodyti mums kelią. 

— Ehe! — šūktelėjo kitas balsas, kuriame Konsuela tuoj pat 
pažino maloniojo pono Mejerio balsą.— Juk tai mano rytmetiniai 
nutrūktgalviai. Pažįstu vyresniojo tartį. Ir jūs taip pat čia, gon- 
dolininke? — pridūrė jis venecijietiškai, kreipdamasis į Konsu- 
elą. 

— Taip,— atsakė ji ta pačia tarme.— Mes pasiklydome ir pra- 
šome jūsų, gerasis pone, parodyti mums, jei žinote, kokią noIs 
prieglaudą, vis tiek — rūmus ar arklidę, kur mes galėtume pasi- 
slėpti. 

— Ech, vargšai mano vaikai,— atsakė Mejeris, — jūs mažų ma- 
žiausiai per kokias dvi mylias nuo kokio nors būsto. Šiuose kal- 
nuose jūs nerasite nė šuns būdos. Bet man jūsų gaila, sėskitės 
pas mane į karietą. Aš galiu, savęs nevaržydamas, duoti jums 
dvi vietas. Na, nesiceremonykite, lipkite! 

— Jūs iš tiesų per daug geras, pone, — tarė Konsuela, sujau- 
dinta šio gero žmogaus širdingumo,— bet jūs važiuojate į šiaurę, 
o Mums reikia į Austriją. 

— Ne, aš važiuoju į vakarus. Ne ilgiau kaip po valandos nu- 
vešiu jus iki Bibereko. Ten jūs pernakvosite, o rytoj galėsite pa- 
siekti Austriją. Tai netgi sutrumpins jums kelią. Na, ryžkitės, jei 
nenorite mirkti lietuje ir mus užlaikyti. 

— Drąsiau, nėra ko svyruoti! — sušnibždėjo Konsuela Joze- 
tui, ir jie įlipo į karietą. 

Ten jie išvydo tris žmones: du sėdėjo priekyje, vienas iš jų 
važnyčiojo, o trečiasis, ponas Mejeris, užėmė galinę vietą. Kon- 
suela įsispraudė į kampelį, Jozefas atsisėdo viduryje. Karieta 
buvo šešiavietė, erdvi, tvirta. Arklys, stambus ir stiprus, ener- 
gingos rankos paraginamas, vėl pasileido ristele, nekantriai pur- 
tydamas galvą ir skimbčiodamas pakinktų varpeliais. 

LXX 


— Ką aš jums sakiau! — sušuko ponas Mejeris, atnaujinda- 
mas rytą nutrauktus postringavimus.— Na ar gali būti sunkesnis 
ir nemalonesnis amatas už jūsų? Kai šviečia saulė, viskas tarsi 
ir puikų, bet juk ji šviečia ne visuomet, ir jūsų dalia tokia pat 
permaininga kaip ir orai. 

— O kieno dalia nepermaininga ir nepavojinga? — tarė Kon- 
suela.— Kai dangus nemielastingas, Apvaizda mūsų kelyje at- 
siunčia mums gerų žmonių, taip kad šią minutę Mums nėra ko 
jau skųstis. , 

— Jūsų gera galva, mano drauguži, — atsakė Mejeris — jūs iš 
tos stebuklingos šalies, kur visi protingi; bet, patikėkite manimi, 
nei jūsų protas, nei Nuostabus balsas nesutrukdys jums pražūti 
iš bado nykioje Austrijos provincijoje. Jūsų vietoje ieškočiau 
laimės turtingoje, civilizuotoje šalyje, didžio valdovo globoja- 
mas. 

— Kokio gi? — paklausė Konsuela, nustebinta tokios užuo- 
minos. 

— Išties nežinau; jų nemažai. 

— Bet nejaugi Vengrijos karalienė ne didi monarchė? — įsi- 

terpė į pokalbį Haidnas.— Nejaugi jos valdose negalima rasti 
prieglobsčio? 
„ — Na, žinoma, — atsakė Mejeris, bet jūs nežinote, kad jos di- 
denybė Marija Teresė neapkenčia muzikos, o valkatų — dar la- 
biau, ir jeigu pasirodysite kaip trubadūrai Vienos gatvėse, tai bū- 
site nedelsiant išvyti. 

Tuo momentu Konsuela vėl pamatė netoliese, tamsiame įklo- 
nyje šalia kelio, žiburėlius, kurie jau ir anksčiau šmėkščiojo prieš 
juos, ir pasakė apie tai Jozefui, o šis tuoj pat ponui Mejeriui 
išreiškė norą išlipti ir pasiekti šį būstą, artimesnį negu Bibere- 
kas. 

— Kaip! Jūs tai laikote žiburėliais? Tai, žinoma, iš tikro Žžibu- 
riai, tik jie apšviečia ne -namus, o „pavojingas pelkes, kur pasi- 
klydo ir žuvo daug keliautojų. Ar jums teko kada nors regėti 
klaidžiojančias pelkių ugneles? 

— Taip, daug kartų Venecijos įlankose ir dažnai ant mažų 
Čekijos ežerų, — atsakė Konsuela. 

— Tai štai, mano vaikai, tai, ką jūs matote ten tolumoje,— 
tokios pat klaidžiojančios ugnys. 

Ponas Mejeris dar ilgai įtikinėjo jaunuolius būtinybe kur nors 
tvirtai įsikurti, kalbėjo apie tai, kiek mažai jie teturės galimybių 
įsitaisyti Vienoje, nenurodydamas tačiau vietos, kur jis patartų 
jiems vykti. Iš pradžių Jozefas, nustebintas jo atkaklumo, išsigan- 
do, ar tik jų palydovas nenumano, kad Konsuela — moteris. Bet 
jo nuoširdus elgesys su ja kaip su berniuku, kad net jai pata- 
rinėjo suaugus stoti į karo tarnybą užuot blaškiusis keliais, jį 
nuramino, ir jis nutarė, kad gerasis Mejeris — vienas iš tų ribotų 

žmonių su įkyriomis idėjomis, kurie visą dieną kartoja kurią nors 
vieną, iš ryto šovusią jiems į galvą, mintį. O Konsuela jį laikė 
ne tai mokyklos mokytoju, ne tai liuteronų pastoriumi, kurio 
galvoje tėra viena — auklėjimas, dorybingumas ir artimųjų atver- 
timas į tiesos kelią. 

Po valandos, visiškoje tamsoje, jie atvyko į Bibereką. Karieta 
įvažiavo į užeigos kiemą, kur tuoj pat kažkokie du žmonės, pa- 
šaukę Mejerį į šoną, ėmė su juo kalbėtis. Kai po to jie įėjo į 
virtuvę, kur Konsuela su Jozefu šildėsi prie židinio ir džiovinosi 
drabužius, jaunuolis pažino tuos pačius du subjektus, kurie atsi- 
sveikino su Mejeriu prie perkėlos, kai šis persikėlinėjo per upę, 
palikęs juos kairiajame Vltavos krante. Vienas iš jų buvo vien- 
akis, o kitas, nors ir turėjo abi akis, veidas nuo to toli gražu 
neatrodė patrauklus. Tas, kuris persikėlė sykiu su Mejeriu ir 
važiavo su jaunuoliais karietoje, taipogi prisidėjo prie jų, o ket- 
virtasis. nesirodė. Jie tarėsi tarme, nesuprantama netgi Konsu- 
elai, mMokėjusiai šitiek kalbų. Ponas Mejeris, regis, turėjo tarp 
jų autoritetą ir bet kokiu atveju turėjo įtakos jų sprendimams, 
nes po gana gyvo pasitarimo pusbalsiu jis, matyt, jiems kažką 
įsakė, ir visi pasišalino, išskyrus vieną, kurį Konsuela, kalbėda- 
masi su Jozefu, pavadino „„Fyleniu“,— tą patį, kuris nesiskyrė su 
Mejeriu. . 

Haidnas rengėsi kukliai pavakarieniauti su savo palydove ant 
virtuvės stalo krašto, kai ponas Mejeris, priėjęs prie jų, pakvie- 
tė paragauti jo valgio ir taip geraširdiškai įkalbinėjo, kad jie 
nesiryžo atsisakyti. 

Jis nusivedė juos į valgomąjį, kur jie pateko į tikrą puotą, — 
bent jau taip pasirodė neturtingiems jaunuoliams, neturintiems 
tokių skanumynų savo penkiadienės, toli gražu ne lengvos ke- 
lionės metu: Tačiau Konsuela per vakarienę -buvo labai santūri: 
prabangus Mejerio stalas, pataikaujamas tarnų elgesys, daug vy- 
no, kurį gėrė ir jis, ir jo nebylusis palydovas,— visa tai ėmė 
keisti merginos nuomonę apie pastoriškas jų amtitriono dorybes. 
Ypač nemaloniai ją nustebino Mejerio pastangos versti Jozefą ir 
ją gerti daugiau, negu reikalavo troškulys, ir tas grubus links- 
mumas, su kuriuo jis neleido jiems atskiesti vyno vandeniu. Dar 
labiau sunerimusi, ji pastebėjo, kad Jozefas, iš išsiblaškymo ar 
iš tiesų trokšdamas atstatyti jėgas, gėrė daugiau, negu derėjo, 
ir tapo šnekesnis ir gyvesnis, negu ji norėjo. Galiausiai nusimi- 
nusi, kad Jozefas, kad ir kaip ji kumši jį alkūne, kad sulaikytų 
nuo besaikio gėrimo, nekreipia į ją jokio dėmesio, atėmė iš jo 
stiklinę tuo momentu, kai ponas Mejeris ketino vėl ją pripilti. 

— Ne, pone, ne! —tarė ji — Leiskite nesekti jumis. Mums 
tai visai nedera. 

— Keisti jūs muzikantai! — sušuko Mejeris, tebesijuokdamas 
vis ta pačia nuoširdžia ir nerūpestinga išraiška. — Muzikantai — 
ir negeria! Pirmus tokius sutinku! 

— O jūs, pone, irgi muzikantas? — kreipėsi į jį Jozefas.— Ga- 
rantuoju, kad taip! Velnias mane tegriebia, jeigu jūs ne kapel- 
meisteris kokio nors Saksonijos princo dvare! 

— Galbūt, — šypsodamasis atsakė Mejeris.— Štai kodėl, mano 
vaikai, aš ir jaučiu jums simpatiją. 

— Jeigu ponas — didelis muzikantas, tai skirtumas tarp jo 
talento ir vargšų gatvės dainininkų talento per daug didelis, kad 
jie galėtų ypatingai jį dominti, — paprieštaravo Konsuela. 

— Tarp vargšų gatvės dainininkų pasitaiko daugiau talentų, 
negu mManoma,—- atsakė į tai Mejeris, — ir yra daug garsių mu- 
zikantų, netgi kapelmeisterių aukščiausių pasaulio valdovų rū- 
muose, kurie pradėjo nuo to, kad dainavo gatvėse. O jeigu jums 
pasakysiu, kad ne vėliau kaip šį rytą, tarp devintos ir dešimtos 
valandos, aš girdėjau du žavius balsus, dainavusius kairiajame 
Vltavos krante gražų itališką duetą, puikiai ir labai vykusiai 
akompanuojant smuikui? Tai įvyko tuo metu, kai aš su draugais 
pusryčiavau ant kalvos. O kai nuo kalno ėmė leistis mane su- 
žavėję Muzikantai, buvau priblokštas, išvydęs du vargšus vaikus, 
vieną — berniuką valstiečio drabužiais, kitą... labai mielą, -pa- 
prastą, bet nelabai panašų iš išvaizdos į... Nesidrovėkite ir ne- 
sistebėkite, jaunieji mano draugai, ta simpatija, kurią aš jums 
rodau, ir įrodykite man savąją, išgerdami su manimi už mūzas, 
bendras Mniūsų dieviškąsias globėjas. 

— O maestro! — džiugiai sušuko visiškai nugalėtas Jozefas.— 
Aš noriu išgerti į jūsų sveikatą. Taip, jūs tikras muzikantas, jeigu 
susižavėjote... sinjoro Bertonio, mano draugo, talentu. 

— Ne, daugiau jūs negersite! — pasakė išvesta iš kantrybės 
Konsuela, plėšdama jam iš rankų stiklinę.— Ir aš taipogi, — pridė- 
jo ji, apvertusi savąją dugnu į viršų, — mes gyvename tik iš mūsų 
balsų, ponas profesoriau, 0 vynas balsą gadina. Vadinasi, jūs 
turite skatinti mūsų blaivumą, o ne girdyti mus. 

— Na ką gi, jūs blaiviai samprotaujate,— tarė Mejeris, vėl 
statydamas stalo viduryje grafiną su vandeniu, kurį jis buvo pa- 
dėjęs už nugaros.— Taip, saugosime balsą. Puikiai pasakyta! Jūs 
išmintingas ne pagal metus, drauge Bertoni, ir aš džiaugiuosi, kad 
jus išbandęs, įsitikinau dideliu jūsų dorybingumu. Jūs toli nu- 
eisite! Tai byloja ir jūsų išmintis, ir jūsų talentas. Taip, jūs toli 
nueisite, ir aš noriu turėti garbės ir nusipelnyti jums padėti. 

Čia tariamas profesorius, nusikratęs bet kokio varžymosi ir 
kalbėdamas nepaprastai nuoširdžiu ir maloniu balsu, pasisiūlė nu- 
vežti juos į Drezdeną, žadėdamas išsirūpinti ten jiems pamokų 
pas garsųjį Hasę ir pelnyti jiems Lenkijos karalienės, Saksonijos 
kurfiurstienės ypatingą globą. 

Ši princesė, Augusto III, Lenkijos karaliaus žmona, buvo, kaip 
mes jau žinome, Porporos mokinė. Būtent šis varžymasis tarp 
Porporos ir Sassone !' dėl valdovės-muzikantės palankumo ir buvo 


' Taip italai praminė Johaną Adolfą Hasę, kilusį iš Saksonijos (Aul. pasta- 
ba). 

jų gilaus priešiškumo pradinė priežastis. Jeigu Konsuela net būtų 
norėjusi ieškoti laimės Šiaurės Vokietijoje, tai ji nebūtų pasirin- 
kusi savo debiutui tų rūmų, kur būtų susidūrusi su mokykla ir 
partija, nugalėjusiomis jos mokytoją. Pakankamai jai apie tai 
kalbėjo Porpora nuoskaudos ir kartėlio minutėmis, kad ji, kad 
ir kaip pakryptų reikalai, galėtų pasiduoti pagundai ir pasinau- 
doti profesoriaus Mejerio patarimais. 

Visiškai kitaip buvo nusiteikęs Jozefas. Pagyvėjęs nuo iš- 
gerto vyno ir vakarienės, jis įsivaizdavo, kad sutiko galingą 
globėją ir savo likimo lėmėją. Jis nemanė palikti Konsuelą ir 
sekti paskui šį naująjį draugą, bet, būdamas truputį kauštelėjęs, 
tikėjosi kada nors vėl su juo susitikti. Jis tikėjo Mejerio gerano- 
riškumu ir karštai jam dėkojo. Apsvaigęs iš džiaugsmo, jis su- 
griebė smuiką ir nevykusiai juo užgrojo. Tačiau tai nesutrukdė 
Mejeriui triukšmingai ploti jaunuoliui — ar dėl to, kad nenorėjo 
jo įžeisti, atkreipdamas dėmesį į klaidingas vietas, ar todėl, mąstė 
Konsuela, kad pats buvo gana vidutiniškas muzikantas. Jo nuo- 
širdus klydimas dėl Konsuelos lyties, nors jis girdėjo, kaip ji 
dainavo, subtilios, išlavintos klausos neturėjimas, liudijo, kad jis 
nebuvo dėstytojas, kadangi leidosi būti apgautas, nelyginant koks 
nors kaimo grojikas serpentu arba mokytojas dūdorius. 

Tuo tarpu Mejeris tebeįkalbinėjo jaunuosius muzikantus va- 
žiuoti su juo į Drezdeną. Atsisakinėdamas Jozefas visgi klausėsi 
jo pasiūlymų tokiu švytinčiu veidu ir taip karštai žadėjo atsirasti 
pas jį artimiausioje ateityje, kad Konsuelai pasirodė reikalinga 
atverti Mejeriui akis šitokio pažado nerealumu. 

— Šiuo metu apie tai nėra ko nė galvoti,— tarė ji ryžtingu 
tonu.— Jūs puikiai žinote, Jozefai, kad tai neįmanoma, juk mūsų 
planai visai kiti. | 

Mejeris atnaujino savo gundančius pasiūlymus, bet buvo nu- 
stebintas ne tik Konsuelos tvirtumo, bet ir Jozefo, kuris, vos 
tik į pokalbį įsiterpė sinjoras Bertonis, vėl tapo išmintingas. 

Čia tylusis keliautojas, trumpai pasirodęs per vakarienę, pa- 
šaukė poną Mejerį, ir jie abu išėjo. 

Konsuela pasinaudojo šia minute, kad pabartų Jozefą ir už 
lengvatikystę, su kuria jis priėmė džiugius pirmo sutiktojo pa- 
žadus, ir už susižavėjimą puikiu vynu. 

— Nejaugi aš pasakiau ką nors nereikalinga? — išsigandęs pa- 
klausė Jozefas. 

— Ne,— paprieštaravo ji,— bet taip ilgai būti nepažįstamų 
žmonių kompanijoje — jau savaime neatsargu. Žiūrint į mane, 
galų gale galima pastebėti ar bent jau įtarti, kad aš ne berniukas. 
Kad ir kaip stengiausi pieštuku išteplioti rankas ir laikyti jas 
kiek įmanoma po.stalu, vargu. ar galima buvo nepastebėti, kad 
jos priklauso moteriai. Laimė, šie ponai užsiėmę vienas — savo 
buteliu, kitas — savo plepalais. Dabar mums užvis protingiausia 
būtų pasislėpti ir keliauti nakvynės į kitus užeigos namus. Man 

kažkaip nejauku su tais naujaisiais pažįstamais, kurie tarsi seka 
mūsų pėdomis. 

. — Ką jūs! — sušuko Jozefas.— Išeiti patylomis, netgi neatsi- 
sveikinus ir nepadėkojus tokiam geram žmogui ir galbūt garsiam 
profesoriui? Kas žino, ar mes nesišnekučiavome su pačiu didžiuo- 
ju Hase! 

— Garantuoju, kad ne, ir jei jūsų galva būtų blaivi, pastebė- 
tumėt, kiek daug banalių, bendrų samprotavimų išsakė jis apie 
muziką. Dideli meistrai taip nesamprotauja. Ne, tai koks nors 
antraeilis muzikantas iš orkestro, geras vyrukas, plepys ir nc- 
blogas girtuoklis. Nežinau kodėl, bet iš jo fizionomijos man at- 
rodo, kad jis tiek ir tebeveikė, kad pūtė į varinius instrumentus, 
o jo žvairas žvilgsnis tarsi ieško kapelmeisterio. 

— Tegu jis valtornistas arba antrasis klarnetistas, o visgi ma- 
lonus pašnekovas! — raičiodamasis iš juoko, sušuko Jozefas. 

— Užtat apie jus šito niekaip nepasakysi. — šiek tiek suirzusi 
tarė Konsuela— Na, išblaivėkite gi, atsisveikinsime su jais ir 
keliausime toliaų. 

— Lietus pila kaip iš kibiro. Girdite, kaip barbena į langus? 

— Tikiuosi, jūs neketinate užmigti prie šio stalo? — tarė Kon- 
suela, purtydama Jozefą, kad jį išjudintu. 

Tuo momentu grįžo ponas Mejeris. 

— Tai bent istorija! — linksmai sušuko jis— Aš tikėjausi čia 
pernakvoti ir rytoj išvažiuoti į Šambą, o draugai verčia mane 
grįžti atgal, tikindami, esą aš jiems reikalingas kažkokiam svar- 
biam reikalui Pasau. Teks nusileisti. Ir jeigu man reikia atsisakyti 
malonumo nuvežti jus į Drezdeną, tai leiskite, mano vaikai, duoti 
jums gerą patarimą: pasinaudokite proga. Aš kaip ir anksčiau 
galėsiu paskirti jums dvi vietas savo karietoje, kadangi šie ponai 
važiuos kitoje. Rytoj rytą mes būsime Pasau — tai iš viso šešios 
mylios nuo čia. Ten aš jums palinkėsiu gero kelio. Jūs būsite 
prie Austrijos sienos ir galėsite be jokio vargo už nedidelį mo- 
kestį nuplaukti laivu Dunojumi iki Vienos. 

- Jozefui pasiūlymas pasirodė puikus, nes tai būtų leidę pailsėti 
sužalotoms Konsuelos kojoms. Proga išties atrodė palanki, o ke- 
lionė Dunojumi buvo priemonė, dar neatėjusi jiems į galvą. Kon- 
suela irgi sutiko, nes matė, kad Jozefas šį sykį nepajėgus pasi- 
rūpinti patikima nakvyne. Patamsyje, įsispraudusi į karietos kam- 
pą, ji galėjo nesibaiminti savo palydovų žvilgsnių, o ponas Meje- 
ris tvirtino, kad į Pasau jie atvažiuos iki išauštant. Jozefas buvo 
susižavėjęs jos sprendimu. Tačiau Konsuela visgi buvo kaip ne- 
sava, o Mejerio draugai patiko jai vis mažiau ir mažiau. Ji pa- 
klausė, ar jo palydovai ne muzikantai. 

— Visi — šiek tiek, — lakoniškai atsakė šis. 

Karietos buvo pakinkytos, vežikai — savo vietose. o smuklės 
tarnai, labai patenkinti pono Mejerio dosnumu, sukosi apie jį, 
stengdamiesi-iki paskutinės minutės jam pasitarnauti. Kai visame 
tame šurmulyje stojo tylos minutė, Konsuelai pasigirdo aimana, 

sklidusi, atrodė, kažkur iš kiemo vidurio. Ji pasisuko į Jozefą, 
bet šis nieko negirdėjo. Aimana pasikartojo, ir drebulys nupurtė 
jos kūną. Tačiau niekas, matyt, nieko nepastebėjo, ir ji nusprendė, 
kad tai turbūt suinkštė šuo, besidaužantis ant grandinės. Bet kad 
ir kaip mėgino Konsuela užsimiršti, kažkoks kraupus jausmas ne- 
apleido jos. Prislopinta dejonė, nuaidėjusi pro miglą, vėją ir lietų 
susirūpinusių arba abejingų žmonių būryje,— ji netgi negalėtų 
pasakyti, ar tai buvo Žmogaus balsas ar jos vaizduotės žaismas, — 
ią baisiai išgąsdino ir ėmė mausti širdį. Ji tuojau prisiminė Al- 
bertą ir, tarsi persiėmusi jo paslaptingos aiškiaregystės dovaną, 
nusigando kažkokio pavojaus, pakibusio virš jos sužadėtinio ar 
virš jos pačios galvos. 

O karieta jau lėkė. Naujas arklys, dar stipresnis už pirmąjį, 
greitai ją vežė. Kita karieta, važiavusi taip pat greitai, tai atsi- 
likdavo, tai juos aplenkdavo. Jozefas vėl plepėjo su ponu Me- 
jeriu, o Konsuela mėgino užmigti, apsimesdama snaudžianti, kad 
pateisintų savo tylėjimą. 

Nuovargis galų gale įveikė jos liūdesį ir nerimą, ir ji giliai 
užmigo. Kai prabudo, Jozefas irgi miegojo, o ponas Mejeris pa- 
galiau tylėjo. Lietus nustojo, dangus išsigiedrijo, ir ėmė švisti. 
Vietovė Konsuelai buvo visiškai nepažįstama. Tik kartkartėmis 
horizonte pasimatydavo kainų grandinės, panašios į Bohemijos 
Miško, viršūnės. 

Kuo labiau kratėsi snaudulio, juo su vis didesniu nusistebėji- 
mu matė, kad kalnai, kuriems derėjo būti nuo jos kairėje, yra 
dešinėje. Žvaigždės jau užgeso, bet saulė, kuri, kaip ji manė, 
turėjo patekėti priekyje, dar nepasirodė. Ji nusprendė, kad kalnai 
prieš jos akis — ne Bohemijos Miškas, o kažkokie kiti. Ponas 
Mejeris knarkė, o su vežiku, vieninteliu, kuris tą minutę nemie- 
gojo, ji nesiryžo prašnekti. 

Arklys, kopdamas į gana stačią atkalnę, ėmė eiti žingine, ir 
tekimiai, grimzdami į drėgną provėžų smėlį, ėmė dardėti tyliau. 
Čia Konsuela aiškiai išgirdo tą pačią duslią, skausmingą dejonę, 
kurią girdėjo jau užeigos kieme Bibereke. Balsas, atrodė, sklido 
kažkur iš užkariečio. Mašinaliai ji atsisuko, bet pamatė tik odinį 
karietos atlošą, į kurį ji rėmėsi. Konsuela pamanė esanti haliuci- 
nacijų auka, ir kadangi jos mintys nuolat grįždavo prie Alberto, 
ji su siaubu pagalvojo, kad šią akimirką jis tikriausiai miršta ir 
kad to keisto žmogaus Ineilė tokia nenugalima, kad iki jos at- 
sklinda įo baisūs, širdį draskantys priešmirtiniai atodūsiai. Ši 
fantastiška mintis taip ją užvaldė, kad jai pasidarė bloga. Bijoda- 
ma visai netekti sąmonės, ji kreipėsi į vežėją, kai šis sustojo 
įkalnės pusiaukelėje, leisdamas atsikvėpti arkliams, ir paprašė jo 
norinti užlipti į kalną pėsčiomis. Jis sutiko ir, nušokęs pats švil- 
paudamas nuėjo šalia arklio. 

Šis žmogus kaip paprastas vežikas buvo per gerai apsirengęs. 
Kažkokio judesio metu Konsuelai pasirodė, kad už jo juostos 
užkišti pistoletai, Toks atsargumas negyvenamame krašte, kokiu 

jie važiavo, buvo labiau negu natūralus; be to, karietos forma, 
kurią Konsuela, eidama prie rato, gerai apžiūrėjo, bylojo, kad ji 
skirta prekėms. Kėbulas buvo toks gilus, kad už sėdynės atlošo, 
matyt, buvo dėžė, panaši į tas, kuriose veža brangenybes ir depe- 
šas. Šį kartą karieta, matyt, buvo ne per labiausiai prikrauta, 
jeigu ją lengvai traukė vienas arklys. Bet daug labiau Konsuelą 
nustebino tai, kad priešais ją staiga iškilo jos šešėlis, ir atsisu- 
kusi ji pamatė, kad saulė jau patekėjo virš horizonto, bet ne ten, 
kur ji būtų patekėjusi, jeigu jie būtų vykę į Pasau, o visiškai 
priešingoje pusėje. 

— Kurgi mes važiuojame? — paklausė ji vežėjo, skubiai ei- 
dama prie jo.— Mes pasisukome į Austriją nugara. 

— Taip, pusvalandžiui,— gana ramiai atsakė šis,— mes grįž- 
tame atgal, nes tiltas per upę, per kurį mums reikia važiuoti, 
sugriautas ir reikia daryti pusės mylios lankstą, kad patektume 
ant kito. 

Truputį nusiraminusi, Konsuela įsėdo į karietą ir persimetė 
keletu nereikšmingų žodžių su ponu Mejeriu, kuris buvo nubu- 
dęs, bet iškart vėl užmigo. (O Jozefas miegojo visą laiką nepra- 
busdamas.) Taip jie pasiekė kalvos viršūnę, o Konsuela išvydo 
prieš save ilgą, statų ir vingiuotą kelią, o tarpeklio gilumoje pa- 
sirodė upė, apie kurią jai kalbėjo vežėjas. Bet, kiek užmatė akis, 
nebuvo jokio tilto, o jie tuo tarpu toliau judėjo į šiaurę. Sune- 
rimusi ir nustebusi, Konsuela daugiau nebegalėjo užmigti. Greitai 
prasidėjo naujas pakilimas; arklys, matyt, labai pavargo. Visi 
keliautojai išlipo iš karietos, išskyrus Konsuelą, kuriai vis dar 
skaudėjo kojas. Ir štai čia ji vėl išgirdo aimaną. Ji pasikartojo 
keletą kartų ir taip aiškiai, kad mergina jau niekaip nebegalėjo 
priskirti jos savo jausmų apgaulei: ji sklido, be jokios abejonės, 
iš slaptos dėžės. Konsuela atidžiai apžiūrėjo karietą ir aptiko ta- 
me kampe, kur visą laiką sėdėjo Mejeris, tarytum nedidelę an- 
gelę, vedančią į dėžę ir pridengtą odine sąvara. Konsuela pamė- 
gino ją atidaryti, bet negalėjo, nes sąvara pasirodė esanti užra- 
kinta, o raktas buvo tikriausiai tariamojo profesoriaus kišenėje. 

 "Konsuela, ryžtinga ir narsi tokių atsitikimų metu, išsitraukė iš 
kišenės peilį aštriais ašmenimis: ji pasiėmė jį, paklusdama galbūt 
išminties balsui ir neaiškiai nuojautai pavojų, nuo kurių savižu- 
dybė visuomet gali išvaduoti drąsią moterį. Pasinaudojusi mo- 
mentu, kai visi keliautojai nuėjo priekin, taip pat ir vežėjas, ne- 
besibaiminęs daugiau, kad arklys parodys savo nartų būdą, Kon- 
suela greitu, pasitikinčiu judesiu praplatino siaurą plyšį tarp są- 
varos ir karietos atlošo tiek, kad galėtų pažvelgti paslaptingosios 
saugyklos vidun. Ir koks buvo jos nustebimas ir siaubas, kai ji 
ankštoje ir tamsioje dėžėje, kurion oras ir šviesa pateko tik pro 
viršuje padarytą plyšį, išvydo didžiulio ūgio vyrą, sukruvintą, 
su užkimšta burna ir stipriai surištomis rankomis ir kojomis; jis 
gulėjo susirietęs dvilinkai, baisiai nepatogioje, skausmingoje pa- 
dėtyje. Jo veidas, kiek galima buvo įžiūrėti, buvo mirtinai iš- 
blyškęs ir, atrodė, iškreiptas priešmirtinio mėšlungio. 

Pašiurpusi iš siaubo, Konsuela iššoko iš karietos, pasivijo Jo- 
zefą ir paslapčia suspaudė jam ranką, duodama suprasti, kad jis 
paėjėtų su ja toliau nuo kitų. 

Kai jie aplenkė kitus keletu žingsnių, ji vos girdimai sušnibž- 
dėjo: 

— Mes pražuvę, jei šią pat minutę nepabėgsime: šie žmonės — 
plėšikai ir žŽmogžudžiai. Aš ką tik tuo įsitikinau. Paspartinkim 
žingsnį ir bėkim nuo jų kur akys mato. Jiems kažin kam reikia 
mus apgaudinėti. 

Jozefas pamanė, kad baisus sapnas paveikė jo palydovės vaiz- 
duotę. Jis vos suprato, ką ji kalba. Pats jis jautė kažkokį neįpras- 
tą vangumą, o skausmas skrandyje rodė, kad į vakar išgertą vyną 
smuklės šeimininkas buvo įmaišęs kažkokių kenksmingų ir svai- 
ginančių medžiagų. Jozefas žinojo, kad gėrė nelabai daugiau kaip 
papraštai, kad jaustųsi toks mieguistas ir nusilpęs. 

— Brangioji sinjorina,— atsakė jis, — jūs paveikta kažkokio 
košmaro, ir kai jūsų klausausi, atrodo, ir pats jam pasiduodu. 
Bet netgi jeigu šie šaunūs žmonės būtų banditai kaip jūs prasi- 
manėte, pasakykit, kokio didelio grobio jie gali tikėtis, mus pa- 
grobę? 

— Nežinau, bet man baisu. Štai jeigu jūs, kaip aš, savo aki- 
mis būtumėt matęs užmuštą žmogų toje pačioje karietoje, kurioje 
mes važiuojame... | 

Čia Jozefas negalėjo nenusijuokti — taip šis Konsuelos tvirti- 
nimas iš tiesų panėšėjo į haliucinaciją. 

— Ach! Bet nejaugi jūs nepastebite ir to, kad jie mus ap- 
gaudinėja ir veža šiaurės pusėn, ir Pasau, ir Dunojų palikdami 
užnugary? — užsidegusi tęsė ji. — Pažiūrėkite, kur saulė, ir atkreip- 
kite dėmesį, kokia dykyne mes važiuojame užuot artėję prie 
didelio miesto! 

Šių pastabų teisingumas galų gale pritrenkė Jozefą, ir jis ėmė 
vaduotis iš tos, galima sakyti, letargiškos ramybės, į kurią buvo 
paniręs pradžioje. 

— Na ką gi, eime,— tarė jis, — o jeigu jie prieš valią panorės 
mus sulaikyti, mes iškart suprasime jų užmačias. 

— O jeigu mums nepavyks pasprukti dabar, tai nepameskite 
šaltakraujiškumo, Jozefai, girdite? Reikės pergudrauti juos ir nu- 
taikyti kitą momentą. 

Čia ji patraukė jį už rankos ir apsimesdama šlubuojanti dar 
smarkiau, negu vertė jos skaudamos kojos, metėsi priekin. Ne- 
spėjo jie nužengti nė dešimties žingsnių, kai juos pašaukė ponas 
Mejeris, iš pradžių draugišku balsu, po to griežčiau, o kadangi 
jie nekreipė į jį dėmesio, įkandin jų nuskriejo grubūs kitų ke- 
liauninkų keiksmai. Jozefas atsigręžė ir su siaubu pamatė pisto- 
letą, nukreiptą į juos paskui bėgančio vežėjo. 

— Jie mus užmuš, — tarė jis, lėtindamas žingsnį. 

— O argi mes dar per šūvio nuotolį? — šaltakraujiškai pa- 
klausė Konsuela, tempdama jį priekin ir pasileisdama bėgti. 

— Nežinau, — atsakė Jozefas, stengdamasis ją sustabdyti, — pa- 
tikėkite manimi, reikalingas momentas dar neatėjo. Jie į jus iš- 
šaus. 

— Sustokit, arba aš nudėsiu jus vietoje! — sušuko vežėjas, vi- 
jęsis juos su pistoletu ištiestoje rankoje. 

— Dabar reikia griebtis drąsos, — tarė Konsuela sustodama,— 
darykite ir kalbėkite, Jozefai, tą patį, ką ir aš. 

— Ech, velnias griebtų,— garsiai sušuko ji, atsisukdama ir 
juokdamasi su geros artistės aplombu,— jeigų skaudamos kojos 
netrukdytų man bėgti toliau, aš jums parodyčiau, kad iš mūsų 
pasijuokti nepavyks. 

velgdama į mirtinai išblyškusį Jozefą, ji apsimestinai gar- 
siai nusikvatojo ir, rodydama prie jų artėjantiems kitiems paly- 
dovams į jo išgąsdintą fizionomiją, sušuko su puikiai suvaidintu 
linksmumu: 

— Jis patikėjo! Mano vargšas bičiulis patikėjo! Ach, Bepai! 
„Aš nelaikiau tavęs tokiu bailiu. Na, pone profesoriau, pažvelkite 
į Bepą, jis iš tiesų įsivaizdavo, kad į jį nori paleisti kulką. 

Konsuela tyčia kalbėjo venecijietiškai, kad linksmu tonu su- 
laikytų vaikino su pistoletu, nė žodžio nesuprantančio šia tarme, 
-įkarštį. Ponas Mejeris irgi apsimesdamas nusijuokė. Po to, pasi- 
sukęs į vežėją, pamirkčiodamas jam, ką puikiai pastebėjo Kon- 
suela, tarė: 

— Koks kvailas pokštas! Kam gąsdinti vargšus vaikus? 

— Aš norėjau sužinoti, kiek jie drąsūs, — atsakė šis, užsikiš- 
damas pistoletą už diržo. 

— Deja! Ponai apie tave bus nekokios nuomonės, drauge Jo- 
zefai, — valiūkiškai tarė Konsuela.— O štai aš neišsigandau, pri- 
pažinkite tai, sinjore Pistolete! 

— Jūs šaunuolis! — atsakė Mejeris.— Iš jūsų išeitų puikus 
būgnininkas, ir jūs nemirktelėjęs muštumėt būgną eidamas ata- 
kon ir žygiuodamas pulko priekyje po kartečės kruša. 

— O! Dar nežinia, — paprieštaravo ji — galbūt ir būčiau išsi- 
gandęs, jei būčiau patikėjęs, kad šis ponas iš tiesų nori mus už- 
mušti. Bet mums, venecijiečiams, žinomi visokie triukai, ir ne 
taip lengva mus apdumti. 

— Vis tiek tai prasto tono pokštas, — paprieštaravo Mejeris 
ir, atsisukęs į vežėją, apsimetė jį išbaręs. 

Bet ne taip lengva buvo apgauti Konsuelą, ir iš savo palydovų 
tono ji suprato, kad jie aptarinėja įvykį ir padarė išvadą, kad 
apsiriko, įtarę ją norint pasprukti. 

Atsisėdusi vėl kartu su visais į karietą, Konsuela juokdamasi 
kreipėsi į poną Mejerį: 

— Sutikite, kad jūsų vežėjas su pistoletu — keistuolis. Aš da- 
bar jį vadinsiu sinjoru Pistoletu. Tačiau, ponas profesoriau, prisi- 
pažinkite, kad jo išdaiga ne tokia jau nauja. 

— Mielas vokiškas pokštas, — pastebėjo Mejeris.— Venecijoje 
linksminasi šmaikščiau, ar ne iiesa? 

— O žinote, ką jūsų vietoje, norėdami iš mūsų pasišaipyti, 
iškrėstų italai? Jie užveštų karietą už pirmo pasitaikiusio pakelės 
krūmo, o patys pasislėptų. Ir štai mes, atsisukę ir nieko nepamatę, 
nuspręstume, kad jus nunešė pats šėtonas! Kas tuomet liktų kvai- 
lio vietoje? Pirmiausia aš, vos pavelkantis kojas, taip pat ir Jo- 
zefas,— jis baikštus kaip karvė, kuri ganosi Bohemijos Miške, 
jis pamanytų, kad jį pametė šioje dykynėje! 

Ponas Mejeris, juokdamasis iš jos vaikiškų pramanų, viską 
vertė sinjorui Pistoletui, kuris ne mažiau kaip jis pats mėgavosi 
gondolininko naivumu. 

— O, jūs per daug gudrūs, mes daugiau nerizikuosime jums 
regzti pinklių. 

Konsuela, pajutusi stiprią ironiją, galų gale prasiveržusią pro 
linksmą, tėvišką tariamo geraširdžio toną, vis tiek toliau vaidino 
prastuolį, laikantį save gudruoliuų.— metodas vartojamas visose 
melodramose. 

Bet jų nuotykis buvo rimtas spektaklis, ir Konsuela, mikliai 
vaidindama savo vaidmenį, jautė, kad ji tarsi karštligės apimta. 
Laimė, esant tokiai sujaudintai būsenai, veikiama, o prislėgtai — 
pražūnama. 

Dabar ji buvo tokia pat linksma, kaip iki šiol santūri, ir Jo- 
zefas, jau atsipeikėjęs, sėkmingai jai pritarė. Apsimetę, kad jie 
nė kiek neabejoja tuo, jog iš tiesų artėja prie Pasau, jaunuoliai 
ėmė įdėmiai klausytis pasiūlymo vykti į Drezdeną, kurio ponas 
Mejeris nepamiršo atnaujinti. Šitaip jie užkariavo visišką jo pa- 
sitikėjimą ir davė jam galimybę surasti pretekstą garbingai prisi- 
pažinti, kad jis be jų sutikimo veža juos į Drezdeną. Ir pretekstas 
greitai atsirado. Ponas Mejeris nebuvo tokių pagrobimų naujo 
kas. Įvyko gyvas pokalbis nežinoma kalba tarp trijų asmenų — 
pono Mejerio, sinjoro Pistoleto ir Tylenio. Po to jie staiga pra- 
šneko vokiškai, tarsi tęsdami pradėtą pokalbį: 

— Juk aš jums sakiau, kad mes išklydome iš kelio! — sušuko, 
ponas Mejeris.— Mūsų palydovai pradingo! Jau daugiau dviejų 
valandų, kai jie nuo mūsų atsiliko, ir kiek aš nesidairiau nuo 
atšlaitės, nieko nepamačiau. 

— Ir aš jų nematau,— patvirtino vežėjas, išlindęs iš karietos 
ir su niūria išraiška vėl sėsdamasis į vietą. 

Konsuela dar prie pirmojo pakilimo puikiai pastebėjo kitos 
karietos, su kuria jie vienu metu išvyko iš Bibereko, dingimą. 

— Aš taip ir žinojau, kad mes pasiklydome,— tarė Jozefas, — 
bet nenorėjau apie tai kalbėti. 

— O kodėl gi, velnias griebtų, jūs to nepasakėte? — įsiterpė 
Tylenis, apsimesdamas esąs be galo suerzintas tokio atradimo. 

— O todėl, kad tai mane linksmino,— tarė Jozefas, įkvėptas 
nekaltos Konsuelos klastos.— Tai juokinga — paklysti karietoje! 
Aš maniau pasiklysti galima tik pėsčiomis. 

— Na ką gi, tai iš tiesų smagu,— pridūrė Konsuela.— O dabar 
aš netgi norėčiau, kad mes atsidurtume ant Drezdeno kelio! 

— Jei žinočiau, kur mes, — paprieštaravo ponas Mejeris, — ir- 
gi pasidžiaugčiau kartu su jumis, mano vaikai. Prisipažįstu, man 
nelabai patiko važiuoti į Pasau vien mano draugų malonumui, ir 
jeigu mes iš tikro išklydome iš kelio, tai džiaugsiuos pasinaudoti 
šiuo pretekstu, kad neberodytume daugiau jiems mūsų paslau- 
gumo. 

— Išties, ponas profesoriau,— prašneko Jozefas,— elkitės kaip 
išmanote, tai jau jūsų reikalas. Jeigu mes jūsų neapsunkiname ir 
jūs kaip anksčiau nieko prieš pasiimti mus į Drezdeną, mes pa- 
sirengę sekti paskui jus nors į pasaulio kraštą. O tu, Bertoni, ką 
į tai pasakysi? 

— Pasakysiu tą patį — atsakė Konsuela.— Buvę nebuvę! 

— Šaunūs jūs vaikinai! — atsakė Mejeris, slėpdamas savo pa- 
sitenkinimą po apsimestu susirūpinimu.— Bet visgi norėčiau ži- 
noti, kur mes esame. 

— Kur bebūtume, bet reikia sustoti! — pareiškė vežėjas.— 
Arklys visai neteko jėgų. Juk nuo vakar vakaro jis nieko neėdė, 
o vežė visą naktį. Bet ir mes visi džiaugsimės gavę pasistiprinti. 
Štai kaip tik miškelis. Šiek tiek maisto mums dar liko. Stok! 

Įvažiavo į mišką, iškinkė arklį. Jozefas ir Konsuela ryžtingai 
pasiūlė savo paslaugas, kas buvo priimta gana palankiai. Karietos 
ienas nulęido ant žemės, ir kadangi dėl to paslėpto kalinio padė- 
tis tapo turbūt dar skausmingesnė, Konsuelos ausis vėl pasiekė 
dejonė. Mejeris taip pat ją išgirdo ir įdėmiai pažiūrėjo į Konsu- 
elą, norėdamas įsitikinti, ar ji ką nors pastebėjo. Bet mergina 
mokėjo apsimesti kurčia ir abejinga, nors gailestis ir draskė jos 
širdį. Mejeris apėjo apie karietą, ir į šoną pasitraukusi Konsuela 
matė, kaip jis atrakino iš užpakalio mažas dureles, pažvelgė slap- 
tos dėžės vidun, po to užrakino jas ir vėl įsidėjo raktą į kišenę. 

— Ką, prekė nesugadinta? — šūktelėjo Mejeriui Tylenis. 

— Viskas tvarkoje,— atsakė šis su žiauriu abejingumu ir liepė 
Tųošti pusryčius. 

— Dabar,— greitai tarė Konsuela, eidama pro Jozefą,— daryk 
kaip aš ir sek kiekvieną mano žvilgsnį. 

Ji padėjo išdėlioti ant žolės maistą ir atkimšti butelius. Jozefas 
mėgdžiojo ją, apsimesdamas labai linksmas. Ponas Mejeris pa- 
tenkintas žiūrėjo, kaip uoliai patarnauja jam šie savanoriški tar- 
nai. Jis mėgo gyvenimo malonumus ir ėmė valgyti ir gerti, taip 
pat kaip ir jo bičiulis, dar godžiau ir grubesnėmis manieromis 
negu išvakarėse. Jis kas minutę tiesė stiklinę savo naujai iškep- 
tiems pažams, o šie kas minutę tai stojosi, tai sėdosi, tai 'bėgte 
"bėgo ton ar kiton pusėn, tykodami momento, kai bus galima pa- 
bėgti visai, bet lūkuriuodami, kad vynas ir valgis nuslopintų jų 
pavojingų sargų budrumą. Pagaliau — ponas Mejeris, išsitiesęs 
žolėje, atsisagstė striukę ir atkišo saulėn savo plačią krūtinę, pa- 
puoštą pistoletais. Vežėjas nuėjo pažiūrėti, ar gerai ėda arklys, 

o Tylenis dumblinu krantu nuėjo ieškoti tinkamos vietos prie upe- 
lio, kur jie buvo apsistoję, kad galėtų atsigerti. Tai buvo signalas 
bėgti. Konsuela apsimetė esą irgi ieško vietos atsigerti. Jozefas 
nuėjo su ja gilyn į krūmus, ir vos tik jie pajuto, kad juos paslėpė 
tanki lapija, abu kaip du kiškiai leidosi bėgti mišku. Paunksnėje 
jiems jau nebereikėjo baimintis kulkų. Tr kai išgirdo juos šau- 
kiant, tai jau buvo toli ir nusprendė, kad be baimės gali bėgti 
pirmyn. 

— O visgi geriau atsiliepti — sustodama tarė Konsuela,— tai 
išsklaidys jų įtarimus ir duos Mums laiko nubėgti toliau. 

Ir Jozefas atsiliepė: 

— (Čionai, čionai! Čia vanduo! 

— Šaltinis, šaltinis! — šaukė Konsuela. 

Ir čia, pasukę stačiu kampu, kad suklaidintų priešą, jie pasi- 
leido kaip vėjas. Konsuela jau nebegalvojo apie savo skaudamas 
sutinusias kojas, Jozefas įveikė narkotiko, išvakarėse Mejerio 
įdėto į jo vyną, poveikį. Baimė suteikė jiems sparnus. 

Taip jie lėkė apie dešimt minučių, kryptimi, priešinga iai, 
kuria jie bėgo pradžioje, net nesiklausydami balsų, šaukusių juos 
iš dviejų pusių, ir staiga išlėkė į miško laukymę. Prieš juos buvo 
stati įkalnė, apaugusi tankia žole ir besileidžianti link važiuojamo 
kelio, o toliau — viržynai su šen bei ten išsibarsčiusiais medžiais. 

— Iš miško nelįskime,— pasiūlė Jozefas,— jie čia atbėgs ir 
nuo šios aukštumos pamatys mus, kurion pusėn mes bekeliautu- 
me. 

Minutę Konsuela abejojo, bet greitu žvilgsniu apžvelgusi vie- 
tovę, tarė Jozeiui: 

— Miškas per mažas, ilgai mes jame nepasislėpsime. O prie- 
kyje kelias ir viltis ką nors sutikti. 

— Juk tai tas pats kelias, kuriuo mes ką tik važiavome! — 
sušuko Jozefas.— Žiūrėkit, jis apsuka kalvą ir iš dešinės kyla 
link tos vietos, iš kur mes pabėgome. Gana vienam iš trijų sėsti 
ant arklio, ir jis pasieks mus anksčiau, negu mes spėsime nusi- 
leisti žemyn. 

— Dar nežinia — tarė Konsuela.— Pakalnėn bėgti juk lengva! 
O štai ten kelyje kažkas važiuoja mūsų pusėn. Svarbu, kad pasi- 
vytume jį pirmiau, negu pasivys Mus. Bėgam! 

Nebuvo kada gaišti laiko svarstymams, ir Jozefas pasikliovė 
Konsuelos intuicija. Jie akimirksniu nusileido nuo kalvos ir vos 
spėjo pasiekti pirmąją tarpumiškę, kai pamiškėje išgirdo savo 
persekiotojų balsus. Šį kartą jie jau nebeatsiliepė, o vėl nudūmė 
priekin pridengti medžių ir krūmų, kol neatsidūrė priešais upelį 
stačiais krantais, kurio nebuvo pro tuos pačius medžius matyti. 
Ilga lenta per jį atstojo tiltą. Bėgliai juo perbėgo, o paskui numetė 
į vandenį. 

Atsidūrę kitame krante, jie pasileido palei upelį, visą laiką po 
vešlios augmenijos skraiste. Negirdėdami daugiau balsų, jie nu- 
sprendė, kad priešai arba pametė jų pėdsakus, arba, daugiau ne- 

abejodami jų ketinimais, galvoja, kaip čia juos užklupus iš ne- 
jučių. Bet greitai pakrantės brūzgynai baigėsi, ir keliauninkai su- 
stojo, bijodami, kad bus pamatyti. Jozefas atsargiai iškišo galvą 
iš paskutiniųjų krūmų ir pamatė vieną iš plėšikų, budintį prie 
pamiškės, o kitą (tikriausiai tai buvo sinjoras Pistoletas, jo kojų 
greitumu jie jau spėjo įsitikinti) kalvos papėdėje, netoli upelio. 
"Tuo metu, kai Jozefas tyrinėjo priešo išsidėstymą, Konsuela nuėjo 
link kelio, bet beveik tuoj pat grįžo pas savo palydovą. 

— Karieta,— tarė ji, — mes išgelbėti! Reikia nubėgti prie jos 
anksčiau, negu mūsų priešams pavyks persikelti per upelį. 

Jau nebesisaugodami, jie pasileido tiesiai į kelią, atvira vie- 
tove. Karieta visu greičiu lėkė jiems priešais. 

— O Dieve! — sušuko Jozefas.— Kas, jeigu tai antroji karie- 
ta, ta, kurioje važiuoja bendrai? | 

— Ne,— atsakė Konsuela,— tai šešiakinkė karieta, su dviem 
ioreiteriais ir dviem vežikais. Sakau tau, mes išgelbėti, dar truputį 
stiprybės! 

Negalima buvo gaišti laiko: sinjoras Pistoletas aptiko jų pėdsa- 
kus smėlyje prie upelio. Jis buvo greitas ir stiprus kaip šernas. 
Greitai jis surado vietą, kur pėdsakai dingo ir matėsi atramos, 
ant kurių anksčiau gulėjo lenta. Jis atspėjo bėglių gudrybę, per- 
plaukė upelį, kitame krante surado jų kojų įspaudus ir jais sek- 
damas jau pasirodė iš už krūmų. Čia jis išvvdo Konsuelą su Joze- 
„lu, bėgančius per viržyną... bet išvydo ir karietą. Jis suprato jų 
sumanymą, bet, negalėdamas sutrukdyti, sugrįžo į krūmus ir ėmė 
laukti. 

Dviejų jaunuolių, iš pradžių palaikytų elgetomis, šūksmai ka- 
rietos nesustabdė. Keliauninkai numetė jiems keletą smulkių mo- 
netų, o foreiteriai, matydami, kad mūsų bėgliai, užuot jas pakėlę, 
kažką šaukdami bėga palei karietos duris, pasileido šuoliais, 
stengdamiesi išvaduoti savo ponus nuo tokio įkyrumo. Konsuela, 
uždususi ir netekdama paskutinių jėgų (kaip paprastai būna sie- 
kiant tikslo), jau nebeįstengė ištarti nė garso, o tik vijosi raite- 
lius, maldaujamai tiesdama į juos rankas, o Jozefas tuo tarpu 
įsikibęs į karietos duris, rizikuodamas nukristi ir būti sutraišky- 
tas, trūkčiojančiu balsu šaukė: 

— Padėkite! Padėkite! Mus vejasi! Plėšikai! Žmogžudžiai! 

Vienam iš dviejų keliautojų, sėdėjusių karietoje, galų gale 
pasisekė suprasti šiuos paskirus žodžius. Jis davė ženklą foreite- 
Tiui, ir šis sustabdė vežikus. Čia Konsuela paleido kito foreiterio 
pavadį, ant kurio pasikabino, nepaisydama, kad arklys stojo pies- 
tu, o raitelis grasino jai rimbu, ir prisijungė prie Jozefo. Jos vei- 
das, pagyvėjęs nuo bėgimo, nustebino keliautojus, ir jie ėmė kal- 
bėtis. 

— Ką tai reiškia? — paklausė vienas iš jų.— Naujas būdas 
prašyti išmaldos? Jums jau davė, ko gi jūs dar norite? Kodėl ne- 
atsakote? 

Konsuela, atrodo, buvo pasirengusi išleisti dvasią. Jozefas dus- 
damas tepajėgė ištarti: 

— Gelbėkite mus! Gelbėkite! — ir parodė į mišką ir į kalvą, 
nebeturėdamas jėgų išspausti nė žodžio. 

— Jie panašūs į dvi medžioklėje užvaikytas lapes, — pastebėjo 
kitas keliautojas, — palaukime, kol jie atgaus kalbos dovaną. 

Ir abu prabangiai apsirengę didikai pažvelgė į juos ramiai 
šypsodamiesi, kas sudarė visišką priešingybę suaudrintai bėglių 
būsenai. 

Pagaliau Jozefui pasisekė dar kartą ištarti: „„Plėšikai, žmogžu- 
džiai“. Tuoj pat kilmingi keliautojai įsakė atidaryti karietos duris 
ir, nulipę ant pakojos, ėmė į visas puses dairytis, stebėdamiesi, 
kąd nemato nieko, kas paaiškintų tokią nerimastį. Plėšikai pasi- 
slėpė, ir aplinkui buvo tuščia ir tylu. | 

Čia Konsuela atsipeikėjusi prašneko, stabtelėdama po kiekvie- 
nos frazės, kad atsikvėptų. 

— Mes neturtingi keliaujantys muzikantai, — pradėjo ji. — Mus 
pagrobė nepažįstami žmonės, kurie, atseit norėdami mums padėti, 
pasiūlė sėstis į jų karietą ir vežė mus visą naktį. Auštant paste- 
bėjome, kad mus apgaudinėja ir važiuoja į šiaurę, užuot. vykus 
į Vieną. Mes norėjome bėgti, bet jie pagrasino mums pistoletu. 
Pagaliau jie sustojo pailsėti štai tame miške. Čia mes nuo jų pa- 
bėgome ir puolėme priešais jūsų karietą. Dabar, jeigu jūs mus 
paliksite, mes pražuvę: jie už dviejų žingsnių nuo kelio, vienas 
čia, krūmuose, kiti miške. | 

— Kiek gi jų? — paklausė foreiteris. 

— Mano drauge,— prancūziškai atsakė jam tas iš keleivių, į 
kurį kreipėsi Konsuela, nes stovėjo arčiausiai jos ant pakojo,— 
žinokite, kad jūsų visiškai neliečia, kiek jų! Keistas klausimas! 
Jūsų pareiga — kautis, kai aš jums įsakysiu, o skaičiuoti priešus 
jums visai neliepiu. 

— Jūs iš tikro norite pramogos dėlei padaryti vieną kitą iš- 
puolį? — prancūziškai paklausė antrasis didikas.— Bet atminkite, 
barone, tam reikia laiko. 

— Laiko reikia nedaug, o kojas mes pamankštinsime. Ar nori- 
te prie mūsų prisidėti, graie? 

— Ko gero, jeigu jus tai linksmina.— Ir grafas su iškilniu ne- 
rūpestingumu paėmė į vieną ranką špagą, o į kitą du pistoletus, 
nusagstytus brangakmeniais. 

— O, jūs elgiatės kilniai, ponai — sušuko Konsuela, įkarščio 
pagauta užmiršusi mMinutei savo kuklų vaidmenį ir abiem ranko- 
mis spausdama grafo ranką. 

Grafas, nustebintas tokio familiarumo kažkokio pasigailėtino. 
berniūkščio, su pasidygėjimu šypsodamasis pažiūrėjo į savo ran- 
kovę, ją papurtė ir su panieka lėtai atkreipė akis į Konsuelą, o 
ši negalėjo nenusišypsoti prisiminusi, kaip karštai grafas Dzustin- 
janis ir kiti garsūs venecijiečiai senais laikais siekė malonės pa- 
bučiuoti tą pačią ranką, kurios paspaudimas dabar pasirodė toks. 

įžūlus. Ar šią minutę Konsuelos veide atsispindėjo ramus, kuklus 
išdidumas, taip neatitinkantis jos varganos išvaizdos, ar lengvu- 
mas, kai ji šnekėjosi kalba, kuri vokiškosiose šalyse buvo laikoma 
priklausomybės .aukštuomenei požymiui, privertė įtarti joje per- 
sirengusį jauną bajorą, arba pagaliau instinktyviai pasijuto jos 
lyties žavesys, bet grafo veido išraiška staiga pasikeitė ir jis nu- 
sišypsojo jai jau ne paniekinamai, o meiliai. Grafas buvo dar 
jaunas, gražus, ir jo išorė būtų galėjusi pasirodyti pritrenkianti, 
jeigu baronas nebūtų buvęs už jį jaunesnis, taisyklingesnių bruo- 
žų ir grakštesnės figūros. Abu buvo gražiausi savo laiko vyrai, 
nors galbūt tą patį sakė ir apie daugelį kitų. 

Konsuela, matydama, kad išraiškingos jaunojo barono akys 
taipogi sutrikusios, nustebusios ir susidomėjusios įsmeigtos į ją, 
nukreipė abiejų didikų dėmesį nuo savo asmenybės tarusi: 

— Eikite, ponai, ar, teisingiau, eime, mes būsime jūsų paly-. 
dovai. Tų banditų karietos kėbule kaip belangėje paslėptas kaž- 
koks nelaimingasis. Jis guli surištomis rankomis ir kojomis, prie 
mirties, sukruvinias, su kamščiu burnoje. Išlaisvinkite jį! Toks 
darbas vertas jūsų; kilnių širdžių! 

— Prisiekiu, tai žavus berniukas! — sušuko baronas.— Aš ma- 
tau, brangusis grafe, kad mes nepraradome laiko veltui, išklausy- 
dami jį. Galbūt išplėšime iš tų banditų rankų kokį nors garbingą 
bajorą. 

— Jūs sakote — jis ten? — paklausė grafas, rodydamas į miš- 
ką. . 

— Taip, — atsakė Jozefas, — bet jie išsilakstė, ir jeigu jūsų švie- 
sybės pageidautų sužinoti mano kuklią nuomonę, tai mums puo- 
lant reiktų pasiskirstyti: reikia kuo greičiausiai užvažiuoti su ka- 
rieta šia atšlaite ir, apsukus kalvą, pasiekti jos viršūnę. Pačioje 
pamiškėje rasite karietą su kaliniu. O aš tuo metu nuvesiu ponus 
raitelius tiesiai. Banditų iš viso trys. Jie gerai apsiginklavę, bet 
pamatę, kad apsupti iš dviejų pusių, nesipriešins. 

—- Patarimas neblogas,— ištarė baronas.— Grafe, likite karie- 
toje, 1r tevažiuoja su jumis jūsų tarnas — aš imu jo arklį. Vienas 
iš berniukų mus palydės ir parodys, kur sustoti. O aš veduosi 
štai šitą ir savo jėgerį. Paskubėkime, nes plėšikai tikriausiai bud- 
rūs ir gali mus aplenkti. 

— Jų „karieta nuo jūsų nepaspruks,— pastebėjo Konsuela,— 
arklys vos gyvas iš nuovargio. 

Baronas užšoko ant grafo tarno žirgo, o šis įsitaisė užkarie- 
tyje. 

— Sėskitės, — tarė grafas Konsuelai, praleisdamas ją priekin ir 
pats kaip reikiant nesuvokdamas šio pagarbaus gesto. Tačiau jis 
atsisėdo visgi ant užpakalinės sėdynės, jai palikęs priekinę. Ve- 
žikai paleido arklius šuoliais, o graias, persisvėręs pro langą, 
nenuleido akių nuo savo palydovo, kuris raitas jojo per upelį 
lydimas tarno, kuris persikeliant pasisodino Jozefą prie savęs 
ant arklio. Konsuela toli gražu nebuvo rami dėl savo vargšo bi- 

čiulio, rizikavusio gauti pirmąją kulką, bet užsidegimas, su ku- 
riuo jis ėmėsi šio pavojingo reikalo, kėlė jos pagarbą ir prita- 
rimą. Ji matė, kaip jis kyla atšlaite, o paskui jį seka raiteliai, 
energingai pentinais ragindami žirgus. Paskui visi dingo miške. 
Staiga pasigirdo du šūviai, po to dar vienas. Karieta tuo metu 
darė lankstą apie kalvą. Konsuela, nežinodama, kuo viskas bai- 
gėsi, ėmė karštai melstis. Grafas, jautęs tokį pat nerimą dėl savo 
kilnaus palydovo, piktai sušuko vežikams: 
— Varykite gi, bjaurybės! Šuoliais! 


LXXII 


Sinjoras Pistoletas — mes negalime šio žmogaus vadinti ki- 
taip, negu jį pakrikštijo Konsuela, nes jis nėra toks įdomus, kad 
pateiktume apie jį smulkesnių žinių — iš savo slėptuvės ma- 
tė, kaip karieta, šūkaujant bėgliams, sustojo. Kitas nežinomasis, 
Konsuelos pavadintas Tyleniu, stovėdamas kalvos viršūnėje, pa- 
matė tą patį ir padarė tas pačias išvadas. Todėl jis nubėgo pas 
Mejerį, ir jie kartu ėmė tartis, kaip išsigelbėti. Kol baronas per- 
sikėlė per upelį, sinjoras Pistoletas suspėjo užbėgti į priekį ir 
pasislėpti miško tankmėje. Jis leido raiteliams pravažiuoti, o pas- 
kui paleido įkandin jų dvi kulkas: viena pramušė barono skry- 
bėlę, o kita nesmarkiai kliudė tarno arklį. Baronas staigiai pasu- 
ko arklį, pamatė banditą, nujojo tiesiai į jį ir vienu šūviu nutren- 
kė žemėn. Po to, leidęs sužeistajam su prakeiksmais ritinėtis dyg- 
liažolėse, pats nusekė paskui Jozefą, atskubėjusio prie Mejerio 
karietos beveik sykiu su grafo karieta. Grafas jau spėjo nušokti 
žemėn. Mejeris ir Tylenis dingo kartu su arkliu, negaišdami lai- 
ko paslėpti savo karietą. Pirmiausia nugalėtojams reikėjo .išlaužti 
dėžės, kur buvo kalinys, užraktą. Konsuela su įkarščiu padėjo nu- 
pjauti virves ir ištraukti iš nelaimingojo burnos kamštį, O šis, vos 
pasijuto laisvas, puolė savo išvaduotojams į kojas ir ėmė dėkoti 
Dievui. Bet vos tik pažvelgęs į baroną, nusprendė, kad nuo vilko 
bėgdamas pataikė ant meškos. 

— Ak! Juk tai ponas baronas fon Trenkas! — sušuko jis.— Ne- 
pražudykite manęs, neišduokite! Pasigailėkite, pasigailėkite nelai- 
mingo dezertyro, šeimos tėvo! Juk aš ne didesnis prūsas negu 
jūs pats, pone barone, juk aš, kaip ir jūs, Austrijos pavaldinys; 
maldauju jūsų, neareštuokite manęs. Ak, pasigailėkite manęs! 

— Atleiskite jam, pone barone fon Trenkai! — sušuko Kon- 
suela, nežinodama nei su kuo ji kalba, nei apie ką eina kalba. 

— Aš tau dovanoju, — atsakė baronas, — bet su sąlyga, kad tu 
pačia baisiausia priesaika prisieksi niekuomet nekalbėti, kam pri- 
valai būti dėkingas už gyvybę ir laisvę. 

Tuos žodžius tardamas, baronas išsitraukė iš kišenės nosinę ir 
rūpestingai užsidengė ja veidą, palikdamas neuždengtą tik vieną 
akį. 

— Jūs sužeistast — paklausė grafas. 

— Ne,— atsakė jis, užtraukdamas skrybėlę kiek galint žemiau 
ant kaktos, — bet jei mums pakliūtų šie tariami plėšikai, aš ne- 
labai norėčiau, kad mane pažintų. Mano maloningasis monarchas 
ir taip ne per geriausios nuomonės apie mane. Tik šito man ir 
betrūko! 

— Suprantu,— pastebėjo grafas,— bet būkit ramus; aš viską 
prisiimu. 

— Tai pali išgelbėti dezertyrą nuo rykščių ir kartuvių, bet 
neišgelbės manęs nuo nemalonės. Bet vis tiek, iš kur žinoti, kas 
gali atsitikti, — reikia, viskuo rizikuojant, padėti artimam. Na, 
vargdieni; ar gali pastovėti? Kažko nelabai, kaip matyti. Tu su- 
Žeistas? 

— Tiesa, mane baisiai mušė, bet dabar nieko nejaučiu. 

— Trumpai tariant, tu pajėgus pasprukti? 

— O taip, pone adjutante! | 

— Nevadink manęs taip, avigalvi! Tylėk ir nešdinkis! O ir 
mums, mielas grafe, ne pro šalį padaryti tą patį. Aš nekantrauju 
greičiau dingti iš šio miško. Aš užmušiau verbuotoją, ir jeigu 
tik tai pasiektų karalių, man neišeitų į sveikatą! Nors galų gale 
visa tai niekai! — pridūrė jis, gūžtelėjęs pečiais. 

— Deja! -—tarė Konsuela, tuo metu kai Jozefas tiesė savo 
gertuvę čezertyrui.— Jeigu jūs paliksite jį čia, jį tuoj pat vėl 
pagrobs. Jo kojos sutino nuo virvių, rankas vos judina. Pažiūrė- 
"kite, koks jis išblyškęs ir išsekęs. 

—- Mes jo nepaliksime,— pareiškė grafas, nenuleisdamas akių 
nuo Konsuelos.— Nulipk nuo arklio, Francai,— įsakė jis savo tar- 
nui ir, kreipdamasis į dezertyrą, tarė: — Sėskis ant to arklio, aš 
jį tau dovanoju. O štai dar pridedu, — pridūrė jis, mesdamas jam 
kapšelį — O ar užteks tau jėgų pasiekti Austriją? 

— Taip, taip, jūsų šviesybe! 

— Nori vykti į Vieną? 

— Taip, jūsų šviesybe! 

— Ir vėl stoti į tarnybą? 

— Taip, jūsų šviesybe, tik ne Prūsijoje. 

— Tai vykite pas jos didenybę karalienę-imperatorę — ji visus 
priima savaitėje kartą, — pasakyk jai, kad grafas Godicas siunčia 
jai dovanų gražuolį grenadierių, tobulai išdresiruotą prūsiška ma- 
niera. | 

— Skrendu, jūsų šviesybe! 

— Bet žiūrėk, nedrįsk užsiminti apie poną baroną, nes liepsiu 
savo Žmonėms sučiupti tave ir išsiųsti atgal į Prūsiją. 

— Jau geriau vietoje numirsiu! Ak! Jeigu niekšai nebūtų su- 
Tišę man rankų, aš būčiau nusišovęs, kai jie mane vėl pagrobė! 

— Pradink! 

— Klausau, jūsų šviesybė: 

Jis švariai ištuštino gertuvę, grąžino ją Jozefui, apkabino jį, 
neįtardamas, kad šis jam yra pasitarnavęs daug labiau, ir puolė 

į kojas grafui ir baronui, bet, pusiau žodžio sustabdytas nekant- 
riu pastarojo gestu, karštai persizegnojo, pabučiavo žemę ir tarnų 
padedamas užlipo ant arklio, nes vos judino kojas. Tačiau, atsi- 
dūręs balne, jis iš karto pažvalėjo, pajuto jėgų antplūdį, sukirto 
pentinais arkliui ir nudūmė keliu, vedančiu į pietus. 

— Jei kada nors paaiškės, kad aš nesulaikiau jūsų nuo šio po- 
elgio,— tarė baronas grafui, — tai mano dainelė sudainuota. O be- 
je, tas pats, — pridūrė jis prapliupdamas juoktis.— Idėja padova- 
noti Marijai Teresei Frydricho grenadierių tiesiog nuostabi. Šis 
šelmis, kuris šaudė į imperatorės ulonus, dabar šaudys į Prūsijos 
karaliaus kadetus! Nieko nepasakysi, ištikimi kareiviai! Puikūs 
kariai! 

— Valdovai dėl to blogiau negyvena, — mestelėjo grafas.— O 
ką gi mums daryti su šitais berniūkščiais? — pridūrė jis. 

— Mes galime tik pakartoti tai, ką pasakėme apie grenadie- 
rių, — atsakė Konsuela.— Jeigu jūs mus čia paliksite, mes pra- 
puolę! 

— Man rodos, iki šiol nedavėme jums dingsties abejoti mūsų 
humaniškumu,— pasakė grafas, kiekvieną žodį ištaręs su kažko- 
kiu riterišku manieringumu.— Mes nuvešime jus iki vietos, kur 
jums nebus ko bijotis. Mano tarnas, likęs be arklio, atsisės ant 
pasostės, — tarė jis baronui ir, pritildęs balsą, pridėjo: — Argi jums 
ne mielesnė šių berniukų draugija už draugiją tarno, kurį mums 
tektų priimti į karietą, kas mus daug labiau suvaržytų? 

— Taip, žinoma, — atsakė baronas, — artistai, kad ir kokie ne- 
turtingi būtų, visur laukiami svečiai. Kas žino, ar štai šis muzi- 
kantėlis, suradęs savo smuiką krūmuose ir taip džiaugsmingai jį 
pagriebęs, ne būsimasis Tartinis? Na, trubadūre,— tarė jis Joze- 
fui, ką tik iš tiesų susirinkusiam mūšio lauke savo kuprinę, smui- 
ką ir rankraštį — važiuojam su mumis, ir pačioje pirmojoje poil- 
sio vietoje jūs mums apdainuosite šį garbingą mūšį, kur nebuvo 
su kuo kautis. 

— Galite kiek tinkamas šaipytis iš manęs, — ištarė grafas, kai 
abu patogiai įsitaisė ant galinės, o berniukai — ant priekinės sė- 
dynės ir karieta greitai nuriedėjo Austrijos pusėn, — juk jūs, o ne 
aš pašovėte tą niekšą. 

— Tas ir yra, kad aš nesu tikras, ar aš jį užmušiau mirtinai 
ar ne, ir bijau kada nors sutikti jį prie Frydricho kabineto durų. 
Noriai perleisčiau jums šio žygdarbio garbę. 

— O aš, nors man nepasisekė netgi pamatyti priešą, nuošir- 
džiai jums pavydžiu, — paprieštaravo grafas.— Aš jau buvau be- 
pajuntąs nuotykio skonį ir su džiaugsmu būčiau nubaudęs niek- 
šus, kaip jie to nusipelnę. Tik pagalvokit! Gaudyti dezertyrus ir 
rinkti rekrūtus pačioje Bavarijoje, ištikimoje Marijos Teresės są- 
jungininkėje! Negirdėtas įžūlumas! 

— Štai jums ir pertekstas karui, jei nebūtumėm nuvarginti 
mūšių ir negyventume tokiu taikiu metu. Taigi, aš būsiu labai dė- 
kingas, grafe, jeigu neimsite garsinti šio nuotykio ne tik dėl 

mano valdovo, kuris būtų be galo nepatenkintas, sužinojęs apie 
mano vaidmenį šioje istorijoje, bet ir dėl pavedimų, patikėtų man 
jūsų imperatorei. Ji priimtų mane gana neprielankiai, jei pasiro- 
dyčiau pas ją tuoj pat po akiplėšiško poelgio, įvykdyto mano 
vyriausybės. 

— Galite būti visiškai ramus, — atsakė grafas, — jūs žinote, kad 
aš ne itin uolus pavaldinys, juoba kad neturiu bajoriškos savi- 
Imneilės. 

— Bet kokius dar savimeiliškus jausmus jūs galėtumėt turėti, 
brangusis grafe? Ir meilė, ir turtai apvainikavo visus jūsų troški- 
mus. O štai aš... Kokie skirtingi iki šiol mūsų likimai, nepaisant 
iš pirmo žvilgsnio įsivaizduojamo panašumo! 

Tai sakydamas, baronas išsiėmė ant krūtinės paslėptą portretą, 
nusagstytą deimantais, ir ėmė švelniai žiūrėti į jį, kartu sunkiai 
dūsaudamas, kas Konsuelai pasirodė bent kiek juokinga. Jai at- 
rodė, kad toks atviras jausmų pasireiškimas toli gražu nerodo 
gero tono, ir širdies gilumoje pasijuokė iš kilmingojo didiko ma- 
nierų. 

— Mielas barone,— ištarė grafas, pritildęs balsą (Konsuela ap- 
simetė nieko negirdinti ir net nuoširdžiai stengėsi nesiklausyti), — 
maldauju jus, nerodykite niekam tokio pasitikėjimo, kokiu pager- 
bėte mane, o svarbiausia — niekam, išskyrus mane, nerodykite 
portreto. Įdėkite jį atgal į futliarą ir neužmirškite, kad šitas ber- 
niukas prancūziškai supranta taip pat gerai, kaip ir mudu. 

— Beje,— sušuko baronas, slėpdamas portretą, į kurį Konsuela 
stengėsi nė nežvilgterėti. — ką, velniai griebtų, su tais berniūkš- 
čiais ketino daryti mūsų verbuotojai? Sakykite, ką jie jums siūlė, 
įkalbinėdami važiuoti su jais? 

— Iš tiesų, — tarė grafas,— aš kažkaip apie tai nepagalvojau, 
o ir dabar negaliu suprasti šio poelgio: kam žmonėms, verbuojan- 
tiems tik suaugusius ir milžiniško sudėjimo vyrus, prireikė dviejų 
vaikų? 

Jozefas papasakojo, kad tariamas Mejeris sakėsi esąs muzikan- 
tas ir be perstojo šnekėjo apie Drezdeną ir apie angažementą kur- 
fiursto kapeloje. 

— A! Dabar suprantu! — tarė baronas.— Galiu lažintis, kad ži- 
nau tą Mejerį. Tai turbūt toks H“**, buvęs karinio orkestro kapel- 
Imeisteris, o dabar muzikantų verbuotojas į prūsų pulkus. Mūsų 
tėvynainiai bukoki, jie groja prastai ir ne į taktą; o jo didenybės 
klausa jautresnė negu jo tėvelio, velionio karaliaus, ir todėl jis 
savo dūdorius, fleitistus ir trimitininkus verbuoja Čekijoje ir 
Vengrijoje. Mielasis barškinimo ir žvanginimo profesorius suma- 
nė įteikti savo valdovui gerą dovaną — atvežti jam, be dezertyro, 
pagauto jūsų žemėje, dar du muzikantus su supratingais snuku- 
čiais. O gundyti jus Drezdenu ir rūmų grožybėmis, pradžiai buvo 
visai neprastai sumanyta. Bet jūs būtumėt Drezdeno nė akyse ne- 
regėję, Mano vaikai, ir nori nenori iki gyvenimo pabaigos būtu- 
mėt buvę įtraukti į kokį nors pėstininkų pulko orkestrą. 

— Dabar aš aiškiai įsivaizduoju mūsų laukusį likimą, — atsa- 
kė Konsuela.— Girdėjau pasakojimų apie tos karinės rikiuotės 
baisybes, apie klastingą ir žiaurų rekrūtų grobimą. Iš to, kaip 
niekšai pasielgė su nelaiminguoju grenadieriumi, matau, kad tie 
pasakojimai teisingi. O, didysis Frydriche. .. 

— Tebūnie jums žinoma, jaunuoli, — tarė baronas su tam tik- 
ru ironišku pasipūtimu,— kad jo didenybei nežinomos tikslo pa- 
siekimo priemonės, jis težino jų rezultatus. 

— Kuriais ir naudojasi, nesirūpindamas kitkuo,— tęsė Konsu- 
ela, apimta nesulaikomo pasipiktinimo.— O! Aš puikiai žinau, po- 
ne barone, karaliai niekuomet nebūna kalti, jie nepakaltinami už 
visą tą blogį, kuris daromas, tenkinant jų norus! 

— O šelmis ne toks kvailas! — juokdamasis sušuko graias.— 
Bet būkit atsargus, mano mielas mažasis būgnininke, ir neužmirš- 
kite, kad kalbate su vyresniuoju pulko karininku, kur jūs priva- 
lėjote, matyt, patekti. 

— Mokėdamas tylėti, pone grafe, aš niekada neabejojau kitų 
kuklumu. 

— Girdite, barone! Jis žada jums savo tylėjimą, ko jūs nė ne- 
manėte jo prašyti. Na išties žavus berniukas! 

— Ir aš visiškai pasikliauju juo,— tarė baronas.— Grafe,— 
tęsė jis, — jums derėtų jį užverbuoti ir pasiūlyti jos didenybei į 
pažus. 

— Kad ir dabar, jei jis sutinka, — juokdamasis tarė grafas.— 
Ar norite užimti šias pareigas, kur kas patrauklesnes negu tar- 
nyba Prūsijoje? Taip, mano vaike, čia neteks nei pūsti varinių 
dūdų, nei mušti kėlimo signalą dar neišaušus, nei gauti vytinės 
smūgių, nei valgyti grūstų plytų duonos, o tik prilaikyti šleifą ir 
nešioti gražiausios ir žavingiausios damos vėduoklę, gyventi ste- 
buklingoje pilyje, pramogauti, juoktis ir groti koncertuose, nenu- 
sileidžiančiuose didžiojo Frydricho koncertams. Ką? Jūsų tai nė- 
gundo? Ar tik nelaikote manęs antruoju Mejeriu? 

— O kas ta didenybė? Kas ta spindinti ir žavinga dama? — 
šypsodamasi paklausė Konsuela. 

— Našlaujanti Baireito grafienė, Kulmbacho princesė, o dabar 
mano garbingoji žmona ir Rosvaldo pilies Moravijoje savininkė, — 
atsakė grafas Godicas. 

Šimtus kartų girdėjo Konsuela kanauninkės Venceslavos fon 
Rudolštadt pasakojimus apie kunigaikščių ir bajorų giminių ge- 
nealogiją ir vedybinius ryšius, taip pat anekdotišką jų, didelių ir 
mažų, kroniką, ir Vokietijoje, ir kaimyninėse šalyse. Kai kurios 
biografijos Konsuelą nustebino, ir tarp jų grafo Godico — Rosval- 
do, turtingiausio Moravijos didiko, biografija. Išvytas ir atstumtas 
tėvo, pasipiktinusio jo ištvirkimu, šis avantiūristas buvo žinomas 
visiems Europos dvarams; vėliau jis tapo oberštalmeisteriu ir naš- 
laujančios Baireito grafienės meilužiu, paskui slapta su ja susi- 
tuokė ir išsivežė ją iš pradžių į Vieną, o po to į Moraviją, kur, 
paveldėjęs tėvo turtą, padarė savo žmoną didžiulių turtų savi- 

ninke. Kanauninkė dažnai prisimindavo tą istoriją, laikydama ją 
gana skandalinga, nes markgrafienė buvo valdančioji princesė, o 
grafas — paprastas bajoras; kanauninkei tai buvo dar vienas pre- 
tekstas užsipulti nelygias vedybas ir vedybas iš meilės. Konsuela, 
siekdama suprasti ir sužinoti aristokratiškosios kastos prietarus, 
darė savas išvadas iš šių istorijų ir jų neužmiršo. Kai grafas Go- 
dicas pirmą kartą pasisakė kas esąs, jai iš karto iškilo kažkokie 
migloti prisiminimai: o dabar visiškai išryškėjo visos to garsaus 
avantiūristo gyvenimo ir romantiškų vedybų aplinkybės. O kai 
dėl barono fon Trenko — jam tuomet tik prasidėjo jo atmintina 
nemalonė, ir jam nereikėjo spėlioti dėl savo baisios ateities, — 
tai apie jį anksčiau ji nieko negirdėjo. Taigi, ji klausėsi grafo, 
ne be pagyrūniškumo piešusio savo neseniai gautų turtų paveiks- 
lą, pasakojimų. Išjuoktas ir niekinamas mažuose pasipūtusiuose 
Vokietijos dvaruose, Godicas ne kartą raudo, jausdamas, kad į jį 
žiūri kaip į elgetą, praturtėjusį žmonos dėka. Paveldėjęs didžiulius 
dvarus ir demonstruodamas savo Moravijos grafystės karališką 
prabangą, jis nuo šiol laikė savo garbę atstatytą ir mėgo pabrėžti 
savo naujus pranašumus kaip pamoką arba smulkių, toli gražu 
ne tokių turtingų savininkų pavydui. Rodydamas subtilų dėmesį 
ir švelnų rūpestingumą markgrafienei, jis visgi nemanė esant 
būtina būti ištikimam moteriai, daug už jį vyresnei. O princesė — 
ar todėl, kad turėjo blaivų protą ir taktą, būdingus jos cpochai 
ir vertusius užmerkti akis prieš daug ką, ar todėl, kad laikė ne- 
įmanoma, jog jos išaukštintas vyras kada nors galėtų pastebėti 
vystant jos grožį — netrukdė jo nuotykiams. 

Už kelių ljė privažiavo arklių pakaitą, kur iš anksto buvo 
viskas paruošta priimti garbingus keliautojus. Konsuela ir Joze- 
fas norėjo čia išlipti ir atsisveikinti su savo išvaduotojais, bet šie 
pasipriešino, sakydami, kad šioje vietovėje šmirinėjantys verbuo- 
tojai gali į juos vėl pasikėsinti. 

— Jūs nežinote, — tarė jiems Trenkas (ir jis nė kiek neper- 
dėjo), — kokie tai miklūs ir baisūs žmonės. Kokioje kultūringo- 
sios Europos vietoje jūs beatsidurtumėte, jeigu esate neturtingi 
ir bejėgiai, bet fiziškai stiprūs arba turite kokių nors gabumų, 
tai nesvarbu gudrumu ar prievarta, bet jie jau pamėgins jus pa- 
grobti. Jie žino visus praėjimus per sieną, visus kalnų takelius, . 
visus kaimo kelius, visas įtartinas lindynes, jie pažįsta visus suk- 
čius, kurių parama ir pagalba esant reikalui jie gali pasikliauti. 
Jie moka visas kalbas, visas tarmes, nes pabuvojo visose šalyse 
ir išbandė visas profesijas. Jie puikiai jodinėja, bėgioja, plaukio- 
ja, peršoka per prarajas kaip tikri banditai. Jie beveik visi iki 
vieno drąsūs, ištvermingi, melagiai, vikrūs, begėdžiai, kerštingi, 
mokantys išsirinkti ir žiaurūs. Tai Žmonių giminės padugnės, ir 
iš tokių štai padugnių velionio karaliaus Vilhelmo Storojo kariniai 
vadeivos ir surinko pačius vertingiausius savo galybės saugoto- 
jus, geriausius savo disciplinos ramsčius. Jie užklups dezertyrą 
Sibiro tankmėse, suieškos jį po priešo kariuomenės kulkomis — 


79 


vien dėl malonumo pristatyti jį atgal į Prūsiją, kad jį ten pakartų 
kitiems pamokyti. Jie išvilko iš altoriaus šventiką, laikiusį mišias 
vien todėl, kad jis buvo penkių pėdų ir dešimties colių ūgio; 
išvogė didžiojo kurfiursto žmonos gydytoją; dešimtis kartų įsiu- 
tino senąjį Baireito markgrafą, nusivarydami jo kariuomenę, susi- 
dedančią iš dvidešimties-trisdešimties žmonių, o jis nedrįso netgi 
atvirai pareikšti savo protestą; vieną prancūzų bajorą, važiavusį 
į Strasburgo apylinkes pasimatyti su žmona ir vaikais, jie paver- 
tė kareiviu iki gyvos galvos. Jie gaudė rusus pas Ccarienę Jeliza- 
vetą, ulonus — pas Saksonijos maršalą, pandurus — pas Mariją 
Teresę, vengrų magnatus, lenkų didikus, italų dainininkus ir ga- 
liausiai visų tautybių moteris — naująsias sabinietes, kurias jie 
prievarta ištekindavo už kareivių. Jie griebia viską, kas papuola; 
be atlyginimo ir dosniai apmokamų kelionės išlaidų, jie gauna 
premiją. už kiekvieną galvą, bet ne, ką aš sakau — už kiekvieną 
ūgio diuimą, už kiekvieną diuimo dešimtąją. 

— Taip,— prabilo Konsuela,— jie tiekia žmonių mėsą po tiek 
tai už unčiją! Ach, jūsų didysis karalius — tikras pabaisa! Bet 
būkite ramus, pone barone, galite kalbėti nesivaržydamas: jūs 
atlikote gerą darbą, išvadavęs vargšą dezertyrą, ir aš geriau iš- 
kesiu kankinimus, skirtus jam, negu ištarsiu žodį, galintį jums 
pakenkti. 

Trenkas, karštos prigimties Žmogus, nepripažino atsargumo, 
tuo metu jis jau buvo įpykęs dėl nesuprantamo Frydricho griež- 
tumo ir neteisybės jo atžvilgiu ir jautė kartų malonumą, demas- 
kuodamas grafo Godico akyse tos pačios valstybinės santvarkos 
savivalę, kurios nusikaltimų liudininku ir dalyviu jis buvo savo 
klestėjimo dienomis, kai jo pažiūros nebuvo dar tokios teisingos 
ir griežtos. O dabar, slapta persekiojamas, nors iš pažiūros turintis 
karaliaus pasitikėjimą ir gavęs svarbų diplomatinį pavedimą Ma- 
rijai Teresei, jis ėmė neapkęsti savo valdovo ir pernelyg atvirai 
demonstravo savo jausmus. Jis apsakė grafui kančias, vergovę ir 
neviltį gausios prūsų armijos, neįkainojamos mūšio lauke, bet 
tokios pavojingos taikiu metu, kad jai sutramdyti teko imtis dar 
neregėto teroro ir žiaurumo. Papasakojo ir apie savižudybių epi- 
demiją, siautėjančią armijoje, ir apie nusikaltimus, daromus ka- 
reivių, netgi sąžiningų ir dievobaimingų, kurių vienintelis tiks- 
las — gauti mirties nuosprendį ir šitokiu būdu išsivaduoti iš gy- 
venimo, kuriam juos pasmerkė, baisybių. 

— Ar patikėsite,— kalbėjo jis — kad jie ypač stengiasi pa- 
tekti į vadinamųjų sekamųjų eiles. Reikia jums pasakyti, kad ši- 
tie sekamieji papildomi rekrūtais užsieniečiais (dažniausiai pa- 
grobtais) arba prūsų jaunuoliais. Savo karinės veiklos pradžioje, 
kuri pasibaigia jiems kartu su gyvybe, visi jie nugrimzta į neiš- 
matuojamą neviltį. Juos išrikiuoja, ir — nesvarbu taika ar ka- 
Ias — verčia mMarširuoti nuolankesnių arba ryžtingesnių kareivių 
eilės priekyje, gavusių įsakymą šauti į kiekvieną prieš jį einantį, 
esant menkiausiam bandymui pabėgti arba nepaklusti. Jeigu ta 

eilė neįvykdys įsakymo, tai esanti už jos, sudaryta iš dar nejaut- 
resnių ir žiauresnių žmonių (o tokių pasitaiko tarp senų, suram- 
bėjusių kareivių ir savanorių, beveik ištisai niekšų), privalo šauti 
į abi priekines; jeigu užsižiopsos ir trečioji, tai — esanti už jos, 
ir taip toliau. Tokiu būdu kiekvienas kareivis mūšio metu turi 
priešais save priešą ir priešą už savęs, bet sau lygių — bičiulių 
ar ginklo brolių — niekur. Visur prievarta, mirtis ir siaubas. Tik 
šitaip, sako didysis Frydrichas, išugdomi nenugalimi kariai. Tai štai 
kaip tik į pirmąsias eiles ir siekia patekti prūsų rekrūtas, o pa- 
tekes ir praradęs bet kokią viltį išsigelbėti, jis meta ginklą ir 
bėga, kad prisiviliotų savo draugų kulką. Šis desperatiškas poel- 
gis kai kuriuos išgelbsti; kraštutinės rizikos ir neįtikėtino pavo- 
jaus kaina jiems kartais pasiseka pabėgti, o kartais ir pereiti pas 
priešą. Karalius puikiai žino, su kokiu pasibaisėjimu armijoje 
žiūrima į jo geležinį jungą. Ir jums galbūt žinomas sąmojis, kurį 
"jis pasakė savo sūnėnui, Braunšveigo hercogui, dalyvavusiam vie- 
name iš jo pagarsėjusių paradų ir be perstojo besižavinčiam puikia 
kariuomenės laikysena ir puikiais manevrais. 

„Jus stebina, — kreipėsi į jį Frydrichas, — tiekos žaliūkų susi- 
būrimas ir jų vieningumas, o mane kur kas labiau stebina visai 
kas kita“. 

„Kas gi?“ — paklausė jaunasis hercogas. 

„Ogi tai, kad mudu esame jų apsuptyje visiškai saugūs“, — 
atsakė hercogąs. | 
". — Barone, brangusis barone! — paprieštaravo grafas Godi- 
cas.— Tai antroji medalio pusė. Žmonių visuomenėje stebuklų ne- 
būna. Kaip Frydrichas galėtų būti didžiausiu savo laiko karvedžiu, 
jei būtų romus, kaip karvelis? .. Žinot ką? Nekalbėkite daugiau 
apie jį. O tai ko gero jūs priversite mane, aišku Frydricho priešą, 
užstoti jį prieš jus, jo adjutantą ir numylėtinį! 

— Pagal tai, kaip jis elgiasi su savo numylėtiniais tomis mi- 
nutėmis, kai jį užpuola kaprizas, galima spręsti apie tai, kaip jis 
elgiasi su savo vergais. Bet jūs teisus: nebekalbėsime apie jį, 
nes man kyla šėtoniškas noras sugrįžti į mišką ir savo rankomis 
pasmaugti jo uoliuosius žmogienos tiekėjus, kurių aš pasigailėjau 
iš kvailo ir bailaus atsargumo. 

Didžiadvasiškas barono užsidegimas patiko Konsuelai. Ji susi- 
domėjusi klausėsi jo gyvų pasakojimų apie karinį Prūsijos gy- 
venimą ir nežinodama, kad prie barono drąsaus pasipiktinimo šiek 
tiek prisideda ir asmeninio kartėlio, regėjo jame reto kilnumo 
žmogų. Trenkas iš tiesų turėjo kilnią sielą. Išdidus jaunas gra- 
žuolis nebuvo gimęs kėliaklupsčiauti. Tuo jis ryškiai skyrėsi nuo 
savo atsitiktinio kelionės bičiulio, pasipūtusio turčiaus Godico. 
Pastarasis, vaikystėje kėlęs siaubą ir neviltį savo auklėtojams, 
galiausiai buvo paliktas pats sau, ir nors dabar jau buvo išaugęs 
iš siautulingų išdaigų amžiaus, visgi jo manierose ir kalbose buvo 
išlikę kažkas vaikėziška, nesiderinančio su jo milžiniška figūra ir 
gražiu veidu, šiek tiek nublankusiu per keturiasdešimt metų nuo- 

latinio jaudinimosi ir nesaikingumo. Paviršutiniškų žinių, kuriomis 
kartais mėgdavo pasigirti, jis buvo prisirankiojęs vien tik ro- 
manuose, madinguose tilosofiniuose rašiniuose ir teatruose. Jis sa- 
ve laikė meno žinovu, bet ir čia, kaip ir visame kame, jam stigo 
subtilumo ir gilaus supratimo. Tačiau jo didinga išvaizda, tobu- 
las paslaugumas ir linksmi sąmojai kerėjo jaunojo Haidno vaiz- 
duotę, ir grafas jam patiko daug labiau negu baronas galbūt dar 
ir todėl, kad į pastarąjį su aiškiu susidomėjimu žiūrėjo Konsu- 
ela. 

Baronas, priešingai, buvo gavęs gerą išsilavinimą. Ir nors rū- 
mų gyvenimo spindesys ir kunkuliuojanti jaunystė dažnai pri- 
versdavo jį užmiršti tikrąsias Žmogiškosios didybės vertybes, šir- 
dies gilumoje jis išlaikė tą jausmų nepriklausomybę ir įsitikinimų 
tvirtumą, kurie įgyjami rimtomis studijomis ir kilnių pradų ug- 
dymu. Jo išdidi prigimtis galėjo surambėti dėl meilikavimų ir 
pataikavimų, kylančių iš valdžios turėjimo, bet nesumenko tiek, 
kad, esant menkiausiai neteisybei, neprabiltų karštai ir su neapy- 
kanta. Gražuolis Frydricho pažas suvilgė lūpas nuodų taurėje, bet 
meilė — meilė bekraštė, drąsi, entuziastinga vėl pažadino jame 
narsą ir tvirtybę. Sužeistas į pačią širdį, jis pakėlė galvą ir metė 
iššūkį tironui, troškusiam jį parklupdyti. 

Tuo laiku, apie kurį mes pasakojame, iš pažiūros jam buvo 
ne daugiau dvidešimties metų. Tankūs tamsūs plaukai, kurių jis 
nenorėjo aukoti dėl absurdiškų Frydricho potvarkių, gaubė jo 
aukštą kaktą. Nuostabiai sudėtas, spinduliuojančiomis akimis, 
juodais, lyg smala, ūsiukais ir baltomis, kaip alebastras, bet stip- 
riomis, kaip atleto, rankomis, jis turėjo nė kiek ne mažiau jau- 
natvišką ir vyrišką, kaip jo veidas, mintys ir meilės lūkesčiai, 
balsą. 

Konsuela vis galvojo apie tą paslaptingą meilę, apie kurią jis 
vis nenustojo kalbėjęs, bet tas jausmas jau nebeatrodė jai juokin- 
gas nuo tos Minutės, kai ji barono atsivėrimuose ir nutylėjimuose 
pastebėjo įgimto aistringumo ir, deja, visiškai pagrįsto nepasiti- 
kėjimo mišinį, tai jį vertė nuolat kovoti su pačiu savimi ir su 
savo lemtimi. Konsuela prieš savo valią smalsiai klausė savęs, 
kas gi yra jaunojo gražuolio minčių valdovė, ir pastebėjo, kad 
kuo nuoširdžiausiai linki sėkmės dviems romantiškiems įsimylė- 
jėliams. Diena jai pasirodė ne tokia ilga, kaip ji tikėjosi, bai- 
mindamasi slegiančio buvimo akis į akį su dviem nepažįstamai- 
siais iš jai svetimos aplinkos. Venecijoje ji pamatė, o Milžinų 
pilyje išmoko mandagaus elgesio, kuklių manierų ir subtilios kal- 
bos — visa tai buvo maloni ypatybė tos draugijos, kurią tais lai- 
kais buvo priimta vadinti rinktine. Neužmiršdama atsargumo ir 
neįsitraukdama į pokalbį, kol į ją nesikreipia, ji ramiai mąstė 
laisva apie viską, ką jai teko girdėti. Nei baronas, nei grafas, 
matyt, nepastebėjo, kad ji persirengusi. Pirmasis nekreipė jokio 
dėmesio nei į ją, nei į Jozefą: jeigu jis ir mesteldavo jiems keletą 
žodžiu, tai darė tą tarp kitko, tęsdamas pradėtą pokalbį su grafu; 

bet greitai, įsijautęs, jis užmMiršdavo netgi ir jį, šnekėdamasis, 
atrodė, su savo paties mintimis, kaip žmogus, kurio protas minta 
vidine ugnimi. O grafas tai buvo orus, kaip monarchas, tai agnus, 
kaip prancūzų markizė. Išsitraukęs iš kišenės dramblio kaulo len- 
teles vis kažką ant jų rašė susikaupęs kaip mąstytojas ar diploma- 
tas; po to niūniuodamas skaitinėjo ką parašęs, ir Konsuela matė, 
kad tai prancūziški salstelėję meilės posmeliai. Tarpais jis dek- 
lamuodavo juos baronui, kuris nesiklausydamas sakė, kad jie 
nuostabūs. Retkarčiais grafas globėjišku tonu kreipdavosi į Kon- 
suelą, klausdavo jos su dirbtiniu kuklumu: 

— Kaip jums atrodo tos eilės, mano jaunasis drauge? Juk jūs 
prancūziškai suprantate, ar ne iiesa? 

Konsuelai įkyrėjo apsimestinis, matyt, norėjusio ją nustebinti 
Godico maloningumas; ji nesusivaldė ir nurodė jam dvi tris klai- 
das jo ketureilyje „Grožiui“. Motina ją išmokė taisyklingos fra- 
zuotės ir tarties tomis užsienio kalbomis, kuriomis pati dainavo 
lengvai ir netgi su tam tikru grakštumu. Konsuela, darbšti ir mu- 
Zikali, ir todėl visur ieškojusi harmonijos, saiko ir aiškumo, ilgai- 
niui suspėjo iš knygų giliau išmokti įvairių kalbų taisykles ir pa- 
grindus. Ypač uoliai ji išstudijavo prozodiją — praktikavosi vers- 
dama lyrinius eilėraščius ir pritaikydama užsienietiškus žodžius 
liaudies melodijoms, kad geriau suvoktų-ritmą ir kirčius. Šitokiu 
būdu ji gerai išmoko kai kurių kalbų eilėdaros ypatumus ir todėl 
jai nebuvo sunku Moravijos poetui nurodyti jo klaidas. 

Susižavėjęs Konsuelos žiniomis, bet neįstengdamas suabejoti 
savosiomis, Godicas kreipėsi į baroną, ir šis pasirodė taip gerai 
išmanąs šį dalyką, kad pritarė mažojo muzikanto nuomonei. Nuo 
tos minutės grafas užsiėmė vien tik Konsuela, neįtardamas, ma- 
tyt, nei jos tikrojo amžiaus, nei lyties. Jis tepaklausė, kur jis gavo 
išsilavinimą, kad taip gerai išmokęs Parnaso dėsnius. 

— Nemokamoje giedotojų mokykloje Venecijoje,— trumpai 
atsakė Konsuela. 

— Matyt, toje šalyje dėstoma geriau negu Vokietijoje. O kur 
mokėsi jūsų draugai? 

— Mokykloje prie Vienos katedros, — atsakė Jozefas. | 

— Mano vaikai,— tęsė grafas, — jūs abu man atrodote ir pro- 
tingi, ir gabūs. Pirmojoje stotyje aš išegzaminuosiu jus iš muzi- 
kos, ir jeigu pasitvirtins tai, ką žada jūsų veidai ir jūsų manie- 
ros, kviečiu jus į savo orkestrą arba teatrą Rosvalde. Aš iš tiesų 
noriu rekomenduoti jus markgrafienei. Ką jūs apie tai pasakysi- 
teė A? Tai būtų didelė sėkmė tokiems berniūkščiams kaip jūs. 

Konsuela vos susivaldė nesusijuokusi, išgirdusi, kad grafas 
ketina egzaminuoti iš muzikos ją ir Haidną. Ji tik pagarbiai nu- 
silenkė, dėdama nežmoniškas pastangas, kad išliktų rimta. O Jo- 
zefas, jausdamas, kad naujieji globėjai jam gali būti labai nau- 
dingi, padėkojo ir neatsisakė. Grafas vėl įniko į savo lenteles ir 
perskaitė  Konsuelai pusę trumpo, stebėtinai bjauraus ir pilno 
šiurkščių klaidų itališkos operos libreto, kuriam jis pats rengėsi 

sukurti muziką; tą operą jis norėjo pastatyti žmonos vardinių 
dieną savo paties teatre, su savo aktoriais, savo pilyje, tiksliau — 
savo „rezidencijoje“, nes santuokos su markgrafiene dėka jis 
laikė save princu ir kitaip nekalbėdavo. 

Konsuela protarpiais pabaksnodavo Jozefą alkūne, norėdama 
atkreipti jo dėmesį į grafo riktus, ir mirdama iš nuobodulio sakė 
sau, kad jeigu garsioji gražuolė, paveldėtinės Baireito markgra- 
fystės ir Kulmbacho kunigaikštystės valdytoja, leidosi sužavima 
šitokiais mMadrigalais, tai, nepaisant savo titulų, meilės nuotykių 
ir metų, ji turbūt itin lengvabūdiška persona. 

Skaitydamas ir deklamuodamas grafas valgė saldainius, kad 
suminkštintų gerklę, ir vis vaišino jais savo jaunuosius palydo- 
vus, o šie, nuo vakardienos neturėję burnoje nė kruopelės ir 
mirdami iš alkio, šlamštė, nesant geresnio, ir šį Maistą, galintį 
greičiau apgauti alkį, negu jį numalšinti, ir kalbėjo sau, kad 
grafo ir ledinukai, ir eilės gana beskoniai. 

Pagaliau, jau vakarėjant, horizonte pasirodė įtvirtinimai ir 
bokštai to paties Pasau, kur, kaip dar rytą galvojo Konsuela, jai 
niekuomet nenukakti. Po patirtų pavojų ir baisumų ji apsidžiau- 
gė tuo miestu beveik taip pat, kaip kitu metu apsidžiaugtų Vene- 
Cija. Kai jie kėlėsi per Dunojų, ji nesusilaikė ir džiaugsmingai 
paspaudė ranką Jozefui. 

— Jis jūsų brolis? — paklausė grafas; iki šiol jam neatėjo į 
galvą užduotį tokį klausimą. 

— Taip, jūsų šviesybe,— nesusimąstydama atsakė Konsuela, 
kad kaip nors atsikratytų smalsaus grafo kamantinėjimų. 

— Tačiau jūs visai nepanašūs į vienas kitą, — pastebėjo jis. 

— O kiek vaikų nepanašūs į savo tėvus! — linksmai atrėmė 
Jozefas. 

— Vadinasi, jūs buvote auklėjami ne kartu? 

— Ne, jūsų šviesybe. Gyvenant klajoklį gyvenimą, kaip kad 
mes, esi auklėjamas kur papuola ir kaip papuola. 

— Nežinau kodėl, bet man atrodo,— pritildęs balsą, tarė gra- 
fas Konsuelai, — kad jūs ne prastos kilmės. Viskas jumyse ir jūsų 
kalboje byloja apie įgimtą kilnumą. 

— Aš visai nežinau savo kilmės, jūsų šviesybe,— juokdamasi 
atsakė Konsuela,— bet turbūt mano protėviai buvo muzikantai, 
nes už viską labiau mėgstu muziką. 

— Kodėl jūs apsirengęs Moravijos valstiečiu? 

— Ogi todėl, kad keliaujant mano drabužis susidėvėjo, ir aš 
vietinėje mugėje nusipirkau tai, ką matote ant manęs. 

— Tai jūs buvote Moravijoje? Ko gero, dar ir Rosvalde? 

— Taip, jūsų šviesybe, jo apylinkėse, — šelmiškai atsakė Kon- 
suela,— Mačiau iš tolo, neišdrįsęs prieiti artyn, jūsų prabangų 
dvarą, jūsų statulas, jūsų kaskadas, jūsų sodus, jūsų kalnus ir 
dar Dievai žino ką! Tikri stebuklai, stebuklingi rūmai| 

— Jūs visa tai matėte? — sušuko grafas stebėdamasis, kad ne- 
žinojo šito anksčiau, ir neįtardamas, kad Konsuela po to, kai jis 

dvi valandas ištisai vaizdavo savo rezidencijos grožybes, ramia 
sąžine galėjo pakartoti paskui jį viską, ką girdėjo.— O! Tokiu 
atveju jūs privalote aistringai trokšti ten sugrįžti — tarė jis. 

— Tiesiog degu iš nekantrumo — ypač dabar, kai turėjau lai- 
mės pažinti jus, — atsakė Konsuela, kuriai norėjosi pasišaipyti iš 
grafo, atsikeršijant jam už jo libreto skaitymą. 

Čia ji lengvai iššoko iš valties, kuria keliautojai kėlėsi per 
upę, ir sušuko su nenatūraliu vokišku akcentu: 

— O Pasaul Sveikinu tave! 

Karieta atvežė juos prie turtingo didiko, grafo draugo, namo. 
Jis pats buvo išvykęs, bet viskas buvo paruošta svečiams laikinai 
apsistoti. Jų laukė, ir tarnai rūpinosi vakariene, kuri greitai buvo 
patiekta. Grafas, jautęs ypatingą malonumą kalbėdamasis su savo 
mažuoju muzikantu (taip jis vadino Konsuelą), būtų noriai paso- 
dinęs jį prie savo stalo, bet pabijojo, kad šitoks padorumo ne- 
paisymas gali nepatikti baronui. O Konsuela ir Jozefas buvo labai 
patenkinti, kad pavakarieniaus šeimyninėje, ir noriai atsisėdo 
greta liokajų. Haidnui apskritai iki šiol nebuvo rodoma didelės 
pagarbos pas didikus, įsileidusius jį į savo šventes. Ir nors menas 
ir padarė jį tokį jautrų, kad jis puikiai suprato, koks įžeidžiantis 
toks elgesys, jis be apsimestinės gėdos visada atsiminė, kad jo 
motina kažkada buvo virėja pas grafą Garachą, jų kaimo valdy- 
toją. Ir vėliau, kai jo talentas išsiskleidė ir visa Europa vertino 
jį kaip kompozitorių, jo globėjai elgesį su juo nė kiek ne geriau. 
Jis ištarnavo dvidešimt penkerius metus pas kunigaikštį Esterhazį, 
ir sakydami „ištarnavo“ mes turime galvoje ne vien jo, kaip mu- 
Zikanto, tarnybą. Paeras matė jį su servetėle po pažastimi ir su 
špaga: jis stovėjo pagal to meto ir tos šalies paprotį už savo 
šeimininko kėdės ir vykdė mažordomo, tai yra, paprastai tariant, 
vyresniojo liokajaus pareigas. 

Konsuelai nuo tų laikų, kai ji būdama vaikas klajojo su mo- 
tina čigone, neteko valgyti šeimyninėje. Ją labai linksmino orūs 
kilmingų namų tarnai: jausdamiesi pažeminti dviejų jaunų kome- 
dijantų draugijos, jie pasodino juos atskirai, stalo gale, ir ap- 
dalino pačiais blogiausiais kąsniais; tačiau dėl gero apetito ir 
įpročio būti saikingiems jaunuoliams viskas atrodė puiku. Savo 
linksmumu jie pavergė pasipūtusias tarnų sielas, ir tie per desertą 
paprašė jų palinksminti „ponus liokajus“ muzika. Jozefas, atsi- 
mokėdamas už jų panieką, labai stropiai sugrojo smuiku, o Kon- 
suela, beveik atsigavusi nuo savo rytinių nerimasčių ir kančių, 
buvo bepradedanti dainuoti, kai staiga įėjo pasakyti, kad grafas 
ir baronas reikalauja ateiti muzikantus palinksminti jų. 

Atsisakyti buvo neįmanoma. Po pagalbos, kurią jiems suteikė 
didikai, Konsuela bet kokį atsikalbinėjimą būtų palaikiusi nedė- 
kingumu, o pasiteisinti nuovargiu ar užkimusiu balsu nebuvo ga- 
lima, nes šeimininkai jau girdėjo jos dainavimą, sklidusį iš šei- 
myninės. 

Ji nuėjo paskui Jozefą, kuris, taip pat kaip ir ji, buvo pasi- 
rengęs geraširdiškai priimti visas jų kelionės peripetijas. Įeidami 
į prabangią salę, kur dvidešimties žvakių šviesoje abu didikai, 
pasirėmę alkūnėmis, baigė tuštinti paskutinį butelį vengriško vy- 
no, Konsuela ir Jozefas sustojo, kaip kad dera kukliems muzi- 
kantams, prie durų ir pasiruošė atlikti nedidelius itališkus duetus, 
kuriuos jie išmoko kalnuose. 

— Palauk! — vylingai tarė Konsuela Jozefui.— Prisimink, kad 
ponas grafas rengiasi mudu egzaminuoti iš muzikos. Pasistenkime 
nesuklupti! 

Grafas buvo labai pamalonintas šios pastabos. Baronas pasidė- 
jo ant apverstos lėkštės savo paslaptingosios Dulsinėjos portretą 
ir, atrodė, visai nebuvo nusiteikęs klausytis. 

Konsuela stengėsi neparodyti nei savo balso, nei savo mokė- 
jimo dainuoti. Jos apsimestinė lytis negalėjo turėti aksominių 
tembro atspalvių, o tokio amžiaus, kurį jai buvo galima duoti su 
berniukišku apdaru, ji negalėjo turėti užbaigto muzikinio išsila- 
vinimo. Konsuela dainavo vaikišku balsu, šiek tiek šaižiu ir tarsi 
per anksti sugadintu dėl dažno dainavimo lauke. Jai atrodė įdomu 
mėgdžioti naivią, nemokšišką manierą ir drąsias trumpas gatvės 


Tačiau kad ir kaip puikiai ji vaidino tą muzikinę parodiją, jos 
įjumoristiniame dainavime buvo tiek įgimto skonio, duetas buvo 
atliktas taip ugningai ir taip darniai, o liaudies daina buvo tokia 
gaivi ir originali, kad baronas, puikus muzikantas ir subtilus ver- 
tintojas, paslėpė portretą ant krūtinės, pakėlė galvą ir galų gale 
ramiai nebenusėdėdamas, garsiai suplojo delnais, sušukdamas, kad 
niekada dar nebuvo girdėjęs tokios tikros, išjaustos muzikos. O 
grafui Godicui, prikimštam Fukso, Ramo ir kitų klasikinių autorių 
kūrinių, daug mažiau patiko ir pats dainos žanras, ir atlikimas. 
Jam pasirodė, kad baronas — šiaurės barbaras, o abu jo globo- 
jami berniukai — gana sumanūs mokiniai, bet jam per savo pa- 
mokas teks traukti juos iš nemokšiškumo miglos. Jis turėjo ma- 
niją pats mokyti savo artistus, ir primygtiniu tonu, linguodamas 
galvą, ištarė: 

— Neblogai, bet teks daug ką mokytis iš naujo. Na nieko! Ne 
bėda! Visa tai mes pataisysim! 

Grafas jau įsivaizdavo, kad Konsuela ir Jozefas — jo nuosa- 
vybė ir įeina į jo kapelos sudėtį. Jis paprašė Haidno sugroti smui- 
ku, ir kadangi šis neturėjo jokio pagrindo slėpti savo gabumų, 
nuostabiai atliko neilgą, bet labai talentingą savo paties kūrinį. 
Šį kartą grafas buvo visiškai patenkintas. 

— Na, tau vieta jau yra, — tarė jis, — būsi pas mane pirmuoju 
smuiku, tu man visai tinki. Bet tau taipogi teks groti meilės vio- 
lončele. Tai mano mėgstamas instrumentas, ir aš pats išmokysiu 
tave juo groti. 

— Ponas baronas patenkintas mano bičiuliu? — paklausė Kon- 
suela Trenko, vėl nugrimzdusio į susimąstymą. 

— Taip patenkintas, — atsakė baronas,— kad jeigu kada nors 
man teks gyventi Vienoje, aš nepanorėsiu turėti kito mokytojo, 
tik jį. 

— Aš pats mokysiu jus groti meilės arfa,— pasiūlė grafas, — 
neatsakykite man pirmenybės. | 

— Aš pirmenybę teikiu smuikui ir štai šitam mokytojui, — 
atsakė baronas, parodęs, nepaisant savo susirūpinimo, neregėtą 
atvirumą. 

Jis paėmė smuiką ir iš atminties labai švariai ir išraiškingai 
sugrojo keletą pasažų iš ką tik Jozefo atliktos pjesės; paskui, 
grąžindamas instrumentą, su neapsimestu kuklumu tarė: 

— Norėjau parodyti, kad tinku jums tik į mokinius, bet galiu 
mokytis uoliai ir atidžiai. 

Konsuela paprašė jo sugroti dar ką nors, ir jis be jokio mai- 
vymosi sutiko. Jis turėjo ir talentą, ir skonį, ir nuovoką. Godicas 
perdėtomis pagyromis apibėrė patį kūrinį. 

— Jis nelabai geras, — atsakė Trenkas,— nes tai mano paties 
kūrinys. Bet aš visgi jį myliu, kadangi jis patiko mano prince- 
sei. 

Grafas susuko siaubingą grimasą, tarsi norėdamas pasakyti, 
kad baronas privalo apgalvoti savo žodžius. Bet Trenkas neat- 
kreipė į tai jokio dėmesio ir, giliai susimąstęs, keletą minučių 
braukė smičiumi per stygas, paskui, numetęs smuiką ant stalo, 
atsistojo ir ėmė žingsniuoti po kambarį, trindamas ranka kaktą. 
Pagaliau jis priėjo prie Godico ir tarė: 

— Linkiu jums labos nakties, mielasis grafe. Aš turiu išvykti 
dar prieš aušrą, kadangi užsakytoji karieta atvažiuos manęs trečią 
valandą. Jeigu jūs ketinate čia praleisti visą rytą, mes tikriausiai 
pasimatysime tik Vienoje. Būsiu laimingas vėl su jumis susitikti 
ir dar kartą padėkoti už man suteiktą galimybę maloniai keliauti 
jūsų draugijoje. Visa širdimi atsidavęs jums visą gyvenimą. 

Jie keletą kartų paspaudė vienas kitam rankas; baronas, iš- 
eidamas iš kambario, priėjo prie Jozefo ir, tiesdamas jam keletą 
auksinių, tarė: 

— Tai avansas už pamokas, kurias aš paprašysiu man duoti 
Vienoje. Jūs mane rasite Prūsijos pasiuntinybėje. 

Po to, nežymiai linktelėjęs Konsuelai, pridūrė: 

— O tu, jei kada nors tapsi būgnininku arba trimitininku ma- 
no pulke, tai mes kartu su tavimi pabėgsim, girdi? 

Ir, dar sykį nusilenkęs grafui, jis išėjo. 


LXXIII 


Kai tik grafas Godicas pasiliko su savo muzikantais, jis pa-' 
sijuto laisviau ir tapo labai šnekus. Pati didžiausia jo aistra buvo 
neštis kapelmeisteriu ir vaidinti impresarijaus vaidmenį; o paskui 
jis panoro nedelsiant užsiimti Konsuelos mokymu. 

— Eik šen ir sėskis,— tarė jai.— Mes čia vieni, o atidžiai klau-* 
sytis neįmanoma, kai esi per Ijė vienas nuo kito. Sėskitės ir jūs, — 
kreipėsi jis į Jozefą,— ir semkitės naudos iš pamokos. 

— Tu nemoki dainuoti nė vienos trelės,— tęsė jis, vėl kreip- 
damasis į garsiąją dainininkę.— Klausykitės abu atidžiai, štai kaip 
tai daroma. 

Ir jis sudainavo paprastutę frazę, kuo vulgariausiai pridūręs 
prie jos keletą trelių. 

Konsuela linksmindamasi pakartojo frazę, specialiai sutrelia- 
vusi visai ne taip, kaip jis parodė. 

— Ne taip! — sušuko grafas griausmingu balsu, suduodamas 
delnu į stalą.— Jūs neklausėte! 

Jis vėl sudainavo frazę, o Konsuela dar prasčiau ir beviltiškai 
blogai užbaigė trelę, išlikdama rimta ir apsimesdama besisten- 
gianti iš visų jėgų. Jozefas duso nuo mėšlungiško juoko ir tyčia 
kąsėjo, kad jį paslėptų. 

— Lia, lia lia tralia tra lia,— dainavo grafas, mėgdžiodamas 
savo nemokšą mokinį ir šokinėdamas ant kėdės tarsi būtų baisiai 
įširdęs, o iš tiesų jis visai nejuto pykčio, bet manė esant būtina 
taip pademonstruoti savo stiprų charakterį ir pedagoginį uolumą. 
Konsuela šaipėsi iš jo gerą ketvirtį valandos, o paskui staiga 
sudainavo trelę visiškai švariai, kaip tik sugebėjo. 

— Bravo! Bravisimo! — sušuko grafas, atsilošdamas į kėdės at- 
ramą.— Pagaliau! Nuostabu! Aš žinojau, kad priversiu jus tai 
atlikti. Duokite man pirmą pasitaikiusį juodnugarį, ir per vieną 
dieną taip pastatysiu jo balsą, taip jį išmokysiu, kaip kitiems, ko 
gero, nepavyks ir per metus! Na, dar sykį tą frazę ir nutęsk visas 
natas, bet lengvai, tarsi jų nepaliestum... A, štai taip dar geriau! 
Nuostabu! Bet mes iš tavęs kai ką padarysim! 

Ir grafas nusišluostė kaktą, nors ant jos nebuvo nė lašelio 
prakaito. 

— O dabar,— tarė jis, — pereisim prie trelės vienu atsikvėpi- 
mu.— Ir jis sudainavo ją su tuo šablonišku lengvumu, kurį įgyja 
stropūs choristai, visą laiką besiklausantys geriausių atlikėjų; ža- 
vėdamiesi vien jų techniniais triukais ir juos mėgdžiodami, jie 
pradeda save laikyti ne mažiau talentingais dainininkais. 

Konsuela dar sykį pasilinksmino, iššaukusi grafui dirbtinio 
įniršio protrūkį, mat jis manė, kad privalo jį rodyti, kai imasi 
savo pamėgto darbo, o užbaigė tokia tobula ir ilga trele, kad 
Godicas buvo priverstas sušukti: 

— Gana! Gana! Išėjo! Pagaliau tu supratai! Aš buvau tikras, 
kad atskleisiu tau, kur čia paslaptis. Na, dabar imsimės rulia- 
dos. Tu viską išmoksti neregėtai lengvai, norėčiau visada turėti 
tokius mokinius. 

Konsuela, kurią jau pradėjo imti miegas ir nuovargis, gerokai 
sutrumpino pamoką. Ji nuolankiai atliko visas ruliadas, kurias 
liepė jai didysis pedagogas, kad ir kokio prasto skonio jos buvo, 
ir netgi leido suskambėti balsui natūraliai, nebebijodama išsiduoti, 

jei jau grafas buvo linkęs prisiskirti sau visus jos nuopelnus, ne- 
išskiriant nė netikėtai atsiradusio jos balso stiprumo ir angeliško 
tyrumo. 

gauti Šaro — Iškilaingai sušuko grafas, eindamasie į Setą 
Dėstymo tikslumas, atkaklumas ir pavyzdys — štai trys sąlygos, 
kurių laikantis galima per trumpą laiką išugdyti solistą ir dekla- 
matorių. Rytoj vėl mokysimės, nes reikia dešimties pamokų, kol 
išmoksite dainuoti. Teks atlikti daug sudėtingų vokalo pratimų. 
O dabar eikite ilsėtis, liepiau paruošti jums kambarius rūmuose. 
Aš čia su reikalais užtruksiu iki vidurdienio. Jūs papusryčiausite 
ir važiuosite su manimi į Vieną. Nuo šiol laikykite, kad tarnauja- 
te pas mane. Pradžiai, Jozefai, nueikite ir pasakykite mano ka- 
merdineriui, kad ateitų man pašviesti iki mano kambario. O tu, — 
kreipėsi jis į Konsuelą,— pasilik ir pakartok paskutiniąją rulia- 
dą. Aš ne visai ja patenkintas. 

Nespėjo Jozefas išeiti, kai grafas, paėmęs abi Konsuelos ran- 
kas į savąsias ir labai išraiškingai į ją žvelgdamas, pamėgino pri- 
sitraukti ją prie savęs. Nutraukusi ruliadą, Konsuela pažiūrėjo į 
grafą labai nustebusi, manydama, kad jis nori priversti ją mušti 
taktą, bet išvydusi jo sužibusias akis ir gašlią šypseną, staigiu 
judesiu ištraukė rankas ir pasitraukė į stalo galą. 

— Štai kaip! Jūs norite vaidinti skaistuolę! —tarė grafas, 
grįždamas prie savo nerūpestingai išdidaus tono.— Vadinasi, mei- 
lute, mes turime širdies draugužį?! Vargšelis, jis labai neišvaizdus, 
ir aš tikiuosi, kad nuo šios dienos jūs jo atsisakysite. Jūsų liki- 
mas bus aprūpintas, jeigu neimsite svyruoti, nes aš nemėgstu 
delsti. Jūs žavi mergaitė, protinga, kukli ir labai man patinkate — 
iš pirmo žvilgsnio pamačiau, kad jūs nesukurta tam, kad blašky- 
tumėtės keliais su tuo viliūgu. Juo aš visgi pasirūpinsiu. Nusiųsiu 
į Rosvaldą ir ten sutvarkysiu jam gyvenimą. O jūs pasiliksite Vie- 
noje, apgyvendinsiu jus žaviame butelyje, ir, jeigu būsite išmin- 
tinga ir kukli, net pristatysiu jus aukštuomenei. Išmokusi muzikos, 
jūs tapsite mano teatro primadona, ir, kai nuvešiu jus į savo 
rezidenciją, vėl pasimatysite su savo atsitiktiniu draugužiu. Na 
kaip, nuspręsta? 

— Taip, pone grafe,— atsakė Konsuela labai rimtu tonu, man- 
dagiai nusilenkdama,— žinoma, nuspręsta! 

Tuo momentu Jozefas grįžo su kamerdineriu, nešinu dviem 
žvakidėmis, ir grafas išėjo, švelniai paplekšnojęs Jozefui per 
skruostą ir reikšmingai nusišypsojęs Konsuelai. 

— Koks jis juokingas! — tarė Jozefas savo palydovei, kai tik 
pasiliko vienudu. 

— Net juokingesnis, negu tu manai, — susimąsčiusi atsiliepė 
Konsuela. 

— Bet visa tai ne taip svarbu,— tęsė Jozefas, — o žmogus jis 
kuo nuostabiausias ir Vienoje bus man labai naudingas. 


89 


— Taip, Vienoje kiek tik tau patiks, Bepai, bet Pasau to ne- 
bus, perspėju tave. Kur mūsų daiktai, Jozefai? 

— Virtuvėje. Tuojau jų nueisiu ir nunešiu į mums paskirtus 
kambarius — man sakė, kad jie puikūs. Pagaliau galėsite pail- 
sėti! 

— Koks tu geras, Jozefai —tarė Konsuela, gūžteldama pe- 
čiais.— O dabar,— pridūrė ji, — eik greičiau daiktų ir atsisveikink 
su gražiuoju kambariu ir gera lova, kur tu ketinai taip šauniai 
išsimiegoti. Mes tuoj pat išeiname iš šių namų, girdi Skubėk, 
nes tikriausiai greit užrakins duris. 

Jozefui visa tai atrodė kaip sapnas. 

— Štai tau! — sušuko jis.— Nejaugi tie kilmingi didikai irgi 
verbuotojai? 

— Godico aš bijau dar labiau negu Mejerio,— nekantriai atsa- 
kė Konsuela.— Na, bėk nesvarstydamas, antraip tave paliksiu ir 
išeisiu viena. 

Konsuelos tone ir veido išraiškoje buvo tiek ryžtingumo ir 
energijos, kad sutrikęs ir susijaudinęs Haidnas nedelsdamas pa- 
kluso. Po trijų Minučių grįžo su kelionmaišiu, kur buvo jo sąsiu- 
viniai ir Manta, o dar po trijų minučių jie, niekieno nepastebėti, 
išėjo iš rūmų ir jau žingsniavo keliu į priemiestį. 

Čia jie užėjo į kažkokį varganą užvažiuojamąjį kiemą ir už- 
sisakė du mažus kambarėlius, iš anksto už juos susimokėję, kad 
galėtų be jokios gaišaties išeiti rytą kaip galima anksčiau. 

— Ar nepasakysite jūs man bent priežastį to naujo nerimo? — 
paklausė Haidnas Konsuelos, linkėdamas jai labos nakties ant jos 
kambario slenksčio. 

— Miegok ramiai,— atsakė ji — pasakysiu tau dviem žodžiais, 
kad dabar mums nėra ko labai bijoti. Ponas grafas savo erelišku 
žvilgsniu pamatė, kad aš moteris, ir suteikė man garbę savo pri- 
sipažinimu, nuostabiai paglosčiusiu mano savimeilę. Geros nak- 
ties, drauge Bepai. 5pruksim iki išauštant. Aš pabelsiu į tavo du- 
ris. 

Kitą dieną tekanti saulė apšvietė mūsų jaunuosius keliaunin- 
kus, kai jie jau plaukė Dunojumi, greitai leisdamiesi žemyn palei 
srovę, apimti tokio pat tyro džiaugsmo ir su tokia pat ramia šiI- 
džia, kaip tos gražuolės upės vandenys. Juos už užmokestį priėmė 
į savo laiviūkštį senas valtininkas, vežąs prekes į Lincą. Šaunus 
senis jiems labai patiko ir netrukdė jiems kalbėtis. Jis nesuprato 
nė žodžio itališkai, o kadangi jo valtis buvo smarkiai prikrauta, 
tai jis nepaėmė kitų keleivių, ir todėl Konsuela ir Haidnas pasi- 
juto galų gale saugūs ir ilsėjosi kūnu ir siela, ko jiems labai rei- 
kėjo, kad iš tiesų pasigrožėtų nuostabiais vaizdais, nuolat šmėkš- 
čiojusiais prieš akis. Oras buvo nuostabus. Valtyje buvo mažas, 
labai švarus triumas, kur Konsuela galėjo nulipti, kad duotų pa- 
ilsėti akims nuo akinančio vandens spindesio. Bet per pastarąsias 
dienas ji taip priprato būti po atviru dangumi ir saulės kaitroje, 
kad mieliau pasirinko beveik visą laiką gulėti ant pundų su 

prekėmis ir žiūrėti į pakrančių uolas ir medžius, tarsi bėgančius 
nuo jos atgal. Niekas netrukdė jiems su Haidnu muzikuoti, o 
smagus prisiminimas apie mMelomaną Godicą — Jozefas vadino jį 
„Mmaestromanu“ — teikė daug linksmybės jų nerūpestingam ple- 
pėjimui. Jozefas nuostabiai mėgdžiojo graią ir piktdžiugiškai gal- 
vojo apie jo nusivylimą. Jų juokas ir dainos linksmino ir žavėjo 
senąjį valtininką, kuris, kaip kiekvienas vokiečių prasčiokas, 
aistringai mėgo muziką. Jis taip pat padainavo jiems savo dainų, 
jos tarsi dvelkė upės platybėmis, ir Konsuela tuoj pat išmoko jų 
žodžius ir melodiją. O galutinai senio širdį jie užkariavo, dosniai 
pavaišinę jau pirmojoje prieplaukoje, kur pripirko maisto visai 
dienai. Ta diena buvo taikiausia ir maloniausia per visą jų ke- 
lionę. 

— Kas per žavumas baronas fon Trenkas! — sušuko Jozefas, 
keisdamas vieną iš blizgančių auksinių, gautų nuo didžponio.— Aš 
jam skolingas, kad pagaliau galiu dieviškąją Porporiną išvaduoti 
nuo nuovargio, pavojų — žodžiu, nuo visų blogybių, kurios kyla 
iš skurdo. O juk man iš pradžių nepatiko šis kilnus, gera linkintis 
baronas! 

— Taip, — tarė Konsuela,— jūs geriau pasirinkote grafą. Aš 
džiaugiuosi, kad jis pasitenkino vien pažadais ir nesutepė mūsų 
rankų savo geradarystėmis. 

— Galų gale mes jam visai nieko neskolingi,— tęsė Jozefas.— 
Kam pirmajam atėjo į galvą susigrumti su verbuotojais ir kas tam 
ryžosi? Baronas. Grafui buvo visai tas pats, ir jis baronu pasekė 
vien iš palankumo jam ir iš savimeilės. Kas rizikavo gyvybe ir 
kam kulka prakirto skrybėlę prie pat kiaušo. Vėlgi baronui. Kas 
sužeidė, o gal ir užmušė niekingąjį Pistoletą? Baronas. Kas iš- 
gelbėjo dezertyrą, galbūt savo nenaudai ir užsitraukiant baisaus 
valdovo neapykantą? Pagaliau kas pažiūrėjo į mus pagarbiai ir 
apsimetė nenumanąs, kad jūs moteris? Kas suprato jūsų itališkų 
arijų grožį ir jūsų dainavimo žavesį“ 

— O taip pat maestro Jozefo Haidno talentą? — pridėjo šyp- 
sodamasi Konsuela.— Baronas! Vis tas pats baronas! 

— Žinoma! — tęsė Haidnas, norėdamas atsilyginti merginai už 
jos šelmišką užuominą.— Ir galbūt didelei laimei kažkokio bran- 
gaus nesančiojo, kuris kažkam brangus ir apie kurį aš kažką gir- 
dėjau, dieviškajai Porporinai meilėje prisipažino komiškasis gra- 
fas, o ne narsus, kerintis baronas! 

— Bepai! — liūdnai šypsodamasi atsakė Konsuela.— Nesan- 
čiuosius užmiršta tik nedėkingos, niekingos širdies žmonės. Štai 
kodėl kilniam, nuoširdžiam baronui, įsimylėjusiam paslaptingąją 
gražuolę, negalėjo kilti minties man meilintis. Paklauskite savęs: 
ar taip lengvai paaukotumėt meilę savo sužadėtinei ir ištikimybę 
jai dėl pirmo atsitiktinio susižavėjimo? 

Bepas sunkiai atsiduso. 

— Jūs niekam negalite būti „pirmu atsitiktiniu susižavėji- 

mu ,— tarė jis — ir būtų visai atleistina baronui, jus pamačius, 
pamiršti visas savo ir buvusias, ir esamas meiles. 

— Jūs darotės, Bepai, kažko pernelyg galantiškas ir saldus! 
Matyt, pono grafo draugija nepraėjo jums be pėdsakų, bet linkiu 
jums niekuomet nevesti markgrafienės ir niekada nesužinoti, kuo 
pavirsta meilė, kai tuokiamasi su pinigais! 

Vakarop pasiekę Lincą, jaunieji keliauninkai pagaliau užmigo 
nesibaimindami ir nesirūpindami rytdiena. Vos tik nubudes, Joze- 
fas nubėgo nupirkti apavo, baltinių ir šiokių tokių dailių vyriško 
tualeto smulkmenų sau ir svarbiausia Konsuelai, kad ji, pasiver- 
tusi „jaunuoliu“ ir „gražuoliu“, kaip juokais save vadino, galėtų 
apžiūrėti miestą ir apylinkes. Senis valtininkas žadėjo, jeigu ras 
krovinį į Melką, vėl juos priimti ir nuplukdyti Dunojumi dar 
apie dvidešimt ljė. Jie praleido dieną Lince, kopė į kalvą, apžiū- 
rinėjo pilių įtvirtinimus jos papėdėje ir kitos — viršūnėje, iš kur 
galėjo apžvelgti didingos upės kilpas derlingose Austrijos lygu- 
mose. Iš. čia jie pamatė kažką labai juos pralinksminusio — grafo 
Godico karietą, iškilmingai įvažiuojančią į miestą. Jie pažino ka- 
rietą ir tarnų livrėją ir, kadangi grafas dėl didelio nuotolio nega- 
lėjo jų pastebėti, pramogavo pašaipiai lankstydamiesi jam iki Že- 
mės. Pagaliau vakare, nusileidę pakrantėn, jie rado savo valtį 
pakrautą prekėmis, kurias reikėjo pristatyti į Melką, ir su džiaugs- 
mu susitarė su senuoju vairininku dėl kelionės. Iš Linco jie iš- 
plaukė prieš aušrą; ryškios žvaigždės žibėjo virš jų galvų ir 
atsispindėdamos vilnijančiame upės paviršiuje sklido jame sidab- 
rinėmis gijomis. Ši diena buvo ne mažiau maloni už praėjusią. 
Tik viena liūdino Haidną — mintis, kad jie artėja prie Vienos ir 
kad kelionė, kuriog vargus ir pavojus jis spėjo pamiršti, atsi- 
mindamas vien nuostabiąsias minutes, turėjo greitai pasibaigti. 

Melke jiems ne be apgailestavimo teko atsisveikinti su savo 
šauniuoju vairininku. Kituose laivuose, kuriais jie būtų galėję 
pasinaudoti, nebuvo nei tokios vienatvės, nei tokio saugumo. Kon- 
suela jautėsi pailsėjusi, gaivi, pasirengusi bet kokiems netikėtu- 
mams, ir todėl pasiūlė Jozefui tęsti kelionę pėsčiomis, kol vėl 
pasitaikys nauja gera proga. Iki Vienos jiems dar buvo likę apie 
dvidešimt ljė, ir šitoks keliavimo būdas buvo ne iš greitųjų. 
Reikalas tas, kad nors Konsuela ir tikino save trokštanti vėl 
apsivilkti moterišką suknią ir sugrįžti prie gyvenimo patogumų, 
susijusių su jos padėtimi, reikia prisipažinti, kad giliai širdyje ji, 
kaip ir Jozefas, visai nesiveržė taip greitai pabaigti savo kelionę. 
Ji buvo per daug artistiškos prigimties, kad nemylėtų laisvės, at- 
sitiktinumų, narsumo ir vikrumo, gamtos vaizdų, nuolat besikei- 
čiančių ir iš tikro atsiskleidžiančių tik pėsčiajam, ir pagaliau visos 
audringos romantikos, būdingos klajokliškam ir atsiskyrėliškam 
gyvenimui. 

Aš vadinu tą gyvenimą atsiskyrėlišku, skaitytojau, siekdama 
išreikšti tą šventą ir paslaptingą jausmą, kurį, ko gero, jums 
lengviau pajusti, negu man išaiškinti. Man atrodo, kad išreikšti 

šią sielos būseną mūsų kalboje neatsiras žodžių, bet jūs ją su- 
prasite, jeigu yra tekę pėsčiomis keliauti kur nors toli, vienam, 
arba su savo antruoju „aš“, arba galiausiai kaip Konsuelai, su 
mielu bičiuliu, linksmu, paslaugiu ir mąstančiu taip kaip jūs. 
Tykiomis minutėmis, jeigu jūsų sielos neslėgė koks nors neati- 
dėliotinas' rūpestis arba nerimas, jūs, be abejonės, patyrėte keistą, 
galbūt net bent kiek egoistišką džiaugsmą, kalbėdamas sau: štai 
šią valandą niekas manimi nesirūpina, ir aš niekuo nesirūpinu! 
Niekas nežino, kur aš! Tie, kurie valdo mano gyvenimą, puls 
uoliai manęs ieškoti — jie neras manęs šiame niekam nežinoma- 
me, Man pačiam naujame žemės kampelyje, kur radau prieglobs- 
tį. Tie, kuriuos mano gyvenimas liečia ir jaudina, ilsisi nuo ma- 
nęs, kaip ir aš nuo jų. Aš visiškai priklausau sau — ir kaip val- 
dovas, ir kaip vergas. Nes nėra tarp mūsų, o skaitytojau, nė vie- 
no žmogaus, kuris kai kurių Žmonių atžvilgiu nebūtų pakaitomis 
ir tuo pat metu šiek tiek vergu ir šiek tiek valdovu, nori nenori 
šito nesuvokdamas ir šito nesiekdamas! 

Niekas nežino, kur aš! Toks vienatvės pojūtis, be abejo, turi 
savotiško žavesio, nenusakomo žavesio, žiauraus iš pirmo žvilgs- 
nio, o iš tikro teisėto ir saldaus. Mes gimę bendrauti. Pareigos 
kelias ilgas ir rūstus, jo horizonte — mirtis, kuri, gali taip atsitik- 
ti, trumpesnė už vienos nakties atilsį. Taigi, į kelią! Pirmyn, ne- 
tausojant kojų! Bet jeigu pasitaikys viena tų retų sėkmingų 
progų, kai poilsis gali būti nekaltas, o pasitraukimas vienatvėn 
nekelia sąžinės priekaištų, ir prieš mus išnirs žalumoje skendintis 
takelis — pasinaudokime keliomis vienatvės ir susimąstymo va- 
landomis! Tokios atvangos valandos būtinos veikliam ir atkakliam 
žmogui atgauti jėgas. Ir aš tvirtinu, kad kuo sąžiningiau jūsų 
širdis veržiasi tarnauti Dievo namams (tai yra žmonijai), tuo la- 
biau jūs pajėgūs įvertinti retas vienatvės minutes, kai visiškai 
priklausote sau. Egoistas visada ir visur vienišas. Jo siela nie- 
kuomet nebūna išsekinta meilės, kančių, pastovumo; ji negyva 
ir šalta ir miego ir ramybės reikalauja ne daugiau už numirėlį. 
O tas, kuris moka mylėti, retai būna vienišas, o jeigu būna, tai tuo 
džiaugiasi. Jo siela gali mėgautis veiklos pauze, ir ši pauzė pri- 
lygs sveiko organizmo stipriam miegui. Toks miegas — iškalbin- 
gas praėjusių vargų liudininkas ir naujų išbandymų pranašas. Aš 
netikiu nei nuoširdžiu liūdesiu tų, kurie nesiekia jo išsklaidyti, 
bei bekraščiu pasiaukojimu tų, kuriems niekuomet neprireikia 
poilsio. Arba jų liūdesys — tai dvasios nuopuolis, rodantis, kad jie 
palūžę, išsekę ir jau nebeturi jėgų mylėti to, ką prarado; arba 
po neblėstančiu ir neišsenkančiu pasiaukojimu slėpiasi kokie nors 
gėdingi potroškiai arba egoistiškas ir nusikalstamas išskaičiavi- 
mas. 

Šie samprotavimai, galbūt pernelyg ilgi, nėra ne vietoje pa- 
sakojant apie Konsuelos, turinčios reto veiklumo ir pasiaukojimo 
sielą, gyvenimą, nors žmonės, nemokėję jos suprasti, ir būtų ga- 
lėję kartais apkaltinti ją egoizmu ir lengvabūdiškumu. 

LXXIV 


Pirmąją savo naujosios kelionės dieną mūsų keliautojai, eida- 
mi per medinį upės tiltą, pamatė suvargusią moterį su mažutė 
mergaite ant rankų. Moteris sėdėjo prie turėklų ir drugio krečia- 
ma prašė išmaldos. Vaikas buvo išblyškęs ir matėsi, kad serga. 
Konsuela sustojo, apimta gilaus gailesčio ir užuojautos nelaimin- 
giesiems, priminusiems jai motiną ir jos pačios vaikystę. 

— Štai tokioje padėtyje mes buvome ne kartą, — tarė ji Joze- 
fui, supratusiam ją iš pusės žodžio ir sustojusiam kartu su ja 
pažvelgti į elgetą ir ją pašnekinti. 

— Deja, — pradėjo ji savo pasakojimą,— dar neseniai aš bu- 
vau tokia laiminga! Aš valstietė iš Charmanico apylinkių Čeki- 
joje. Prieš penkerius metus ištekėjau už savo gražaus ir augaloto 
pusbrolio, jis buvo geriausias darbininkas apskrityje ir geriau- 
sias iš vyrų. Praėjus metams po vestuvių, mano vargšas Karlas 
išėjo į kalnus malkų ir staiga dingo, ir niekas taip ir nesužinojo, 
kas jam atsitiko. Aš likau viena varge ir skurde. Vis galvojau, 
kad vyras arba nukrito bedugnėn, arba jį papjovė vilkai. Galėjau 
vėl ištekėti, bet nė minties tokios neturėjau — juk mylėjau vyrą 
ir nežinojau, kas jam nutiko. Ir kaip man buvo atlyginta, mano 
vaikeliai! Kartą vakare, pernai, kažkas pasibeldė į duris. Aš ati- 
dariau ir čia pat parklupau: prieš mane stovėjo vyras, bet gailes- 
tingasis Dieve, kaip atrodė! Nelyginant vaiduoklis: visas išdžiū- 
vęs, geltonas, akys klaidžioja, plaukai suledėję, kojos kruvinos, 
jo vargšės basos kojos, kurios nuėjo jau nė nebežinau kiek šimtų 
mylių pačiais baisiausiais keliais ir per pačią Žiauriausią žiemą! 
Bet jis buvo toks laimingas, kad sugrįžo pas žmoną ir pas VvaIrgšę 
mažą dukrelę, kad greitai atgavo ryžtą, pasitaisė, ėmė dirbti ir 
vėl tapo toks, kaip anksčiau. Jis man papasakojo, kad jį sugavo 
plėšikai ir nuvežė toli toli, prie jūros, o ten pardavė į kareivystę 
Prūsijos karaliui. Jis pragyveno trejus metus pačioje nykiausioje 
šalyje, labai sunkiai ten tarnavo ir nuo ryto iki vakaro buvo mu- 
šamas. Pagaliau, mano mieli vaikai, jam pavyko pabėgti, dezer- 
tyruoti. Jis kaip pasiutęs gynėsi nuo savo persekiotojų, vieną 
užmušė, o kitam akmeniu išmušė akį. Paskui jis ėjo daug dienų 
ir daug naktų, slapstėsi, nelyginant laukinis žvėris, pelkėse ir 
miškuose. Taip jis parkeliavo į namus per Saksoniją ir Čekiją. 
Jis išsigelbėjo! Jis sugrįžo pas mane! Ach, kokie mes buvome 
laimingi, nepaisant skurdo ir šalčio! Viena mus kankino: kad vėl 
neatsirastų mūsų kraštuose tie plėšrūs paukščiai, mūsų visų ne- 
gandų šaltinis. Mes norėjome išvykti į Vieną, pulti imperatorei 
į kojas, papasakoti jai apie mūsų nelaimę, paprašyti jos užtarimo, 
karinės tarnybos vyrui ir kokios nors paramos man ir vaikui. Bet 
aš sunegalavau — labai jau mane sukrėtė mano Karlo sugrįžimas, 
ir mums teko visą žiemą ir visą vasarą praleisti kalnuose, lau- 
kiant, kol aš galėsiu leistis kelionėn. Visą tą laiką mes buvome 
budrūs, net naktį miegojome kaip zuikiai. Pagaliau atėjo lai- 

mingoji minutė! Aš pasijutau gana sustiprėjusi kelionei, o mūsų 
dukrelę, irgi sergančią, nešė ant rankų tėvas. Bet piktadarė lem- 
tis tykojo mūsų, kai mes leidomės nuo kalnų. Mes ramiai ėjome 
nuošalaus kelio pakraščiu, nekreipdami dėmesio į karietą, kuri 
jau apie ketvirtį valandos lėtai važiavo paskui mus. Staiga ia 
karieta sustojo ir iš jos išlipo trejetas vyrų. 

„Tai tikrai jis?“ — sušuko vienas iš jų. 

„Taip, — atsakė kitas, vienakis.— Jis! Jis! Čiupkit jį!“ 

Vyras sulig tais žodžiais pasisuko ir iarė man: 

„Oi! Tai tie patys prūsai! Štai vienakis, kuriam aš išmušiau 
akį, aš jį pažįstu!“ 

„Bėk gi! Bėk! Gelbėkis!“ — sušnibždėjau aš. 

Jis pasileido bėgti, bet čia vienas iš tų baisių Žmonių puolė 
prie manęs, parvertė ant žemės ir pridėjo pistoletą prie mano ir 
mano vaiko galvos. Jei nebūtų jam į galvą šovusi ši šėtoniška 
mintis, vyras būtų buvęs išgelbėtas, nes jis bėgo greičiau už 
banditus, o ir buvo priekyje jų. Bet man ištrūko aimana, Karlas 
atsisuko, pamatė savo dukrą po pistoleto vamzdžiu ir, garsiai 
šaukdamas, kad nešautų, nubėgo atgal. Kai išgama, primynęs ma- 
ne koja, pamatė vyrą tokiame nuotolyje, kad šis galėjo jį išgirsti, 
sušuko: 

— Pasiduok, arba aš jas nušausiu! Ženk tik vieną žingsnį at- 
gal, ir aš šaunu! 

— Pasiduodu! Pasiduodu! Štai aš! — atsiliepė vargšas mano vy- 
ras ir atlėkė pas juos greičiau, negu nubėgo, nepaisydamas mano 
maldavimų ir ženklų, kad leistų mums Mirti. 

Kai tie žvėrys pagriebė pagaliau Karlą, ėmė jį mušti ir mušė 
iki kraujo. Aš buvau bepuolanti ginti vyro, bet jie sumušė ir 
mane. Matydama, kad jie riša jo kojas ir rankas, aš ėmiau rau- 
doti ir garsiai rypuoti. Piktadariai pareiškė, kad, jeigu tučtuojau 
nenutilsiu, jie pribaigs vaiką, ir jau išplėšė jį iš manęs. Tuomet 
Karlas man iarė: 

„Nutilk, žmona, įsakau tau! Pagalvok apie mūsų mergytę!“ 

Aš paklausiau; bet kai pamačiau, kaip šie pabaisos riša vyrą, 
kemša jam į burną kamštį, sakydami: „Taip, taip, verk! Daugiau 
tų jo nepamatysi, mes vežame jį į kartuves!“, mano širdis apsi- 
vertė ir aš kaip negyva parkritau ant kelio. 

Nežinau, kiek laiko išgulėjau dulkėse. Kai atsimerkiau, jau 
buvo naktis. Vargšė mergytė, prisiglaudusi prie manęs, drebėjo, 
springdama nuo verksmo. Ant kelio nebebuvo nieko, be kruvinos 
dėmės ir mano vyrą nuvežusios karietos tekinių pėdsakų. Aš pa- 
sėdėjau ten dar vieną kitą valandą, stengdamasi nuraminti ir 
sušildyti Mariją, sušalusią ir mirtinai išgąsdintą. Pagaliau ' susi- 
kaupusi nusprendžiau, kad neprotinga bėgti paskui grobikus — 
juos pavyti neturėjau jėgų, o geriau viską pranešti policijai ar- 
timiausiame mieste, Vizenbache. Taip ir padariau, o paskui nuta- 
Iiau toliau keliauti į Vieną, pulti imperatorei į kojas ir melsti jos, 
kad neleistų Prūsijos karaliui įvykdyti mirties bausmę mano vy- 

rui. O jeigu nepavys verbuotojų, jos didenybė galėtų pareika- 
lauti jį išduoti, kaip savo pavaldinį. Ir štai iš išmaldos, surinktos 
Pasau vyskupo valdose, kur aš pasakojau apie savo nelaimę, at- 
važiavau su vežimu iki Dunojaus, o iš ten valtimi nusileidau upe 
žemyn iki Melko. Bet dabar mano pinigai pasibaigė. Žmonės, 
kuriems pasakoju apie tai, kas atsitiko, mane tikriausiai laiko 
apgavike, netiki manimi ir duoda taip mažai, kad tegaliu eiti 
pėsčia. Gerai, jei per penkias šešias dienas pasieksiu Vieną ir 
nenumirsiu iš nuovargio, nes liga ir sielvartas atėmė man pasku- 
tines jėgas. O dabar, mano mieli vaikai, jeigu jūs galite man ką 
nors duoti, duokit greičiau; nebegaliu ilgiau ilsėtis, turiu eiti ir 
eiti, kaip „amžinas žydas“, kol nerasiu teisybės. 

— O mano mieloji, o vargšele! — sušuko Konsuela, apkabin- 
dama elgetą ir verkdama iš džiaugsmo ir užuojautos.— Stiprybės! 
Stiprybės! Tikėkitės! Nusiraminkit! Jūsų vyras išvaduotas. Jis da- 
bar joja geru žirgu į Vieną su kietai prikimštu kapšeliu kiše- 
nėje. 

— Ką jūs sakote! — sušuko dezertyro žmona, ir jos akys su- 
žibo, o lūpos mėšlungiškai sutrūkčiojo.— Jūs tą žinote? Jūs jį ma- 
tėte?į O Viešpatie! Didysis Dieve! Dieve gailestingasis! 

— Ką jūs darote? — sustabdė Jozefas savo draugę.— O jeigu 
tas džiaugsmas apgaulingas, jeigu dezertyras, kuriam jūs padėjo- 
te išsigelbėti, ne jos vyras? 

— Tai jis, Jozefai! Sakau tau, tai jis! Prisimink vienakį, pri- 
simink sinjoro Pistoleto elgesį! Prisimink, kaip dezertyras kal- 
bėjo, kad jis šeimos žmogus ir Austrijos pavaldinys! Beje, tuo 
labai lengva įsitikinti. Kaip atrodė jūsų vyras? , 

— Rudaplaukis, žaliomis akimis, plačiaveidis, kakta žema,— 
žodžiu, gražuolis vyras! 

— Taip, viskas teisinga! — šypsodamasi tarė Konsuela— O 
kaip jis buvo apsirengęs? 

— Menkutis žalias kelionės apsiaustas, rudos kelnės, pilkos 
kojinės. | 

— Ir tai panašu! O į verbuotojus ar jūs atkreipėte dėmesį? 

— Ar aš atkreipiau dėmesį į verbuotojus! Švenčiausioji Mer- 
gele! Juk jų baisūs veidai visada stovės man prieš akis! 

Čia vargšė moteris labai tiksliai pavaizdavo sinjorą Pistoletą, 
vienakį ir Tylenį. 

— Ten dar buvo ketvirtas, — pridėjo ji, — jis pasiliko prie ark- 
lio ir į nieką nesikišo. Jis buvo riebaus abejingo veido, kuris man 
pasirodė netgi žiauresnis negu kitų. Kai aš verkiau, o vyrą daužė 
ir Iišo virvėmis, tarsi kokį žmogžudį, šis storulis kuo ramiausiai 
dainavo ir grojo lūpomis kaip su triūba brum brum brum. Ach! 
Kas per akmeninė širdis! 

— Na, tai Mejeris! — sušuko Konsuela, kreipdamasi į Joze- 
fą.— Nejaugi tu ir dabar dar abejoji? Juk tai jo mielas papra- 
timas visą laiką dainuoti, imituojant triūbą! 

— Tiesa, — sutiko Jozefas.— Vadinasi, prie mūsų iš tiesų iš- 
laisvino Karlą! Ačiū Dievui! 

„.— Taip, taip! Pirmiausia reikia padėkoti Dievui! — sušuko 
vargšė moteris, parklupdama ant kelių. — O tu, Marija, — kreipėsi 
ji į savo mergytę, — pabučiuok žemę kartu su manimi, dėkok an- 
gelams sargams ir Švenčiausiajai Mergelei: atsirado tavo tėvas, 
lr mes greit jį pamatysim! 

— Pasakykit man, mieloji, — paklausė Konsuela,— ar Karlas 
irgi turi įprotį, kuo nors apsidžiaugęs, bučiuoti žemę? 

— Taip, mano vaike, jis visada taip daro. Kai grįžo po savo 
pabėgimo, tai neįžengė vidun, nepabučiavęs slenksčio. 

— Kas tai, jūsų šalies paprotys? 

— Ne, tai jo įpratimas. Jis ir mus išmokė to paties, ir mums 
tas visuomet atneša laimę. | 

— Na, vadinasi, būtent jį mes ir matėme, — tarė Konsuela,— 
mūsų akyse padėkojęs savo gelbėtojams, jis pabučiavo žeme. Juk 
tu matei, Bepai? | 

— Žinoma, mačiau! Taip, tai jis! Dabar negali būti jokių abe- 
jonių! | 

— Leiskite priglausti jus prie širdies, angelėliai mano,— su- 
šuko Karlo žmona, — kokią žinią jūs man atnešėte! Bet kaipgi tai 
atsitiko? 

Jozefas papasakojo viską kaip buvo. Kai vargšė moteris išliejo 
visą savo džiaugsmą, visą dėkingumą dangui ir Jozefui su Kon- 
suela, kuriuos teisingai laikė pagrindiniais vyro gelbėtojais, ji 
paklausė, kaipgi jai dabar jį surasti. 

— Manau,—tarė Konsuela,— kad jums užvis geriausia tęsti 
savo kelionę. Jūs rasite vyrą Vienoje, jeigu nesusitiksite su juo 
dar kelyje. Be abejo, pirmasis jo rūpestis, atvykus į Vieną, bus 
apie viską pranešti imperatorei, o paskui miesto valdžios prašyti, 
kad visoje šalyje paskelbtų jūsų žymes. Žinoma, jis nepamiršo 
to prašyti kiekviename bent kiek svarbesniame mieste, pro kurį 
jojo, ir klausinėjo kelyje, ar kas nematė jūsų. Jeigu jūs pasiek- 
site Vieną pirma jo — žiūrėkite tučtuojau duokite žinią apie save 
miesto valdžiai, kad Karlui, kai jis atsiras mieste, nedelsiant tai 
perduotų. | 

— Bet kas tai per valdžia? Kur jie įsikūrę? Aš čia visai nieko 
neišmanau. Toks didelis miestas! Aš, neturtinga valstietė, visai 
ten prapulsiu! 

— Žinote,— tarė Jozefas, — mes patys neturėjome tokių rei- 
kalų ir taipogi nieko apie juos neišmanome, bet jūs paprašykite 
pirmojo sutiktojo parodyti jums, kur yra Prūsijos atstovybė, o 
ten pasiteirausite pono barono fon. .. | 

— Atsargiai, Bepai,— sušnibždėjo Konsuela, primindama Joze- 
Tui, kad nereikia kompromituoti barono, įtraukiant jį į šitą isto- 
riją. | 

— Na, o grafas Godicas? 

— Taip, į grafą galima kreiptis. Jis iš savimylos padarys tai, 
ką jo palydovas padarytų iš gerumo. Susiieškokite Baireito mark- 
grafienės rūmus, — tarė Konsuela moteriai, — ir perduokit jos vy- 
rui raštelį, kurį aš tuoj parašysiu. 

Ji išplėšė lapelį iš Jozefo užrašų knygelės ir pieštuku parašė: 

„Konsuela Porporina, San Samuelio teatro Venecijoje prima- 
dona, ji taip pat buvęs sinjoras Bertonis, į Pasau keliaujantis dai- 
nininkas, paveda kilniai grafo Godico-Rosvaldo širdžiai Karlo, de- 
zertyro, kurį jūsų šviesybė išplėšė iš verbuotojų rankų ir apibėrė 
savo malonėmis, žmoną. Porporina guodžia save viltimi atsidė- 
koti ponui grafui už jo protekciją markgrafienei, jeigu ponas gra- 
ias suteiks dainininkei garbę, leisdamas jai koncertuoti mažuo- 
siuose jos didenybės apartamentuose". 

Konsuela kruopščiai suraitė savo parašą ir pažvelgė į Jozefą. 
Jis ją suprato ir išsiėmė kapšelį. Tyliu susitarimu ir bendro kil- 
. numo protrūkio pagauti, jie atidavė vargšei moteriai paskutinius 
du aksinius, likusius iš Trenko dovanos, kad ji galėtų nuvažiuoti 
į Vieną, ir, nuvedę ją iki artimiausio kaimo, padėjo nusisamdyti 
nedidelį vežimą. Po to ją pamaitino, aprūpino šiokia tokia manta, 
išleidę tam savo kuklaus turto likučius, ir palydėjo į kelią lai- 
mingiausią sutvėrimą, ką tik sugrąžintą gyvenimui. 

Čia Konsuela įjuokdamasi paklausė, ar jiems kas nors liko 
kapšelyje. Jozefas, purtydamas smuiką virš ausies, atsakė: 

— Tik garsai! 

Konsuela pabandė balsą ir, nuostabia ruliada suskardinusi 
apylinkę, sušuko: 

— Ir dar kiek garsų! — paskui linksmai ištiesė ranką savo bi- 
čČiuliui ir, karštai paspaudusi jam ranką, tarė: — Tu šaunuolis, Be- 
pai! 

— Ir tu! — atsakė Jozefas, nubraukdamas išriedėjusią ašarą ir 
kartu garsiai įuokdamasis. 


LXXV 


Ne taip jau baisu likti be pinigų baigiantis kelionei, bet nors 
mūsų jaunieji muzikantai būtų buvę ir toli nuo tikslo, jie ir 
tuomet būtų buvę ne mažiau linksmi negu tą minutę, kai atsidūrė 
tuščiomis kišenėmis. Reikia pačiam pabuvoti tokioje padėtyje, 
patirti bepinigę svetimoje šalyje (o Jozefas čia, toli nuo Vienos, 
jautėsi beveik toks pat svetimas kaip ir Konsuela), kad supras- 
tum, koks nuostabus nerūpestingumas, koks išradingumas ir veik- 
lumas, tarytum mostelėjus stebuklinga lazdele, apima artistą, iš- 
leidusį paskutinę monetą. Iki tol jis liūdi, nuolat bijo nesėkmių, 
jį kamuoja niūrios įvairiausių nemalonumų, sunkumų, pažemini- 
mų nuojautos, bet visa tai pranyksta vos tik atidavus paskutinį 
grašį. Čia poetiškoms sieloms atsiveria naujas pasaulis, atsiranda 
šventas tikėjimas artimo mielaširdyste, įvairiausios kerinčios iliu- 
zijos, veiklos troškulys ir nuoširdumas, padedantys lengvai įveik- 


98 


ti pirmąsias kliūtis. Konsuela, šiame sugrįžime į savo vaikystės 
neturtą atradusi kažkokį romantišką malonumą, ir laiminga, kad 
padarė gerą darbą, atidavusi visą savo turtą, tuoj pat surado bū- 
dą, kaip gauti sau ir bendrakeleiviui vakarienę ir nakvynę. 

— Šiandien sekmadienis,— tarė ji Jozefui,— pačiame pirma- 
jame kaime, kuris mums pasitaikys kelyje, „pradėk groti šokių 
melodijas. Nepraeisime nė dviejų gatvių, kai atsiras žmonių, no- 
rinčių pašokti, o mudu pavaizduosim kaimo orkestrą. Ar gali 
padaryti dūdelę? Aš tuoj pat išmoksiu ja groti. Ir užtenka man 
išgauti iš jos keletą garsų — akompanimentas tau užtikrintas. 

— Ar aš galiu padaryti dūdelę? — sušuko Jozefas.— Tuoj pa- 
matysit! 

Greitai upės pakrantėje jie surado puikų nendrės stiebą, Joze- 
fas meistriškai jį pragręžė — ir jis nuostabiai suskambo. Dūdelė 
tuoj buvo suderinta, po to sekė repeticija, ir: mūsų herojai kuo 
ramiausiai pasuko į kaimelį, esantį už trijų Ijė. Jie į jį įžengė 
lydimi savo instrumentų garsų, šūkčiodami prie kiekvienų durų: 
„Kas nori pašokti, kas nori pašokinėti? Štai muzika! Balius pra- 
sideda!" 

Kai jie priėjo nedidelę aikštę, apsodintą gražiais medžiais, 
paskui juos jau lėkė šūkaliodami ir pliaukšėdami delnais koks 
pusšimtis vaikų. Greitai pasirodė linksmos porelės ir, sukėlusios 
pirmąsias dulkes, pradėjo šokius. Nespėjo jie nė žemės sutrypti, 
kai aikštėje susirinko jau visi kaimo gyventojai, ratu apsupę ne- 
tikėtai ir nerūpestingai kilusį kaimo balių. Sugrojęs keletą valsų, 
Jozefas pasikišo smuiką po pažasčia, o Konsuela, pasilypėjusi ant 
kėdės, pasakė atėjusiems kalbą, kurioje įrodinėjo, kad alkanų 
muzikantų ir pirštai silpni, ir kvapo trūksta. Nepraėjo nė penkių 
minučių, kai jie jau iki valiai turėjo ir duonos, ir sūrio, ir alaus, 
ir saldžių pyragaičių. O dėl piniginio atlyginimo, tai dėl šito 
greitai sutarė: buvo nutarta padaryti rinkliavą, ir kiekvienas duos 
kek norės. 

Užkandę Konsuela ir Jozefas pasilipo ant statinės, kurią tam 
reikalui iškilmingai atrideno į aikštės vidurį, ir šokiai vėl pra- 
sidėjo. Bet po dviejų valandų jie buvo nutraukti žinios, kuri su- 
jaudino visus ir, eidama iš lūpų į lūpas, pasiekė ir mūsų keliau- 
tojus. Pasirodė, kad vietinis kurpius, skubėdamas užbaigti bate- 
lius vienai reikliai užsakovei, įsidūrė į didįjį pirštą yla. 

— Tai baisi nelaimė! — tarė kažkoks senis, atsirėmęs į stati- 
nę, atstojusią muzikantams pjedestalą.— Juk kurpius Gotlybas — 
mūsų kaimo vargonininkas, o rytoj pas mus bažnytinė šventė. 
Taip, didelė šventė, nuostabi šventė! Tokios nebūna per dešimt 
1jė aplink! Ypač puikios pas mus pamaldos, jų iš toli ateina pa- 
klausyti. Mūsų Gotlybas — tikras kapelmeisteris: jis ir vargonuo- 
ja, ir vadovauja vaikų chorui, ir pats dainuoja, ir ko tik nedaro, 
ypač tą dieną! Tiesiog iš visų jėgų stengiasi! Dabar, be jo, viskas 
prapuolė! O ką pasakys švento Stepono katedros ponas kanau- 
ninkas! Per šią šventę jis atvažiuoja ir pats laiko iškilmingas 

mišias ir visuomet būna toks patenkintas mūsų muzika! Gerasis 
kanauninkas dėl muzikos iš galvos kraustosi! Mums didelė garbė 
matyti jį prieš mūsų altorių, — juk jis niekuomet neišvyksta iš sa- 
vo beneficijos ir nemėgsta vargintis dėl niekų. 

— Na ką gi,—tarė Konsuela,— tai lengva sutvarkyti: mes su 
bičiuliu atsakysim ir už vargonus, ir už vaikų chorą,— žodžiu, už 
visas mišias, o jeigu ponas kanauninkas liks nepatenkintas. .. na 
ką gi, jūs mums nieko nemokėsite už darbą. 

— Taip, taip! Lengva pasakyti, jaunuoli! — sušuko senis— 
Mūsų mišių nelaiko su smuiku ir fleita, taip! Tai rimtas reikalas, 
o jūs nemokate net mūsų partitūrų. 

— Mes pradėsime jas mokytis šį pat vakarą, — tarė Jozefas su 
atlaidaus pranašumo išraiška, kuri padarė didelį įspūdį aplink su- 
sirinkusiems klausytojams. 

— Tai štai, — tarė Konsuela,— veskite mus į bažnyčią, tegu 
kas nors pučia dumples, ir jeigu mūsų grojimas jums nepatiks — 
galėsite atsisakyti mūsų paslaugų. 

— O kaipgi su ta partitūra, kurią taip meistriškai sukūrė Got- 
lybas? 

— Mes nueisime pas jį, ir jeigu jis mumis bus nepatenkintas, 
atsisakysime savo planų. Be to, sužeistas pirštas nesutrukdys jam 
vadovauti chorui ir net pačiam atlikti savo partiją. 

Kaimo seniai, susirinkę apie mūsų keliauninkus, pasitarė ir 
. nusprendė juos išbandyti. Balių atšaukė — juk kanauninko mišios 
rimtesnis reikalas negu kažkokie šokiai! 

Po to kai Haidnas ir Konsuela paeiliui pavargonavo, o paskui 
kartu ir skyrium padainavo, juos, neturėdami nieko geresnio, pri- 
pažino gana pakenčiamais atlikėjais. Kai kas iš amatininkų iš- 
drįso netgi tvirtinti, kad jie groja ir dainuoja geriau už Gotlybą 
ir kad jų atliktos ištraukos iš Skarlačio, Pergolezio ir Bacho mažų 
mažiausiai tokios pat puikios, kaip Holcbauerio muzika, toliau 
kurios Gotlybas niekaip nenorėjo eiti. O parapijos klebonas, at- 
bėgęs jų paklausyti, ėmė netgi tvirtinti, esą kanauninkui daug 
„labiau patiks šis grojimas už tą, kuriuo jį paprastai vaišindavo. 
Zakristijonas, nepritaręs tai nuomonei, liūdnai palingavo galva, 
ir klebonas, nenorėdamas sukelti savo parapijiečių nepasitenkini- 
mo, sutiko, kad talentingieji atlikėjai, atsiųsti pačios Apvaizdos, 
susitartų, jei įmanoma, su Gotlybu dėl mišių. 

Visi būriu nuėjo prie kurpiaus namo, ir tam teko kiekvienam 
parodyti savo sutinusią ranką, kad jį atleistų nuo vargonininko 
pareigų. Taip, be abejo, groti jis visai negalėjo. Gotlybas buvo 
šiek tiek muzikalus ir gana padoriai vargonavo, bet, išlepintas 
kaimo pagyrų ir mažumą pašaipaus kanauninko pritarimo, su li- 
guista savimyla žiūrėjo į vadovavimą ir atlikimą. Štai kodėl jis 
gana priešiškai sutiko pasiūlymą pakeisti jį dviem atsitiktiniais 
artistais — manė, kad geriau tebūnie šventė sugadinta ir iškilmin- 
gos mišios lieka visai be muzikos, kad tik nereiktų su niekuo da- 
lintis savo šlove. Bet visgi jam teko nusileisti. Jis ilgai apsimeti- 

nėjo negalįs rasti partitūros ir surado ją tada, kai klebonas 
pagrasino paliksiąs jaunųjų artistų nuožiūrai visos muzikinės pro- 
gramos sudarymą ir atlikimą. Konsuela ir Haidnas privalėjo pa- 
rodyti savo išmanymą, padainuodami iš netų pačius sunkiausius 
pasažus tos iš dvidešimt šešių Holcbauerio mišių, kurią buvo nu- 
matyta atlikti rytojaus dieną. Ta muzika, ne talentinga ir ne 
originali, visgi buvo sukurta gerai, lengva ir suprantama, ypač 
Konsuelai, pripratusiai nugalėti nepalyginti didesnius sunkumus. 
Klausytojai buvo sužavėti, o Gotlybas, vis labiau susikrimtęs ir 
rūškanas, pareiškė, kad jį krečia drugys ir jis nedelsiant guls į 
lovą, o, be kita ko, labai džiaugiasi, kad visi liko patenkinti. 

Giedotojai ir muzikantai tuoj pat susirinko bažnyčioje, ir du 
mūsų jaunieji suimprovizuoti regentai pradėjo repeticiją. Viskas 
vyko puikiai. Aludaris, audėjas, mokyklos mokytojas ir kepėjas 
grojo smuikais; vaikai su tėvais sudarė chorus. Visi jie buvo 
puikūs valstiečiai ir amatininkai, flegmatiški, atidūs ir sąžiningi 
žmonės. Jozefui jau buvo tekę girdėti Holcbauerio muziką Vie- 
noje, kur ji tuo Metu buvo vertinama, ir jis lengvai su ja susi- 
dorojo. O Konsuela, dalyvaudama paeiliui visuose giedotojų kon- 
certuose, taip gerai vedė chorus, kad jie pranoko patys save. 
Du solo turėjo atlikti Gotlybo sūnus ir dukterėčia, jo mylimiausi 
mokiniai ir geriausi parapijos dainininkai, bet abu korifėjai repe- 
ticijoje nepasirodė, pasiteisinę, kad jie ir taip pasitiki savo jė- 
gomis. 

Jozefas ir Konsuela vakarieniauti nuėjo į klebono namus, kur 
jiems buvo paruošta nakvynė. Gerasis senis tiesiog švytėjo; buvo 
matyti, kad jis labai brangino savo mišių puošnumą, norėdamas 
kuo geriau įtikti ponui kanauninkui. 

Kitą dieną visas kaimas dar iki išauštant buvo ant kojų. Skam- 
bino varpais, keliais iš aplinkinių kaimų driekėsi tikinčiųjų mi- 
nios dalyvauti iškilmingose mišiose. Kanauninko karieta artėjo 
didingai neskubėdama. Bažnyčia buvo papuošta pačiais geriau- 
siais papuošalais. Reikšmingumas, kurį kiekvienas skyrė savo 
vaidmeniui, labai linksmino Konsuelą. Čia viešpatavo beveik toks 
pat tuščiagarbiškumas ir lenktyniavimas kaip teatro kulisuose. 
Tik jie reiškėsi naiviau ir greičiau juokino, negu kėlė pasipikti- 
nimą. 

Pusvalandis iki mišių pradžios atėjo sutrikęs zakristijonas ir 
pareiškė apie baisų suokalbį, kurį surezgė pavydus ir bedievis 
Gotlybas. Sužinojęs, kad repeticija praėjo puikiai ir visi joje da- 
lyvavę parapijiečiai sužavėti atėjūnų, jis apsimetė sunkiai sergąs, 
uždraudė dukterėčiai ir sūnui, dviem svarbiausiems korifėjams, 
pasitraukti nuo jo lovos, ir tokiu būdu šventinės mišios liko ne 
tik be paties Gotlybo, kurio dalyvavimas buvo laikomas būtinu, 
kad vadovautų visam renginiui, bet ir be dviejų solinių partijų, 
geriausių Mišių numerių. Visi choristai prarado ūpą, ir labai sun- 
kiai stropiam ir energingam zakristijonui pasisekė suvadinti juos 
į pasitarimą bažnyčioje. 

Konsuela ir Jozefas irgi ten nubėgo, privertė dainininkus pa- 
kartoti sunkiausias vietas, palaikydami savo balsais silpnesnius, 
ir sugrąžino jiems pasitikėjimą bei drąsą. O dėl solinių partijų, 
tai jie greitai susitarė atlikti jas patys. Konsuela, pasiraususi at- 
mintyje, prisiminė vieną religinę Porporos giesmę, tonu ir. Žo- 
džiais tinkančią šiam atvejui. Ji čia pat užrašė ją, pasidėjusi 
skiautę popieriaus ant kelio, ir parepetavo su Haidnu, kad jis 
galėtų jai akompanuoti. Konsuela ir jam surado žinomą ištrauką 
iš Sebastiano Bacho kūrinio, ir jie gana sėkmingai aranžavo ją 
šiai progai. 

Jau paskambino mišioms, o jie vis dar repetavo ir derino bal- 
sus, nepaisydami garsaus didelio varpo gaudesio. Kai ponas ka- 
nauninkas su šventiškais drabužiais atsistojo prieš altorių, chorai 
jau giedojo iš visų jėgų ir su daug žadančia drąsa įveikdami 
vokiečių kompozitoriaus fugas. Konsuela su pasitenkinimu žiūrėjo 
į rimtus gerų vokiečių prastuolių veidus ir klausėsi jų ištikimų 
balsų, skambėjusių metodiškai sutartinai ir su niekuomet nenu- 
silpstančiu, nes visuomet santūrių, įkvėpimu. 

— Štai tinkami tokios muzikos atlikėjai, — tarė ji Jozefui per 
pertrauką,— jei jie turėtų ugnies, kurios truko kompozitoriui, 
viskas būtų sugadinta, bet jie jos neturi, ir muzika, sukurta me- 
chaniškai, atkuriama irgi mechaniškų atlikėjų. Gaila, kad čia nėra 
garsiojo maestro Godico-Rosvaldo, kad valdytų tas mašinas, — 
jis stengtųsi iš visų jėgų, nieko nepasiektų, bet liktų nepaprastai 
patenkintas savimi. 

Solo vyriškam balsui neramino daugelį, bet Jozefas puikiai su 
juo susidorojo. O kai atėjo Konsuelos eilė, tai jos itališka ma- 
niera iš pradžių visus nustebino, netgi šiek tiek sutrikdė, bet 
galų gale visgi sužavėjo. Dainininkė stengėsi dainuoti taip gerai, 
kaip tik galėjo, ir jos stebuklingo iškilmingo giedojimo išraiškin- 
gumas sukėlė Jozefui nenusakomą susižavėjimą. 

— Nepatikėsiu,— tarė jis, — kad jūs galėtumėt kada nors gie- 
doti geriau, negu giedojote dabar per niekingas kaimo mišias. 

— Bet kokiu atveju aš niekuomet negiedojau taip pakiliai ir 
su tokiu malonumu, — atsakė ji.— Ši publika man patinka labiau 
negu teatro salės publika. Na, o dabar leisk man pažiūrėti iš čia, 
iš viršaus, ar patenkintas ponas kanauninkas. Taip! Garbingojo 
kanauninko išvaizda visiškai palaiminga, ir, sprendžiant iš to, kaip 
jo veido išraiškoje visi ieško atpildo už savo pastangas, matau, 
kad viena, apie ką čia niekas negalvoja, — iai Dievas. 

— Išskyrus jus, Konsuela! Tik tikėjimas ir Dievo meilė gali 
įkvėpti taip giedoti! 

Kai abu solistai po mišių išėjo iš bažnyčios, parapijiečiai vos 
nepuolė su triumfu nešti jų ant rankų į klebono namus, kur jų 
laukė geri pusryčiai. Šeimininkas pristatė muzikantus ponui ka- 
nauninkui, ir šis, apibėręs juos pagyromis, išreiškė norą dar sykį, 
„desertui“, pasiklausyti Porporos solo. Bet Konsuela, ne be pa- 
grindo stebėjusis, kad niekas nepažino jos moteriško balso, ir bai- 

minusis kanauninko įžvalgumo, atsisakė giedoti pasiaiškinusi, kad 
repeticija ir giedojimas visose partijose ją nuvargino. Tačiau į 
atsikalbinėjimą nebuvo atkreipta dėmesio, ir abiem teko eiti pus- 
ryčių pas kanauninką. 

Ponas kanauninkas buvo apie penkiasdešimties metų žmogus, 
gero ir gražaus veido, puikiai sudėtas, nors bent kiek aptukęs. 
Jo manieros buvo dailios ir netgi, galima pasakyti, kilnios. Jis vi- 
siems kaip paslaptį sakė, kad jo gyslose teka karališkas kraujas, 
nes esąs vienas iš keturių šimtų nesantuokinių Augusto Antrojo, 
Saksonijos kurfiursto ir Lenkijos karaliaus, sūnų. 

“Jis buvo mielas ir paslaugus, kiek priklauso būti galantiškam 
žmogui ir aukštam dvasininkui. Jozefas pastebėjo šalia jo kažkokį 
pasaulietį, su kuriuo jis elgėsi sykiu ir pagarbiai, ir familiariai. 
Jozefui atrodė, kad tą žmogų jau yra matęs kažkur Vienoje, 
bet vardo atsiminti negalėjo. 

— Taigi, mieli mano vaikai, — tarė kanauninkas, — jūs atimate 
man malonumą dar kartą išgirsti Porporos kūrinį“ O štai mano 
draugas, didelis muzikantas ir už mane šimtą kartų geresnis tei- 
sėjas šiame reikale, buvo nustebintas, kaip jūs atlikote tą ištrau- 
ką. Bet jei jūs pavargę, — pridūrė jis, kreipdamasis į Jozefą,— aš 
daugiau jūsų nekankinsiu, bet jūs būsite toks malonus ir pasaky- 
site mums savo vardą ir kur mokėtės muzikos. 

Jozefas suprato, kad jam: priskiria solo, kurį sudainavo 
Konsuela, ir ši išraiškingu žvilgsniu įsakė jam neišsklaidyti ka- 
nauninko suklydimo. 

— Mano vardas Jozefas,— atsakė jis trumpai, — o mokiausi 
švento Stepono vaikų giedojimo Mokykloje. 

— Aš taip pat,— pastebėjo nepažįstamasis, — mokiausi toje 
mokykloje pas Reiterį tėvą; o jūs, žinoma, — pas Reiterį sūnų? 

— Taip, pone. 

— Bet vėliau jūs tikriausiai dar pas ką nors mokėtės? Jūs 
mokėtės Italijoje? 

— Ne, pone. 

— Ar tai jūs vargonavote? 

-— Jr aš, ir mano bičiulis. 

— O kuris iš jūsų giedojo? 

— Mes abu. 

— Puiku! Bet Porporos temą atlikote ne jūs? — tarė nepažįs- 
tamasis, šnairuodamas į Konsuelą. 

— Bet kokiu atveju ne šitas berniukas, — tarė kanauninkas, 
taip pat pažvelgęs į Konsuelą,— jis per jaunas, kad taip meistriš- 
kai giedotų. 

—- Taip, tai ne aš, tai jis, — greitai atsakė Konsuela, rodyda- 
ma į Jozetą. 

Ji norėjo kuo greičiau nusikratyti šito kamantinėjimo ir ne- 
kantraudama žvilgčiojo į duris. 

— Kodėl jūs sakote netiesą, mano vaike? — naiviai paklausė 
klebonas.— Juk aš vakar girdėjau ir mačiau, kaip jūs giedojote, 

a puikiai pažinau jūsų bičiulio Jozefo balsą, kai jis atliko solo 
achą 

— Matyt, jūs apsirikot, pone klebone,— su vylinga šypsena 
pastebėjo nepažįstamasis, — arba šis jaunuolis nepaprastai kuklus. 
Kaip ten bebuvę, pagyrų vertas ir vienas, ir kitas, 

Paskui, pasivėdėjęs kleboną į šoną, nepažįstamasis tarė: 

— Ausis jūsų gera, bet akis neįžvalgi — tai daro garbę jūsų 
minčių tyrumui. Ir vis dėlto privalau atverti jums akis: tas jau- 
nas vengrų. valstietis — gana talentinga italų dainininkė. 

— Persirengusi moteris! — sušuko priblokštas klebonas. 

Jis įdėmiai pažiūrėjo į Konsuelą tuo metu, kai ši atsakinėjo 
į geraširdiškus kanauninko klausimus, ir ar tai iš malonumo, ar 
tai iš pasipiktinimo, bet gerasis bažnyčios tarnas tirštai nuraudo 
nuo apykaklės iki pat šlikės. 

— Užtikrinu, kad tikrai taip,— tęsė nepažįstamasis.— Bergž- 
džiai bandau ištirti, kas tokia galėtų ji būti. O dėl jos persirengi- 
mo ir tos dviprasmiškos padėties, kurioje ji dabar atsidūrė, tai 
čia tikra beprotybė. Viskas dėl meilės, pone klebone! Bet mūsų 
tai neliečia. 

— Dėl meilės! Gera jums kalbėti! — sušuko susijaudinęs kle- 
bonas.— Pagrobimas, nusikalstamas ryšys su tuo jaunikliu! Bet 
juk tai bjauru! O kaip aš papuoliau! įkurdinau juos savo namuo- 
se! Dar, laimė, daviau jiems atskirus kambarius, taip kad, tikiuosi, 
po mano stogu neįvyko nuodėmės. Ach! Koks nutikimas! Įsivaiz- 
duoju, kaip mano parapijos. laisvamaniai (o tokių esama, pone, 
ir daugelį net pažįstu) patrauktų mane per dantį, jei sužinotų šią 
istoriją. 

— Jeigu jūsų parapijiečiai nepažino moteriško balso, tai tik- 
riausiai neįžiūrėjo nei veido bruožų, nei eisenos. O tarp kitko pa- 
žvelkite, kas per gražios rankutės, kokie šilkiniai plaukai, kokia 
mažutė kojelė, nors apavas ir grubus! 

— Nieko nenoriu matyti! — sušuko savitvardos netekęs kle- 
bonas.— Kokia šlykštybė — persirengti vyrišku kostiumu! Šven- 
tajame Rašte yra eilutė, pasmerkianti mirčiai kiekvieną, vyrą aI 
moterį, kuris atsisako savo lyties drabužių. Mirčiai — girdite, po- 
ne?! Tai užtektinai pasako apie nuodėmės sunkumą. Ir ji dar iš- 
drįso įlįsti į Dievo namus ir begėdiškai giedoti Viešpaties garbei, 
tuo metu kai jos siela ir kūnas sutepti tokio nusikaltimo! 

— Ir giedojo tai garbei dieviškai! Aš buvau sujaudintas iki 
ašarų, niekuomet nesiklausiau nieko panašaus! Paslaptingas atsi- 
tikimas! Kas ta moteris? Visos, kurias galėčiau įtarti, už ją daug 
vyresnės. 

— Juk tai vaikas, visai jaunutė mergina, — tęsė klebonas, ku- 
ris negalėjo susilaikyti nepažiūrėjęs į Konsuelą su susidomėjimu, 
kovojusiu jo širdyje su jo įsitikinimų griežtumu.— Kokia gyva- 
tėlė! Tik pažiūrėkit, kaip romiai ir kukliai ji atsakinėja ponui 
kanauninkui. Ach! Jei kas nors atspės šį prietykį, aš žuvęs žmo- 
gus! Teks man tuomet iš čia išvykti! 

— Kaipgi jūs pats ir niekas iš jūsų parapijiečių neatpažino 
moteriško balso? Na ir prastuoliai jūs, pasakysiu jums! 

— Ką padarysi! Mes, tiesa, įžvelgėme kažką nepaprasto jos 
giedojime, bet Gotlybas sakė, kad tai itališka maniera, jis jau 
buvo tokį giedojimą girdėjęs: tai Siksto koplyčios balsas. Nežinau, 
ką jis tuo norėjo pasakyti, juk aš nieko neišmanau muzikoje, iš- 
einančioje už mano apeigyno ribų, man ir į galvą negalėjo atei- 
ti... Kaip pasielgti, pone? Kaip pasielgti? 

— Jeigu niekas nieko neįtaria, aš jums patariu — apie viską 
tylėti. Išlydėkite tuos jaunuolius kuo greičiau. Jei norite, aš ap- 
siimsiu išvaduoti jus nuo jų. 

— O taip! Jūs man be galo pasitarnausite! Palaukit, palaukit, 
aš jiems duosiu pinigų. Kiek jiems sumokėti? 

— Tai manęs neliečia. Mes tai dosniai mokame artistams. .. 
Bet jūsų parapija neturtinga, ir bažnyčia neprivalo sekti teatro 
pavyzdžiu. 

— Aš nešykštausiu, duosiu jiems šešis florinus! Tuoj pat ei- 
nu... Bet ką pasakys ponas kanauninkas? Jis, matyt, nieko ne- 
pastebi. Štai jis šnekasi su ja visai tėviškai. .. Šventas žmogus! 

— O kaip jūs manote, jis labai pasipiktintų? 

— Kaipgi! Beje, aš ne tiek bijau jo priekaištų, kiek pašaipos.. 
Juk jūs žinote, kaip jis Mėgsta šaipytis, jis toks šmaikštus. Ochl 
Kaip jis tyčiosis iš mano naivumo! .. 

— Bet kadangi jis, matyt, tebeklysta kaip ir jūs... tai neturės 
teisės šaipytis iš jūsų. Na, eime prie jų. Apsimeskite lyg nieko 
neatsitiko ir pasinaudokite pirmu patogiu momentu išlydėti jūsų 
muzikantus. . 

Jie pasitraukė nuo lango, kur šnekėjosi, ir klebonas, priėjęs 
prie Jozefo, kuris, atrodė, kur kas mažiau domino kanauninką 
negu sinjoras Bertonis, įbruko jam į ranką šešis florinus. Gavęs 
šią kuklią sumą, Jozefas davė ženklą Konsuelai, kad ji greičiau 
atsikratytų kanauninko ir išeitų paskui jį iš namo. Bet kanaunin- 
kas pasišaukė prie savęs Jozefą ir iš jo atsakymų neabejodamas, 
kad moteriškasis balsas priklausė jam, paklausė: 

— Pasakykit man, kodėl pasirinkote šią Porporos ištrauką, 
užuot atlikęs pono Holcbauerio solo? 

— Mes jo neturėjome, ir mes jo nemokėjome,— atsakė Joze- 
fas, — aš sudainavau vienintelį iš mano išmoktų dalykų, kurį gerai 
atsiminiau. 

Čia klebonas paskubėjo papasakoti apie mažą Gotlybo gudry- 
bę, ir šis užkulisinis pavydas labai prajuokino kanauninką. 

— Na ką gi, — pastebėjo nepažįstamasis, — jūsų mielas kurpius 
padarė mums didžiulę paslaugą: vietoj blogo solo mes pasigėrė- 
įome didžio meistro šedevru. Jūs įrodėte savo skonį, — pridūrė jis, 
kreipdamasis į Konsuelą. 

— Nemanau,— paprieštaravo Jozefas, — kad Holcbauerio solo 
buvo toks prastas. Tie jo kūriniai, kuriuos mes atlikome, turėjo 
savo teigiamų pusių. 

— Teigiamybės — tai dar ne talentas,— atsakė nepažįstama- 
sis; dūsaudamas ir atkakliai kreipdamasis į Konsuelą, jis pridū- 
rė: o kokia jūsų nuomonė, drauguži? Ar jūs manote, kad tai vie- 
nas ir tas pats? 

— Ne, pone, aš taip nemanau,— atsakė ji trumpai ir šaltai, 
nes to žmogaus žvilgsniai vis labiau ją trikdė ir slėgė. 

— Tačiau jums visgi buvo malonu sugiedoti Holcbauerio mi- 
šiasė — įsiterpė kanauninkas.— Juk tai nuostabus dalykas, ar ne 
tiesa? 

— Man nebuvo nei Malonu, nei nemalonu, — atsakė Konsuela, 
nes nekantravimas jai sukėlė neįveikiamą norą pasisakyti atvi- 
rai. 

— Jūs norite pasakyti, kad šis kūrinys nei geras, nei blo- 
gas? — juokdamasis sušuko nepažįstamasis.— Na, mano vaike, jūs 
puikiai atsakėte, ir aš visai sutinku su jūsų nuomone. 

Kanauninkas garsiai nusikvatojo, klebonas atrodė labai sutri- 
kes, o Konsuela, nė kiek nesidomėdama tuo muzikiniu disputu, 
dingo įkandin Jozeto. 

— Na, pone kanauninke, kaip jums tie vaikai? — vylingai pa- 
klausė nepažįstamasis, vos tik jie išėjo. 

— Žavingi! Nuostabūs! Jūs jau man atleiskite, kad aš tai sa- 
kau po įžūlaus atsakymo, kuriuo jus apdovanojo berniūkštis. 

— Na ką jūs! Man tas berniukas atrodo tiesiog žavus! Toks 
jaunas ir toks talentingas! Nuostabu! Kas per stiprios ir anksti 
subręstančios natūros tie italai! 

— Apie jaunesniojo talentą aš nieko negaliu pasakyti, — pa- 
prieštaravo kanauninkas pačiu natūraliausiu balsu,— jame nepa- 
mačiau nieko ypatingo. Bet jo vyresnysis draugas — nuostabus 
jaunuolis, ir jis mudviejų tėvynainis, teneįsižeidžia jūsų „italo- 
manija“. 

— Ach, štai kas! — tarė nepažįstamasis, mirkčiodamas klebo- 
nui.— Vadinasi, Porporą atliko vyresnysis? 

— Manau, kad taip, — atsakė klebonas, visai susidrovėjęs dėl 
to, kad jį verčia meluoti. 

— Aš tuo visai tikras: jis pats man sakė, — pastebėjo kanau- 
ninkas. 

— O antrąjį solo, vadinasi, atliko kas nors iš jūsų parapijie- 
čiųė — toliau klausinėjo nepažįstamasis. 

— Tikriausiai, — atsakė klebonas, dėdamas pastangas, kad pa- 
laikytų tą melą. 

Abu pažiūrėjo į kanauninką, norėdami įsitikinti, ar jiems pa- 
vyko jį apgauti, ar jis tyčiojasi iš jų, bet jis, matyt, nė nemanė 
juoktis. Jo ramumas kleboną nuramino. Prašneko apie ką kita. 
Tačiau po ketvirčio valandos kanauninkas vėl grįžo prie muzi- 
kos ir panoro matyti Jozefą ir Konsuelą — tam, pareiškė jis, kad 
parsivežtų juos pas save ir ten ilsėdamasis dar kartą gerai jų 
pasiklausytų. Persigandęs klebonas suvapėjo kažkokį menkai įti- 
kėtiną atsikalbinėjimą. Kanauninkas juokdamasis paklausė, ar 

tik neliepęs jis savo mažųjų muzikantų įmesti į katilą kaip priedą 
pusryčiams, kurie ir taip jam atrodo nuostabūs? Klebonas tiesiog 
kankinosi. Jam į pagalbą atėjo nepažįstamasis. 

— Tuojau juos atvesiu,— tarė jis kanauninkui. 

Ir išėjo, ženklu parodęs geraširdžiam klebonui, kad sumanys 
kokią nors gudrybę. Bet galvoti nieko nebereikėjo. Iš tarnaitės 
jis sužinojo, kad jaunieji muzikantai spėjo dingti, dosniai apdo- 
vanoję ją vienu ilorinu iš ką tik gautų šešių. 

— Kaip? Išėjo?! — sušuko nusivylęs kanauninkas.— Reikia 
juos pavyti! Aš noriu juos matyti ir girdėti, noriu ir viskas! 

Apsimetė, kad vykdo jo pageidavimą, bet niekam nė į galvą 
neatėjo vytis jaunuosius artistus. Bet tai nebūtų nieko padėję, 
nes jie, baimindamiesi jiems gresiančio smalsumo, nuskrido kaip 
paukščiai. Kanauninkas buvo labai nusiminęs ir netgi šiek tiek 
supykęs. 

— Ačiū Dievui, jis nieko neįtaria,— tarė klebonas nepažįsta- 
majam. 

— O jūs, pone klebone,— atsakė šis, — prisiminkite istoriją su 
vyskupu, kuris sykį penktadienį per neapsižiūrėjimą valgė nepas- 
ninkiškai, ir jam tai priminė jo vikaras. „„Beširdi,— sušuko vys- 
kupas,— nejaugi negalėjai patylėti iki pietų pabaigos!“ Galbūt 
ir Mums reikia kanauninkui leisti apsigaudinėti kiek jam pa- 
tinka. 


LXXVI 


Buvo tyli ir šviesi naktis. Pilnatis švietė dangaus erdvėje, 
seno vienuolyno bokšto laikrodis garsiai ir iškilmingai išmušė 
devynias, kai Jozefas ir Konsuela, tuščiai ieškoję prie aptvaro 
varpelio, ėmė eiti aplink nebylų namą, vildamiesi, kad juos iš- 
girs svetingas šeimininkas. Bet jų viltys nepasiteisino: visos durys 
buvo užrakintos, nė vienas šuo nelojo, nė viename niūraus pa- 
stato lange nebuvo matyti net menkos šviesos. 

— Tai tylos rūmai, — juokdamasis tarė Haidnas, — ir jeigu laik- 
rodis du kartus nebūtų išmušęs tyliai ir iškilmingai keturis ket- 
virčius do ir si ir devynis dūžius sol, manyčiau, kad šis būstas 
paliktas pelėdoms ir vaiduokliams. 

Vietovė aplinkui buvo labai nyki. Konsuela pavargo, be to, 
šis paslaptingas vienuolynas masino jos poetišką vaizduotę. 

— Net jei mums teks miegoti kokioje nors koplyčioje, — tarė 
ji — vis tiek noriu čia pernakvoti. Visgi pamėginkim patekti vi- 
dun. Blogiausiu atveju perlipsim per sieną — tai ne taip jau 
sunku. 

— Gerai, — tarė Jozefas, — aš jums pakišiu nugarą, o kai at- 
sidursite viršuje, greitai peršoksiu į aną pusę ir padėsiu jums 
nulipti. 

Pasakyta — padaryta. Siena buvo visai neaukšta. Po dviejų 
minučių jaunieji nedorėliai su ryžtinga ramybe jau vaikštinėjo 

švento aptvaro viduje. Jie atsidūrė puikiame sode, kuris buvo 
labai prižiūrimas. Vaismedžiai, susodinti alėjomis, tiesė į juos 
savo ilgas šakas, apsunkusias nuo rausvų obuolių ir auksinių 
kriaušių. Vynuogienojai, koketiškai sulenkti arkų forma, panė- 
šėjo į aukštas Žvakides, apkabinėtas stambiomis sultingų vynuo- 
gių kekėmis. Didžiulės daržovių lysvės taipogi atrodė savotiškai 
žavios. Grakštūs šparagų stiebai su šilkinėmis garbanomis, bliz- 
gančiomis nuo vakaro rasos, priminė žemaūgių eglių, apgaubtų 
sidabro rūku, giraitę. Žimiai besvorėmis girliandomis vijosi apie 
aukštus kuolus, sudarančius ilgas pavėsines, siaurus ir paslaptin- 
gus takus, kur tyliai čirpsėjo apsnūdusios mažytės liepsnelės. 
Amerikietiški moliūgai, išdidūs tos žalumynų jūros leviatanai, 
pūpsojo išvertę didžiulius morkinius pilvus, voliodamiesi ant pla- 
čių tamsių lapų. Jauni artišokai, nelyginant mažutės karūnuotos 
galvelės, grūdąsi apie savo vadą, imperatoriškąjį stiebą gimdy- 
toją. Melionai tupėjo po stiklo gaubtuvais kaip nerangūs manda- 
rinai po palankinais, ir iš kiekvieno krištolinio kupolo mėnulis 
išskobė didžiulį žydrą deimantą, į kurį plazdėdami sparnais, atsi- 
mušdavo lengvabūdžiai naktiniai drugiai. 

Rožių špaleriai skyrė daržą nuo gėlyno, besišliejančio prie 
pastatų ir juosiančio juos gėlių juosta. Sis slaptas sodas atrodė 
tarytum rojus. Kuplių dekoratyvinių krūmų ūksmėje glaudėsi 
reti augalai, skleidžiantys nuostabų aromatą. Smėlis po kojomis 
buvo minkštas, kaip kilimas. Veja atrodė sušukuota žolelė prie 
žolelės, tokia lygi ir glotni ji buvo. Gėlės augo tokios vešlios, 
kad visai nesimatė žemės, ir kiekviena lysvė priminė didžiulę 
gėlių pintinę. | 

Nuostabus daiktų poveikis žmogaus dvasinei ir fizinei savi- 
jautai! Nespėjo Konsuela įkvėpti šio palaimingo oro, pažvelgti 
į tą nerūpestingos gerovės šventovę, kai pasijuto pailsėjusi, tary- 
tum po gilaus miego. | 

— Kaip keista! — tarė ji Bepui.— Aš žvelgiu į šį sodą ir jau 
užmiršau kelio akmenis ir savo skaudamas kojas. Man atrodo, 
kad, matydama šį grožį, ilsiuosi. Anksčiau niekuomet nemėgau 
tvarkingų, išpuoselėtų sodų ir apskritai aptvertų vietų, o štai šis 
sodas, po tiekos kelionės dienų dulkėtu keliu, po ilgo ėjimo 
kieta, suminta žeme, man atrodo rojus. Ką tik miriau iš trošku- 
lio, o dabar, kai matau šiuos nuostabius augalus, besiskleidžian- 
čius nuo vakaro rasos, Man atrodo, kad geriu kartu su jais ir jau 
numalšinau savo troškulį. Pažiūrėk, Jozefai, ar yra kas žavinges- 
nio už gėles, besiskleidžiančias šviečiant mėnuliui? Pažvelk į tą 
baltą žvaigždžių puokštę kaip tik pievelės viduryje ir nesijuok 
iš manęs. Aš nežinau jų pavadinimo, regis, nakties gražuolės, bet 
kaip vykusiai jos pavadintos! Jos gražios ir skaisčios, kaip žvaigž- 
dės danguje. Vos dvelkteli menkiausias vėjelis — ir jos visos 
drauge tai palinksta, tai atsitiesia; atrodo, tarsi jos juokiasi ir 
išdykauja, nelyginant baltai apsirengusios mergaitės. Jos man pri- 
mena mano drauges iš giedotojų mokyklos, kai sekmadieniais, ap- 

rengtos.vienuolėmis, lakstydavo palei aukštas bažnyčios sienas. O 
dabar gėlės sustingo tykiame ore, atsukusios galveles į mėnulį, 
tarytum žiūri į jį ir grožisi. Ir atrodo, kad mėnulis irgi meiliai 
žvelgia į jas ir sklendžia virš jų, nelyginant didelis nakties paukš- 
tis. Ar tu manai, Bepai, kad augalai nieko nejaučia? O man atro- 
do, kad graži gėlelė ne vien beprasmiškai auga, bet ir patiria 
nuostabių pojūčių. Aš nekalbu apie nelaimingą, pasigailėtiną 
dagį šalia pakelės griovių, kur jis skursta dulkėse ir kiekviena 
praeinanti banda graužia jo ūglius. Tai vargdienis elgeta, svajo- 
jantis apie lašą jam neprieinamo vandens. Suskeldėjusi ir trokš- 
tanti žemė godžiai sugeria visą drėgmę, nieko nepalikdama jo 
šaknims. Bet sodo gėlės, kurias taip rūpestingai prižiūri, laimingos 
ir išdidžios, kaip karalienės. Jos leidžia laiką koketiškai siūbuoda- 
mos ant stiebų, o kai danguje pateka jų mielasis draugas mėnu- 
lis, jos išsiskleidžia pasitikdamos jį ir taip stovi pusiausnūdos, 
atsidavusios saldžioms svajonėms. Galbūt jos klausia savęs, ar 
auga mėnulyje gėlės, kaip kad mes klausiame savęs, ar gyvena 
ten žmonės. Aš matau, Jozefai, kad tu juokiesi iš manęs, o tuo 
tarpu malonumas, kurį patiriu, grožėdamasi tomis baltomis Žvaigž- 
dėmis, visai ne jausmų apgaulė. Ore, išgrynintame ir atgaivinta- 
me jų aromato, yra kažko kilnaus, ir jaučiu, kad mano gyveni- 
mas tarytum susijęs su gyvenimu viso, kas Mane supa. 

— Kaip galėčiau šaipytis iš jūsų,—- atsakė atsidusdamas Joze- 
fas,— kai visi jūsų įspūdžiai tuoj pat persiduoda man, kai kiek- 
vienas jūsų žodis virpa mano sieloje, kaip garsas instrumento 
stygomis. Bet pažiūrėkite, Konsuela, į šitą pastatą ir paaiškinkite, 
kodėl jis man kelia tokį saldų ir gilų liūdesį. 

Konsuela pažvelgė į vienuolyną. Tai buvo nedidelis XII am- 
žiaus statinys, kažkada sutvirtintas dantytais parapetais, kurie 
vėliau buvo pakeisti pilkšvų šiferinių plokščių aštriabriauniais 
stogais. Bokšteliai, užsibaigiantys pakeliamųjų šaudymo angų ga- 
lerijomis, buvo palikti kaip papuošimai ir panėšėjo į dideles pin- 
tines. Gražūs gebenės brūzgynai ardė sienų monotoniją, o ant 
neapaugusio fasado, užlieto mėnulio šviesos, nakties vėjas siū- 
bavo lengvą skaidrų jaunų topolių šešėlį. Ilgos vynuogienojų ir 
jazmino girliandos supo duris ir vijosi apie langus. 

— Šis būstas dvelkia tyla ir liūdesiu, — atsakė Konsuela,— bet 
jis man nekelia tokios simpatijos kaip sodas. Augalai sutverti 
tam, kad augtų vienoje vietoje, o žmonės — kad keliautų ir bend- 
rautų vieni su kitais. Jei būčiau gėlė, norėčiau augti šiame gėly- 
ne — čia gera, bet aš moteris ir nenorėčiau gyventi celėje, už- 
rakinta akmens krūvoje. O tu ar norėtum) būti vienuolis, Be- 
pait | 

— Na, ne! Apsaugok Dieve| Bet man būtų smagu dirbti nesi- 
rūpinant stogu virš galvos ir duona kasdienine; norėčiau gyventi 
ramiai, tyliai, nuošaliai, šiek tiek pasiturinčiai, be rūpesčių, ka- 
muojančių vargšus. Žodžiu, norėčiau gyventi pasyvų nuosaikų 
gyvenimą, netgi šiek tiek nuo ko nors priklausant, kad tik lais- 

vas būtų mano protas, kad tik neturėčiau kitų išgyvenimų, kitų 
rūpesčių, kitos pareigos, kaip vien tik kurti muziką. 

— Na ką gi, mano drauge, ramiai kurdamas, tu ir muziką kur- 
tum ramią. 

— O kuo ji bloga? Kas gali būti geriau už ramybęė Padangė 

rami, mėnulis ramus, šitos gėlės, kurių romi išvaizda taip jus 
žavi... 
— Jų nejudrumas man patinka tik todėl, kad jis pakeitė vil- 
nijimą, sukeltą vėjo gūsio. Dangaus giedra mus žavi tik todėl, 
kad ne kartą matėme, kaip iį varstė žaibai. O mėnulis niekuomet 
nebūna toks didingas kaip tuomet, kai šviečia tarp jį supančių 
tamsių debesų. Argi poilsis gali būti iš tiesų saldus be nuovargio? 
Nuolatinis sustingimas — jau nebe poilsis. Tai nebūtis, tai mirtis. 
Ach! Jei būtum gyvenęs, kaip aš, ištisus mėnesius Milžinų pilyje, 
tai žinotum, kad ramybė — ne gyvenimas! 

—-.Bet ką jūs vadinate ramia muzika? 

— Muziką pernelyg taisyklingą, pernelyg šaltą. Žiūrėk, kad 
neprikurtum tokios muzikos, vengdamas nuovargio ir pasaulie- 
tiškų jausmų! 

Šitaip šnekučiuodamiesi, jie priėjo prie pat pastato. Krištolinė 
vandens srovė veržėsi iš mMarmurinio kamuolio su paauksuotu 
kryžiumi viršuje ir persiliedama iš taurės į taurę, krito į didelę 
granito kriauklę, kur nardė daugybė mažyčių auksinių žuvelių, 
su kuriomis taip mėgsta žaisti vaikai — Konsuela ir Bepas, tiesą 
sakant, irgi dar vaikai, kuo rimčiausiai ėmė mėtyti joms smilte- 
les, kad suerzintų jų rajumą ir pasigrožėtų greitais žuvyčių ju- 
desiais, kai staiga pamatė tiesiai į juos einančią aukštą baltą 
tigūrą su ąsočiu; ji artėjo prie baseino ir visiškai galėjo būti pa- 
laikyta „naktine skalbėja“, viena iš tų pasakiškų būtybių, apie 
kurias legendos pasklidusios beveik visose į prietarus linkusiose 
šalyse. Susikaupimas ir abejingumas, kai ji ėmė semti į ąsotį 
vandenį, neparodydama nei nusistebėjimo, nei baimės pamačiusi 
nepažįstamuosius, iš tiesų turėjo savyje kažką iškilmingo ir keis- 
to. Bet greitai garsus šauksmas, jai išmetus savo indą į baseino 
dugną, parodė, kad joje nebuvo nieko antgamtiško. Paprasčiau- 
siai, einant metams, gerajai senutei nusilpo akys, bet vos tik ji 
pastebėjo svetimus, tuoj baisiai persigando ir puolė bėgti link 
namo šaukdamasi Švenčiausiosios Mergelės Marijos ir visų šven- 
tųjų. 

— Kas atsitiko, tetule Brigita, — pasigirdo viduje vyriškas bal- 
sas.— Ar tik nesutikote nelabojo? 

— Du velniai arba, greičiau, du vagys, stovi ten prie basei- 
no,— atsakė tetulė Brigita, bėgdama prie žmogaus, pasirodžiusio 
tarpduryje ir kurį laiką neryžtingai ir nepatikliai stabtelėjusio 
ant slenksčio. 

— Jums vėl pasivaideno kažkas baisaus? Argi tokiu laiku pra- 
smuks pas mus vagys? 

— Prisiekiu savo amžinuoju išganymu, kad ten stovi dvi juo- 
dos figūros, sustingusios kaip statulos! Bet argi jūs pats nema- 
tote jų iš čia? Žiūrėkit, jos vis dar ten tebestovi nejudėdamos. 
Švenčiausioji Mergele! Bėgu, pasislėpsiu rūsyje. 

— Iš tiesų, kažką matau,— tarė vyras, stengdamasis kalbėti 
šiurkščiu balsu.— Tuoj paskambinsiu sodininkui, ir su dviem jo 
tekti tik per sieną, nes aš pats užrakinau visus vartus. 

— Iš pradžių uždarykim duris,— pastebėjo senė,— o paskui 
jau kelkim aliarmą. 

Durys užsitrenkė, o du mūsų jaunuoliai suglumę tebestovėjo, 
nežinodami, ką daryti. Bėgti — reiškė patvirtinti apie juos susi- 
darytą nuomonę, o pasilikti — reiškė būti šiurkščiai užpultiems: 
Tą momentą jie išvydo silpną šviesos spindulį, sklidusį pro ant- 
rojo aukšto langines. Spindulys paplatėjo, ir avietinė šilkinė užuo- 
laida, pro kurią liejosi švelni lempos šviesa, ėmė lėtai kilti. Ran- 
ka, ryškioje mėnulio šviesoje atrodžiusi balta ir putli, pasirodė 
prie užuolaidos krašto, atsargiai prilaikydama jos kutą, o tuo me- 
tu kažkieno nematoma akis tikriausiai stebėjo, kas vyko lauke. 

— Pradėkime dainuoti — tarė savo bičiuliui Konsuela.— Tai 
vienintelė išeitis. Aš pradėsiu, o tu man pritark. Arba ne, imk 
smuiką ir sugrok bet kokią riturnelę bet kokiu tonu. 

Jozefas pakluso, ir Konsuela garsiai uždainavo, improvizuoda- 
ma muziką ir žodžius, kažką panašaus į ritmišką rečitatyvą VO- 
kiečių kalba: 

+ — „Mes du neturtingi penkiolikmečiai vaikai; mes tokie ma- 
ži — ne stipresni ir ne baisesni už lakštingalėles, kurių saldžias 
giesmes mėgdžiojame“. 

— Na, Jozefai,— sušnibždėjo ji, — dar akordas, kad paryškin- 
tum rečitatyvą. 

Po to ji tęsė toliau: 

— „Iškankinti nuovargio, nuliūdę niūrioje nakties vienatvėje, 
mes išvydome iš tolo šį namą, jis mums pasirodė negyvenamas, 
ir mes perkėlėme per sieną vieną koją, o po to kitą“. 
 — Jozefai, dar la Minor akordą! 

— „Mes atsidūrėme užburtame sode, tarp vaisių, vertų paža- 
dėtosios žemės. Mes mirėme iš troškulio, mirėme iš alkio, ir visgi, 
jei trūks nors vieno raudono obuolėlio ant špalerio, jei mes nu- 
skynėme nors vieną uogelę nuo vynuogienojo, tegu mus išveja 
ir nubaudžia kaip piktadarius“. 

— Dabar, Jozefai, moduliuok, kad sugrįžtum į do mažor. 


— „O mus kažkuo įtarinėja, mums grasina, bet mes nenorim 
bėgti, nenorim slėptis, nes nepadarėme nieko blogo... nebent 
tai, kad į Dievo namus įlipome per sieną. Bet kai rūpi patekti 
į rojų, tai geri visi keliai, o trumpiausi užvis geriausi“. 

Konsuela savo rečitatyvą užbaigė vienu iš tų puikių choralų 
viduramžių lotynų kalba, kuri Venecijoje žinoma kaip „latino 

di frate“ !, ją žmonės gieda vakarais priešais madonos statulas. 
Kai ji baigė, dvi baltos rankos, pamažu išlindusios iš už užuolai- 
dos, ėmė audringai ploti, ir balsas, pasirodęs jai tarytum pa- 
žįstamas, pro langą sušuko: 

— Sveiki atvykę, mūzų auklėtiniai! Įeikite, įeikite! Čia jūsų 
laukia svetingas sutikimas. 

Jaunieji žmonės priėjo, o po minutės liokajus su raudonai 
violetine livrėja mandagiai atvėrė jiems duris. 

— Aš palaikiau jus sukčiais. Prašau atleisti, mano bičiuliai, — 
juokdamasis pasakė jis, — bet jūs patys kalti, kad neuždainavote 
anksčiau. Su tokiu pasu kaip balsas ir smuikas, galite tikėtis, 
kad būsite mano šeimininko sutikti kuo širdingiausiai. Prašom 
įeiti. Panašu, kad jis jau pažįsta jus. 

Sulig tais žodžiais prielankus tarnas palipo pirma jų dvylika 
nuožulnių laiptelių, išklotų nuostabiu turkišku kilimu. Jozefas 
nespėjo nė paklausti šeimininko vardo, o liokajus jau atidarė 
duris, tučtuojau be triukšmo užsivėrusias už jų, ir pravedęs juos 
pro jaukų prieškambarį, įvedė į valgomąjį, kur malonusis šio 
laimingo būsto šeimininkas, sėdėdamas prieš keptą fazaną ir du 
butelius seno auksinio vyno, ėmė virškinti pirmąjį patiekalą mie- 
laširdiškai ir sykiu didingai pradėdamas antrąjį. Sugrįžęs iš va- 
karinio pasivaikščiojimo, jis įsakė aptvarkyti jį ir atgaivinti 
veidą, ką ir padarė jo kamerdineris. Jis buvo nupudruotas ir nu- 
skustas, žilstančios garbanos, lengvai pabarstytos nuostabiai kve- 
piančia irisų pudra, švelniai raitėsi apie jo garbingą galvą. Gra- 
žios rankos ilsėjosi ant kelių, aptemptų trumpais juodais šilkiniais 
pantalonais su sidabro sagtimis. Gražios kojos, kuriomis jis šiek 
tiek didžiavosi, tampriai aptemptos permatomomis violetinėmis 
šilkinėmis kojinėmis, ilsėjosi ant aksominės pagalvėlės. Jo stotin- 
gas, įsiganęs kūnas, apsuptas prabangiu, vata dygsniuotu chalatu 
iš tamsiai raudono šilko, skendo dideliame minkštame fotelyje, 
kur alkūnei niekur negrėsė atsitrenkti į kampą, taip gerai šis 
fotelis buvo apmuštas ir aptakus. Tetulė Brigita, ekonomė, sė- 
dėdama prie liepsnojančio ir spragsinčio židinio už šeimininko 
fotelio, tarytum laikydama kokias apeigas, virė kavą. Antrasis 
liokajus, toks pat valyvas ir malonus kaip pirmasis, stovėdamas 
prie stalo atsargiai atpjovė laukinio paukščio sparnelį, kurio 
ramiai ir kantriai laukė dievobaimingasis tėvas. Jozefas ir Kon- 
suela žemai nusilenkė, mielajame šeimininke pažinę švento Ste- 
pono katedros vyriausiąjį kanauninką, tą patį, kuriam dalyvau- 
jant jie šį rytą giedojo mišias. 


LXXVII 


Nebuvo pasaulyje žmogaus, kurio gyvenimas būtų susiklostęs 
taip ramiai ir patogiai kaip pono kanauninko. Daugybės globėjų 
iš karališkųjų namų dėka jis jau septynerių metų buvo paskelb- 

tas pilnamečiu pagal bažnyčios kanonus, leidžiančius, kad tokio 
amžiaus žmogus, nors dar ir nėra brandaus proto, tačiau pakan- 
kamai išmintingas, kad gautų ir disponuotų beneficijos teikia- 
momis pajamomis. Po to mūsų jaunuolį įšventino vienuoliu ir 
paskyrė kanauninku, nors jis ir buvo nesantuokinis karaliaus sū- 
nus. Tai buvo padaryta pagal bažnytinius nuostatus, pagal pre- 
zumpciją pripažįstančius vaiką gimus teisėtai, jeigu jis pristaty- 
tas gauti beneficiją ir globojamas karūnuotųjų asmenų, nors tie 
patys nuostatai reikalavo, kad kiekvienas pretendentas į bažny- 
tinį turtą būtų kilęs iš neginčijamos ir teisėtos santuokos, kitaip 
jį galėjo paskelbti „neteisniu“, tai yra „nevertu“ ir netgi, jei 
prireiktų, „netekusiu garbės“. Bet yra tiek būdų susitarti su 
dangumi! Todėl kai kuriais atvejais kanoninė teisė numatė, kad 
pamestinukas gali būti laikomas gimusiu teisėtai, remiantis tuo, 
beje, visiškai krikščionišku pagrindu, kad neaiškios kilmės at- 
veju dera greičiau įtarti gera negu bloga. Taigi, mažasis kanau- 
ninkas kaip vyriausiasis kanauninkas ėmė gauti puikų pelną nuo 
bažnytinio turto, o sulaukęs penkiasdešimties metų ir turėdamas 
už savo pečių keturiasdešimt metų atseit tikrosios tarnybos kapi- 
tuloje, buvo pripažintas „jubiliejiniu“ kanauninku, tai yra kanau- 
ninku pensijoje, turinčiu teisę gyventi kur tik panorės, nevyk- 
dyti jokių pareigų kapituloje ir tuo pat metu naudotis visomis 
kanauninkato malonėmis, pajamomis ir privilegijomis. Tiesa, gaI- 
bingasis kanauninkas nuo jaunų metų teikė kapitulai labai dide- 
lių paslaugų. Jis pasiskelbė „nedalyvaujančiu“, kas kanoniškos 
teisės kalba reiškia leidimą daugiau ar mažiau padoriu pretekstu 
gyventi toli nuo kapitulos, neprarandant pajamų beneficijos, su- 
sijusių su faktišku pareigų vykdymu. Užteko vieno maro atvejo 
jo rezidencijoje, kad tai pasitarnautų „nedalyvavimo“ priežas- 
timi. ,Nedalyvavimo"“ priežastimi galėjo būti silpna ar pašlijusi 
sveikata. Bet patikimiausias ir gerbtiniausias pretekstas buvo 
mokslinė veikla. Tuo tikslu būdavo paskelbiama, kad rašomas 
koks nors solidus veikalas moralės tema apie bažnyčios tėvus, 
apie savo kapitulos paslaptis arba, dar geriau, struktūrą, apie 
jos organizacijos principus, apie su ja susijusią materialinę nau- 
dą, apie pretenzijas, kurios galėtų būti pateiktos kitoms kapitu- 
loms, apie bylą, kuri vyksta arba kurią galima iškelti rungtyniau- 
jančiai bendruomenei dėl žemės sklypo, labdaros teisės arba 
pagal beneficiją priklausančio namo. Ir tokios rūšies bylinėjimosi 
ir finansinės vingrybės daug labiau domino dvasiškių luomą negu 
pagrindinių religijos tiesų komentarai ir dogmų aiškinimai, kad 
vos kuriam nors garsiam kapitulos nariui pažadėjus užsiimti to- 
kios rūšies paieškomis, pradėjus raustis senuose pergamentuose 
ir kurpti teismo raštus, skundus ir netgi paskvilius apie turtingus 
priešininkus, tuoj jam suteikdavo naudingą ir malonią teisę 
grįžti į privatų gyvenimą ir pravalginėti savo pajamas arba ke- 
liaujant, arba sėdint namuose savo beneficijoje, prie savo židi- 
nėlio. Būtent taip ir pasielgė mūsų kanauninkas. 

Žmogus protingas, apdovanotas iškalba ir bailiu stiliumi, jis 
buvo pasižadėjęs, toliau tebežadėjo ir ketino žadėti visą gyveni- 
mą, kad parašys knygą apie savo kapitulos teises, lengvatas ir 
privilegijas. Apsuptas apdulkėjusių foliantų, kurių jis nė karto 
neatskleidė, savo paties folianto jis neparašė, nerašė ir jam ne- 
buvo nė lemta jį parašyti. Du sekretoriai, kuriuos. jis pasikvietė 
kapitulos sąskaita, užsiėmė tuo, kad purškė jo personą kvepalais 
ir gamino valgius. O apie išgarsintąją knygą buvo daug šnekų; 
jos laukė, remdamiesi jos argumentais statė tūkstančius oro pilių, 
svajodami apie garbę, kerštą ir auksą. Ši neegzistuojanti knyga 
jau sukūrė savo autoriui išsilavinusio, atkaklaus darbininko ir 
iškalbingo Žmogaus reputaciją, ko jis visiškai neskubėjo patvir- 
tinti įrodymais. Ir ne todėl, kad būtų nesugebėjęs pateisinti aukš- 
tą savo kolegų nuomonę, bet todėl, kad gyvenimas trumpas, prie 
pietų ir vakarienės užsisėdi ilgai, rūpintis savo išvaizda privalu, 
o far niente ! toks nuostabus. Be to, mūsų kanauninkas turėjo dvi 
nekaltas, bet nenumaldomas aistras: jis dievino sodininkystę ir 
muziką. Kaipgi jis galėjo, turėdamas tiek reikalų ir būdamas toks 
užsiėmęs, rasti laiko rašyti knygą“ Pagaliau taip malonu kalbėti 
apie knygą, kurios nerašai, ir, priešingai, taip nemalonu klausytis 
kalbų apie veikalą, kuris jau parašytas! 

Šios šventos personos beneficija buvo gana pelningas dva- 
ras, priskirtas buvusiam vienuolynui, kur kanauninkas praleis- 
davo aštuonis devynis mėnesius per metus, augindamas gėles ir 
tenkindamas savo pilvą. Namas buvo erdvus ir gana romantiškas. 
Kanauninkas apstatė jį ne tik komiortiškai, bet netgi prabangiai. 
Palikęs lėtai irti korpusą, kur anksčiau gyveno vienuoliai, jis 
rūpestingai prižiūrėjo ir skoningai puošė tą pastato dalį, kuri 
labiausiai atitiko jo sibaritinius įpročius. Nauji pertvarkymai se- 
novinį vienuolyną pavertė tikra maža pilaite, kur kanauninkas 
gyveno kaip dvarininkas. Jis buvo maloniausias dvasiškis: pa- 
kantus, sąmojingas, kai to reikėjo, ortodoksalus ir iškalbus su 
savo luomo žmonėmis, paslaugus, linksmas aukštuomenėje, malo- 
nus, nuoširdus ir dosnus artistams. Kanauninko tarnai, gyvendami 
su juo malonų gyvenimą, kurį jis mokėjo susikurti, padėjo jam 
visomis išgalėmis. Ekonomė buvo truputį bambeklė, bet virė to- 
kias skanias uogienes, mokėjo taip puikiai išlaikyti vaisius, kad 
jis kentė jos bjaurų charakterį ir ramiai atlaikydavo audras sa- 
kydamas, kad žmogus privalo susitaikyti su svetimais trūkumais, 
bet negali apsieiti bc puikaus deserto ir nuostabios kavos. 

Mūsų jaunuosius muzikantus jis sutiko kuo nuoširdžiausiai. 

— Jūs protingi ir išradingi vaikai,-— tarė jis jiems, — ir aš pa- 
milau jus visa širdimi. Be to, jūs labai talentingi, o vieno iš jūsų — 
jau nežinau dabar, kurio — balsas pats švelniausias, pats malo- 
niausias, labiausiai jaudinantis iš visų, kokius kada nors esu 
girdėjęs. Šis balsas — stebuklas, lobis. Ir aš šiandien labai nusi- 

miniau, kai jūs taip netikėtai palikote klebono namus. Jau ma- 
niau, kad turbūt daugiau niekada nebesusitiksiu su jumis, nie- 
kada jūsų nebeišgirsiu. Iš tiesų, aš netgi netekau apetito, paniu- 
rau, susikrimtau... Nuostabus balsas ir nuostabi muzika -nėjo 
man iš galvos, vis skambėjo ausyse. Bet apvaizda, man palanki, 
o galbūt ir jūsų gera širdis, mano vaikai, vėl atvedė jus pas ma- 
ne, nes tikriausiai atspėjote, kad aš mokėjau jus suprasti ir įVer- 
tinti. 

— Turime prisipažinti pone kanauninke,— atsakė Jozefas, — 
kad tik atsitiktinumas mus čia atvedė, ir mes nė nesvajojome apie 
tokią sėkme. 

— Tai mano sėkmė,— maloniai paprieštaravo kanauninkas, — 
ir jūs Man padainuosite... Bet ne, tai būtų per daug egoistiška 
iš mano pusės — jūs pavargote, galbūt alkani... Pirma jūs pava- 
karieniausite, gerai išsimiegosite Mano name, o rytoj užsiimsime. 
muzika. Taip, visą dieną vien tik muzika! Andreasai, tuoj pat pa- 
lydėkite jaunuolius į bufetinę ir kuo geriausiai jais pasirūpinki- 
te... Beje, ne, padėkite jiems du įrankių komplektus stalo gale — 
jie vakarieniaus su manimi. 

Andreasas įvykdė įsakymą paslaugiai ir netgi su tam tikru pa- 
lankiu malonumu. Bet Brigita į tai pažiūrėjo visai kitaip: ji pa- 
lingavo galvą, gūžtelėjo pečiais ir pro dantis suburbėjo: 

— Nieko nepasakysi, tinkami svečiai! Keista draugija jūsų 
luomo žmogui! 

— Nutilkite, Brigita! — ramiai atsakė kanauninkas.— Jūs nie- 
kada ir niekuo nebūnate patenkinta, o kai tik pamatote, kad 
kažkas kažkuo džiaugiasi, tuoj pat įnirštate. 

— Jūs jau neišmanote, ką ir beišsigalvoti, kaip praleisti lai- 
ką,— pridūrė ji, nekreipdama nė menkiausio dėmesio į pasakytą 
pastabą.— Meilikavimu, visokiomis pasakomis ir dainelėmis jus 
galima apgauti kaip mažą vaiką. 

— Nutilkitel — tarė kanauninkas griežtesniu tonu, bet nenu- 
stodamas linksmai šypsotis.— Jūsų balsas griausmingas, kaip tarš- 
kynė, ir jeigu nesiliausite bambėti, tai visai neteksite galvos ir 
sugadinsite Man kavą. 

— Pamanyk, begalinis džiaugsmas ir didelė garbė, — atsakė se- 
nė,— virti kavą tokiems svečiams! | 

— O! Aš žinau, jums reikalingos orios personos. Jūs mėgstate 
aukštus titulus. Jūs norėtumėt turėti reikalą tik su vyskupais, 
kunigaikščiais ir kanonisėmis su šešiolikos kartų genealogija. 
O man visa tai neatstoja gerai sudainuotos dainos. 

Konsuela nustebusi klausėsi, kaip žmogus, atrodęs toks kilnus, 
galėjo su kažkokiu naiviu pasitenkinimu kivirčytis su savo eko- 
nome; oO ir per visą vakarienę ją glumino jo interesų vaikiškumas. 
Jis plepėjo visokiausius niekus — tiesiog apie viską, paprasčiau- 
siai kad prastumtų laiką ir palaikytų sau gerą nuotaiką. Kas mi- 
nutė jis kreipėsi į tarnus, tai rimtai aptarinėdamas žuvies padažo 
klausimą, tai rūpindamasis kažkokiais jo užsakytais baldais, čia 

pat davinėjo prieštaringus įsakymus, klausinėjo liokajų pačių ne- 
reikšmingiausių savo ūkio smulkmenų, aptarinėjo tas smulkme- 
nas su iškilmingumu, vertu rimtesnės temos, klausėsi vieno, stab- 
dė kitą, ginčijosi su tetule Brigita, priešgyniavusia jam kiekvie- 
name žingsnyje, ir visa tai darė perpindamas klausimus ir 
atsakymus įvairiausiais pokštais. Buvo galima pamanyti, kad pri- 
verstas, dėl savo atsiskyrėliško ir neveiklaus gyvenimo, tenkin- 
tis savo tarnų draugija, jis, norėdamas duoti darbo smegenims, 
o iš kitos pusės — padėti virškinimui, higienos dėlei užsiėmė 
minčių mankšta — ne per sunkia ir ne per lengva. 

Vakarienė buvo puiki ir nepaprastai gausi. Po karšto patiekalo 
ponas kanauninkas iškvietė virėją, geraširdiškai pagyrė jį už 
kai kurių patiekalų pagaminimą, trumpai ir įsakmiai pabarė už 
kitus, nepasiekusius tobulumo. Mūsų keliauninkai, tarytum nu- 
kritę iš dangaus, žvilgčiojo vienas į kitą, manydami, kad jie 
sapnuoja smagų sapną, tokios nesuvokiamos jiems. atrodė visos 
tos subtilybės. | 

— Na, na! Ne taip jau blogai,— tarė geraširdis kanauninkas, 
paleisdamas savo kulinarą meistrą, aš išmokysiu tave šio to, jeigu 
stengsies ir su meile atliksi savo pareigą. | 

„Galima įsivaizduoti, — pamanė Konsuela,— kad kalbama apie 
tėviškus patarimus arba religinius pamokymus". 


Per desertą, išsakęs taip pat ir ekonomei jos pagyrų ir pastabų 
dalį, kanauninkas pagaliau užmiršo tuos svarbius klausimus ir 
perėjo prie muzikos, kur pasirodė savo jauniesiems svečiams 
visai kitoje šviesoje. Jis turėjo puikų muzikinį išsilavinimą, rim- 
tą patyrimą, teisingą supratimą ir išlavintą skonį. Jis gana gerai 
vargonavo. Atsisėdęs po pietų prie klavesino, jis sugrojo keletą 
ištraukų iš senovinių vokiečių kompozitorių kūrinių, atlikdamas 
juos labai švariai ir pagal puikias praeities tradicijas. Ne be susi- 
domėjimo klausėsi Konsuela jo grojimo. Radusi ant klavesino 
storą gaidų sąsiuvinį su senovinėmis pjesėmis, ji pradėjo jį var- 
tyti ir, užmiršusi nuovargį, ėmė prašyti kanauninką sugroti savo 
gražia, tikslia ir ramia maniera kai kurias pjeses, ypač jai pati- 
kusias. Kanauninkas buvo nepaprastai pamalonintas, kad jo klau- 
sosi su tokiu malonumu. Muzika, kurią jis išmanė, jau išėjo iš 
mados, ir todėl jis nedažnai rasdavo mėgėjų, gebančių įvertinti 
tai, kas buvo miela jo širdžiai. Todėl jis pajuto nepaprasto švel- 
numo antplūdį Konsuelai — tuomet kai Jozefas, iškankintas nuo- 
vargio, užsnūdo dideliame, išdavikiškai patogiame fotelyje. 

— Bravo! — sušuko kanauninkas, pagautas susižavėjimo.— Tu 
nepaprastai talentingas, mano vaike, ir protingas ne pagal metus. 
Tavęs laukia nepaprasta ateitis. Pirmą kartą gailiuosi, kad negaliu 
tuoktis pagal mano luomo reikalavimą. 

Šis komplimentas privertė Konsuelą nurausti ir suneramino: 
ji pamanė, kad kanauninkas pažino joje moterį. Bet greit ji nusi- 
ramino, nes jis naiviai pridūrė: 

— Taip, Man gaila, kad neturiu vaikų, nes dangus galbūt pa- 
siųstų man tokį sūnų kaip tu, o tai būtų mano gyvenimo laimė... 
nors ir pati Brigita būtų jo motina! Bet pasakyk man, mano drau- 
ge, ką manai apie Sebastianą Bachą? Jo kūriniai veda iš proto 
dabartinius mokslininkus. Tu irgi laikai jį tokiu nepaprastu geni- 
jumi? Pas mane ten guli stora jo kūrinių knyga; aš juos surinkau 
ir daviau įrišti, nes viską reikia turėti namuose... O beje, gali 
atsitikti, jie iš tikro geri... Bet juos išnagrinėti labai sunku ir, 
prisipažįstu, po pirmojo nesėkmingo bandymo aš patingėjau vėl 
jų imtis... Be to, man mažai lieka laiko pačiam sau. Juk aš mu- 
zikuoju retomis minutėmis, nutrauktomis nuo rimtesnių dalykų. 
Tu matei, koks aš užimtas Mano mažo ūkio priežiūra, bet iš to 
nedera spręsti, kad aš žmogus laisvas ir laimingas. Priešingai, aš 
didžiulio, baisaus, savanoriškai užsikrauto darbo vergas. Rašau 
knygą ir dirbu prie jos štai jau trisdešimt metų, bet kitas ir per 
šešiasdešimt jos neparašytų. Šis darbas reikalauja begalinių ty-- 
rinėjimų, nemigo naktų, nepajudinamos kantrybės ir pačių gi- 
liausių apmąstymų. Užtat, man atrodo, knyga privers apie save 
kalbėti. 

— O ar greit ji bus užbaigta? — paklausė Konsuela. 

— Ne taip greit, ne taip greit. ..— atsakė kanauninkas, steng- 
damasis pats nuo savęs nuslėpti, kad jis dar nepradėjo rašyti — 
Taigi, mes kalbėjome apie šito Bacho muziką... Ji baisiai sunki 
ir, be to, man atrodo labai keista. 

— O aš manau, jei jūs įveiktumėt savo išankstinę nuomonę, 
įsitikintumėt, kad Bachas — genijus; jis aprėpia, sujungia ir įkve- 
pia visus praeities ir dabarties pasiekimus. 

— Na gerai,— sutiko kanauninkas.— Jeigu taip, tai rytoj mes 
trise pamėginsime išsiaiškinti ką nors iš jo kūrinių. O dabar 
jums metas miegoti, o man — pasinerti į darbą. Bet rytdieną jūs 
praleisite pas mane, ar ne tiesa, tai nuspręsta? 

— Visą dieną — ko gero, daug, pone: mums reikia skubėti į 
Vieną. Bet visą rytą mes būsim jūsų paslaugoms. 

Kanauninkas užprotestavo, ėmė primygtinai prašyti, ir Kon- 
suela apsimetė pasiduodanti, nutarusi pagreitinti lėtą didingojo 
Bacho tempą, kad išeitų ne vėliau vienuoliktos ar dvyliktos va- 
landos. 

Kai iškilo nakvynės klausimas, karštas ginčas įsiliepsnojo ant 
laiptų tarp Brigitcs ir vyriausiojo kamerdinerio. Uolusis kamer- 
dineris, stengdamasis įtikti savo šeimininkui, paruošė jauniesiems 
muzikantams dvi puikutes celiukes neseniai suremontuotame pa- 
state, kurį užėmė kanauninkas ir jo svita. O Brigita, priešingai, 
atkakliai reikalavo apnakvindinti juos senojo vienuolyno apleis- 
tose celėse, nes toji pastato dalis nuo naujosios buvo atskirta tvir- 
tomis durimis ir stipriais skląsčiais. 

— Kaip! — šaukė ji savo spigiu balsu ant aidžių laiptų.— 
Jūs ruošiatės įkurdinti tuos valkatas mūsų pašonėje? Bet argi 
nematote iš jų veidų, iš jų drabužių, iš jų amato, kad tai čigonai, 

valkatos, maži plėšikai, kurie paspruks iš čia iki išauštant, pa- 
sigrobę mūsų sidabro indus! Ir dar nežinia, ar neužmuš jie mūsų 
pačių. 

— Užmuš! Šitie vaikai! — įjuokdamasis sušuko kamerdineris.— 
Jūs išsikraustėte iš proto, Brigita. Nors jūs sena ir sukriošusi, bet, 
ko gero, pati priversite juos pabėgti, vos tik parodžiusi jiems 
dantis. 

— Jūs pats senas ir sukriošęs, girdite! — įniršusi šaukė senė.— 
Sakau jums, jie čia nenakvos, aš to nenoriu! Juk su jais visą nak- 
tį akių nesumerksi! 

— Ir visai be reikalo: aš tvirtai įsitikinęs, kad tie vaikai ne 
daugiau už mane nori trukdyti jūsų gerbiamą miegą. Bet gana! 
Ponas kanauninkas įsakė man gerai pasirūpinti jo svečiais, ir aš 
neįkišiu jų į pilną žiurkių pirkią, kur košia vėjas. Galbūt jūs 
norite juos paguldyti ten ant plikų grindų“ 

— „Aš liepiau sodininkui pastatyti jiems dvi sulankstomas 10- 
vas. O jūs manote, kad tie plikšiai pripratę prie patalų? 

— Ir vis tiek šią naktį jie miegos ant patalų, kaip nori šei- 
mininkas. O aš, ponia Brigita, pripažįstu tik jo įsakymus. Leiskite 
man vykdyti mano pareigas ir atsiminkite, kad jūsų pareiga, taip 
pat kaip ir mano, paklusti, o ne įsakinėti. 

— Teisingai, Josifai! — juokdamasis tarė kanauninkas, pro 
praviras prieškambario duris girdėjęs visą tą ginčą.— O jūs, Bri- 
gita, eikite, paruoškite man batus ir palikite mus ramybėje. Iki 
pasimatymo, mano jaunieji draugai. Eikite paskui Josifą ir gerai 
miegokite. Tegyvuoja muzika! Tegyvuoja puiki rytdiena! 

Dar ilgai po to, kai mūsų keliauninkai įsitaisė savo puikiose 
celiukėse, jiems girdėjosi ekonomės burbėjimas, tarytum žiemos 
vėjas kaukė koridoriuose. O kai triukšmas, lydėjes iškilmingą 
kanauninko ėjimą miegoti, visiškai nutilo, Brigita ant pirštų galų 
priėjo prie jaunųjų svečių durų ir jas užrakino, greitai pasukusi 
kiekvienos spynos raktą. Jozefas, niekada gyvenime nesiilsėjęs 
tokioje nuostabioje lovoje, jau stipriai miegojo. Konsuela irgi 
pasekė jo pavyzdžiu, gerokai pasijuokusi širdyje iš Brigitos bai- 
mės. Tai ji, per savo kelionę drebėjusi iš baimės beveik visas 
naktis, dabar, savo ruožtu, vertė drebėti kitus. Ji galėjo sau pri- 
taikyti pasakėčią apie kiškį ir varles, bet aš nesiimu tvirtinti, kad 
ji žinojo Lafonteno pasakėčias. Tais laikais jų vertę ginčijo di- 
džiausi pasaulio protai: Volteras iš jų šaipėsi, o Frydrichas Didy- 
sis, mėgdžiodamas, kaip beždžionė, savo filosofą, taipogi žiūrėjo 
į jas su giliausia panieka. | 


LXXVIII 


Ankstų rytą Konsuela, išvydusi patekančią saulę ir išgirdusi 
linksmą daugybės paukščių, jau puotaujančių sode, klegesį, pa- 
bandė išeiti iš savo kambario, bet „areštas“ dar nebuvo atšauk- 
tas: ponia Brigita tebelaikė savo belaisvius užrakintus. Konsuela 

pamanė, kad tai, ko gero, gudrus kanauninko pramanas: trokš- 
damas visą dieną mėgautis muzika, jis visų pirma manė esant 
reikalinga pasirūpinti muzikantais. Jauna mergina, jausdamasi gu- 
vi ir drąsi vyrišku kostiumu, pažvelgė pro langą ir įsitikino, jog 
išlįsti pro jį nėra taip sunku, tuo labiau kad palei visą sieną ant 
tvirtų špalerių vijosi didelis vynuogienojas. Ir štai, lėtai ir atsaI- 
giai nulipusi, idant nesugadintų nuostabaus vienuolyno vynuo- 
gyno, ji pasijuto ant žemės ir nuėjo gilyn į sodą, sielos gilumoje 
juokdamasi iš Brigitos nuostabos ir nusivylimo, kai ji suvoks, kad 
visi jos apsidraudimai pasirodė beprasmiai. 

Konsuela vėl pamatė, dabar jau kitaip apšviestas, nuostabias 
gėles ir puošnius vaisius, kuriais vakar žavėjosi mėnulio šviesoje. 
Ryto dvelksmas ir aštrūs rožiniai besišypsančios saulės spinduliai 
suteikė šiems puikiems žemės kūriniams naujo žavesio. Vaisių 
paviršius atrodė atlasinis aksominis, krištoliniais lašais ant visų 
šakų kabojo rasa, nuo sidabrinių vejų kilo lengvas garas, lyg aist- 
ringas kvėpavimas žemės, geidžiančios pasiekti dangų ir susilieti 
su juo švelniame meilės polėkyje. Bet niekas šį slėpiningos aušros 
metą negalėjo lygintis su gėlių gaivumu ir grožiu, kai jos, dar 
drėgnos nuo nakties rasos, prasivėrė tarsi tam, kad aptiktų savo 
pačių nekaltybės lobius, išleistų subtiliausius savo aromatus. Tik 
pats pirmasis ir švarus saulės spindulys buvo vertas žvilgterėti 
į jas, akimirksniui apturėti jas. Kanauninko gėlynas suteiktų tikrą 
pasitenkinimą sodininkui mėgėjui, bet Konsuelai jis buvo per 
daug simetriškas, per daug tvarkingas. O vis dėlto penkiasdešim- 
ties rūšių rožės, reti ir žavūs hibiskusai, purpirinis šalavijas, įvai- 
riarūšės pelargonijos, malonų kvapą skleidžiančios daturos su gi- 
liomis taurelėmis, pripildytomis dievų ambrozijos, gracingais kle- 
maliais (jų rafinuotame nuode vabzdys, apsvaigęs iš palaimos, * 
randa mirtį), didingi kaktusai, ant gumburiuotų, įnoringai išlinku- 
sių stiebų demonstruojantys savo ryškius vainikėlius, ir dar tūks- 
tančiai retų, stebuklingų, niekada Konsuelos nematytų augalų, 
kurių pavadinimų ir tėvynės ji nežinojo, ilgam prikaustė jos dė- 
mesį. 

Stebėdama jų skirtingas savybes ir stengdamasi suvokti tuos 
jausmus, kuriuos, rodėsi, išreiškia kiekvieno povyza, ji ėmė ieš- 
koti ryšio tarp muzikos ir gėlių, siekdama suprasti kaip šie du 
pomėgiai dera kanauninko sieloje. Jai jau ir anksčiau ateidavo į 
galvą mintis, kad garsų harmonija kažkokiu būdu atliepia spalvų 
harmonijai. O pačia aukščiausia harmonija jai dingojosi aroma- 
tas. Tą minutę, paskendusi miglotose saldžiose svajonėse, Konsu- 
ela tarsi girdėjo balsus, kylančius iš kiekvieno žavaus vainikėlio, 
balsus, pasakojančius apie poezijos paslaptis jai iki šiol nežinoma 
kalba. Rožė kalbėjo apie aistringą meilę, lelija — apie dangišką 
skaistumą, prašmatni magnolija — apie tyrus nekalto išdidumo 
malonumus, o smulkutė našlaitė šnabždėjo apie paprasto, kuklaus 
gyvenimo džiaugsmus. Kai kurios gėlės garsiai ir valdingai skel- 
bė: „Aš graži ir viešpatauju“. Kitos šlamėjo vos suprantamai, bet 

tokiu švelniu, į sielą besiskverbiančiu balsu: ,,Aš maža ir myli- 
ma', ir visos kartu lingavo į taktą ryto vėjeliui, sudarydamos 
neregimą Chorą, kuris pamažu tilo tarp nuolankių žolių ir lapijos, 
trokštančios suvokti paslaptingą vyksmo prasmę. 

Ir staiga šią idealią harmoniją, šią žavią kontempliaciją su- 
trikdė veriantys, baisūs, skausmingi žmonių riksmai, ataidintys iš 
už medžių guoto, slepiančio vienuolyno aptvarą. Įkandin kaimo 
tyloje nutykstančių riksmų pasigirdo karietos dardėjimas, po to 
karieta, matyt, sustojo ir kažkas ėmė bilsnoti į ketinių pinučių 
vartus, esančius šioje sodo pusėje. Bet arba namuose dar visi mie- 
gojo, arba niekas nenorėjo atsiliepti, tik atvykėliai ilgai tuščiai 
beldė, o veriantys moteriški riksmai, pertraukiami energingų vy- 
ro, besišaukiančio pagalbos, keiksmų, dužo į bejausmes akmeni- 
nes sienas, iššaukdami jose ne didesnį atbalsį nei už jų gyvenan- 
čių žmonių širdyse. Visi fasado langai buvo taip gerai užkamšyti, 
idant saugotų kanauninko miegą, kad nė vienas garsas negalėjo 
prasiskverbti pro ištisines ąžuolo langines, apkaltas ašutų šikšna. 
Tarnai, užsiėmę vidiniame kieme anapus namo, negirdėjo riks- 
mų, o šunų sodyboje nebuvo: kanauninkas nemėgo šių įkyrių saI- 
gų, kurie, apsaugos nuo vagių pretekstu, drumsčia šeimininkų 
ramybę. Konsuela pabandė patekti į namą, kad praneštų apie 
atvykėlius, atsidūrusius, matyt, vargingoje padėtyje, bet visa 
buvo taip stipriai uždaryta, kad ji šios Minties atsisakė ir jaudin- 
damasi puolė prie pinučių vartų, nuo kurių sklido triukšmas. 

Kelioninė karieta, iki viršaus prikrauta bagažo ir papilkėjusi 
nuo ilgos kelionės dulkių, stovėjo prieš pagrindinę sodo alėją. 
Foreiteriai, nulipę nuo arklių, stengėsi išjudinti nesvetingus var- 
tus, o iš karietos vis sklido dejonės ir skundai. 

— Atidarykit, jei jūs krikščionys! — sušuko pribėgusiai Kon- 
suelai.— Čia miršta dama! | 

— Atidarykit! — suriko, persisvėrusi per karietos langą, mo-. 
teris, kurios veidas Konsuelai nebuvo pažįstamas, bet kurios ve- 
necijietiška tartis pribloškė ją.— Mano ponia mirs, jeigu jai tuč- 
tuojau nesuteiks prieglaudos. Atidarykit, jei jūs nesate žvėrys! 

Konsuela, negalvodama apie savo protrūkio pasekmes, puolėsi 
atidaryti vartų, bet ant jų kabojo didžiulė spyna, kurios raktas 
tikriausiai buvo tetulės Brigitos kišenėje. Skambutis, šitrinės spy- 
ruoklės sustabdytas, taip pat neveikė. Šioje ramioje ir padorioje 
šalyje tokios atsargumo priemonės buvo ne nuo vagių, 0 nuo 
triukšmo ir neramumų, sukeliamų per vėlyvų arba per ankstyvų 
lankytojų. Nepaisant didelio troškimo padėti, Konsuela buvo be- 
jėgė ką nors padaryti ir su kartėliu klausėsi kambarinės plūdi- 
“ mosi, kuri, kreipdamasi į savo šeimininkę, nekantriai šūkčiojo 
venecijietiškai: 

— Kvailys! Nevykęs berniūkštis! Vartų atidaryti negali! 

Vokiečiai foreiteriai, kantresni ir ramesni, stengėsi padėti Kon- 
suelai, bet taip pat nesėkmingai. O čia serganti dama, persisvė- 
rusi per karietos langą, laužyta vokiečių kalba garsiai sušuko: 

— Ach! Velnias tave griebtų! Na bėk gi pas ką nors, kad ati- 
darytų, niekingas gyvuly! 

Toks energingas damos kreipinys nuramino Konsuelą dėl ga- 
limos greitos įos mirties. „Jeigu ji ir yra arti mirties, tai tik prie- 
vartinės ',— pagalvojo mergina ir venecijietiškai kreipėsi į keliau- 
ninkę, nes tai, kad dama, kaip ir jos kambarinė, buvo venecijie- 
tės, nekėlė jokios abejonės: 

— Aš nesu iš šio namo, mane čia priglaudė tik nakčiai. Pasi- 
stengsiu pažadinti šeimininkus, nors to taip greitai ir lengvai 
nepadarysi. Nejaugi, ponia, jūs esate tokiame pavojuje, kad ne- 
galite bent kiek palaukti? 

— Aš gimdau, kvaily! — suūkliegė keliauninkė— Aš negaliu 
laukti! Bėk, šauk, viską laužk, bet atvesk žmonių ir padėk man 

Ji vėl ėmė s Elykti, O Konsuelai suvirpėjo keliai: šitas veidas, 
šis balsas, jai buvo pažįstami. 

— Koks jūsų šeimininkės vardas? — paklausė ji kambarinės. 

— O koks tavo reikalas? Bėk gi, netikėli! — ištarė galvos ne- 
tekusi tarnaitė.— Jeigu delsi, nieko iš mūsų negausi! 

— Man iš jūsų nieko ir nereikia, — su įkarščiu atrėžė Konsu- 
ela,— aš tik noriu žinoti, kas jūs. Jeigu jūsų ponia muzikantė, 
ją priims čia be jokių kalbų, o ji, jeigu neklystu, garsi daini- 
ninkė! 

— Eik, berniuk,— tarė gimdyvė, akimirkomis tarp sąrėmių 
randanti jėgų būti šaltakrauje ir energinga.— Tu neapsirikai. Eik, 
pasakyk šio namo gyventojams, kad garsioji Korila gali numirti, 
jeigu kokia nors krikščioniška siela arba menininko siela nepa- 
gailės jos tokioje padėtyje. Aš sumokėsiu... pasakyk, kad dos- 
niai sumokėsiu. Sofija, — kreipėsi ji į kambarinę,— liepk paguldy- 
ti mane ant žemės; aš kankinsiuos mažiau, gulėdama ant kelio 
negu šioje pragaro karietoje. 

Konsuela jau dūmė prie namo, tvirtai nusiteikusi pakelti baisų 
triukšmą ir kas bebūtų prasiveržti pas kanauninką. Ji jau nemanė 
stebėtis arba jaudintis dėl keisto atsitiktinumo, atvedusio čionai 
jos varžovę, visų jos nelaimių kaltininkę. Ji tenorėjo vieno — 
padėti jai. Belstis Konsuelai nebeprireikė, ji sutiko Brigitą — ka- 
nauninko namų ekonomę, išgirdusi šūksmus, ji išėjo iš namo ly- 
dima sodininko ir kamerdinerio. 

— Nieko sau istorija, nėra ką sakyti! — rūsčiai ištarė senutė, 
kai Konsuela išdėstė jai reikalo esmę.— Neikite ten, Andreasai, 
nesijudinkit iš vietos ir jūs, pone sodininke. Argi jūs nematote, 
kad viskas tų banditų yra tyčia sumanyta, kad mus apiplėštų ir 
užmuštų? Aš šito laukiau. Šis aliarmas — gudrybė! Piktadarių gau- 
ja šmirinėja aplink namą, o tuo metu tie, kuriuos mes priglaudė- 
me, po kilnumo priedanga mėgina įvesti juos pas mus. Bėkite 
ginklų, ponai, ir būkite pasiruošę pribaigti šią apsimetusią ūsuo- 
tą ir kelnėtą gimdyvę. Na gerai! Tegu tai netgi gimdyvė. Saky- 
kim! Ji mano mūsų namą esant ligonine, ar ką? Mes neturime čia 

pribuvėjos, aš pati nieko neišmanau tokiuose reikaluose, o ponas 
kanauninkas nemėgsta naujagimių klyksmo. Kaipgi dama galėjo 
leistis į kelionę, žinodama, kad jai laikas gimdyti? O jei jau taip 
padarė, tai kas kaltas? Ar mes galime padėti jai atsikratyti skaus- 
mų? Tegul gimdo savo karietoje: ten jai bus ne blogiau negu 
pas mus, kur niekas nėra pritaikyta tokiai nelauktai dovanai. 

Šiuos žodžius, pradėtus Konsuelai, Brigita niurnėdama tęsė, kol 
jie ėjo alėja, ir baigė prie vartų — jau Korilos kambarinei. 

Tuo metu kai keliauninkės po bergždžių derybų su nenuolan- 
kia namų valdytoja ėmė priekaištauti, burnoti ir netgi keiktis, 
Konsuela, kliaudamasi kanauninko gerumu ir jo meile muzikai, 
įsmuko į namą. Veltui ieškojo ji šeimininko kambario — tik pa- 
klydo didžiuliame pastate su nežinomais perėjimais. Pagaliau su- 
tiko Haidną, kuris ieškojo jos, ir šis pasakė matęs, kaip kanau- 
ninkas nuėjo link oranžerijos. Jie abu pasuko tenai ir netrukus 
pamatė skliautuotoje jazminų alėjoje garbingąjį šeimininką: jis 
"ėjo priešais giedru ir linksmu, kaip šios puikios rudens dienos ry- 
tas, veidu. Pažvelgusi į gerai nusiteikusį kanauninką, vaikštinė- 
jantį su savo jaukiu dygsniuotu vatiniu chalatu takeliais, kur jo 
švelni koja, mindama smulkų, grėbliu išlygintą smėlį, negalėjo 
užkliūti nė už vieno akmenėlio, Konsuela visiškai įsitikino tuo, 
kad toks laimingas žmogus, žmogus su švaria sąžine, patenkinęs 
visus savo norus, patirs palaimą, galėdamas atlikti gerą darbą. 
Bet vos ji prašneko, mėgindama persakyti vargšės Korilos prašy- 
mą, pasirodė Brigita ir ją pertraukė. 

— Ten prie vartų, — pradėjo senė, — valkata, teatro daininin- 
kė. Ji apsimeta garsenybe, o išvaizda jos ir šnekėjimas pasilei- 
dusios mergos. Ji įtikinėja, kad tuoj pat gimdys, o pati šaukia ir 
barasi, lyg trisdešimt velnių, kartu paėmus. Nori gimdyti mūsų 
namuose. Pagalvokit, ar tai jums tinkamas reikalas? 

Kanauninko pasidygėjimo gestas reiškė atsisakymą. 

— Pone kanauninke,— kreipėsi į jį Konsuela,— kas bebūtų, 
ši moteris kenčia, jos gyvybė, galimas dalykas, pavojuje, taip pat 
kaip ir nekalto sutvėrimo, kurį Dievas kviečia į šį pasaulį, gy- 
vybė, ir religija įpareigoja jus priimti jį krikščioniškai ir tėviš- 
kai. Juk tiesa, jūs nepaliksite nelaimingosios, neleisite, kad ji pra- 
žūtų, dejuodama prie jūsų durų? 

— O ką, ar ji ištekėjusi? — šaltai paklausė kanauninkas, po 
minutės apmąstymų. | 

— To aš nežinau, galbūt ir ištekėjusi. Bet kas iš to? Dievas 
siunčia jai laimę būti motina. Jis vienintelis turi teisę ją teisti... 

— Ji pasakė savo vardą, pone kanauninke,— energingai įsi- 
terpė Brigita, — jūs turėtumėt ją pažinoti, jūs bičiuliaujatės su vi- 
sais Vienos komediantais. Ją vadina Korila. 

— Korila! — sušuko kanauninkas.— Ji lankydavosi Vienoje, ir 
aš esu daug apie ją girdėjęs. Kalbama, kad ji turi nuostabų balsą. 

— Tai štai, vardan jos nuostabaus balso įsakykite atidaryti 

vartus! JI guli ant žemės, tiesiog ant kelio,— reikalavo Konsu- 
ela. 

— Bet juk tai laisvo elgesio moteris, — prieštaravo kanaunin- 
kas.— Prieš dvejus metus Vienoje ji turėjo skandalingą istoriją. 

— Daugelis ir taip pavydi jūsų beneficijai, pone kanaunin- 
ke,— tęsė Brigita.— Jeigu puolusi moteris pagimdys jūsų namuo- 
se... patikėkit, niekas neįžiūrės tame atsitiktinumo, o dar ma- 
žiau — kilniadvasiškumo. Jūs žinote, kad kanauninkas Herbertas 
pretenduoja į jubiliejinio kanauninko vardą ir jau yra atėmęs iš 
vieno jauno šventiko valdas tuo pretekstu, jog tas atseit pralei- 
dęs bažnytines apeigas dėl vienos damos, kuri visados tuo laiku 
eidavo pas įį išpažinties. Pone kanauninke, tokią beneficiją, kaip 
jūsų, lengva prarasti, bet sunku įsigyti. 

ie žodžiai padarė kanauninkui netikėtą ir lemtingą poveikį. 
Jis juos gerai įsidėjo į galvą, nors ir dėjosi beveik neišgirdęs jų. 

— Už dviejų šimtų žingsnių nuo čia yra užvažiuojamieji nak- 
vynės namai, — tarė jis, — tegul šią damą nuveža tenai. Ji ten ras 
viską, ko jai reikia, ir ten jai bus daug patogiau ir padoriau negu 
viengungio namuose. Eikite, pasakykite jai tai, Brigita, ir, prašau 
jūsų, padarykite tai mandagiai, kaip galima mandagiau. Parody- 
kite foreiteriams, kur yra užvažiuojamasis kiemas. O jūs, mano 
vaikai, — kreipėsi jis į Konsuelą ir Jozeią— eime su manimi nag- 
rinėti Bacho fugos, kol mums paruoš pusryčius. 

— Pone kanauninke,— jausmingai pradėjo Konsuela,— nejau- 
gi jūs apleisite. .. | 

— Ach! — sušuko nusivylęs kanauninkas.— Sunyko pati gra- 
žiausia iš mano volkamerijų! Juk sakiau sodininkui, kad jis per 
mažai ją laisto. Pats rečiausias, pats įstabiausias mano sodo au- 
sodininką, aš jį išbarsiu. 

— Pirmiausia aš nuvarysiu nuo mūsų vartų garsiąją Korilą,— 
atsakė nueidama Brigita. | 

— Ir jūs su tuo sutinkate? Jūs taip liepiate, pone kanaunin- 
ke? — sušuko pasipiktinusi Konsuela. 

— Aš negaliu kitaip pasielgti, — atsakė jis trumpai, — bet bal- 
se pasigirdo nepalaužiamas tvirtumas,— ir prašau daugiau nebe- 
kalbėkime apie tai. Eime, aš jūsų laukiu, pradėsime muzikuoti! 

— Jokios muzikos mums čia nebegali būti! — atsiliepė susi- 
jaudinusi Konsuela.— Jūs bejausmis žmogus ir ne jums suprasti 
Bachą. Težūnie jūsų gėlės ir jūsų vaisiai! Tegul sunyksta nuo 
šalčio jazminas ir jūsų gražiausi medžiai! Ši derlinga žemė, duo- 
danti jums visko taip gausiai, teneišaugina daugiau nieko, nebent 
dygliakrūmius, nes jūs beširdis, jūs pasisavinate dangaus gėry- 
bes ir nemokate jų panaudoti svetingumo labui! 

Konsuelai kalbant, palaužtas kanauninkas dairėsi aplinkui, 
tarsi bijodamas, kad dangaus prakeiksmas, kurio šaukėsi ši lieps- 
ninga siela, nekrįstų ant jo brangių volkamerijų ir mylimų plu- 
kių. Viską išsakiusi, Konsuela puolė prie vartų — jie kaip ir anks- 

čiau buvo užrakinti, — pralindo pro juos ir nuėjo paskui Korilos 
karietą, patraukusia žingine link vargingos smuklės, kurią ka- 
nauninkas visai nepagrįstai pavadino užvažiuojamais nakvynės 
namais. 


LXXIX 


Jozefas Haidnas jau priprato paklusti netikėtiems savo drau- 
gės sprendimams, bet, apdairesnis ir ramesnis už Konsuelą, jis 
ją pasivijo tik po to, kai sulakstė į namą kelionmaišio, natų, o 
svarbiausia — smuiko, egzistavimo šaltinio, ramintojo ir linksmo 
jų kelionės palydovo. Korilą paguldė ant vokiečių smuklėse įpras- 
tos bjaurios lovos, tokios trumpos, kad arba galva, arba kojos 
turėjo stirksoti išsikišusios. Nelaimė, toje varganoje pirkelėje 
nebuvo moterų: šeimininkė išėjo lankyti šventų vietų už šešių 
ljė, o tarnaitė išginė karvę į ganyklą; namuose tebuvo senis ir 
berniukas. Greičiau nusigandę negu apsidžiaugę, atvykus tokiai 
turtingai keliauninkei, jie atvykėlių žinion atidavė visus savo na- 
mus, negalvodamį apie atlyginimą, kurį už tai galėjo gauti. Senis 
buvo kurčias; vaikui teko eiti pribuvėjos į gretimą kaimą, esan- 
čio beveik už viso ljė; foreiteriai labiau rūpinosi savo arkliais, 
kurių nebuvo kuo pašerti, negu keleive, ir pastaroji, palikta prie- 
žiūrai kambarinės, galutinai netekusios galvos ir šaukusios beveik 
taip pat garsiai kaip jos ponia, skardino orą dejonėmis, panašio- 
mis greičiau į liūtės riaumojimą negu moters aimanas. 

Konsuela, apimta siaubo ir užuojautos, nusprendė nepalikti ne- 
laimingosios. 

— Jozefai,— tarė ji savo bičiuliui, — grįžk pas kanauninką, 
nors ir blogai tas tave sutiktų: nedera būti išdidžiam, kai prašai 
dėl kitų. Pasakyk jam, kad čia reikia atsiųsti baltinių, stipraus 
vyno, čiužinių, antklodžių — žodžiu, visko, kas reikalinga ligo- 
niui. Pakalbėk su juo švelniai, bet ryžtingai, ir pažadėk, jei pri- 
Ieiks, kad mes ateisime pas jį groti ir dainuoti, kad tik jis pa- 
dėtų tai Moteriai. 

Jozefas iškeliavo atgal, o vargšei Konsuelai ne savo valia te- 
ko būti bjaurios scenos liudininke, kai moteris be tikėjimo ir šir- 
dies, piktžodžiaudama ir laidydama prakeiksmus, kenčia šventas 
motinystės kančias. Išmintinga ir devobaiminga mergina drebėjo, 
regėdama kančias, kurių niekas negalėjo sumažinti, nes vietoj 
švento džiaugsmo ir pamaldaus lūkesio Korilos širdis buvo kupi- 
na pykčio ir kartėlio. Ji be perstojo keikė savo likimą, kelionę, 
kanauninką su jo ekonome ir netgi kūdikį, kurį rengėsi pagim- 
dyti. Ji buvo tokia grubi savo kambarinei, kad tai viskas krito 
iš rankų. Pagaliau, visai netekusi savitvardos, Korila jai sušuko: 

— Na, palauk, aš irgi taip pat tavimi rūpinsiuos, kai ateis 
tavo eilė! Juk puikiai žinau, kad tu irgi nėščia, ir nusiųsiu gim- 
dyti tave į ligoninę. Dink man iš akių! Tu tik trukdai man ir er- 
zini. 

Sofija, įniršusi ir apimta nevilties, verkdama išbėgo iš kamba- 
rio, o Konsuela, pasilikusi viena su Andzoleto ir Dzustinjanio my- 
limąja, pabandė ją nuraminti ir palengvinti jos kančias. Nirštanti 
ir kenčianti pragaro kančias, Korila visgi išlaikė kažkokią žvė- 
rišką drąsą, laukinę jėgą, kurioje matėsi visas jos ugningos, 
sveikos prigimties nuodėmingumas. Kai skausmai minutėlei at- 
lėgdavo, ji vėl tapdavo žvali ir netgi linksma. 

— Velnias griebtų! — staiga kreipėsi ji į Konsuela, visai jos 
nepažindama, nes anksčiau ją matė tik iš tolo arba scenoje su 
kostiumais, visai nepanašiais į tą, kuriuo vilkėjo dabar — tai bent 
nuotykis! O juk daugelis manimi nepatikės, kai papasakosiu, kad 
pagimdžiau smuklėje su tokiu daktaru kaip tu. Tu panašus į či- 
goniuką su savo tamsiu snukučiu ir didžiulėmis juodomis aki- 
mis. Kas tu? Iš kur atsiradai? Kaip čia atsidūrei? Ir kodėl mane 
slaugai? Ach, ne, neatsakyk man, aš vis tiek neišgirsiu, per daug 
kenčiu! Ach, misera, me!!' Kad tik nenumirčiau! O ne, aš nenu- 
mirsiu! Nenoriu mirti. Čigoniuk, juk tu nepaliksi manęs? Ne- 
išeik! Neišeik! Neleisk man numirti! Girdi? - 

Ir vėl atsinaujindavo skausmai, pertraukinėjami naujų piktžo- 
džiavimų. 

— Prakeiktas kūdikis! — šaukė ji.— Taip ir išplėščiau tave iš 
įsčių ir nusviesčiau kuo toliau! 

— Och, ne! Nekalbėkite taip, — sušuko Konsuela, pašiurpusi iš 
siaubo.— Jūs būsite motina, būsite laiminga ir, kai pamatysite 
savo kūdikį, nesigailėsite kentėjusi. 

— Ašė — su ciniškuų šaltakraujiškumu ištarė Korila.— Tu įsi- 
vaizduoji, kad aš mylėsiu šitą kūdikį? Ach! Kaip tu klysti! Didelė 
laimė būti motina, nieko nepasakysi! Tarsi nežinočiau, ką tai reiš- 
kia: kankintis gimdant, dirbti, kad pamaitintum tuos nelaiminguo- 
sius, kurių nepripažįsta tėvai, matyti, kaip jie patys kenčia, ne- 
žinoti, ką su jais daryti, kentėti, juos pametus. .. juk galų gale 
visgi juos myli... Bet šito aš nemylėsiu. Prisiekiu Dievu! Aš jo 
neapkęsiu, kaip neapkenčiu jo tėvo! .. 

Bet išorinis kartus Korilos abejingumas neišlaikė vis smarkes- 
nių kančių, ir ji, apimta įniršio, sukelto žiaurių skausmų, suriko: 

— Ach! Prakeiktasis! Lai būna jis triskart prakeiktas, to kū- 
dikio tėvas! 

Ji duso ir, švokšdama nesuprantamus garsus, suplėšė į gabalė- 
lius skarelę, kuri dengė jos putlią krūtinę, kunkuliuojančią nuo 
kančių ir pykčio. Sugriebusi Konsuelą už rankos ir iš skausmo 
mėšlungiškai suleidusi į ją nagus, ji ne išrėkė, o greičiau su- 
riaumojo: 

— Lai būna jis prakeiktas! Prakeiktas! Prakeiktas! Niekšingas, 
nedoras Andzoletas! 

Tuo momentu grįžo Sofija ir po ketvirčio valandos, įsigudri- 
nusi priimti savo ponios kūdikį, metė Konsuelai ant kelių pirmą 
pasitaikiusį teatrinio garderobo skudurą, ištrauktą iš greitosiomis 

" Ach, aš nelaiminga! (it.) 

atidarytos skrynios. Tai buvo butaforinis apsiaustas iš išblukusio 
atlaso, apsiūtas paauksuota juostele. Į tuos improvizuotus vys- 
tyklus kilni, išmintinga Alberto sužadėtinė suvystė Andzoleto ir 
Korilos vaiką. 

— Na, sinjora, nusiraminkite,— nuoširdžiai tarė vargšė kam- 
barinė,— pagimdėte sėkmingai ir turite puikią mažą dukrelę. 

— Mergaitė ar berniukas — man vis tiek, bet aš nebesikanki- 
nu, — atsakė Korila, keldamasi pasiremdama alkūne ir netgi ne- 
žiūrėdama į kūdikį. — Paduok man didelę stiklinę vyno! 

Jozefas kaip tik atnešė nuo kanauninko vyno, ir dargi paties 
geriausio. Kanauninkas kilniai įvykdė Konsuelos prašymą ir grei- 
tai ligonė su kaupu turėjo visko, ko tokiais atvejais reikia. Korila 
tvirta ranka pakėlė jai paduotą sidabro taurę ir ištuštino ją, ta- 
rytum užkietėjusi markitantė; paskui, atsilošusi į minkštas ka- 
nauninko. pagalves, nerūpestingai užsnūdo, kas būdinga geleži- 
niam organizmui ir ledinei širdžiai. Kol ji miegojo, kūdikį kaip 
reikiant suvystė, o Konsuela nuėjo į gretimą pievą avies, kuri ir 
tapo pirmąja naujagimės žindyve. Kai motina atsibudo, liepė So- 
fijai padėti jai pasikelti ir, išgėrusi dar stiklinę vyno, minutę susi- 
mąstė. Konsuela, laikydama ant rankų vaiką, laukė prabundant 
motiniško švelnumo, bet Korila galvojo visai apie ką kita. Pa- 
ėmusi do, ji rimtu veidu išdainavo do mažor gamą dviem okta- 
vomis ir suplojo delnais. 

— Bravo, Korila! — sušuko ji.— Tavo balsas nė kiek nenuken- 
tėjo, gali gimdyti, kiek tik užsimanysi! 

Paskui nusikvatojo, pabučiavo Sofiją ir, nusimovusi nuo savo 
rankos deimantinį žiedą, užmovė jai ant piršto, 

— Tai atlyginimas už keiksmus, kuriais apipyliau tave,— tarė 
ji. — O kur mano mažoji beždžioniukė? Ach! Dieve mano! — su- 
šuko ji, pažvelgusi į kūdikį. — Ji blondinė, ji panaši į jį! Na, tuo . 
blogiau jai! Vargas jai! Nekraustyk tiek skrynių, Sofija! Ką tu 
galvojiė Nejaugi pamanei, kad aš čia pasiliksiu? Kur gi ne! Tu 
kvailė ir nežinai, kas yra gyvenimas. Aš pasirengusi ryt pat leis- 
tis kelionėn. Ach, čigoniuk, tu laikai kūdikį visai kaip moteris. 
Kiek tau duoti už rūpinimąsi manimi ir vargus? Žinai, Sofija, man- 
niekuomet geriau netarnavo, niekuomet taip gerai manes neslau- 
gė. Vadinasi, tu iš Venecijos, drauguži? Ar tau teko girdėti mane 
dainuojant? 

Konsuela nieko neatsakė, o, beje, jos vis tiek nebūtų klau- 
sęsi. Korila jai sukėlė pasibjaurėjimą. Ji padavė kūdikį ką tik 
sugrįžusiai smuklės tarnaitei, kuri atrodė gera moteris, po to 
pašaukė Jozefą, ir jie kartu grįžo į vienuolyno sodybą. 

Aš neprižadėjau kanauninkui atvesti jus pas jį, — tarė Jozefas 
einant.— Atrodo, jis susigėdęs savo elgesio, nors stengėsi būti 
malonus ir netgi linksmas; kad ir koks egoistiškas, jis nėra piktas 
žmogus ir parodė nuoširdų džiaugsmą, siųsdamas Korilai visa, ko 
jai galėjo prireikti. 

Pasaulyje tiek rambių ir bjaurių žmonių, — atsakė Konsuela,— 
kad silpnos dvasios žmonės turi kelti greičiau gailestį negu pasi- 
bjaurėjimą. Aš noriu užglostyti savo įžūlius žodžius vargšui ka- 
nauninkui, ir kadangi Korila nenusiminė ir, kaip sakoma, motina 
ir vaikas jaučiasi gerai, o mūsų kanauninkas tam pagelbėjo kiek 
galėjo, nepastatydamas į pavojų savo brangiosios beneficijos, aš 
noriu jam atsidėkoti. Be to, turiu savų priežasčių pasilikti čia iki 
Korilos išvykimo. Jas aš tau pasakysiu rytoj. 

Pasirodė, kad Brigita išėjusi į kaimyninę fermą, ir Konsuela, 
pasirengusi drąsiai stoti prieš šį cerberį, labai apsidžiaugė, kad 
juos pasitiko geras, paslaugus Andreasas. 

— Prašome, prašome užeiti, mano bičiuliai! — sušuko jis, lydė- 
damas juos į savo šeimininko kambarius.— Ponas kanauninkas 
apimtas baisios melancholijos. Jis beveik nieko nevalgė per pus- 
ryčius ir tris kartus buvo nubudęs ilsėdamasis po pietų. Šiandien 
jis turėjo du didelius nusivylimus: žuvo jo geriausioji volkamerija 
ir neteko vilties pasiklausyti muzikos. Laimė, jūs sugrįžote ir, 
vadinasi, vienu nusivylimu sumažėjo. 

— Iš ko jis šaiposi — iš mūsų ar iš savo šeimininko? — pa- 
klausė Konsuela Jozefo. 

— Ir iš jo, ir iš mūsų! — atsakė Haidnas.— Kad tik kanaunin- 
kas ant mūsų nepyktų, ir mes tuomet maloniai praleisime laiką. 

Kanauninkas ne tik ant jų nepyko, bet, priešingai, sutiko juos 
išskėstomis rankomis, išreikalavo, kad jie papusryčiautų, ir pas- 
kui kartu su jais atsisėdo prie klavesino. Konsuela išmokė jį 
suprasti ir įvertinti nuostabius didžiojo Bacho preliudus, o kad 
galutinai sugrąžintų jam gerą nusiteikimą, sudainavo geriausius 
savo Iepertuaro dalykus, nekeisdama balso ir nelabai jaudinda- 
masi, kad kanauninkas gali atspėti jos lytį ir amžių. Jis, matyt, 
buvo linkęs nieko neatspėti ir su pasimėgavimu svaiginosi tuo, 
ką girdėjo. Jis iš tiesų aistringai mėgo muziką, ir jo susižavėji- 
me buvo tiek tikro nuoširdumo, kad Konsuela nenorom pasijuto 
sujaudinta. 

— Ach! Brangus vaike! Kilnusis vaike! Laimingasis vaike! — 
šūkčiojo gerulis su ašaromis akyse.— Tu šią dieną pavertei lai- 
mingiausia mano gyvenimo diena! Bet kas bus man dabarė Nel 
Aš neturėsiu jėgų pakelti tokios laimės netektį ir nudžiūsiu iš 
ilgesio. Daugiau nebegalėsiu muzikuoti: mano sieloje pasiliks 
idealas, ir aš visą laiką jo ilgėsiuos. Ir man niekas nebebus mie- 
la, netgi mano gėlės... 

— Ir visiškai be reikalo, pone kanauninke,— atsakė Konsu- 
ela,— jūsų gėlės dainuoja geriau už mane. 

— Ką tu sakai? Mano gėlės dainuoja? Aš niekada negirdė-- 
jau. 
— O todėl, kad jūs niekuomet jų nesiklausėte. O aš šį rytą 
klausiausi jų, suvokiau jų paslaptį, pajutau jų melodiją. 

— Keistas tu vaikas! Nepaprastas! — sušuko kanauninkas, su 
tėviška išmintimi glostydamas tamsias Konsuelos garbanas.— Tu 

apsirengęs kaip vargšas, o vertas visokiausios pagarbos. Bet pa- 
sakyk man, kas tu? Kur išmokai to, ką žinai? 

— Atsitiktinumas, gamta, pone kanauninke. 

— Och! Tu mane apgaudinėji,— šelmiškai tarė kanauninkas, 
kuris visuomet turėjo atsargoje šmaikštų žodelį — Tu tikriausiai 
kokio nors Kafarelio arba Farinelio sūnus! Bet paklausykit, mano 
vaikai, — staiga pagyvėjęs, kuo rimčiausiai pridūrė jis, — aš ne- 
noriu su jumis skirtis. Aš apsiimu jumis rūpintis, pasilikite su 
manimi. Turiu turto, pasidalinsiu juo su jumis. Aš jums tapsiu 
tuo, kuo Gravina buvo Metastazijui. Tai bus mano laimė, mano 
garbė. Susiekite savo likimą su manuoju, tam jums tereikia tapti 
jaunesniaisiais vienuoliais. Aš išsirūpinsiu jums geras benetficijas, 
o po mano mirties jums kaip palikimas atiteks neprastos san- 
taupos, kurių aš visai neketinu palikti tai pikčiurnai Brigitai. 

Tuo metu, kai kanauninkas kalbėjo, staiga įėjo Brigita ir iš- 
girdo paskutinius jo žodžius. 

— O aš neketinu ilgiau jums tarnauti, — spigiai sušuko ji, 
verkdama iš įtūžio,— gana aukojau savo jaunystę ir savo repu- 
taciją nedėkingam šeimininkui! 

— Savo reputaciją? Savo jaunystę? — pašaipiai pertraukė ją 
kanauninkas, nė kiek nesumišęs.— Na, tu sau pataikauji, mieloji 
sesute, tavo „jaunystė“ saugo tavo reputaciją! 

— Taip, taip, tyčiokitės,— paprieštaravo ji.— Bet pasiruoškite 
atsisveikinti su manimi. Aš šią pat minutę paliksiu namus, kur 
negaliu įvesti jokios tvarkos, jokio padorumo. Aš norėjau jums 
sutrukdyti kvailioti, švaistyti jūsų turtą, žeminti jūsų luomą, bet 
matau, kad visa tai nereikalinga. Jūsų charakterio neturėjimas ir 
nelaiminga žvaigždė veda jus į pražūtį, ir pirmieji jums po ran- 
ka pasitaikę komediantai taip mikliai suka jums galvą, kad tik 
žiūrėk kaip apiplėš jus. Senų seniausiai kanauninkas Herbertas 
kviečiasi tarnauti pas jį ir siūlo kur kas geresnes sąlygas negu 
jūsų. Aš pavargau nuo visko, ką čia matau. Atsiskaitykite su 
manimi! Daugiau nė vienos nakties nepraleisiu po jūsų pastoge. 

— Tai štai iki ko priėjome,— ramiai tarė kanauninkas.— Na 
gerai, Brigita, tu padarysi man didelį malonumą, jei tik nepersi- 
galvosi! Aš niekuomet nieko nevariau, ir man atrodo, jei pats 
velnias pas mane tarnautų, aš jo neišprašyčiau už durų, toks esu 
geraširdis. Bet jei velnias panorėtų su manimi išsiskirti, palinkė- 
čiau jam gero kelio ir atlaikyčiau mišias jam išėjus. Tad eiki, 
dėkis savo daiktus, Brigita; o dėl atsiskaitymo, tai, mano mieloji, 
pati tą padaryk. Imk viską, ko panorėsi, ką aš valdau, tik grei- 
čiau nešdinkis iš čia! 

— Ach, pone kanauninke,— tarė Haidnas, sujaudintas tos na- 
mų scenos — jūs dar pasigailėsite senos tarnaitės, juk ji, kaip 
matyti, labai prie jūsų prisirišusi. . 


— Ji prisirišusi prie mano beneficijos, — atsakė kanaunin- 
kas, — o aš gailėsiuos tik jos kavos. 

— Jūs priprasite apsieiti be skanios kavos, pone kanauninke,— 
tvirtai pareiškė griežtoji Konsuela,—ir gerai padarysite. O tu, 
Jozetai, tylėk ir nieko nesakyk jai apginti. Aš jai viską į akis 
pasakysiu, todėl kad viskas tiesa. Ji pikta ir kenkia savo šei- 
mininkui. Pats jis geras žmogus, gamta sukūrė jį kilnų ir didžia- 
dvasį, o ši moteris daro jį egoistišką. Ji slopina gerus jo dvasios 
polėkius, ir jeigu jis ją pasiliks, tai taps toks pat rambus, toks 
pat nežmoniškas kaip ji. Atleiskite, pone kanauninke, kad taip 
su jumis kalbu. Jūs tiek privertėte mane dainuoti ir savo susi- 
žavėjimu mane taip sujaudinote, kad aš galbūt ne visai val- 
dausi, ir jeigu dabar jaučiuosi nelyginant apsvaigusi, tai jūsų 
kaltė. Bet žinokite, žmogus, apimtas tokio įkvėpimo, visada sako 
tiesą, nes įkvėpimas — tai kilnu ir žadina mūsų geriausius jaus- 
mus. Tokiomis minutėmis tas, kas širdyje, tas ir lūpose, ir dabar 
su jumis kalbasi mano širdis. O kai nusiraminsiu, tai tapsiu pa- 
garbesnis, bet ne toks nuoširdus. Patikėkite, aš nesivaikau jūsų 
turto, aš jo visai netrokštų, man jo nereikia! Kai panorėsiu, turė- 
siu daugiau už jus, o artisto gyvenimo tyko tiek atsitiktinumų, 
kad, ko gero, jūs dar mane pergyvensite, ir galbūt aš įrašysiu 
jus į savo testamenią atsidėkodama, kad jūs norėjote surašyti sa- 
vąjį Mano naudai. Rytoj mes išeiname ir, gali atsitikti, daugiau 
niekuomet su jumis nebepasimatysime, bet mes išeisime su širdi- 
mi, kupina džiaugsmo, pagarbos, godonės ir dėkingumo jums, jei- 
gu atleisite ponią Brigitą, kurios aš atsiprašau už mano mintis. 

Konsuela kalbėjo taip karštai, nuoširdumas ir tiesumas taip 
Iyškiai atsispindėjo jos veide, kad jos žodžiai pervėrė kanaunin- 
ką nelyginant žaibas. 

— Išeik, Brigita! — tarė jis ekonomei rimtai ir ryžtingai.— 
Tiesa byloja kūdikių lūpomis, o šito kūdikio siela pilna kilnu- 
mo. Išeik, nes šįryt tu privertei mane blogai pasielgti ir stumtum 
mane taip elgtis ir toliau, — juk aš silpnas ir dažnai bailus. Išeik, 
nes tu darai mane nelaimingą, o tai nepasitarnaus tavo išgany- 
mui. Išeik, — pridūrė jis šypsodamasis,— nes tu pradėjai pervirinti 
mano kavą, o grietinėlė, į kurią kaišioji savo nosį, surūgsta. 

"Pastarasis priekaištas Brigitai pasirodė už visus jautriausias, — 
sužeista į pačią skaudžiausią vietą, savimyla senė neteko amo. 
Ji išsitiesė, metė į kanauninką pilną užuojautos, beveik paniekos, 
žvilgsnį, ir pasišalino su teatro karalienės povyza. Po dviejų va- 
landų ši nuversta karalienė paliko sodybą, prieš tai šiek tiek ją 
apiplėšusi. Kanauninkas apsimetė nieko nepastebėjęs, ir iš -jo 
palaimingo veido Haidnas suprato, kad Konsuela jam padarė 
tikrą paslaugą. Kad kanauninkas nepajustų nė menkiausio gai- 
lesčio, jaunoji artistė pati išvirė jam po pietų kavos venecijietišku 
būdu — kaip žinoma, geriausiu pasaulyje. Andreasas tuoj pat ėmė 
jos vadovaujamas mokytis šio meno, o kanauninkas pareiškė, kad 
savo gyvenime neragavęs skanesnės kavos. Po pietų vėl muzika- 
vo, pasiuntęs prieš tai pasiteirauti apie Korilos sveikatą, kuri, 
kaip pranešė, jau sėdėjo fotelyje, jai atsiųstame kanauninko. 

Nuostabų vakarą šviečiant mėnuliui jie vaikštinėjo po sodą. Ka“ 
nauninkas, remdamasis į Konsuelos ranką, nenustojo jos įkalbi- 
nėjęs stoti į vienuolius ir tapti jo įsūniu. 

— Saugokitės! — tarė jai Jozefas, kai jie grįžo į savo kam- 
barius,— šis geras kanauninkas ne juokais jumis susižavėjo. 

— Kelyje nereikia drovėtis, — atsakė ji.— Aš taip pat netapsiu 
abatu, kaip netapau trimitininku. Ponas Mejeris, grafas Godicas ir 
kanauninkas — visi jie apsiriko. 

Konsuela palinkėjo Jozefui ramios nakties ir nuėjo į savo kam- 
barį, nepasakiusi jam, nors jis ir laukė, kad jie turi išeiti rytui 
brėkštant. Ji turėjo savų priežasčių neskubėti, ir Haidnas tikėjosi, 
jog ji jas atskleis; pats jis džiaugėsi galimybe praleisti su ja 
dar keletą valandų šiuose gražiuose namuose ir pagyventi šalia 
kanauninko, kurio jauki būtis jam buvo prie širdies. Konsuela 
kitą rytą leido sau pamiegoti ilgiau, negu buvo įpratusi, ir atėjo 
tik antrų pusryčių. Kanauninkas buvo įpratęs keltis anksti ir po 
lengvo ir gardaus užkandžio vaikštinėjo su apeigynu rankose 
po savo sodus ir oranžerijas, apžiūrinėdamas augalus, o po to nu- 
ėjo mažumėlę nusnausti prieš gausesnius pusryčius. 

— Mūsų keliauninkė jaučiasi gerai, — pranešė kanauninkas 
savo jauniesiems svečiams, vos tik jiems pasirodžius.— Aš pasiun- 
čiau Andreasą paruošti jai pusryčius. Ji išreiškė didelį dėkingumą 
už mūsų dėmesį ir kadangi dar šiandien rengiasi važiuoti į Vieną 
(tiesą sakant, tai prieštarauja sveikam protui), tad prašosi jūsų 
aplankoma, nes norėtų atsilyginti už jūsų nuoširdų rūpestį. Taigi, 
vaikai mano, greičiau pusryčiaukite ir vykite tenai. Tikriausiai 
ji ruošia jums kokią nors gerą dovaną. 

— Mes pusryčiausime tiek laiko, kiek jūs panorėsite, pone 
kanauninke,— atsakė Konsuela, bet pas ligonę neisime: mes jai 
daugiau nesame reikalingi, o jos dovanų mums nereikia. 

— Nuostabus vaike! — tarė susižavėjęs kanauninkas.— Tavo 
romantiškas nesavanaudiškumas, tavo žavingas kilniadvasiškumas 
taip užvaldė mano širdį, kad jau niekada, atrodo, neturėsiu jėgų 
išsiskirti su tavimi! 

Konsuela nusišypsojo, ir jie susėdo už stalo. Pusryčiai buvo 
puikūs ir truko dvi geras valandas. Bet desertas pranoko bet 
kokius kanauninko lūkesčius. 

— Dvasiškasis tėve,— pranešė tarpduryje pasirodęs Andrea- 
sas,— atėjo tetulė Berta iš kaimyninės smuklės ir atnešė nuo gim- 
dyvės jums didelį krepšį. 

— Tai sidabras, kurį aš jai siunčiau. Priimkite jį, Andreasai, 
tai jūsų rūpestis. Vadinasi, dama yra ryžtingai nusiteikusi išva- 
žiuoti? 

— Ji jau išvažiavo, dvasiškasis tėve. 

— Jau! Bet juk ji pamišėlė. Ši padūkėlė nori save pražudyti! 

— Ne, pone kanauninke,— tarė Konsuela,— ji to nenori ir sa- 
vęs nepražudys. 

— Na, Andreasai, ko gi jūs taip iškilmingai stovite? — kreipė- 
si į liokajų kanauninkas, 

— Reikalas tas, dvasiškasis tėve, kad tetulė Berta neduoda 
man krepšio. Ji sako, kad atiduos jį tik jums; ji turinti kažką 
jums pasakyti. 

— Tai smulkmeniškumas arba per didelės pastangos vykdant 
pavedimą. Įleiskite ją, ir pabaigsime su iuo. 

Įvedė senutę. Keletą kartų susilenkusi iki žemės, ji pastatė 
ant stalo didelį krepšį, pridengtą muslinu. Kanauninkas pasisuko 
į Bertą, o Konsuela nekantriai ištiesė ranką į krepšį. Kiek pakė- 
lusi musliną, ji skubiai nuleido jį ir tyliai ištarė Jozefui: 

— Štai ko aš laukiau, štai dėl ko aš pasilikau! Na taip! Aš 
buvau tikra: Korila turėjo taip pasielgti! | 

Jozefas, dar nespėjęs ištirti, kas yra krepšyje, nustebęs žiūrėjo 
į savo pakeleivę. 

— Taigi, tetule Berta, jūs man atnešėte daiktus, kuriuos aš 
paskolinau jūsų gyventojai? Puiku! Puiku! Aš jais ir nesirūpinau, 
tad nėra reikalo. jų tikrinti. 

— Dvasiškasis tėve,— atsakė senutė, — mano tarnaitė viską 
atnešė, viską perdavė jūsų tarnams, ir viskas iš tiesų tvarkoje; 
dėl to esu visiškai rami. Bet mane privertė prisiekti, kad šį krepšį 
perduosiu tiesiai jums į rankas, o kas jame yra, jūs žinote ne 
blogiau už mane. 

* — Tegul mane pakaria, jeigu aš tai žinau, — ištarė kanaunin- 

kas, nevykusiai tiesdamas į krepšį ranką, bet jo ranka sustingo 
lyg paralyžuota, o burna taip ir liko prasižiojusi iš nuostabos, kai 
apklotas tarsi savaime sujudėjo ir iš po jo pasirodė smulkutė 
rožinė vaikiška rankutė, instinktyviai siekianti sugriebti kanau- 
ninko pirštą. 

— Taip, dvasiškasis tėve,— patikliai, su pasitenkinimu prakal- 
bo senutė,— štai ji — sveika ir nepaliesta, tokia gražutė, links- 
mutė ir taip nori gyventi! 

Priblokštas kanauninkas visai neteko žado. Senutė tęsė: 

— Na kaipgi, dvasiškasis tėve, betgi jūs pats prašėte motinos 
leidimo įdukrinti ir auklėti naujagimį! Vargšei damai ne taip 
lengva buvo su tuo sutikti, bet mes pasakėme jai, kad vaikutis 
patenka į geras rankas, ir ji, patikėjusi jį apvaizdai, paprašė 
- mūsų nunešti jį jums. „Pasakykite, prašau, garbingam kanaunin- 
kui, šiam šventam žmogui,— sakė ji, sėsdamasi į karietą, — kad 
aš ilgai nepiktnaudžiausiu jo labdaringa globa. Aš greitai atvyk- 
"siu savo dukrelės ir atsilyginsiu jam už viską, ką jis dėl jos 
"išleis. Kad jau jis pats taip labai panoro surasti jai gerą maitin- 
toją, perduokite jam nuo manęs šią piniginę su pinigais: as pIa- 
šau padalinti juos žindyvei ir mažajam muzikantui, kuris taip 
"nuostabiai rūpinosi manimi vakar, jeigu, suprantama, jis dar ne- 

išėjo“. Na o man ji gerai sumokėjo, dvasiškasis tėve, aš nieko 
daugiau neprašau ir esu visiškai patenkinta. 

— Ach, jūs patenkinta! —tragikomišku tonu sukliko kanau- 
ninkas.— Na ką gi, aš labai džiaugiuosi, bet malonėkite išsinešti 
atgal ir piniginę, ir šitą beždžionėlę. Leiskite pinigus, auklėkite 
kūdikį — tai manes visiškai neliečia. 

— Auklėti kūdikį? Tai jau ne! Aš per sena, dvasiškasis tė- 
ve, kad galėčiau užsikrauti tokį rūpestį. Ji rėkia ištisas naktis. 
Ir mano vargšui senukui, nors jis ir kurčias, nelabai patiktų tokia 
kaimynystė. 

— O man? Anot jūsų, aš turiu su tuo taikytis? Nuolankiausiai 
dėkoju! Nejaugi jūs to tikėjotės? 

— Na bet jei jau dvasiškasis tėvas pats prašėte motinos ati- 
duoti kūdikį. 

— Aš? Prašiau? Iš kur, velnias griebtų, jūs tai ištraukėte? 

— Na bet jei jau dvasiškasis tėvas šiandien rytą parašėte... 

—-. Parašiau? Kurgi mano laiškast Prašau, tegul man jį parodo! 

— Na aš, žinoma, nemačiau jūsų laiško. O, be to, pas mus 
niekas ir skaityti nemoka. Bet ponas Andreas buvo atėjęs nuo jū- 
sų nusilenkti gimdyvei ir jis mums pasakė, kad jis perdavęs jai 
laišką. O mes, prastuoliai, ir patikėjome. O kas gi galėtų nepa- 
tikėti?! “ 

— Tai niekingas melas! Tiktai begėdė gali ryžtis tokioms šu- 
nybėms! — sušuko kanauninkas.— O jūs esate šios raganos bend- 
rininkai. Ne! Ne! Pasiimkite kūdikį, grąžinkite jį motinai, pasili- 
kite sau, darykit kaip norit, o aš nusiplaunu rankas. Jeigu jūs 
norite išlupti iš manęs pinigų, aš pasiryžęs jų duoti. Nieko ne- 
atsisakau sušelpti, netgi intrigantų ir sukčių — tai vienintelis bū- 
das atsikratyti jų. Bet paimti į savo namus kūdikį — nuolankiau- 
siai dėkoju! Nešdinkitės jūs visi po velnių! 

— Na jau — ryžtingai pasipriešino senutė, — aš irgi jo neim- 
siu, nerūstaukit, šventasis tėve. Aš nesutikau prižiūrėti kūdikį. 
Gerai žinau, kaip baigiasi tokios istorijos. Pradžiai duos keletą 
blizgančių auksinių monetų ir prižadės tris pintines, o tada — 
gaudyk vėją laukuose, o kūdikis liks ant jūsų sprando. Ir nieka- 
dos iš tokių vaikų nieko doro neišeina: jie tinginiai ir pasipūtė- 
liai iš prigimties. Nežinai, ką su jais beveikti. Jeigu tai berniūkš- 
čiai, išauga plėšikai, o mergaitėms baigiasi dar blogiau. Oi ne, 
ne! Nei aš, nei mano senis nenorime imti šio vaiko. Mums pa- 
sakė, kad šventasis tėvas prašė atiduoti jį šventajam tėvui, — 
mes patikėjome, ir štai jums kūdikis. Malonėkite priimti pinigus, 
ir mes atsiskaitę. O kad mes šios damos bendrininkai, tai jau 
atleiskite, šventasis tėve, mes tokiais pokštais neužsiimame. Jūs, 
žinoma, juokaujate, priekaištaudamas mums, esą mes norim jus 
apgauti. Nuolanki šventojo tėvo tarnaitė! Išeinu namo. Pas mus 
dabar maldininkai, kurie vaikščiojo pagal įžadus, ir jie, kaip 
Dievą myliu, miršta iš troškulio. 

Senutė kelis kartus nusilenkė ir jau buvo beeinanti link durų, 
bet atsigrįžo ir tarė: 

— Būčiau visai pamiršusi: kūdikis turėtų būti pavadintas lyg 
tai Andžela, bet tik itališkai. Ach, garbės žodis, dabar neprisi- 
menu, kaip jie tai man pasakė. 

— Andžolina, Andzoleta? — paklausė Konsuela, 

— Va va, kaip tik taip, — patvirtino senutė ir, dar kartą nusi- 
lenkusi kanauninkui, tykiai pasišalino. 

— Na kaip jums patinka šis išsišokimas? — pratarė išsekintas 
kanauninkas, kreipdamasis į savo svečius. 

— Aš manau, kad jis vertas tos, kuri jį sugalvojo, — atsakė 
Konsuela, imdama iš krepšio kūdikį, jau pradėjusį spurdėti, ir at- 
sargiai versdama jį nuryti keletą šaukštelių šilto pieno, likusio 
nuo pusryčių kanauninko japoniškame puodelyje. 

— Kas per velnias ta Korila? — paklausė kanauninkas.— Ar 
anksčiau jūs ją pažinojote? 

— Tik iš kalbų, bet dabar aš ją pažįstu puikiai, kaip ir jūs, 
pone kanauninke. 

— Pažintis, be kurios aš mielai apsieičiau. Bet ką mums da- 
ryti su tuo nelaimingu pamestu kūdikiui — pridūrė jis, su užuo- 
jauta žvelgdamas į mažylį. 

— Nunešiu jį jūsų sodininkei,— tarė Konsuela— Vakar ma- 
čiau, kaip ji maitino krūtimi nuostabų penkių šešių mėnesių ma- 
žylį. 

— Na, eikite, — tarė kanauninkas, — arba geriau paskambinki- 
te, kad ji- ateitų čionai. Ji mums nurodys ir žindyvę iš kokios nors 
kaimyninės fermos... tik ne iš itin artimos kaimynystės. Juk 
vienas Dievas težino, kokią negandą dvasiškiui gali atnešti dė- 
mesys kūdikiui, štai taip nukritusiam iš dangaus į jo namus. 

— Jūsų vietoje, pone kanauninke, aš būčiau aukščiau tokių 
užuominas, nei klausyčiausi jų. Gyvenčiau tarp kvailų apkalbų 
taip, lyg jų ir nebūtų, ir elgčiausi taip, tarsi jos apskritai neįma- 
nomos. Kur glūdi tada išmintingo, garbingo gyvenimo prasmė, 
jeigu jis nesuteikia sąžinės ramumo ir laisvės daryti gerus dar- 
bus? Pagalvokite, pone kanauninke, jums patikėjo kūdikį. Jeigu 
toli nuo jūsų jį blogai prižiūrės, jeigu jis sunyks, numirs, jūs 
to niekada sau neatleisite! 

— Ką tu ten kalbi, tarsi man patikėjo kūdikį! Tai argi aš su- 
tikčiau su tuo? Argi kitų kaprizas ar suktybė gali mums uždėti 
panašius įpareigojimus? Tu įsijauti, vaikeli mano, ir kalbi nie- 
kus. 

— Ne, brangus pone kanauninke,— ėmė prieštarauti Konsuela, 
vis labiau ir labiau atsigaudama,— tai ne niekai. Pikta motina, 
pametusi savo kūdikį, neturi į jį jokių teisių ir negali jums nieko 
primesti. Jums įsakinėti turi teisę tik tas, kieno valioje yra gims- 
tančio vaiko likimas, tas, prieš kurį jūs amžinai būsite atsakin- 
gas, o tai yra Dievas. Taip Dievas pajuto ypatingą gailestingu- 

mą nekaltam mažutėliui sutvėrimui, įteigdamas jo motinai drąsią 
mintį — patikėti jį jums. Tai Dievas keistai susiklosčiusių aplin- 
kybių keliu atvedė jį į jūsų namą, prieš jūsų norą, ir stumia 
Jį į jūsų glėbį, nepaisant jūsų atsargumo. Ach, pone kanaunin- 
ke! Prisiminkite šventąjį Vincentą, rankiojusį nuo namų laiptelių 
nelaimingus, apleistus našlaičius, ir neatstumkite našlaitėlės, ku- 
rią jums siunčia Apvaizda. Man atrodo, kad, pasielgdamas kitaip, 
jūs užsitrauksite nelaimę. Ir visuomenė, netgi savo rūstybėje in- 
stinktyviai jaučianti teisingumą, ko gero, pasakytų — ir tai būtų 
panašu į tiesą, — kad jūs turėjote priežasčių išsiųsti vaiką. Tuo 
tarpu jeigu jūs paliksite jį prie savęs, niekas negalės matyti jokių 
kitų priežasčių, tiktai tikrąsias: jūsų mielaširdystės ir meilės ar- 
timui. 

— Tu nežinai, kas yra visuomenė,— tarė, atsileisdamas ir 
ėmęs dvejoti kanauninkas.— Tu mažas laukinukas pagal savo tie- 
sumą ir dorybingumą. ir tu visai nežinai, kas tai yra dvasininki- 
ja, o Brigita, piktoji Brigita, puikiai žinojo, kai vakar kalbėjo, 
kad kai kas pavydi mano padėties ir nori, kad aš jos netekčiau. 
Už savo pajamas aš dėkingas velioniui imperatoriui Karlui, kuris 
malonėjo suteikti jas man. Imperatorė Marija Teresė savo globa 
taip pat prisidėjo prie to, kad mane pripažino pensininku anks- 
čiau laiko. Bet tai, ką mes laikome bažnyčios mums duota, nie- 
kada nebūna besąlygiškas mūsų aprūpinimas. Virš mūsų, virš 
monarchų, prielankių mums, visados yra dar vienas valdovas — 
bažnyčia. Ji savo noru paskelbia mus „teisniais“ netgi tada, kai 
mes dar niekam nesame pajėgūs, ir ji pati, kai jai tai reikalinga, 
pripažįsta mus „neteisniais“, netgi jei mes esame jai didžiai nu- 
sipelnę. Vyskupijos vadovas, tai yra turintis teisminę valdžią vys- 
kupas su savo taryba, reikia tik supykinti jį ir nuteikti prieš save, 
gali apkaltinti mus, patraukti savo teisman, teisti ir atimti viską, 
pasirėmus tuo, kad mes esame pasileidę, abejotinos moralės arba 
tuo, kad esame nuodėmės pavyzdžiu. — ir visa tai turint tikslą 
atimti iš mūsų tas gėrybes, kurios mums buvo duotos anksčiau, 
ir įteikti jas naujiems numylėtiniams. Dangus tebus liudininkas, 
kad mano gyvenimas toks pat švarus, kaip ir gyvenimas šio, va- 
kar gimusio, kūdikio! Jei nebūčiau buvęs visais požiūriais ypa- 
tingai atsargus su žmonėmis, vien mano dorybingumas negalėtų 
apsaugoti manęs nuo tūžmingų apkalbų. Aš nelabai moku meili- 
kauti prelatams: mano nerūpestingumas, o galbūt tam tikra pras- 
me įgimtas išdidumas visados tam trukdė. Turiu pavyduolių ir 
kapituloje. | 

— Bet juk jūsų pusėje kilniaširdė Marija Teresė, tauri mote- 
ris, švelni motina, — prieštaravo Konsuela.— Būtų ji jūsų teisėja, 
jūs ateitumėte ir pasakytumėte sų įsitikinimu, būdingu sakančiam 
tik tiesą: „Karaliene, aš svyravau vieną akimirką tarp baimės 
įduoti ginklą priešui į rankas ir poreikio parodyti patį didžiausią 
mano pašaukimo dorybingumą — artimo meilę; iš vienos pusės, 
aš mačiau šmeižtą, intrigas, galinčias pražudyti mane, iš kitos — 

nelaimingą, dangaus ir žmonių apleistą mažutėlį sutvėrimą, kuris 
tegalėjo rasti užuovėją mano užjaučiančioje širdyje ir kurio atei- 
tis priklausė vien nuo mano rūpestingumo. Aš bevelijau rizikuoti 
savo reputacija, savo ramybe ir savo padėtimi tikėjimo ir gailes- 
tingumo vardan“. O! Aš neabejoju, kad jeigu jūs pasakytumėte 
visa tai Marijai Teresei, visagalė karalienė vietoj šios sodybos 
duotų rūmus ir iš kanauninko padarytų jus vyskupu. Argi neapi- 
pylė ji abato Metastazijaus pagerbtuvėmis ir turtais už jo eilė- 
raščius? Ko gi ji nepadarytų vardan dorybės, jei šitaip atsilygina 
talentui? Ne, pone kanauninke, pasilikite savo namuose šią bė- 
dulėlę Andželiną. Jūsų sodininkė išmaitins ją, o jūs vėliau iš- 
auklėsite ją.tikėjimo ir doros dvasia. Motina išaugintų iš jos vel- 
nią pragarui, 0 jūs sukursite angelą rojui! 

— Tu darai su manimi ką tik panori,— ištarė susijaudinęs ir 
susigraudinęs kanauninkas, nuolankiai priimdamas kūdikį, kurį 
jo numylėtinė paguldė jam ant kelių — Na gerai, rytoj iš ryto 
mes pakrikštysim Andželą, tu būsi jos krikštamote. Nebūtų iš- 
ėjusi iš čia Brigita, mes būtume privertę ją būti tavo kūma ir 
pasijuoktume iš jos piktumo. Paskambink, lai atveda žindyvę, ir 
tebūnie viskas Dievo valioje. Kai dėl Korilos paliktos piniginės 
(oho! penkiasdešimt venecijietiškų cechinų), mums ji nereikalin- 
ga. Aš prisiimu visas dabartines išlaidas ir visus rūpesčius dėl 
kūdikio ateities, jeigu jo nepareikalaus atsiimti. Paimk šiuos auk- 
sinius: tu pilnai juos užsitarnavai už savo nuostabų gerumą ir' 
kilniadvasiškumą. 

— Auksas už kilniadvasiškumą ir gerą širdį! — sušuko Kon- 
suela, su pasidygėjimu atstumdama piniginę.—- O dar Korilos auk- 
sas, įgytas melo ir galbūt pasileidimo kaina! Ach, pone kanaunin- 
ke, jau vien jo vaizdas man šlykštus! Išdalinkite jį vargšams — 
tai atneš laimę mūsų bėdulėlei Andželai. 

Galbūt pirmą kartą gyvenime kanauninkas naktį miegojo blo- 
gai. Jis buvo keistai sunerimęs ir susijaudinęs. Jo galvoje buvo 
galybė akordų, melodijų ir moduliacijų, tuoj pat nutrūkstančių, 
kai tik jis prisnūsdavo. Nubusdamas jis kiekvieną kartą prieš 
valią ir netgi su kažkokiu kartėliu stengėsi vėl sugauti tuos gar- 
sus, vėl juos susieti, bet jam tas nepavykdavo. Jis įsiminė ryš- 
kiausias frazes, sudainuotas Konsuelos, jos skambėjo jam galvo- 
je, atsimušė diafragmoje, ir staiga pačioje gražiausioje vietoje 
muzikos siūlas nutrūkdavo — šimtą kartų jis mintyse vėl ją pra- 
dėdavo, bet negalėjo atsiminti toliau nė vienos gaidos. . Išvar- 
gintas tos įsivaizduojamo dainavimo, jis bergždžiai stengėsi juo 
nusikratyti, bet jis vėl skambėjo jam ausyse, ir vaidenosi tary- 
tum į taktą švytuoja liepsnos atšvaitas ant purpurinės užuolaidos 
atlaso. Lengvas degančių malkų spragsėjimas irgi tarytum veržėsi 

kartoti tas prakeiktas frazes, bet jų pabaiga vis tebebuvo neįžvel- 
giama paslaptis išvargintam kanauninko protui. Jam vis atrodė, 
kad jei prisimintų nors vieną ištrauką ištisai, išsivaduotų nuo tų 
įkyrių prisiminimų. Bet tokia jau muzikinė atmintis: jis mus kan- 
kina ir vargina, kol nepasotinsim jos tuo, ko ji trokšta. 

Niekuomet dar muzika kanauninkui nebuvo sukėlusi tokio 
stipraus įspūdžio, nors visą savo gyvenimą jis aistringai ją mėgo. 
Niekuomet nė vienas žmogaus balsas nejaudino jo taip giliai, kaip 
Konsuelos balsas. Niekuomet žmogaus išorė, kalba ir manieros 
nežavėjo jo sielos taip, kaip pastarąsias trisdešimt šešias valandas 
jį žavėjo Konsuelos bruožai, manieros ir kalbos. Ar nujautė ka- 
nauninkas, kad tariamas Bertonis yra moteris? Ir taip, ir ne. Kaip 
jums tai paaiškinti? Reikia pasakyti, kad penkiasdešimtmečio ka- 
nauninko mintys buvo tokios pat tyros kaip jo moralė, o mora- 
lė — išmintinga, kaip jaunos mergaitės. Šiuo požiūriu mūsų ka- 
nauninkas buvo šventas žmogus. Toks jis buvo visada, ir nuosta- 
biausia. tai, kad, būdamas labiausiai ištvirkusio iš visų istorijai 
žinomų karalių pavainikių sūnumi, jis beveik be vargo laikėsi 
skaistybės įžado. Flegmatiškas iš prigimties — dabar mes tokius 
asmenis vadiname apatiškais,— jis buvo išauklėtas taip, kaip pri- 
tinka būsimam abatui, ir taip dievino gerovę ir ramybę, taip men- 
kai buvo prisitaikęs slaptai kovai, į kurią šiurkščios aistros ir 
tuštybė stumia dvasiškius,— trumpai tariant, taip troško taikos ir 
laimės, kad svarbiausia ir vienintelė jo taisyklė buvo dėl ramaus 
naudojimosi beneficija paaukoti viską: meilę, draugystę, garbė- 
trošką, entuziazmą, o jei prireiks, tai ir dorybingumą. Iš jaunu- 
mės jis pratinosi slopinti visus jausmus be pastangų ir beveik 
be apgailestavimo. Nepaisant tokios baisios egoizmo teorijos, jis 
liko širdingas, humaniškas, švelnus ir daug kuo susižavintis, nes 
iš prigimties buvo geras, o slopinti savo geriausių instinktų jam 
beveik niekuomet neteko. Nepriklausoma padėtis visada jam leido 
turėti draugų, nuolaidžiai žiūrėti į žmones, domėtis menu. Meilė 
jam buvo uždrausta, ir jis užmušė meilę savyje, kaip patį pa- 
vojingiausią ramybės ir gerovės priešą. Bet kadangi meilė savo 
prigimtimi dieviška ir turbūt nemirtinga, tai kai mums atrodo, 
kad ją užmušėme, iš tiesų tik palaidojome gyvą savo širdyje. Ji 
gali ten snūduriuoti tyloje ilgus metus iki tos dienos, kai jai šaus 
į galvą nubusti. Konsuela atsirado kanauninko gyvenimo rudenį, 
ir jo ilgą sielos abejingumą pakeitė ilgesys, švelnus, gilus ir kur 
kas tvirtesnis, negu buvo galima nuspėti. Apatiška kanauninko 
širdis nemokėjo plakti ir spurdėti dėl mylimo žmogaus, bet ji 
galėjo tirpti, kaip ledas prieš saulę, būti ištikima, nuolanki, pa- 
miršti save, pažinti tą kantrų savęs atsižadėjimą, kurį mes kartais 
nustebę atrandame pas egoistą, kai meilė paima jo tvirtovę štur- 
mu. 

Taigi, mūsų vargšas kanauninkas mylėjo. Penkiasdešimties me- 
tų jis pirmą kartą mylėjo tą, kuri niekada negalėjo pamilti jo. 
Jis pernelyg gerai tą žinojo ir todėl norėjo įtikinti save, kad 

ir taip tai buvo akivaizdu, kad jo jausmas nebuvo meilė, kadangi 
jį sukėlė ne moteris. 

Čia jis visiškai klydo ir dėl savo širdies naivumo Konsuelą 
laikė jaunuoliu. Būdamas kanauninku Vienos katedroje, jis vaikų 
choro kapeloje buvo matęs daug gražuolių berniukų. Jis girdėjo 
jų skardžius, sidabrinius balsus, beveik moteriškus savo grynumu 
ir lankstumu. Bertonio balsas buvo tūkstantį kartų grynesnis ir 
lankstesnis. „Bet juk tai itališkas balsas, — mąstė kanauninkas,— 
ir, be to, juk Bertonis išskirtinė asmenybė, jis vienas iš tų anksti 
subręstančių vaikų, kurie savo gabumais, talentu ir darbštumu — 
tikras stebuklas“. Ir štai, baisiai didžiuodamasis ir žavėdamasis 
tuo, kad ant vieškelio surado tokį lobį, kanauninkas jau svajojo, 
kaip jis įves jaunuolį į aukštuomenę, kurs jam vardą, padės pa- 
siekti sėkmės ir šlovės. Jis buvo apimtas tėviško švelnumo ir pa- 
lankaus išdidumo. Ir tai visiškai netrikdė jo sąžinės, nes jam nė 
minties nekilo apie nuodėmingą, ištvirkusią meilę, kaip buvo 
manoma apie Gravinos meilę Metastazijui. Kanauninkas neturėjo 
supratimo apie tokią meilę, niekada apie ją negalvojo, netgi ne- 
tikėjo tokią esant; jo tyram ir blaiviam protui visa tai atrodė 
šlykščių, bjauriu piktžodžiautojų prasimanymu. 

Niekas nebūtų patikėjęs, kad tokio šmaikštaus proto žmogus, 
didelis pokštininkas, toks įžvalgus ir netgi subtilus visame kame, 
kas susiję su žmonių santykiais, galėjo būti toks vaikiškai tyros 
sielos. O tuo tarpu ištisas idėjų, potraukių ir jausmų pasaulis 
jam buvo visiškai nepažįstamas. Jis užmigo su džiaugsminga šiI- 
dimi, kurdamas tūkstančius planų apie savo jaunąjį numylėtinį, 
svajodamas nuo šiol gyventi tarp šventų muzikos malonumų ir 
graudinosi mąstydamas apie tai, kaip jis ugdys, truputį jas tram- 
dydamas, dorybes, spinduliuojančias toje kilnioje aistringoje sie- 
loje. Bet kas minutę nubusdamas kažkaip keistai susijaudinęs, 
persekiojamas nuostabaus jaunuolio paveikslo, tai jaudindamasis 
ir baimindamasis, kad šis nepanorėtų pasprukti nuo jo jau bent 
kiek pavydaus švelnumo, tai nekantriai laukdamas ryto, kad rim- 
tai pakartotų pasiūlymus, pažadus ir maldavimus, kurių berniu- 
kas, atrodė, klausėsi įuokdamasis, kanauninkas nustebęs dėl io, 
kas jam darosi, kūrė tūkstančius prielaidų, be vienintelės tikro- 
sios. 

— Matyt, pačios prigimties man buvo skirta turėti daug vai- 
kų ir aistringai juos mylėti, — kalbėjo jis sau naiviai,— jei vien 
tik Mintis apie kūdikio įsisūnijimą taip mane jaudina. Pirmą kar- 
tą gyvenime mano širdyje prabudo šitokie jausmai ir per dieną 
aš susižaviu vienu, pajuntu simpatiją kitam ir gailestį trečiam. 
Bertoni! Bepo! Andželina! Štai ir tapau netikėtai šeimos tėvu, o 
juk visada gailėdavausi tėvų, priverstų rūpintis vaikais, ir dė- 
kojau Dievui už tai, kad mano luomas pasmerkia mane vienatvės 
ramybei. Ar tik ne nuostabi muzika, kuria šiandien taip ilgai 
mėgavausi, sukėlė man iki šiol nepatirtą susijaudinimą? Ne, grei- 
čiau tai nuostabi venecijietiškai išvirta kava, kurios iš besotystės 

išgėriau du puodelius vietoj vieno... Visa tai taip man susuko 
galvą, kad per visą dieną beveik neprisiminiau savo volkameri- 
jos, nudžiūvusios dėl Peterio kaltės! 


Il mio Ccuore si divide! ! 


Na štai, vėl ta nelemta frazė persekioja mane! Velnias griebtų 
mano atmintį!.. Ką daryti, kad užmigčiau?.. Ketvirta valanda 
ryto, negirdėtas dalykas!.. Tiesiog susirgti galima! .. 

Nuostabi mintis atėjo geraširdžiui kanauninkui į pagalbą. Jis 
atsikėlė, pasiėmė rašymo reikmenis ir nusprendė padirbėti prie 
savo garsiosios knygos, taip seniai sumanytos ir vis dar nepra- 
dėtos. Tačiau nepervertė nė dviejų puslapių, kai jo mintys ėmė 
painiotis, akys merktis, knyga tyliai nuslinko nuo patalų ant 
kilimo, žvakė užgeso nuo palaimingo mieguisto atodūsio, ištrū- 
kusio iš galingos dievobaiminingo tėvo krūtinės, ir jis pagaliau 
užmigo. teisuolio miegu ir išmiegojo iki dešimtos valandos ryto. 

Bet, deja! Koks kartus buvo jo prabudimas, kai dar nutirpusia 
nuo miego ranka jis atsainiai išskleidė tokį raštelį, Andreas 
padėtą ant naktinio stalelio, greta puodelio su šokoladu. 

„Mes išeiname, didžiai gerbiamas pone kanauninke,— rašė Ber- 
tonis, — neįveikiama pareiga kviečia mus į Vieną, o mes bijojo- 
me, kad nepajėgsim atsispirti jūsų kilniems prašymams. Mes 
bėgame, bet nepalaikykite mūsų nedėkingais — niekuomet nepa- 
miršime nei jūsų vaišingumo, nei begalinio jūsų gailesčio pames- 
tam kūdikiui. Mes greit sugrįšime ir atsidėkosime jums už visa 
tai. Nepraeis nė savaitė, kai vėl mus išvysite. Teikitės iki to laiko 
atidėti Andželos krikštynas ir tikėkite pagarbiu ir švelniu nuo- 
lankių vaikų, pagerbtų jūsų globa, atsidavimu. 

Bertonis, Bepas“ 

Kanauninkas išblyško, atsiduso ir paskambino. 

— Jie išėjo? — paklausė jis Andreaso. 

— Prieš aušrą, dvasiškasis iėve. 

— O ką pasakė išeidami? Ar bent papusryčiavo? Ar pasakė, 
būtent kurią dieną sugrįš? 

— Niekas jų nematė, kai jie išėjo, dvasiškasis tėve. Išėjo 
kaip ir atėjo — per tvorą. Atsibudęs radau jų kambarius tuščius. 
Raštelis, kurį laikote rankose, gulėjo ant stalo, o visos durys ir 
vartai, kaip vakar vakare juos užrakinau, taip užrakinti ir tebė- 
ra. Bet nė adatos jie neišsinešė, nė vieno vaisiaus nepalietė, varg- 
šeliai. .. 

— Dar ko! — sušuko kanauninkas, ir jo akys paplūdo ašaro- 
mis. 
Kad išblaškytų jo liūdesį, Andreasas pasiūlė jam sudaryti pie- 
tų meniu. 

—- Duok man ką nori, Andreasai,— atsakė gailiu balsu kanau- 
ninkas ir dejuodamas vėl nukrito ant pagalvės. 


' Mano širdis plyšta (it.). 

| Tos pačios dienos vakarą Konsuela ir Jozefas tamsos pridengti 

įžengė į Vieną. Dorasis kirpėjas Keleris, kuriam jie atskleidė pas- 
laptį, išskėstomis rankomis priėmė juos ir priglaudė pas save kil- 
niąją keliauninkę, suteikęs jai viską, ką galėjo. Konsuela buvo 
labai meili su Jozefo sužadėtine, giliai širdyje apgailestaudama, 
kad mergina pasirodė esanti ir nemaloni, ir negraži. Kitą rytą 
Keleris sušukavo išsidraikusias Konsuelos garbanas, o jo duktė 
padėjo jai persirengti moteriškais drabužiais ir palydėjo iki namo, 
kur gyveno Porpora. 


LXXXII 


Konsuelos džiaugsmas, kai ji pagaliau apkabino savo mokytoją 
ir geradarį, peraugo į slegiantį jausmą, kurį nuslėpti jai nebuvo 
lengva. Dar nė metų nepraėjo nuo to laiko, kai ji išsiskyrė su 
Porpora, tačiau šie metai, pilni netikrumo, nerimo ir nusivylimų, 
paliko susirūpinusiame maestro veide gilius kančios ir senėjimo 
pėdsakus. Ėmė. ryškėti liguistas apkūnumas, atsirandantis silp- 
niems žmonėms dėl neveiklumo ir dvasinio nuobodulio. Akyse 
dar ruseno pirmykštė gyvumo joms teikusi ugnelė, bet papurtusio 
veido raudonis bylojo apie pražūtingas pastangas rasti vyne arba 
užsimiršimą nuo kentėjimų, arba ankstesnį įkvėpimą, išblėsusį 
nuo senatvės ir nusivylimų. Nelaimingas kompozitorius, vykda- 
mas į Vieną, svajojo apie naujus laimėjimus ir sėkmes, o jį sutiko 
šaltas pagarbumas. Jis pamatė, kad laimingesni jo varžovai nau- 
dojosi monarcho malone ir publikos prielankumu. Metastazijus 
rašė dramas ir oratorijas Kaldarai, Predijeriui, Fuksui, Reiteriui 
ir Hasei. Bet Metastazijus, rūmų poetas (poeta cesareo), madin- 
gas rašytojas, naujasis Albanis, mūzų ir damų numylėtinis, žavus, 
skoningas, saldžiabalsis, melodingas, dieviškasis Metastazijus, Žo- 
džiu, tas iš dramaturgijos virėjų, kurio valgiai buvo laikomi pa- 
čiais skaniausiais ir lengviausiai virškinamais, nieko neparašė 
Porporai ir netgi nieko jam nepažadėjo. O tarp kitko maestro 
dar galėjo kilti naujų idėjų, jis, galų gale, turėjo daug žinių, 
nuostabų sugebėjimą suderinti balsus, geras neapolietiškas tradi- 
cijas, griežtą skonį, platų užmojį, drąsius, skambius rečitatyvus, 
kurių didingas grožis liko nepralenktas. Bet jis neturėjo jam pa- 
lankios publikos, ir bergždžiai stengėsi gauti libretą. Jis nemokė- 
jo nei meilikauti, nei regzti intrigas. Per savo rūstų teisingumą jis 
įsigydavo priešų, o jo sunkus charakteris visus nuo jo atbaidy- 
davo. 

Jis suteikė dirglumo netgi švelniam tėviškam susitikimui su 
Konsuela. 

— O kodėl tu taip paskubėjai palikti Čekiją? — pasiteiravo 
jis, jausmingai ją išbučiavęs.— Kodėl atsiradai čionai, nelaimin- 
gas vaike? Čia nėra nė ausų, galinčių tavęs klausytis, nė širdžių, 
galinčių tave suprasti. Čia nėra tau vietos, mano dukra! Publika 
niekina tavo seną mokytoją, ir jeigu tu nori turėti pasisekimą, 

tai pasek kitų pavyzdžiu ir apsimesk tartum visai jo nepažįstanti 
arba besibjaurinti juo, kaip visi tie, kurie skolingi jam už savo 
talentą, savo turtą, savo šlovę. 

— Kaipė Jūs ir manimi netikite? — sušuko Konsuela, ir jos 
akys pasruvo ašaromis.— Jūs, vadinasi, netikite nė mano meile 
jums, nė mano ištikimybe ir norite išlieti ant manęs savo įtarumą 
ir panieką, kuriais kiti užkrėtė jūsų sielą? O brangus mokytojau! 
Jūs pamatysite, kad aš nenusipelniau tokio įžeidimo. Pamatysite 
tai! Štai viskas, ką galiu jums pasakyti. 

Porpora suraukė antakius, atsuko jai nugarą, keletą kartų 
perėjo kambarį, po to grįžo prie Konsuelos, ir matydamas, kad 
ji verkia, bet nežinodamas, kaip ir ką meiliau ir švelniau pasakyti, 
paėmė iš jos rankų nosinaitę ir su tėvišku familiarumu ėmė šiuos- 
tyti jai akis, kalbėdamas: 

— Na pakaks! Pakaks! 

Senukas buvo išbalęs, ir Konsuela pastebėjo, kaip sunkiai jis 
sulaikė savo plačioje krūtinėje sunkų atodūsį. Bet jis įveikė susi- 
jaudinimą ir, pristūmęs kėdę, atsisėdo šalia jos. 

— Na,— pradėjo jis,— papasakok man, kaip gyvenai Čeki- 
joje, ir paaiškink, ko taip skubiai iš ten išvykai. Kalbėk! — pridūrė 
jis šiek tiek sudirgusiu tonu.— Tu tikriausiai turi daugybę nau- 
jienųė Sakyk, tu ten nuobodžiavai? Arba Rudolštadtai blogai 
elgėsi su tavimi? Taip, taip, jie taip pat galėjo tave įžeisti ir 
iškankinti. Dievas žino, kad tai vieninteliai Žmonės visoje plane- 
toje, kuriais aš dar tikėjau, bet Dievas žino ir tai, kad visi žmo- 
nės linkę į visokiausią blogį. 

— Nekalbėkite taip, mano drauge,— sustabdė jį Konsuela.— 
Rudolštadtai — angelai, ir jų vardus privalėčiau tarti ne kaip ki- 
taip, o atsiklaupusi, bet buvau priversta palikti juos, buvau pri- 
versta bėgti, net neperspėjusi jų, neatsisveikinusi su jais. 

— Ką tai reiškia? Ar tu kuo nors nusikaltai jiems? Nejaugi 
man teks raudonuoti už tave ir gailėtis, kad pasiunčiau tave pas 
šiuos kilnius Žmones? . 

— O ne! Ne! Ačiū Dievui, maestro, aš niekuo nesu kalta, ir 
jums neteks už Mane raudonuoti. 

— Tad kas nutiko? 

Konsucla žinojo, kad reikia greitai ir trumpai atsakinėti Por- 
porai, kai jis nori sužinoti apie kokį nors faktą arba mintį, ir 
todėl keliais žodžiais papasakojo jam, kad grafas Albertas panoro 
ją vesti, o ji negalėjo nieko jam pažadėti, nepasitarusi prieš tai 
su savo patėviu. 

Pikta, ironiška grimasa iškreipė Porporos veidą. 

— Grafas Albertas! — sušuko jis.— Rudolštadtų paveldėtojas, 
čekų karalių palikuonis, Milžinų pilies savininkas! Ir jis norėjo 
padaryti tave savo žmona, tave, čigoniukę? Tave, kvailiukę iš 
mūsų mokyklos, nežinomo tėvo dukterį, komediantę bc pinigų 
ir be padėties? Tave, kuri Venecijos skersgatviuose basa prašė 
išmaldos? o 

— Mane, jūsų mokinę! Mane, jūsų įdukrą! Taip, mane, Por- 
poriną! — atsakė Konsuela su ramiu ir tauriu išdidumu. 

:— Pamanykite, kokia įžymybė, kokia puiki partija! Taip, — 
su širdgėla pridūrė maestro,— tarp kitų aš pamiršau dar šiuos 
tavo nuopelnus: paskutinė ir vienintelė mokytojo be mokyklos 
mokinė, būsima skudurų ir jo gėdos paveldėtoja. Vardo, žmonių 
jau pamiršto, savininkė! Yra kuo pasigirti ir sukti galvas garbin- 
giausių šeimų sūnums! 

— Matyt, mokytojau,— tarė su liūdna ir švelnia šypsena Kon- 
suela,— gerų žmonių akyse mes dar nesame taip žemai puolę, 
kaip jums norėtųsi manyti, nes nėra abejonių, kad grafas nori 
mane vesti, ir aš atvykau čionai, kad jums leidus duočiau jam 
savo sutikimą arba jūsų palaikoma jam atsakyčiau. 

— Konsuela,— atsakė Porpora šaltai ir griežtai — aš nemėgs- 
tu tokių kvailysčių. Tu turėtum puikiai žinoti, kad aš nemėgstu 
"pensionatų auklėtinių romanų arba kokečių nuotykių. Niekada ne- 
patikėčiau, kad tu galėtum įsikalti sau į galvą tokią nesąmonę, 
ir man paprasčiausiai gėda dėl tavęs. Gali būti, kad jaunasis 
grafas Rudolštadtas šiek tiek tavimi susižavėjo ir kamuojamas 
kaimo nuobodulio, tavo dainavimo apkerėtas, ėmė šiek tiek apie 
tave suktis, bet kaip tau užteko įžūlumo paimti tai už gryną pi- 
nigą, įtarti šitokią nesąmonę ir pasijusti princese iš romano? Tu 
man keli gailestį, o jeigu senasis grafas, jeigu kanauninkė, jeigu 
baronienė Amalija žino apie jūsų pretenzijas, tai man gėda dėl 
jūsų, kartoju: aš raustu už jus! 

Konsuela žinojo, kad nereikia nei prieštarauti Porporai, kai 
jis ima daugiažodžiauti, nei pertraukinėti jį pamokymų metu. 
Ji leido jam išlieti savo nepasitenkinimą, o kai jis išsakė jai 
pačius skaudžiausius ir pačius neteisingiausius žodžius, kokius tik 
galėjo sugalvoti, ji nemeluodama ir su skrupulingu tikslumu pa- 
pasakojo apie tai, kas įvyko Milžinų pilyje tarp jos ir grafo Al- 
berto, grafo Kristiano, Amalijos, kanauninkės ir Andzoleto. Porpo- 
ra, kuris, duodamas valią savo sudirgimui ir pasipiktinimui, taip 
„pat mokėjo klausytis ir suprasti, kuo dėmesingiausiai išklausė jos 
pasakojimo. Kai Konsuela baigė, jis uždavė jai dar keletą klau- 
simų, kad išsiaiškintų kai kurias smulkmenas ir geriau suvoktų 
visos šeimynos intymų gyvenimą ir jausmus. 

— Jeigu taip,— ištarė jis pagaliau,— tu gerai pasielgei, Kon- 
suela. Tu elgeisi protingai, oriai, narsiai, kaip aš ir tikėjausi. 
Tai gerai. Dangus tave saugojo, ir jis tau atsilygins, kartą visiems 
laikams išvaduodamas iš to niekšo Andzoleto. O kas dėl jaunojo 
grafo, tai draudžiu tau net galvoti apie jį. Tokia lemtis ne tau. 
Niekados grafas Kristianas neleis tau grįžti į sceną, būk tuo tik- 
ra. Aš geriau už tave pažįstu nesutramdomą aristokratų puikybę. 
Jeigu tu dėl to nekuri sau iliuzijų, kas būtų ir vaikiška, ir kvai- 
la, tai nemanau, kad nors minutę svyruotum rinkdamasi šio pa- 
:saulio didžiūnų gyvenimą ar meno žmonių gyvenimą. Ką tu apie 

tai galvoji? Na atsakyk! Bet, tu juk nė nesiklausai manęs, prisie- 
kiu Bachusu! 

— Puikiai girdžiu, mokytojau, bet matau, kad jūs visiškai 
nieko nesupratote iš to, ką jums pasakojau. 

— Kaip tai nieko nesupratau? Tavo manymu, aš jau nieko 
nebesuprantu? 

Ir siauros juodos maestro akys vėl piktai sužibo. Konsuela, 
pažinojusi Porporą kaip savo penkis pirštus, matė, kad nereikia 
pasiduoti, jeigu nori, kad ją išklausytų. 
jūs, matyt, įtariate manyje garbėtrošką, kurios neturiu. Aš visai 
nepavydžiu šio pasaulio didžiūnų turtų, patikėkite tuo, ir nie- 
kada nesakykite man, brangusis mokytojau, kad pavydas bent kiek 
veikia mano abejones. Aš niekinu pranašumus, įgytus ne asme- 
niniais Žmogaus nuopelnais. Jūs patys mane taip išauklėjote, ir 
negalėčiau paniekinti jūsų taisyklių. Bet gyvenime visgi yra 
kažkas, be pinigų ir garbėtroškos, ir tas kažkas toks brangus, kad 
gali atstoti ir šlovės svaigulį, ir artistinio gyvenimo džiaugsmus. 
Tai meilė tokio žmogaus kaip Albertas, tai šeimyninė laimė, šei- 
mMyniniai džiaugsmai. Publika — tironiškas, kaprizingas ir nedė- 
kingas valdovas. Kilnus vyras — draugas, parama, antrasis „aš“. 
Jei pamilčiau Albertą taip, kaip jis mane myli, nustočiau galvo- 
jusi apie šlovę ir tikriausiai būčiau kur kas laimingesnė. 

— Kas per kvailos šnekos! — sušuko maestro.— Iš proto išsi- 
kraustei, ar ką? Bet tu paprasčiausiai puolei į vokišką sentimen- 
talumą! Dieve mano, kaip jūs ėmėte niekinti meną, graiiene! Pati 
ką tik sakėte, kad jūsų Albertas, kaip leidžiate sau jį vadinti, 
kelia jums daugiau baimės negu meilės, ir jūs stingstate iš siaubo 
šalia jo; be to, papasakojote man dar daug ko, ką aš, jums leidus, 
puikiai girdėjau ir supratau. O dabar, kai išsivadavote iš jo per- 
sekiojimų, kai vėl atradote laisvę — vienintelį artisto gėrį, vie- 
nintelę jo tobulėjimo sąlygą, ateinate pas mane ir klausiate, aI 
nereikia jums pasikabinti akmenį ant kaklo, kad nušoktumėt į 
šulinio dugną, kur gyvena jūsų mylimasis aiškiaregys? Na ir pui- 
ku! Elkitės kaip tinkama, aš daugiau nesikišu į jūsų reikalus ir 
neturiu daugiau jums ką pasakyti. Negaišiu laiko su persona, kuri 
nežino ką šnekanti ir ko norinti! Jūs neturit sveiko proto. Štai 
ir viskas. Nuolankus tarnas. 

Tai susakęs, Porpora atsisėdo prie klavesino ir ėmė improvi- 
zuoti, stipria, meistriška ranka rinkdamas sudėtingiausias modu- 
liacijas. Konsuela, netekusi vilties šį kartą pasikalbėti su juo 
rimtai, mąstė, kaip nors kiek atvesti jį į dvasinę pusiausvyrą. Jai 
tas pavyko, ėmus dainuoti liaudies dainas, išmoktas Čekijoje. 
Melodijų originalumas sužavėjo senąjį maestro. Paskui ji pama- 
žu įkalbėjo Porporą parodyti jai savo paskutinius kūrinius. Ji 
padainavo juos iš natų taip tobulai, kad maestro vėl ėmė ja 
žavėtis, vėl pajuto jai švelnumą. Vargšas, neturėdamas šalia savęs 
gabių mokinių ir nepasitikėdamas kiekvienu nauju žmogumi, se- 

niai bebuvo patyręs tokį džiaugsmą, kaip girdėti savo kūrinius, 
dainuojamus nuostabiu balsu ir suprastus nuostabios sielos! 

"Jis buvo taip sujaudintas išgirdęs, kaip jo talentingoji ir visa- 
da nuolanki Porporina atlieka jo sukurtus kūrinius būtent taip, 
kaip jo sumanyta, kad akyse pasirodė džiaugsmo ašaros, ir jis, 
glausdamas Konsuelą prie širdies, sušuko: 

— O, tu pirmoji pasaulio dainininkė! Tavo balsas dvigubai 
sustiprėjo ir tu tiek pasiekei, tarsi aš kasdien visus metus buū- 
čiau tave mokęs. Dar, dar kartą, dukrele, pakartok man šitą te- 
mą. Pirmą kartą po daugelio mėnesių tu teiki man laimės mi- 
nutes! 

Jie šykščiai papietavo prie mažo stalelio prie langelio. Porpo- 
Ios butas buvo labai prastas. Jo kambarys, niūrus, tamsus, visada 
nesutvarkytas, išėjo į siauros ir tuščios gatvės kampą. Konsuela, 
matydama, kad jam grįžo gera nuotaika, ryžosi pasikalbėti su 
juo apie Jozefą Haidną. Viena, ką ji nuslėpė nuo mokytojo,— 
tai savo ilgą kelionę pėsčiomis su jaunuoliu ir keistus nuotykius, 
užmezgusius tarp jų tokią švelnią, skaisčią draugystę. Ji žinojo, 
kad Porpora, savo papratimu, nepalankiai pažiūrės į kiekvieną 
panorėjusį pas jį Mokytis, jei bus palankiai apie jį atsiliepta. Ir 
todėl kuo abejingiausiai papasakojo, kad netoli Vienos įsišnekėjo 
karietoje su vienu neturtingu jaunuoliu, ir jis su tokia pagarba 
ir susižavėjimu kalbėjo apie Porporos mokyklą, kad ji beveik 
pažadėjo jam užtarti už jį žodelį prieš patį maestro. 

— O „kas tas jaunuolisė — paklausė Porpora.— Kam jis ren- 
giasiė Jau, žinoma, jis nori tapti artistu, jei yra neturtingas? Dė- 
kui už tokius klientus! Daugiau nesirengiu mokyti nieko, išskyrus 
turtingų tėvų sūnelius. Tie bent jau užmoka, ir nors nieko neiš- 
moksta, užtat didžiuojasi mūsų pamokomis, įsivaizduodami, kad 
iš Mūsų rankų išeina kažką mokėdami. Bet artistai! Visi jie nedė- 
kingi, visi niekšai, visi išdavikai ir melagiai... Ir neužsimink man 
apie juos. Nenoriu, kad kas nors iš jų peržengtų šio kambario 
slenkstį. O jei taip atsitiktų, tučtuojau išmesiu jį pro langą! 

Konsuela buvo bemėginanti išsklaidyti jo išankstinę nuomonę, 
bet senis taip atkakliai laikėsi savo, kad ji šito atsisakė ir truputį 
išlindusi pro langą tuo momentu, kai mokytojas atsuko jai nuga- 
Ią, parodė pirštais iš pradžių vieną, o paskui ir kitą ženklą. Jo- 
zefas, vaikščiojęs gatve laukdamas sutarto signalo, iš pirmo ženk- 
lo suprato, kad reikia atsisakyti bet kokios vilties patekti mokiniu 
pas Porporą; antrasis ženklas perspėjo, kad jam nereikia ateiti 
anksčiau kaip po pusvalandžio. 

Norėdama, kad Porpora užmirštų jos žodžius, Konsucela prašne- 
ko apie kitką. | 

Praėjus pusvalandžiui, Jozefas pasibeldė į duris. Konsuela 
nuėjo atidaryti ir, apsimetusi nepažįstanti Jozefo, sugrįžo pranešti 
maestro, kad pas jį nori parsisamdyti tarnas. 

— Na pasirodyk! — sušuko Porpora drebančiam jaunuoliui.-- 

Eikš čia. Kas tau pasakė, kad man reikia tamo? Jokio tarno man 
nereikia. 

— Jeigu jums nereikia tarno,— atsakė Jozefas visai sutrikęs, 
bet stengdamasis, Konsuelos patartas, laikytis šauniai, — tai man 
be galo liūdna, pone, nes man labai reikia šeimininko. 

— Galima pamanyti, kad aš vienas tegaliu duoti tau uždarbį — 
paprieštaravo Porpora.— Pažvelk į mano butą ir baldus — argi, 
tavo Manymu, Man reikalingas liokajus? 

— Taip, žinoma, pone, jis jums būtų labai reikalingas, — at- 
sakė Haidnas, vaidindamas patiklų naivuolį, — juk čia baisi ne- 
tvarka! 

Sulig tais žodžiais jis čia pat ėmėsi darbo ir puolė tvarkyti 
kambarį taip stropiai ir šaltakraujiškai, kad Porpora vos nenusi- 
kvatojo. Jozefas viską pastatė ant kortos, nes jei nebūtų savo 
uolumu prajuokinęs šeimininko, šis, ko gero, būtų jam užmokėjęs 
lazdos smūgiais. 

— Tai keistuolis, nori man tarnauti prieš mano valią! — ištarė 
Porpora, žiūrėdamas į jo pastangas.— Tau sako, kvaily, aš neturiu 
iš ko mokėti tarnui. Na ką? Ir toliau stengsiesf 

— Tai, pone, ne kliūtis. Kad tik duotumėt man savo senus dra- 
bužius ir kasdien po gabalą duonos — daugiau man nieko nerei- 
kia. Aš toks neturtingas, kad būsiu laimingas, jei neteks prašyti 
išmaldos. 

— Bet kodėl tau neparsisamdžius turtinguose namuose? 

— Neįmanoma, pone: visiems atrodo, kad aš per mažo ūgio 
ir per daug negražus. Be to, nieko nenutuokiu muzikoje, o dabar 
visi didikai nori, kad jų liokajai mokėtų nors kiek groti smuikų 
arba fleita namų reikalams. O aš niekuomet negalėjau įsidėti 
galvon nė vienos melodijos. 

— Ak, štai kaip! Vadinasi, tu nieko nenutuoki muzikoje? Na 
tai man būtent tioks žmogus ir reikalingas. Jeigu tu tenkinsies 
maistu ir mano senais drabužiais, aš tave imu. Štai ir mano duk- 
rai taipogi prireiks stropaus berniuko pavedimams. Pažiūrėsim, 
kam tu tinki. Ar moki valyti drabužius ir batus, šluoti grindis, 
sutikti ir išlydėti lankytojus? 

— Taip, pone, visa tai aš moku. 

— Na tai pradėk. Paruošk man štai šį kostiumą, kuris guli 
ant lovos, nes po valandos vyksiu pas pasiuntinį. Tu eisi su ma- 
nimi, Konsuela. Noriu tave pristatyti sinjorui Kornerui —tu jį 
žinai. Jis ką tik sugrįžo iš gydomųjų vandenų kartu su savo sin- 
jora. Pas mane čia yra dar vienas mažas kambarėlis, aš tau jį 
užleidžiu; eik ten, apsirenk, kol aš susiruošiu. 

Konsuela pakluso, perėjo per prieškambarį į jai užleistą tamsų 
kainbarį ir apsivilko savo amžiną juodą suknelę su įprasta balta 
apykaklaite, kurie parkeliavo ant Jozefo pečių. | 

„Nelabai puošnus tualetas lankyti pasiuntinybę, — pagalvojo 
ji. — bet juk su juo debiutavau Venecijoje ir tai visgi nesutrukdė 
man gerai dainuoti ir turėti pasisekimą '. 

Persirengusi ji išėjo į prieškambarį, kur rado Haidną, oriai 
garbanojantį Porporos peruką, pamautą ant lazdos. Pažvelgę vie- 
nas į kitą, abu vos nenusikvatojo. 

— Kaip tu susidoroji su tokiu nuostabiu peruku? — paklausė 
ji tyliai, kad neišgirstų Porpora, rengęsis gretimame kambaryje. 

— Žinai, — atsakė Jozefas,—tai išeina savaime. Man dažnai 
tekdavo matyti, kaip tą daro Keleris. O be to, šiandien jis mane 
pamokė ir žadėjo dar pamokyti, kad pasiekčiau tobulumo ir gar- 
banodamas, ir lygiai šukuodamas. 

— Laikykis, mano vargše berniuk,— tarė Konsuela, spausda- 
Ima jam ranką, — mokytojas galų gale sušvelnės. Meno keliai pilni 
erškėčių, bet juose pavyksta nuskinti ir puikių gėlių. 

— Dėkui už metaforą, brangioji sesute Konsuela. Būk tikra, 
aš nenusiminsiu, ir jeigu tu, eidama pro mane ant laiptų ar vir- 
tuvėje, mestelsi man retsykiais draugišką ir padrąsinantį žodelį, 
viską su džiaugsmu iškęsiu. 

— O aš padėsiu atlikti tau tavo pareigas, — šypsodamasi tarė 
Konsuela.— Ką gi, manai, aš ne taip pradėjau kaip tu? Mergaitė 
būdama, dažnai patarnaudavau Porporai. Ne sykį vykdžiau jo pa- 
vedimus, plakiau jam šokoladą, lyginau žabo. Pradžiai tau paro- 
dysiu, kaip reikia valyti drabužius, — matau, kad čia nieko neiš- 
manai: laužai sagas ir Maigai atvaItus. 

Čia ji paėmė iš jo rankų šepetį ir, greitai ir mikliai juo brau- 
kydama, parodė, kaip reikia valyti. Bet išgirdusi einant Porporą, 
greitai atidavė šepetį Jozefui ir šeimininko akivaizdoje oriai iš- 
tarė: 

— Na, berniuk, paskubėk! 

Porpora nusivedė Konsuelą ne į Venecijos pasiuntinybę, o pas 
pasiuntinį, tiksliau — į jo mylimosios namus. Vilhelmina buvo 
graži Moteris, besidominti muzika, ir didžiausią pasitenkinimą jai 
teikdavo bei tenkindavo jos savimeilę kviestis pas save intymų 
artistų ir meno gerbėjų ratelį, bet nekompromituojant per dideliu 
prašmatnumu sinjoro Kornero diplomatinio orumo. Konsuelos pa- 
sirodymas pirmąją minutę sukėlė nusistebėjimą, netgi abejonę, bet 
tuoj pat pavirto džiaugsmingais šūkčiojimais ir draugiškais svei- 
kinimais, vos tik susirinkusieji įsitikino, kad čia iš tiesų Zinga- 
Iella, praėjusių metų San Samuelio teatro stebuklas. Vilhelmina, 
pažinojusi Konsuelą dar vaiką, kai ši ateidavo pas ją su Porpora, 
paskui kurį sekiojo, nelyginant mažas šunelis, nešdama jo natas, 
vėliau labai atšalo jaunajai dainininkei, matydama, kaip ja žavi- 
masi aristokratų svetainėse ir kaip apipila ją scenoje gėlėmis. 
Ir ne todėl, kad mūsų gražuolė buvo pikta iš prigimties arba nu- 
sižemino iki pavydo mergaitei, taip ilgai buvusiai laikoma bai- 
dykle. Bet Vilhelmina, kaip visi prasisiekėliai, mėgo dėtis kil- 


10 — 2633 145 


minga dama. Ji dainavo pas Porporą pačias madingiausias arijas, 
nes mokytojas, laikydamas ją tik gabia mėgėja, leido jai dainuoti 
ką tik nori, kai tuo tarpu vargšė Konsuela plušo prie žymiojo 
maestro metodu sudarytų garsiųjų pratimų puslapių, prie kurių 
jis po penketą šešetą metų išlaikydavo mokinius, teikiančius rim- 
tų vilčių. Taigi Vilhelmina neįsivaizdavo, kad Konsuelai galima 
jausti ką kita, be maloningos užuojautos. Dėl to, kad kažkada ji 
pavaišino mergaitę saldainiais arba davė jai pavartyti knygelę su 
paveiksliukais, kad nenuobodžiautų prieškambaryje, ji laikė save 
viena didžiausių jaunojo talento globėjų ir todėl jai atrodė gana 
keista ir nepadoru, kad Konsuela, akimirksniu pakilusi į šlovės 
viršūnę, nerodė jai nuolankumo, įtaikavimo ir didelio dėkingumo. 
Ji tikėjosi, kad Konsuela maloniai ir veltui taps jos mažų vakarų 
papuošalu išrinktiesiems, dainuodama jai ir kartu su ja taip daž- 
nai ir taip ilgai, kiek ji užsimanys, ir norėjo pati pristatyti mer- 
giną savo bičiuliams, duodama suprasti, kad tai ji padėjo jai 
žengti pirmus žingsnius ir vos neišmokė teisingai suprasti muziką. 
Bet viskas susiklostė kitaip: Porpora, kuriam kur kas labiau rū- 
pėjo sukurti savo mokinei Konsuelai tinkamą padėtį artistiniame 
pasaulyje, - nenorėjo įtaikauti savo globėjai Vilhelminai, tyliai 
šaipėsi sau į barzdą iš šios personos pretenzijų. Jis uždraudė 
Konsuelai priimti fiktyvios ponios pasiuntinienės pakvietimus, iš 
pradžių per daug familiarius, vėliau per daug įsakmius. Maestro 
mokėjo rasti tūkstančius priežasčių, kad nenuvestų jos pas Vil- 
helminą, o ši, baisiausiai supykusi ant jaunosios dainininkės, puolė 
visur tvirtinti, jog Konsuela nepakankamai graži, kad kada nors 
pasiektų neginčijamos sėkmės, kad jos balsas, malonus svetai- 
nėje, nepakankamai skambus scenoje, ir kaip operos dainininkė 
ji nepateisino vilčių, sudėtų į ją vaikystėje, o taipogi daugybę 
kitų kandžių pastabų, paplitusių visais laikais ir visose tautose. 

Bet greitai publikos susižavėjimo šūksmai užgožė visus tuos 
kuždesius, ir Vilhelmina, troškusi pagarsėti kaip subtili muzikos 
vertintoja, išprususi Porporos mokinė ir kilniaširdė moteris, ne- 
išdrįso tęsti slaptos kovos prieš pačią puikiausią maestro mokinę 
ir publikos kumyrą. Ji prisidėjo prie tikrų gerbėjų, susižavėjusių 
Konsuelos dainavimu, ir jeigu kartais ir smerkė ją už išdidumą 
ir pasipūtimą, pasireiškusius nenoru atiduoti savo balsą ,,„ponios 
pasiuntinienės“ žinion, tai ,,„ponia pasiuntinienė“ leido sau apie 
tai šnipštelti į ausį tik labai nedaugeliui. 

Dabar, kai ji išvydo Konsuelą su kuklia praėjusių laikų suk- 
nute ir Porpora oficialiai pristatė jai savo mokinę, ko anksčiau 
padaryti nenorėjo, išpuikusi ir tuščiagarbė Vilhelmina viską at- 
leido ir ėmė vaidinti kilniadvasę globėją. Bučiuodama čigoniu- 
kę į abu skruostus, ji pagalvojo: „(Turbūt ją ištiko nesėkmė, ji 
padarė kokią nors beprotybę arba galbūt prarado balsą — labai 
jau seniai apie ją nieko nebuvo girdėti. Dabar ji mūsų valdžioje. 
Štai tinkamas momentas jos pasigailėti, paremti, patikrinti jos 
talentą arba gauti iš jo naudos". 

Konsuela atrodė tokia romi ir taikinga, kad Vilhelmina, nebe- 
matydama joje pasisekimo pagimdyto išdidumo, kurį jai priskyrė 
Venecijoje, pasijuto su ja lengvai ir apibėrė komplimentais. 
Keletas svetainėje buvusių italų, pasiuntinio draugų, prisidėjo 
prie šeimininkės, žerdami Konsuelai komplimentus ir klausimus, 
nuo kurių ji sugebėjo mikliai ir sąmojingai išsisukti. Bet staiga 
jos veidas surimtėjo ir jame atsispindėjo lengvas susijaudinimas, 
nes kitame svetainės gale, tarp grupės vokiečių, su dėmesiu ją 
apžiūrinėjusių, ji pamatė žmogų, sykį jau sutrikdžiusį ją kitoje 
vietoje. Tai buvo nepažįstamasis, kanauninko draugas, kuris taip 
įdėmiai ją tyrinėjo ir klausinėjo prieš tris dienas kaime pas kle- 
boną, kur ji kartu su Jozefu Haidnu giedojo mišias. Nepažįsta- 
masis ir dabar žvelgė į ją nepaprastai susidomėjęs ir nesunkiai 
buvo galima numanyti, kad jis teiraujasi apie ją savo kaimynų. 
Konsuelos susirūpinimas neprasprūdo pro Vilhelminos akis. 

— Jūs žiūrite į poną Holcbauerį,— tarė ji — Jūs jį pažįstate? 

— Aš jo nepažįstu ir neįtariau, kad žiūriu į jį — atsakė Kon- 
suela. 

— Jis stovi dešinėje nuo stalo,— tarė „pasiuntinienė“.— Da- 
bar jis rūmų teatro direktorius, o jo žmona —to paties teatro 
primadona. Jis piktnaudžiauja savo padėtimi, vaišindamas rūmus 
ir vieniečius savo operomis, kurios, tarp mūsų kalbant, niekam 
tikusios, — pridūrė Vilhelmina pusbalsiu.— Norite, supažindinsiu 
jus su juos Jis labai Malonus ponas. 

— Tūkstantį kartų dėkoju jums, sinjora,— atsakė Konsuela,— 
bet aš per daug menka, kad būčiau pristatyta tokiam asmeniui, 
ir iš anksto esu įsitikinusi, kad jis manęs nepakvies į savo ie- 
atrą. 

— Kodėl gi, mano brangioji? Argi jūsų nuostabus balsas, ne- 
turintis sau lygių Italijoje, nukentėjo būnant Čekijoje? Sako, kad 
jūs visą tą laiką gyvenote Čekijoje, pačioje šalčiausioje ir pa- 
čioje liūdniausioje pasaulio šalyje. Tai labai nesveika plaučiams, 
ir aš nenustebsiu, jeigu jūs savo kailiu patyrėte tenykščio klimato 
poveikį. Bet nieko baisaus, balsas jums sugrįš šviečiant mūsų 
nuostabiai Venecijos saulei. 

Konsuela, matydama, kad Vilhelmina per daug jau skuba pra- 
nešti, kad ji prarado balsą, visgi nepuolė prieštarauti, tuo labiau 
kad „pasiuntinienė“ paklaususi pati ir atsakė. Konsuelą sutrikdė 
ne šis užjaučiantis spėjimas, o tai, kad ji galėjo užsitraukti Holc- 
bauerio nemalonę už pernelyg aštrų ir pernelyg atvirą jo kūrinių 
įvertinimą, ištrūkusį jai per pusryčius pas kleboną. Rūmų maestro, 
be abejo, nepraleis progos jai atkeršyti, papasakojęs, kaip atro- 
dančią ir kokioje draugijoje jis ją sutiko, ir Konsuela bijojo, kad 
šis pasakojimas, pasiekęs Porporos ausis, nenuteiktų mokytojo 
prieš ją, o svarbiausia — prieš vargšą Jozetą. 

Bet viskas įvyko kitaip: Holcbaueris neužsiminė apie nuotykį 
dėl priežasties, kuri bus pasakyta vėliau, ir ne tik nerodė Kon- 
suelai kokio nors priešiškumo, bet priėjęs prie jos pažvelgė vy- 

lingu ir žaismingu žvilgsniu, kuriame švietė vien tik geranoriš- 
kumas. Konsuela apsimetė nesuprantanti to žvilgsnio. Ji bijojo, 
kad jis nepamanytų, jog ji prašo išsaugoti jos paslaptį, ir buvo 
tokia išdidi, kad ramiai buvo pasirengusi sutikti visas jų pažin- 
ties pasekmes, kokios jos bebūtų. 

Nuo šio įvykio jos dėmesį atitraukė senio veidas — rūstus ir 
išdidus; jis primygtinai stengėsi užmegzti pokalbį su Porpora; 
bet šis, ištikimas savo bjauriam charakteriui, nenoromis atsaki- 
nėjo, kas minutę verždamasis kokia nors dingstimi nusikratyti 
pašnekovu. 

— Tai garsusis maestro Buonončinis,— paaiškino Vilhelmina, 
kuri neturėjo nieko prieš išvardinti Konsuelai visas įžymybes, 
puošusias jos svetainę.— Jis ką tik sugrįžo iš Paryžiaus, kur 
dalyvaujant karaliui atliko violončelės partiją savo kūrybos mo- 
tete. Kaip žinote, jis ilgai garsėjo Londone ir po atkaklios kovos 
su Hendeliu, vienam teatrui kovojant prieš kitą, galų gale nu- 
galėjo jį operoje. 

— Nekalbėkite taip, sinjora,— gyvai sušuko Porpora, kuris ką 
tik nusikratė Buonončinio ir, priėjęs prie dviejų moterų, girdėjo 
paskutiniuosius Vilhelminos žodžius.— Šitaip nepiktžodžiaukite! 
Niekas nenugalėjo Hendelio, niekas jo nenugalės! Aš pažįstu savo 
Hendelį, o jūs jo dar nepažįstate. Jis pirmasis tarp mūsų, ir aš 
tai pripažįstu, nors neprotingos jaunystės metais irgi turėjau įžū- 
lumo rungtis su juo. Aš patyriau pralaimėjimą, bet taip ir turi 
būti, tai buvo teisinga. Buonončinis laimingesnis už mane, bet ne 
toks kuklus ir ne toks talentingas, triumfuoja kvailių akyse ir 
barbarų ausų dėka. Netikėkite tais, kurie kalba apie jo triumfą. 
Jis amžiams mano kolegą Buonončinį pavers pajuokų objektu, ir 
Anglijai kada nors teks rausti dėl to, kad ji pasirinko jo operas 
vietoj operų tokio genijaus, tokio giganto kaip Hendelis. Mada, 
fashion, kaip ten sakoma, prastas skonis, dėkinga tėatro vieta, 
Iyšiai, intrigos, o labiausiai talentingi, nuostabūs dainininkai, at- 
likę jo kūrinius, — štai kas sukūrė jam sėkmės regimybę. Užtat 
religinės muzikos srityje Hendelis kolosaliai jį nugalėjo... O 
dėl paties pono Buonončinio, aš jį nelabai tevertinu. Nemėgstu 
perėjūnų ir atvirai sakau, kad savo operos sėkmę jis pasivogė 
lygiai taip pat „teisėtai“ kaip ir savo kantatos sėkmę. 

Porpora padarė užuominą apie skandalingą plagiatą, sujaudi- 
nusį visą muzikinį pasaulį. Buonončinis, būdamas Anglijoje, pasi- 
savino šlovę kūrinio, kurį prieš trisdešimt metų parašė kompo- 
zitorius Lotis; pastarajam kuo puikiausiai pavyko tai įrodyti po 
ilgų ginčų su įžūliuoju maestro. Vilhelmina buvo bepradedanti 
ginti Buonončinį, bet jos užsistojimas tik supykdė Porporą. 

— Aš jums sakau ir tvirtinu, — sušuko jis, negalvodamas, kad 
gali išgirsti pats Buonončinis,— kad Hendelis netgi savo operi- 
niais kūriniais lenkia visus praeities ir dabarties kompozitorius. 
Tuojau jums tai įrodysiu. Konsuela, eik prie klavesino ir padai- 
nuok ariją, kurią tau parodysiu. 

— Mirštu iš noro išgirsti nuostabiąją Porporiną,— tarė „,pa- 
siuntinienė"“,— bet maldauju jūsų, tegu ji nedainuoja prie Buo- 
nončinio ir pono Holcbauerio Hendelio kūrinių — jiems nepatiks 
toks pasirinkimas, .. 

— Kur ten,— nutraukė ją Porpora,— tai negailestingas jų pa- 
smerkimas, jų mirties nuosprendis! 

— Tokiu atveju, maestro, — tęsė ji, — pasiūlykite jai sudainuo- 
ti ką nors iš jūsų kūrinių. 

— Taip, jie, suprantama, niekam nesužadins pavydo! Bet aš 
noriu, kad ji padainuotų būtent Hendelį! Aš to noriu! 

— Mokytojau, neverskite manęs šiandien dainuoti, — tarė Kon- 
suela.— Aš ką tik iš tolimos kelionės. .. 

— Žinoma, tai būtų piktnaudžiavimas jos gerumu, — pareiškė 
Vilhelmina, — ir aš atsiimu savo prašymą. Dalyvaujant čia susirin- 
kusiems žinovams, ypač ponui Holcbaueriui, imperatoriškojo te- 
atro direktoriui, geriau nerizikuoti jūsų mokinės reputacija. Būu- 
kite atsargus! 

— Rizikuoti! Ką jūs čia kalbate! — aštriai nutraukė ją Por- 
pora gūžteldamas pečiais.— Aš girdėjau ją šį rytą ir žinau, ar ji 
rizikuoja savo -reputacija, dainuodama jūsų vokiečiams. 

Šį ginčą, laimė, nutraukė naujo svečio pasirodymas. Visi nu- 
skubėjo jo pasveikinti, taip pat ir Konsuela, vaikystėje jau ma- 
čiusi ir Venecijoje girdėjusi šitą iškaršusį, išpuikusį ir pagyru- 
nišką moteriško veido žmogų; nors jai ir pasirodė jis pasenęs, 
nuvytęs, suprastėjęs, juokingai susigarbanojęs ir apsirengęs ne- 
skoningai kaip pasenęs mergišius, tačiau tuoj pat pažino — taip 
giliai įstrigo jis jos atmintin — neprilygstamąjį, nepakartojamąjį 
sopraną Majoraną, žinomą Kafarelio vardu, arba, greičiau, Kafa- 
rielo, kaip jį vadino visur, išskyrus Prancūziją. 

Nebuvo pasaulyje įžūlesnio dabitos kaip šis mielasis Kafarie- 
las. Moterys išlepino jį savo garbstymais, o publikos ovacijos 
susuko jam galvą. Jaunystėje jis buvo toks gražus, tiksliau toks 
patrauklus, kad Italijoje debiutavo kaip moteriškų vaidmenų at- 
likėjas. Dabar, kai jam buvo apie penkiasdešimt (o iš pažiūros 
jis atrodė smarkiai vyresnis kaip dauguma sopranų), sunku buvo 
nesijuokiant įsivaizduoti jį Didona arba Galatėja. Tarsi norėdamas 
kompensuoti savo išorės keistumą, jis nešėsi drąsuoliu ir bet kokia 
proga kėlė balsą, ploną ir švelnų, bet jo prigimties niekaip ne- 
galėjo pakeisti. Tačiau jo pamaiviškumas ir begalinis tuščiagar- 
biškumas turėjo ir gero. Jis per daug vertino savo talento prana- 
šumą, kad kam nors žarstytų komplimentus, ir pernelyg brangino 
artisto orumą, kad prieš ką nors keliaklupsčiautų. Neišmintingai 
drąsiai jis bendravo su kilmingiausiomis personomis, netgi sū mo- 
narchais, ir todėl jo nemėgo niekingi padlaižiai, įžvelgdami jo 
įžūlume priekaištą sau. Tikrieji meno bičiuliai atleisdavo jam vis- 
ką kaip genialiam virtuozui, ir nors priekaištavo jam kaip žmogui 
dėl daugelio šunybių, tačiau buvo priversti pripažinti, kad kaip 
artistas įis kartais pasielgdavo ir vyriškai, ir kilniai. Ne dėl piktų 

kėslų ir ne specialiai rodė jis savo atsainumą ir tam tikrą nedė- 
kingumą Porporos atžvilgiu. Jis gerai atsiminė, kad aštuonerius 
metus mokėsi pas jį ir buvo skolingas jam už visas savo žinias, 
bet dar geriau atsiminė tą dieną, kai maestro jam pasakė: „Dabar 
aš nebeturiu ko tavęs mokyti! Va, figlio mio, tu sei il primo mu- 
siCo del mondo“ !. Ir nuo tos dienos Kafarielas, kuris iš tiesų 
buvo pirmasis (po Farinelio) pasaulio dainininkas, nustojo domė- 
tis viskuo, kas nebuvo jis pats. „Jeigu aš pirmasis, — tarė jis sau, — 
vadinasi, ir vienintelis. Pasaulis sutvertas man. Dangus dovanojo 
talentus poetams ir kompozitoriams tik tam, kad dainuotų Kafa- 
rielas. Porpora — garsiausias dainavimo mokytojas pasaulyje tik 
todėl, kad jam buvo lemta sukurti Kafarielą. Dabar Porporos dar- 
bas baigtas, jo misija užbaigta, ir Porporos šlovei, laimei, nemir- 
tingumui gana, kad gyventų ir dainuotų Kafarielas“. Kafarielas 
gyveno ir dainavo, jis buvo turtingas ir garsus, o Porpora — ne- 
turtingas ir apleistas, bet Kafarielas dėl to nė kiek nesijaudino, 
jis sau kalbėjo, kad užtektinai prisirinko aukso ir šlovės ir tai 
pakankamas atpildas jo mokytojui, davusiam pasauliui tokį ste- 
buklą. 

Kafarielas, įeidamas į svetainę, nežymiai visiems bendrai nu- 
silenkė, bet švelniai ir pagarbiai pabučiavo ranką Vilhelminai, 
po to globėjiškai maloniai pasikalbėjo su savo direktoriumi Holc- 
baueriu ir su atsainiu familiarumu pakratė savo mokytojo Por- 
poros ranką. Svyruodamas tarp apmaudo, kurį sukėlė jo buvęs 
mokinys, ir būtinybės paisyti jo (nes jei Kafarielas pareikalautų, 
kad statytų jo mokytojo operą ir pasiimtų pagrindinį vaidmenį, 
galėtų pataisyti maestro reikalus), Porpora ėmė berti jam pagyras 
ir klausinėti apie jo nesenas pergales Prancūzijoje, sykiu taip 
subtiliai ironizuodamas, kad savimi patenkintas dainininkas nega- 
lėjo nepasiduoti apgaulei: 

— Prancūzija! — sušuko Kafarielas.— Nekalbėkite man apie 
Prancūziją! Tai menkos muzikos šalis, menkų muzikantų, menkų 
muzikos gerbėjų ir menkų didikų. Įsivaizduokite, kad tas akiplėša 
Liudvikas Penkioliktasis, paklausęs manęs keliuose religinės mu- 
zikos koncertuose, staiga perduoda man per vieną iš savo kilmin- 
giausių favoritų... atspėkite ką... kažkokią bjaurią tabokinę! 

— Bet, žinoma, auksinę ir nusagstytą deimantais? — pastebėjo 
Porpora, tyčia išsitraukdamas savo figmedžio iabokinę. 

— Na, žinoma,— atsakė dainininkas.— Bet pagalvokite, koks 
įžūlumas: be portreto! Padovanoti man paprastą tabokinę, tary- 
tum man reikalinga dėžutė uostomajam tabakui. Fu! Tikras kara- 
liškas miesčioniškumas! Aš buvau tiesiog pasipiktinęs! 

— Ir tikiuosi, — tarė Porpora, kimšdamas tabaką į savo gud- 
rią nosį, — tu puikiai pamokei tą niekingą karalių? 


! Eik, sūnau mano, tu pirmasis pasaulio muzikantas! (it.) 

— Nepraleidau progos, velnias griebtų! ,,„Pone,— tariau oriam 
dvariškiui ir prieš jo apspangusias akis atidariau dėžę, — štai tris- 
dešimt tabokinių. Pati blogiausia iš jų kainuoja trisdešimt kartų 
brangiau už tą, kurią jūs man dovanojate, ir be to dar, kaip 
matote, kiti monarchai nepasibodėjo pagerbti mane savo minia- 
tiuromis. Pasakykite karaliui, jūsų valdovui, kad Kafarielui, dė- 
kui Dievui, netrūksta tabokinių“. 

— Prisiekiu Bachusu! Tai bent sugėdintas buvo karalius! — 
sušuko Porpora. 

— Palaukite, dar ne viskas! Didikas turėjo įžūlumo man pa- 
reikšti, kad kai reikalas liečia užsieniečius, tai jo didenybė savo 
portretą dovanoja tik pasiuntiniams. 

“ — Koks akiplėša! Ką tu jam į tai atsakei? 

— „Paklausykite, pone,— tariau aš, — žinokite, kad iš viso pa- 
saulio pasiuntinių nepadarysi vieno Kafarielo...' 

— Puiku! Nuostabus atsakymas! O! Kaip aš pažįstu mano Ka- 
farielą! Ir tu taip ir nepriėmei nuo jo iabokinėsė 

-— Ne, velniai rautų! — atsakė Kafarielas, išsiblaškęs trauk- 
damas iš kišenės auksinę, deimantais nusagstytą tabokinę. 

— Ar tik ne ji kartais? — paklausė Porpora, abejingai žvelg- 
damas į tabokinę.— O pasakyk, ar matei ten mūsų jaunąją Sak- 
sonijos princesę? Tą, kurios pirštelius aš pirmą kartą uždėjau 
ant klavesino Drezdene, dar tais laikais, kai jos motina, Lenkijos 
karalienė, teikė man garbę savo globa. Tai buvo miela maža 
princesė. - 

— Marija Žozefina? 

— Taip, Prancūzijos dofinė. 

— Ar aš ją Mačiau? Netgi intymioje aplinkoje. Tai geriausia 
būtybė. Ach! Kokia nuostabi moteris! Mes su ja geriausi draugai 
pasaulyje, garbės žodis! Štai ką ji man padovanojo.— Ir jis pa- 
"rodė ant piršto žiedą su didžiuliu deimantu. 

— Kalba, kad ji nuoširdžiai juokėsi iš to, kaip tu atsakei 
karaliui dėl jo dovanos. 

— Žinoma, jai pasirodė, kad aš puikiai atsakiau ir kad kara- 
lius, jos uošvis, pasielgė kaip paskutinis storžievis. 

— Iš tiesų? Ji tau tai pasakė? 

— Ji apie tai užsiminė, perduodama man pasą, kurį pasirašyti 
privertė patį karalių. | 

Visi besiklausantieji šito dialogo, paslapčia šaipydamiesi, nu- 
sisuko. Tik prieš valandą Buonončinis, vaizduodamas Kafarielo 
nuotykius Prancūzijoje, papasakojo, kaip dofinė, perduodama jam 
pasą, papuoštą paties monarcho parašu, pastebėjo, kad jis galioja 
tik dešimt dienų, o tai buvo tolygu įsakymui kuo greičiausiai 
apleisti Prancūziją. 

Čia Kafarielas, matyt, bijodamas tolesnių klausinėjimų apie šį 
įvykį, pakeitė pokalbio iemą. 

— Na kaip, maestro, — kreipėsi jis į Porporą,— ar daug pas- 


taruoju metu turėjai mokinių Venecijoje, ar pasitaikė tarp jų tei- 
kiančių vilčių? 

— Ir nekalbėk! — atsakė Porpora— Po tavęs dangus buvo 
šykštus, ir mano mokykla bevaisė. Dievas, sutvėręs Žmogų, UŽ- 
migo po savo darbų. O Porpora, sutvėręs Kafarielą, sudėjo rankas 
ir kankinasi nieko neveikdamas. 

— Brangusis mokytojau,— tęsė Kafarielas, susižavėjęs komp- 
limentu ir priimdamas jį už gryną pinigą.— Tu pernelyg man nuo- 
laidus. Tačiau turėjai keletą daug žadančių mokinių, kai buvau 
susitikęs su tavimi Mendikančio mokykloje. Tu jau tada išleidai 
Korilą, kuri labai patiko publikai. Graži mergina, dievaž! 

— Graži ir nieko daugiau. 

— Tiesa? Nieko daugiau? — paklausė Holcbaueris, klausęsis 
pokalbio. 

— Sakau jums, nieko daugiau, — autoritetingai pakartojo Por- 
pora. 

— Tai pravartu žinoti, — sušnibždėjo jam į ausį Holcbaueris.— 
Ji vakar čia atvyko negaluojanti, kaip man perdavė, ir visgi jau 
šį rytą gavau jos prašymą priimti ją į imperatoriškąją sceną. 

— Tai ne tas, ko jums reikia,— ištarė Porpora.— Jūsų žmona 
dainuoja... dešimt kartų geriau už ją.— Jis norėjo pasakyti „ne 
taip blogai“, bet laiku susigriebė. 

— Dėkoju jums už aukštą nuomonę,— atsakė direktorius. 

— Nejaugi neturėjote kitų mokinių, be storosios Korilos — 
vėl prašneko Kafarielas.— Venecija, vadinasi, išseko? Aš norėčiau 
pabuvoti ten ateinantį pavasarį su Tezi, 

— Kas trukdo? 

— Tezi susižavėjusi Drezdenu. Bet nejaugi nerasiu Venecijoje 
nė vienos mMiaukiančios katės? Aš nelabai reiklus, o ir publika 
būna atlaidi, kai pagrindiniame vaidmenyje toks dainininkas kaip 
aš, galintis „ištraukti“ visą operą ant savo pečių. Malonus balsas, 
paklusnumas ir nuovokumas — tai viskas, ko man reikia due- 
tams. O, beje, mokytojau, ką tu padarei iš mažosios juodbruvės, 
kurią mačiau pas tave? 

— Ar mažai Mokiau juodbruvių? 

— Ol Šitos balsas buvo nepaprastas ir, prisimenu, jos išklau- 
ses, aš tau pasakiau: „Ši maža negraži mergaitė toli nueis“. Aš 
tada netgi, pramogos dėlei, kažką jai padainavau. Vargšė mer- 
gaitė apsiverkė iš susižavėjimo. | 

— Taip, taip, — ištarė Porpora, žiūrėdamas į Konsuelą, kuri 
paraudo kaip maestro nosis. 

— Koks jos vardas, velniai rautų? — tęsė Kafarielas.— Keis- 
tas vardas... Na tu turi atsiminti, maestro: ji buvo negraži kaip 
mirtina nuodėmė. 

— Tai buvau aš, — atsiliepė Konsuela. Teisumas ir geraširdiš- 
kumas padėjo jai įveikti sumišimą, ir ji su linksmu pagarbumu 
priėjo pasveikinti Kaifarielą. 

Bet šitokia smulkmena negalėjo jo išmušti iš vėžių. 

— Jūs! — žaismingai sušuko jis, imdamas ją už rankos.— Jūs 
meluojate, nes esate gražutė mergina, o ta, apie kurią kalbu... 

-— Ne, iš tiesų tai buvau aš,— pakartojo Konsuela.— Pažiūrė- 
ite atidžiai į mane. Jūs turite mane pažinti — tai ta pati Konsu- 
ela. 

— Konsuela! Taip! Taip! Velniškai sunkus vardas. Bet aš jūsų 
visai nepažįstu ir labai bijau, kad jus sumainė. Mano vaike, jeigu, 
įgydama grožį, jūs praradote balsą ir talentą, teikusius tiek daug 
vilčių, tai geriau būtumėt likusi negražutė. 

— Aš noriu, kad tu ją išgirstum,— tarė Porpora, troškęs pa- 
rodyti savo mokinę Holcbaueriui. 

Ir jis nutempė Konsuelą prie klavesino truputį prieš jos valią, 
nes ji jau seniai nedainavo žinovams ir visai nesiruošė tą vakarą 
dainuoti. 

— Jūs mane kvailinate,— pareiškė Kafarielas.— Tai ne ta mer- 
gina, kurią mačiau Venecijoje. 

— Tuojau tu pats įsitikinsi, — atsakė jam Porpora. 

— Išties, mokytojau, tai žiauru: jūs verčiate mane dainuoti, 
kai mano gerklėje dar guli penkiasdešimties ljė kelio dulkės, — 
droviai tarė Konsuela. 

— Vis tiek dainuok! — pareikalavo maestro. 

— Nebijokite manęs, mano vaike,— kreipėsi į ją Kafarielas, — 
aš moku būti atlaidus, ir, kad nesidrovėtumėt, sudainuosiu kartu 
su jumis, jei norite. 

— Tokiu atveju paklūstu,— atsakė ji,— ir laimė, kurią patirsiu 
klausydamasi jūsų, neleis man galvoti apie save. 

— Ką mes galime kartu padainuoti? — paklausė Kafarielas 
Porporos.— Išrink mums duetą. | 

— Išrink pats, — atsakė šis, — nėra nieko, ko ji negalėtų su 
tavimi padainuoti. 

— Na tuomet ką nors tavo, maestro, aš noriu dabar tave pra- 
džiuginti. Ir be to žinau, kad sinjora Vilhelmina turi visus tavo 
kūrinius, įrištus ir papuoštus paauksavimais su tikra rytietiška 
prabanga. : 

— Taip,— pro dantis iškošė Porpora.— Mano kūriniai aprengti 
turtingiau už mane. 

Kafarielas paėmė natas, pervertė jas ir išrinko duetą iš „„Eu- 
menos“ — operos, kurią maestro parašė Romoje Farineliui. Jis 
sudainavo pirmąjį solo taip tauriai, tobulai ir meistriškai, kad 
iškart privertė užmiršti visas juokingąsias dainininko savybes ir 
kėlė vien susižavėjimą bei nuostabą. Galingas šio nepaprasto 
žmogaus talentas taip sužadino ir įkvėpė Konsuelą, kad ji savo 
ruožtu sudainavo moterišką solo taip, kaip, ko gero, niekada gy- 
venime nedainavo. Kafarielas, nesulaukdamas kol ji baigs, keletą 
kartų pertraukė ją audringais plojimais. 

— Ach, cara!!' — šūkčiojo jis.— Dabar tai pažįstu tave! Tai 
iš tiesų tas nuostabus vaikas, į kurį atkreipiau dėmesį tuomet 

Venecijoje. Bet dabar, figlia mia?, tu stebuklas (un portento)! 
Tai sako tau pats Kafarielas! 

Vilhelmina buvo šiek tiek nustebinta ir šiek tiek nusivylusi, 
išvydusi Konsuelą dar didesnėje aukštumoje negu Venecijoje. 
Nors tokio talento pasirodymas jos Vienos salone jai buvo labai 
malonus, ji ne be tam tikros baimės ir kartėlio matė, kad po tokio 
virtuoziško dainavimo pati jau nebeišdrįs dainuoti savo nuolati- 
niams svečiams. Bet vis tiek ji triukšmingai reiškė savo susiža- 
vėjimą. Holcbaueris, vis tebesišypsodamas sau į barzdą, bet bai- 
mindamasis, kad jo kasoje neužteks pinigų apmokėti tokiam di- 
deliam talentui, tarp visų tų pagyrų rodė diplomatišką santū- 
rumą. Buonončinis pareiškė, kad Konsuela lenkia ir ponią Hasę, 
ir ponią Kuconi. Pasiuntinys taip susižavėjo, kad Vilhelmina net- 
gi išsigando, ypač pamačiusi, kad jis nusimauna žiedą su didžiu- 
liu safyru ir mauna jį ant Konsuelos, kuri nesiryžo nei jį priimti, 
nei atsisakyti, piršto. Klausytojai primygtinai ėmė reikalauti pa- 
kartoti duetą, bet durys atsidarė, ir liokajus su pagarbiu iškil- 
mingumu pranešė apie grafo Godico atvykimą. Visi atsistojo pa- 
veikti instinktyvios pagarbos, kurią sukelia ne pats Žymiausias, 
ne labiausiai nusipelnęs, o pats turtingiausias žmogus. 

„Tai nesėkmė! — pagalvojo Konsuela.— Ir sutik tu man iškart, 
ir netgi nespėjus perspėti jų, du asmenis, mačiusius mane keliau- 
jant su Jozefu! Jie, be abejonės, susidarė klaidingą nuomonę ir 
apie mano moralę, ir apie mano santykius su juo. Bet vis tiek, 
mano gerasis ir sąžiningasis Jozefai, kad ir kaip šmeiš mūsų drau- 
gystę, aš niekuomet jos neatsisakysiu nei širdyje, nei žodžiais“. 

Grafas Godicas, nuo galvos iki kojų pasipuošęs auksiniu ga- 
lionu ir aukso siuvinėjimais, priėjo prie Vilhelminos, ir iš to, kaip 
jis pabučiavo meilužės ranką, Konsuela suprato skirtumą tarp 
tokios namų šeimininkės ir išdidžių patricijų, kurias matė Vene- 
cijoje. Su Vilhelmina elgėsi ir meiliau, ir paslaugiau, ir links- 
miau, bet kalbėjo greičiau, žengė ne taip tyliai, koją ant kojos 
kėlė aukščiau, nesivaržydami šildėsi nugarą prie židinio — Žo- 
džiu, laikėsi kitaip negu aukštuomenėje. Galbūt svečiams toks 
laisvumas buvo netgi malonus, bet sykiu jame buvo justi kažkas 
įžeidžiančio, iškart kritusio į akis Konsuelai, nors tas kažkas, už- 
maskuotas aukštuomenės manieromis ir pasiuntiniui pritinkančia 
pagarba, buvo beveik neapčiuopiamas. 

Grafas Godicas, skyrėsi savo mokėjimu subtiliai pabrėžti tą 
laisvumą, kuris ne tik nežeidė Vilhelminos, bet atrodė jai ypatin- 
go pagarbumo ženkias. Konsuela kentėjo už tą vargšę moterį: 
patenkinusi savo menką tuštybę, ji atrodė pasigailėtina. Bet sa- 
vęs Konsuela nelaikė pažeminta. Zingarella į nieką nepretendavo, 
ir jai buvo visiškai tas pats, ar jai skirtas nusilenkimas bus ke- 
liomis dešimtosiomis colio aukštesnis ar žemesnis. „Aš čia tam, 
kad dainuočiau, tai mano amatas, — kalbėjo ji sau.— Kad tik liktų 

patenkinti mano dainavimu: o kai pabaigsiu, tai norėčiau sėdėti 
nepastebima savo kamputyje; bet šita moteris, atmiešianti savo 
meilę tuštybe (jeigu tik toje tuštybėje yra nors kiek meilės), 
kaip ji paraustų, jeigu matytų, kiek paniekos ir ironijos slypi po 
visais tais Mandagumais ir komplimentais". 

Konsuelą vėl privertė dainuoti, kėlė ją į padanges, ir ji tą 
vakarą tiesiog dalijosi laurais su Kafarielu. Kas minutę ji laukė, 
kad ją prakalbins grafas Godicas ir jai teks atlaikyti jo pašaipių 
pagyrų ugnį. Bet keistas dalykas: grafas Godicas nepriėjo prie 
klavesino, prie kurio ji nusisukusi stovėjo, kad jis nepamatytų 
jos veido. Ir kai jis teiravosi jos vardo ir amžiaus, atrodė, kad 
pirmą kartą apie ją girdi. Reikalas tas, kad jis negavo neatsar- 
gaus raštelio, kurį Konsuela, padrąsėjusi per savo kelionę, pasiun- 
tė jam su dezertyro žmona. Be to, jis buvo labai trumparegis, ir 
kadangi tuomet dar nebuvo priimta nesidrovint svetainėse žval- 
gytis pro lornetą, tai jis neaiškiai tematė išblyškusį dainininkės 
veidą. Galbūt pasirodys keista, kad dėdamasis aistringu meloma- 
nu, grafas nepanoro iš arčiau pažvelgti į nuostabią atlikėją. Bet 
nereikia užmiršti, kad Moravijos didikas mėgo tik savo paties 
muziką, savo paties metodą ir savo paties dainininkus. Dideli ia- 
lentai nekėlė jam jokio susidomėjimo ir jokios simpatijos; jų pre- 
tenzijas ir pomėgius jis laikė su niekuo nesulyginamais, ir kai jam 
sakė, kad Faustina Bordoni gauna Londone penkiasdešimt tūks- 
tančių frankų per metus, o Farinelis — šimtą penkiasdešimt iūks- 
tančių, jis gūžčiojo pečiais ir tikino, kad už penkių šimtų frankų 
algą jis Moravijoje savo Rosvaldo teatre turi jo paties apmokytų 
dainininkų, kurie tokie pat talentingi kaip Farinelis, Faustina ir 
netgi pats sinjoras Kafarielas. 

Pastarojo pasipūtimas jam buvo itin bjaurus ir nepakenčiamas 
būtent dėl to, kad savo rate grafas Godicas pasižymėjo lygiai 
tokiais pat keistais ir juokingais įpročiais. Jeigu -pagyrūnai nepa- 
tinka kukliems ir išmintingiems žmonėms, jie tuo labiau nema- 
lonūs ir bjaurūs tokiems pat pagyrūnams kaip jie patys. Kiek- 
vienas savimyla neapkenčia panašių į save ir šaiposi iš jų ydos, 
kurią turi pats. Kol klausėsi Kafarielo dainavimo, niekas negal- 
vojo nei apie turtus, nei apie grafo Godico meilę muzikai. Kol 
gyrėsi Kafarielas, nebuvo vietos grafo Godico pagyroms,— žo- 
džiu, jie vienas kitam trukdė. Nė vienas salonas nebuvo toks 
erdvus ir nė viena draugija tokia atidi, kad sutalpintų ir paten- 
kintų du žmones, kankinamus tokio „„aprobacijos troškulio“, kaip 
sako mūsų dienų frenologai. 

Buvo ir trečia priežastis, sutrukdžiusi grafui Godicui įžiūrėti 
ir prisiminti savąjį Bertonį iš Pasau: reikalas tas, kad ten. jis: į 
jį beveik nežiūrėjo, ir dabar vargu ar būtų galėjęs atpažinti jį 
naujame, pasikeitusiame pavidale. Prieš jį tuomet buvo mergaitė 
„gana Maloni“, kaip tuomet buvo priimta sakyti apie pakenčiamą 
išvaizdą; jis išgirdo jos gražų, gaivų, paslankų balsą ir nutarė, 
kad ji protinga ir lengvai pasiduos apmokoma. Daugiau jis nieko 


155 


nepajuto, nenuspėjo, bet nieko daugiau ir nereikėjo jo teatrui 
Rosvalde. Jis buvo turtingas ir pripratęs labai nesirinkdamas ir 
nesiderėdamas pirkti viską, kas jam tiko. Jis panoro nupirkti 
Konsuelos talentą ir ją pačią, kaip kad mes perkame peiliuką Ša- 
telro arba stiklo dirbinius Venecijoje. Prekybinė sutartis neįvyko, 
bet kadangi grafas nė minutės nebuvo Konsuelos įsimylėjęs, tai 
nė minutės šito ir nesigailėjo. Tiesa, nubudęs Pasau, jis buvo tru- 
putį nusivylęs, bet žmonės, geros nuomonės apie save, neilgai 
teliūdi dėl tokios nesėkmės. Jie greitai ją užmiršta: argi jiems 
nepriklauso visas pasaulis, ypač jei jie turtingi? „,„Na ką gi, — 
tarė sau kilnusis grafas, — viena nesėkmė, o po jos ateis šimtas 
sėkmių ". 

Tuo metu, kai Konsuela dainavo savo paskutinę ariją, jis susi- 
šnibždėjo su Vilhelmina ir pastebėjęs, kad Porpora svaido į jį 
piktus žvilgsnius, greitai išėjo, nepatyręs jokio malonumo tų pe- 
dantiškų ir netašytų Muzikantų draugijoje. 


LXXXV 


Sugrįžusi į savo kambarį, Konsuela pirmiausia panūdo parašyti 
Albertui, bet greitai suprato, kad tą padaryti ne taip lengva, 
kaip atrodė. Pirmajame juodraštyje buvo bepradedanti pasakoti 
jam apie visus savo kelionės nuotykius, bet tuoj pat išsigando, 
kad patirtų pavojų ir išbandymų aprašymas per daug jį sujau- 
dins. Ji prisiminė, kaip jis pašėlo, kai ji papasakojo jam požemyje 
apie tuos baisumus, kuriuos patyrė eidama pas jį. Ir ji suplėšė 
laišką. Kad apsaugotų gilią ir jausmingą Alberto prigimtį nuo 
jaudinančių tikrovės smulkmenų, ji nutarė išsakyti jam vieną, 
pagrindinę mintį, vieną vienintelį jausmą — keliais žodžiais iš- 
reikšti prieraišumą, kurį jam žadėjo, ir ištikimybę, kurią jam pri- 
siekė. Bet tie keli žodžiai turėjo būti visiškai aiškūs; menkiau- 
sias netikslumas sužadintų jam neapsakomas baimes ir kančias. 
O kaip ji galėjo tvirtinti, kad pagaliau pajuto savyje tikrą meilę 
ir nepajudinamą ryžtą, kurie Albertui buvo būtini, kad galėtų gy- 
venti, laukdamas jos. Konsuelos nuoširdumas ir sąžinė nepripaži- 
no dalinės tiesos. Griežtai klausdama savo širdies ir sąžinės, ji 
rado ten stiprybę ir ramybę, kurias teikė pergalė prieš Andzole- 
to meilę. Ji taip pat pamatė, kad yra visiškai abejinga bet ko- 
kiam: vyriškiui, išskyrus Albertą; jam vienam jautė švelnumą 
ir nuoširdų potraukį. Bet tokią pat meilę, tokį pat potraukį ji jautė 
jam ir tuomet, kai buvo šalia jo. Neužteko nugalėti prisiminimus 
apie Andzoletą, nebūti šalia jo, kad merginos sieloje įsilieps- 
notų ugninga meilė jaunajam grafui! Ji nepajėgė be pasibaisėji- 
mo prisiminti vargšo Alberto dvasinės ligos, Milžinų pilies sle- 
giančios didybės, aristokratinių kanauninkės prietarų, Zdenko nu- 
žudymo, niūraus Šrekenšteino požemio — žodžiu, viso liūdno ir 
keisto Čekijos gyvenimo, kuris jai dabar atrodė kaip sapnas. Pa- 

kvėpavusi laisvu klajonių oru Bohemijos Miško kalnuose ir vėl 
panirusi muzikos stichijon šalia savo mokytojo, Konsuela Čekiją 
prisiminė ne kitaip kaip baisų košmarą. Nors ji ir nepritarė griež- 
tiems Porporos aforizmams apie meną, bet kai vėl sugrįžo į gy- 
venimą, taip atitinkantį jos auklėjimą, talentą ir įprastą galvose- 
ną. tai nebeįsivaizdavo, kad galėtų tapti Milžinų pilies šeimi- 
ninke. 

Ką ji galėjo pranešti Albertui? Ką ji vėl galėjo jam pažadėti? 
Argi ji nebuvo apimta tokio pat neryžtingumo, tokios pat baimės, 
kaip ir bėgant iš pilies? Jeigu ji ieškojo priebėgos Vienoje, o ne 
kur kitur, tai tik todėl, kad čia jos laukė globa vienintelio žmo- 
gaus, kurio teisėtą autoritetą ji privalėjo pripažinti. Porpora buvo 
jos geradaris, tėvas, įos atrama ir mokytojas pačia švenčiausia 
to žodžio prasme. Šalia jo ji nebesijautė našlaite ir nemanė tu- 
rinti teisę elgtis tik pagal savo širdies ar proto polinkius. O Por- 
pora smerkė, šaipėsi ir griežtai atmetė mintį apie vedybas, ma- 
nydamas, kad tai pražudo talentą, aukoja jos didelę ateitį vardan 
romantiško pasiaukojimo kaprizo. Milžinų pilyje irgi buvo senis, 
didžiadvasis, kilnus ir švelnus, pasirengęs tapti Konsuelos tėvu. 
Bet argi tėvai kaitaliojami pagal aplinkybesė Ir jeigu Porpora sa- 
kė „ne“, tai nejaugi Konsuela galėjo priimti grafo Kristiano 
„taip“? 

Šito negalėjo, neturėjo būti, ir reikėjo laukti, ką pasakys Por- 
pora, kai geriau išsiaiškins faktus ir jausmus. Bet ką atsakyti 
nelaimingam Albertui dabar, kaip palaikyti jam viltį, paprašyti 
kantrybės, kol mokytojas patvirtins arba pakeis savo sprendimą? 
Prisipažinti, kad pirmasis Porporos atsakymas buvo apmaudo pro- 
trūkis, reiškė atimti iš Alberto ramybę; nuslėpti — reiškė jį ap- 
gauti, o Konsuela nenorėjo apsimetinėti. Net jei kilniojo jau- 
nuolio gyvybė priklausytų nuo melo, tai ir tuomet Konsuela ne- 
sumeluotų. Yra žmonių, kurie per daug gerbiami, kad būtų ap- 
gaudinėjami, netgi jų išgelbėjimo vardan. 

Ir štai ji vėl pradėjo rašyti, bet suplėšė dvidešimt pradėtų laiš- 
kų, nė vieno neužbaigdama. Kad ir kaip stengėsi, bet jau po 
trečio žodžio arba davė pernelyg drąsius pažadus, arba, priešin- 
gai, reiškė abejones, o tai galėjo sukelti pačias pražūtingiausias 
pasekmes. Ji atsigulė į lovą, prislėgtą nuovargio, liūdesio, neri- 
mo, ir ilgai kankinosi dėl šalčio ir nemigos, nepajėgdama ką 
nors nuspręsti nė įsivaizduoti aiškiai savo ateities, savo likimo. 
Galų gale ji visgi užsnūdo ir atsibudo taip vėlai, kad Porpora, 
visada kėlęsis anksti, jau buvo išėjęs su reikalais. Kaip ir vakaI, 
ji užtiko Haidną valantį savo naujojo šeimininko drabužius ir 
tvarkantį kambarį. 

— Pagaliau, mano miegančioji gražuole! — sušuko jaunuolis, 
pamatęs savo bičiulę.— Aš mirštu iš nuobodulio, liūdesio ir, ko 
gero, labiausiai iš baimės, kad tarp savęs ir šito įniršusio profeso- 
riaus nematau jūsų, mano angelo sargo. Man vis rodosi, kad 
mokytojas, įžvelgęs mano ketinimus, atskleis mūsų suokalbį ir įkiš 


157 


mane į savo seną klavesiną, kad užtrokščiau ten nuo harmonin- 
go dusulio. Man plaukai stojasi piestu nuo tavo Porporos, ir 
niekaip negaliu nusikratyti minties, kad tai senas itališkas šėto- 
nas: juk, kalba, velnias tuose kraštuose daug piktesnis ir gud- 
resnis už mMūsiškį. 

— Nusiramink, mano drauge,— atsakė Konsuela,— mūsų ma- 
estro paprasčiausiai nelaimingas. Jis nepiktas žmogus. Pasisteng- 
sime suteikti jam bent kiek laimės, ir jis beregint sušvelnės ir 
taps, koks buvęs. Prisimenu, koks nuoširdus ir gyvybingas jis 
buvo mano vaikystėje. Visi kartojo jo subtilius ir šmaikščius juo- 
kus, bet tada jis turėjo pasisekimą, draugų, vilčių. Jeigu būtum 
pažinojęs jį tuo metu, kai San Mozės teatre ėjo jo opera „Poli- 
femas'! Jis vesdavosi mane kartu ir pastatydavo kur nors už 
kulisų, iš kur galėjau matyti tik statistų nugaras ir milžino galvą! 
Kaip baisu ir gražu visa tai man atrodė iš mano kampelio! Tupė- 
dama už kartoninės uolos arba pasilypėjusi ant laiptų, nuo kurių 
uždega kenketus, aš vos kvėpavau ir instinktyviai, mėgdžiodama 
aktorius, galva ir rankomis kartojau visus jų gestus, visus jų 
judesius. O kai kviesdavo maestro ir jis, atsakydamas į parterio 
aplodismentus, po septynis kartus išeidavo prieš uždangą palei 
rampą, atrodydavo man kaip dievas, toks puikus, išdidus ir 
džiaugsmingas buvo jis tuomet. Deja! Jis dar ne toks senas, o kaip 
pasikeitė, koks prislėgtas! Imkis, Bepai, darbo; tegu sugrįžęs ras 
savo skurdų butą patrauklesnį. Pirmiausia apžiūrėsiu jo dėvimus 
drabužius, kad sužinočiau, ko jam trūksta. 

— Ilgai tektų vardinti, ko jam trūksta, o ką turi — akimirks- 
niu pamatysi, — atsakė Jozefas.— Galbūt tik mano drabužiai skur- 
desni ir labiau sudėvėti už jo. 

— Tokiu atveju pasirūpinsiu ir tavimi — juk esu tavo skoli- 
ninkė, visą kelią tu ir rengei, ir Maitinai mane. Bet pirma pa- 
galvokime apie Porporą. Atidaryk šią spintą. Kaip! Vienas vie-- 
nintelis kostiumas — tas, kuriuo jis vakar vilkėjo pas pasiun- 
tinį? 

— Deja, taip! Rudas kostiumas su raižytinėmis plieno sago- 
mis, be to, ir nelabai naujas. Kitas kostiumas toks senas ir ap- 
triušęs, kad graudu į jį žiūrėti. Šeimininkas išeidamas jį apsi- 
vilko. O dėl chalato, tai abejoju, kad apskritai, jo kada nors 
būta: aš jo bergždžiai ieškau jau visą valandą. 

Konsuela ir Jozefas po uolių ieškojimų pagaliau įsitikino, kad 
chalatas egzistuoja tik jų vaizduotėje, taip pat kaip ir paltas bei 
mufta. Marškiniai tebuvo treji, o ir tie suplyšę, su nusitrynusiais 
rankogaliais, taip pat atrodė ir visa kita. 

— Jozefai,— tarė Konsuela,— štai brangus žiedas, man vakar 
jį padovanojo už dainavimą. Aš nenoriu jo parduoti, kad neat- 
kreipčiau į save dėmesio; žmonės, jį padovanoję, ko gero, tame 
įžvelgtų gobšumą. Bet galiu jį užstatyti ir gauti už jį mums rei- 
kalingų pinigų. Keleris doras ir protingas, jis mokės įkainoti 


158 


žiedą ir tikriausiai pažįsta palūkininką, kuris paims jį užstatu ir 
duos už jį padorią sumą. Eik greičiau ir sugrįžk. 

— Dėl to kliūčių nebus, — atsakė Jozefas.— Kuklus žydas ju- 
velyras gyvena tame pačiame name kaip ir Keleris, o kadangi 
pastarasis daugeliui puikių damų tarpininkauja slaptuose tokios 
rūšies reikaluose, tai po kokios valandos jis atskaičiuos jums pi- 
nigėlius. Bet man pačiam nieko nereikia, girdite, Konsuela! Štai 
jums reiktų gražiau apsirengti. Juk visas mūsų garderobas keliavo 
ant mano pečių. Rytoj, o galbūt dar šį vakarą, jūs turėsite pasi- 
rodyti aukštuomenėje ir, žinoma, su mažiau apsitrynusia suknele 
negu ši. 

— Mūsų sąskaitas mes suvesime vėliau ir taip, kaip panorėsiu 
aš, Bepai. Priimdama tavo paslaugas, turiu teisę reikalauti, kad 
ir tu neatsisakytum manųjų. Na o dabar greičiau bėk pas Ke- 
lerį! 

Po valandos Haidnas iš tiesų sugrįžo su Keleriu ir su tūkstan- 
čiu penkiais šimtais florinų. Konsuela paaiškino Keleriui, ko jai 
reikia; šis išėjo ir greitai atsivedė savo bičiulį siuvėją, sąžiningą 
ir mitrų jaunuolį, kuris, pamatavęs Porporos kostiumą ir kitus 
jo dėvimus drabužius, pažadėjo artimiausiomis dienomis pristatyti 
du naujus kostiumus, gerą, vata dygsniuotą chalatą ir netgi bal- 
tinius bei kitus būtinus tualeto reikmenis, kuriuos jis apsiėmė 
užsakyti pas sąžiningas siuvėjas. 

— Dabar, — tarė Konsuela Keleriui, kai siuvėjas išėjo, — reika- 
lauju visiškos paslapties. Mano mokytojas toks pat išdidus kaip 
ir neturtingas, ir, be abejo, išmestų pro langą visas mano menkas 
dovanas, jei tik įtartų, kad jos nuo manęs. 

— Kaipgi jūs įsigudrinsite, sinjora,— pastebėjo Jozeias,— pri- 
versti jį apsirengti naująjį kostiumą ir pamesti senąjį taip, kad 
jis to nepastebėtų? 

— O! Aš jį puikiai pažįstu ir garantuoju, kad jis nieko nepa- 
stebės. Apsiimu tai padaryti. 

— (O dabar, sinjora, ar nepagalvotumėt apie save? — tęsė Jo- 
zefas, kuriam užtekdavo takto kalbėtis su Konsuela labai Cere- 
moningai, kad nesudarytų klaidingos nuomonės apie jų draugys- 
tę, išskyrus tas minutes, kai jie likdavo dviese.— Jūs beveik nie- 
ko neatsivežėte iš Čekijos, be to, jūsų apdaras pasiūtas ne pagal 
čionykštę madą. 

— Aš visai užmiršau šį svarbų dalyką. Mielasis pone Keleri, 
būkite mano patarėju ir vadovu. 

— Noriai! — atsakė Keleris.— Aš šį tą apie tai išmanau II, 
jeigu nepristatysiu jums pačio dailiausio tualeto, galėsite pasa- 
kyti, kad esu stuobrys ir pagyrūnas. 


— Visiškai jumis pasitikiu, mielasis Keleri. Tik noriu jus per- 
spėti, kad mėgstu paprastumą, o daiktai, krintantys į akis ir rė- 
kiančios spalvos netinka nei mano įprastiniam blyškumui, nei 
mano kukliam skoniui. 

— Jūs mane užgauliojate, sinjora, manydama, kad man reika- 
lingi tokie nurodymai. Nejaugi mano amatas manęs neišmokė, ko- 
kias spalvas reikia parinkti veidui, ir argi jūsiškiame nematau 
jūsų charakterio atspindžio? Būkite rami, liksite patenkinta ma- 
nimi ir greitai galėsite, jeigu panorėsite, pasirodyti rūmuose, kaip 
ir anksčiau išlikdama ir kukli, ir paprasta. Papuošti žmogų, o ne 
jį pakeisti — štai kur kirpėjo ir siuvėjo menas. 

— Dar vieną žodelį į ausį, brangusis pone Keleri,— ištarė Kon- 
suela, pasitraukdama su juo toliau nuo Jozefo.— Prašau jūsų, ap- 
renkite naujai nuo galvos iki kojų ir poną Haidną, o už likusius 
pinigus padovanokite nuo manęs savo dukrai gražią šilkinę ves- 
tuvinę suknelę. Tikiuosi, kad jos vestuvės su Jozefu ne už kalnų, 
nes jei turėsiu čia pasisekimą, tai galėsiu būti naudinga jūsų 
draugui ir padėsiu jam išgarsėti. Jis turi talentą, ir didelį talen- 
tą, būkite tuo tikras. 

— Tai jis iš tiesų talentingas, sinjore? Esu laimingas, girdė- 
damas tai iš jūsų. Aš visuomet tai įtariau. Bet ką aš sakau? Aš 
buvau tuo įsitikinęs nuo pat pirmosios dienos, kai pastebėjau jį 
dar vaiką, giedotojų Mokykloje. 

— Jis kilnus jaunuolis,— tęsė Konsuela,— ir savo dėkingumu 
bei ištikimybe atsilygins už viską, ką jūs dėl jo padarėte. Juk 
žinau, Keleri, jūs taip pat gerbiamas žmogus, jūsų širdis kilni... 
O dabar pasakykite mums,— pridūrė ji, vėl kartu su Keleriu pri- 
eidama prie Jozefo, — ar padarėte tai, ką mes susitarėme dėl Jo- 
zefo globėjų? Tai buvo jūsų sumanymas, ar jūs jį įvykdėte? 

— Na, žinoma, sinjora!l — atsakė Keleris.— Jūsų nuolankiam 
tarnui pasakyti — reiškia padaryti. Šį rytą išėjęs aptarnauti savo 
klientų, iš pradžių perspėjau poną Venecijos pasiuntinį (aš netu- 
riu garbės pats jo šukuoti, bet garbanoju jo sekretorių), po to 
poną abatą Metastazijų, kurį skutu kas rytą, ir jo auklėtinę Ma- 
rianą Martinec, kurios galva irgi mano rankose. Ji, kaip ir jis, 
gyvena mano name... tai yra aš gyvenu jų name, na bet tai, 
beje, nesvarbu! Galiausiai prasmukau dar pas dvi tris personas, 
kurios pažįsta Jozefą iš veido ir rizikuoja susitikti jį pas maestro 
Porporą. Pas kitus asmenis, ne mano klientus, atėjau prasimanęs 
kokį nors pretekstą, pavyzdžiui, kalbėjau taip: „Girdėjau, kad 
ponia baronienė siuntė pas mano kolegas tikrų lokio taukų plau- 
kams, ir atskubėjau atnešti jums puikių taukų, aš už juos laiduo- 
ju. Kilmingiems asmenims siūlau juos veltui, kaip pavyzdį, ir 
teprašau jų tapti mano klientais, jeigu patiks mano tepalas". Arba 
šitaip: „Štai maldaknygė — ji rasta praėjusį sekmadienį švento 
Stepono katedroje, o kadangi aš šukuoju katedrą (tai yra, tiesą 
sakant, katedros giedotojų chorą); tai man pavedė paklausti jūsų 
šviesybės, ar tai ne jūsų knyga“. Tai buvo sena nieko neverta 
knygelė paauksuotais odos viršeliais su herbu. Aš ją radau ant 
kažkokio kanauninko suolo, puikiai žinodamas, kad jos niekas 
neims ieškoti. .. Pagaliau, kai man pavykdavo viena ar kita dings- 
timi atkreipti į save dėmesį, imdavau laisvai ir šmaikščiai plepėti, 

kas. atleidžiama mūsų profesijos žmonėms. ,„Man,— pavyzdžiui, 
kalbėdavau aš, — teko daug girdėti apie jūsų šviesybę iš vieno .sa- 
vo bičiulio, talentingo muzikanto Jozefo Haidno, štai kodėl išdrį- 
sau ateiti į didžiai gerbiamus jūsų šviesybės namus“.— „Kaip, 
nuo mažojo Jozefo?“ — klausinėjo manęs.— Tai žavus talentas, 
daug žadantis jaunuolis“.— Taipę iš tiesų? — atsiliepdavau paten- 
kintas, kad iškart perėjome prie reikalo.— Tuomet jus, jūsų švie- 
sybe, turėtų labai pralinksminti tai, kas dabar jam atsitiko,— 
kažkas nuostabaus ir gana svarbaus jo karjerai“.— O kas gi jam 
nutiko? Aš nieko nežinau“.— „Taip, sunku sugalvoti ką nors ko- 
miškesnio ir sykiu įdomaus: jis tapo liokajumi“.— „Kaip! Lioka- 
jumi! Fu! Koks pažeminimas! Kokia nelaimė tokiam talentui! Va- 
dinasi, jis baisioje padėtyje? Reikia jam padėti“.— „Ne tai svar- 
bu, jūsų šviesybe,— atsakydavau,— tai meilė muzikai privertė jį 
padaryti tokį keistą sprendimą. Jis norėjo žūt būt.mokytis pas 
garsųjį Maestro Porporą...“ — „O taip! Suprantu, o Porpora atsi- 
sakė išklausyti ir priimti jį. Tai genialus žmogus, bet labai įnorin- 
gas ir niūrus“.— „Tai didis žmogus, kilnios širdies, — atsakyda- 
vau, kaip kad pageidavo sinjora Konsuela, kuri nenori, kad visoje 
toje istorijoje jos mokytojas būtų pajuokos ir pasmerkimo ob- 
jektu.— Būkite tikras,-— pridurdavau,— jis greitai pamatys dide- 
lius mažojo Haidno gabumus ir juo pasirūpins; bet kad neužrūs- 
tintų senojo bambeklio ir prasmuktų į jo namus, nesukeldamas 
įtarimo, Jozefas nesugalvojo nieko šmaikštesnio, kaip parsisam- 
dyti jam liokajumi ir apsimesti nieko neišmanančiu muzikoje“.— 
„Jaudinanti, žavi idėja, — atsakydavo man visiškai susigraudinę,— 
tai tikro aitisto heroizmas. Tačiau jis turi paskubėti ir užsitar- 
nauti Porporos palankumą, kol dar jo neatpažino ir nepasakė 
maestro, kad jis jau žinomas kaip geras muzikantas, nes jaunąjį 
Haidną mėgsta ir jį globoja keletas asmenų, kaip tik besilankan- 
čių pas Porporą“.-- „Tie asmenys, — sakydavau įtaikiu tonu,-- per 
dang geri, per daug kilnūs, kad neišlaikytų mažos Jozefo paslap- 
ties, kol tai būtina; jie apsimeta jo nepažįstantys, kad nesukeltų 
Porporos įtarimų“.— „O! — kiekvienas sušukdavo į. tai. — Žinoma, 
ne aš išduosiu šaunųjį talentingąjį smuikininką Jozetą! Mano 
vardu galite jį patikinti o aš priežiai savo tarnams įsakysiu 
neprasitarti maestro akivaizdoje“. Čia mane išleisdavo arba su 
nedidele dovan6a, arba su lokio taukų užsakymu. O pasiuntinybės 
ponas sekretorius be į2l0o susidomėjo tuo nuotykiu ir pažadėjo 
pavaišinti juo per pusryčius poną Kornerą, kad šis, ypač palan- 
kus Jozefui, visų pirma pats būtų aisargus su Porpora. Mano dip- 
lomatinė misija baigta. Jūs patenkintas, sinjora? 

— Jei būčiau karalienė, tučtuojau paskirčiau jus patį pasiun- 
tiniu,— atsakė Konsueėla.— Bet pro langą matau, kad grįžta maest- 
ro. Bėkite, mielas Keleri, jis neturi jūsų matyti. | 

— O kam bėgti, sinjorat Aš pradėsiu jus šukuoti; ir jis pa- 
manys, kad jūs pasiuntėte savo liokajų Jozefą pirmo sutikto kir- 
pėjo. 

— Jis šimtą kartų už mus protingesnis, — tarė Konsuela Joze- 
fui ir atidavė savo plonas garbanas į miklias Kelerio rankas, o 
Jozefas tuo metu, užsirišęs prijuostę, vėl apsiginklavo šluotele, 
o Porpora, sunkiai žengdamas, lipo laiptais, niūniuodamas savo 
būsimos operos Muzikinę fraze. 


LXXXVI 


Porpora iš prigimties buvo labai išsiblaškęs: bučiuodamas į 
kaktą savo įdukrą, jis netgi nepastebėjo ją šukuojančio Kelerio 
ir ėmė savo natose ieškoti jo užrašytos muzikinės frazės ištraukos, 
klaidžiojusios galvoje. Tik pamatęs popierius, paprastai nejsi- 
vaizduojamai netvarkingai išmėtytus ant klavesino, o dabar su- 
dėtus dailiomis krūvelėmis, jis atsitokėjo iš susimąstymo ir ėmė 
šaukti: 

— Nelaimingas kvailys! Jis išdrįso liesti mano rankraščius. 
Štai jie, liokajai! Verčia viską krūvon ir mano, kad daro tvarką. 
Labai čia man reikėjo to liokajaus, garbės žodis! Prasidėjo mano 
kančios! 

— Atleiskite jam, maestro,— įsiterpė Konsuela,— jūsų. natos 
buvo taip chaotiškai išbatstytos. .. 

— Aš puikiausiai orientavausi šitame chaose. Galėjau atsikel- 
ti vidury nakties ir patamsyje apčiuopomis surasti bet kurią savo 
operos ištrauką. O dabar aš nieko nežinau, aš žuvęs Žmogus. 
Praeis mėnuo, kol nors ką sugebėsiu rasti! 

— Ne, maestro, jūs viską tučtuojau rasite. Tai, beje, mano 
kaltė, ir nors puslapiai nebuvo sunumeruoti, man atrodo, Kad aš 
kiekvieną lapelį padėjau į savo vietą. Tik pažiūrėkite! Aš esu 
tikra, kad jums bus patogiau skaityti iš sąsiuvinio, kurį iš jų su- 
siuvau, negu iš išsisklaidžiusių lapelių, — bet koks vėjo gūsis ga- 
lėjo išnešti juos pro langą. . 

— Vėjo gūsis! Ar nelaikai tu mano kambario Fuzinų iagū-: 
nomis? | 
* — Na, jei ne vėjo gūsis, tai šluotelės ar vantos mostelėji- 
mas, 
— O kam reikėjo tvarkyti ir šluoti kambarį? Aš jame gyvė- 
nu dvi savaites ir niekam neleidau čionai užeiti. 

„Aš tai puikiai pastebėjau“ —- pagalvojo sau Jozefas. 

— Na, maestro, jums teks leisti man pakeisti šį įprotį. Ne- 
sveika miegoti kambaryje, kuris kasdien nevėdinamas ir netvar- 
komas. Aš imuosi kasdien rūpestingai atkurti jums mielą netvar- 
ką, po to kai Bepas iššluos ir sutvarkys kambarį. 

— Bepas! Bepas! Čia dar kas? Aš nepažįstu jokio Bepo! 

— Bepas — tai jis,— tarė Konsuela, rodydama į Jozefą.— Jo 
toks neskambus vardas, kad jis kas minutę rėžtų jums ausį. Aš 
daviau jam pirmą pasitaikius; venecijietišką vardą. Bepas — tai 
geras, truimpas vardas, ir jį galima netgi išdainuoti. 

— Kaip nori, — jau švelniau. atsakė Porpora, sklaidydamas sa- 
vo operą, susiūtą į vieną sąsiuvinį ir matydamas ją visai tvar- 
kingą. 

— Sutikite, maestro, — tarė Konsuela, pamačiusi jį besišypsan- 

į, — juk taip patogiau? 

— A! Tu visada nori likti teisi — atsikirto maestIro.-- Visą gy- 
venimą spyriosies. 

— Ar jūs, maestro, pusryčiavote? — paklausė Konsuela, kurią 
Keleris pagaliau paleido. 

— O tu pati ar pusryčiavai? — savo ruožtu paklausė Porpora, 
nekantriai ir kartu rūpestingai. 

— Jis pusryčiavo. O jūs, maestro? 

— O tas berniukas, tas... Bepas, jis ar valgė ką nors? 

— Jis pusryčiavo. O jūs, maestro? 

— Jūs, „vadinasi, radote čia ko užkąsti. Aš jau nepamenu, aI 
turėjau kokių nors atsargų. 

— Mes puikiai papusryčiavome. O jūs, maestro? 

— „O jūs, maestro!“ „O jūs, maestro!“ Eik tu po velnių su 
savo klausimais! 'Koks tavc reikalas? 

— Maestro, tu nepusryčiavai,— ištarė Konsuela, kartais lei- 
džianti sau su venecijietišku familiarumu sakyti Porporai „tu“. 

— Ach, matau, kad manc namuose įsikūrė velnias. Ji nepaliks 
manęs ramybėje! Na ateik čia ir sudainuok man šią frazę: pasi- 
stenk, prašau tavęs. 

Konsuela priėjo prie klavesino ir sudainavo reikalaujamą tra- 
zę; Keleris, karštas muzikos mėgėjas, taip ir sustingo kitame kam- 
bario gale, prasižiojęs ir su šukomis rankoše. Maestro, nepaten- 
kintas savo fraze, privertė Konsuelą pakartoti ją gal trisdešimt 
kartų, reikalaudamas, kad ji akcentuotų tai vienas, tai kitas na- 
tas, ir vis siekdamas trokštamo niuanso su atkaklumu, kuris ga- 
lėtų prilygti tik pačios Konsuelos kantrybėi ir nuolankumui. Tuo 
metu Jozefas, jai davus ženklą, nuėjo šokolado, kurį ji paruošė, 
kol Keleris vaikščiojo jos pavedimais. Bepas atnešė šokoladą ir, 
nuspėjęss Konsuelos ketinimus, pastatė jį tyliai ant piupitro, ne- 
matant mokytojui, Porpora tuojau mašinaliai paėmė jį, prisipylė 
puodeli, ir išgėrė gu nemažu apetitu. Antrasis puodelis buvo at- 
neštas ir išgertas visai taip pat, tik dar su sviestu aptepta duonos 
rieke. Konsuela, mėgstanti kartais paerzinti mokytoją, pamačiusi, 
su kokiu pasitenkinimu jis velgo, tarė jam: 

-— Aš gerai žinojau, Maestro, kad tu nepusryčiavai. 

-—- Teisybė, — ramiai atsakė jis.— Rodos, paprasčiausiai būsiu 
pamiršęs. Man taip dažnai atsitinka, kai kuriu, ir pastebiu tai tik 
dieną, pajutęs skrandyje raižymą ir spazmas. 

— Ir tada tu geri degtinę, maestro? 

-— Kas tau sakė, kvailiuke? 

— Aš radau butelį. | 

— O kas tau darbo? Ar tik neuždrausi man gerti degtinę? 

— Taip, uždrausiu! Tu Venccijoje negėrei ir gerai jauteisi. 

— Tu teisi, — liūdnai ištarė Porpora,— ten man atrodė, kad 
viskas klostėsi blogai, kad čia seksis geriau. Tuo tarpu čia viskas 
eina blogyn ir blogyn — ir mano padėtis, ir sveikata, ir kūryba... 
viskas. :.— Ir jis nuleido galvą ant rankų. 

— Nori, aš pasakysiu, kodėl tau taip sunku čia dirbti? — tęsė 
Konsuela, norėdama kokiomis nors smulkmenomis atitraukti mo- 
kytoją nuo jį apėmusių liūdnų minčių.— Tu neturi čia savo pui- 
kios venecijietiškos kavos, suteikiančios tiek jėgų. ir žvalumo. 
Tu žadini save kaip vokietis, alumi ir užpiltinėmis, o tau tai ken- 
kia. 
— Taip, tu ir vėl teisi. Stebuklinga venecijietiška mano kaval 
O, tai buvo neišsenkamas sąmojaus ir didžių idėjų šaltinis! Ža- 
dindama genijų ir įkvėpimą, ji gaivinančia šiluma pasklisdavo 
mano venomis. O viskas, ką geri čia, arba sukelia ilgesį, arba 
vėda iš proto. 

— Na ką gi, maestro, gerk kavą! 

— Čia? Kavą! Nenoriu: su ja per daug terlionės. Reikalinga 
ugnis, tarnaitė, indai, kuriuos plauna, tarškina, „garsiai daužo, kai 
tu visas esi harmonijos užvaldytas. Ne, nereikia. Butelys ant grin- 
dų, prie kojų — tai ir patogiau, ir greičiau. 

— Bet butelys taip pat dūžta. Štai aš šįryt sukūliau tavąjį, 
ketindama pastatyti jį į spintą. 

— Ką! Tu sudaužei mano butelį? Ach, tu maža bjaurybe! 
Nesuprantu, kodėl iki šiol nesulaužiau savo lazdelės ant tavo 
nugaros! 

— Na jau! Jūs tai sakote jau visus penkiolika metų, nors nė 
karto nedavėte man nė sprigto — labai aš jūsų bijau! 

— Plepute, ar dainuosi? Išlaisvinsi tu mane nuo tos prakeik- 
tos frazės? Einu lažybų, kad iki šiol dar nemoki jos, tu šiandien 
tokia išsiblaškiusi. 

— Tuojau įsitikinsite, moku aš ją atmintinai ar ne,— tarė 
Konsuela, skubiai užversdama natas. 

Ir ji išdainavo frazę taip, kaip pati ją suprato, tai yra visai 
kitaip, negu Porporos buvo užrašyta. Ji iš pirmo karto atspėjo, 
kad jis susipainiojo savo sumanymuose ir, plėtodamas temą, iš- 
kraipė pagrindinę mintį, bet, pažindama savo, mokytojo charak- 
terį, susilaikė nuo patarimo jam: vien dėl noro prieštarauti jis būtų 
jį atmetęs. Tačiau Konsuela buvo įsitikinusi, kad jeigu išd'ainuos 
frazę savaip, tarytum klysdama, tai palies jo vaizduotę. 

Nebaigęs jos išklausyti iki galo, jis pašoko nuo kėdės, plo- 
damas delnais, ir sušuko: 

— Štai! Štai! Štai ko aš norėjau ir niekaip negalėjau pasiek- 
ti! Kaip, velniai rautų, tai atėjo tau į galvą? 

— Argi ne tai jūs pats parašėte? Argi aš atsitiktinai... Bet 
ne, juk tai jūsų frazė. | 

— Ne! Tavo, šelme! — sušuko Porpora: jis buvo toks atvir.3- 
širdis, kad, nepaisant savo liguisto, nežaboto šlovės troškulio, nie*- 

kados neatsisakytų tiesos vardan garbės troškimo.— Tai tu ją 
suradai! Na pakartok. Ji nuostabi, ir aš ja pasinaudosiu. 

Konsuela sudainavo frazę dar keletą kartų, ir Porpora užrašė 
jos diktuojamas. Po to jis priglaudė savo mokinę prie krūtinės ir 
sušuko: 

— Tu velnias! Aš visados sakiau, kad tu velnias! 

— (Geras velnias, patikėkite manimi, maestro! — šypsodamasi 
atsakė Konsuela. 

Porpora, žavėdamasis tuo, kad po bevaisio jaudinimosi ir kū- 
rybinių kančių ryto frazė pagaliau pavyko, ėmė mašinaliai nar- 
šyti ant grindų prie savo kojų, stengdamasis užčiuopti butelio 
kakliuką. Jo nerasdamas, puolė ieškoti ant piupitro ir išsiblaškęs 
gurkštelėjo iš ten stovėjusio puodelio. Tai buvo nuostabi kava, 
meistriškai ir kantriai Konsuelos jam išvirta kartu su šokoladu; 
Jozefas, savo draugės iš naujo paragintas, ką tik atnešė ją visai 
karštą. | 

— O, dievų nektaras! O, muzikantų draugas! — sušuko Por- 
pora, skanaudamas kavą.— Koks angelas, kokia fėja po savo spar- 
nu atnešė tave iš Venecijos? 

— Velnias! — atsakė Konsuela. 

— Tu angelas ir fėja, mano mielas vaike,— švelniai prašneko 
Porpora, grįždamas prie savo piupitro.— Aš puikiai matau, kad 
tu Myli mane, rūpiniesi manimi, nori padaryti mane laimingą. Net 
šis vargšas berniukas ir tas rūpinasi manp likimu,— pridūrė jis, 
pastebėjęs Jozefą, kuris, stovėdamas ant prieškambario slenks- 
čio, žiūrėjo į jį drėgnomis, švytinčiomis akimis.— Ach, vargšai 
mano vaikai, jūs norite pagražinti mano varganą gyvenimą! Be- 
pročiai! Jūs patys nežinote, ką darote! Aš pasmerktas nevilčiai, 
ir keletas meilės ir gerovės dienų privers mane dar aštriau pa- 
justi mano dalios baisumą, kai pralėks tos nuostabios dienos. 

— Aš niekados nepaliksiu tavęs, visada būsiu tavo dukra, ta- 
vo tarnaitė! — sušuko Konsuela, rankomis apkabindama jo kaklą. 

Porpora pridengė savo pliką galvą natų sąsiuviniu ir ėmė rau- 
doti. Konsuela ir Jozefas taip pat apsiverkė, o Keleris — iš meilės 
muzikai jis vis dar stovėjo prieškambaryje ir, kad pateisintų sa- 
vo buvimą, tvarkė Porporos peruką,— pro praviras duris pamatęs 
tokią pagarbią ir jaudinančią sceną, kaip maestro sielvartą, duk- 
terišką Konsuelos atsidavimą ir Jozefo susigraudinimą, kurio šir- 
dis taip pat ėmė plakti meile įžymiajam senoliui, išmetė iš rankų 
šukas ir, palaikęs Porporos peruką savo nosinaite, iš pagarbaus 
išsiblaškymo pakėlė jį prie akių. 

Keletą dienų Konsuela dėl persišaldymo buvo priversta sėdėti 
namuose. Savo ilgos ir pilnos nuotykių kelionės metu ji ištver- 
mingai pakėlė visas oro permainas, visus rudens kaprizus, tai 
kaitraus, .tai lietingo ir šalto, priklausomai nuo vietovės, kuria jie 
keliavo. Lengvai apsirengusi, šiaudine skrybėle, neturėdama, jei 
pradėtų lyti, nei apsiausto, nei drabužių pamainos, ji, nežiūrint 
nieko, nė karto nebuvo netgi lengvai užkimusi. Bet vos tik atsi- 


165 


dūrė uždaryta tamsiame, drėgname, blogai vėdinamame Porporos 
bute, ir šaltis, ir persišaldymas atėmė iš jos ir energiją, ir balsą. 
Ši kliūtis labai suerzino Porporą. Jis žinojo, kad jo mokinei rei- 
kėjo skubėti, kad gautų kvietimą į Italų operą, kadangi ponia 
Tezi, anksčiau siekusi išvažiuoti į Drezdeną, dabar, atrodo, pra- 
dėjo svyruoti, viliojama atkaklių Kafarielo prašymų ir puikių 
Holcbauerio, panorusio privilioti į imperatoriškąją sceną tokią 
garsią dainininkę, pasiūlymų. Iš kitos pusės, Korila, dar tebegu- 
linti po gimdymo, stengėsi draugų, atsiradusių pas ją Vienoje, 
padedama palenkti į savo pusę direktorių ir garantavo, kad, esant 
reikalui, pajėgs debiutuoti jau po savaitės. Porpora be galo no- 
rėjo, kad Konsuela gautų pakvietimą, tiek dėl jos pačios, tiek ir 
dėl savo operos, kurią jis tikėjosi prastumti į sceną kartu su savo 
mokine. 

O pati Konsuela nežinojo, kam ryžtis. Sudaryti angažementą — 
reikštų atitolinti pasimatymo su Albertu minutę, sukelti baimę ir 
sąmyšį Rudolštadtų šeimoje, kurie, suprantama, nelaukė, kad ji 
vėl pasirodys ant pakylos. Jų požiūriu, ji tuo pačiu atmestų garbę 
tapti jų šeimos nare ir duotų jaunajam grafui suprasti, kad pir- 
menybę atiduoda šlovei ir laisvei, o ne jam. Iš kitos pusės, nepri“ 
imti angažemento — reikštų pražudyti paskutines Porporos viltis, 
savo ruožtu parodyti tą patį nedėkingumą, kuris jau pripildė jo 
gyvenimą kartėlio ir nusivylimo — žodžių, suduoti jam paskutinį 
smūgį. Konsuela, išgąsdinta pasirinkimo neišvengiamybės ir ma- 
tydama, kad bet kuris jos sprendimas turės ką nors mirtinai su- 
žeisti, neapsakomai nuliūdo. Sveikas organizmas išgelbėjo ją nuo 
rimtos ligos. Bet šiomis nerimo ir baimės dienomis Konsuela, 
apimta karštligės ir varginančio silpnumo, tai pritūpusi prie men- 
kos ugnies, tai ūkio reikalais slankiodama iš vieno kambario į 
kitą, netgi norėjo sunkiai susirgti, liūdnai tikėdamasi, kad liga 
išvaduos ją iš žiaurios pareigos. 

Porpora, laikinai pralinksmėjęs, vėl tapo niūrus, priekabus ir 
neteisus, vos tik pamatė, kad Konsuela — jo vilčių šaltinis, jo 
narsumo ramstis — paniro į nusiminimą ir neryžtingumą. Užuot 
palaikęs, įkvėpęs ją savo žvalumu ir švelnumu, dabar jis elgėsi 
su ja liguistai dirgliai, ir tai galutinai ją nugąsdino. Senis — tai 
bevalis, tai griežtas, tai švelnus, tai rūstus, kamuojamas tos pa- 
čios hipochondrijos, kuriai netrukus buvo skirta pražudyti Žaną 
Žaką Ruso,— visur matė priešus, persekiotojus, nedėkinguosius, 
nepastebėdamas, kad jo paties įtarumas, staigumas ir neteisingu- 
mas sukelia ir iš dalies paaiškina tuos blogus ketinimus ir poel- 
gius, kuriais jis kaltino kitus. Jo įžeisti žmonės iš pradžių laiky- 
davo jį pamišėliu, po to — pagiežingu, o pagaliau nuspręsdavo, 
kad geriau nuo jo pasitraukti, apsisaugoti arba netgi atkeršyti 
jam. Tarp žemo keliaklupsčiavimo ir niūrios mizantropijos yra 
kažkas tarpinio, ko Porpora taip niekados ir nesuprato. 

Konsuela, po kelių bevaisių pastangų įsitikinusi, kad maestro 
mažiau negu bet kada yra linkęs palaiminti ją meilei ir vedy- 


166 


boms, nuolankiai pasidavė ir jau daugiau nekvietė savo nelai- 
mingo mokytojo atviriems pokalbiams, kurie tik sustiprindavo jo 
nusistatymą. Ji nustojo minėti net Alberto vardą ir buvo pasi- 
"ruošusi pasirašyti bet kokį angažementą, kokį palieps jai Por- 
pora. Likusi viena su Jozefu, ji atverdavo jam savo sielą, ir tai 
atnešdavo jai palengvėjimą. 

— Keistas mano likimas, — dažnai kalbėjo ji jam, — dangus ap- 
dovanojo mane gabumais ir meile menui, laisvės, išdidžios, ty- 
ros nepriklausomybės siekimu, bet sykiu vietoj šalto ir Žiauraus 
egoizmo, kuris užtikrina artistams stiprybę, būtiną, kad prasiskin- 
tų kelią pto pavojus ir gyvenimo pagundas, dangaus valia įdėjo 
mano krūtinėn švelnią, jausmingą širdį, plakančią tik dėl kitų, 
gyvenančių vien prieraišumu ir ištikimybe. Ir štai, plėšomas dvic- 
jų priešiškų jėgų, mano gyvenimas eina tuščiai, ir niekaip nega- 
liu pasiekti tikslo. Jeigu esu gimusi ištikimybei, tegu Dievas 
atima iš manes meilę menui, poezijai ir laisvės troškulį, ištikimy- 
bę paverčiančius kančia, kankyne. () jeigu esu gimusi menui ir 
laisvei, tegu jis išplėšia iš mano širdies gailestį, draugiškumą, 
rūpestingumą, baimę suteikti kančių — žodžiu, visa iai, kas visuo- 
met nuodys mano sėkmę ir trukdys mano karjerai. 

— Jeigu man būtų leista duoti tau patarimą, mano vargše 
Konsuela,--- atsakė Haidnas, — pasakyčiau: ,„Klausyk savo talento 
balso ir nuslopink širdies balsą“. Bet dabar aš tavė gerai pažinau 
ir Matau, kad negali šito padaryti. 

— Taip, negaliu. Ir, atrodo, niekuomet negalėsiu! Bet pagal- 
vok, kokia aš nelaiminga! Pagalvok, koks sudėtingas, keistas ir 
liūdnas mano likimas. Netgi ištikimybės kelyje mane supa kliū- 
tys, drasko prieštaravimai, ir negaliu eiti ten, kur traukia mane 
širdis, nesudaužiusi šitos širdies, trokštančios abiem rankomis 
Turiu sužadėtinį, bet negaliu tapti jo Žmona, nes tuo užmušiu 
savo įtėvį. Iš kitos pusės, vykdydama dukters pareigą, aš užmu- 
šiu savo vyrą! Šventame Rašte pasakyta: „Palik savo tėvą ir mo- 
tiną savo ir eik paskui vyrą savo...“ Bet iš tiesų aš ir ne Žmona, 
ir ne duktė. įstatyme nieko nepasakyta apie mane, ir visuomenė 
-nepasirūpino mano likimu. Mano širdis pati turi pasirinkti, bet ją 
valdo ne aistringa meilė, ir man nereikia rinktis pareigą arba 
aistrą. Albertas ir Porpora lygiai nelaimingi, abicms lygiai gresia 
netekti proto arba mirtis. Aš lygiai reikalinga ir vienam, ir ki- 
tam... Reikia aukoti kurį nors iš dviejų. 

— O kamė Jei ištekėtumėt už grafo, kodėl Porpora negalėtų 
prie jūsų gyventiė Tuomet jūs ištrauktumėt jį iš skurdo, prikel- 
tumėt savo rūpinimusi ir sykiu išpildytumėt abi savo pareigas. 

— O! Jeigu tai būtų įmanoma, prisiekiu tau, Jozefai, atsisa- 
" kyčiau ir meno, ir laisvės! Bet tu nepažįsti Porporos — jis trokšta 
šlovės, o ne turto it gerovės. Jis gyvena skurde, jo nepastebė- 
damas, jis nuo jo kenčia, nesuprasdamas tų kančių priežasties. 
Be to, nuolet svajodamas apie šlovę ir garbinimą, negalėtų nusi- 

leisti iki to, kad susitaikytų su žmonių užuojauta. Patikėk mani- 
mi, jo baisi padėtis didele dalimi yra jo paties abejingumo ir iš- 
didumo pasekmė. Jei jis tik ištartų žodį, atsirastų bičiulių ir 
su džiaugsmu ateitų pagalbon. Bet, niekada nepastebėdamas, pilna 
ar tuščia jo kišenė (matei, kad tai liečia ir jo skrandį), jis, užsi- 
rakinęs savo kambaryje, geriau mirtų iš bado, negu nueitų pa- 
pietauti pas savo geriausią draugą. Jis laikytų muzikos pažemi- 
nimuų, jeigu kas nors galėtų įtarti, kad jam, Porporai, reikia ko 
nors be savo genialumo, klavesino ir plunksnos. Štai kodėl pa- 
siuntinys ir jo draugė, kurie taip myli ir garbina maestro, netgi 
neįtaria jo skurdo. Jie žino, kad senis gyvena ankštame ir blo- 
game kambaryje, bet mano, kad jam patinka tamsa ir netvarka. 
Juk jis pats jiems sako, kad negalėtų kurti kitoje aplinkoje. O 
aš žinau, kad yra visiškai ne taip. Aš mačiau, kaip jis Venecijoje 
korėsi ant stogų, ieškodamas įkvėpimo dangaus ramybėje ir jūros 
šniokštime. Jeigu jį priima su nutrintu kostiumu, nušiurusiu pe- 
ruku ir kieurais balais, tai mano, kad daro jam malonę. „Jis 
mėgsta nevalyvumą,— kaiba žmonės, — tai senių ir artistų silp- 
nybė. Jo skudurai jam mieli, o su naujais batais, ko gero, jis vaikš- 
čioti nemokėtų“. Jis pats tai patvirtina. O aš vaikystėje mačiau 
jį tvarkingą, dailiai apsirengusį, visada pasikvėpinusį, švariai nu- 
siskutusį, koketiškai pakratantį virš vargonų ar klavesino nėri- 
niuotais rankogaliais — tuomet jis galėjo toks būti, niekam nejsi- 
pareigodamas. Niekada Porpora nesutiks gyventi dykinėdamas ir 
niekam nežinomas kažkur Čekijos gilumoje, savo draugų išlaiko- 
mas. Nepraeitų nė trijų mėnesių, kai imtų keikti ir plūsti visus, 
įsivaizduodamas, kad priešai sumanė jį pražudyti ir uždarė už- 
kampyje, norėdami sutrukdyti jam spausdinti ir statyti savo kūri- 
nius. Ir jis, nusipurtęs dulkes nuo savo kojų, pabėgtų vieną gražų 
rytą į savo mansardą, pas savo žiurkių apgraužią klavesiną, pas 
savo pražūtingą butelį ir neįkainojamus rankraščius. 

— O argi negalima įkalbėti jūsų grafą Albertą persikelti į 
Vieną, į Veneciją, į Drezdeną arba Prahą, žodžiu, į kokį nors 
miestą, kur klesti muzika? Juk jūs būsite pakankamai turtingi, 
kad apsigyventumnėt kur panorėsit, apsuptumėt save muzikantais, 
užsiimtumėt menu ir suteiktumėt Porporos garbėtroškai veiksmų 
laisvę, nenustodami juo rūpintis. 

— Kaip tu gali užduoti man tokį klausimą po to, ką tau pa- 
pasakojau apie Alberto charakterį ir sveikatą? Jam sunku matyti 
abejingą veidą, — tai kaip jis galės gyventi piktų ir kvailų žmonių 
minioje, vadinamoje aukštuomene? O su kokia ironija, su kokiu |, 
šaltumu ir panieka žiūrėtų aukštuomenė į šitą šventąjį, šitą fana- 
tiką, nesuprantantį nei jos įstatymų, nei jos moralės, nei jos įpro- 
čių. Albertą pastatyti į tokius išbandymus taip pat pavojinga, 
kaip ir stengtis, kad jis pamirštų mane, nors dabar ir mėginau 
tą padaryti. 

— Tačiau bet kokia nelaimė nebus jam baisesnė už išsisky- 
rimą su jumis, užtikrinu jus. Jeigu Albertas iš tiesų jus myli, vis- 

ką ištvers. O jeigu nemyhH taip, kad viską ištvertų ir su viskuo 
sutiktų, užmirš jus. 

— Štai kodėl laukiu ir nieko nesprendžiu. Padėk man, Bepai, 
ir nepalik manęs, — tebūnie nors viena siela, kuriai galėčiau iš- 
sakyti savo skausmą ir kuri palaikytų man viltį. 

— O rnano sese, būk rami! — sušuko Jozefas.— Jeigu man 
skirta bent kiek tau palengvinti naštą, nuolankiai kentėsiu visus 
Porporos priepuolius; pasirengęs ištverti netgi jo smūgius, jeigu 
tai gali atimti jam norą kankinti ir skaudinti tave. 

Šitaip kalbėdamasi su Jozefu, Konsuela nenustojo dirbusi — 
tai virė kartu su juo visiems trims, tai lopė Porporos baltinius. 
Ji pastatė maestro būtinus baldus, nepastebimai įnešdama daiktą 
po daikto. Puikus fotelis, platus, kimštas ašutais, pakeitė šiaudinę 
kėdę, ant kurios jis ilsino savo seniokiškus, išgverusius sąna- 
rius. Saldžiai po pietų jame nųsnūdęs, jis nustebo ir, suraukęs 
antakius, paklausė, iš kur atsirado toks puikus fotelis. 

— Jį čia atsiuntė šeimininkė — tas sėnas fotelis trukdė jai,“ 
ir aš sutikau pastatyti jį kampe, kol jai neprireiks. 

Konsuela atnaujino ir mokytojo čiužinį, bet jis nieko nepasa- 
kė dėl savo lovos minkštumo, tik pastebėjo, kad .pastarąsias nak- 
tis nustojo kamavusi nemiga. Konsuela atsakė, kad čia padėjo 
kava ir susilaikymas nuo degtinės. Kartą rytą Porpora, apsivilkęs 
puikų chalatą, susirūpinęs paklausė Jozefo, kur šis jį rado. Jo- 
zefas, kaip buvo susitarta, atsakė, kad, tvarkydamas seną skry- 
nią, rado ant dugno šitą chalatą. 

— O aš maniau, kad jo čia neatsivežiau,— pastebėjo Porpo- 
Ia.— Tačiau tai tas pats chalatas, — kurį turėjau Venecijoje, bent 
jau tokios pat spalvos. 

— O koks gi dar? — atsakė Konsuela, pasirūpinusi, "kad nau- 
jojo chalato spalva būtų panaši į seniai savo amžių pabaigusį 
venecijietiškąjį. 

— O man jis atrodė labiau nudėvėtas,— tarė maestro, apžiū- 
Iinėdamas savo alkūnes. 

-- Kurgi ne,— tarė Konsuela,— aš įsiuvau naujas rankovęs. 

— Iš ko. 

— Iš pamnušalo. 

— A! Moterys nuostabios, jos moka iš visko gauti naudos. .. 

Kai atnešė naują kostiumą ir Porpora panešiojo jį dvi dienas, 
tai nors kostiumas ir buvo tokios pat spalvos kaip senasis, maest- 
ro juo nusistebėjo; ypač sagos, labai gražios, sukėlė jam ap- 
mąstymus. 

— Tai ne Mano kostiumas, — suniurnėjo senis. 

— Aš liepiau Bepui nunešti jį išvalyti: tu vakar vakare jį su- 
tepei. Jį išlygino, štai ir atrodo kur kas naujesnis. , 

— Sakau tau, tai ne mano kostiumas! — sušuko Porpora, ne- 
tekdamas kantrybės.— Jį valykloje pakeitė. Tavo Bepas kvai- 
lys! 

— Jo negalėjo pakeisti, aš jį paženklinau. 

— O sagos? Manai, nematau, kad tai ne ios sagos? 

— Aš jas pati pakeičiau naujomis. Senos niekam nebetiku- 
sios. 

— Vis tavo pramanai, jos dar buvo labai geros. Tai kvailystė! 
Kas aš, koks nors dabita, kad taip puoščiausi ir mokėčiau už sa- 
gas, tikriausiai, nemažiau dvylikos cechinų. 

— Jos ir dvylikos florinų nekainuoja, — paprieštaravo Konsus 
ela,— aš jas atsitiktinai nupirkau. 

— Ir tai per brangu, — suburbėjo maestro. 

Visos tualeto dalys jam buvo pakištos tokiu būdu, griebiantis 
nedidelių apgaulių, o Konsuela ir Jozefas kvatojo kaip vaikai. 
Keletas daiktų nepastebimai praslydo dėl didelio Porporos užim- 
mis porcijomis, o kai jis bent kiek suglumęs apžiūrinėdavo juos 
ant savęs, Konsuela paprastai sakydavo, kad tai ji taip tobulai 
viską suadė. Kad atrodytų įtikinamiau, ji jam matant lopydavo 
kokias nors senienas, o paskui sudėdavo kartu su kitais. 

— Tai štai! — sušuko kartą Porpora, išplėšdamas jai iš rankų 
žabo, kurį ji adė.— Baik šituos niekus! Artistė neturi būti tarnai- 
te, ir nenoriu matyti, kaip tu, trilinka susilenkusi, sėdi su adata 
rankose. Tučtuojau išmesk tai, arba aš viską sugrūsiu į krosnį. 
Taip pat nenoriu matyti, kaip prie krosnies verdi ir kvėpuoji dū- 
mais. O gal nori netekti balso? Nori tapti indų. plovėja? Nori 
visai Mane pribaigti 

— Nesikankinkite daugiau,— atsakė Konsuela,— jūsų drabu- 
žiai dabar sutvarkyti, o mano balsas sugrįžo. 

— Laimingai! — atsakė maestro.— Tokiu atveju rytoj dainuo- 
si pas grafienę Godic, Baireito markgrafo našlę. 

Baireito markgrafienė, markgrafo Georgo Vilhelmo našlė, Sak- 
seno Vesenfeldo kunigaikštienė, antrojoje santuokoje grafienė 
Godic, „„buvo kažkada, kalbama, graži kaip angelas. Bet nuo to 
laiko ji labai pasikeitė, ir reikėjo labai įdėmiai įsižiūrėti į jos 
bruožus, kad pamatytum buvusio žavesio pėdsakus. Ji buvo di- 
delio ūgio ir, matyt, kažkada turėjo ploną taliją. Kad išsaugotų 
šitą taliją, ji užmušė, sukeldama persileidimą, keletą savo vaikų. 
Jos veidas buvo pailgas, nosis ilga, kuri ją labai bjaurojo, nes 
buvo nušalusi ir įgavusi gana nemalonią burokėlio spalvą. Akys, 
įpratusios įsakinėti, didelės, rudos, dailios formos, kartu su spin- 
desiu neteko ankstesnio gyvumo. Kadangi neturėjo antakių, tai 
nešiojo pridėtinius, labai tankius ir juodus kaip rašalas. Burna 
didelė, bet daili, malonios išraiškos; dantys lygūs, balti, tartum 
dramblio kaulas; veido oda, nors > II „Ara bet jau pavytusi, turėjo 

ka, bet šiek tiek pamaiviška. Tai buvo savo amžiaus Laisa. Ji 
žavėjo vien savo išore, 0 proto nebuvo nė užuominos“. 

Jeigu, brangusis skaitytojau, jums pasirodys šis portretas bent 
kiek žiaurus ir ciniškas, nekaltinkite manęs. Jis žodis žodin para- 
šytas ranka pačios princesės, garsios savo nelaimėmis, savo šei- 
mos dorybėmis, savo išdidumu ir savo piktumu,— Prūsijos prin- 
cesės Vilhelminos, Frydricho Didžiojo sesers ir Baireito paveldė- 
tinio princo žmonos, mūsų grafienės Godic sūnėno. Princesė tu- 
rėjo pikčiausią liežuvį iš visų, kokius kada nors turėjo karališko 
kraujo asmenys, bet visi jos literatūriniai portretai parašyti meist- 
riškai, ir, juos skaitant, sunku suabejoti jų teisingumu. 

Kai Konsuela, Kelerio sušukuota ir jo uolumo bei rūpesčių dė- 
ka aprengta elegantiškai kukliai, kartu su Porpora įžengė į mark- 
grafienės svetainę, abu įsitaisė prie klavesino, nustumto į kampą, 
kad nevaržytų aukštuomenės. Porpora buvo toks punktualus, kad 
dar nieko iš svečių nebuvo, ir liokajai uždeginėjo paskutiniąsias 
žvakes. Maestro ėmė bandyti klavesiną, bet nespėjo sugroti nė 
kelių akordų, kai svetainėje pasirodė nepaprastai graži dama ir 
priėjo prie jo su lipšniu gracingumu. Kadangi Porpora jai nusi- 
lenkė labai pagarbiai ir pavadino princese, tai Konsuela ją pa- 
laikė markgrafiene ir, pagal paprotį, pabučiavo jai ranką. Šalta, 
blyški princesės ranka paspaudė merginos ranką taip širdingai, 
kaip retai pasitaiko tarp šio pasaulio didžiūnų, ir iškart pavergė 
Konsuelos širdį. Iš pažiūros princesė atrodė apie trisdešimt metų. 
Jos figūra buvo grakšti, bet nevisai taisyklinga, galima buvo net- 
gi pastėbėti nedidelį sukrypimą — matyt, sunkių fizinių kančių 
pasekmę. Jos veidas buvo žavus, bet baisiai išblyškęs, o gilaus liū- 
desio išraiška pirma laiko jį išblukino ir išsekino. Jos tualetas 
buvo labai dailus, bet paprastas ir griežtai padorus. Visa jos nuos- 
tabi esybė alsavo gerumu, liūdesiu ir nedrąsiu kuklumu, o balse 
girdėjosi romumas ir švelnumas, sujaudinę Konsuelą. Kol pasta- 
roji susiprato apsirikusi, atėjo tikroji markgrafienė. Tuomet jai 
buvo per penkiasdešimt, ir jeigu portretas, pateiktas šio skyriaus 
pradžioje ir nupieštas prieš dešimt metų, atrodė bent kiek retu- 
šuotas, tai jis visai tiko tam metui, kai ją pamatė Konsuela. Net 
palankiausiai nusiteikus, sunku buvo patikėti, kad grafienė Godic 
kažkada garsėjo kaip viena pirmųjų Vokietijos gražuolių, nors 
rausvinosi skruostus ir rengėsi su išmoningu, gana subtiliu koke- 
tiškumu. Pasiekus brandaus amžiaus, jos formos išsiplėtė, bet ji 
atkakliai šito nepastebėjo ir tebedemonstravo apnuogintą krūtinę 
ir pečius su išdidumu, pritinkančiu nebent antikinei statulai. Jos 
galva buvo papuošta gėlėmis, deimantais ir plunksnomis, kaip 
jaunos moters, o apdaras švytėjo brangakmeniais, | 

— Motinėle,— prašneko princesė, suklaidinusi Konsuelą,— štai 
jauna persona, apie kurią mums kalbėjo Porpora. Ji suteiks jums 
malonumo ir galimybę pasiklausyti nuostabios jo naujosios ope- 
ros muzikos. 

— Bet tai dar neduoda pagrindo laikyti jums ją už rankos, — 
atsakė markgrafienė, apžiūrinėdama Konsuelą nuo galvos iki ko- 
jų.— Eikite, panele, ir sėskitės prie klavesino, džiaugiuosi jus ma- 
tydama, jūs mums padainuosite, kai susirinks visa draugija. Ma- 
estro Porpora, sveikinu jus! Prašau man atleisti, jeigu neužimsiu 
jūsų: tik dabar pastebėjau, kad mano tualetui kažko trūksta. Duk- 
Ia mano, pasikalbėkite truputį su maestro Porpora; tai didelio 
talento žmogus, aš jį gerbiu. 

Pasakiusi tai užkimusiu, nelyginant kareivio, balsu, storoji 
markgrafienė sunkiai pasisuko ir nuėjo į savo kambarius. 

Nespėjo ji išeiti, kai princesė, jos duktė, priėjo prie Konsuelos 
ir vėl su delikačiu, jaudinančiu meilumu paėmė už rankos, tarsi 
norėdama parodyti, kad nepritaria savo motinos grubumui. Po 
to ji ėmė šnekučiuotis su Konsuela ir Porpora, maloniai ir pa- 
prastai išsakydama savo nuomonę. Konsuela juo labiau įvertino 
tą meilų elgesį, kad, atėjus kai kuriems asmenims, princesės ma- 
nierose pastebėjo kuklų ir išdidų šaltumą ir santūrumą, kurio ji, 
matyt, atsisakė vien dėl maestro ir jo mokinės. 

Kai jau beveik visi buvo susirinkę, įėjo svečiuose pietavęs pa- 
radiškai apsirengęs grafas Godicas; jis, tartum pašalinis, priėjo 
prie savo kilniosios žmonos, pasiteiravo apie jos sveikatą ir pa- 
bučiavo ranką. Markgrafienė turėjo silpnybę vaizduotis švelnaus 
sudėjimo persona. Ji tysojo pusiaugula ant kušetės, kas minutę 
uostydama flakoną su druskomis ir priiminėjo svečius su išraiška, 
kuri jai atrodė kupina nuovargio, bet iš tiesų buvo tik atsaini; 
trumpai tariant, ji atrodė taip juokingai, kad Konsuelai, iš pra- 
džių suerzintai ir papiktintai jos grubumo, galiausiai ji ėmė at- 
rodyti itin įdomi ir rengėsi iki valiai pasišaipyti iš jos namuose, 
pavaizduodama ją savo bičiuliui Bepui. 

Princesė priėjo prie klavesino ir kiekvienu patogiu momentu, 
kai motina į ją nežiūrėjo, kreipdavosi į Konsuelą tai ką nors pa- 
sakydama, tai šypsodamasi. Tai leido Konsuelai pastebėti scenelę, 
atskleidusią jai užslėptų šeimyninių santykių paslaptį. Gratas Go- 
dicas priėjo prie podukros, paėmė jos ranką, pakėlė ją prie lūpų 
ir taip išlaikė keletą sekundžių, palydėdamas šį gestą gana išraiš- 
kingu žvilgsniu. Princesė atitraukė ranką, ištarusi keletą šaltų, 
pagarbių žodžių. Grafas praleido juos negirdomis, bet neatitraukė 
akių nuo podukros. | 

— Na ką, mano nuostabusis angele, — prabilo jis — vis tokia 
pat liūdna, tokia pat rūsti, taip pat apsikūtojusi iki pat smakroė 
Galima pamanyti, kad ruošiatės tapti vienuole! 

— Labai galimas daiktas, kad tuo aš ir baigsiu,— pusbalsiu 
atsakė princesė.— Aukštuomenė su manimi pasielgė taip, kad ne- 
įkvėpė man didelio potraukio jos malonumams. 

— Aukštuomenė jus dievintų, būtų prie jūsų kojų, jeigu jūs 
savo Iūstumu nesiektumėt laikyti jos per atstumą. O dėl vie- 
nuolyno — nejaugi jūsų metuose ir su jūsų grožiu galėtumėt 
pakelti jo baisumus? 

— Tais metais, kai aš buvau linksmesnė ir gražesnė negu da- 
bar,— atsakė ji. — pakėliau dar žiauresnio įkalinimo siaubą, ne- 
jaugi užmiršote? Tačiau, grafe, užbaikite pokalbį su manimi: mo- 
tutė Žiūri į mus. 

Grafas tučtuojau, tarsi kas būtų stumtelėjęs, nuėjo nuo poduk- 
ros, priėjo prie Konsuelos ir oriai jai musilenkė. Paskui, ištaręs 
jai keletą bendrų žodžių apie muziką, atvertė natas, Porporos 
padėtas ant klavesino ir, tarytum ieškodamas kažko, ką reikėjo 
specialiai paaiškinti, pasilenkė virš piupitro ir tyliai ištarė: 

— Vakar rytą aš mačiau dezertyrą, ir jo žmona perdavė man 
jūsų raštelį. Aš prašau nuostabiąją Konsuelą pamiršti tam tikrą 
susitikimą, o už jos tylėjimą užmiršiu kažkokį Jozefą, kurį ką tik 
pastebėjau prieškambaryje. ' 

— Kažkoks Jozefas — talentingas artistas, ir jam nebeilgai 
reikės likti prieškambaryje,— atsakė Konsuela. Pastebėjusi mark- 
grafienės pavydą ir graio vedybinį nuolankumą, ji visiškai nusi- 
ramino dėl savo nuotykio Pasau piisekmių.— Jozefas — mano bro- 
lis, — tęsė ji, — mano bičiulis, mano draugas. Man nėra ko rausti 
dėl savo jausmų jam ir nėxva ko slėpti. Viena, ko galiu prašyti 
jūsų šviesybės,— tai tam tikro atlaidumo mano balsui ir nedidelės 
globos Jozefui jo būsimuosiuose rnuzikiniuose debiutuose. 

— Mano parama Jozefui garantuota, o jūsų nuostabus balsas 
mane jau sužavėjo. Bet aš glostait savo savimeilę viltimi, kad į 
tam tikrą mano pokštą jūs nepažiūrėjote rimtai. 

— Aš niekuomet nebuvau tokia pasitikinti, pone grafe, o be 
to, žinau, kad moteriai nedera girtis, kai ji tampa šitokio pokšto 
objektu. 

— Palikime tai, sinjora,— tarė gra fas; našlaujanti markgrafie- 
nė nenuleido nuo jo akių, ir jis nekaintravo pakeisti pašnekovę, 
kad nesužadintų žmonos įtarinėjimų.—- į ikiuosi, kad įžymioji Kon- 
suela mokės atleisti už linksmą pokštą, kurį leidau sau iškrėsti 
kelionėje, o ateityje ji gali tikėtis grafo (Godico pagarbos ir atsi- 
davimo. 

Jis padėjo natas atgal ant klavesino ir vergiškai šypsodamasis 
nuėjo pasitikti svečio, apie kurį buvo labai iškilmingai pranešta. 
Tai buvo mažas žmogelis, kurį buvo galima palaikyti persiren- 
gusia moterimi, toks jis buvo nurausvintas, sugarbanotas, išpuoš- 
tas, švelnus, mielas ir prikvipintas. Tai apie j; Marija Teresė sa- 
kė, kad norėtų jį įsistatyti į žiedą; taip pat apie jį ji pasakė, kad 
padarė iš jo diplomatą, .negalėdama padaryti ką nors geresnio. 
Tai buvo linksmas pirmasis Austrijos ministras, imperatorienės 
numylėtinis ir netgi, kaip tvirtino, mylimasis,-- žodžiu, ne kas 
kitas kaip garsusis Kaunicas, valstybės vyras, savo baltoje ran- 
koje, papuoštoje margaspalviais žiedais, laikęs visas Europos po- 
litikos pinkles. 

Atrodė, jis rimtu veidu klausėsi vadinamųjų rimtų Žmonių, 
priėjusių prie jo pasišnekėti apie rimtus reikalus. Bet staiga per- 
traukė savo kalbą pusiau žodžio. 

—- Kas ten prie klavesino? — paklausė jis grafo Godico.— Ar 
ne ta mergaitė, apie kurią man kalbėjo, — Porpor: ros numylėtinė? 
Vargšelis Porpora! Aš taip norėčiau ką nors dėl jo padaryti, bet 
jis toks reiklus, toks bjaurus, kad visi artistai arba jo bijo, arba 
neapkenčia. Kai apie jį prakalbi, tai tarytum Medūzos galvą pa- 
rodai. Vienam jis pareiškia, kad šis dainuojąs neteisingai, kitam — 
kad jo kūriniai niekam tikę, trečiam — kad sėkmė jį lydi tik int- 
rigų dėka. Ir dar nori, kad po tokių žodžių, pritinkančių Hurono 
burnai, jo klausytų ir butų teisingi jo talentui! Velnias griebtų! 
Juk ne miško gūdumoje gyvename! Atvirumas nebemadingas, ir 
tiesa nieko nepasieksi. O ta mergaitė nebjauri, man tokie veidai 
patinka. Ji visai jauna, ar ne tiesa? Kalbama, ji turėjo didelį 
pasisekimą Venecijoje. Tegu Poxpora atsiveda ją rytoj pas.mane. 

— Jis nori, kad ją išgirstų imperatorė,-- tarė princesė,— jūs 
galite tuo pasirūpinti, ir, tikiuosi, neatsak.ysite jam tokios malo- 
nės. Aš irgi šito jūsų prašau. 

— Pasirūpinti, kad ją išgirstų impevatorė — nėra nieko leng- 
viau, ir užtenka jūsų didenybės noro, kad paskubėčiau jį įvyk- 
dyti. Bet teatre yra kažkas galingesnis už imperatorę. Tai ponia 
Tezi! Ir net jeigu imperatorė pasiilitų tą merginą savo globon, 
abejoju, kad angažementas būtų pasirašytas be aukščiausiojo Te- 
zi palaiminimo. 

— Kalbama, jūs baisiai lepi mate tas damas, pone grafe, ir jei- 
gu nebūtumėt toks nuolaidus, js nesinaudotų tokia valdžia. 

-— Ką padarysi, princese! Kiekvienas — savo namuose šeimi- 
ninkas. Jos didenybė puikiai supranta, kad jeigu ji kištųsi į ope- 
ros Ieikalus savo karališkais potvarkiais, ten viskas nueitų krei- 
vai ir šleivai. O jos didenyb/2 nori, kad opera būtų gera ir visiems 
teiktų Malonumą. Bet argi tai įmanoma, jeigu debiuto dieną pri- 
madona gaus slogą, o tenoras, užuot puolęs susitaikymo scenoje 
į boso glėbį, skels jam alitausį!| Gana mums ir to, kad pataikau- 
jame ponui Kafarielui. Mies laimingi nuo to laiko, kai ponia Tezi 
ir ponia Holcbauer ėmė: sutarti. Jeigu mums ant teatro pakylos 
numes nesantaikos obuolį, tai vėl sumaišys visas mūsų kortas. 

— Bet trečias mote:riškas balsas labai reikalingas, — pastebėjo 
Venecijos pasiuntinyss, karštai globojęs Porporą ir jo mokinę,— 
ir štai atsiranda žvai(pždė. . 

— Jeigu ji žvaigždė, tuo blogiau jai. Ji sužadins pavydą po- 
niai Tezi, kuri irgi žvaigždė ir trokšta būti vienintele. Ji įsiutins 
ir ponią Holcbauex, taipogi trokštančią būti žvaigžde... 

— Na, jai toli iki jos, — įsiterpė pasiuntinys. 

— Bet ji labai geros kilmės. Ši persona iš kilmingos šeimos, — 
vylingai pastebėjo ponas Kaunicas. 

— Bet ji nepajėgia atlikti iš karto dviejų vaidmenų, ir jai 
nori nenori teks užleisti kam nors mecosoprano partiją. 

— Pas Imus yra tokia Korila, siūlanti savo paslaugas; pražiau- 
sia Moteris pasaulyje. 

— Jūsų šviesybė jau ją Matė? 

— Pirmąją jos atvykimo dieną. Bet aš jos negirdėjau: ji sirgo. 

— Jūs dabar išgirsite Porporos mokinę ir nesusimąstydamas 
atiduosite jai pirmenybę. | 

— Labai gali būti. Ir netgi jos veidas, prisipažinsiu, ne toks 
gražus kaip anos, man atrodo malonesnis. Ji atrodo labai romi 
ir kukli. Bet mano pasirinkimas vargšelei nieko neduos! Reikia, 
kad ji patiktų poniai Tezi ir neerzintų ponios Holcbauer, o iki 
šiol, nepaisant švelniausios šių damų draugystės, viską, kam. pri- 
tarė viena, energingai neigė kita. 

— Taip, sunkus atvejis! Sunkus uždavinys! — ne be vyliaus 
ištarė princesė, matydama, kiek reikšmės du valstybės vyrai iei- 
kia užkulisų intrigoms.— Musų miela proteže pasirodo besanti po- 
nios Korilos varžovė. Lažinuosi, kad nusvers ta svarstyklių lėkštė, 
ant kurios savo špagą padės ponas Kafarielas. 

Kai Konsuela padainavo, visi vienu balsu pareiškė, kad nuo 
ponios Hasės laikų nieko panašaus negirdėję, o ponas fon Kauni- 
cas, eidamas prie jos, iškilmingai pasakė: 

— Panele, jūs dainuojate geriau už ponią Tczi. Tačiau tegu ' 
tai bus jums mūsų visų pasakyta kaip paslaptis, nes jeigu tokia 
nuomonė išeis iš šio namo sienų, jūs prapuolusi, ir šį sezoną jums 
nedebiutuoti Vienoje. Būkite atsargi, labai atsargi, — pridūrė jis, 
pritildęs balsą ir sėsdamasis šalia jos.— Jums teks įveikti dideles 
kliūtis, ir laimėsite tik parodžiusi didelį miklumą. 

Čia didysis Kaunicas, įsijausdamas į visas teatro intrigų smulk- 
menas ir atskleisdamas Konsuelai visas smulkias trupės aistre- 
les, perskaitė jai visą traktatą apie diplomatijos mokslą, pritai- 
kytą užkulisų pasauliui. 

Konsuela jo klausėsi išplėtusi iš nuostabos akis, ir kadangi 
kalbėdamas jis kokį dvidešimt kartų pakartojo „mano paskutinioji 
opera“, „opera, kurią pastačiau prieš mėnesį“, tai nusprendė, 
kad nenugirdo, kai jį pristatinėjo, ir asmuo, taip giliai išmanantis 
teatro pasaulio paslaptis, galėjo būti tik operos teatro direkto- 
riumi arba madingų kompozitoriumi. Todėl ji nusimetė bet kokį 
varžymąsi ir ėmė su juo kalbėtis kaip su savo protesijos ŽmMogu- 
mi. Laisvumas suteikė jai dar daugiau paprastumo ir gyvumo, 
negu būtų leidusi pagarba, pritinkanti kalbantis su visagalio pir- 
mojo ministro persona. Ponui fon Kaunicui ji pasirodė žavi. Visą 
valandą jis bendravo tik su ja. Markgraiienė be galo pasipiktino 
šitokiu padorumo nepaisymu. Ji neapkentė didelių rūmų laisvu- 
mo, pripratusi prie mažųjų ceremoningo iškilmingumo. Bet apsi- 
mesti markgrafiene ji jau nebegalėjo, nes nustojo buvusi mark- 
grafienė. Ji naudojosi imperatorės nuolaidumu ir netgi palanku- 
mu, nes atsižadėjo liuteronų tikybos ir perėjo į katalikybę. Už 
tokį veidmainišką poelgį Austrijos dvare buvo pasirengę atleisti 
bet kokią nelygią santuoką, netgi bet kokį nusikaltimą. Šiuo po- 
žiūriu Marija Teresė sekė savo tėvų pavyzdziu ir priėmė visus, 
kas, norėdamas išvengti persekiojimų ir patyčių protestantiškoje 
Vokietijoje, ieškojo priebėgos katalikiškosios Romos bažnyčios 

glėbyje. Bet, būdama ir princesė, ir katalikė, markgrafienė nieko 
nereiškė Vienoje, o ponas fon Kaunicas ten buvo visagalis. 

Po to kai Konsiela padainavo savo trečiąją ariją, Porpora, ge- 
rai pažįstantis etiketą, davė jai ženklą, susuko natas ir išėjo kartu 
su ja pro mažas šonines duris, nesutrukdęs savo išėjimu kilnių 
personų, malonėjusių išklausyti jos dievišką dainavimą. 

— Viskas eina kaip patepta,— ištarė maestro, trindamas ran- 
kas, kai jie atsidūrė gatvėje, lydimi Jozefo, nešusio prieš juos 
fakelą.— Kaunicas, senas kvailys, išmano muziką. Jo dėka tu toli 
nueisi)! 

— O kas jis toks, tas Kaunicas? Aš jo nemačiau, — tarė Kon- 
suela. 

— Nematei, kvailute! Juk jis su tavimi kalbėjosi ilgiau kaip 
valandą. 

— Kaip? Mažas žmogelis rausvu švarku, papuoštu sidabru? 
Man atrodė tarsi klausyčiausi senos kasininkės — tiek paskalų jis 
man pripliauškė. 

— Tas pats. Kas čia keisto? 

— O man tai atrodo labai keista, — atsakė Konsuela,— aš visai 
kitaip įsivaizdavau valstybės vyrus. | 

— Todėl, kad nematai, kaip veikia valstybės mašina, o jeigu 
matytum, tai nesistebėtum, kad valstybės žmonės — ne kas kita, 
kaip senos kūmutės. Na gana apie tai, geriau užsiimkime savo 
amatu šitame aukštuomenės maskarade. 

— Deja, maestro,— susimąsčiusi prabilo jauna mergina, kai 
jie ėjo per didelę aikštę prie miesto pylimo sukdami į priemiestį, 
kur buvo jų kuklus būstas, — aš kaip tik klausiu tavęs: kuo pa- 
virsta Mūsų amatas tarp tų abejingų ir apgaulingų kaukių? 

— O į ką tu nori kad jos pavirstų? — tęsė Porpora savo šai- 
žiu, trūkčiojančiu balsu.— Jis negali pavirsti kuo nors kitu: lai- 
mingas ar nelaimingas, triumiuojantis ar niekinamas, jis visada 
lieka tuo, kuo yra — pačiu nuostabiausiu, pačiu kilniausiu amatu 
pasaulyje! 

— O taip! — tarė Konsuela, imdama mokytoją po ranka ir lė- 
tindama jo įprastą spartų žingsnį. — Aš suprantu, kad mūsų meno 
didybė ir vertė negali būti nei nužeminta, nei išaukštinta pagal 
pasaulį valdančių tuščių kaprizų arba prasto skonio užgaidą; bet 
kodėl mes leidžiame žeminti savo asmenybę, kodėl atsiduodame 
nemokšų paniekai arba jų paskatinimui, kartais dar labiau žemi- 
nančiam? Jeigu menas šventas, argi ne šventi ir mes, jo žyniai 
ir kūrėjai? Kodėl gyvename savo mansardose, laimingi tuo, kad 
suprantame ir mokame jausti muziką, kodėl mes turime buvoti 
jų svetainėse, kur mūsų klausosi pasišnibždėdami, kur mums plo- 
ja, galvodami apie kitką, ir kur gėdijasi bent minutę pripažinti 
mus žmonėmis, kai nustojame būti komediantais? 

— Ech! Ech! — suburbėjo Porpora sustodamas ir stuksendamas 
lazča į grindinį. — Kas per kvaila garbėtroška, kas per apgaulin- 
gos idėjos klaidžioja dabar tavo galvoje! O kas gi mes tokie, jei 

ne komediantai, ir kodėl turėtumėm būti kuo nors kitu? Jie mus 
taip vadina niekindami. O ar ne vis tiek? Juk mes komediantai 
iš potraukio, iš pašaukimo, dangaus valia, lygiai kaip kad jie didi- 
kai atsitiktinumo užgaidos dėka, iš būtinybės arba kvailių pasi- 
rinkti! Taip, mes komediantai! O tai ne kiekvienam duota! Na ką 
gi, tegu pamėgina: pažiūrėsime, kaip jie imsis mūsų darbo, tie 
pigmėjai, besinešantys milžinais! Tegu Baireito grafienė užsisiau- 
čia tragiškos artistės togą, apsiauna savo bjaurias storas kojas 
kotumnais ir nužengia du tris žingsnius per sceną — įsivaizduoju, 
kokią nepaprastą princesę išvysime prieš save! O ką, tu manai, 
ji veikė savo mažame dvare Erlangene tais laikais, kai įsivaiZ- 
davo ten karaliaujanti? Ji dėjosi karaliene ir nėrėsi iš kailio, kad 
suvaidintų vaidmenį, kuris buvo ne jos jėgoms. Ji gimusi būti 
mMarkitante, o dėl kcisto neapdairumo likimas padarė iš jos di- 
denybę. Štai ir tapo ji tūkstantį kartų nušvilpta, būdama išvirkš- 
čia didenybe. O tave, kvailas vaike, Dievas sutvėrė karaliene! Jis 
ant tavo galvos sudėjo grožio, proto ir jėgos vainiką. Jei -atsi- 
durtum tarp laisvų, išmintingų, pagaulių žmonių (tarkim, kad to- 
kių esama),— ir tu karalienė, nes užtenka tau ateiti ir sudai- 
nuoti, kad įrodytum esanti karalienė iš Dievo malonės. Bet viskas 
ne taip. Pasaulis kitaip sutvarkytas. Jis toks, koks yra; ką čia 
padarysi? Jį valdo atsitiktinumas, kaprizas, paklydimai ir bepro- 
tybė. Argi mes galime tai pakeisti? Dauguma tų, kurie turi vai- 
džią, bjaurūs, nesąžiningi, kvaili ir nemokšos. Štai ir tenka mums 
arba nusižudyti, arba prisitaikyti prie bendro gyvenimo tėkmės. 
Neturėdami galimybės būti monarchais, mes tampame aktoriais ir 
visgi valdome! Mes perteikįame dangaus kalbą, nepasiekiamą 
paprastiems mirtingiesiems, mės apsivelkame karalių ir didvyrių 
drabužiais, pasilipame ant pakylos, atsisėdame į butaforinį sostą, 
vaidiname komediją. Mes komediantai! Prisiekiu, žemiškieji val- 
dovai visa tai regi ir nieko nesupranta. Jie nepastebi, kad mes 
tikrieji žemės valdovai ir tik mūsų karalystė tikra, kai tuo tarpu 
jų karalystė, jų galybė, jų darbai, jų didybė — parodija, iš kurios 
juokiasi angelai danguje, o tautos neapkenčia jų ir patyliukais 
keikia. Patys galingiausi valdovai ateina mūsų žiūrėti, mokytis-— 
mūsų mokykloje ir, širdyje mumis žavėdamiesi, kaip tikrosios 
didybės pavyzdžiais, stengiasi mus pamėgdžioti, kai pasirodo prieš 
savo pavaldinius. Taip, pasaulis išvirkščias; tą puikiai jaučia jo 
valdovai, ir jeigu jie nevisiškai tai įsisąmonina, jeigu jie to ne- 
prisipažįsta, tai iš jų paniekos mums ir mūsų amatui nesunku pa- 
stebėti, kad jie prieš savo valią pavydi tikro mūsų pranašumo. 
O! Kai būnu teatre, man viskas tampa aišku! Muzika atveria akis, 
ir už Iampos matau tikrus karaliaus rūmus, tikrus didvyrius, 
didingus polėkius, kai tuo tarpu tikrieji pajacai ir pasigailėtinį 
komediantai oriai sėdi ložėse aksominiuose foteliuose. Aukštuo- 
menė — komedija, štai kas neabejotina; ir štai kodėl aš ką tik tau 
sakiau: kilnioji mano dukra, oriai praeikime pro šitą apgailėtiną 
maskaradą, vadinamą aukštuomene... Kad jį perkūnas, šitą kvai- 

lį! — sušuko maestro, atstumdamas Jozefą, kuris, godžiai klau- 
sydamasis pakilios mokytojo kalbos, nejučia priėjo prie pat jo ir 
stumtelėjo alkūne.— Jis mina man ant kojų, pila ant manęs der- 
vą iš fakelo! Gali pamanyti, kad supranta, apie ką mes kalbam, 
ir nori Mus pagerbti savo pritarimu! 

— Eik man iš dešinės, Bepai,— tarė mergina, duodama Haid- 
nui ženklą.— Tu savo nevikrumu erzini maestro.— Ir, kreipdama- 
masi į Porporą, tęsė: — Viskas, ką jūs kalbate, mano drauge, kil- 
nus svaičiojimas. Man tai nieko nepaaiškina, o žavėjimasis savo 
išdidumu nenumaldo man net menkiausios dvasinės žaizdos. Ma- 
ne mažai tejaudina, kad, gimusi karaliene, aš nekaraliauju. Kuo 
daugiau matau šio pasaulio didžiūnų, tuo labiau jie man kelia 
pasigailėjimą. 

— Na, ar ne tą patį aš tau ir kalbėjau? 

— Taip, bet aš ne to klausiau. Jie trokšta kažką vaizduoti 
ir viešpatauti. Čia jų beprotybė ir menkystė. Bet jeigu mes vir- 
šesni, geresni ir protingesni už juos, kodėl tuomet priešpastatome 
savo išdidumą jų išdidumui, savo karaliavimą jų karaliavimui? 
Jeigu turime kur kas reikšmingesnių vertybių, jeigu valdome kur 
kas puikesnius ir brangesnius lobius, tai kodėl su jais kovojame 
tą niekingą kovą, kodėl savo talentą ir savo jėgas padarome pri- 
klausomus nuo jų užgaidų ir nusileidžiame iki jų lygio? 

— Šito reikalauja savigarba, meno šventumas, — sušuko ma- 
estro.— Sceną, vadinamą pasauliu, jie pavertė mūšio lauku, o mū- 
sų gyvenimą — kančia. Ir štai privalome kautis, privalome krau- 
juoti visomis poromis, kad jiems įrodytume, mirdami nuo nepa- 
keliamo darbo, alpėdami nuo jų švilpesio ir paniekos, jog esame 
dievai arba bent jau teisėti karaliai, o jie niekingi mirtingieji, 
įžūlūs ir žemi uzurpatoriai| | 

— O maestro, kaip jūs jų neapkenčiate! — sušuko Konsuela, 
drebėdama iš nuostabos ir siaubo.— O tuo tarpu lenkiatės prieš 
juos, jiems meilikaujate, gerinatės ir išeinate pro mažas šonines. 
duris, pagarbiai pavaišinęs juos dviem ar trimis jūsų genijaus 
patiekalais. 

— Taip, taip, — atsakė maestro, trindamas rankas karčiai juok- 
damasis, — aš iš jų tyčiojuos, lankstydamasis prieš jų briliantūs, 
ordinus, pritrenkiu juos dviem ar trimis galingais akordais ir 
atsuku jiems nugarą, džiūgaudamas, kad galiu išeiti, skubėda- 
mas atsikratyti jų kvailų fizionomijų. 

— Vadinasi, — toliau kalbėjo Konsuela,— meno apaštališkoji 
misija — kovai 

— Taip, kova: šlovė drąsuoliui! 

— Pasityčiojimas iš kvailių? 

— Taip, pasityčiojimas: šlovė protingam žmogui, kurio ironija 
gali kruvinai sužeisti. 

— Paslėpta neapykanta, nuolatinis įtūžis? 

--- Taip, neapykanta ir įtūžis: šlovė energingam žmogui, kuris 
nepavargsta neapkesti ir niekada neatleidžia! 

— Ir nieko daugiau? 

— Nieko daugiau šiame gyvenime! Šlovė tikram genijui at- 
eina tik po mirties. 

— Nieko daugiau šiame gyvenime? Ar tu tuo tikras, maest- 
IO | 

— Aš jau tau pasakiau! 

— Tokiu atveju tai labai maža, — atsidususi ištarė Konsuela 
ir pakėlė akis į Žvaigždes, spindėjusias giedrame giliame dan- 
guje. 

— Maža? Tu drįsti sakyti, niekinga siela, kad šito maža? — 
sušuko Porpora, vėl sustodamas ir smarkiai kratydamas savo mo- 
kinės ranką, o Jozefas iš baimės išmetė fakelą. 

— Taip, aš sakau, kad šito labai maža, — ramiai ir tvirtai at- 
sakė Konsuela,— jau tą patį sakiau jums Venecijoje labai man 
sunkią ir lemtingą minutę. Nuo tada nepakeičiau nuomonės. Ma- 
no širdis ncsutverta kovai; ji negali pakelti neapykantos ir pa- 
giežos naštos. Mano širdyje nėra kampelio, kur galėtų prisiglaus- 
ti pagieža ir kerštas. Šalin, piktos aistros! Karštligiškas nerime, 
šalin nuo manęs! Jeigu talentą ir šlovę galiu įgyti tik įsileidusi 
jus savo sielon, tai likit sveiki amžinai, talente ir šlove! Vaini- 
kuokite laurais kitas galvas, liepsnokite kitos širdys! Aš net 
neapgailestausiu dėl jūsų! . 

Jozefas laukė, kad Porpora pratrūks baisiu ir sykiu komišku 
įniršiu, kaip visuomet, kai jam ilgai prieštaraudavo, ir jau sugrie- 
bė Konsuelą už rankos, kad nustumtų ją nuo mokytojo ir apsau- 
gotų nuo .vieno iš tų įniršusių gestų, kuriais jis dažnai grasino, 
bet kurie, tiesa, niekada nesibaigdavo kuo kitu... kaip šypsena 
arba ašaromis. Tačiau ir šitas uraganas praūžė kaip kiti: Porpora 
treptelėjo koja, dusliai suurzgė, kaip senas liūtas narve ir, su- 
gniaužęs kumštį, įsikarščiavęs pakėlė jį dangun, bet tučtuojau 
nuleido ranką, sunkiai atsiduso, panarino galvą ir atkakliai išty- 
lėjo visą kelią iki namų. Narsus Konsuelos ramumas, jos atkaklus 
atvirumas nenoromis įkvėpė jam pagarbą. Jis galbūt su kartėliu 
apgailestavo dėl savo žodžių, bet nencrėjo šito prisipažinti: buvo 
per daug senas, per daug įskaudinias ir atšiaurus su savo artisto 
išdidumu, kad pripažintų esąs neteisus. Ir tik kai Konsuela įį 
pabučiavo, palinkėjusi labos nakties, jis su giliu liūdesiu pažvel- 
gė į ją ir pratarė nupuolusiu balsu: 

— Taigi viskas baigta! Tu nebė artistė, nes Baireito mark- 
grafienė — sena nevidonė, o ministras Kaunicas — sena liežuvau- 
toja. 

-— Ne, maestro, aš šito visai nesakiau,— juokdamasi atsakė 
Konsuela, — aš mokėsiu žvaliai pakelti ir šiurkščias, ir juokingas 
aukštuomenės puses. Tam man nereikalingas nei įtūžis, nei neapy- 
Kanta, pakaks švarios sąžinės ir geros nuotaikos. Aš artistė ir 
visuomet artiste liksiu. Matau kitą tikslą, kitą meno paskirtį — 
ne varžybas, kas išdidesnis, ir ne kerštą už pažeminimą. Mane 
įkvepia kita priežastis — ir ji mane palaiko, | 

— Bet kokia gi, kokia? — ėmė šaukti Porpora, statydamas 
prieškambaryje ant stalo žvakidę, kurią padavė Jozefas.— Aš no- 
riu žinoti: kokia? 

— Mano tikslas — priversti žmones suprasti meną, pamilti jį, 
nesužadinant baimės ir neapykantos artisto asmenybei. 

Porpora gūžtelėjo pečiais. 

— Jaunatviškos svajonės, pažinojau jas ir aš! — ištarė senis. 

— Na, jeigu tai svajonė, — paprieštaravo Konsuela,— tai išdi- 
dumo triumfas taip pat svajonė, ir iš dviejų pirmenybę atiduodu 
savajai. Be to, turiu dar antrą tikslą — trokštu paklusti ir įtikti 
tau, Maestro. 


— Niekuo, niekuo netikiu! -— sušuko Porpora, piktai griebda- 
mas Žžvakidę ir atsukdamas merginai nugarą. Bet, jau paėmęs už 
savo durų rankenos, sugrįžo ir pabučiavo Konsuelą, kuri šypso- 
damasi laukė šios nuotaikos permainos. | | 

Virtuvėje, esančioje šalia Konsuelos kambario, buvo maži laip- 
tai, vedantys ant stogo, į mažytę šešių kvadratinių pėdų terasą. 
Čia Konsuela, išskalbusi Porporos žabo ir rankogalius, paprastai 
juos džiovindavo. Čia ji kartais užlipdavo vakare paplepėti su 
Jozeiu, kai mokytojas anksti užmigdavo, o jai dar nesinorėdavo 
gultis. Neturėdama galimybės mokytis savo kamba.yje, tokiame 
žciname ir ankštame, kad jame nebuvo kur pastatyti stalo, ir bi- 
jodama įsitaisyti prieškambaryje, kad neišbudintų savo senojo 
draugo, ji užlipdavo į terasą pasvajoti vienatvėje, žiūrėdama į 
žvaigždes, arba papasakoti savo bičiuliui, tokiam pat atstumtam 
ir ištikimam kaip ji pati, apie smulkius dienos įvykius. Tą vakarą 
jie turėjo vienas kitam papasakoti tūkstantį dalykų. Konsuela 
įsisupo į apsiaustą, užsimovė ant galvos kapišoną, kač nepersi- 
šaldytų gerklės, ir palipo pas Bepą, nekantriai jos laukusio. Tie 
naktiniai pokalbiai ant stogo priminė jai vaikystę ir laiką, pra- 
leistą su Andzoletu. Tiesa, mėnulis buvo ne toks kaip Venecijoje, . 
nebuvo ir vaizdingų venecijietiškų stogų, nei naktų, liepsnojančių 
meile ir viltimi. Čia buvo vokiška naktis, svajinga ir šalta, vokiš- 
kas mėnulis, aptrauktas šydu ir griežtas, — žodžiu, čia buvo švelni 
ir gaivi draugystė, be pavojų ir aistros virpulio. 

Kai Konsuela papasakojo viską, kas ją sudomino, įžeidė arba 
pralinksmino pas markgrafienę, atėjo Jozefo eilė. 

— Tu matei, — tarė jis,— tik »okus su antspaudais ir herbais, 
slepiančiais rūmų paslaptis, bet kadangi liokajai turi įprotį skai- 
tyti savo ponų laiškus, tai prieškambaryje aš sužinojau, kuo gy- 
vena šio pasaulio didžiūnai. Nepersakysiu tau nė pusės burnoji- 
mų, išlietų ant našlaujančios markgrafienės. Tu sudrebėtum iš 
siaubo ir pasibjaurėjimo. Ach! Jeigu aukštuomenės žmonės žino- 
tų, ką apie juos šneka liokajai! Jeigu tose nuostabiose svetai- 
nėse, kur jie oriai sėdinėja, galėtų išgirsti, kas kalbama už sie- 
nos apie jų moralę ir charakterį! Kai Porpora ką tik ant miesto 
pylimo dėstė mums savo kovos su šio pasaulio didžiūnais ir 

neapykantos jiems teoriją, jis ne visai buvo teisus. Ach! Kokia 
teisi tu buvai sakydama jam, kad jis žeidžia savo savigarbą pri- 
lygindamas save didikams ir įsivaizduodamas, kad gniuždo juos 
savo panieka! Taip, maestro negirdėjo liokajų burnojimo prieš- 
kambaryje, antraip suprastų, kad asmeniškas išdidumas ir pa- 
nieka kitiems, pridengti dirbtine pagarba ir nuolankumu, būdingi 
niekingoms ir ištvirkusioms sieloms! Užtat koks puikus buvo 
Porpora, koks originalus, koks didis, kai, stuksendamas lazda į 
grindinį, šaukė: „,„Narsumas! Neapykanta! Gelianti ironija! Am- 
žinas kerštas!“ Bet tavo išmintis buvo nuostabesnė už jo svai- 
čiojimą, ir ji tuo labiau mane pribloškė, nes prieš tai girdėjau, 
kaip liokajai — užguiti, bailūs, ištvirkę vergai — irgi šnypštė man 
į ausį su aklu ir baisiu įtūžiu: „Kerštas, suktybės, klasta, amžinas 
priešiškumas, amžina neapykanta! Mūsų šeimininkai kelia save 
aukščiau už mus, bet mes atskleidžiame jų šlykštybes!"“ Niekada 
nebuvau liokajumi, Konsuela, bet jeigu jau juo tapau (kaip kad 
čiau apie pareigas, kurių reikalauja mano dabartinė padėtis. 

— lr gerai padarei, Bepai,— atsakė Porporina.— Gyvenimas 
didelė mįslė, ir nereikia praleisti nė vieno, paties menkiausio 
fakto, neišsiaiškinus ir nesupratus jo. Taip pažįstamas gyvenimas. 
O pasakyk, ar girdėjai ten, prieškambaryje, ką nors apie prin- 
cesę, markgrafienės dukterį? Ji viena tarp visų tų pamaiviškų, 
išsidažiusių ir lengvabūdžių personų man pasirodė natūrali, gera 
ir rimta? 

— Ar girdėjai apie ją? Žinoma! Ir ne tik šį vakarą, bet ir 
anksčiau, daug kartų iš Kelerio: jis šukuoja princesės ekonomę 
ir daug ką žino. Tai, ką tau papasakosiu, ne prieškambario pa- 
skalos, ne liokajų liežuviai — tai tikra, visiems žinoma, bet baisi 
istorija — ar turėsi ištvermės ją išklausyti? 

— Taip, mane sujaudino ta moteris, paženklinta kančios. Iš 
jos lūpų išgirdau '.eletą žodžių, iš kurių supratau, kad ji žmonių 
neteisybės auka. 
 — Geriau sakyk: niekšybės ir pasibaisėtino ištvirkimo auka! 
Kulmbacho princesę (tai jos titulas) išauklėjo Drezdene jos teta, 
Lenkijos karalienė. Ten Porpora su ja susipažino ir, atrodo, ją 
mokė, kaip ir jos pusseserę, Prancūzijos dofinę. Jaunoji Kulmba- 
-cho princesė buvo graži ir protinga. Griežtos karalienės išauklėta 
toli nuo pasileidusios motinos, ji, atrodė, visą gyvenimą turėjo 
nugyventi kaip linksma, gerbiama moteris. Bet našlaujanti mark- 
grafienė, dabar grafienė Godic, šito nepanorėjo. Ji parsikvietė 
dukterį pas save ir dėl akių ėmė ją piršti tai vienam giminaičiui, 
taip pat Baireito markgrafui, tai kitam — Kulmbacho princui, nes 
šioje kunigaikštystėje — Baireitas-Kulmbachas — princų ir -.mark- 
grafų yra daugiau negu valdomų kaimų ir pilių. Bet princesės 
grožis ir išmintis jos motinai sukėlė mirtiną pavydą. Jai norėjosi 
dukterį pažeminti, atimti iš jos tėvo, Georgo Vilhelmo (trečiojo 

markgrafo) — ne mano kaltė, kad jų tiek daug šioje istorijoje, 
meilę ir pagarbą. Tačiau tarp visų tų markgrafų Kulmbacho prin- 
cesei neatsirado nė vieno. Tada motina pažadėjo vienam savo 
vyro dvariškiui, Vobserui, keturis tūkstančius dukatų kaip at- 
pildą už tai, kad jis nuplėštų garbę jos dukrai, ir pati įvedė tą 
niekšą naktį į princesės kambarį. Tarnai buvo įspėti ir papirkti, 
rūmai buvo kurti merginos riksmams, motina laikė duris. Kon- 
suela, tu drebi, o čia dar ne viskas. Kulmbacho princesė pagimdė 
dvynukus. Markgrafienė paėmė juos ant rankų, 'parodė savo 
vyrui ir pranešė per visus rūmus, šaukdama savo pakalikams: 
„Žiūrėkit, žiūrėkit, štai, vaikai, kuriuos pagimdė ta ištvirkėlė!“ 
Tos baisios scenos metu dvynukai mirė beveik ant markgrafienės 
rankų. Vobseras pasielgė neatsargiai parašęs markgrafui, reika- 
laudamas iš jo keturių tūkstančių dukatų, kuriuos jam buvo pa- 
žadėjusi markgrafienė. Juk jis juos uždirbo, nuplėšė garbę prin- 
cesei!- Nelaimingas tėvas, jau ir taip beveik išprotėjęs, galutinai 
neteko proto ir greitai po šios katastrofos numirė iš siaubo ir 
kančios... Vobserą įbaugino kiti šeimos nariai, ir jis pabėgo. 
Lenkijos karalienė įsakė įkalinti Kulmbacho princesę Plasenburgo 
tvirtovėje. Ją ten nuvežė, vos sustiprėjusią po gimdymo. Griežtai 
kalinama ji ten praleido keletą metų ir iki šiol ten tebebūtų, jeigu 
katalikų šventikai, prasmukę į kalėjimą, nebūtų pažadėję jai 
imperatorės Amalijos globos su sąlyga, jei atsižadės liuteronų 
tikėjimo. Noras išeiti laisvėn privertė princesę nusileisti jų įkal- 
binėjimams. Bet išlaisvinta ji buvo tik po Lenkijos karalienės mir- 
ties. Savo laisvę ji pirmiausia paskyrė tam, kad sugrįžtų į savo 
tėvų tikėjimą. Jaunoji Baireito markgrafienė, Prūsijos Vilhelmina, 
širdingai ją sutiko savo nedideliame dvare. Čia princesė savo 
geradarių romumo ir proto dėka pelnė visuotinę meilę. Jos siela 
sugniuždyta, bet vis dar nuostabi, ir nors princesė, kaip liutero- 
nė, neturi Vienos dvaro palankumo, niekas nedrįsta tyčiotis iš 
jos nelaimės. Niekas, net liokajai, nesiryžta apie ją piktžodžiauti. 
Čia ji yra pakeliui su kažkokiu reikalu, o nuolatinė jos reziden- 
cija — Baireitas. 

— Štai kodėl, — pastebėjo Konsuela,— ji man tiek kalbėjo apie 
šį miestą ir taip įkalbinėjo ten važiuoti. O! Kokia istorija, Joze- 
fail Ir kas per moteris grafienė Godic! Niekada, niekada daugiau 
Porpora neprivers manęs pas ją nueiti, niekada jai daugiau ne- 
dainuosiu! 

— Ir visgi ten galima sutikti pačias doriausias, pačias gerbti- 
niausiąs rūmų damas. Taip jau, sakoma, sutvarkytas pasaulis: var- 
das ir turtas viską paslepia. Kad tik lankytumėt bažnyčią — ir į 
jus čia žiūrės su didžiausiu pakantumu. 

— Vadinasi, Vienos dvaras didžiai veidmainiškas? — ištarė 
Konsuela. 

— Bijau, tarp mūsų šnekant,— pritildęs balsą atsakė Jozefas 
kad truputį veidmainiška netgi mūsų didžioji Marija Teresė. 

LXXXVIII 

Praėjus kelioms dienoms po to, kai Porpora daug rūpinosi, 
daug saviškai stengėsi, tai yra grasino, barėsi arba į kairę ir de- 
šinę laidė pašaipas, maestro Reiteris (buvęs mokytojas ir senas 
jaunojo Haidno priešas) įvedė Konsuelą į imperatoriškąją kapelą, 
kur, dalyvaujant Marijai Teresei, ji padainavo Juditos partiją 
iš oratorijos „Išvaduotoji Betulija“ (eilės Metastazijaus, o muzika 
to paties Reiterio). Konsuela buvo žavi, ir Marija Teresė malo- 
nėjo būti ja patenkinta. Pasibaigus religinės muzikos koncertui, 
Konsuela buvo pakviesta kartu su kitais dainininkais (tarp jų ir 
Kafarielas) į vieną rūmų salę prie vaišių stalo, kuriam pirminin-. 
kavo Reiteris. Vos ji atsisėdo tarp jo ir Porporos, kai netikėtas 
ir sykiu iškilmingas triukšmas gretimoje galerijoje privertė krūp- 
telti visus svečius, išskyrus Konsuelą ir Kafarielą, įsitraukusius į 
karštą ginčą apie choro dainavimo tempą: vienam jis atrodė per 
lėtas, o kitai — pernelyg greitas. 

— Išspręsti šį ginčą galės tik pats maestro,—- tarė Konsuela, 
kreipdamasi į Reiterį. 

Bet ji nerado nė Reiterio iš dešinės, nė Porporos — iš kairgs: 
tomuša susidūrė su žavinga moterimi apie trisdešimt metų, apsi- 
rengusia juodai, kaip reikalavo etiketas, einant į bažnyčią, ir 
apsuptą septynių vaikų, kurių vieną ji laikė už rankos. Tai buvo 
sosto įpėdinis, būsimasis imperatorius Juozapas II, o grakščiai 
žernigianti gaivaus ir energingo veido moteris su malonia ir pro- 
tinga išraiška — Marija Teresė. 

— Ecco la Giuditta?'— paklausė imperatorė, kreipdamasi į 
Reiterį. — Aš labai jumis patenkinta, mano vaike,-- pridūrė ji, 
apžiūrinėdama Konsuelą nuo galvos iki kojų.— Jūs man suteikėte 
tikrą malonumą, ir niekuomet taip ryškiai nejutau, kokios paki- 
lios mūsų nuostabaus poeto eilės, kaip dabar, kai išgirdau jas taip 
puikiai padainuotas. Jūsų nuostabi tartis, 0 aš tai vertinu la- 
"biausiai. Kiek jums metų? Juk jūs venecijietė, ar ne tiesa? Mo- 
kinė garsiojo Porporos, kurį čia matydama džiaugiuosi. Jūs norite 
dirbti i1mperatoriškojoje scenoje? Jūs sukurta joje švytėti, ir po- 
nas fon Kaunicas jus užtaria. - 

Apibėrusi Konsuelą visais tais klausimais ir nelaukdama at- 
sakymo, Marija Teresė paeiliui žvelgdama tai į Metastazijų, tai 
į Kaunicą, kurie ją lydėjo, davė ženklą vienam iš savo kamerdi- 
nerių, ir šis įteikė Konsuelai gana vertingą apyrankę. Kol ši susi- 
prato padėkoti, imperatorė jau nuėjo per salę, ir jos valdoviško 
veido spindesys dingo iš Konsuelos akių. Marija Teresė nutolo. 
su savo karališkų princų ir erhercogų pulkų, apdovanodama pa- 
lankiais ir mMaloningais žodžiais kiekvieną sutiktą artistą ir įkan- 
din savęs visų žvilgsniuose, apakintuose jos šlovės ir galios, pa- 
likdama tarytum spinduliuojantį pėdsaką. 


! Tai Judita? (it.). 

Tik vienas Kafarielas išliko, -arba apsimetė išlikęs, šaltakrau- 
jiškas. Jis atnaujino ginčą toje vietoje, kuriėje buvo jį nutraukęs. 
O Konsuela įsidėjo apyrankę į kišenę, net nepamaniusi į ją pa- 
žiūrėti, ir toliau lyg niekur nieko gynė savo nuomonę didelei 
nuostabai ir pasipiktinimui kitų muzikantų, priblokštų karališko 
reginio apžavų ir neįsivaizdavusių, kaip buvo galima tą dieną 
galvoti apie ką nors kita. Nėra reikalo sakyti, kad tik vienas 
Porpora buvo išimtis, ir siela, ir protu besipriešinančiu tokiam 
pašėlusiam keliaklupsčiavimui. Jis mokėjo, neprarasdamas savi- 
garbos, nusilenkti monarchams, bet paslapčia šaipėsi iš vergų 
ir juos niekino. Kai Kafarielas paklausė Reiterio, koks turėtų 
būti choro tempas, dėl kurio jie ginčijosi su Konsuela, šis veid- 
mainiškai sučiaupė lūpas ir tik pakartotinai paklaustas šaltai at- 
sakė: o 

— Prisipažįstu, pone, aš negirdėjau jūsų pokalbio. Kai matau 
Mariją Teresę, užmirštu visą pasaulį ir dar ilgai, jai išėjus, būnu 
toks susijaudinęs, kad nepajėgiu apie save galvoti. 

— Matyt, ta išskirtinė garbė, kurią sinjora ką tik mums pelnė, 
nesusuko jai galvos, — įterpė čia buvęs ponas Holcbaueris, kurio 
vesgiškurmnas pasireiškė šiek tiek santūriau negu Reiterio.— Jūs, 
sinjora, turbūt pripratusi kalbėtis su karūnuotomis personomis. 
Galima pamanyti, kad nieko kito ir neveikėt visą savo gyve- 
nimą. 

— Aš niekuomet nesu kalbėjusis nė su viena karūnuota per- 
sona,— ramiai atsakė Konsuela, nepajutusi Holcbauerio užuomi- 
nose geluonies,— ir jos didenybė neparodė man palankumo, nes 
manęs klausinėdama, išlaisvino mane nuo garbės ir „vargo jai at: 
sakyti. 

— O tau, matyt, norėjosi paplepėti su imperatore? — pašai- 
piai pastebėjo Porpora. 

— Ne, man to nesinorėjo, — naiviai atsakė Konsuela. | 

. — Matyt, sinjora daugiau nerūpestinga, negu savimyla,— pa- 
stebėjo Reiteris su ledine panieka. 

— Maestro Reiteri,— patikliai ir nuoširdžiai kreipėsi į jį Kon- 
suela,— galbūt jums nepatiko, kaip padainavau jūsų oratoriją? 

Reiteris prisipažino, kad niekada niekas jos geriau neatliko, 
netgi valdant „šviesiausiajam ir nepamirštamajam Karoliui. Šeš- 
tajam“. 

— Tokiu atveju,— tarė Konsuela,— nekaltinkite manęs nerū- 
pestingumu. Mano savimeilė reikalauja įtikti savo mokytojams, 
gerai atlikti savo darbą. Kokią dar kitą savimeilę galėčiau turėti? 
Bet kokia kita būtų ir juokinga, ir neprideranti. 

— Jūs pernelyg kukli, sinjora,— paprieštaravo Holcbaueris,— 
turint tokį talentą, jokia savimeilė nebūtų per didelė. 

— Laikau jūsų žodžius komplimentu,— atsakė Konsuela.— Bet 
nors kiek jums įtikus patikėsiu tik tuomet, kai pakviesite mane 
į imperatoriškąją sceną. 

Holcbaueris, kad ir koks buvo atsargus, pagautas ant žodžio, 
užsikosėjo, kad galėtų neatsakyti, ir iš padėties išsisuko, man- 
dagiai ir pagarbiai nulenkeęs galvą. Paskui, grįždamas prie anks- 
tesnio pokalbio, tarė: 

— Jūs iš tiesų esate neregėtai rami ir nesavanaudė. Netgi ne- 
pažvelgėte į apyrankę, kurią jums padovanojo jos didenybė! 

— Ach, tiesa! — atsakė Konsuela, išsitraukdama apyrankę iš 
kišenės ir perduodama ją kaimynams, kuriems buvo smalsu ją 
apžiūrėti ir įvertinti. ' 

„Bus už ką nupirkti mokytojui malkų, jeigu šiai žiemai negau- 
siu angažemento,— pamanė Konsuela.— Pati menkiausia parama 
pūtų mums kur kas reikalingesnė už visokius papuošalus ir nie- 

učius“. 

— Jos didenybė dieviškai eraži! — ištarė Reiteris, susigraudi- 
nęs ir iš padilbų griežtai žvilgčiodamas į Konsuelą. | 

— Taip, ji man pasirodė labai graži, — atsakė mergina, visiškai 
nesuprasdama, kodėl Porpora ją kumščioja. 

— Pasirodė! — pakartojo Reiteris.— Ir sunku gi jums įtikti! 

— Bet aš vos spėjau ją pamatyti. Ji taip greitai praėjo. 

— O jos akinantis protas, o genialumas, trykštantis iš kiek- 
vieno žodžio, kuris išlekia iš jos lūpų! 

— Bet aš vos spėjau ją išgirsti: ji taip mažai tekalbėjo. 

— Na, sinjora, vadinasi, jūs sutverta iš plieno ir deimanto! 
Jau nežinau, kas galėtų jus sujaudinti, 

— Aš buvau labai susijaudinusi, dainuodama jūsų Juditos par- 
tiją. — atsakė Konsuela, mokėjusi pasitaikius progai būti vylinga 
ir pradėjusi suprasti, kaip nepalankiai į ją žiūri Vienos muzi- 
kantai. 

.-— Ši mergina, kad ir kokia naivi, visai nekvaila, — pašnibž- 
dėjo Holcbaueris maestro Reiteriui. 
— Porporos mokykla,— atsakė šis, — panieka ir ironija. 

—- Jeigu nesiimsime priemonių, tai senovinis rečitatyvas ir 
osservato !' stilius užvaldys mus dar labiau negu pirma,— tęsė 
Holcbaueris,— bet būkit ramus, aš turiu būdą sutrukdyti tam ,,„por- 
Porianiškumui“ kelti balsą. 

Kai visi pakilo nuo stalo, Kaiarielas Konsuelai į ausį pasakė: 

— Matai, mano vaike, visi tie Žmonės — tikri niekšai. Tau 
sunku bus čia ko nors pasiekti. Jie visi nusistatę prieš tave, o 
jei išdrįstų, tai būtų ir prieš mane. 

— Ką mes jiems padarėmet — nustebusi paklausė Konsuela. 

— Mes didžiausio pasaulyje dainavimo mokytojo mokiniai. 
Jie ir jų statytiniai — natūralūs mūsų priešai. Jie nuteiks prieš 
tave Mariją Teresę, ir viskas, ką kalbėjai, bus jai perduota su 
tūžmingais priedais. Jai bus pasakyta, kad nelaikai jos gražuole, 
O jos dovana tau pasirodė nieko verta. Aš puikiai žinau visas jų 
intrigas. Tačiau būk tvirtal Aš ginsiu tave nuo visų ir nieko 


"! Susimąstęs (it.). 
185 


nepaisydamas ir, manau, Kafarielo nuomonė muzikiniame pasau- 
lyje yra verta, be abejo, Marijos Teresės nuomonės. 

„Aš patekau į gana bjaurią situaciją: iš vienos pusės — įtu- 
žis, iš kitos — beprotybė, — išeidama pagalvojo Konsuela.— O Por- 
pora! — sušuko ji mintyse, — padarysiu visa, kas įmanoma, kad su- 
grįžčiau į sceną. O Albertai, tikiuosi, kad man tai nepavyks!“ 

Kitą rytą maestro, ketindamas visą dieną tvarkyti mieste rei- 
kalus ir manydamas, kad jo mokinė blyškoka, patarė jai paiš- 
kylauti užmiestyje prie Spinnerin am Kreutz! kartu su Kelerio 
žmona, pasirengusia lydėti Konsuelą, kada tik ji pageidaus. 

Nespėjo maestro išeiti, kai jaunoji mergina kreipėsi į Joze- 
fą: “ 

— Bepai, eik greičiau, pasisamdyk kuklią karietą — važiuoja- 
me apleankvii Andželos ir padėkoti kanauninkui. Mes žadėjome 
tai padaryti anksčiau, bet pasiteisinsime mano persišaldymu. 

— O su kuriuo kostiumu pasirodysite kanauninkuit — paklau- 
sė Bepas. 

— Štai su tuo pačiu, — atsakė ji, — juk reikia, kad jis žinotų, 
kas aš, ir susitaikytų su tuo, kad esu moteris. 

— Nuostabus kanauninkas! Aš taip džiaugiuosi, kad vėl jį 
pamatysiu. 

— Aš iroi. 

— Vargšas, šaunus kanauninkas! Man liūdna pagalvoti... 

— Apie ką: 

— Apie tai, kad jis visai neteks galvos. 

— Kodėlė Argi aš tokia dieviškai graži? O aš ir nežino- 
jau. 

— Prisiminkite, Konsuela, juk jis jau tris ketvirtadalius buvo 
išsikraustęs dėl jūsų iš galvos, kai su juo išsiskyrėme. 

— O aš tau sakau: vos tik jis sužinos, kad esu moteris, ir 
pamatys mane tokią, kokia esu, iškart atsipeikės ir. vėl taps tuo, 
kuo Viešpats jį sukūrė, — išmintingų žmogumi, 

— Tai tiesa, drabužiai šį tą reiškia. Kai jūs čia vėl pavirtote 
panele, kai aš per dvi savaites pripratau elgtis su tavimi kaip 
su bemniūkščiu... pajutau kažkokią baimę, kažkokį nejaukumą, 
kurio pats nesuvokiu. O per kelionę... jeigų man būtų buvę 
leista jus įsimylėti... Bet tu pasakysi, kad plepu niekus... 

— Žinoma, Jozefai, tu plepi niekus ir dar gaišti laiką plepa- 
lams. Juk mums reikia nuvažiuoti dešimt 1jė, kad pasiektumę 
vienuolyno sodybą ir grįžtumėm atgal. Dabar aštunta ryto, o na- 
muose turime būti septintą, suspėti pas mokytoją vakarienei, 

Po trijų valandų Bepas ir jo palydovė išlipo prie abatijos var- 
tų. Diena buvo nuostabi. Kanauninkas, melancholiškai nusiteikęs, 
stebėjo savo gėles. Pamatęs Jozefą, jis džiugiai šūktelėjo ir puolė 
jo pasitikti, bet staiga suakmenėjo, pažinęs savo brangujį Berto- 
nį su moteriška suknele. 


! Verpėja prie kryžiaus (vok.). 

— Bertoni, mano mielas vaike,— sušuko jis su nekaltu nai- 
vumu,— ką reiškia šis persirengimas? Ir kodėl atvažiuoji pas ma- 
ne su tokiais drabužiais? Juk dabar ne karnavalas. 

— Gerbiamasis mano drauge,— atsakė Konsuela, bučiuodama 
jam ranką,— dvasiškasis tėvas turėsite man atleisti, kad jus ap- 
gavau. Niekuomet nebuvau berniukas. Bertonis niekada neegzis- 
tavo, o kai turėjau laimės su jumis susipažinti, tuomet iš tiesų 
buvau persirengusi. 

— Mes manėme,— prašneko Jozefas, bijojęs, kad kanauninko 
nustebimas nevirstų pasipiktinimu,— kad jūs, dvasiškasis tėve, 
numanėte mūsų nekaltą apsimetinėjimą. Ši gudrybė buvo suma- 
nyta visai ne dėl to, kad jus apgautume, tai buvo būtina; ir mes 
visada manėme, kad jūs, pone kanauninke, didžiadvasiškai ir de- 
likačiai užmerkėte prieš tai akis. 

— Jūs taip manėte? — sutrikęs ir išsigandęs paklausė kanau- 
ninkas.— O jūs, Bertoni... tai yra, aš noriu pasakyti — panele, 
jūs irgi taip manėte?.. 

— Ne, pone kanauninke,— atsakė Konsuela, — nė minutės taip 
nemaniau. Aš puikiai mačiau, kad dvasiškasis tėvas visai nejta- 
ria tiesos. 

— IĮr jūs deramai mane įvertinote,— tarė kanauninkas šiek tiek 
griežtu, bet sykiu labai liūdnu balsu.— Aš nemoku eiti į sandė- 
rius su savo sąžine, ir, jeigu būčiau atspėjęs, kad esate moteris, 
niekada nebūčiau prašęs, kad pasiliktumėt pas mane. Tiesa, gre- 
timame kaime ir netgi tarp mano tarnų sklido neaiškūs gandai, 
buvo šiokių tokių įtarimų, bet jie man kėlė tik šypseną, taip 
atkakliai dėl jūsų klydau. Kalbėjo, esą vienas iš mažųjų muzikan- 
tų, giedojusių mišias per bažnytinę šventę, — persirengusi mote- 
ris. O paskui ėmė tikinti, kad tai paprasčiausiai pikta išmonė kur- 
piaus Gotlybo, norėjusio išgąsdinti ir 'nuliūdinti kleboną. O ga- 
liausiai aš pats atkakliai neigiau šį gandą. Kaip matote, visiškai 
pasidaviau apgaunamas, sunku būti labiau apkvailintam už ma- 
ne. 

— Įvyko didelis nesusipratimas, pone kanauninkeė,— tvirtai ir 
oriai atsakė Konsuela,— bet niekas nebuvo apkvailintas. Aš nė 
minutės nepamečiau jums privalomos pagarbos ir sąžiningai pai- 
siau papročių, kurių reikalauja padorumas. Po ilgos kelionės pės- 
čiomis atsidūriau naktį kelyje, be pastogės, alpstanti iš troškulio 
ir nuovargio. Jūs nebūtumėt atsakęs elgetai pastogės. Jūs man ją 
suteikėte vardan muzikos, ir aš muzika apmokėjau savo sąskaitą. 
Jeigu prieš jūsų norą neišėjau iš jūsų kitą dieną, tai tik dėl ne- 
numatyto atsitikimo, privertusio mane atlikti pareigą, kurią lai- 
kiau aukščiau už visas kitas. Mano priešas, mano varžovė, mano 
persekiotoja tarsi iš dangaus nukrito prie jūsų durų. Netekusi bet 
kokios globos ir pagalbos, ji turėjo teisę į mano pagalbą ir mano 
globą. Jūs atsimenate, kas buvo paskui, dvasiškasis tėve, ir „pui- 
kiai žinote, jei pasinaudojau jūsų gerumu, tai ne dėl savęs. Ir 
jūs taipogi žinote, kad dingau iškart, vos tik atlikau savo pareigą. 

O jeigu šiandien sugrįžau, kad pati padėkočiau jums už malones, 
kuriomis mane apibėrėte, tai todėl, kad garbingumas įpareigojo 
mane atverti jums akis ir pateikti jums paaiškinimą, kurio reika- 
lauja ir jūsų, ir manc savigarba. 


— Visa tai labai paslaptinga ir neapsakomai keista — ištarė 
pusiau nugalėtas kanauninkas, — jūs sakote, kad nelaimingoji, ku- 
rios vaiką aš įsisūnijau, buvo jūsų priešas, jūsų varžovė... O 
kas esate jūs pats, Bertonit Atleiskite, šis vardas vis man ant 
liežuvio. Sakykite, kaip nuo šiol turiu jus vadinti? 

— Mano vardas Porporina,— atsakė Konsuela,— esu Porporos 
mokinė, operos dainininkė. 

— A! Puiku! — giliai atsičusęs tarė kanauninkas.-- Turėjau 
pats susiprotėti iš to, kaip jūs suvaidinote savo vaidmenį. Na o 
dėl jūsų nepaprasto muzikinio talento, man nereikia daugiau ste- 
bėtis. Jūs turėjote gerą mokyklą. Ar galiu jūsų paklausti: ponas 
Bepas — jūsų brolis... ar jūsų vyras? 

— Nei viena, nei kita. Jis mano sielos brolis, ir tik brolis, 
pone kanauninke. Patikėkite, jei nebūčiau tokia pat skaisti kaip 
dvasiškasis tėvas, nesutepčiau savo buvimu jūsų švento būsto. 

Konsuelos balse skambėjo toks įsitikinimas, kad kanauninkas 
pasidavė jos žavesiui, kaip visada nuoširdumui pasiduoda skais- 
čios, teisingos širdys. Jis pajuto, kaip nuo širdies nukrito didžiu- 
lis sunkumas ir, lėtai vaikštinėdamas su savo jaunaisiais draugais, 
ėmė klausinėti Konsuelą su pirmykščiu švelnumu ir simpatija, 
kurie pamažėle vėl užvaldė jo širdį. Ji trumpai papasakojo, ne- 
minėdama vardų, svarbiausius savo gyvenimo įvykius: susižadė- 
jimą su Andzoletu prie mirštančios motinos lovos, apie jaunikio 
išdavystę, apie Korilos neapykantą, apie įžeidžiančias Dzustinja- 
nio užmačias, apie Porporos patarimus, apie išvykimą iš Veneci- 
jos, apie Alberto meilę jai, apie Rudolštadtų šeimos pasiūlymą, 
apie savo pačios neryžtingumą ir abejones, apie pabėgimą iš Mil- 
žinų pilies, apie susitikimą su Jozefu Haidnu, apie jų kelionę, 
apie siaubą ir užuojautą prie kenčiančios Korilos patalo, apie savo 
dėkingumą kanauninkui už globą, suteiktą Andzoleto kūdikiui, 
pagaliau — apie atvykimą į Vieną ir netgi apie vakarykštį susi- 
tikimą su Marija Terese. Jozefas iki tol nežinojo visos Konsuelos 
istorijos. Ji niekada jam nekalbėjo apie Andzoletą, ir tas trupu- 
tis, kurį ji dabar papasakojo apie savo buvusią meilę tam niek- 
šui, nelabai jį apstulbino, bet jos didžiadvasiškumas Korilos at- 
žvilgiu ir rūpinimasis kūdikiu padarė jam tokį didelį įspūdį, kad 
jis nusisuko norėdamas paslėpti ašaras, o kanauninkas savųjų nė 
netramdė. Konsuelos pasakojimas, glaustas, gyvas ir nuoširdus, 
jį taip paveikė, tarytum būtų perskaitęs nuostabų romaną, o ka- 
dangi iki tol jis nebuvo perskaitęs nė vieno, tai šis jam tapo 
pirmuoju, padariusiu jį audringų svetimo gyvenimo nuotykių 
bendrininku. Kad galėtų atidžiau klausytis Konsuelos, kanaunin- 
kas atsisėdo ant suolelio ir, jai baigus, sušuko: 


188 


— Jei viskas, ką papasakojote,— tiesa, o aš manau ir, kaip 
man atrodo, Aukščiausiojo valia jaučiu visa savo širdimi, tai jūs 
šventoji... šventoji Cecilija, sugrįžusi žemėn! Atvirai jums pri- 
sipažinsiu: aš niekuomet nebuvau nusistatęs prieš teatrą, — pridūrė 
jis minutę patylėjęs ir pamąstęs,— ir jūs man įrodėte, kad ir ten 
galima išgelbėti sielą, kaip ir bet kurioje kitoje vietoje. Be abe- 
jonės, jeigu jūs liksite tokia pat skaisti ir kilni, kokia buvote iki 
šiol, mano brangus Bertoni, tai nusipelnysite dangaus karalystę! 
Sakau jums, ką galvoju, brangioji mano Porporiūa! 

— O dabar, pone kanauninke,— stodamasi tarė Konsuela,— 
prieš išsiskiriant, papasakokite man apie mažąją Andželą. 

— Andžela sveika ir puikiai jaučiasi, — atsakė kanauninkas.— 
Mano sodininkė nuolat ja rūpinasi, ir aš vis matau, kaip ji vaikš- 
to su ja po gėlyną. Mergytė užaugs tarp gėlių, pati kaip gėlelė, 
mano akyse, o kai ateis laikas pasirūpinti išsilavinimu ir jos 
krikščionišku auklėjimu, pats to imsiuos. Pasikliaukite čia mani- 
mi, Mano vaikai. Tai, ką pasižadėjau prieš Aukščiausiąjį, bus 
šventai išpildyta. Matyt, jos motina neatims iš manęs šitų rū- 
pesčių, gyvendama Vienoje, ji nė karto netgi nepasidomėjo apie 
savo dukrą. 

— Ji galėjo tai padaryti ir aplinkiniu kelių, jums nežinant,— 
pastebėjo Konsuela.— Netikiu, kad motina būtų tokia abejinga. 
Bet Korila siekia pakvietimo į imperatoriškąją sceną. Ji žino, kad 
jos didenybė labai griežta ir negloboja suteptos reputacijos asme- 
nų. Korilai svarbu nuslėpti savo nuodėmes bent iki kontrakto pa- 
sirašymo. Tad saugokime paslaptį! 

— Bet juk Korila — jūsų varžovė! — sušuko Jozefas.— Kalba- 
ma, kad ji nugalės jus savo intrigomis ir jau liežuvauja po visą 
miestą esą jūs Dzustinjanio meilužė. Apie tai buvo šnekama pa- 
siuntinybėje, kaip man pasakojo Keleris... Ten piktinosi šiuo 
šmeižtu, bet bijojo, kad Korila mokės įtikinti Kaunicą, kuris no- 
riai klausosi šitokios rūšies paskalų ir tebesižavi Korilos grožiu. 

— Ji kalbėjo tokius dalykus? — išsprūdo Konsuelai, paraudu- 
siai iš pasipiktinimo; paskui, nusiraminusi, ji pridūrė: — Beje, taip 
turėjo būti,-šito reikėjo laukti... 

-— Bet juk užtenka tarti vieną žodį, kad išsklaidytumėt šį 
šmeižtą,— paprieštaravo Jozefas.— Ir aš jį tarsiu, šitą žodį! Aš 
pasakysiu, kad... 

— Tu nieko nepasakysi, Bepai: tai būtų žema ir žiauru. Jūs 
taip pat nieko nepasakysite, pone kanauninke, o jeigu aš pati 
panorėsiu ką nors pasakyti, juk jūs mane sulaikysite, ar ne tie- 
sa? 

— O, tikra krikščioniška siela! — sušuko kanauninkas.— Bet 
pagalvokite pati, tokia paslaptis neilgai galės likti paslaptimi. 
Gana kam-nors iš tarnų arba valstiečių, žinančių tą istoriją, išsi- 
plepėti, ir po kokių dviejų savaičių taps žinoma, kad skaisčioji 
Korila paleido čia į pasaulį nesantuokinį kūdikį ir, negana to, 
dar jį pametė. | 

— Ne vėliau kaip po dviejų savaičių arba aš, arba Korila, 
pasirašysime kontraktą. Aš nenorėčiau laimėti keršto padedama. 
Iki to laiko, Bepai, nė žodžio, arba tu neteksi mano pagarbos ir 
draugystės. O dabar likite sveikas, pone kanauninke. Pasakykite, 
kad man atleidote, ištieskite man dar sykį tėviškai ranką, ir aš 
išvažiuosiu, kol jūsų tarnai nepamatė manęs su šia suknele. 

— Tegu mano tarnai kalba, ką nori, o beneficija teprasmenga, 
jeigu dangui taip patinka! Aš neseniai gavau palikimą, ir tai man. 
teikia jėgų nepaisyti savo vyskupo rūstybės: Mano vaikai, nelai- 
kykite manęs šventuoju! Aš pavargau paklusti ir save varžyti. 
Noriu gyventi dorai, be jokių absurdiškų baimių. Nuo to laiko, 
kai šalia manęs nėra tos pabaisos Brigitos, o ypač nuo tada, kai 
turiu nepriklausomą turtą, jaučiuosi drąsus kaip liūtas. Tad eime 
su manimi pusryčiauti; o paskui pakrikštysiu Andželą ir iki pietų 
muzikuosim. 

Ir jis nusitempė juos pas save. 

— Ei, Andreasai, Josifai! — šūktelėjo jis įeidamas į namą.— 
Eikite. pažvelkite į sinjorą Bertonį, pavirtusį dama. Ką, nesiti- 
kėjote, ar ne tiesa? Ir aš. Na greičiau stebėkitės sykiu su ma- 
nimi ir mikliai denkite stalą! 

Pusryčiai buvo puikūs, ir mūsų jaunuoliai įsitikino, kad jeigu 
kanauninko mąstysenoje ir įvyko didelių pokyčių, tas visai ne- 
palietė jo įpročio gerai pavalgyti. Po to į vienuolyno koplyčią 
atnešė kūdikį. Kanauninkas nusimetė savo vata dygsniuotą cha- 
latą, apsivilko sutaną ir kamžą ir atliko krikštymo apeigą. Kon- 
suela ir Jozefas buvo krikštatėviais ir mergaitę pavadino Andžela. 
Likusią dienos dalį paskyrė muzikai, o paskui atėjo metas atsi- 
sveikinti. Kanauninkas labai nusiminė, sužinojęs, kad jo draugai 
negali su juo papietauti, bet galų gale sutiko su jų motyvais ir 
pasiguodė viltimi greitai pamatyti juos Vienoje, kur jis rengėsi 
įsikurti žiemai. 

Kol kinkė, jis nusivedė jaunuolius į oranžeriją pasigrožėti 
naujais augalais, kuriais praturtino savo kolekciją. Artėjo prie- 
blanda, kanauninkas, kuris turėjo jautrią uoslę, nenužengęs nė 
kelių žingsnių po stiklo stogu savo skaidraus rūmo, sušuko: 

— Jaučiu kažkokį nepaprastą aromatą! Ar tik jau nepražydo 
vanilinis kardelisė Ne, tai ne jo aromatas. O strelicija visai ne- 
kvepia... „ Ciklamenų kvapas ne toks švarus, ne toks jaudinantis. 
Kas čia vyksta? Nebūtų žuvusi, deja, mano volkamerija, saky- 
čiau, kad uodžiu jos aromatą. Vargšas augalas! Geriau jo ne- 
prisiminti. 1 

Staiga kanauninkas sušuko iš nuostabos ir susižavėjimo: prieš 
jį dėžėje stovėjo pati nuostabiausia volkamerija, kokią jis kada 
nors buvo regėjęs, visa aplipusi kekėmis baltų su rausvomis šir- 
delėmis rožyčių, kurių saldus aromatas pripildė visą oranžeriją, 
nustelbdamas visus kitus, įprastus ore pasklidusius kvapus. 

— Kas per stebuklas? Iš kur šitas rojaus džiaugsmas, ši gėle- 

lė iš Beatričės sodo? — sušuko kanauninkas, poetiškai susižavė- 
jęS. 

— Mes su didžiausiu atsargumu atsivežėme šią volkameriją 
kariėtoje,— atsakė Konsuela,— leiskite padovanoti ją jums kaip 
atpildą už baisų prakeiksmą, ištrūkusį kartą iš mano lūpų, dėl ko 
aš gailėsiuos visą gyvenimą. 

— O brangioji mano dukra! Kokia dovana! Ir kaip delikačiai 
įteikta! — ištarė sujaudintas kanauninkas.— O neįkainojama vol- 
kamerija, aš tau duosiu ypatingą vardą, kaip kad duodu papras- 
tai nųostabiausiems mano kolekcijos -egzemplioriams: tu vadin- 
sies Bertoniu, kad nušviestum atminimą būtybės, jau. nebeegzis- 
tuojančios, bet kuiią mylėjau tikra tėviška meile. , 

— Brangusis mano tėve,— tarė Konsuela, spausdama jam ran- 
ką,— jūs turite priprasti mylėti savo dukteris taip pat kaip sūU- 
nus. Andžela ne berniukas... 

— Ir Porporina taip pat mano duktė, — atsakė kanauninkas, — 
taip, mano duktė! Taip! Taip! Mano duktė! — pakartojo jis, pa- 
kaitomis žvelgdamas tai į Konsuelą, tai į volkameriją Bertonį pil- 
nomis ašarų akimis. “ 0 

Šeštą valandą Joz+fas įr Konsuela jau buvo namuose. Karietą 
jie paliko prie įvažiavimo į priemiestį ir niekas neišdavė jų ne- 
kaltos išdaigos. Porpora tik nusistebėjo, kodėl Konsuela neišalko 
po pasivaikščiojimo nuos.abiose. pievose, supančiose imperijos 
sostinę. Kanauninko pu<:yčiai privertė Konsuelą pasmaguriauti 
tą dieną galbūt tn:putį virš normos. Užtat grynas oras ir ju- 
dėjimas suteikė jai nuostabų miegą, ir kitą dieną ji pasijuto bal- 
singa ir tokia žvali, kokia d=r nė karto Vienoje nebuvo. 

Netiknimas dėl ateities, o galbūt noras pateisinti arba paaiš- 
kinti tai, kas dedasi jos širdyje, paskatino Konsuelą pagaliau 
parašyti grafui Kristianui, papasakoti jam apie savo santykius su 
Porpora, apie jo pastangas sugrąžinti ją į sceną ir apie tai, kaip 
ji viliasi, kad tos pastangos bus bergždžios. Ji grafui atvirai pa- 
pasakojo, kiek daug skolinga savo mokytojui, kaip privalo būti 
jam ištikima ir nuolanki, kaip ją neramina Alberto savijauta ir 
„meldė pamokyti, ką parašyti jaunajam grafui, kad palaikytų jo 
ramybę ir tikėjimą. Užbaigė taip: „Jūsų malonybe, aš prašiau 
jūsų duoti man laiko susivokti ir apsispręsti. Ir savo žodį išlai- 
kiau: prisiekiu prieš Dievą, kad jaučiu turinti stiprybės apsaugoti 
savo širdį ir protą nuo bet kokios kenksmingos fantazijos arba 
naujo susižavėjimo. O tuo tarpu, grįždama į sceną, aš sykiu tary- 
tum laužau savo pažadą, atsisakau vilties jį įvykdyti. Teiskite 
mane arba, greičiau, likimą, mane valdantį, ir pareigą, man vado- 
vaujančią. Aš nematau galimybės jų nepaisyti, nepadariusi nu- 
sikaltimo. Laukiu jūsų malonybės patarimo, išmintingesnio negu 

mano pačios išmanymas, ir tikiu, kad jis nesiskirs su mano sąžinės 
alsu“. 

Užklijavusi laišką ir pavedusi Jozefui jį išsiųsti, Konsuela pa- 
sijuto ramesnė, kaip kad visuomet būna, kai žmogus, atsidūręs 
sunkioje padėtyje, suranda būdą išlošti laiko ir atitolinti lem- 
tingąją mMinnię. Todėl ji sutiko kartu su Porpora aplankyti gana 
įžymų ir gana liaupsinamą rūmų poetą, poną abatą Metastazijų, 
šiam vizitui jos mokytojas teikė didžiulę reikšmę. 

Garsiajam abatui tuomet buvo apie penkiasdešimt metų. Jis 
buvo labai gražus, žavių manierų, nuostabus pašnekovas, ir Kon- 
suela tikriausiai būtų pajutusi jam didelę simpatiją, jeigu prieš 
jiems išsiruošiant į namą, kur skirtinguose aukštuose gyveno rū- 
mų poetas ir kirpėjas Keleris, tarp jos ir Porporos nebūtų įvykęs 
toks pokalbis. 

— Konsuela,— pradėjo maestro, — dabar tu pamatysi iš pažiū- 
IOs visiškai sveiką Žmogų su gyvomis juodomis akimis, rausvu 
veidu ir gaiviomis, besišypsančiomis lūpomis, kuris nori žūt būt 
vaizduotis sekinančios, sunkios ir pavojingos ligos auka; jis val- 
go, miega, dirba ir storėja kaip ir kiekvienas, o tvirtina, kad jam 
esą nemiga, prislėgta nuotaika, išsekimas, kad jam reikalinga 
laikytis dietos. Žiūrėk neapsižioplink Ir, kai jis prie tavęs ins 
skųstis savo negalia, nesumanyk jam sakyti, kad jis nepanašus 
į ligonį, puikiai atrodo ar ką nors panašaus, nes jis trokšta, kad 
jo gailėtųsi, rūpintųsi juo ir iš anksto apraudotų. Apsaugok Vieš- 
patie, taip pat prašnekti su juo apie mirtį arba apie ką nors 
numirusį: jis bijo mirties ir nenori mirti. Bet sykiu nepadaryk 
kvailystės, atsisveikinant pasakiusi: „Tikiuosi, kad jūsų brangi 
sveikata greitai pagerės“, kadangi jis trokšta, kad jį laikytų 
mirštančiu, ir jeigu galėtų visus įtikinti, jog jau numirė, būtų 
labai patenkintas, žinoma, pats tuo netikėtų. 

-— Kokia kvaila didžio žmogaus manija, — pastebėjo Konsue- 
la.— Bet apie ką gi su juo kalbėti, jei negalima nė užsiminti nei 
apie pasveikimą, nei apie mirtį? 

— Kalbėti reikia apie jo ligą, užduoti jam tūkstantį kiausimų, 
išklausyti visas jo negalavimų ir kančių smulkmenas, o pabaigo- 
je pasakyti, kad jis nepakankamai rūpinasi savo persona, negal- 
voja apie save, netausoja savęs, per daug dirba. Šitaip mes įgy- 
sime jo palankumą. 

— Tačiau pas jį einame su prašymu parašyti poemą, kuriai 
jūs sukurtumėt muziką, o aš galėčiau sudainuoti. Kaip mes gali- 
me patarti jam nerašyti ir tuo pat metu įkalbinėti kuo greičiau 
mums kažką sukurti? 

— Viskas besišnekant susitvarkys savaime. Reikia tik patai- 
kyti įterpti žodelį. 

Maestio norėjo, kad jo mokinė patiktų poetui, bet dėl jam 
būdingo kandumo negalėjo neišjuokti savo artimo ir šitaip pats 
padarė klaidą, pažadinęs Konsuelai tą kritišką požiūrį ir vidinę 
panieką, kurie nemalonūs asmenims, trokštantiems begalinių pa- 

gyrų ir žavėjimosi. Nemokanti pataikauti ir apsimetinėti, Kon- 
suela tiesiog kentėjo matydama, kaip Porpora pataikauja poeto 
silpnybėms ir sykiu žiauriai iš jo tyčiojasi, apsimesdamas pagar- 
biai užjaučiantis jo įsivaizduojamas negalias. Ne kartą ji raudo 
ir tylėjo, nepaisydama mokytojo ženklų, kviečiančių jam pritarti. 

Konsuela jau buvo pradėjusi garsėti Vienoje. Ji dainavo dau- 
gelyje salonų, ir galimybė, kad ji bus pakviesta į imperatoriškąją 
sceną, šiek tiek jaudino muzikinį pasaulį. Metastazijus buvo vi- 
sagalis. Užteko Konsuelai užkariauti poeto palankumą, paglostyti 
jo savimeilę, ir jis galėtų pavesti Porporai sukurti muziką savo 
libretui „Attilio Regole“ !, jau keleri metai gulėjusiam jo portfe- 
lyje. Taigi buvo itin svarbu, kad mokinė užsistotų savo mokytoją, 
nes pats mokytojas buvo visai ne rūmų poeto skonio. 

Ne veltui Metastazijus buvo italas, o italai retai teklysta dėl 
vienas kito. Jis buvo pakankamai jautrus ir įžvalgus, puikiai ži- 
nojo, kad Porpora — gana rezervuotas jo draminio talento gerbė- 
jas ir ne sykį aštriai atsiliepė (teisingai ar ne — kitas klausimas) 
apie jo bailumą, egoizmą ir apsimestinį jausmingumą. Konsuelos 
ledinį santūrumą ir tą tariamą nesidomėjimą liga poetas išsiaiš- 
kino savaip, neatspėjęs, kad tai tiesiog drovumas, sukeltas pa- 
garbaus gailesčio. Jis tame įžvelgė kažką beveik įžeidžiančio sau 
ir, jei nebūtų mandagumo ir paslaugumo vergas, kategoriškai 
būtų atsisakęs klausytis jos dainavimo. Tačiau pasimaivęs, tei- 
sindamasis sudirgusiais nervais ir baime pernelyg susijaudinti, 
visgi sutiko. Metastazijus jau buvo girdėjęs Konsuelą, kai ši 
dainavo „Juditos“ oratoriją, bet reikėjo jam parodyti ją kaip 
operos dainininkę, ko Porpora ypač siekė. 

— Bet kaip pasielgti, kaip dainuoti,— sušnibždėjo jam Kon- 
suela,— jeigu jo negalima jaudinti? 

— Priešingai, jį reikia sujaudinti,— taipogi pašnibždom atsa- 
kė maestro.— Jis labai džiaugiasi, kai jam išblaško apatiją, nes 
po stiprių išgyvenimų jį apima poetinis įkvėpimas. | 

Konsuela padainavo ariją iš ,Achilo Skyre“, geriausio Metas- 
tazijaus draminio kūrinio, kuriam muziką sukūrė kompozitorius 
Kaldara i736 metais ir kuris buvo scenoje parodytas per Marijos 
Teresės vedybų iškilmes. Metastazijus taip pat buvo priblokštas 
Konsuelos balso ir meistriškumo, kaip ir pirmąjį kartą, bet nutarė 
nenuoširdžiai ir šaltai tylėti, kaip ir ji, jam pasakojant apie savo 
negalavimus. Tačiau tai nepavyko, kadangi, nepaisant nieko, gar- 
busis poetas buvo tikras menininkas, ir jeigu nuostabus dainavi- 
mas jaudina poeto širdį, prikeldamas jc mūzos balsą ir savo trium- 
fo prisiminimus, tai priešiškumui nebelieka vietos. 

Abatas Metastazijus mėgino priešintis visagaliams meno ke- 
rams. Jis kosėjo, muistėsi fotelyje kaip žmogus, kamuojamas 
skausmo, bet staiga, pagautas prisiminimų, dar labiau jaudinančių 
negu šlovės prisiminimai, užsidengė veidą skepetaite ir ėmė rau- 

doti. Porpora, sėdėdamas už Metastazijaus fotelio, rodė Konsuelai 
ženklus negailėti jo jausmingumo šelmiškai trynė rankas. 

Tos ašaros, gausios ir nuoširdžios, iškart sutaikė merginą su 
silpnavaliu abatu. Vos užbaigusi ariją, ji priėjo prie jo, pabučia- 
vo Ianką ir prašneko šį sykį nuoširdžiai: 

— Ach, pone, kokia būčiau išdidi ir laiminga, taip jus sujau- 
dinusi, jeigu manęs negraužtų sąžinė. Baimė, kad jums pakenkiau, 
nuodija mano džiaugsmą. 

— O! Brangusis mano vaike! — sušuko visiškai nugalėtas aba- 
tas.— Jūs nežinote, negalite žinoti, kokį gėrį man suteikėte ir kiek 
padarėte blogo! Iki šiol niekada dar negirdėjau moters balso, 
tokio panašaus į mano brangiosios Marianos balsą. O jūs man 
taip priminėte jos dainavimo manierą, jos išraiškingumą, kad 
atrodė tarsi vėl ja girdžiu. Ach! Jūs sudaužėte mano širdį! 

Ir jis vėl ėmė raudoti. 

— Jo malonybė kalba apie garsiąją dainininkę, kuri visada 
privalo būti tau pavyzdžiu, — apie įžymiąją neprilygstamąją Ma- 
rianą Bulgarini, — paaiškino savo mokinei Porpora. 

"— Ach, Romanina! ' — sušuko Konsuela.— Aš ją girdėjau bū- 
dama vaikas, Venecijoje. Tai mano gyvenime buvo pirmasis stip- 
rus įspūdis, niekada jo nepamiršiu! 

— Taip, matau, kad jūs ją girdėjote ir išsaugojote neišdildo- 
mą įspūdį, — prabilo Metastazijus.— Ach, vaike! Viskuo ją mėg- 
džiokite — mėgdžiokite jos vaidybą, jos gerumą, jos kilnumą, jos 
dvasios stiprybę, jos ištikimybę! O, kokia nuostabi ji buvo dieviš- 
kosios Veneros vaidmenyje pirmojoje mano operoje, parašytoje 
Romoje! Aš jai skolingas už savo pirmąjį iriumią. , 

— O ji dėkinga jūsų malonybei už savo pačią nuostabiausią 
sėkmę, — pastebėjo Porpora. 

— Tai tiesa, mes padėjome vienas kito sėkmei. Bet aš nickada 
negalejau atsidėkoti jai už viską. Niekada tiek meilės, tiek did- 
vyriško atsidavimo ir švelnaus rūpestingumo nebuvo mirtingoje 
sieloje! Mano gyvenimo angele, aš amžinai apraudosiu tave ir 
svajoju vien apie tai, kad susijungčiau su tavimi! 

Čia abatas vėl paplūdo ašaromis. Konsuela buvo nepaprastai 
sujaudinta. Porpora apsimetė, kad ir jis susijaudinęs, bet, nors 
ir kaip stengėsi, jo veidas rodė ironiją ir panicką. Konsuela tai 
pastebėjo ir nusprendė vėliau jam papriekaištauti dėl nepasiti- 
kėjimo ir nejautrumo. O Metastazijus matė tik tą efektą, kurį 
stengėsi sukelti — jaudinantį susižavėjimą gerąja Konsuela. Jis 
buvo iš tikrų poetų padermės, tai yra noriau liejo ašaras tarp 
žmonių, o ne vienas savo kambaryje, ir niekuomet taip stipriai 
nejuto savo potraukių ir kančių, kaip tomis minutėmis, kai apie 
jas gražbyliaudavo. Pagautas prisiminmų, jis papasakojo Konsu- 
elai apie tą savo jaunystės laikotarpį, kai Romanina vaidino tokį 
reikšmingą vaidmenį jo gyvenime, papasakojo, kick daug padėjo 
jam kilnioji bičiulė, kokiu išties dukterišku rūpostingumu ap- 

gaubė ji jo nusenusius tėvus, kaip grynai motiniškai pasiaukojo, 
su juo išsiskirdama ir išsiųsdama jį į Vieną ieškoti laimės. O kai 
priėjo prie atsisveikinimo scenos, kai pačiais jausmingiausiais 
žodžiais pavaizdavo, kaip jo Mariana, sužeista širdimi slopindama 
raudą, įtikinėjo jį palikti ją ir galvoti tik apie save patį, jis su- 
šuko: 

— O! Jeigu Mariana būtų galėjusi atspėti, kokia ateitis ma- 
nęs laukė toli nuo jos, jeigu ji būtų galėjusi numatyti visas kan- 
čias, visą kovą, visas baimes, visus pavojus, visus likimo smū- 
gius, galiausiai baisią ligą — viską, kas buvo man skirta, ji būtų 
atsisakiusi tokio baisaus pasiaukojimo. Deja! Aš nė minutės ne- 
maniau, kad išsiskiriame amžinai ir mums nelemta daugiau susi- 
tikti žemėje! 

— Kaip? Jūs daugiau nebesusitikoteė — paklausė Konsuela 
pilnomis ašarų akimis, nes Metastazijaus kalba nepaprastai grau- 
dino klausytojus.— Ji taip ir neatvažiavo į Vieną? 

— Taip niekada ir neatvažiavo! — atsakė prislėgtas Metasta- 
zijus. 

— Kaip, būdama taip atsidavusi, nesurado stiprybės atvažiuo- 
ti Čia pas jus? — vėl sušuko Konsuela, kuriai Porpora bergždžiai 
laidė nuožmius žvilgsnius. 

Metastazijus nieko neatsakė, atrodė, buvo paskendęs savo 
apmąstymuose. 

— Bet juk ji dar gali atvažiuoti? — toliau naiviai klausinėjo 
Konsuela.— Ir ji, žinoma, atvažiuos. Šis laimingas įvykis sugrą- 
žins jums sveikatą. 

Abatas išblyško, ir jo veide pasirodė siaubas. Maestro iš visų 
jėgų pradėjo kosėti, ir Konsuela staiga prisiminė, kad Romanina 
numirė daugiau kaip prieš dešimtį metų, ir suprato, kad be galo 
apsižioplino, priminusi jos mirtį draugui, trokštančiam, anot jo, 
tik vieno — susijungti su savo mylimąja kape. Ji prikando lūpą 
ir beveik tučtuojau išėjo kartu su savo mokytoju, kuris, kaip pa- 
prastai, nieko nepešė iš šio apsilankymo, be neapibrėžtų pažadų 
ir daugybės komplimentų. 

— Ką tu padarei, kvailute! — užsipuolė jis Konsuelą, vos tik 
išėjus. 

— Didelę kvailystę, pati matau. Visai užmiršau, kad Roma- 
ninos seniai nebėra tarp gyvųjų. Bet nejaugi manote, mokytojau, 
kad abatas, toks mylintis ir toks nepaguodžiamas, taip brangina 
gyvenimą, kaip kad jūs tvirtinate?+Man labiau atrodo, kad liūde- 
sys dėl draugės netekties — vienintelė jo ligos priežastis, ir jeigu 
tam tikra prietaringa baimė ir verčia jį nerimauti dėl mirties 
valandos, jis visgi nuoširdžiai bodisi gyvenimu. 

— Vaike,— tarė Porpora,— gyvenimu niekada nesibodi tas, 
kuris yra turtingas, gerbiamas, pamalonintas ir sveikas. O jeigu 
žmogus niekada neturėjo kitų rūpesčių ir kitos aistros, kaip tik 
naudotis tomis gėrybėmis, tai, keikdamas savo gyvenimą, jis me- 
luoja ir vaidina komediją. 

— Nesakykite, kad jis neturėjo kitų aistrų. Jis mylėjo Ma- 
rianą, ir aš suprantu, kodėl jis tuo brangiu vardu pavadino savo 
krikšto dukrą ir dukterėčią Marianą Martinec. 

Konsuelą vos nepridėjo: „Jozefo mokinę“, bet laiku susigrie- 


— Pabaik,— tarė Porpora;— savo krikštadukrą, dukterėčią ar- 
ba savo dukterį. 

— Taip šneka, bet kas man darbo? 

— Mažų mažiausia tai įrodytų, kad mielas abatas, išsiskyręs 
su savo mylimąja, gana greitai nusiramirio. Bet kai tu jį paklau- 
sei (teatleidžia tau Dievas tavo kvailumą!), kodėl jo brangioji 
Mariana neatvažiavo paskui jį čionai, jis tau nieko neatsakė. Tai 
štai aš Už jį atsakysiu. Romanina išties jam be galo pasitarnavo, 
kiek tik moteris gali pasitarnauti vyrui. Ji priglobė jį, gerai mai- 
tino, rengė, gelbėjo iš bėdos, visame kame rėmė. Jos padedamas, 
gavo poeta cesareo vardą. Ji tapo tarnaite, draugu, slauge, jo 
nusenusių tėvų geradare. Visa tai tiesa. Marianos širdis buvo kil- 
ni. Aš ją gerai pažinojau. Bet tiesa ir tai, kad ji aistringai troško 
susijungti su abatu, patekusi į imperatoriškąją sceną. O dar tei- 
singiau, kad ponas abatas ne tik nenorėjo, bet ir neleido šito. 
Tiesa, jie kuo meiliausiai susirašinėjo. Neabejoju, kad poeto laiš- 
kai buvo šedevrai. Jie bus išspausdinti, ir jis tą puikiai žinojo. 
Bet, įtikinėdamas savo dilettissima amica !, kad trokšta su ja su- 
sijungti ir nenuilsdamas rūpinasi priartinti laimingą jų susitikimo 
dieną, gudrus lapinas taip tvarkė reikalus, kad nelemtoji daini- 
ninkė neužkluptų netikėtai pačiame įkarštyje jo garsaus ir gana 
naudingo ryšio su trečiąja Mariana (nes šitas vardas buvo laimin- 
ga jo gyvenimo žvaigždė) — aukštos kilmės ir visagale grafiene 
Althan, paskutiniojo imperatoriaus favorite. Netgi kalbama, kad 
šitas ryšys baigėsi slapta santuoka. Štai kodėl man atrodo visai 
nepritinkant rautis jam plaukus, priminus nelaimingąją Romani- 
ną, kuriai jis suteikė galimybę numirti iš sielvarto, kai pats tuo 
metu kūrė madrigalus rūmų damos glėbyje. 

— Jūs viską aiškinate ir apie viską sprendžiate su žiauriu ci- 
nizmu, brangusis mokytojau,— nuliūdusi tarė Konsuela. 

— Kalbu tą patį, ką ir visi, nieko neprasimanau. Tokia visų 
nuomonė. Patikėk, ne visi komediantai patenka į sceną. Tai sena 
patarlė. 

— Visuotinė nuomonė ne visuomet pati teisingiausia ir nie- 
kuomet nebūna pati prielanktausia. Taip, maestro, negaliu pati- 
kėti, kad žmogus su tokiu vardu ir talentu buvo tik komediantas. 
Aš mačiau jo tikras ašaras, ir jeigu jis gali sau prikišti, kad per 
greitai pamiršo savo pirmąją Marianą, tai jo atgaila tik patvirti- 
na dabartinių apgailestavimų nuoširdumą. Visame tame aš linkusi 
matyti greičiau silpnumą negu niekingumą. Jį padarė abatu. Jį 
apibėrė malonėmis. Rūmai buvo dievobaimingi. Jo ryšys su akto- 
re būtų sukėlęs didelį skandalą. Jis nenorėjo sąmoningai būti 

! Mylimiausiąją draugę (it.). 

neištikimas Bulgarini, apgauti ją, jis bijojo, svyravo, norėjo išlošti 
laiko. .. O ji numirė. . 

-— Ir jis padėkojo apvaizdai; — pridūrė negailestingas maest- 
rO.— O dabar mūsų imperatorė siuntinėja jam dėžutes ir žiedus su 
deimantine jo monograma, rašymo plunksnas iš lazurito, papuoš- 
tas deimantiniais laurais, masyvias aukso vazas su ispanišku ta- 
baku, antspaudėlius iš didelio vientiso deimanto, ir visa tai taip 
ryškiai žiba, kad poeto akys nuolat ašaroja. .. “ 

— Bet argi tai gali jį paguosti, sudaužius Romaninos širdį? 

— Visai galimas daiktas, kad ne. Bet troškimas visa tai gauti 
paskatino taip pasielgti. Apgailėtinas garbėtroška! Man sunku bu- 
vo susilaikyti nesijuokus, kai jis rodė mums savo auksinę žvaki- 
dę su auksiniu gesintuvo gaubteliu, ant kurio imperatorės palie- 
pimu buvo išgraviruotas šmaikštus posakis: ,,„Perchė possa rispar- 
miare i suoi occhi" !. | 

Iš tiesų tai buvo taip jaudinama, kad privertė jį pakiliai su- 
šukti: „„Affettuosa espressione valutabile piū assai dell'oro!" Ž O, 
niekingas žmogus! 

— O, vargšas žmogus! — atsidususi ištarė Konsuela. 

Namo ji sugrįžo labai liūdna, nes instinktyviai nusigandusi 
gretino Metastazijaus elgesį Marianos atžvilgiu su savo pačios 
Alberto atžvilgiu. 

„Laukti ir nesulaukus numirti, — nejaugi tai liKimas visų, mo- 
kančių aistringai mylėti? Priversti laukti, priversti numirti iš kan- 
čios — nejaugi tai likimas visų, kurie vaikosi šlovės viziją?“ — 
kalbėjo ji sau. 

— Apie ką susimąstei? — paklausė jos meistras.— Man atrodo, 
viskas klostosi gerai ir, nepaisant tavo neapdairumo, pavergei 
Metastazijų. 

— Nedidelė pergalė prieš silpną sielą, — atsakė ji, —.ir man 
atrodo, kad tas, kam neužteko jėgų įtaisyti į imperatoriškąją sce- 
ną Marianą, vargu ar jų atras dėl manęs. 

— Metastazijus meno klausimais dabar vadovauja imperato- 
rei. 

— Metastazijus meno klausimais imperatorei patars tik tai, ko 
ji pati norės, ir kiek bekalbėtų apie jos didenybės favoritus ir 
patarėjus... aš mačiau Marijos Teresės veidą ir užtikrinu jus, 
kad Marija Teresė per daug didelė politikė, kad turėtų meilužių, 
ir per daug valdinga monarchė, kad turėtų draugų. 

— Na, tuomet reikia užkariauti pačios imperatorės palanku- 
mą,— susirūpinęs tarė Porpora.— Reikia, kad tu kaip nors rytą 
padainuotum jos apartamentuose ir ji su tavimi pasišnekėtų. 5a- 
ko, ji mėgsta tik dorus žmones. Jeigu ji išties turi tą erelišką 
žvilgsnį, kurį jai priskiria, tai supras, kokia tu ir suteiks tau 
pirmenybę. Aš viską padarysiu, kad imperatorė pamatytų tave 
akis į akį. 

! „Kad jis galėtų išsaugoti savo akis“ (it.). 

2 „Draugiški jausmai -brangesni už auksą!" (it.) 

Kartą rytą Jozefas, šveisdamas grindis Porporos prieškamba- 
ryje, visai užmiršo, kad pertvara plona, o maestro miega jautriai, 
ir Mašinaliai ėmė pusbalsiu niūniuoti kažkokią muzikinę frazę, 
atėjusią jam galvon, palydėdamas dainavimą ritmingais šepečio 
judesiais. Porpora, nepatenkintas, kad jį prieš laiką pažadino, 
pasimuistė lovoje, pamėgino vėl užmigti, tačiau persekiojamas 
gražaus, skambaus balso, lengvai ir tiksliai pakartojančio gana 
subtilią, puikiai nušlifuotą muzikinę frazę, Maestro apsisiautė cha- 
latą ir sužavėtas melodijos, nors sykiu truputį pykdamas ant ar- 
tisto, kuris, nesulaukęs jo nubundant, nesivaržydamas atsidan- 
gino pas jį kurti savo arijų, atsikėlė ir pažiūrėjo pro rakto sky- 
lutę. Kaip jis nustebo: dainavo Bepas, dainavo ir svajojo, plė- 
todamas savo muzikinę idėją, ir susirūpinęs valė kambairį. 

— Ką tu ten dainuoji? — griausmingu balsu sušuko maestro, 
netikėtai atidaręs duris. 

Jozefas, apdujęs, kaip žmogus, netikėtai pažadintas iš miego, 
vos nepametė šepečio ir šluotos ir vos nenukūrė kiek įkabinda- 
mas iš namų. Tačiau, jau seniai praradęs viltį tapti Porporos 
mokiniu, jis visgi buvo laimingas klausydamasis, kaip Konsuela 
muzikuoja su maestro, ir kaip paslapčiomis, kai nebūdavo mo- 
kytojo, jį moko kilnioji bičiulė. Todėl jis užvis bijojo, kad jo ne- 
išvarytų, ir paskubėjo sumeluoti, kad išsklaidytų įtarinėjimus. 

— Ką dainuoju? — pakartojo jis, visiškai sutrikęs.— Ir pats 
nežinau, Maestro. 

— Argi dainuoja, ko nežino? Meluoji! 

— Užtikrinu, maestro, tikrai nežinau! Jūs mane taip išgąsdi- 
note, kad viską užmiršau. Žinoma, esu labai kaltas, kad dainavau 
šalia jūsų kambario. Aš toks išsiblaškęs; man pasirodė, kad esu 
toli nuo čia, visai vienas, ir pamaniau: „Dabar gali dainuoti, nie- 
ko nėra, niekas nepasakys: „„Nutilk, nemokša, tu klaidingai dai- 
nuoji. Nutilk, gyvuly, tu taip ir neišmokai muzikos“. 

— Kas tau sakė, kad blogai dainuoji? 

— Visi sakė. 

— O aš tau sakau,— griežtai sušuko maestro,— kad tu dai- 
nuoji ne blogai. Kas bandė mokyti tave muzikos? 

— Na... pavyzdžiui, maestro Reiteris — jį skuta mano drau- 
gas Keleris. Ir Reiteris išvijo mane iš pamokos, sakydamas, kad 
kaip buvau asilas, taip juo ir liksiu. 

Jozefas jau gerai žinojo maestro antipatijas, žinojo, kokios 
prastos nuomonės jis buvo apie Reiterį, ir vylėsi įgyti Porporos 
malonę, jei Reiteris prie jo blogaisatsilieps apie savo buvusį mo- 
kinį. Bet Reiteris per retus apsilankymus šiame name, sutikda- 
mas Jozefą prieškambaryje, nesiteikė jo netgi pažinti. 

— Maestro Reiteris pats asilas, — pro dantis sumurmėjo Por- 
pora.— Bet ne tai svarbu, — pridūrė jis jau garsiai, — noriu Žinoti, 
iš kur ištraukei savo muzikinę frazę. 

Jis sudainavo tą frazę, kurią per išsiblaškymą Jozefas privertė 
jį išklausyti dešimt kartų. | 
.— Ach, šitą! --tarė Haidnas: jam pasirodė, kad maestro jau 
truputį geriau nusiteikęs, nors ir bijojo dar tuo patikėti. — Girdė- 
jau, kaip ją dainavo sinjora. 

— Konsuela? Mano duktė? O aš ir nežinojau. Ach! Tai tu, va- 
dinasi, klausaisi prie durų? 

— O ne, pone! Bet muzika sklinda iš kambario į kambarį ir 
pasiekia virtuvę — nenorom girdi... i 

— Man nepatinka tarnai su tokia atmintimi, tarnai, kurie dai- 
nuos gatvėje mūsų dar neišleistus kūrinius. Tu šiandien pat susi- 
dėsi savo daiktus ir vakare iškeliausi ieškotis kitos vietos. 

Maestro nuosprendis nelyginant perkūnas trenkė vargšą Jo- 
zefą, ir jis nuėjo verkti į virtuvę, kur pas jį greitai atėjo Kon- 
suela ir, išklausiusi pasakojimą apie jo nuotykius, nuramino jį, 
pažadėjusi viską sutvarkyti. 

— Kaip, maestro? — kreipėsi ji į Porporą, paduodama jam 
kavą.— Tu nori išvyti vargšą berniuką, darbštų ir sąžiningą, vien 
už tai, kad jam pirmą kartą gyvenime pasisekė nesuklydus pa- 
dainuoti? > 

— Sakau tau, kad tas mažylis intrigantas ir melagis. Jį man 
atsiuntė kas nors iš priešų, kad išgautų mano dar neišleistus kū- 
rinius ir juos prisiskirtų sau anksčiau, nepu jie pamatys šviesą. 
Užtikrinu, kad tas šelmis jau atmintinai moka mano naują operą 
ir Už mano nugaros perrašinėja mano rankraščius. Kiek kartų 
mane šitaip išdavinėjo! Kiek savo sumanymų atrasdavau jų gra- 
žiose operose, žavėjusiose visą Veneciją, o žiūrėdama manąsias, 
publika žiovaudavo, sakydama: „Tas senas plepys Porpora vai- 
šina Mus naujienomis, nuvalkiotomis visuose kampuose“. Ir štai 
kvailys išsidavė: šįryt sudainavo ištrauką, kuri gali būti sukurta 
tik pono Hasės ir kurią gerai įsiminiau. Aš ją užrašysiu ir atsi- 
keršydamas įdėsiu į savo naująją operą. kad atsilyginčiau Hasei 
už išdaigas, kurias jis ne kartą man iškrėtė. 

— Saugokitės, »maestro, ta frazė galbūt jau išspausdinta. Juk 
jūs nemokate atmintinai visų šiuolaikinių kūrinių. 

— Bet aš juos esu girdėjęs ir sakau tau, kad ta frazė pernelyg 
reikšminga, aš nebūčiau galėjęs neatkreipti į ją dėmesio. 

— Tokiu atveju, maestro, dėkoju jums. Aš didžiuojuos ta 
fraze, nes ji Mano! 

Konsuela melavo: muzikinė frazė, apie kurią buvo kalbama, 
tik šį rytą buvo gimusi Haidno galvoje, bet Konsuela su juo susi- 
tarė ir jau suspėjo išmokti melodiją atmintinai, kad nebūtų už- 
klupta iš netyčių nepatiklaus, smalsaus mokytojo. Porpora nepra- 
leido progos pareikalauti iš jos tos nelaimingos frazės, Konsuela 
tuojau ją sudainavo ir pareiškė, kad vakar, norėdama įtikti Me- 
tastazijui, pabandė sukurti muziką pirmiesiems jo gražios pasto- 
ralės posmams: | 

Cia riede la primavera 
Col suo fiorito aspetto: 
Gia il grato zaffiretto 
Scherza fra T'erbe e i fior. 


Tornan le frondi algi alberi, 
L'herbette al prato tornano, 
So: non ritorna a me 
La pace del mio cor !. 


— Daug kartų kartojau savo pirmąją frazę, — pridūrė ji,— o 
paskui išgirdau, kaip maestro Bepas, nelyginant tikra kanarėlė, 
dainuoja prieškambaryje tą pačią frazę nei į tvorą, nei į mietą. 
Tai išvedė mane iš kantrybės, ir aš pasistengiau jį nutildyti. Bet 
po valandos jis ėmė kartoti mano melodiją tokią iškraipytą, kad 
išmušė man bet kokį norą toliau kurti. | 

— O kodėl jis šiandien taip puikiai ją dainuoja? Kas jam mie- 
gant atsitiko? . 

— Tuojau paaiškinsiu, mokytojau: pastebėjau, kad mažylis 
turi gerą balsą, o blogai dainuoja dėl prastos „klausos, prasto išsi- 
lavinimo ir atminties: priverčiau tavo metodu dainuoti jį gamas, 
kad įsitikinčiau, ar išeis kas iš jo, nors ir turi menkus gabumus 
muzikai. 

— Kas nors išeiti privalo, esant bet kokiems gabumams| — 
sušuko Porpora.— Nėra blogų balsų, ir niekuomet klausa, lavi- 
nama... 

— Ir aš taip maniau,— nutraukė jį Konsuela, norėjusi kuo 
greičiau pasiekti užsibrėžtą tikslą,— taip ir atsitiko. Aš daviau 
jam pirmą pamoką pagal savo sistemą, ir man pasisekė išaiškinti 
tam neišmanėliui tai, ką jis, mokydamasis pas Reiterį ir visus 
tuos vokiečius visą gyvenimą, taip niekada ir nesuprastų. Po to 
sudainavau jam savo frazę, ir ji pirmą kartą pasiekė jo klausą. 
Jis čia pat sugebėjo ją pakartoti ir taip nustebo, taip susižavėjo, 
kad, ko gero, visą naktį nesumerkė akių. Jam tai buvo tikras 
atradimas. „O, sinjora!-— sakė jis man.— Jeigu mane taip mo- 
kytų, aš, ko gero, galėčiau išmokti kaip ir kiekvienas kitas. Bet 
prisipažįstu, niekada ir nieko nepajėgiau suprasti to, ko mane 
mokė švento Stepono giedojimo mokykloje". 

— Tai jis iš tikrųjų buvo giedojimo mokykloje? 

— Jį iš ten gėdingai išvijo. Paklausk apie jį maestro Reite- 
rio, ir šis tau pasakys, kad tai plevėsa, neturintis jokių muzikinių 
gabumų, iš kurio visiškai nieko negalima padaryti, 

— Na, tu, eik šen! — sušuko Porpora Jozefui, už durų lieju- 
siam karčias ašaras.—-- Stok čia, šalia manęs: noriu įsitikinti, ar 
supratai vakarykštę pamoką. 

' Pavasaris atėjo vėl, Medžiai žaliuoja, 
Visa gamta pražydo, Ir pieva žaliuoja, 
Ir švelnus vėjelis pučia, Vien mano liūdna širdis 
Ir šlama miškas. Neranda ramybės (it.). 

Čia vylingasis maestro ėmė aiškinti Jozefui muzikos pagrindus 
išsamiai, pedantiškai ir painiai — žodžiu, tokiu metodu, kurį Por- 
pora ironiškai priskyrė vokiečių pedagogams. 

Jeigu Jozefas, mokėjęs pernelyg daug, kad nesuprastų tų prad- 
menų, nepaisant visų Maestro pastangų padaryti juos nesupranta- 
mus, būtų parodęs savo nuovokumą, viskas būtų prapuolę. Bet 
jaunuolis buvo užtektinai gudrus, kad nepakliūtų į pinkles, ir, il- 
gai atkakliai bandomas, rodė visišką bukumą, kuris nuramino 
mokytoją. 

— Matau, tu labai negudrus,— tarė jis, stodamasis ir dėdama- 
sis abejingas, kas visgi neapgavo nei Konsuelos, nei Jozefo.— 
Imk savo šluotą ir stenkis daugiau nebedainuoti, jeigu nori pasi- 
likti pas mane tarnauti. 

Bet praėjo dvi valandos, ir Porpora neišlaikė: jį vėl apėmė 
meilė darbui, kurį jis tiek metų dirbo, neturėdamas sau lygių, 
jame vėl prabilo dainavimo mokytojas, ir jis pasišaukė Jozeią 
dar kartą jį išmėginti. Senis išdėstė jam tuos pačius pagrindus, 
bet šį kartą taip aiškiai, su tokia galinga ir gilia logika, kuri viską 
paaiškina, viską pastato į savo vietą, — žodžiu, taip paprastai, kaip 
tegali genijus. 

Šį kartą Haidnas suprato, kad dabar jis gali „suprasti“, ir Por- 
pora buvo sužavėtas savo sėkmės. Nors maestro Jozefui išdėstė 
tai, ką jis jau buvo ilgai studijavęs-ir tobulai mokėjo, tačiau pa- 
moka pasirodė jam be galo įdomi ir davė gana apčiuopiamos 
naudos: jis išmoko mokyti. O kadangi tuo metu, kai Porporai ne- 
reikėjo jo paslaugų, Jozefas, kad neprarastų savo skurdžios klien- 
tūros, turėjo keletą pamokų mieste, jis nutarė tuoj pat pasinau- 
doti tokiais puikiais nurodymais. 

— Tai ir puiku, pone profesoriau,— tarė jis Porporai pamokos 
pabaigoje, tebeapsimesdamas naivuoliu,— ši muzika kur kas ge- 
resnė už tą, kitą, ir aš, ko gero,-pajėgsiu ją išmokti. Na, o ta, apie 
kurią jūs kalbėjote šįryt, tokia nesuprantama, kad sutinku ge- 
riau sugrįžti į giedojimo mokyklą, negu sukti galvą. 

— O tarp kitko tave būtent šito ir mokė giedojimo mokyklo- 
je. Argi esama dviejų muzikų, kvaily? Muzika viena, kaip vienas 
Viešpats Dievas! 

— (Och! Prašau atleisti, pone! Yra maestro Reiterio muzika — 
nuobodi, o štai jūsų — nenuobodi. 

— Man didelė garbė, pone Bepai,— juokdamasis tarė Porpora, 
nes komplimentas jam patiko. 

Nuo tos dienos Haidnas ėmė mokytis pas Porporą, ir greitai 
jie ėmė studijuoti itališkąją mokyklą ir muzikinės kompozicijos 
pagrindus, tai yra kaip tik tą, ko troško jaunuolis ir ko taip 
atkakliai siekė. Jis rodė tokia greitą pažangą, kad maestro buvo 
sužavėtas, nustebintas, o kartu netgi nusigandęs. Kai Konsuela 
pastebėdavo, kad Porporai gali kilti ankstesnieji įtarimai, |i mo- 
kė savo jaunąjį draugą, kaip elgtis, kad to išvengtų. Truputis 
nenuovokumo ir apsimestinis išsiblaškymas kartais buvo būtini, 

kad mokytojo širdyje prabustų aistringa dėstymo dvasia, kas vi- 
suomet atsitinka labai talentingiems žmonėms, nes kliūtys ir kova 
teikia jiems dar daugiau energijos ir stiprybės. Dažnai Jozefui 
tekdavo apsimesti vangiam, nepatenkintam ir tarsi be ūpo eiti į 
brangias pamokas, kurias prarasti jis taip bijojo. Troškimas prieš- 
tarauti ir poreikis pasiekti savo skatino vaidingą ir karingą senojo 
profesoriaus dvasią, ir niekada Bepas negavo vertingesnio muzi- 
kos supratimo, kaip tomis minutėmis, kai jis beveik plėšte plėšė 
jį iš suirzusio ir ironiškai nusiteikusio maestro. Kartu su jo aiš- 
kiais, išraiškingais ir aistringais paaiškinimais. 

Tuo metu, kai Porporos namai buvo tokių, atrodė, menkų įvy- 
kių arena, betgi jų rezultatai turėjo didžiulės reikšmės meno isto- 
rijai, nes vienas iš produktyviausių ir garsiausių praėjusio am- 
žiaus kompozitorių čia gavo išsilavinimą ir pripažinimą, už Por- 
poros namų vyko reiškiniai, turėję apčiuopiamesnės įtakos Kon- 
suelos gyvenimui. Korila, energingiau kovojusi už savo interesus 
ir apsukriau siekusi tikslo, kas diena užkariaudavo naujas pozi- 
cijas ir, jau visai pasitaisiusi po gimdymo, vedė derybas dėl savo 
įstojimo ir imperatoriškąją sceną. Talentinga dainininkė, bet mu- 
zikiniu požiūriu vidutiniška artistė, ji kur kas labiau už Konsuelą 
patiko direktoriui ir jo žmonai. Visi puikiai suprato, kad išsimoks- 
linusi Porporina pažiūrės iš aukšto, nors ir nedemonstruos šito, ir 
į maestro Holcbauerio operas, ir į jo žmonos talentą. Visi taipogi 
žinojo, kad garsūs artistai, vaidindami su prastais partneriais men- 
kuose kūriniuose ir priversti prievartauti savo skonį ir sąžinę, 
ne visuomet patogūs tam banaliam pakilumui ir naiviam įkarščiui, 
kurio vidutinybės nesivaržydami griebiasi vaidindami pačiose 
prasčiausiose operose, kupinose atlikėjų blogai išmoktos ir blogai 
suvoktos kankinančios kakofonijos. 

Ir netgi tuomet, kai, parodę valios ir atkaklumo stebuklus, ta- 
lentingi artistai aukštai pakyla ir virš savo vaidmens, ir virš savo 
aplinkos, ta pavydi aplinka toli gražu nejaučia jiems dėkingumo. 
Kompozitorius, numanydamas jų dvasios kančias, dreba ir bijo, 
kad tas dirbtinis įkvėpimas staiga nenuslūgtų ir nepakenktų sėk- 
mei. Netgi nustebinta publika patiria instinktyvų nesmagumą, 
„nujaučia begalinį neatitikimą, užjaučia genialų aktorių, esantį 
vulgarios idėjos nelaisvėje, besiveržiantį iš ankštų grandinių, ku- 
riomis leidosi surakinamas, ir vos ne dūsaudami ploja jo didvy- 
riškoms pastangoms. Ponas Holcbaueris puikiai suprato, kaip 
menkai Konsuela tevertino jo muzikinius kūrinius. Nelaimė, ji 
kartą pati jam tai pareiškė. Persirengusi berniuku, manydama, kad 
turi reikalą su vienu iš tų asmenų, kuriuos keliaudamas sutinki 
pirmą ir paskutinį kartą, ji buvo atvira, visai neįtardama, kad 
greitai jos, kaip artistės, likimas, atsidurs nepažįstamojo, kanau- 
ninko draugo, rankose. Holcbaueris to neužmiršo ir, įžeistas iki 
širdies gelmių, bet pažiūrėti ramus, santūrus, pagarbus, prisiekė 
užkirsti jai kelią į artistės karjerą. Bet kadangi jis nenorėjo, kad 
Porpora, jo mokinė, ir tie, kuriuos jis vadino jų šalininkais, ga- 


202 


lėtų apkaltinti jį smulkmenišku kerštingumu ir niekingu įsižeidi- 
mu, jis tik savo Žmonai tepapasakojo apie susitikimą su Konsuela 
ir apie pokalbį, pusryčiaujant pas kleboną. Tas pokalbis, regis, 
nepaliko jokio pėdsako pono direktoriaus atmintyje, matyt, jis 
pamiršo mažojo Bertonio bruožus ir visiškai nejtarė, kad tas ke- 
liaujantis dainininkas ir Porporina galėtų būti vienas ir tas pats 
asmuo. Konsuela spėliojo, mąstydama apie Holcbauerio požiūrį 
] Ją. 

— Matyt, buvau labai vykusiai persirengusi mums keliau- 
jant, — kalbėjo ji Bepui, likusi su juo viena, — ir šukuosena labai 
mane pakeitė, jeigu tas žmogus, taip įdėmiai žiūrėjęs į mane savo 
aiškiomis, skvarbiomis akimis, visai manęs čia nepažįsta. 

— Grafas Godicas taip pat nepažino jūsų, pirmą kartą pama- 
tęs pas pasiuntinį, — pastebėjo Jozefas, — ir galbūt, jei nebūtų ga- 
vęs jūsų raštelio, taip niekuomet ir nebūtų atpažinęs. 

— Taip, tiesa! Bet grafas Godicas turi įprotį žiūrėti į žmones 
kažkokiu paviršutinišku, atsainiai išdidžiu žvilgsniu, todėl jis, tie- 
są sakant, nieko nemato. Aš įsitikinusi, kad Pasau jis taip ir ne- 
būtų susiprotėjęs, kad aš moteris, jei nebūtų jam pasakęs baro- 
nas fon Trenkas. O Holcbaueris, vos tik mane čia pamatė, ir kas- 
kart, kai su juo susitinkame, žvelgia į mane taip pat įdėmiai ir 
smalsiai kaip tuomet, pas kleboną. Dėl kokios priežasties jis di- 
džiadvasiškai laiko paslaptyje mano nutrūktgalvišką nuotykį, ku- 
ris, jo pakreiptas blogon pusėn, galėtų pakenkti mano reputacijai 
ir netgi supykdyti mane su mokytoju, manančiu, kad į Vieną at- 
vykau be jokių rūpesčių, kliūčių ir romantiškų nuotykių. O tuo 
pat metu tas pats Holcbaueris patyliukais plūsta ir mano balsą, 
ir mano dainavimo manierą, ir visaip mane dergia, kad tik nereik- 
tų kviesti mane į imperatoriškąją sceną. Jis manęs neapkenčia 
ir nori Mane nušalinti, bet turėdamas rankose patį galingiausią 
ginklą prieš mane, kažkodėl jo nepanaudoja. Aš tiesiog nežinau, 
ką ir galvoti! 

Šią mįslę Konsuela greitai įminė. Bet prieš skaitant apie to- 
lesnius jos nuotykius, reikia priminti, kad prieš ją veikė gausi 
ir stipri grupė asmenų, kad Korila buvo graži ir prieinama, ir 
galingasis ministras Kaunicas dažnai ją lankė, kad jis mėgo kištis 
į užkulisų reikalus, o Marija Teresė, ilsėdamasi po valstybės rū- 
pesčių, vertė jį liežuvauti, širdyje šaipydamasi iš mažų didžio 
žmogaus silpnybių, pati mėgo teatro paskalas: jos jai miniatiūriš- 
kai, bet su atviru begėdiškumu demonstravo tai, kas tuomet buvo 
trys patys įtakingiausi Europos dvarai, valdomi moterų intrigų: 
jos pačios dvaras, rusiškasis carienės dvaras ir ponios Pompadur 
dvaras. 

Yra žinoma, kad Marija Teresė suteikdavo kartą per savaitę 
audienciją kiekvienam, norėjusiam su ja pasikalbėti. Šis veidmai- 

niškai tėviškas paprotys, kurio vėliau šventai laikėsi ir jos sū- 
nus Juozapas II, dar ir dabar išlikęs Austrijos dvare. Be to, Ma- 
rija Teresė labai lengvai suteikdavo audiencijas asmenims, no- 
rintiems stoti pas ją tarnybon, ir apskritai nebuvo pasaulyje val- 
dovės, prieinamesnės už ją savo pavaldiniams, 

Porpora pagaliau gavo audienciją, kurios siekė. Jis tikėjosi, 
kam imperatorė, iš arti pamačiusi atvirą, dorą Konsuelos veidą, 
galbūt pajus jai ypatingą palankumą. Žinodamas, kokia reikli Ma- 
rija Teresė moralės ir padorumo dalykams, jis sakė sau, kad ji, 
be abejonės, bus sužavėta kuklumo ir skaistumo, kuriais dvelkė 
visa jo mokinės esybė. Juos įvedė į vieną iš mažųjų rūmų svetai- 
nių, kur buvo atneštas klavesinas ir kur po pusvalandžio atėjo 
imperatorė. Ji ką tik priiminėjo aukštus asmenis ir tebebuvo su 
paradiniu tualetu, tokia, kokia pavaizduota ant auksinių cechinų: 
su brokato suknia, su imperatoriškąja mantija, su karūna ant gal- 
vos ir su mažu vengrišku kardu prie šono. Imperatorė išties gra- 
žiai atrodė šitaip apsirengusi, bet toli gražu ne didinga ir ne ka- 
rališkai kilni, kaip tvirtino jos dvariškiai, o gaivi, linksma, atviro, 
laimingo veido ir patiklių, drąsių akių. Tai išties buvo „karalius“ 
Marija Teresė, kurią vengrų magnatai, entuziazmo pagauti, už- 
kėlė į sostą su kardu rankose. Bet iš pirmo žvilgsnio tai buvo 
greičiau geras negu didis karalius. Jis neapsimetinėjo, ir jos el- 
gesio paprastumas kalbėjo apie tyrą sielą, neturinčią moteriškos 
klastos. Kai ji įdėmiai į ką nors žiūrėdavo, ypač kai primygtinai 
klausinėjo, tame besijuokiančiame, maloniame veide buvo galima 
nujausti vylingumą ir netgi šaltą gudrumą. Bet vyrišką gudrumą, 
jei norite — karališką, jokiu būdu ne koketišką. 

— Aš išklausysiu jūsų mokinę kiek vėliau,— tarė ji Porpo- 
rai, — Man jau žinoma, kad ji labai išsimokslinusi, turi nuostabų 
balsą, ir nepamiršau, kokį malonumą ji man suteikė atlikdama 
oratoriją „Išvaduotoji Betulija“. Bet pirma noriu su ja pasikalbėti. 
Man reikia užduoti jai keletą klausimų, ir kadangi tikiuosi jos 
atvirumo, tai manau, kad galėsiu suteikti jai globą, kurios ji ma- 
nęs pIašo. 

Porpora paskubėjo išeiti, išskaitęs jos didenybės akyse norą pa- 
silikti su Konsuela dviese. Jis išėjo į gretimą galeriją, kur baisiai 
sušalo, nes karo nuskurdintame dvare labai taupė, kam Marija 
Teresė pagal savo charakterį labai pritarė. 

Atsidūrusi akis į akį su imperatorių dukra ir motina, Vokie- 
tijos didvyre ir pačia didingiausia to meto Europos moterimi, 
Konsuela nei išsigando, nei sutriko. Ar artistės nerūpestingumas 
darė ją abejingą karingam pompastiškumui, tviskėjusiam aplink 
Mariją Teresę ir atsispindėjusiam jos tualete, ar, būdama kilnios 
ir skaisčios sielos, Konsuela suvokė savo pačios moralės vertę, tik 
ji ramiai, be jokio jaudulio laukė, kada jos didenybė teiksis 
kreiptis į ją su klausimais. 

Imperatorė atsisėdo ant sofos, truputį pataisė brangakmeniais 

nusagstytą juostą, kuri ją varžė ir braižė baltą, apvalų petį, ir 
taip pradėjo: | 

— Kartoju, mano vaike, aš labai vertinu tavo talentą ir neabe- 
joju, kad stropiai mMokeisi ir puikiai išmanai savo amatą, bet, kaip 
tau tikriausiai sakė, talentas mano akyse — niekas be neprie- 
kaištingo elgesio, ir aš skaisčią, dorą sielą vertinu labiau už nuos- 
tabų talentą. 

Konsuela stovėdama išklausė šią įžangą, bet nesuprato, kad 
atsakydama turėjo pati save girti, o kadangi nemėgo demonst- 
ruoti savo dorybių, kurios jai atrodė visiškai natūralios, tai ty- 
lėdama laukė, kad imperatorė imtų smulkiau klausinėti apie jos 
pažiūras ir planus. O tuo tarpu atsirado patogi proga kreiptis į 
monarchę su vykusiai sugalvotu komplimentu apie jos didenybės 
angelišką dorumą, aukštą moralę ir apie tai, kad neįmanoma blo- 
gai elgtis, turint prieš akis pačios imperatorės pavyzdį. Vargšei 
Konsuelai nė minties nekilo išnaudoti tokią galimybę. Jautrios 
sielos bijo įžeisti didį žmogų banaliomis pagyromis. O monarchai, 
jeigu ir supranta, kad jiems grubiai meilikaujama, bet vis tiek taip 
pripratę prie tų liaupsių, kad jos jiems reikalingos kaip papras- 
čiausias pagarbos pasireiškimas, kaip etiketas. Mariją Teresę 
nustebino jaunos merginos tylėjimas, ir ji vėl prašneko, jau nebe 
taip meiliai ir ne taip palankiai: 

— Tačiau man žinoma, mano meilute, kad esate gana lengva- 
būdiška ir, būdama neištekėjusi, gyvenate neleistinai arti jūsų 
profesijos jaunuolio — jo vardo neprisimenu. 

— Jūsų didenybei galiu atsakyti tik vieną, — ištarė pagaliau 
Konsuela, sujaudinta to šiurkštaus neteisingo kaltinimo,— nesu 
padariusi savo gyvenime nieko, kas man dabar sutrukdytų at- 
laikyti jūsų didenybės žvilgsnį su nuolankia savigarba ir kilniu 
džiugesiu. | 

Mariją Teresę nustebino kilnumo ir jėgos išraiška, tuo mo- 
mentu atsiradusi Konsuelos veide. Prieš penketą šešetą metų im- 
peratorė, be abejo, būtų parodžiusi pasitenkinimą ir užuojautą, 
bet dabar Marija Teresė jau buvo karalienė iki gyvo kaulo ir 
įprotis įsakinėti pripratino ją sąmoningai svaigintis valdžia, trokš- 
ti viską palenkti sau, viską palaužti — Marija Teresė ir kaip val- 
dovė, ir kaip moteris troško būti vienintelė stipri asmenybė savo 
valstybėje. Todėl jai pasirodė įžeidžiantys ir išdidi šypsena, ir 
drąsus jaunos merginos — niekingiausios kirmėlės prie jos kojų — 
žvilgsnis; ji tenorėjo Konsuela pažaisti, kaip verge, dėl trumpo 
smalsumo privertusi ją atvirai išsisakyti. 

— Aš jūsų paklausiau, panele, kuo vardu jaunuolis, gyve- 
nantis su jumis pas maestro Porporą, o jūs man neatsakėte,— 
tarė imperatorė lediniu balsu. 

— Jo vardas Jozefas Haidnas, — nesutrikusi tarė Konsuela. 

— Taigi, iš simpatijos jums jis pasisamdė pas maestro Por- 
porą liokajumi, o maestro Porpora neįtaria tikrųjų jaunuolio mo- 
tyvų, kai tuo tarpu jūs, juos žinodama, jį skatinate. 

— Mane apšmeižė prieš jūsų didenybę: šis jaunuolis niekad 
nejautė man jokios simpatijos (Konsuela buvo įsitikinusi, kad 
sako tiesą), aš netgi žinau, kad jis myli kitą. O jeigu mes truputį 
ir apgaudinėjame mūsų gerbiamąjį mokytoją, tai dėl nekaltos ir 
galbūt labai svarbios priežasties. Tik meilė menui privertė Joze- 
fą Haidną stoti tarnauti pas Porporą, ir kadangi jūsų didenybė 
teikiasi teisti savo pačią Nniekingiausių pavaldinių elgesį, o aš 
manau, kad neįmanoma ką nors nuslėpti nuo jūsų visareginčio 
teisingumo, tad tikiu, kad jūsų didenybė patikės mano nuoširdu- 
mu, jeigu malonės išklausyti mano paaiškinimų. 

Marija Teresė buvo per daug įžvalgi, kad nepajustų tiesos. 
Ji dar nebuvo visai praradusi savo jaunystės idealų, nors jau 
slydo lemtingu patvaldystės keliu, pamažu užmušančiu pasitikėji- 
mą netgi pačiose kilniausiose širdyse. 

— Mano vaike, jūs man atrodote teisinga ir išmintinga, bet 
jumyse pastebiu didelį išdidumą ir nepasitikėjimą mano motinišku 
gerumu ir todėl bijau, kad negalėsiu dėl jūsų nieko padaryti. 

— Jeigu aš kreipiuosi į Marijos Teresės motinišką gerumą,— 
atsakė Konsuela, sujaudinta tų žodžių (jų banalumo vargšelė, de- 
ja, nesuprato), — tai pasirengusi prieš ją atsiklaupti ir melsti jos, 
bet jeigu... 

— Teskite, mano vaike,— tarė Marija Teresė, kuriai kažkodėl 
norėjosi parklupdyti tą keistą merginą, — kalbėkite viską, ką gal- 
vojate. 

— O jeigu aš kreipiuosi į teisingą jūsų imperatoriškosios di- 
denybės teismą, tai kaip tyras kvėpavimas negali užnuodyti oro, 
kuriuo kvėpuoja patys dievai, taip ir aš, nenumanydama savo 
kaltės, jaučiuosi verta jūsų globos. 

— Porporina,— pratarė imperatorė, — jūs protinga mergina, ir 
jūsų originalumas, galintis įžeisti bet kurią kitą moterį, man pa- 
tinka. Aš jau sakiau, kad laikau jus nuoširdžia ir visgi žinau, 
kad jums yra ką man išpažinti. Kodėl abejojate? Juk mylite Jo- 
zeią Haidną. Jūsų santykiai skaistūs — nenoriu tuo abejoti, bet 
jūs jį mylite, nes vien tik dėl malonumo dažniau matytis su juo, 
tarkim — netgi rūpindamasi jo muzikine sėkme pas Porporą, jūs 
beatodairiškai rizikuojate savo reputacija, tai yra tuo, kas šven- 
čiausia ir svarbiausia moteriai. Bet galbūt bijote, kad jūsų moky- 
toja5, jūsų įtėvis neduos sutikimo jūsų santuokai su neturtingų, 
nežinomu muzikantu? Taipogi galbūt jaunuolis myli kitą, nes no- 
riu tikėti viskuo, ką sakėte, o jūs, kaip matau, esate išdidi mer- 
gina ir slepiate savo meilę, didžiadvasiškai aukodama savo gerą 
vardą ir iš tos ištikimybės pati neturėdama jokios naudos? Tad 
štai, mano mieloji, jei būčiau jūsų vietoje ir man pasitaikytų 
proga, kaip dabar jums,— proga, kuri galbūt niekada nebepasi- 
kartos, — aš atverčiau širdį savo valdovei ir jai pasakyčiau: „Jūs 
viską galite ir norite vien gero, jums patikiu savo likimą — pa- 
naikinkite visas kliūtis. Vienu žodžiu jūs galite pakeisti ir mano 
globėjo, ir mano mylimojo planus. Galite padaryti mane laimingą, 

grąžinti man visuotinę pagarbą ir suteikti padėtį, pakankamai 
garbingą, kad galėčiau tikėtis patekti į imperatoriškąją sceną“. 
Štai kaip turėtumėt pasitikėti Marijos Teresės motinišku rūpestin- 
gumu, ir Man liūdna, kad šito nesupratote. 

„Aš puikiai suprantu, — galvojo Konsuela,— kad dėl kažkokio 
keisto kaprizo, dėl despotiškos išlepinto vaiko užgaidos tau norisi, 
didžioji valdove, kad Zingarella apkabintų tavo kelius, nes tau 
atrodo, kad jos keliai nenori prieš tave sulinkti, o tai tau nebūtas 
dalykas. Bet tu nesulauksi šito malonumo, nebent įrodysi, kad 
pati nusipelnai mano pagarbos duoklės". 

Visa tai ir dar daug kas šmėkštelėjo jos galvoje, kol Marija 
Teresė skaitė jai pamokslus. Konsuela suprato, kad šią minutę ji 
statė ant kortos Porporos likimą, daro jį priklausomą nuo impe- 
ratorės fantazijų, o dėl maestro ateities verta truputį nusižemintiį. 
Bet ji nenorėjo žemintis tuščiai. Ji nenorėjo vaidinti komedijos 
su karūnuota persona, kuri, žinoma, mokėjo vaidinti ne prasčiau 
už ją. Ji laukė, kad Marija Teresė pasirodytų išties didi, ir tuo- 
met buvo pasirengusi nuoširdžiai prieš ją nusilenkti. 

Kai imperatorė baigė savo pamokymą, Konsuela tarė: 

— Aš atsakysiu į viską, ką jūsų didenybė malonės man pa- 
reikšti, jeigu jūsų didenybė teiksis man įsakyti. 

— Taip, kalbėkite, kalbėkite,— tarė imperatorė, apmaudinga 
dėl nesutrikdomos merginos ramybės. 

— Tuomet jūsų didenybei pasakysiu: pirmą kartą gyvenime 
girdžiu iš jūsų karališkų lūpų, kad mano reputacijai kenkia Jozefo 
Haidno buvimas mano mokytojo namuose. Aš jaučiausi pernelyg 
menka, kad atkreipčiau į save visuomenės dėmesį ir būčiau jos 
pasmerkta, ir jeigu man būtų pasakę, prieš einant į rūmus, kad 
pati imperatorė teisia ir smerkia mano elgesį, būčiau pamaniusi 
sapnuojanti. 

Marija Teresė ją nutraukė. Konsuelos žodžiuose ji pajuto iro- 
niją. 

— Kas gi čia nuostabaus, — tarė ji bent kiek pasipūtusi,— kad 
domiuosi žmonių, už kuriuos atsakau prieš Dievą, mažiausiomis 
gyvenimo smulkmenomis. 

— Kaip nesistebėti tuo, kas kelia susižavėjimą! — gudriai at- 
sakė Konsuela.— Ir jeigu prakilnūs-poelgiai didūs savo paprastu- 
mu, jie tokie reti, kad pirmąją minutę nejučia apstulbina. 

— Be to,— tęsė imperatorė,— turite žinoti, kad jums skiriu 
ypatingą dėmesį, kaip ir visiems artistams, kuriais mėgstu pa- 
puošti savo dvarą. Kitose šalyse teatras — pagundų mokykla, vi- 
sokių šlykštybių bedugnė. Aš turiu polinkį, be abejo, pagirtiną, 
nors galbūt ir neįgyvendinamą,— nuvalyti prieš žmones ir pa- 
teisinti prieš Dievą komediantų sluoksnį — daugelyje tautų aklos 
paniekos ir netgi religinių persekiojimų objektą. Tuo metu, kai 
Prancūzijoje bažnyčia užveria aktoriams duris, aš noriu, kad čia 
bažnyčia priimtų juos į savo glėbį. Į savo Itališkąją operą, į savo 
Prancūziškąją komediją, į savo Nacionalinį teatrą aš priėmiau 

tik patikrintos moralės žmones arba tuos, kurie tvirtai nusprendė 
pakeisti savo elgesį. Jūs privalote žinoti, kad aš suorganizuoju 
santuokas tarp savo artistų ir netgi būnm jų vaikų krikštamote, 
siekdama visomis įmanomomis malonėmis skatinti teisėtus pali- 
kuonis ir vedybinę ištikimybe. 

„Jeigu būtume tai žinoję, — pagalvojo Konsuela,— tai būtume 
paprašę jos didenybės būti Andželos krikštamote vietoj manęs". 

— Jūsų didenybė sėja, kad nuimtų derlių — tarė ji garsiai.— 
Jeigu turėčiau ant savo sąžinės nuodėmę, tai palaikyčiau garbe 
įgyti jūsų didenybės asmenyje nuodėmklausį tokį pat mielašir- 
dingą kaip pats Viešpats. Bet... 

— Užbaikite sakyti tai, ką rengėtės,— išdidžiai tarė Marija 
Teresė. 

— Aš norėjau pasakyti — tęsė Konsuela,— kad neparodžiau 
jokio užsimiršimo Jozefo Haidno atžvilgiu, nes neturėjau supra- 
timo apie kaltinimus, keliamus man dėl jo buvimo tuose namuose, 
kur gyvenu. 

— Suprantu, — tarė imperatorė, — jūs viską neigiate!l 

— Kaip galiu prisipažinti tai, ko nėra,— atsakė Konsuela— 
aš nejaučiu potraukio maestro Porporos mokiniui ir neturiu nė 
menkiausio norc už jo ištekėti. 

„O jei būtų kitaip,—- pagalvojo,— nenorėčiau gauti jo širdį 
pagal imperatorės įsakymą“. 

— Tai jūs norite likti netekėjusi? — paklausė imperatorė sto- 
damasi.— Tuomet jums pareiškiu, kad šitokia padėtis mano akyse 
negarantuoja pageidaujamos moralės. Be to, jaunai personai ne- 
pritinka vaidinti kai kuriuos vaidmenis ir vaizduoti aistrą, jeigu 
vyra netekėjusi ir nėra vyro globojama. Nuo jūsų priklausė nuga- 
lėti jūsų varžovę — ponią Korilą. Man apie ją kalbėjo daug gero, 
bet jos itališka tartis už jūsų daug blogesnė. Tačiau ponia Korila 
ištekėjusi, ji motina, o tai suteikia jai gerbtinesnę padėtį, mano 
akimis, už tą, kurioje jūs atkakliai norite pasilikti. 

— Ištekėjusi? — nejučia sušnibždėjo vargšė Konsuela; ji buvo 
sukrėsta, sužinojusi, kokiai dorybingai  personai geriausioji ir 
įžvalgiausioji iš imperatorių atidavė pirmenybę. 

— Taip, ištekėjusi, — atsakė Marija Teresė tonu, neleidžiančiu 
prieštarauti ir jau susierzinusi, kad Konsuela suabejojo jos iš- 
rinktąja.— Ji neseniai pagimdė vaiką, kurį patikėjo garbingam 
ir uoliam bažnyčios tarnui, ponui kanauninkui, kad jis išauklėtų 
vaiką krikščioniškai. Ir be jokios abejonės, dorasis abatas nebūtų 
prisiėmęs tokios sunkios pareigos, jeigu nežinotų, kad motina 
nusipelno visiškos jo pagarbos. 

-— Aš taip pat nė kiek tuo neabejoju, — atsakė jaunoji mergi- 
na, širdyje pasipiktinusi, bet guosdamasi tuo, kad kanauninkas 
nusipelnė pagyrimo, o ne pasmerkimo už vaiko įsisūnijimą — po- 
elgį, kuriam ji pati pastūmėjo. , 

„Štai kaip rašoma istorija ir kaip viskas pateikiama kara- 
liams! — tarė ji sau, kai imperatorė didingai išėjo iš svetainės, 

nežymiai linktelėjusi atsisveikindama.— Na ką gi, netgi pačiame 
blogiausiame yra kažkas gero, ir žmonių paklydimai kartais turi 
geras pasekmes. Iš kanauninko neatims jo puikiosios beneficijos, 
iš Andželos neatims jos gerojo kanauninko, Korila pasitaisys, jei- 
gu jau reikalo imasi pati imperatorė, o aš visgi neatsiklaupiau 
prieš moterį, kuri visai ne geresnė už mane!" 

— Na kaip“ — prislėgtu balsu sušuko Porpora, kuris laukė 
galerijoje, drebėdamas iš šalčio ir iš susijaudinimo nervingai trin- 
damas rankas.— Tikiuosi, laimėjome? 

— Priešingai, brangusis mokytojau, mes patyrėme pralaimėji- 
mą,— atsakė Konsuela. 

— Kaip ramiai tu tą sakai, velnias tave griebtų! 

— Čia nereikia tarti tokių žodžių, maestro. Velnio dvare ne- 
mėgsta! Kai peržengsim paskutinių rūmų durų slenkstį, viską jums 
papasakosiu. 

— Na, tai kas nutiko? — nekantriai paklausė Porpora, kai jie 
atsidūrė ant pylimo. 

— Atsimenate, mokytojau, ką mes pasakėme apie didįjį mi- 
nistrą Kaunicą, išeidami iš markgraiienės? 

— Mes sakėme, kad jis sena liežuvautoja. O kas? Jis mums 
pakenkė? 

— Be jokios abejonės. O dabar pridursiu: jos didenybė Aust- 
rijos imperatorė ir Vengrijos karalienė — lygiai tokia pat liežu- 
vautoja. 

Konsuela papasakojo Porporai tik tai, kas jam derėjo žinoti 
apie priežastis, užtraukusias mūsų herojei Marijos Teresės nema- 
lonę. Visa kita būtų nuliūdinę maestro, suneraminę ir, ko gero, 
nuteikę prieš Haidną ir vis tiek nieko nepakeitę. Konsuela taipo- 
gi nenorėjo ir savo jaunajam bičiuliui pasakoti to, ką nutylėjo 
Porporai. Ji teisingai padarė, kad nepaisė tų nekonkrečių kalti- 
nimų, kuriuos, matyt, perdavė imperatorei du trys priešai, bet toli 
gražu nNneatspindėjo visuomenės požiūrio. Pasiuntinys Korneras, 
kuriam Konsuela manė esant reikalinga viską papasakoti, į rei- 
kalą pažiūrėjo taip pat kaip ji ir, kad pikti liežuviai negalėtų 
pasigauti tų šmeižto sėklų, ėmėsi labai protingų ir kilnių prie- 
monių: jis įkalbėjo Porporą pervažiuoti kartu su Konsuela į jo 
rūmus, o Haidną įtaisė į pasiuntinybę vienu iš sekretorių. To- 
kiu būdu senasis maestro buvo išgelbėtas nuo skurdo, Jozefas 
toliau jam šiuo bei tuo patarnavo, kas jam duodavo galimybę 
dažnai matytis su mokytoju ir pas jį mokytis, o Konsuela buvo 
apsaugota nuo piktų kaltinimų. 

Nepaisant šių atsargumo priemonių, ne Konsuela, o Korila bu- 
vo pakviesta į imperatoriškąją sceną. Konsuela nemokėjo patikti 
Marijai Teresei. Didžioji karalienė, mėgaudamasi užkulisinėmis 
intrigomis, apie kurias jai su nutylėjimais ir mielu šmaikštumu 

pasakodavo Kaunicas ir Metastazijus, tuo pat metu troško prieš 
savo aktorius vaidinti karūnuotosios apvaizdos įsikūnijimą, o šie 
vaizdavo atgailaujančius nusidėjėlius ir demonus, atvestus į tiesos 
kelią. Savaime aišku, kad tarp tų veidmainių, gaunančių už savo 
tariamą dorybingumą menkas pašalpas ir menkas dovanas, nebu- 
vo nei Kafarielo, nei Farinelio, nei ponios Tezi, nei ponios Ha- 
sės ir nieko iš tų didžių virtuozų, kurie paeiliui lankė Vieną ir 
kuriems daug kas buvo atleidžiama už jų talentą ir populiarumą. 
O antracilių vaidmenų siekė asmenys, nusprendę pataikauti sie- 
los gelbėtojos jos didenybės užgaidoms, ir jos didenybė, viskam 
suteikianti politinės intrigos atspalvį, sukeldavo diplomatinę mai- 
šatį dėl kurio nors iš savo komediantų vedybų arba atvertimo į 
dorybę. Skaitydami Favaro ,„Memuarus“ (šis įdomus romanas iš 
tiesų įvyko už kulisų), matome, kaip sunkiai jis vykdė pavedimus 
pristatyti į Vieną aktores ir operos dainininkes. Jas norėjo gauti 
pigiai ir, be to, dar skaisčias, kaip vestales. Atrodo, šis gudrus 
rūmų tiekėjas po uolių paieškų taip ir negalėjo surasti Paryžiuje 
nė vienos tinkamos personos, kas labiau daro garbę mūsų ,„,„ope- 
ros mergelių“, kaip jas tuomet vadino, atvirumui negu dorybin- 
gumui. 

Taigi, Marija Teresė siekė savo pramogoms suteikti pamokentį 
pobūdį, vertą jos labdaringos didybės. Monarchai visada vaidina, 
o didūs monarchai galbūt daugiau už visus kitus. Porpora visuo- 
met tą tvirtino, ir jis neklydo. Didžioji imperatorė, uoli katalikė, 
pavyzdinga motina nelaikė sau pažeminimu šnekėtis su prostitu- 
te, ją mokyti, priversti prisipažinti ir visa tai dėl to, kad atgai- 
laujančią Magdaleną atvestų prie Išganytojo kojų. Asmeninė jos 
didenybės skrynutė — tarpininkė tarp nuodėmės ir atgailos — im- 
peratorės rankose buvo tikra ir stebuklinga priemonė išgelbėti 
daugelį paklydusių sielų. Ir Korila, verkianti ir parblokšta prie 
jos kojų, jeigu ne pati (aš abejoju, kad ji galėjo palaužti savo 
nežabotą prigimtį dėl tokios komedijos), tai tarpininkaujant po- 
nui Kaunicui, laidavusiam už jos atgautą dorybingumą, turėjo ne- 
išvengiamai nugalėti tokią ryžtingą, išdidžią ir narsią merginą 
kaip skaisčioji Konsuela. Marija Teresė vertino vien tą savo ie- 
atro numylėtinių dorybingumą, kurios sutvėrėja laikė save vieną, 
o dorybingumas, kurį merginos sugebėjo išsaugoti pačios, ja 
menkai tedomino. Ji jomis netikėjo, nors jos pačios didelis mo- 
ralumas ir turėjo tokį tikėjimą jai pažadinti. Pagaliau imperatorę 
įžeidė Konsuelos elgesio manicra, jai mergina pasirodė laisvama- 
nė ir rezonierė. Pernelyg daug išdidumo ir pasitikėjimo parodė 
čigoniukė, norėdama būti gerbiama be jos didenybės pagalbos. 
Kai ponas fon Kaunicas, apsimetęs visiškai abejingas, bet sykiu 
juodinęs Konsuelą Korilos naudai, paklausė Marijos Teresės, ar 
malonėjo ji patenkinti „tos mergaitės“ prašymą, ši atsakė: „Man 
nepatiko jos įsitikinimai. Daugiau man apie ją nekalbėkite“. Ir 
tuo viskas buvo pasakyta. Balsas, veidas, pats Porporinos vardas 
buvo visiškai užmiršti. 

Užteko vieno žodžio, kad Porpora suprastų nemalonės, į kurią 
jis pateko, priežastį. Konsuela buvo priversta jam pasakyti, kad 
imperatorė laiko neįmartomu leisti ją į imperatoriškąją sceną dėl 
to, kad ji neištekėjusi. 

— O Korila? — sušuko Porpora, sužinojęs, kad ji pakviesta.— 
Argi imperatorė jau suspėjo ją ištekinti? 

— Kiek aš galėjau suprasti arba atspėti iš jos didenybės Žo- 
džių, Korila čia garsėja kaip našlė. 

— O taip, žinoma, triskart našlė! Dešimt kartų! Šimtą kartų 
našlė! — kartojo Porpora karčiai juokdamasis.— Bet ką pasakys, 
sužinoję tiesą ir tapę naujų nesuskaičiuojamų jos našlystės at- 
vejų liudininkais? O kūdikis, kurį, kaip girdėjau, ji paliko netoli 
Vienos pas vieną kanauninką? Kūdikis, kurį ji norėjo užkrauti 
grafui Dzustinjaniui, o šis patarė jai patikėti jį tėviškoms Andzo- 
leto glamonėms. Na ir pasišaipys ji su savo bičiuliais, pasakodama 
apie tai su jai būdingu cinizmu, ir pasijuoks savo alkovo tyloje 
iš to, kaip mikliai apmovė imperatorę! 

— Bet jeigu imperatorė sužinos tiesą? 

— Imperatorė jos nesužinos. Monarchai, man atrodo, apsupti 
ausimis, kurios atstoja tarytum jų pačių ausų prieangį. Daug 
kas nepasiekia imperatoriškos klausos, į tą šventovę prasprūsta 
tik tai, ką panorės praleisti sargai. Be to,— pridūrė Porpora,— Ko- 
rila atsargoje visada turi išpažintį ir atgailą, 0 ponui Kaunicui 
bus pavesta sekti, kad būtų įvykdyta jai uždėta atgaila. 

Vargšas maestro liejo savo tulžį tais kandžiais sąmojais, bet 
buvo labai nuliūdęs. Jis neteko vilties pastatyti naują užbaigtą 
operą, tuo labiau kad libretą jai parašė ne Metastazijus, o rūmų 
poezijos monopolija priklausė būtent jam. Porpora, matyt, numa- 
nė, kad Konsuela neparodė pakankamo miklumo, nemokėjo pel- 
nyti imperatorės malonės, ir nepajėgė susilaikyti neišsakęs jai 
ta proga savo nepasitenkinimo. Negana to, Venecijos pasiuntinys, 
pastebėjęs kartą, kaip Porpora žavisi ir didžiuojasi jo vadovauja- 
mo Jozeio Haidno greita pažanga ir rezultatais, buvo neatsargus 
atskleisti maestro -visą tiesą apie jaunuolį ir parodyti jam pir- 
muosius įo muzikinės kūrybos talentingus bandymus, jau ėmu- 
sius eiti per rankas ir atkreipusius mėgėjų dėmesį. Maestro su- 
šuko, kad jį apgavo, ir neregėtai pašėlo. Laimė, jis neįtarė Kon- 
suelą dalyvavus šioje gudrybėje, o ponas Korneras, matydamas, 
kokią audrą jis sukėlė, paskubėjo meistrišku melu užkirsti bet 
kokį įtarimą. Bet jis negalėjo sukliudyti išvyti Jozefą keletui die- 
nų iš mokytojo kambario, ir prireikė visos Kornero įtakos, sąlygo- 
tos jo globos ir paslaugų, kad maestro pasigailėtų jaunuolio. Ta- 
čiau Porpora ilgai negalėjo užmiršti apgaulės ir, kalbama, jautė 
malonumą versdamas Jozefą apsimokėti už pamokas žeminančia 
liokajaus tarnyba, uolesne ir ilgesne, negu reikėjo, nes dabar 
maestro žinioje buvo pasiuntinybės liokajai. Tačiau Haidnas ne- 
nusiminė ir romus, kantrus ir ištikimas, nuolat palaikomas ir pa- 
skatinamas gerosios Konsuelos, visada stropus ir atidus per pa- 

mokas, galų gale nuginklavo savo rūstųjį mokytoją ir gavo iš jo 
viską, ką norėjo ir pajėgė suvokti. 

Bet Haidno genijus vertė jį svajoti apie kitus, dar nepatirtus 
kelius, ir būsimasis simfoninės muzikos kūrėjas patikėdavo Kon- 
suelai savo mintis apie gigantiškos apimties instrumentinius an- 
samblius. Tie gigantiški ansambliai, dabar mums atrodantys tokie 
įprasti, nesudėtingi ir „kuklūs, prieš šimtą metų galėjo būti palai- 
kyti bepročio utopija arba genijaus apreikšta naujos eros pra- 
džia. Jozefas dar abejojo savimi ir ne be baimės patylomis at- 
skleidinėjo Konsuelai jo savimeilę kankinusius sumanymus. Iš 
pradžių jie šiek tiek gąsdino Konsuelą. Iki šiol instrumentuotė 
muzikoje turėjo antraeilį vaidmenį ir, atsiribodama nuo žmogaus 
balso, išsiversdavo pačiomis paprasčiausiomis priemonėmis. Ta- 
čiau jos jaunasis kolega buvo toks ramus, toks švelniai atkaklus, 
jo'elgesyje, jo įsitikinimuose buvo justi toks kuklumas, toks ob- 
jektyvus, sąžiningas tiesos ieškojimas, kad jis negalėjo pasirodyti 
Konsuelai pernelyg pasitikintis, ji patikėjo jo teisumu ir nuspren- 
dė paremti jo užmojus. Kaip tik tuo metu Haidnas parašė serenadą 
trims instrumentams ir nusprendė sugroti ją su dviem draugais 
po muzikos mylėtojų langais, norėdamas atkreipti dėmesį į savo 
kūrybą. Pradėjo nuo Porporos, kuris, nežinodamas nė autoriaus 
vardo, nė atlikėjų, priėjo prie lango, su pasitenkinimu klausėsi 
ir garsiai plojo. Šį sykį pasiuntinys, žinodamas paslaptį ir taipogi 
klausęsis serenados, buvo atsargesnis ir neišdavė jaunojo kompo- 
zitoriaus. Porpora nenorėjo, kad asmenys, mokęsi pas jį daina- 
vimą, dar užsiimtų kuo nors kitu. 

Maždaug tuo pat metu Porpora gavo laišką nuo savo buvusio 
mokinio, nuostabaus kontralto Uberčio, praminto Porporinu ir 
tarnavusio pas Frydrichą Didįjį. Šis garsus dainininkas nebuvo, 
kaip kiti maestro mokiniai, tiek apakęs nuo savo pergalių, kad 
užmirštų, už ką yra skolingas savo mokytojui. Porporinas nie- 
kuomet nesistengė pakeisti to, ką buvo pas jį įgijęs — dainuoti 
laisvai ir švariai, be fioritūrų, laikydamasis išmintingų taisyklių, — 
ir tas jam sekdavosi. Ypač puikiai jam pavykdavo adadžio. Por- 
pora jautė jam silpnybę, kurią sunkiai slėpė nuo fanatiškų Fari- 
nelio ir Kafarielo gerbėjų. Maestro sutiko, kad menas, spindesys ir 
virtuoziškas atlikimo lankstumas duoda didelį efektą ir sukelia 
didelį publikos susižavėjimą, dievinančios visokias vingrybes. Bet 
patyliukais jis kalbėjo, kad jo Porporinas niekuomet nesutiks pa-- 
taikauti prastam skoniui, ir nors visuomet dainuoja ta pačia ma- 
niera, jos niekuomet nenusibos klausytis. Ir, matyt, Prūsijoje Por- 
porino dainavimas iš tiesų nepabodo, nes jis ten švytėjo per visą 
savo artistinę karjerą ir numirė senyvo amžiaus, išgyvenęs toje 
šalyje virš keturiasdešimt metų. 

Savo laiške Ubertis rašė, kad Porporos muziką labai vertina 
Berlyne ir kad jeigu mokytojas panorėtų pas jį atvažiuoti, yra 
tikras galėsiąs išsirūpinti jo naujų operų pastatymus. Jis karštai 
įtikinėjo Porporą palikti Vieną, kur artistai buvo įvairių partijų 

amžinų intrigų aukos; tuo pat metu jis prašė „užverbuoti“ Prū- 
sijos dvarui garsią dainininkę, kuri galėtų kartu su juo dainuoti 
maestro operose. Porporinas labai gyrė savo karaliaus išlavintą 
skonį ir pagarbią globą, kurią šis rodo muzikantams. „Jeigu šitas 
planas jums patinka, — rašė jis laiško pabaigoje,— greičiau para- 
šykite savo sąlygas. Laiduoju, kad po trijų mėnesių išsirūpinsiu 
jums padėtį, kuri pagaliau užtikrins ramų gyvenimą. O dėl šlovės, 
mielasis mokytojau, tai pakaks jums parašyti, 0 mums sudainuoti, 
kas jūsų sukurta, kad jus įvertintų, ir tikiuosi, kad gandas pa- 
sieks patį Drezdeną". 

Paskutinioji frazė privertė Porporą suklusti kaip seną karo 
žirgą: tai buvo užuomina apie Hasės ir jo dainininkų sėkmę Sak- 
sonijos dvare. Mintis susilyginti šlove su savo varžovu Vokieti- 
jos šiaurėje taip patiko maestro, be to, šią minutę jis buvo taip 
įsižeidęs Viena, vieniečiais ir jų dvaru, kad be jokių svyravimų 
atsakė Porporinui, pavesdamas pasirūpinti juo Berlyne. Jis prane- 
„šė jam savo reikalavimus, stengdamasis būti kuo kuklesnis, kad 
nepatirtų nesėkmės. Porporiną jis labai išgyrė, sakydamas, kad ji 
ne tik vardu, -bet ir išsilavinimu, ir talentu, ir širdimi gali būti 
tikra Porporino seserimi ir prašė parūpinti jai angažementą kuo 
geriausiomis sąlygomis. Viskas buvo padaryta Konsuelai neži- 
nant — ji apie naują maestro sprendimą sužinojo jau išsiuntus 
laišką. 
džiojo Frydricho vardas sukėlė jai drebulį. Nuo atsitikimo su de- 
zertyru Konsuela šį šlovingąjį monarchą įsivaizdavo ne kitaip 
kaip žmogėdrą ir vampyrą. Porpora labai peikė ją, kad per mažai 
nudžiugo, sužinojusi apie naujo angažemento galimybę, o kadangi 
Konsuela negalėjo jam papasakoti apie nelaimingus Karlo nuoty- 
kius ir apie pono Mejerio išsišokimus, tai, nulenkusi galvą, leidosi 
mokytojo barama. 

Tačiau pamąsčiusi ji suprato, kad naujasis projektas netgi 
palengvins jos padėtį: tai atitolintų jos sugrįžimą į sceną, nes 
sumanymas galėjo ir neišdegti, o ir Porporinas prašė mažiausiai 
trijų Mėnesių reikalams tvarkyti. Iki tol ji galėjo svajoti apie 
grafo Alberto meilę ir surasti savyje tvirto ryžto atsiliepti į ją, 
galėjo sąžiningai ir nuoširdžiai įvykdyti prisiimtą įsipareigoji- 
mą — apgalvoti nuodugniai ir neverčiama, ar gali ji susieti savo 
likimą su juo ar jaučia negalinti to padaryti. 

Konsuela norėjo, prieš ką nors $ranešdama Milžinų pilies val- 
dytojams, sulaukti grafo Kristiano atsakymo į savo pirmąjį laišką. 
Bet atsakymo vis nebuvo, ir Konsuela buvo bepradedanti manyti, 
kad senasis Rudolštadtas atsiėmė savo sutikimą dėl šių nekygių 
vedybų ir mokėjo įkalbėti Albertą atsisakyti jo, kai staiga Keleris 
paslapčia jai perdavė trumpą tokio turinio laiškelį: 

„Jūs žadėjote man parašyti ir padarėte tai netiesiogiai, pra- 
nešdama mano tėvui apie sunkią savo dabartinę padėtį. Matau, 
kad jus slegia jungas, nuo kurio jus išvaduoti laikyčiau nusikal- 

timu. Matau, kad mano gerasis tėvas baiminasi dėl pasekmių man, 
pasidavus jums Porporai. Bet aš, Konsuela, nieko nebijau, jeigu 
parašėte mano tėvui, su kokiu apgailestavimu ir baime paklūstate 
savo mokytojo valiai. Man tai pakankamas įrodymas, kad jums 
nelengva ištarti nuosprendį, kuris pasmerktų mane amžinam nusi- 
vylimui. Ne! Jūs neišduosite savo žodžio, jūs pamėginsite mane 
pamilti! Argi man ne vis tiek, kur jūs ir ką veikiate, kokią padėtį 
visuomenėje sudarys jums šlovė arba prietarai, kiek laiko ir ko- 
kios priežastys laikys jus toli nuo manęs, jeigu mano širdyje 
gyvena viltis ir leidžiate man tikėtis! Tiesa, aš labai kenčiu, bet 
galiu kentėti dar labiau ir nenusivilti, kol jūs neužgesinsite mano 
vilties. 

Aš laukiu, aš moku laukti! Nebijokite mane nugasdinti, ilgai 
neatsakydama. Nerašykite man iš baimės ar iš gailesčio — aš 
nenoriu jokios malonės. Apgalvokite širdyje mano likimą, pa- 
juskite mano sielą savojoje,— ar tai bus vienuolės celėje ar' teat- 
ro scenoje, — liepkite man niekad jūsų nebetrukdyti arba atvykti 
pas jus... ir jūsų valia aš būsiu prie jūsų kojų arba amžinai 
nutolsiu. 

Albertas" 


— O mano kilnusis Albertas! — bučiuodama laišką sušuko 
Konsuela.— Jaučiu, kad myliu tave! Neįmanoma būtų nemylėti! 
Noriu tuoj pat, nesvyruodama, tau tai pasakyti. Savo atsakymu 
aš atsilyginsiu už tavo meilės pastovumą ir pasiaukojimą. 

Ji čia pat pradėjo rašyti, bet, išgirdusi Porporos balsą, skubiai 
paslėpė ant krūtinės Alberto laišką ir pradėtąjį atsakymą. Per 
visą dieną ji negalėjo ištaikyti nė vienos laisvos minutės, nė 
vienos nuošalios vietelės. Atrodė, gudrus senis atspėjo jos norą 
pasilikti vienai ir nusprendė sutrukdyti. Atėjus nakčiai, Konsuela, 
šiek tiek nusiraminusi, suprato, kad toks svarbus sprendimas rei- 
kalavo ilgiau patikrinti savo jausmus. Nederėjo duoti Albertui 
vilties, kuri galėjo ir neišsipildyti. Šimtą kartų ji perskaitė jaunojo 
grafo laišką ir pamatė, kad jis bijo ir skaudaus atsakymo, ir per- 
nelyg greito pažado. Konsuela nutarė keletą dienų pagalvoti, ką 
atsakyti. Atrodė, pats Albertas to prašo. . | 

Jos tuometinis gyvenimas pasiuntinybėje slinko ramiai ir vie- 
nodai. Kad neduotų preteksto piktiems šmeižtams, Korneras buvo 
toks delikatus, kad niekuomet neužeidavo į jai skirtą patalpą 
ir niekuomet nesikviesdavo ją pas save, netgi kartu su Porpora. 
Su ja jis susitikdavo tik pas ponią Vilhelminą, kur Konsuela no- 
riai dainavo intymiame ratelyje ir kur pasiuntinys Vilhelminos 
salone buvo priimtas kaip muzikantas. Kafarielas ten lankydavosi 
dažnai, grafas Godicas — kartais, o abatas Metastazijus — retkar- 
čiais. Visi trys labai apgailestavo dėl Konsuelą ištikusios nesėk- 
mės, bet nė vienas neturėjo nei stiprybės, nei atkaklumo ją už- 
stoti. Porpora piktinosi ir sunkiai tai slėpė. Konsuela mėgino jį 
suminkštinti ir įtikinėjo pakančiai žiūrėti į žmonių trūkumus ir 

silpnybes. Ji skatino jį dirbti, ir jos dėka maestro širdyje pro- 
tarpiais sušvisdavo viltis ir įkvėpimas. Ji palaikė vien jo pasibjau- 
rėjimą aukštuomene, nes tuomet jis neversdavo ten jos dainuoti. 
Džiaugdamasi, kad ją pamiršo šio pasaulio didieji, kėlę jai siaubą 
ir pasidygėjimą, ji rimtai mokėsi, atsiduodavo saldžioms svajo- 
nėms, draugavo su geruoju Haidnu, kurio prieraišumas dabar tapo 
ramus ir nusistovėjęs, ir rūpinosi savo senuoju mokytoju, kas 
dieną sau sakydama, kad jeigu gamta nesutvėrė jos ramiam ir 
pastoviam gyvenimui, tai dar mažiau — jauduliams, kylantiems iš 
garbėtroškos, ir veiklai, paremtai savimeile. Tiesa, ji anksčiau ir 
dabar prieš savo valią svajojo apie audringesnį gyvenimą, apie 
ugningesnius meilės džiaugsmus, apie platesnius ir gyvesnius pro- 
tinius interesus. Bet meno pasaulis, jos vaizduotėje rodęsis toks 
tyras, puikus ir kilnus, prieš jos akis iškilo tokiu baisiu pavidalu, 
kad ji pasirinko nuošalų ir uždarą gyvenimą, šiltus draugiškus 
santykius ir vienatvę, užpildytą darbu. 

Konsuelai neteko iš naujo apmąstyti Rudolštadtų pasiūlymo. 
Jų kilnumas, neįveikiama, pakylėta sūnaus meilė, atlaidus tėvo 
švelnumas nekėlė jai abejonių. Jai nereikėjo klausti nei savo 
proto, nei savo sąžinės — jie kalbėjo Alberto naudai. Šį kartą ji 
be jokių pastangų įveikė prisiminimus apie Andzoletą. Nugalėjus 
meilę, įgauni jėgos nugalėti visas kitas aistras, ir Konsuela nebe- 
bijojo pagundos, nuo šiol jai nebebuvo pavojingi jokie kerai. Ir 
visgi aistra Albertui neįsižiebė jos širdyje pakankamai karštai. 
Ji vėl ir vėl klausė savo širdies, kurios gilumoje paslaptingoje 
ramybėje pyveno tobulos meilės lūkestis. Sėdėdama prie lango, 
mergina dažnai žvelgdavo į praeinančius jaunuolius — įžūlius stu- 
dentus, kilnius didikus, melancholiškus artistus, išdidžius bajo- 
Ius — ir visus naiviai ir vaikiškai rimtai tyrinėjo. „„Pažiūrėsim,— 
sakė ji sau, — kiek įnoringa ir lengvabūdiška mano širdis. Ar ga- 
liu įsimylėti staiga, beprotiškai ir beatodairiškai, iš pirmo žvilgs- 
nio, kaip daugelis mano mokyklinių draugių, kurios man gyrėsi 
savo susižavėjimais arba atgailavo? Nejaugi teisybė, kad meilė — 
stebuklingas žaibas, sužeidžiantis mus, šiurkščiai atplėšiantis nuo 
teisėtų simpatijų ir suardantis mūsų romų nežinojimą? Ar gali 
nors vieno vyriškio, kartais pakeliančio į mano langą akis, žvilgs- 
nis sujaudinti ir pakerėti mane? Štai tas aukštas, išdidžiai žings- 
niuojantis žmogus, nejaugi jis kilnesnis ir gražesnis už Albertą? 
O tas, kitas, su vešlia ševeliūra, dabitišku kostiumu, argi jis už- 
temdo mano sužadėtinio paveikslą? Pagaliau, ar aš norėčiau at- 
sidurti štai tos išsipusčiusios damos vietoje, važiuojančios kartu 
su pasipūtusiu ponu, kuris laiko jos vėduoklę ir paduoda jai pirš- 
tines?t Argi visa tai verčia mane virpėti, rausti, jaudintis, svajoti? 
Ne!... Iš tiesų ne! Kalbėk, mano širdie, išsisakyk,— aš klausiu 
tavęs ir duodu tau valią. Bet deja! Aš visai tavęs nepažįstu. Nuo 
pat gimimo taip mažai teturėjau laiko tavimi rūpintis. Aš tavęs 
niekuo nevaržiau. Savo gyvenimą patikėjau tavo valdžiai, nesi- 

“ aiškindama, ar išmintingi tavo polėkiai. Tave sudaužė, mano varg- 

še širdie, o dabar, kai protas tave sutramdė, tu nedrįsti gyventi, 
tu nemoki atsakyti. Kalbėk, prabusk ir rinkis! Ach, tai tu lieki 
rami ir nieko nenori, kas tau siūloma? Ne, nieko! Tau daugiau 
nereikia Andzoleto? Vėl ne! Vadinasi, tu šaukiesį Alberto? Man 
rodos, sakai „taip!“ Ir Konsuela kasdien pasitraukdavo nuo lan- 
go, žvaliai šypsodamasi, su romiu ir švelniu spindesiu akyse. 

Po mėnesio, jausdamasi visiškai rami, ji atsakė Albertui ne- 
skubėdama ir patikrindama vos ne kiekvieną raidę, kurią brėžė 
jos plunksna: 

„Aš nemyliu nieko, išskyrus jus, ir beveik esu tikra, kad jus 
myliu. Leiskite man pasvajoti apie mūsų santuokos galimybę. 
Ir jūs apie ją svajokite. Kartu suraskime būdą, neliūdindami nei 
jūsų tėvo, nei mano mokytojo, būti laimingi, netapdami egois- 
tais“. 

Prie to raštelio ji pridėjo trumputį laišką grafui Kristianui, kur 
papasakojo apie savo ramų gyvenimą ir pranešė apie sprendimo 
atidėjimą dėl naujų Porporos planų. Ji prašė grafo pagalvoti apie 
tai, kaip priversti pasiduoti maestro, ir pranešti jai po mėnesio. 
Tokiu būdu, kol paaiškės Berlyne sumanytas reikalas, jai dar 
buvo visas mėnuo, kad parengtų Porporą. 

Konsuela, užklijavusi abu laiškus, padėjo juos ant stalo ir už- 
migo. Nuostabi ramybė apėmė jos sielą, seniai buvo miegojusi 
taip stipriai ir ramiai. Atsibudo vėlai ir paskubėjo atsikelti, kad 
pasimatytų su Keleriu, žadėjusiu ateiti laiško aštuntą valandą. Jau 
buvo devynios. Konsuela ėmė rengtis ir staiga pasibaisėjusi pa- 
matė, kad laiško, kur jis buvo padėtas, nėra. Ji visur jo ieškojo, 
bet taip ir nerado; pagaliau išėjo pažiūrėti, ar nelaukia jos Ke- 
leris prieškambaryje, bet nei Kelerio, nei Jozefo ten nebuvo. 
Grįždama į savo kambarį dar paieškoti laiško, ji pamatė Porporą, 
kuris griežtai į ją žiūrėjo. 

— Ko ieškai? — paklausė jis. 

— Pamečiau natas. 

— Meluoji: tu ieškai laiško. 

— Maestro... 

— Nutilk, Konsuela! Tu dar nemoki meluoti, nesimokyk šito. 

— Maestro, ką padarei su laišku? 

— Atidaviau jį Keleriui. 

— O kodėl? .. Kodėl atidavei jį Keleriuiė 

— Todėl, kad jis jo atėjo, kaip tu vakar jam liepei. Nemoki 
apsimetinėti, Konsuela, arba mano klausa puikesnė, negu tu ma- 
nai. 

— Pasakyk pagaliau, ką padarei su mano laišku? — ryžtingai 
paklausė Konsuela. 

— Juk pasakiau. Ko dar klausinėji? Man pasirodė nepadoru, 
kad jauna ir padori mergina, kokia, tikiuosi, tu žadi ir toliau likti, 
slapta perdavinėja laiškus savo kirpėjui. O kad šis Žmogus ne- 
galėtų blogai apie tave galvoti, aš ramiai atidaviau jam laišką, 

pavedęs tavo vardu jį išsiųsti. Bent jau jis nepagalvos, kad tu nuo 
savo įtėvio slepi kokią nors nusikalstamą paslaptį. 

— Tu teisus, maestro, tu gerai pasielgei... Atleisk man! 

— Atleidžiu. Aebekalbėkime apie tai. 

— Ir... perskaitei mano laišką? — pridūrė Konsuela meiliai ir 
bailiai. 

— Kuo mane laikai? — rūsčiai sušuko Porpora. 

— Atleisk man už viską, — tarė Konsuela, suklupdama prieš 
jį ant kelių ir verždamasi paimti jo ranką, — leisk atverti tau savo 
sielą... 

— Nė žodžio daugiau! ..— sušuko maestro, atstumdamas ją, ir 
nuėjo į savo kambarį, triukšmingai trenkęs durimis. 

Konsuela vylėsi, kad, praėjus pirmajam įniršio pliūpsniui, jai 
pasiseks jį nuraminti ir iki galo su juo išsiaiškinti. Ji jautėsi ga- 
linti papasakoti jam viską, ką galvojo, ir tikėjosi tuo pagreitinti 
savo sumanymų įgyvendinimą. Bet Porpora atsisakė bet kokių 
paaiškinimų, ir jo rūstybė šiuo atžvilgiu liko nepajudinama ir 
tvirta. Visur kitur jis elgėsi su Konsuela kaip anksčiau draugiškai 
ir nuo tos dienos netgi tapo kažkaip linksmesnis ir geresnis. Kon- 
suela tame įžvelgė gerą ženklą ir patikliai laukė atsakymo iš 
Milžinų pilies. 

Porpora nesumelavo: jis sudegino Konsuelos „laiškus, neper- 
skaitęs jų, bet išsaugojo voką ir įdėjo į jį savo paties laišką gra- 
fui Kristianui. Jis manė tuo drąsiu poelgiu išgelbėti savo mokinę 
ir išvaduoti senį Rudolštadtą nuo aukos, viršijančios jo jėgas. Jis 
manė, kad jo atžvilgiu atliko ištikimo draugo pareigą, o Kon- 
suelos atžvilgiu — energingo ir įšmintingo tėvo pareigą. Maestro 
nenumatė, kad galėjo suduoti mirtiną smūgį grafui Albertui. Men- 
kai jį pažindamas, jis manė, kad Konsuela perdeda ir jaunuolis 
ne taip jau įsimylėjęs ir ne toks sergantis, kaip jai atrodė. Pa- 
galiau, kaip visi seniai, jis manė, kad meilė ne amžina, o kančia 
nieko nenužudo. 


XCIII 


Laukdama atsakymo, kurio nebuvo lemta sulaukti, kadangi 
Porpora sudegino jos laiškus, Konsuela gyveno ramų, darbingą 
gyvenimą. Jos pasirodymas Vilhelminos namuose pritraukė ten 
keletą žymių žmonių, ir susitikimai su jais suteikė jai didelį pa- 
sitenkinimą. Tarp jų buvo baronas Frydrichas fon Trenkas, sukėlęs 
jai tikrą simpatiją. Jis buvo toks kuklus, kad pirmo susitikimo 
metu bendravo su ja ne kaip su gera pažįstama, o jai padaina- 
vus, prašė jį pristatyti kaip gerbėją, didžiai sujaudintą jos dai- 
navimo. Kai Konsuela išvydo gražų, kilniadvasį jaunuolį, taip 
vyriškai išgelbėjusį juos nuo pono Mejerio ir jo gaujos, pirmiau- 
sia panoro ištiesti jam ranką. Baronas, apsaugodamas ją nuo to, 
kad iš dėkingumo ji nepasielgtų neapdairiai, paskubėjo pagarbiai 
paduoti jai savąją, tarytum norėdamas palydėti ją į vietą, ir Čia 

dėkingumo ženklan lengvai spustelėjo ranką. Vėliau ji sužinojo 
iš Jozefo, pas kurį baronas mokėsi muzikos, kad šis visados susi- 
domėjęs klausinėdavo ir susižavėjęs kalbėjo apie ją, bet dėl ne- 
paprasto delikatumo niekada neklausinėjo, kokių tikslu ji buvo 
persirengusi, kodėl jie su Jozefu leidosi į tokią drąsią kelionę, 
kokie buvo tada ir kokie išlieka dabar jų santykiai. 

— Nežinau, ką jis apie tai galvoja,— pridūrė Jozefas, — bet 
užtikrinu, nė apie vieną moterį jis nekalba taip palankiai ir pa- 
garbiai kaip apie tave. 

— Tokiu atveju, drauguži, leidžiu tau, jei nori, papasakoti 
jam visą mūsų istoriją, taip pat ir mano, tačiau neminint Rudol- 
štadtų pavardės. Aš noriu būti verta pasitikėjimo žmogaus, ku- 
Iiam esame dėkingi už gyvybę ir kuris visada taip kilniai elgėsi 
su Manimi. | 

Po kelių savaičių, vos suspėjęs atlikti savo misiją Vienoje, 
ponas fon Trenkas buvo netikėtai Frydricho atšauktas ir vieną 
rytą pasirodė pasiuntinybėje, norėdamas skubiai atsisveikinti su 
ponu Korneriu. Konsuela, lipdama laiptais žemyn, susitiko jį ga- 
lerijoje. Kadangi jie buvo vieni, jis priėjo prie jos, paėmė ranką 
ir švelniai pabučiavo. 

— Leiskite man,— tarė jis,— pirmą, o galbūt ir paskutinį kaI- 
tą atverti jums savo širdį. Man nereikėjo išgirsti iš Bepo jūsų 
istorijos, kad imčiau jus gerbti. Yra žmonių, kuriais neapsirinki, 
ir man pakako vieno žvilgsnio, kad pajusčiau ir atspėčiau jūsų 
gilų protą ir didelę širdį. Jei būčiau žinojęs tada, Pasau, kad mūsų 
mielas Jozefas toks bejėgis, būčiau apgynęs jus nuo lengvabū- 
diškų grafo Godico užmačių. Aš juos numačiau ir iš visų jėgų 
stengiausi įteigti jam, kad prašaus pro šalį ir tik apsijuoks. Beje, 
gerasis Godicas pats papasakojo man, kaip jūs pasijuokėte iš jo; 
jis jums be galo dėkingas už tai, kad išlaikėte visa tai paslaptyje. 
Aš taip pat niekada nepamiršiu romantiško nuotykio, suteikusio 
man laimę pažinti jus, ir jeigu man net tektų užmokėti už tai 
savo turtu ir savo ateitimi, visgi tą dieną laikysiu viena geriausių 
savo gyvenimo dienų. 

— Nejaugi jūs, pone barone, manote, kad šis nuotykis gali 
turėti tokių pasekmių? 

— Tikiuosi, kad ne, bet Prūsijos rūmuose viskas įmanoma. 

— Jūs verčiate mane labai bijoti Prūsijos, o, tarp kitko, pone 
barone, galimas dalykas, kad netrukus mes su jumis ten susitik- 
sime. Vyksta derybos dėl mano iškvietimo į Berlyną. 

— Iš tikrųjų? — sušuko Trenkas, ir jo veidas staiga nušvito.— 
Na, duok Dieve, kad tai įvyktų. Berlyne galėsiu būti naudingas 
jums, jūs turite tikėtis mano broliškos paramos. Taip, aš myliu 
jus kaip brolis, Konsuela, ir, jeigu būčiau laisvas, galbūt nega- 
lėčiau įveikti savyje liepsningesnio jausmo. .. jūs taip pat nesate 
laisva, ir ryšiai šventi, amžini... neleidžia man pavydėti laimin- 
gajam, siekiančiam jūsų rankos. Kas jis bebūtų, panele, žinokite, 
kad jis ras manyje draugą, jei panorės, o jeigu prireiks, tai ir 

bendražygį, kovojant su visuomenės prietarais. Deja! Ir prieš 
mane, Konsuela, stovi baisi užtvara, atskirianti mano meilės ob- 
jektą nuo manęs. Bet tas, kas myli jus,— vyras, ir jis gali su- 
griauti šią užtvarą, 0 mano mylima moteris — ji savo padėtimi 
vra aukščiau manęs — neturi nei valdžios, nei teisės, nei galios, 
nei laisvės, kad padėtų man įveikti kliūtį. 

— Ar tai reiškia, kad nieko negaliu padėti nei jai, nei jums? — 
tarė Konsuela.— Aš pirmąsyk gailiuosi dėl savo kuklios padė- 
ties. 

— Kas žino! — su įkarščiu sušuko baronas.— Galimas dalykas, 
jūs galėsite padaryti daugiau, negu galvojate, jeigu ne dėl mūsų 
sąjungos, tai nors dėl to, kad palengvintumėte kartais mūsų išsi- 
skyrimo sunkumą. Tačiau ar užteks jums stiprybės vardan mūsų 
nepaisyti kai kurių pavojų? 

— Ol Aš padarysiu tai su džiaugsmu! Juk ir jūs statėte savo 
gyvybę į pavojų, kad išgelbėtumėte mane! 

— Gerai! Aš dėsiu į jus viltis! Nepamirškit savo pažado, Kon- 
suela! Gali būti, netikėtai priminsiu jums apie jį... 

— Kokią mano gyvenimo akimirką tai beatsitiktų, niekados 
nepamiršiu savo pažado,— pasakė Konsuela, ištiesdama jam ran- 
ką. 

— Tuomet duokite man įkaitu kokį nors nebrangų daiktelį, 
kurį galėčiau pasiųsti jums, reikalui esant, kadangi manęs laukia 
rimta kova — aš tai jaučiu — ir gali taip susiklostyti aplinkybės, 
kad mano parašas ir netgi antspaudas galės sukompromituoti ir 
ją, ir jus. . 

— Norite paimti natas, kurias aš kaip tik nešu vienam žmogui 
savo mokytojo pavedimu? Jam aš gausiu kitas, o šitas pažymėsių, 
kad būtų galima atpažinti, kai prireiks. 

— Kodėl gi ne? Natas iš tiesų galima greičiausiai pasiųsti, 
nesukeliant įtarimų. Ir tam atvejui, jeigu prireiktų jomis pasi- 
naudoti keletą kartų, aš suplėšysiu jas atskirais lapais. O jūs ant 
kiekvieno pažymėkite ženkliuką. 

Konsuela, prisiglaudusi prie laiptinės turėklų, užrašė ant kiek- 
vieno lapelio Bertonio vardą. Baronas susuko natas ir nusinešė, 
prisiekęs Mūsų herojei amžiną draugystę. 

Kaip tik tuo metu ponia Tezi sunegalavo, ir tai grėsė atšaukti 
spektaklį imperatoriškojoje scenoje, nes ji vaidino pagrindinius 
vaidmenis. Kraštutiniu atveju ją galėjo pakeisti Korila. Ji turėjo 
didelį pasisekimą dvare ir mieste. Jos drąsa ir iššaukiantis koke- 
tiškumas suko galvas naiviems vokiečių didikams, ir niekas ne- 
manė kelti didelių reikalavimų jos šiek tiek prikimusiam balsui 
ir truputį isteriškai vaidybai. Tokios gražuolės viskas atrodė nuos- 
tabu — jos balti kaip sniegas pečiai skambėjo puikiai, jos apva- 
lios, žavingos rankos visada dainavo teisingai, jos nuostabios po- 
zos įveikdavo pačius drąsiausius pasažus. 

Nepaisant muzikinio purizmo, kuriuo čia taip puikuojasi, dau- 
gelis, kaip ir Venecijoje, patekdavo į apsiblaususių akių kerus, ir 

ponia Korila savo buduare susuko ne vieną stiprią galvą, ruoš- 
dama susižavėjusius gerbėjus savo būsimiems pasirodymams. 

Taigi ji drąsiai apsiėmė laikinai pavaduoti ponią Tezi, bet 
keblu buvo tai, kad reikėjo rasti, kas pakeistų ją pačią. Apie 
silpną ponios Holcbauer balsą nebuvo ko ir galvoti. Teko išleisti 
į sceną Konsuelą arba tenkintis bet kuo. Porpora dėjo šėtoniškas 
pastangas. Metastazijus, baisiai nepatenkintas Korilos lombardiš- 
ka tartimi ir pasipiktinęs tuo, kad ji, nepaisydama operos pras- 
mės ir veiksmo, iš visų jėgų stengėsi užtemdyti kitus atlikėjus, 
neslėpė savo atšalimo jai ir simpatijos nuoširdžiai ir protingai 
Porporinal. Kafarielas, asistuojantis poniai Tezi (kuri iš visos šir- 
dies nekentė Korilos už tai, kad ši išdrįso varžytis su ja dėl 
„etektingų išėjimų“ ir dėl grožio pirmenybės), garsiai pasisakė už 
Konsuelą. Holcbaueris, stropiai saugojęs savo teatro garbę, bet 
kartu bijojęs įtakos, kurią įgytų Porpora, nors vieną koją įkėlęs 
už kulisų, tiesiog nebeišmanė, ką daryti. Kukli Konsuelos laiky- 
sena traukė tiek bičiulių, kad sunku buvo ilgai klaidinti impera- 
torę. Tad Konsuela gavo pakvietimą. Tačiau jai buvo pasiūlytos 
varganos sąlygos — tikintis, kad ji jas atmes. Porpora iškart su 
viskuo sutiko, kaip visada nepaklausęs savo mokinės nuomonės. 
Vieną gražų rytą Konsuela sužinojo, kad gavo angažementą še- 
šiems spektakliams. Neturėdama galimybės atsisakyti ir tuo pat 
metu nesuprasdama, kodėl po pusantro mėnesio ji neturi jokių 
žinių nuo Rudolštadtų, Konsuela, Porporos verčiama, buvo pri- 
versta nuvykti į Metastazijaus operos „Antigonas“ (Hasės muzi- 
ka) repeticiją. 

Konstela jau buvo studijavusi tą vaidmenį su Porpora. Ma- 
estro buvo kančia nagrinėti su ja kūrinį savo varžovo, paties 
nedėkingiausio iš mokinių, priešo, kurio jis dabar ypač nekentė. 
Bet, nekalbėdamas, kad visa tai būtina praeiti, jei nori atverti 
kelią savo paties operoms, Porpora buvo per daug sąžiningas dės- 
tytojas, turėjo per daug dorą artisto sielą, kad šitam darbui ne- 
atiduotų visų savo žinių ir įkarščio. Konsuela irgi stengėsi iš 
visų jėgų, kas tuo pat metu jį ir žavėjo, ir kėlė neviltį. Prieš jos 
norą, vargšei merginai Hasė atrodė nuostabus, ir jos siela patyrė 
didesnį pakilimą nuo švelnių ir aistringų Sassone melodijų negu 
nuo didingų ir kartais šiek tiek šaltų ir sausų savo mokytojo kūu- 
rinių. Ji priprato, studijuodama su juo kitus kompozitorius, lais- 
vai atsiduoti savo susižavėjimui ir šį kartą buvo priversta susi- 
laikyti, matydama, koks liūdnas būna jo veidas ir prislėgta siela 
po tų pamokų. 

Kai Konsuela išėjo į sceną repetuoti su Kafarielu ir Korila, ji 
buvo taip susijaudinusi, nors ir puikiai mokėjo savo partiją, kad 
jai reikėjo daug pastangų pradėti Ismenės su Berenike sceną, 
prasidedančią žodžiais: 

No, tutto, o Berenike, 
Tu non apri il tuo cor...! 
! Ne, Berenike, tu neatveri visos savo sielos. ,. (it.) 

Korila atsakė tokia fraze: 


E ti par poco, 
(Juel che sai de'miei Casi? ! 


Toje vietoje Korilą nutraukė garsus Kafarielo juokas, ir ji, at- 
sisukusi į jį Žybčiojančiomis iš įniršio akimis paklausė: 

— Kas jums čia juokinga? 

— Tu taip nuostabiai tą pasakei, mano storoji Berenike! — 
*dar garsiau juokdamasis atsakė Kafarielas.— Sunku buvo atvi- 
Iiau pasisakyti. 

— Tie žodžiai jus taip linksmina? — paklausė Holcbaueris, ku- 
ris neturėjo nieko prieš persakyti Metastazijui, kaip sopranas šai- 
posi iš jo žodžių. 

— Žodžiai puikūs, — sausai atsakė Kafarielas, gerai žinojęs, su 
kuo turi reikalą, — bet jie čia buvo pasakyti taip vietoje, kad ne- 
galėjau susilaikyti nesusijuokęs. 

Ir jis, plyšdamas iš juoko, pakartojo, kreipdamasis į Porpo- 
Ią: 

E ti par poco, 
Guel che sai tanti casi? * 


Korila, suprasdama, kokia žiauri nuoskauda glūdi užuominose 
dėl jos elgesio, ir drebėdama iš įtūžio, neapykantos ir baimės, 
vos nepuolė draskyti Konsuelai veido, bet ši buvo tokia romi, 
kad ji neišdrįso to padaryti. Be to, silpna šviesa, prasiskverbusi į 
sceną, nušvietė jos varžovės veidą, ir Korila sustojo, pritrenkta 
kažkokių miglotų prisiminimų ir apimta nesupiantamo siaubo. 
Venecijoje Konsuelos ji niekada nematė nei iš arti, nei dienos 
šviesoje. Gimdymo kančiose ji vos galėjo įžiūrėti čigoniuko Ber- 
tonio, besisukinėjusio apie ją, bruožus ir taip ir nesuprato, kodėl 
jis taip jautriai ja rūpinasi. Dabar ji stengėsi prisiminti visą įvykį, 
bet nesisekė, ir per visą repeticiją ji negalėjo nusikratyti nerimo 
ir nesmagumo jausmo. Tobulai Konsuelos padainuota partija ne- 
mažai prisidėjo prie blogos Korilos nuotaikos, o Porpora, jos bu- 
vęs mokytojas, klausęsis jos kaip griežtas teisėjas, tylėdamas ir 
beveik paniekinamai, repeticiją jai pavertė tikra kankyne. Po- 
nas Holcbaueris buvo ne mažiau įžeistas, kai maestro pareiškė, 
jog visi tempai neteisingi, o juo tikėti nori nenori reikėjo, ka- 
dangi jis dalyvavo repeticijose, kurias vedė pats Hasė, pirmą 
kartą statant jo operą Drezdene. Maestro patarimai buvo tokie 
vertingi, kad Holcbaueriui teko susitaikyti ir paslėpti apmaudą. 
Porpora šitaip pravedė visą repeticiją, kiekvienam davinėjo nuro- 
dymus ir netgi darė pastabas pačiam Kafarielui, o šis, norėdamas 
sustiprinti Porporos autoritetą, apsimetė pagarbiai jo besiklausąs. 
Kafarielas tą dieną siekė pažeminti įžūlią ponios Tezi varžovę ir 

' ...O tau negana, kad žinai mano nuotykius? (it.) 

Ž O tau negana, kad žinai iek daug nuotykių? (it.) 

buvo viskam pasirengęs, netgi apsimesti nuolankiu ir kukliu mo- 
kiniu. Juk aktorius, taipogi kaip ir diplomatus, scenoje, kaip ir 
monarchų kabinete, patiems puikiausiems ir patiems negražiau- 
siems poelgiams pastūmėja paslėptos, be galą menkos ir nereikš- 
mingos priežastys. 

Sugrįžusi namo, Konsuela rado Jozefą labai linksmą, bet jis 
stengėsi šito neparodyti. Kai jiems pavyko pasišnekėti vieniems, 
ji sužinojo, kad gerasis kanauninkas persikėlė į Vieną ir kad pir- 
moji jo mintis buvo pasikviesti mieląjį Bepą ir pavaišinti jį pui- 
kiais pusryčiais, per kuriuos jis nenustojo švelniai klausinėjęs' 
apie brangų jo širdžiai Bertonį. Jie jau susitarė, kaip užmegzti. 
pažintį su Porpora, kad turėtų galimybę matytis šeimyniškoje ap- 
linkoje, dorai ir nesislapstant. Kitą dieną kanauninkas prisistatė 
Porporai kaip Jozefo Haidno globėjas ir didelis paties maestro 
gerbėjas, atėjęs padėkoti už pamokas, kurias šis malonėjo duoti 
jo jaunajam draugui. Konsuela apsimetė matanti kanauninką pir- 
mą kartą, o vakare maestro su abiem mokiniais jau draugiškai 
pietavo pas jo šventenybę. Nepaisant Porporos stoicizmo, o tais 
laikais net patys didžiausi muzikantai negalėjo tuo pasigirti, — jis 
negalėjo nepajusti šimpatijos šauniajam kanauninkui, vaišinusiam 
tokiais puikiais pietumis ir taip aukštai vertinusiam maestro kūri- 
nius. Po pietų ėmė muzikuoti. Paskui matydavosi beveik kasdien. 

Tai ramino Konsuelą, jau pradėjusią jaudintis dėl ilgo Alberto 
tylėjimo. Kanauninkas buvo linksmo būdo žmogus, išmintingas 
ir sykiu laisvos mąstysenos, žavingas daugeliu požiūrių, teisingas 
ir gana išsilavinęs įvairiose srityse. Žodžiu, tai buvo puikus drau- 
gas ir nepaprastai mielas pašnekovas. Jo draugija maestro nuteik- 
davo gyvai ir žvaliai, jo nuotaika pastebimai pagerėjo, o dėl to 
palengvėjo ir Konsuelos gyvenimas namuose. 

Kartą, kai nebuvo repeticijų (prieš dvi dienas iki pirmojo 
„Antigono“ spektaklio), Porpora išvyko už miesto su vienu iš. 
savo kolegų, o kanauninkas pasiūlė Jozefui ir Konsuelai visiems 
kartu užgriūti abatiją ir netikėtai užklupti ten paliktus tarnus ir, 
tarsi nukritus iš dangaus, patiems įsitikinti, ar gerai sodininkė 
prižiūri Andželą, o sodininkas — volkameriją. Jaunuoliai noriai 
sutiko. Kanauninko karietą prikrovė pyragaičių ir butelių, nes 
neįmanoma nukeliauti keturių 1jė, nesužadinus apetito. Artėdami 
prie sodybos, keliauninkai padarė nedidelį lanką ir, palikę eki- 
pažą tolėliau nuo vartų, nuėjo pėsti, nes norėjo pasirodyti visiš- 
kai netikėtai. 

Volkamerija jautėsi puikiai: ją gaubė šiluma, o šaknis gaivino 
vanduo. Atėjus šalčiams, ji nustojo žydėti, bet gražūs lapai, nė 
kiek neapvytę, dailiai glaudėsi apie jos grakštų kamieną. Oran- 
žerija buvo užlaikoma labai tvarkingai, mėlynos chrizantemos, 
nebijodamos žiemos, atrodė, juokėsi už stiklo pertvarų. Andžela, 
prigludusi prie žindyvės krūtinės, jau pradėjo juoktis, kai su ja 
žaisdavo, ir kanauninkas gana protingai pastebėjo, kad nereikia 

tuo piktnaudžiauti, nes per dažnai sukeliamas priverstinis juokas 
ugdo mažyliams per didelį nervingumą. 

Taip jie sėdėjo, ramiai šnekučiuodamiesi gražučiame sodininko 
namelyje. Kanauninkas, susisupęs į kailinę liemenę, šildėsi kojas 
prie židinio, kur liepsnojo sausos šaknys ir pušų kankorėžiai. Jo- 
zefas žaidė su gražiosios sodininkės žavingais vaikučiais, o Kon- 
suela, sėdėdama vidury kambario su mažąja Andžela ant rankų, 
žiūrėjo į ją su meile ir liūdesiu: jai atrodė, kad šis kūdikis jai 
priklauso labiau negu kam nors kitam, ir paslaptinga lemtis su- 
rišo jo likimą su josios. Staiga atsidarė durys, ir prieš ją, nelygi- 
nant reginys, prišauktas jos liūdnų minčių, pasirodė Korila. 

Pirmą kartą po gimdymo Korila pajuto jei ne motiniškos mei- 
lės antplūdį, tai kažką panašaus į sąžinės priekaištus ir paslapčia 
atvyko aplankyti savo vaiko. Ji žinojo, kad kanauninkas gyvena 
Vienoje. Atvažiavusi pusvalandžiu vėliau ir: nematydama prie 
vartų jo vežimo pėdsakų, kadangi jis išlipo anksčiau, ji slapčia, 
nieko nesutikusi, sodais atėjo prie namelio, kur, jos žiniomis, gy- 
veno pas savo žindyvę Andžela; Korila visgi šį bei tą apie tai su- 
sižinojo. Ji labai šaipėsi iš kanauninko sutrikimo ir krikščioniško 
susitaikymo, bet visai nežinojo, koks Konsuelos vaidmuo šiame 
nuotykyje, todėl nustebusi, išsigandusi ir sumišusi pamatė čia 
savo varžovę. Nežinodama ir nedrįsdama spėlioti, kieno vaiką ši 
supa, ji vos nepuolė bėgti. Bet Konsuela, instinktyviai priglaudusi 
kūdikį prie krūtinės, nelyginant kurapka, slepianti po sparnu 
jauniklį, pasirodžius vanagui, Konsuela, to paties teatro artistė, 
galinti kitą dieną atskleisti visiems žinomą Korilos paslaptį visai 
ne tokią, kaip ji pati pasakojo, pagaliau — Konsuela, žvelgusi į 
ją su baime ir pasipiktinimu, sukrėtė ją savo buvimu taip smar- 
kiai, kad Korila, tarsi prikalta ar užkerėta, sustojo kambario vi- 
duryje. 

Tačiau ji buvo pernelyg patyrusi aktorė ir todėl greitai atsi- 
peikėjo ir atgavo žadą. Jos taktika buvo tokia, kad įžeidinėdama 
kitus, pati išvengtų pažeminimo. Ir tuoj pat, įsijausdama į vaid- 
menį, ji įžūliai, piktai kreipėsi į Konsuelą venecijietiška tarme: 

— Velniai griebtų! Mano vargšė čigoniukė! Ką gi, šie namai — 
pamestinukų prieglauda, ar ką? Tu irgi čia atvykai pasiimti arba 
palikti savo vaikelio? Matyt, mudviejų laimė vienoda, vienodas 
likimas. Be abejonės, mūsų vaikų ir tėvas tas pats: juk mudviejų 
nuotykiai prasidėjo tuo pačiu metu Venecijoje. Ir aš įsitikinau, 
sielvartaudama dėl tavęs, kad gražuolis Andzoletas paspruko nuo 
mūsų praėjusį sezoną, nutraukęs savo angažementą, visai ne dėl 
to, kad pasivytų tave, kaip visi manė. 

— Ponia,— atsakė Konsuela, išblyškusi, bet rami,— jeigu buū- 
čiau turėjusi nelaimę sueiti į tokius artimus santykius su An- 
dzoletu kaip jūs, ir būčiau turėjusi laimę tapti motina (nes mo- 
teriai, mokančiai jausti, tai visuomet laimė), mano vaiko čia ne- 
būtų. 

— A! Suprantu! — tęsė ši su niūriai degančiomis akimis.— Jį 
auklėtų Dzustinjanio viloje. Tau būtų užtekę proto, kurio aš ne- 
turėjau, įtikinti mieląjį grafą, kad jo garbė reikalauja pripažinti 
vaiką. Bet tu neturėjai nelaimės, kaip tikini, būti Andzoleto mei- 
luže, o Dzustinjanis buvo toks laimingas, kad nepaliko tau savo 
meilės įrodymų. Kalba, Jozefas Haidnas, tavo mokytojo mokinys, 
paguodė tave visuose tavo nuotykiuose ir, be abejo, vaikas, kurį 
tu supi... | 

— Jūsų, ponia! — sušuko Jozefas, kuris dabar puikiai suprato 
venecijietišką tarmę, ir atsistojo tarp Konsuelos ir Korilos toks 
rūstus, kad privertė pastarąją atsitraukti — Jums tai liudija Joze- 
fas Haidnas, nes jis dalyvavo, kai jūs gimdėte tą kūdikį. 

Jozefo vardas, kurio Korila nematė nuo tos nelaimingos die- 
nos, tuoj pat prikėlė jos atmintyje visas smulkmenas, kurias ji 
bergždžiai stengėsi prisiminti, o čigoniukėje Konsueloje ji paga- 
liau atpažino čigoniuko Bertonio bruožus. Korilai nejučia ištrūko 
nuostabus šūksnis, ir minutę jos sieloje grūmėsi gėda ir apmau- 
das. Bet greitai cinizmas vėl jai sugrįžo, ir iš jos lūpų vėl pa- 
sipylė įžeidinėjimai. 

— Tiesą sakant, mano vaikai, aš iš karto ir nepažinau jūsų! — 
sušuko ji neįmanomai saldžiai. — Jūs abu buvote labai mieli, kai 
sutikau jus kelionės metu, o persirengusi Konsuela išties buvo 
gražus berniukas. Tai, vadinasi, čia, šitoje šventoje vietoje, ji ir 
praleido pamaldžiai storojo kanauninko ir jaunučio Jozefo drau- 
gijoje visus metus, pabėgusi iš Venecijos? Na, čigoniuke, nesijau- 
dink, mano vaike! Dabar mudvi žinome viena kitos paslaptį, o 
imperatorė, trokštanti viską žinoti. nieko nesužinos apie mus! 

— Tarkim, kad aš netgi turiu paslaptį, Korila,— šaltai tarė 
Konsuela,— bet ji jūsų rankose atsidūrė tik šiandien, 0 jūsiškę 
žinojau jau tada, kai visą valandą kalbėjausi su imperatore trys 
dienos prieš įums pasirašant angažementą. 

-— Ir tu pripliauškei apie mane visokių šlykštybių? — sušuko 
Korila, paraudusi iš pykčio. 

— Jeigu būčiau papasakojusi tai, ką apie jus žinau, nebūtumėt 
gavusi angažemento, o jeigu gavote jį, vadinasi, aš nenorėjau 
pasinaudoti proga. 

— Kodėl to nepadarei? Labai jau esi kvaila turbūt! — sušuko 
Korila, nejučia pamačiusi visą savo sugedimą. 

Konsuela ir Jozefas susižvalgę negalėjo vienas kitam nenusi- 
šypsoti. Jozefo šypsena. buvo kupina paniekos Korilai, bet ange- 
liška Konsuelos šypsena tarsi kilo į dangų. 

— Taip, ponia,— atsakė ji su pritrenkiančiu romumu,— aš bū- 
tent tokia, kaip sakėte, ir laikau tai savo laime. 

— Ne tokia jau čia laimė, vargšele, jeigu angažementas ma- 
no, o ne tavo! — paprieštaravo susirūpinusi ir šiek tiek sunerimu- 
si Korila.— Man dar Venecijoje sakė, kad tau neužtenka proto ir 
tu niekuomet nemokėsi tvarkyti savo reikalų! Tai vienintelė tei- 
sybė iš to, ką apie tave pasakojo Andzoletas. Bet ką padarysi! 

Ne mano kaltė, kad esi tokia... Tavo vietoje aš būčiau papasa- 
kojusi viską, ką žinojau apie Korilą, o save būčiau parodžiusi 
skaisčią, šventą... Imperatorė būtų viskuo patikėjusi: ją. nesunku 
įtikinti... ir aš išstumčiau visas savo varžoves. Bet tu nieko ne- 
pasakei! ... Tai keista, ir man tavęs gaila: tu nemoki įsitaisyti. 

Šį kartą panieka pasirodė stipresnė už pasipiktinimą. Konsuela 
ir Jozefas įsikvatojo, o Korila, pajutusi, kad jos varžovė ne tokia 
bejėgė, neteko savo šmaikštaus kandumo, kuriuo buvo iš pradžių 
apsiginklavusi, nusimetė bėt kokį varžymąsi, prisitraukė kėdę prie 
židinio ir rengėsi ramiai tęsti pokalbį, kad geriau pažintų stiprią- 
'sias ir silpnąsias savo priešininkės puses. Bet tuo momentu ji su- 
sidūrė akis į akį su kanauninkų, kurio iki šiol nepastebėjo, nes, 
vadovaudamasis instinktyviu dvasiškio atsargumu, jis davė ženklą 
apkūniai žindyvei ir dviems jos vaikams užstoti jį, kol jis neišsi- 
aiškins situacijos. 

Po ką tik sviestos bjaurios užuominos dėl Konsuelos ir sto- 
rojo kanauninko santykių, šio pasirodymas pritrenkė Korilą, tarsi 
būtų išvydusi Medūzos galvą. Bet ji nusiramino, prisiminusi, kad 
šnekėjo venecijietiška tarme, ir pasisveikino su kanauninku vo- 
kiškai sumišusi ir įžūli, kas būdinga laisvo elgesio moters žvilgs- 
niui ir veidui. Kanauninkas, paprastai toks mandagus ir paslau- 
gus, čia visgi ne tik neatsistojo, bet netgi neatsakė į jos nusilen- 
kimą. Korila, daug klausinėjusi apie jį Vienoje ir iš visų girdėjusi, 
kad jis be galo gerai išauklėtas, didelis muzikos mėgėjas, žmogus, 
nemokantis skaityti griežtų pamokslų moteriai, ypač dainininkei, 
vis rengėsi su juo susitikti ir paleisti savo kerus, kad sutrukdytų 
jam blogai apie ją atsiliepti. Bet jeigu tokiuose reikaluose ji buvo 
sumani, ko trūko Konsuelai, tai kartu jai buvo būdinga nerūpes- 
tingumas ir apsileidimas, kylantys iš pasileidimo, tingulio ir net- 
gi, nors tai gali pasirodyti čia ne vietoje, nevalyvumo. Šiurkš- 
čiose prigimtyse visos tos silpnybės kabinasi viena už kitos. Sie- 
los ir kūno išlepimas paralyžuoja sumanymų įvykdymą, ir Korilai, 
iš prigimties linkusiai į bet kokią klastą, retai pakakdavo ener- 
gijos užbaigti intrigą iki galo. Diena po dienos ji atidėliojo vizitą 
pas kanauninką, ir dabar, kai pasirodė toks šaltas ir griežtas, ji, 
matyt, sumišo. " 

Ir štai, stengdamasi drąsiu poelgiu pataisyti reikalą, ji kreipėsi 
į Konsuelą, tebelaikančią ant rankų Andželą: 

— Paklausyk, kodėl tu neleidi man pabučiuoti mano dukrelę 
ir padėti ją prie kanauninko kojų, kad... 

— Ponia Korila,— nutraukė ją kanauninkas tuo sausu, pašai- 
piai šaltu balsu, kokiu anksčiau jis sakė „ponia Brigita“, — būkite 
gera, palikite tą vaiką ramybėje! 

Ir labai dailiai itališkai, nors ir lėtokai, jis kalbėjo toliau, ne- 
nusiimdamas kepurėlės, užsmauktos ant ausų: 

— Štai ketvirtis valandos, kai jūsų klausausi, ir nors nelabai 
gerai moku jūsų tarmę, visgi ganėtinai supratau, ir pasakysiu 
jums, kad esate įžūliausia niekšė, kokią esu sutikęs savo gyveni- 
me. Bet visgi manau, kad jūs greičiau kvaila negu pikta, greičiau 
verta paniekos, negu esate pavojinga. Jūs nieko nenuvokiate apie 
puikius poelgius ir tuščiai stengtumėmės juos paaiškinti jums. 
Viena galiu pasakyti: kalbėdama su šita mergina, šita skaistuole, 
šita šventąja, kaip dabar šaipydamasi ją pavadinote, jūs ją įžei- 
džiate! Nekalbėkite su ja! Kas dėl jūsų pagimdyto vaiko, tai, 
prie jo prisilietusi, jūs suteptumėt jį. Nelieskite jo! Kūdikis —- 
šventa būtybė. Konsuela tai pasakė, ir aš ją supratau. Tik tos 
pačios Konsuelos prašomas ir įkalbinėjamas aš surizikavau paimti 
savo globon jūsų dukterį, nepabijojęs, kad vieną gražią dieną 
blogi polinkiai, kuriuos ji gali paveldėti iš jūsų, privers mane šito 
pasigailėti. Mes pasakėme sau, kad Dievo malonė kiekvienai bū- 
tybei suteikia galimybę pažinti ir kurti gėrį, ir pasižadėjome pa- 
rodyti jai gėrį ir padėti kurti gėrį lengvai ir džiaugsmingai. Jei 
kūdikis būtų likęs pas jus, viskas susiklostytų kitaip. Malonėkite 
nuo šios dienos nebelaikyti Andželos savo dukra. Jūs ją pametėte, 
užleidote, atidavėte — ji jums nebepriklauso. Jūs perdavėte mums 
tam tikrą pinigų sumą — kaip užmokestį už jos auklėjimą... 

Jis davė ženklą žindyvei, ir ši, prieš keletą minučių jo įspėta, 
išėmė iš spintos surištą ir užantspauduotą maišelį, tą patį, kurį 
Korila atsiuntė kanauninkui kartu su dukterimi ir kuris taip ir ne- 
buvo atidarytas. Kanauninkas paėmė jį ir, numetęs prie Korilos 
kojų, pridūrė: 

— Mums nereikia jūsų pinigų ir jų nenorime. O dabar pra- 
šau jūsų apleisti mano namus ir niekuomet, jokiu pretekstu dau- 
giau čia nepasirodyti. Tomis sąlygomis, taipogi jei prižadate, kad 
niekada neištarsite nė vieno žodžic apie tas aplinkybes, kurios 
privertė mus turėti su jumis reikalų, mes, iš savo pusės, paža- 
dame jums tylėti apie viską, kas liečia jus. Priešingu atveju per- 
spėju: turiu daugiau priemonių, negu jūs manote, papasakoti visą 
tiesą jos imperatoriškajai didenybei, ir tuomet labai galimas da- 
lykas, kad laurų vainikai ir entuziastingos jūsų teatro gerbėjų 
ovacijos pavirs keleriais metais vienuolyno atgailaujančioms nu- 
sidėjėlėms. 

Tai pasakęs, kanauninkas atsistojo, davė ženklą žindyvei pa- 
imti ant rankų vaiką, o Konsuelai su Jozefu — pasitraukti kamba- 
rio gilumon. Paskui jis pirštu parodė Korilai duris, ir ši pasibai- 
sėjusi, išblyškusi, virpanti išėjo tarsi pamišėlė, nežinodama, kur 
eina, ir nesuvokdama, kas vyksta aplink. 

Sakydamas šitą savotišką užkeikimą, kanauninkas buvo apim- 
tas kilnaus pasipiktinimo, pamažu suteikusio jam nepaprastos jė- 
gos. Konsuela ir Jozefas nė sykio jo tokio nematė. Niekuomet dva- 
sininko neapleidžiantis įprotis laikyti save turinčiu valdžią ir ka- 
rališka maniera įsakinėti, glūdėjusi jo kraujyje ir išdavusi tą mi- 
nutę nesantuokinį Augusto II sūnų, kanauninkui suteikė, galbūt 

jam nežinant, kažkokio nepaprasto didingumo. Korila, kuriai nė 
vienas vyras nebuvo sakęs taip ramiai tokios rūsčios tiesos, paju- 
to tokį siaubą ir nerimą, kokio nekėlė jai nė vienas pašėlęs mei- 
lužis, iš keršto ar paniekos apipylęs ją šiurkščiais žodžiais. Bū- 
dama italė, ir dar prietaringa, ji iš tiesų nusigando šito abato ir 
jo anatemos ir kaip išprotėjusi pasileido per sodą, o kanaunin- 
kas, priveiktas įtampos, taip nebūdingos jo linksmai ir gerai pri- 
gimčiai, susmuko ant kėdės, išblyškęs, beveik be sąmonės. 

Pripuolusi jam padėti, Konsuela nesąmoningai sekė žvilgsniu 
nelaimingąją Korilą, tolusią skubiu, netvirtu žingsniu. Ji matė, 
kaip ši alėjos gale paslydo ir pargriuvo ant žolės,ar tai susvyra-. 
vusi iš susijaudinimo, ar nebeturėdama jėgų stovėti. Konsuela, 
gera iš prigimties, manė, kad aktorė gavo pernelyg rūsčią pamo- 
ką, — ji pati nebūtų pajėgusi taip ją pamokyti, — ir, palikusi ka- 
nauninką Jozeio globai, nubėgo pas savo varžovę, besidaužančią 
baisiame nervų priepuolyje. Nežinodama, kaip nuraminti Korilą 
ir nedrįsdama parvesti ją atgal į abatiją, ji stengėsi neleisti jai 
voliotis ant žemės ir draskytis rankas smėlyje. Keletą minučių 
Korila elgėsi kaip beprotė. Bet kai pamatė, kas jai padeda ir sten- 
gėsi ją nuraminti, ji staiga atsipeikėjo, tik mirtinai išblyško. Su- 
čiaupusi lūpas, įsmeigusi žemėn apsiblaususį žvilgsnį, ji atkakliai 
tylėjo. Tačiau leidosi palydima iki karietos, laukusios jos prie 
vartų, ir, neištarusi nė žodžio, atsisėdo į ją, prilaikoma savo vaI- 
žovės. 

— Ar jums labai blogai? — paklausė Konsuela, išsigandusi jos 
iškreiptų bruožų.— Leiskite jus truputį palydėti, o sugrįšiu pės- 
čia. 

Užuot atsakiusi, Korila šiurkščiai atstūmė merginą, paskui se- 
kundę kažkaip mįslingai į ją žiūrėjo ir, staiga užraudojusi, už- 
sidengė viena ranka veidą, o kita pamojo vežikui, kad jis va- 
žiuotų, ir, nuleido karietos užuolaidėlę tarp savęs ir savo kilnios 
varžovės. | 

Kitą dieną, prasidedant paskutiniajai ,„Antigono“ repeticijai, 
Konsuela buvo savo poste ir laukė Korilos. Bet ši įsakė per tarną 
perduoti, kad pusvalandį pavėluos. Kafarielas pasiuntė ją po 
šimts velnių ir paskelbęs, kad nežada paklusti tokios kvailės kap- 
rizams ir nelauks jos, apsimetė ketinąs išeiti. Ponia Tezi, išblyš- 
kusi ir serganti, iš anksto pareiškė norą dalyvauti repeticijoje, 
kad pasišaipytų iš Korilos. Ji liepė atnešti sofą ir atsigulė ant jos 
už pirmųjų kulisų, išpieštų kaip suraukta uždanga, kas teatro žar- 
gonu vadinama „arlekino apsiaustu“. Tezi ėmė raminti savo drau- 
gą, 0 pati nusprendė atkakliai laukti Korilos, įsitikinusi, kad ši 
delsia, norėdama išvengti jos kritikos. Pagaliau atsirado Korila, 
išblyškusi ir nusikamavusi- labiau už pačią Tezi, o ši, išvydusi 
ją tokią apgailėtiną, parausvėjo ir pažvalėjo. Užuot kaip visada 
peleriną ir skrybėlę nusimetusi didingai nesivaržydama, Korila 
be jėgų susmuko ant paauksuoto sosto, nukišto scenos gilumon, 
ir gęstančiu balsu kreipėsi į Holcbauerį: 

— Pone direktoriau, pareiškiu jums, kad labai sergu, visai 
neturiu balso ir praleidau baisią naktį... 

— Su kuo? — ilgesingai paklausė Tezi Kafarielo. 

— Todėl,— tęsė Korila,— visiškai nepajėgiu šiandien repe- 
tuoti ir ryt dainuoti, nebent paimčiau Ismenės vaidmenį, o Bere- 
nike atiduokite kitai. 

— Ką jūs, ponia! — sušuko Holcbaueris, nelyginant perkūno 
trenktas.— Argi galima spektaklio išvakarėse, kurio laiką paskyrė 
pats dvaras, atsikalbinėti? Tai neįmanoma, ir aš jokiu būdu ne- 
galiu sutikti: 

— O visgi jums teks sutikti, — paprieštaravo Korila jau savo 
įprastu, toli gražu ne nuolankiu balsu.— Aš pakviesta antraeiliams 
vaidmenims, ir niekas mano kontrakte neįpareigoja manęs dai- 
nuoti pagrindinius. Aš tik iš malonės sutikau pakeisti sinjorą Te- 
Zi, kad nenutrūktų dvaro pramogos. Dabar susirgau ir negaliu 
tesėti savo pažado, o jėga dainuoti manęs nepriversite. 

— Na, mano mieloji, tau tiesiog įsakys dainuoti, — pareiškė 
Kaiarielas,— ir tu sudainuosi blogai, kaip mes ir numatėme. Prie 
visų nelaimių, kurias užsitraukei ant savo galvos, prisidės dar 
vienas nedidelis nemalonumas. Bet atgailauti dabar vėlu. Apie 
viską reikėjo galvoti anksčiau. Pernelyg pasitikėjai savo jėgomis. 
Tu sudegsi, bet kas mums darbo! Aš padainuosiu taip, kad visi 
apskritai užmirš Berenikę. Porporina irgi su savo mažu Ismenės 
vaidmeniu apdovanos publiką, ir bus patenkinti visi, išskyrus 
publiką. Tai bus tau pamoka, o ar mokėsi ja pasinaudoti kitą 
kartą, šito jau nežinau. 

— Jūs labai klystate, aš atsisakau visai dėl kitos priežasties, — 
pasitikinčiu balsu atsakė Korila.— Jei nesirgčiau, savo partiją 
tikriausiai padainuočiau ne prasčiau už bet kokią primadoną. Bet 
kadangi negaliu dainuoti, tai ją padainuos kita, ir taip gerai, kaip 
dar niekas jos Vienoje nedainavo, ir, be to, ne vėliau kaip rytoj. 
Tokiu būdu, spektaklis įvyks, kada reikia, o aš su malonumu vėl' 
padainuosiu Ismenės partiją: ji Manęs nevargina. 

— Jūs, matyt, tikitės, — nustebęs tarė Holcbaueris,— kad po- 
nia Tezi taip iki rytojaus pasitaisys, kad pajėgs dainuoti savo 
partiją? | 

— Aš puikiai žinau, kad ponia Tezi dar ilgai negalės dainuo- 
ti. — tarė Korila taip garsiai, kad nuo sosto, kuriame ji sėdėjo, 
ją galėjo girdėti Tezi, gulėjusi sofoje per dešimt žingsnių nuo 
jos.— Pažiūrėkite, kaip ji pasikeitė: į ją tiesiog baisu žiūrėti! Bet 
aš sakiau, kad pas jus yra nuostabi Berenikė, neprilygstama, vi- 
sus mus pralenkianti. Štai ji! — pridūrė stodamasi Korila ir, pa: 
ėmusi už rankos Konsuelą, atvedė ją ir pastatė viduryje susijau- 
dinusių ir sunerimusių aktorių. 

— Aš? — sušuko Konsuela, kuriai atrodė, Kad sapnuoja. 

— Tu! — sušuko Korila, mėšlungiškai stumdama ją prie sos- 
to.— Štai tu ir karalienė, Porporina! Štai tu ir pirmoji! Ir tai aš 
tave atvedžiau į jį. Tokia buvo mano pareiga tau. Prisimink tai! 

Visai nusimines, bijodamas, kad jei neįvykdys savo parei- 
gų, gali netekti direktoriaus posto, Holcbaueris negalėjo atstumti 
tos netikėtos pagalbos. Jis puikiai matė iš to, kaip Konsuela at- 
liko Ismenės vaidmenį, kad ji įveiks ir Berenikės partiją. Nepai- 
sydamas savo nepalankumo Konsuelai ir Porporai, dabar jis te- 
bijojo vieno: kad ji nesutiks. 

Ir ji iš tiesų ėmė ryžtingai atsisakinėti. Draugiškai spausdama 
Korilos ranką, ji šnibždėdama maldavo nesiaukoti, nes to visai 
nereikėjo Konsuelos savimeilei, o jos varžovei tai buvo baisiausia 
atgaila, baisiausias nusižeminimas, kuriam ji galėjo palenkti save. 
Bet Korila liko neperkalbama. 

Ponia Tezi, išsigandusi jai gręsiančios rimtos varžovės, labai 
norėjo išbandyti balsą ir vėl imtis savo vaidmens, nors ir rizi- 
kuodama gyvybe, nes sirgo ne juokais, bet nesiryžo: tuomet im- 
peratoriškojoje scenoje nebuvo leidžiami kaprizai, su kuriais taip 
kantriai taikstosi atlaidus ir geraširdis mūsų laikų valdovas —- 
publika. Dvaras laukė pamatyti naują Berenikės atlikėją: tai buvo 
pažadėta, šito laukė imperatorė. 

— Na, sutik! — tarė Kafarielas Porporinai, — štai pirmas pro- 
tingas Korilos poelgis per visą jos gyvenimą; pasinaudokime juo! 

— Bet aš nemoku vaidmens, aš jo nestudijavau,— atsakė Kon- 
suela,— nepajėgsiu jo išmokti rytdienai. 

— Tu jį girdėjai, vadinasi, moki ir rytoj padainuosi,— parciš- 
kė pagaliau griausmingu balsu Porpora.— Užteks maivytis, baikit 
ginčus! Daugiau kaip valandą sugaišome plepalams. Pone dirigen- 
te, įsakykite smuikams pradėti. O tu, Berenike, marš į sceną! Ne- 
reikia natų, šalin natas! Kas dalyvavo trijose repeticijose, pri- 
valo visus vaidmenis mokėti atmintinai. Sakau tau — vaidmenį 
tu moki. 


No, tutto, o Berenice, 


uždainavo Korila, vėl tapusi Ismene,— 
Tu non april il tuo cor... 


„O dabar,— pagalvojo moteris, sprendusi apie Konsuelos gar- 
bėtrošką pagal save, — ji užmirš viską, ką žino apie- mano dar- 
belius'. 

Konsuela, kurios nepaprastą atmintį ir begalinį imlumą 
Porpora puikiai žinojo, iš tiesų padainavo visą partiją — ir muziką 
ir žodžius — be sukliuvimo. Ponia Tezi buvo taip pritrenkta jos 
vaidybos ir dainavimo, kad pasijuto visai blogai ir po. pirmojo 
veiksmo įsakė nuvežti namo. Kitą dieną Konsuelai reikėjo penktai 
valandai pasiruošti kostiumą, pakartoti muzikinius pasažus ir dar 
sykį — atidžiai visą partiją. Jos sėkmė buvo tokia neginčytina, 
kad imperatorė, išeidama iš teatro, pasakė: 

— Kokia žavi mergina! Reikia būtinai išleisti ją Už vyro — 
aš tuo pasirūpinsiu. 

Nuo rytojaus pradėjo repetuoti „Zenobiją“ — Metastazijaus žo- 
džiai, Predijerio muzika. Korila vėl pasiekė, kad užleis Konsuelai 
pagrindinį vaidmenį. Antrąjį vaidmenį šį kartą pasiėmė ponia 
Holcbauer, o kadangi ji buvo už Korilą muzikalesnė, tai operą 
išmoko daug geriau negu pirmąją. Metastazijus buvo sužavėtas, 
matydamas, kad jo lyra, užmesta ir užmiršta per karą, vėl imama 
pamėgti dvare ir turi triukšmingą pasisekimą Vienoje. Jis. beveik 
nustojo galvojęs apie savo ligas ir, akinamas Marijos Teresės pa- 
lankumo ir savo rašytojiškos pareigos kurti vis naujus libretus 
operoms, ruošėsi, studijuodamas graikų tragedijas ir lotynų kla- 
sikus, sukurti vieną iš trijų šedevrų, kuriuos italai Vienoje, o vo- 
kiečiai Italijoje nesivaržydami vertino labiau už Kornelio, Rasi- 
no, Šekspyro, Kalderono tragedijas, žodžiu, kalbant - atvirai ir be 
apsimestos gėdos, — labiau už viską. 

Bet mūsų pasakojime, ir be to jau pakankamai ilgame ir pil- 
name smulkmenų, mes neimsime piktnaudžiauti galbūt seniai išse- 
kusia skaitytojo kantrybe ir dalintis su juo savo mintimis apie 
Metastazijaus genialumą. Skaitytojui tai nelabai įdomu. Mes jam 
tepasakysime, kad Konsuela patyliukais apie tai Jozefui kalbėjo: 

— Mano mielas Bepai, tu neįsivaizduoji, kaip man sunku vai- 
dinti tuos vaidmenis, o jie dar laikomi tokie pakilūs, tokie jau- 
dinantys! Tiesa, rimai parinkti gerai, juos dainuoti lengva, bet 
užtat personažai... Kur jau ten rasti įkvėpimą! Vos išsilaikai 
rimta, juos vaizduodama. Koks nevykęs sąlygotumas — bandy- 
mas antikos pasaulį perteikti mūsų laikų priemonėmis! Visos tos 
intrigos, aistros, pamokymai, ko gero, tiko Baireito markgrafie- 
nės, barono fon Trenko arba Kulmbacho princesės memuaruose, 
bet Radamesto, Berenikės arba Arsinojos lūpose jie visiška be- 
prasmybė. Kai aš taisiausi po ligos Milžinų pilyje, gralas Albertas 
dažnai man garsiai skaitė, kad mane užmigdytų, bet aš nemiego- 
jau ir klausiausi, užkandusi žadą. Jis skaitė Sofoklio, Eschilo ir 
Euripido graikų tragedijas, skaitė ispaniškai, lėtai, bet aiškiai, ne- 
susimąstydamas, nors prieš akis turėjo graikišką tekstą. Jis taip 
gerai moka senąsias ir naująsias kalbas, kad atrodė, jog skaito 
puikų vertimą. Anot jo, jis stengėsi versti kaip galint tiksliau, 
kad galėčiau pajusti genialių graikų kūrinių paprastumą! Dieve! 
Kokia didybė! Kokie paveikslai! Kiek poezijos! Koks saikas! Ko- 
kio milžiniško užmojo žmonės! Kokie charakteriai, turintys tikslą 
ir galingi! Kokios tragiškos situacijos! Kokios gilios, tikros kančios! 
Širdį drąskantys ir baisūs paveikslai slinko prieš mano akis! Ir 
aš, dar silpna, sudirginta baisių išgyvenimų, sukėlusių mano ligą, 
buvau taip sujaudinta jo skaitymo, kad vaizdavausi tai Antigone, 
tai Klitemnestra, tai Medėja, tai Elektra, įsivaizdavau, kad tas 
kruvinas, kerštingas dramas matau ne scenoje, rampų šviesoje, o 
baisiose dykumose, priešais atsivėrusias olas arba po antikos šven- 
tyklų kolonomis, kur silpnoje šviesoje žmonės apraudodavo mi- 
rusiuosius, regzdami suokalbius prieš gyvuosius. Aš girdėjau gai- 
lius trojiečių ir dardanų belaisvių chorus. Eumenidės šoko apie 

mane... bet kokiu laukiniu ritmu, kokioms pragariškoms melo- 
dijoms skambant! Jų prisiminimas dar ir dabar kelia man malo- 
numo ir siaubo drebulį. Niekuomet scenoje, įkūnydama savo sva- 
jones, aš nepatirsiu to jaudulio, nepajusiu tos jėgos, kuri tuomet 
siautė mano širdyje ir mano sąmonėjė. Būtent tada pirmą kartą 
pasijutau esanti tragiška aktorė, ir mano sieloje susiformavo vaiz- 
dai, kurių man nepasufleravo nė vienas menininkas. Būtent tada 
supratau, kas yra drama, tragiškas veiksmas, teatro poezija. Tuo 
metu, kai Albertas skaitė, aš mintyse improvizavau melodiją ir įsi- 
vaizdavau tarsi pati kartoju viską, ką girdžiu. Ne kartą susivok- 
davau, kad mėgdžioju pozas tų herojų, kurių žodžius tarė Alber- 
tas, kad mano veide atsiranda jų išraiška, ir būdavo jis dažnai iš- 
sigandęs sustodavo, manydamas, kad mato prieš save Androma- 
chę arba Ariadnę. O, patikėk, aš daugiau išmokau ir supratau 
per mėnesį to skaitymo, negu patirsiu per visą gyvenimą, jeigu 
man teks mokytis pono Metastazijaus eiles. Ir jeigu kompozi- 
toriai savo muzikon neįdėtų tos tiesos pojūčio, kurio nėra veiks- 
me, Man rodos, aš nusibaigčiau iš pasibjaurėjimo, versdama di- 
dingą hercogienę Zenobiją šnekučiuotis su landgrafiene Aglaja 
ir klausydamasi, kaip feldmaršalas Radamistas barasi su pandurų 
vėliavnešiu Zeporu. O, kaip visa tai melaginga, neįtikėtinai me- 
laginga, mano mielas Bepai! Melaginga, kaip mūsų kostiumai, 
melaginga, kaip baltas Kafarielo perukas, vaidinant Tiridatą, me- 
laginga, kaip Pompadur stiliaus peniuaras ant ponios Holcbauer 
armėnų piemenaitės vaidmenyje, kaip į rausvą triko įspraustos 
karalaičio Demetrijaus blauzdos, kaip dekoracijos, kurias mes 
dabar iš arti matome ir kurios panašios į Aziją ne daugiau, kaip 
abatas Metastazijus — į senį Homerą. 

— Na ką tu kalbi, — atsakė Haidnas, — paaiškink man, kodėl 
jausdamas poreikį rašyti operas teatrui (žinoma, jeigu. kada nors 
aš pajėgsiu tai padaryti), aš juntu didesnį įkvėpimą ir daugiau 
sėkmės vilčių, mąstydamas apie oratorijų kūrimą. Ten, kur pa- 
sigailėtini sceniniai efektai netrukdo jausmų teisingumui, tai yra 
simfonijoje, kur viskas — muzika, kur siela kalbasi su siela gar- 
sais, o ne regimaisiais vaizdais, ten, man atrodo, kompozitorius 
gali išskleisti savo įkvėpimą ir nuvilioti klausytojo vaizduotę į 
išties aukštas sferas. 

Taip kalbėdamiesi laukdami, kol visi susirinks į repeticiją, 
Konsuela ir Jozefas vaikštinėjo palei užpakalinio plano didelę de- 
koraciją — vakare jai reikės vaizduoti Arakso upę, o dabar te- 
atro prieblandoje ji tebuvo ilga mėlynos spalvos juosta, ištempta 
tarp kitų drobių, nudažytų ochra ir turinčių vaizduoti Kaukazo 
kalnus. Žinoma, kad užpakalinio plano dekoracijos, paruoštos 
spektakliui, viena už kitos sudedamos taip, kad prireikus jas būtų 
galima pakelti su bloku. Tarp jų spektaklio metu šmirinėja ak- 
toriai, snaudžia arba vaišinasi tabaku statistai, sėdėdami ar gulė- 
dami dulkėse po lėtai lašančia alyva iš blogai sutvirtintų kenketų. 
Dieną tais tamsiais, siaurais praėjimais vaikštinėja aktoriai, kar- 

todami vaidmenis ar kalbėdamiesi vienas su kitu apie savo rei- 
kalus. Kartais jie pasiklauso svetimų paslapčių, atskleidžia su- 
dėtingas intrigas kitų, kurie jų nematydami šnekasi už kokios 
nors jūros įlankos ar miesto aikštės. 

Laimė, Metastazijus nestovėjo kitame Arakso upės krante, kai 
nepatyrusi Konsuela liejo Haidnui savo nepasitenkinimą. Repeti- 
Cija prasidėjo. Tai buvo antroji „„Zenobijos“ repeticija, ir ji vyko 
taip gerai, kad orkestrantai net paplojo mušdami, kaip paprastai, 
sIničiais per smuikus. Predijerio muzika buvo nuostabi, o Porpora 
ją dirigavo daug pakiliau negu Hasės operą. Tiridato vaidmuo 
buvo vienas geriausių Kafarielo vaidmenų, ir aktorius nematė nie- 
ko smerktino, kad aprengtas rūstaus Partų kario drabužiais, jis. 
verčiamas burkuoti nelyginant Seladonas ir kalbėti kaip Klitandras. 
Konsuela nors ir jautė, kad jos vaidmens žodžiai skamba dirbtinai 
ir pompastiškai antikos herojės lūpose, bet bent jau pats Zeno- 
bijos paveikslas jai buvo artimas. Ji netgi įžvelgė jame tam tikrą 
panašumą su ta sielos būsena, kurią jautė, atsidūrusi tarp Alberto 
ir Andzoleto. Ir: visiškai užmiršusi tai, ką mes dabar vadiname 
„vietos koloritu“, ir gyvendama vien žmogiškais jausmais, ji su- 
prato, kad pasiekė aukščiausio pakilimo arijoje, tokioje artimoje 
jos širdžiai: 

Voi leggete in ogni Core; 
Voi sapete, o giusti Dei, 
Se son puri į voti miei, 
Se innocente ė la pieta !. 


Tuo momentu ją apėmė tikras sielos virpulys, ir ji suvokė, kad 
užsitarnavo triumfą. Jai nereikėjo, kad Kafarielas, šį kartą ne- 
varžomas Tezi dalyvavimo ir nuoširdžiai susižavėjęs, žvilgsniu 
patvirtintų tai, ką ji pati jautė — tikėjimą nenugalimu poveikiu, 
kurį ši puiki arija turės bet kuriai publikai bet kuriomis aplinky--. 
bėmis. Tą akimirksnį Konsuela visiškai susitaikė su savo vaid- 
meniu, su šia opera, su savo partneriais, su pačia savimi, žodžiu — 
su teatru. Ir kad ir kaip keikė ji savo padėtį vos prieš valandą, 
dabar jautė tokį gilų, tokį staigų ir galingą vidinį polėkį, kurį 
gali patirti tik tikras menininkas — bet kurios srities. Tik jis gali 
suprasti, kiek darbo, nusivylimų ir kančių metų gali atpirkti šis 
vienas mirksnis. 


XCV 


Kaip mokinys, ir dar pusiau Porporos tarnas, Haidnas, visada 
godžiai klausęsis muzikos ir studijavęs operų struktūrą iki pat 
Jų pastatymo scenoje, gavo leidimą būti už kulisų kiekvieną kar- 

' Jums atvertos širdies paslaptys, 

Ir jūs žinote, o dievai, 
Kokie tyrį mano iroškimai 
Ir nekalta užuojauta (it.). 

tą, kai dainavo Konsuela. Ir štai jau dvi dienas jis pastebėjo, kad 
Porpora, iš pradžių nenoriai leidęs jį teatro gilumon, dabar tą 
leisdavo labai mielai, net nelaukdamas, kol jaunuolis išdrįs pa- 
prašyti jo leidimo. Reikalas tas, kad profesoriaus galvoje kilo 
nauja idėja. Marija Teresė, kalbėdamasi apie muziką su Veneci- 
jos pasiuntiniu, vėl grįžo prie savo matrimonialinės manijos, kaip 
sakė Konsuela. Jos didenybė pasakė, kad jai būtų labai. malonu, 
jeigu talentinga dainininkė įsikurtų Vienoje, ištekėdama už jauno 
muzikanto, Porporos mokinio. Apie Haidną ji susižinojo iš to pa- 
ties pasiuntinio, ir kadangi Korneras labai jaunuolį gyrė, saky-- 
damas, kad labai gabus muzikai, o svarbiausia — kad uolus kata- 
likas, jos didenybė pavedė savo pašnekovams suorganizuoti šias 
vedybas, žadėdama pasirūpinti jaunosios poros likimu. Ši mintis 
Kornerui patiko: jis švelniai mylėjo Jozefą, paskyrė jam mėnesi- 
nę septyniasdešimt dviejų frankų pašalpą, kad šis galėtų ramiai 
tęsti mokslą, ir labai užtarė ji prieš Porporą. Bijodamas, kad Kon- 
suela nepasielgtų savaip ir nepaliktų scenos, ištekėdama už kil- 
mingo didiko, Porpora po ilgų abejonių ir atkaklaus prieštaravi- 
mo pagaliau leidosi įtikinamas, nors, žinoma, būtų labiau norėjęs, 
kad jo mokinė gyventų, nepatyrusi nei moterystės, nei meilės. Dėl 
svarumo pasiuntinys nutarė parodyti Porporai Haidno kurinius 
ir atskleidė jam, kad trio serenada, labai patikusi Maestro, sukurta 
Bepo. Porpora pripažino, kad joje esama didelio talento užuomaz- 
gos, kad jis pats galėtų vadovauti jaunuoliui ir padėti jam savo 
patarimais, kuriant pjeses balsui, ir kad dainininkės, ištekėjusios 
už kompozitoriaus, likimas gali susiklostyti gana sėkmingai: ne- 
paprastas jaunosios poros jaunumas ir menkos pajamos abu vers 
dirbti, neturint jokių garbėtroškiškų vilčių, ir, tokiu būdu, Kon- 
suela bus pririšta prie teatro. Žodžiu, maestro pasidavė. Jis, kaip 
ir Konsuela, negavo atsakymo iš Milžinų pilies. Jis bijojo, kad 
tas tylėjimas nesutrukdytų jo planų, ir baiminosi kokio nors jau- 
nojo grato išsišokimo. „Jeigu man pasisektų kad ir neištekinti jos, 
o nors sužadėti su kitu, — galvojo jis, — tuomet nebūtų ko bijo- 
tis“. 

Svarbiausia buvo gauti pačios Konsuelos sutikimą. Imti ją įti- 
kinėti — reiškė įteigti jai mintį priešintis. Neapolietiškas gudru- 
mas seniui patarė, kad aplinkybės turi nepastebimai pakcisti jau- 
nos merginos mąstyseną. Ji jautė draugiškumą Bepui, o Bepas, 
nors ir įveikė meilę savo širdyje, Konsuelai rodė tiek dėmesio, 
susižavėjimo ir atsidavimo, kad Porpora galėjo visiškai numatyti, 
j0g jis aistringai įsimylės. Maestro nutarė nesikišti į Jozefo ir 
Konsuelos santykius, o duoti jaunuoliui galimybę pasiekti atsa- 
komojo jausmo ir tinkamu momentu atskleidus jam imperatorės 
planus ir savo sutikimą, suteikti jo gražbylystei drąsos ir ugnies 
jo įsitikinimams. Žodžiu, jis staiga nustojo su juo šiurkščiai elg- 
tis, žeminti jį ir suteikė jauniesiems bičiuliams visišką laisvę IO- 
dyti savo brolišką pricraišumą, guosdamasis viltimi, kad šitaip 
reikalai klostysis sparčiau, negu jam atvirai kišantis. 

Beveik neabejodamas savo sėkme, Porpora irgi padarė didelę 
klaidą: jis Konsuelos reputaciją pastatė į pavojų. Užteko tik du 
kartus iš eilės už kulisų pamatyti šalia jos Jozefą, kad visi teatro 
zmonės prašnektų apie meilius santykius su jaunuoliu, vaIrgšė 
Konsuela, patikli ir neatsargi, kaip visos teisingos ir skaisčios 
sielos, nenumatė pavojaus ir nepagalvojo saugotis. Ir štai nuo ,„Ze- 
nobijos“ repeticijos dienos žvilgsniai tapo būdrūs ir visi liežuviai 
atsirišo. Už kiekvienų kulisų, už kiekvienos dekoracijos aktoriai, 
choristai ir kiti teatro tarnautojai svaidėsi piktomis arba žais- 
mingomis, smerkiančiomis arba palankiomis pastabomis apie 
atsiradusio ryšio nepadorumą arba apie laimingų sužadėtuvių nai- 
vumą. 

Konsuela visa pasinėrė į savo vaidmenį, į savo artistinius iš- 
gyvenimus ir nieko nematė, negirdėjo, nenujautė. Svajingas Jo- 
zefas, visiškai atsidavęs operai, kuri buvo repetuojama scenoje, ir 
tai, kurią įis brandino širdyje, kartais, tiesa, nugirsdavo kažko- 
kius probėgšmais mesteltus žodžius, bet jų nesuprato, taip toli 
buvo nuo bet kokių vilčių. Kai iki jo atsklisdavo dviprasmiškos 
užuominos arba kandi pastaba, jis pakeldavo galvą ir apsidairy- 
davo, ieškodamas, kam jie skirti, ir, nieko nepamates, visai abe- 
jingas tokioms paskaloms, vėl panirdavo į savo mintis. 

Per operos pertraukas dažnai būdavo vaidinama kokia nors 
intermedija buf,-ir tą dieną repetavo ,,„Impresarijus iš Kanarų sa- * 
lų“ — Metastazijaus sceneles, labai linksmas ir žaismingas. Ko- 
rila, vaidindama jose primadoną, reiklią, valdingą ir išlepintą, 
buvo nuostabiai natūrali, ir sėkmė, kurią ji patirdavo tame šmaikš- 
čiame niekniekyje, šiek tiek ją guodė, kad paaukojo didelį Zeno- 
bijos vaidmenį. Kol repetavo paskutinę intermedijos dalį, Kon- 
suela, laukdama trečiojo akto, šiek tiek nuvarginta savo vaid- 
mens, užėjo į scenos gilumą ir atsidūrė tarp dviejų dekoracijų — 
„baisaus slėnio, išraižyto kalnais ir bedugnėmis“, iš pirmojo akto. 
ir puikios Arakso upės, įrėmintos „akį džiuginančiomis kalvomis", 
kuri turėjo atsirasti trečiajame akte, kad pailsintų „jautraus“ žiū- 
rovo akis. Konsuela greitai vaikštinėjo pirmyn ir atgal, kai prie 
jos priėjo Jozefas ir padavė paliktą ant suflerio būdelės vėduoklę, 
kuria ji tuoj pat ėmė su malonumu vėduotis. Širdies potraukis, 
kaip ir sumanytas Porporos skatinimas, nejučia vertė Jozelą ieš- 
koti savo draugės; o Konsuela, pripratusi juo pasitikėti ir atverti 
savo sielą, visuomet džiaugsmingai jį sutikdavo. Ir štai tą abipusę 
simpatiją, kurios nepasigėdytų nė angelai danguje, likimas nu- 
sprendė paversti neįtikėtinų nelaimių šaltiniu ir priežastimi. Mes 
žinome, kad romanų skaitytojos skuba greičiau sužinoti, kas la- 
biausiai jaudina, ir reikalauja iš mūsų vien muštynių ir barnių, — 
maldaujame truputį pakentėti. 

— Na, mano drauge,— tarė Jozefas šypsodamasis ir tiesdamas 
Konsuelai ranką, — man atrodo, tu jau nebe tokia nepatenkinta 
mūsų garsiojo abato drama ir maldos melodijoje atradai tą atvertą 

langą, pro kurį genialus tave valdantis įkvėpimas pagaliau išsi- 
veržė laisvėn! 

— Vadinasi, tau atrodo, kad gerai sudainavau maldą? 

— Argi nematai, kaip man paraudo akys? 

— O taip! Tu verkei! Na ką gi! Puiku! Labai. džiaugiuosi, kad 

priverčiau tave verkti. 
'  — Tarsi pirmą kartą! Bet mieloji Konsuela, tu tampi būtent 
tokia aktore, kokia Porpora nori tave matyti. Tave apėmė sėkmės 
kartšligė. Kai tu dainuodavai žingsniuodama Bohemijos Miško 
takeliais, matei mano ašaras ir pati verkei, susigraudinusi savo 
dainavimo grožiu. Dabar kas kita: tu. juokiesi iš laimės ir virpi iš 
pasididžiavimo, regėdama kitus verkiant. Tad pirmyn, Konsuela! 
Tu dabar prima dona ! pilna to žodžio reikšme. 

— Nesakyk man to, mano drauge, aš niekuomet nebūsiu tokia 
kaip ji...— Ir Konsuela gestu parodė į Korilą, dainavusią sceno- 
je anapus dekoracijos. 

— Nesuprask manęs blogai,— paprieštaravo Jozefas,— noriu 
pasakyti, kad tave užvaldė įkvėpimo dievas. .Veltui tavo šaltas 
protas, tavo rūsti filosofija ir prisiminimai apie Milžinų pilį grū- 
mėsi su pitijų dvasia. Ji įsiskverbė į tave ir veržiasi per kraštus. 
Prisipažink, tu dūsti iš laimės. Tavo ranka virpa manojoje, tavo 
veidas susijaudinęs, ir aš dar niekada nemačiau tokio tavo žvilgs- 
nio kaip šią minutę. Ne! Kai grafas Albertas skaitė tau graikų 
tragedijas, tu nebuvai tokia susijaudinusi, tokia įkvėpta kaip da- 
bar! 

— Dieve, kaip tu mane įskaudinai! — sušuko Konsuela, staiga 
blykšdama ir traukdama iš Jozefo savo ranką.— Kodėl tari čia jo 
vardą? Tas vardas šventas ir neturi skambėti šioje beprotybės 
šventovėje. Šis rūstus vardas baisus kaip perkūno griausmas. Jis 
nakties tamsorni nusineša visas iliuzijas ir visas auksinių sapnų 
vizijas! 

— Jeigu taip, Konsuela, ar pasakyti tau tiesą? — vėl tarė Jo- 
zefas, minutę patylėjęs.— Tu niekada nesiryši ištekėti už to žmo- 
gaus. 

.— „Nutilk! Nutilk! Aš jam pažadėjau!.. 

— Jeigu ištesėsi pažadą, tai niekuomet su juo nebūsi laimin- 
ga. Palikti teatrą? Atsisakyti artistės karjeros? Dabar jau vėlu! 
"Tu ką tik patyrei tokį džiaugsmą, kad jo prisiminimas apnuodys 
visą tavo gyvenimą. | 

— Tu mane gąsdini, Bepai. Kodėl kaip tik šiandien man: tai 
kalbi? 

— Nežinau, kalbu tarsi prieš savo valią. Tavo susijaudinimas 
persidavė mano smegenims, ir man atrodo, kad, sugrįžęs namo, 
aš parašysiu kažką didingo. Tai galbūt bus kokia nors beskonybė, 
bet vis tiek! Šią minutę jaučiuosi genialus. .. 


— Koks tu linksmas, koks ramus, 0 aš, apsvaigusi, anot tavęs, 

iš išdidumo ir laimės, baisiai kenčiu ir man norisi ir juoktis, ir 
verkti kartu. 

— Tu kenti, aš matau, tu negali nekentėti. Štai momentas, kai 
pasireiškia tavo jėga, niūrios mintys apima ir stingdo tave. 

— Taip, tiesa, ką tai reiškia? 

— Tai reiškia, kad esi artistė, o kaip pareigą prisiėmei žiaurų 
įsipareigojimą, nemielą Dievui ir tau pačiai,— atsisakyti meno! 

— Dar vakar man atrodė, kad ne, o šiandien atrodo, kad 
taip. Todėl kad mano nervai pakrikę, todėl kad tokie išgyvenimai 
baisūs ir pražūtingi. Aš visada neigiau jų poveikį ir galią, visada 
ėjau į sceną rami, atidi ir kukli. Šiandien nebesusivaldau, ir jeigu 
šią minutę reiktų vaidinti, būčiau ir genialiai pamišusi ir niekin- 
gai kvaila. Mano valios vairas sprūsta man iš rankų. Tikiuosi, 
rytoj būsiu kitokia — juk šiame nerime ir susižavėjimas, ir kan- 
kinantis ilgesys. 

— Nelaimingas drauge, bijau, kad nuo šiol visada taip bus, 
arba, teisingiau, tikiuosi šito, nes tu tikrai tapsi didi tik degdama 
šitokiu nerimu. Aš girdėjau iš visų muzikantų, iš visų aktorių, 
su kuriais teko susitikti, kad be šios pakilios būsenos, be šio 
nerimo jie nieko negali ir užuot einant metams nusiraminę, pri- 
pratę, jie kas kartą, kai apima įkvėpimas, tampa vis labiau ir 
labiau jautresni. 

— Tai didi paslaptis, — atsidususi tarė Konsuela.— Nemanau, 
kad garbėtroška, pavydas, žemas sėkmės troškulys galėtų mane 
užvaldyti taip staiga ir per dieną pakeisti visą mano esmę. Ne, 
tikinu tave, kai dainavau Zenobijos maldą ir duetą su Tiridatu, 
kur Kafarielo aistra ir jėga pagavo mane nelyginant viesulas, 
aš negalvojau nei apie publiką, nei apie savo varžovus, nei apie 
save — aš buvau Zenobija ir galvojau apie nemirtingus Olimpo 
dievus vien su krikščionišku įkarščiu ir degiau meile tam gerajam 
Kafarielui, į kurį po baigiamojo akordo negaliu nesijuokdamą 
žiūrėti. Visa tai labai keista, ir man ima rodytis, kad dramos 
menas — amžinas melas ir Dievas kaip bausmę užleidžia ant mūsų 
beprotybę, verčiančią tikėti menu ir manyti, kad dirbame didį 
darbą, sukeldami iliuzijas ir kitiems. Ne, neleistina žmogui pikt- 
naudžiauti realaus gyvenimo aistromis ir išgyvenimais, paverčiant 
jas spektakliu! Dievas nori, kad mes išsaugotume savo sielą svei- 
ką ir stiprią tikrajai meilei, naudingiems darbams, o kai neteisin- 
gai suprantame Jo valią, baudžia mus ir atima mums protą. 

— Dievas! Taip, Dievas! Dievo valia! Štai kur paslaptis, Kon- 
suela! Kas gali suvokti jo norus? Argi jis jau lopšyje apdovanotų 
mus neįveikiamu potraukiu menui, jeigu uždraustų tarnauti tam, 
kam esame pašaukti? Kodėl aš nuo vaikystės nemėgau žaisii su 
savo bendraamžiais? Kodėl, kai tik buvau paliktas pats sau, ėmiau 
domėtis muzika taip aistringai, kad niekas negalėjo nuo jos at- 
plėšti, taip kantriai, kad to nebūtų atlaikęs joks mano amžiaus 
vaikas? Poilsis mane vargino, darbas suteikdavo jėgos gyventi. 
Tas pats buvo ir tau, Konsuela. Tu man šimtą kartų apie tai kal- 

bėjai, kai vienas iš mūsų pasakodavo kitam savo istoriją, atrodė, 
kad girdi istoriją apie save patį. Patikėk, visame kame Dievo 
ranka, ir bet kokie gabumai, bet koks polinkis kam nors yra Vieš- 
paties valia, netgi jei mums nesuprantamas Jo tikslas. Tu gimei 
artiste, vadinasi, taip ir turi būti, ir tas, kas tau sutrukdys, nužu- 
dys tave arba tavo gyvenimą pavers blogesniu už mirtį. 

— Ach, Bepai! — be galo sukrėsta sušuko Konsuela:— Žinau, 
ką tu padarytum, jei iš tikro būtum mano draugas! 

— Būtent ką, brangioji Konsuela? Argi tau nepriklauso mano 
gyvenimas? 

— Tu mane rytoj nužudytum, vos tik nusileistų uždanga ir 
aš pirmą ir paskutinį kartą pasirodyčiau tikra artisto! 

— Ach! Aš geriau nužudyčiau tavo gražuolį Albertą arba pats 
nusižudyčiau,— karčiai šypsodamasis ištarė Jozefas. 

Tą minutę Konsuela pakėlė akis į prieš ją atsivėrusį praėjimą 
tarp kulisų ir įsmeigė ten neramų ir liūdną žvilgsnį. Teatro vidus 
dieną toks nepanašus į tą, koks atrodo iš.toli vakaro apšvietime, 
kad tas, kuris.nėra jo matęs, net negali įsivaizduoti. Nėra nieko 
nuobodesnio, niūresnio ir baisesnio negu tuščia salė, pritemusi 
ir tyli. Jei kurioje nors ložėje, uždaroje lyg karste, pasirodytų 
kokia Nors žmogaus figūra, palaikytum ją vaiduokliu, ir pats drą- 
siausias aktorius pastirtų iš siaubo. Silpna, blanki, šviesa, krin- 
tanti iš viršaus pro stoglangius scenos gilumoje, įstrižai driekiasi 
pastoliais, pilkšvais skudurais, dulkėtomis pakylomis. Pačioje sce- 
noje akis negali priprasti prie ankštos, perspektyvos netekusios 
erdvės, kūr turi veikti tiek Žmonių, vaizduojančių. didingus poel- 
gius, ugningas aistras, masinius susibūrimus, nevaldomus polė- 
kius; tokie jie atrodys žiūrovams, o iš tiesų jie išmokyti, tiks- 
liai atmatuoti, kad aktoriai nesusipainiotų, nesusimaišytų, neuž- 
liptų ant dekoracijų. Bet jeigu scena atrodo maža ir vargana, 
tai patalpos aukštis, kur prigrūsta tiek dekoracijų ir juda tiek 
mašinų, priešingai, atrodo didžiulė, ypač kai iš scenos išnešti 
audeklai, vaizduojantys debesis, architektūriniai karnizai arba 
žalios šakos, slepiantys nuo žiūrovo jos tikrąjį aukštį. Tas aukštis, 
iš tiesų neproporcingas, slepia išties kažką rūstaus, ir jeigu apa- 
čioje mums atrodo, kad esame kalėjime, tai, žvelgdami viršun, 
galime pamanyti, kad esame gotikinėje bažnyčioje, bet sugriau- 
toje arba nebaigtoje statyti — taip ten viskas blausu, beformiška, 
keista, nesklandu... Laiptai, reikalingi darbininkams, kabo be 
jokios tvarkos, atsitiktinai susipainioję ir be prasmės užmesti 
ant kitų laiptų, vos įžvelgiamų tarp visokiausio bespalvio šlamš- 
to. Keistų formų lentų krūvos, neaiškios paskirties dekoracijų ga- 
balai, kurie iš blogosios pusės atrodo išpaišyti be jokios prasmės, 
sumazgytos tarsi hieroglifai virvės, nuolaužos, neturinčios pava- 
dinimo, blokai ir tekiniai, tarsi skirti nežinomiems kankinimams,— 
viskas kartu primena sapnus, kurie sapnuojasi prieš nubundant, 
kai-matai kažkokias beprasmybes ir bergždžiai stengiesi susivokti, 
kur esąs. Viskas miglota, viskas neapibrėžta, viskas tarsi tuoj 

subyrės. Žmogus, ramiai besidarbuojantis ant rąstų, atrodo kaban- 
tis voratinklyje. Jį galima palaikyti ir jūrininku, besikabarojančiu 
laivo trosais, ir gigantiška žiurke, kapojančia ir graužiančia papu- 
vusias sąrantas. Girdisi žodžiai, nežinia iš kur atsklindantys. Jie 
tariami aštuoniasdešimties pėdų aukštyje virš jūsų, ir nepaprastai 
skardus aidas, glūdintis visose šio fantastiško kupolo kertėse, 
atneša juos iki jūsų ausų aiškiai arba ne, priklausomai nuo io, 
ar žengsite žingsnį priekin ar į šoną, dėl ko keičiasi akustika. 

Baisingas triukšmas, po kurio seka ilgas švilpesys, netikėtai 
supurto pakylas. Kas tai? Griūna skliautai? Traška ir krenta glež- 
nas balkonas, savo nuolaužomis užversdamas vargšus darbininkus? * 
Ne, tai nusičiaudėjo ugniagesys arba katė puolė vytis savo grobio 
per kabančio labirinto prarajas. Kol nepriprasite prie visų tų 
daiktų ir viso to triukšmo, jums baisu: jūs nežinote, kas vyksta, 
nežinote, prieš kokius neįmanomus vaiduoklius reikia semtis šal- 
takraujiškumo. Nieko nesuprantate, o tai, ko negalima įžiūrėti 
akimi arba suvokti protu, tai, kas neaišku ir nepažįstama, griauna 
suvokimo logiką. Pirmą kartą atsidūrę tokiame chaose, nežinote, 
ką galvoti, ir greičiausiai laukiate, kad tuoj pat prieš jus prasi- 
dės beprotiška raganų puota paslaptingoje alchemiko laborato- 
rijoje -. 

Konsuelos žvilgsnis išsiblaškęs klaidžiojo po keistą patalpą, 
ir pirmą kartą toje netvarkoje ji pamatė poeziją. Abipus praėji- 
mo, padaryto iš užpakalinių dekoracijų, atsivėrė gilūs juodi ku- 
lisai, kur retkarčiais nelyginant šešėliai šmėkščiojo žmonių figū- 
ros. Staiga ji pamatė, kad viena tų figūrų sustojo tarsi ko lauk- 
dama, ir, kaip jai pasirodė, pašaukė ją. 

— Tai Porpora? — paklausė ji Jozefo. 


! Tačiau kadangi akims, mokančioms matyti, viskas turi savo grožį, tai ir 
ta teatro skaistykla turi grožio, veikiančio vaizduotę daug stipriau negu pagar- 
sėję efektai scenoje, apšviestoje per spektaklį Aš dažnai klausdavau saves:. 
kur glūdi tas grožis ir ar pavyks man jį aprašyti, jei panorėsiu perteikti tą 
paslaptį svetimai sielai? „Kaip? — pasakys man.— Argi gali daiktai be spalvų, 
formos, tvarkos ir aiškumo ką nors pasakyti akims ir protui?“ Tik menininkas 
gali į tai atsakvti: „Taip, gali“. Ir jis prisimins Rembranto paveikslą ,,Mąs- 
tytojas“: didžiulis kambarys, prieblanda, begaliniai sukti laiptai, kylantys neži- 
nia kur, silpni šviesos atspindžiai, tai blykstelintys, tai išblėstantys nežinia ko- 
dėl įvairiose vietose paveikslo, neaiškaus ir sykiu ryškaus, tirštas rudas koloritas, 
tai tamsesnis, tai šviesesnis, šviesšešėlių stebuklas, žaismas spindulių, krentančių 
ant pačių nereikšmingiausių daiktų — ant kėdės, ant ąsočio, ant varinės vazos. 
Ir staiga visi tie daiktai, neverti dėmesio, o juo labiau būti piešiami, tampa 
tokie įdomūs, netgi savotiškai gražūs, kad jūs nepajėgiate atplėšti nuo jų akių. 
Jie kupini gyvybės, jie yra, jie verti būti, nes menininkas palietė juos savo ste- 
buklinga lazdele, įžiebė juose saulės spindulio žariją, mokėjo nutiesti tarp 
jų ir savęs tą skaidrią, paslaptingą skraistę — tą orą, kurį mes matome ir įkve- 
piame ir į kurį tarsi įeiname, vaizduotėje panirdami į piešinio gilumą. Ir kai 
gyvenime pasitaiko susidurti su tokiu paveikslu, nors ir sudarytu iš dar nie- 
kingesnių daiktų — sulaužytų lentų, sumaigytų skudurų, aprūkusių sienų,— ir 
jeigu blausi šviesa atsargiai meta ant jų savo atspindį, jei šviesšešėlis teikia 
jiems meninio efekto, glūdinčio susiliejime ir harmonijoje viso, kas egzistuoja 
be žmogaus,— žmogus pats mokės surasti ir suvokti tą harmoniją, žavėtis ir 
mėgautis ja, tarsi didžia pergale prieš save. 


238 


— Ne;— atsakė šis,— tai tikriausiai kas nors atėjo perspėti 
tave, kad pradeda repetuoti trečiąjį aktą. 

Konsuela skubiai nuėjo prie žmogaus, kurio veido negalėjo 
įžiūrėti. nes jis pasitraukė prie sienos. Bet kai ji buvo per tris 
žingsnius nuo jo ir jau norėjo paklausti, jis greitai prasmuko 
pro gretimus kulisus scenos gilumon, už užpakalinių dekoracijų. 

— Matyt, mus kažkas sekė, — tarė Jozefas. 

— Ir kažkas, matyt, pabėgo,— pridūrė Konsuela, nustebinta, 
kaip greitai žmogus pasislėpė.— Nežinau kodėl, bet jis mane nu- 
gąsdino. 

Konsuela sugrįžo į sceną ir surepetavo paskutinįjį aktą, kurio 
pabaigoje ją vėl apėmė pirmykštė pakili būsena. Kai išeidama 
Ji ėmė ieškoti savo pelerinos, tai staiga sustojo, apakinta ryškios 
šviesos: virš jos galvos atsidarė stoglangis ir įstrižas besileidžian- 
čios saulės spindulys švystelėjo tiesiai priešais ją. Staigus perėji- 
mas iš ją supusios prieblandos į šviesą akimirką ją apakino, du 
tris žingsnius žengtelėjo apgraibom, kai staiga atsidūrė šalia io 
paties žmogaus su juodu apsiaustu, kuris buvo išgąsdinęs ją už 
kulisų. Nors matė jį neaiškiai, bet pasirodė, kad pažįsta jį. Šauk- 
dama puolė prie jo, bet jis jau pradingo ir ji veltui ieškojo jo 
akimis. 

— Kas tau? — paklausė Jozefas, paduodamas jai peleriną.— 
Atsitrenkei į dekoraciją? Užsigavai? 

— Ne,— atsakė ji, — aš mačiau grafą Albertą. 

— Grafą Albertą? Čia? Tu tikra? Argi gali būti? 

— Tai įmanoma. Tai neabejotina! — sušuko Konsuela, temp- 
damasi jį paskui save. 

Ir ji apibėgo visus kulisus, apžiūrinėdama juos ir nepraleisda- 
ma nė vieno kampelio. Jozefas padėjo jai ieškoti, tačiau buvo įsi- 


Beveik neįmanoma žodžiais perduoti tą paslaptį, kurią didžio meistro teptu- 
kas atskleidžia prieš mūsų akis. Stebint Rembranto, Tenirso, Gerardo Dou in- 
terjerus, pats paprasčiausias žiūrovas prisimins kokią nors sceną iš gyvenimo, 
niekada nesukėlusią jam poetinio įspūdžio. Tam, kad poetiškai suvoktum šią 
realybę ir mintyse paverstum ją Rembranto paveikslu, pakanka turėti tą dailės 
pojūtį, kuris būdingas daugeliui. Bet kad žodžiais atkurtum tą paveikslą kito 
vaizduotėje, reikia turėti tokį talentą, kad, turiu prisipažinti, aš pasiduodu šiuo 
atveju savo fantazijai be jokios vilties patirti sėkmę. Net genijui, turinčiam 
tokį talentą ir kalbančiam eilėmis (dar nuostabesnis bandymas), tas ne visada 
pavykdavo. Ir visgi nemanau, kad mūsų amžiuje kitas menininkas rašytojas ga- 
lėtų pasiekti nors panašių rezultatų. Perskailykite eilėraštį „Indijos šaltiniai“ -— 
jumis jis pasirodys arba šedevras, arba. kaip šėlstančios vaizduotės siautulys — 
tai priklauso nuo to, ar jus sieja su poetu dvasinis ryšys ar ne. Mane, pirmą 
kartą skaitant, jis suglumino. Padrika ir palaida fantazija man nepatiko. Bet 
paskui, kai užverčiau knygą, mano smegenyse atkakliai glūdėjo vaizdas tų šal- 
tinių, požemių, laiptų ir prarajų, kuriais mane privertė poetas praeiti. Ąš juos 
mačiau realybėje; neturėjau jėgų iš ten išsiveržti, buvau tarsi gyvas palaidotas. 
Buvau toks prislėgtas, kad baisu buvo iš naujo perskaityti tas eiles, bijojau pa- 
matyti, kad toks didis menininkas ir poetas — rašytojas su trūkumais. Bet mano 
atmintyje ilgai išliko paskutinės aštuonios eilutės, kurios visais laikais ir bet 
kokiam skoniui išliks gilia, kilnia ir nepriekaištinga kūryba, nepriklausomai nuo 
to, kaip mes jas suvoksime — širdimi, klausa ar protu. (Aul. pastaba) 

tikinęs, kad ji apsiriko. O tuo metu Porpora nekantraudamas kvie- 
tė Konsuelą važiuoti namo. Konsuela nerado nieko, kas bent kiek 
būtų panašus į Albertą. Pagaliau, priversta išeiti su mokytoju iš 
teatro, ji pamatė visus, kurie kartu su ja buvo scenoje, ir paste- 
bėjo keletą apsiaustų, panašių į tą, kuris ją taip pribloškė. 

— Vis tiek,— pašnibždėjo ji Jozefui, parodžiusiam jai tuos 
apsiaustus, — aš jį mačiau, jis čia buvo. 

— Tau tiesiog haliucinacija,— paprieštaravo Jozeias.— Jeį tai 
būtų buvęs iš tiesų grafas Albertas, jis būtų tave prašnekinęs, o 
tu tikini, kad tas žmogus du kartus pabėgo, tau artinantis. 

— Nesakau, kad tai tikrai jis, bet aš jį mačiau ir dabar gal- 
voju kaip tu, Jozefai, — tai buvo vizija. Turbūt jam atsitiko ko- 
kia nors nelaimė. O! Kaip aš norėčiau dabar pat išvažiuoti, pa- 
bėgti į Čekiją! Esu įsitikinusi, kad jis pavojuje, jis šaukiasi ma- 
nęs, jis manęs laukia! 

— Matau, mano vargše Konsuela, kad, be kitų blogų paslaugų, 
jis dar ir protą tau atėmė. Susijaudinimas, kurį patyrei dainuoda- 
ma, tave nuteikė tokioms haliucinacijoms. Atsipeikėk, maldauju, 
ir būk rami: jeigu graias Albertas Vienoje, jis dar šiandien, gy- 
vutėlis, atlėks pas tave. 

Ši viltis atgaivino Konsuelą. Ji paspartino žingsnį, vesdamasi 

paskui save Bepą ir palikdama senąjį Porporą, kuris šį kartą buvo 
netgi patenkintas, kad, įsitraukusi į pokalbį su jaunuoliu, visai 
pamiršo jį. Tačiau Konsuela mažai tegalvojo ir apie Jozefą, ir 
apie maestro. Ji skubėjo, uždususi parbėgo namo, užlipo į savo 
kambarį — ir nieko nerado. Jozefas paklausė tarnų, ar jos niekas 
nesiteiravo. Bet niekas nebuvo atėjęs, niekas taip ir neatėjo. Kon- 
suela tuščiai išlaukė visą dieną. Vakare, beveik iki gilios nakties, 
ji dairėsi į visus vėlyvus praeivius. Jai vis rodėsi, kad kažkas 
eina link jos namo ir sustoja prie durų. Bet visi ėjo pro šalį — 
vienas dainuodamas, kitas seniokiškai kosėdamas — ir pradingda- 
vo prieblandoje. Konsuela atsigulė įsitikinusi, kad jai tiesiog kaž- 
kas pasivaideno, o kitą rytą, kai keistas jausmas išsisklaidė, ji 
Jozefui prisipažino, kad iš esmės neįžvelgė nė vieno nežinomojo 
bruožo. Bendras figūros įspūdis, apsiausto fasonas ir jo nešiojimo 
maniera, blyškumas, tamsi pasmakrė, kuri galėjo būti ir barzda 
ir nuo skrybėlės krintančiu šešėliu, ypač ryškiu dėl keisto teatro 
apšvietimo, — visa tai miglotai priminė Albertą ir taip pribloškė 
Konsuelos vaizduote, kad ji patikėjo pamačiusi jaunąjį grafą. 
“ — Jeigu grafas, kokį tu man ne kartą vaizdavai, būtų pasi- 
rodęs teatre, — tarė Jozefas, — jo nerūpestinga apranga, ilga baIz- 
da, juodi plaukai nebūtų galėję neatkreipti visų dėmesio. O aš 
visų klausinėjau, taip pat ir teatro šveicorių, kurie nepraleidžia 
už kulisų nieko, ko asmeniškai nepažįsta arba kas neturi leidimo. 
Bet tą vakarą už kulisų niekas nematė pašalinio žmogaus. 

— Ne, vadinasi, visa tai man pasivaideno. Buvau susijaudi- 
nusi, kaip nesava, galvojau apie Albertą ir aiškiai jį įsivaizda- 
vau. Kažkas pasirodė priešais mane, ir pamaniau, kad tai Albertas. 

Nejaugi mano galva taip nusilpo? Tik žinau, kad surikau iš šir- 
dies gelmių, ir man atsitiko kažkas labai keisto ir nesupranta- 
mo. 

— Užmiršk tai, — patarė jai Jozefas, — nesivargink dėl tuščių 
svajonių. Kartok savo vaidmenį ir galvok apie šį vakarą. 


XCVI 


Dieną Konsuela pro savo langus pamatė gana neįprastą žmo- 
nių minią, ėjusią link aikštės. Tai buvo augaloti, stiprūs, įdegę 
vaikinai su ilgais ūsais, basomis kojomis, apautomis kažkuo pa- 
našiu į antikinius koturnus sukryžiuotais diržais, su smailomis ke- 
purėmis, su keturiais pistoletais už juostos, nuogomis rankomis 
ir kaklu, su ilgu albanišku karabinu rankose; ir visa tai efektin- 
gai ryškino platūs raudoni apsiaustai. 

— Kas tai, maskaradas? — paklausė Konsuela kanauninko, at- 
ėjusio jos aplankyti. — Bet juk dabar ne karnavalas, kiek žinau. 

— Įsižiūrėkite į juos gerai, — atsakė kanauninkas, — nes mudu 
negreit juos vėl pamatysime, jeigu Dievas panorės pratęsti Mari- 
jos Teresės karaliavimą. Pažiūrėkite, kaip smalsiai, nors ir ne be 
pasibjaurėjimo ir baimės, apžiūrinėja juos žmonės. Viena matė, 
kaip jie plaukė čionai sunkiomis ir vargingomis dienomis, ir tada 
ji pasitikdavo juos džiaugsmingiau negu šiandien; dabar ji sutri- 
kusi ir susigėdusi dėl to, kad jiems turi būti dėkinga už išgelbė- 
jimą. 

— Ar tik tai ne tie slavonų plėšikai, apie kuriuos man daug 
pasakojo Čekijoje, kur jie pridarė daug nelaimių? — paklausė 
Konsuela. 

— Taip, tie patys, — atsakė kanauninkas, — tai tie vergų II 
kroatų plėšikų gaujų likučiai, kuriuos garsusis baronas Francas 
fon Trenkas, jūsų bičiulio, barono Frydricho fon Trenko pusbro- 
lis, išlaisvino arba, greičiau, pavergė neregėtai drąsiai ir mikliai, 
kad iš jų suburtų kažką panašaus į Marijos Teresės reguliariąją 
kariuomenę. Žiūrėkite, štai jis, siaubą keliantis didvyris, tas Tren- 
kas — Apsvilę Nasrai, kaip jį praminė mūsų kareiviai, garsus 
partizanas, gudriausias, išradingiausias, reikalingiausias tais liūd- 
nais, neseniai praėjusiais karo metais, didžiausias savo amžiaus 
pagyrūnas ir didžiausias grobuonis, bet ir pats drąsiausias, stip- 
riausias,  cenergingiausias, pasakiškai  narsus naujausiųjų laikų 
žmogus! Tai jis, Trenkas panduras, laukinis kraujo ištroškusios 
alkanų vilkų gaujos ganytojas. | 

Frankas fon Trenkas, beveik šešių pėdų ūgio, buvo dar aukš- 
tesnis negu jo prūsiškasis pusbrolis. Pro ryškiai raudoną, prasi- 
skleidusį ant krūtinės apsiaustą, prie kaklo susegtą puošnia rubino 
sagtimi, už juostos matėsi visas turkiškų ginklų, papuoštų branęp- 
akmeniais arsenalas. Pistoletai, lenkti kardai, durklai — viskas čia 
buvo, kad suteiktų jam mikliausio ir ryžtingiausio galvažudžio 


16 — 2633 24| 


išvaizdą. Vietoj sultono ant jo kepurės puikavosi kažkas pana- 
šus į nedidelį kotą su keturiomis išgaląstomis geležtėmis, siekian- 
čiomis kaktą. Jo veidas buvo baisus. Sprogus statinei su paraku |, 
veidas buvo baisiai subjaurotas, jame atsirado kažkas šėtoniško. 
„Neįmanoma žiūrėti į jį be drebulio“,— rašoma visuose to meto 
memuaruose. 

— Tai štai ta pabaisa, tas žmonijos priešas! — tarė Konsuela 
ir pasibaisėjusi nusisuko.— Čekija ilgai prisimins jo žygį: sude- 
ginti, sugriauti miestai, nukankinti seniai ir vaikai, išniekintos 
moterys, rinkliavų nualinti kaimai, dyki laukai, nusigintos arba“ 
sunaikintos bandos, visur skurdas, neviltis, žudynės, gaisrai... 
Vargšė Čekija! Amžinas mūšio laukas, šitiekos tragedijų veiksmo 
vieta. 

— Taip, vargšė Čekija! Visokiausių siautėjimų auka, visokių 
karų arena, — pridūrė kanauninkas.— Francas fon Trenkas atgai- 
vino joje baisius Jano Žižkos laikų žiaurumus. Nenugalimas kaip 
ir Žižka, jis nieko nesigailėjo, ir jo vardas kėlė tokį siaubą, kad 
jo avangardai šturmu ėmė miestus, kai jis pats tebebuvo už ke- 
turių Ijė nuo.jų, kaudamasis su kitais priešais. Apie jį galima pa- 
sakyti kaip apie Atilą: „Žolė jau niekuomet nebeaugs ten, kur 
žengė jo žirgas“. Nugalėtieji prakeiks jį iki ketvirtos kartos. 

Francas fon Trenkas dingo tolumoje, bet Konsuela ir kanau- 
ninkas dar ilgai žiūrėjo, kaip žygiavo kroatų milžinai husarai, 
vesdamiesi už žaslų nuostabius žirgus, apklotus brangiomis gū- 
niomis. | 

— Tai, ką jūs matote, tik menkas visų jo turtų atspindys, — 
pastebėjo kanauninkas.— Mulai, vežimai, prikrauti ginklų, pa- 
veikslų brangenybių, aukso ir sidabro lydinių, nenutrūkstamai 
driekiasi keliais, vedančiais į jo žemes Slavonijoje. Ten jis sle- 
pia lobius, kurių pakaktų išpirkti trims karaliams. Jis valgo iš 
aukso indų, pagrobtų nuo Prūsijos karaliaus Zore, kai jis vos 
nepagrobė ir paties karaliaus. Vieni tikina, kad jis pavėlavo ket- 
virtį valandos, o kiti — kad karalius buvo jo rankose ir brangiai 
sumokėjo už savo laisvę. Palauksime! Galbūt Trenkas panduras 
jau neilgai besinaudos tokia šlove ir tokiais turtais. Kalbama, kad 
jam gresia kriminalinis teismas, sunkiausi kaltinimai susikaupė 
virš jo galvos, o imperatorė mirtinai jo bijo; ir taip pat kalbama, 
kad tie jo kroatai, kurie nesusiprato, kaip paprastai, laiku išsi- 
vaikščioti į namus, bus įtraukti į reguliariąją kariuomenę ir pa- 
imti į nagą prūsiška maniera. O dėl jo paties... Aš gana prastos 
nuomonės apie jo laukiantį priėmimą dvare ir apdovanojimus. 

— Bet pandurai, kalbama, išgelbėjo Austrijos karūną! 

— Be abejo. Nuo Turkijos iki Prancūzijos sienų jie pasėjo 


' Plėšiant vieną Čekijos miestą, nusileidęs į rūsį, tikėdamasis pirmas aptikti 
statines su auksu, apie kurias buvo girdėjęs, Trenkas skubiai prinešė ugnį prie 
vienos iš tų brangių statinių, bet joje buvo parakas. Sprogimas užvertė ant jo 
dalį perdangų, ir jį iš nuolaužų ištraukė vos gyvą; kūnas buvo baisiai apdegęs, 
o veidas — baisiai žaizdotas. (Aut. pastaba). 

siaubą, šturmu paėmė geriausiai įsitvirtinusius miestus, laimėjo 
smarkiausius mūšius. Visada pirmieji atakose, pirmieji prie įtvir- 
tintų tiltų, pirmieji, šturmuojant tvirtoves, jie kėlė susižavėjimą 
geriausiėms mūsų generolams, o priešus vertė bėgti. Prancūzai 
visur jiems pasiduodavo, o ir pats didysis Frydrichas, kalbama, 
išblyško kaip paprastas mirtingasis, išgirdęs jų karo šūkį. Nėra 
tokių greitų upių, gūdžių miškų, klampių pelkių, kabančių uolų, 
tokios kulkų krušos ir ugnies jūros, kurių neįveiktų jie bet kurią 
nakties valandą, pačiais rūsčiausiais metų laikais. Taip! Iš tiesų 
greičiau jie gelbėjo Marijos Teresės karūną, o ne sena visų mūsų 
generolų karo taktika ir mūsų diplomatų gudrybės. 

— Tokiu atveju jų nusikaltimai liks nenubausti ir plėšikavi- 
mai pateisinti. 

— Priešingai, galbūt jie bus per daug nubausti, 

— Bet juk negalima atsižadėti žmonių, tiek daug padėjusių. 

— Atleiskite,— kandžiai pastebėjo kanauninkas,— kai jų ne- 
bereikia... 

— Bet argi jiems nebuvo leista bet kokia prievarta ir impe- 
rijoje, ir jos sąjungininkų žemėse? 

— Žinoma, jiems buvo viskas leista, nes jie buvo reikalingi. 

— O dabar? 

— O dabar, kai jų nebereikia, juos kaltina viskuo, kas anks- 
čiau buvo leista. 

— (O Marijos Teresės sielos kilnumas? 

— Jie išniekindavo šventyklas! 

— Suprantu, pone kanauninke: Trenkas pražuvo! 

— Tss. Apie tai kalbėti galima tik pašnibždom. 

— Ar matei. padurusė — sušuko uždusęs Jozefas, įeidamas į 
kambarį. 

— Be ypatingo malonumo, — atsakė Konsuela. 

— Na otu jų nepažinai? 

— Juk matau juos pirmą kartą. 

— Ne, Konsuela, tu juos matai ne pirmą kartą. Mes jau bu- 
vome juos sutikę Bohemijos Miške. 

— Garbė Dievui, kiek prisimenu, nė vieno iš jų nesu suti- 
kusi. 

— Vadinasi, tu užmiršai daržinę, kur mes praleidome naktį 
ant šieno ir staiga pamatėme dešimt — dvylika žmonių, miegojusių 
aplink mus? 

Čia Konsuela prisiminė naktį, praleistą daržinėje, ir susitikimą 
su tais įniršusiais žmonėmis, kuriuos ji tuomet kaip ir Jozefas 
palaikė kontrabandininkais. Bet kitos rūšies susijaudinimas, ku- 
riam ji nepritarė ir kurio netgi nenumanė, Jozeio atmintyje įspau- 
dė visas tos audringos nakties aplinkybes. 

„— Tai štai, — tarė jis, — tie tariami kontrabandininkai, mūsų 
nepastebėję ir išėję prieš aušrą su savo maišais ir sunkiais ry- 
šuliais, tai ir buvo pandurai. Jie turėjo tokius pat ginklus, tokius 
pat veidus, ūsus ir apsiaustus, kokius ką tik Mačiau; mums neži- 

nant, apvaizda mus išgelbėjo nuo paties baisiausio susitikimo, 
koks tik galėjo nutikti keliaujant. 

— Be jokios abejonės, — tarė kanauninkas, kuriam Jozefas ne 
kartą pasakojo jų kelionės smulkmenas, — tie žaliūkai, prisikimšę 
kišenes, savavališkai pasitraukė iš tarnybos, kaip jiems įprasta, 
ir iškeliavo į tėvynę, nutarę padaryti lanką, negu su grobiu eiti 
imperijos valdomis, kur visada rizikuoji pakliūti. Bet būkite tikri, 
kad jiems ne visiems pasiseka sėkmingai pasiekti sieną. Eidami 
jie apiplėšinėja ir žudo vienas kitą, ir tik pats stipriausias iš jų, 
pasiėmęs savo draugų dalį, pasiekia savo miškus ir olas. 

Artėjo spektaklio pradžia. Tai atitraukė Konsuelą nuo niūrių 
prisiminimų apie Trenko pandurus, ir ji išvyko į teatrą. Ji netu- 
Iėjo savo persirengimo kambario — iki šiol ponia Tezi užleisdavo 
Jai savąjį. Bet šį kartą, įsiutinta Konsuelos sėkmės ir tapusi mir- 
tina jos prieše, Tezi išsinešė raktą, ir šio vakaro primadona atsi- 
dūrė keblioje padėtyje, nežinodama, kur prisiglausti. Tokios smul- 
kios intrigos teatre labai populiarios, jos suerzina ir sutrikdo 
varžovę, kurią norima išmušti iš vėžių. Ji gaišta laiką, ieškodama 
kambario, baiminasi, kad nesuras, o laikas eina, ir bičiuliai pra- 
eidami klausinėja: „Kaip? Tu dar neapsirengusi? Tuoj prasidės!" 
Pagaliau po ilgų prašinėjimų ir begalinių pastangų, nervinimosi 
ir grasinimų, ji prisiprašo, kad atidarytų kokį nors kambarį, kur 
nėra pačių būtiniausių daiktų. Nors kostiumininkėms ir užmokė- 
ta, bet drabužis arba nepasiūtas, arba blogai guli. Kambarinės, 
padedančios apsirengti — bet kurios kitos paslaugoms, tik ne 
aukos, pasmerktos toms mažoms kankynėms. Varpelis skamba, 
butaforas spigiu balsu šaukia koridoriuje: „„Signore e signori, si 
va cominciar!“ ! — baisūs žodžiai, kurių debiutantė negali klau- 
sytis nedrebėdama. Ji nepasiruošusi, ji skuba, ji nutraukia raiš- 
telius, plėšia rankoves, kreivai užsimeta mantiją, o diadema 
nukris, žengus vos kelis žingsnius scenoje. Visa virpanti, pasipikti- 
nusi, susinervinusi, pilnomis ašarų akimis, ji turi pasirodyti dan- 
giškai šypsodamasi. Jos balsas turi skambėti švariai, garsiai, tviI- 
tai, o gerklė gniaužiasi ir širdis, atrodo, sprogs... O! Visos tos 
puokštės, kaip lietus plūstantis į sceną triumfo minutę! Jose slypi 
tūkstančiai spyglių. 

Laimė, Konsuela sutiko Korilą, ir ši, paėmusi ją už rankos, 
tarė: 

— Eime į mano kambarį. Tezi tikėjosi tau iškrėsti tą patį pokš- 
tą, kokį pradžioje padarė man. Bet aš padėsiu tau kad ir dėl to, 
kad ją įsiutinčiau. Bent jau atkeršysiu jai. O tu, Porporina, taip 
kyli viršun, kad aš rizikuoju būti nugalėta višur, kur turėsiu ne- 
laimę susidurti su tavimi. Tuomet tu, žinoma, pamirši, kaip aš 
dabar su tavimi elgiuosi, ir prisiminsi tik blogį, tau padarytą. 

— Blogį? Bet ką blogo jūs man padarėte, Korila? — paklausė 
Konsuela, eidama į savo varžovės persirengimo kambarį persi- 


! Sinjorai ir sinjoros, tuoj pradedame! (it.). 

rengti už širmos, o tuo tarpu vokiečių kambarinės triūsė apie abi 
artistes, kurios nesibaimindamos galėjo kalbėtis vėnecijietiškai.— 
Tikrai nežinau, ką blogo man padarėte — nieko neprisimenu. 

— Jau vien tai, kad tu man sakai „jūs“, nelyginant mane nie- 
kinanti hercogienė, įrodo, kad pyksti ant manes. 

— Bet aš tikrai neprisimenu, kokių nemalonumų esi man pa- 
dariusi, — tarė Konsuela, pergalėdama pasibjaurėjimą, kad turi 
draugiškai kreiptis į moterį, taip mažai teturinčią su ja bendro. 

— Ir tu sakai tiesą? — paklausė Korila.— Nejaugi visai pamir- 
šai vargšą Dzotą? 

— Aš buvau laisva ir turėjau teisę jį pamiršti, — atsakė Kon- 
suela, rišdama prie kojos karališkąjį koturną ryžtingai ir pakiliai, 
nes tai buvo jos mėgstamas darbas; po to, bandydama balsą, ji iš- 
raitė nuostabią ruliadą. 

Korila, nenorėdama nuo jos atstoti, atsakė kita ruliada, bet, 
staiga ją Nnutraukusi, metė kambarinci: 

— Neveržkite manęs taip, velniai rautų! Ar tik nemanote, kad 
rengiate Niurnbergo lėlę? Tos vokietės,— tęsė ji venecijietiškai, — 
visai nežino, kas yra pečiai. Tik leisk joms, ir jos padarys tave 
nevikrią, kaip jų našlaujančios hercogienės. Porporina, nesileisk 
suvyniojama Iki ausų kaip aną kartą, tai buvo tiesiog kvaila. 

— Ach, mano mieloji, taip įsakė imperatorė. Tai žino tos mer- 
ginos, iI dėl tokių niekų aš nenoriu priešgyniauti. 

— Niekai! Mūsų pečiai? Geri niekai! 

— Aš nekalbu apie tavo, tu sudėta nuostabiausiai iš visų 
pasaulio moterų, 0 aš... 

— Veidmainė! — atsidusdama tarė Korila.— Tu dešimčia metų 
jaunesnė už mane, ir greitai mano pečiai laikysis tik buvusia 
šlove. 

— Tai tu veidmainė,— paprieštaravo Konsuela, jai baisiai įgIi- 
so šis pokalbis ir, kad jį nutrauktų, šukuodamasi pradėjo dainuoti 
gamas ir raityti ruliadas. 

— Nutilk,— tarė jai staiga Korila, nejučia jos klausydamasi.— 
Tu smeigi man gerklėn tūkstančius durklų... Ach! Aš noriai už- 
leisčiau tau visus savo meilužius, nes tikiu, kad susirasčiau kitų, 
bet su tavo balsu, su tavo meistriškumu niekuomet nepajėgsiu 
varžytis. Nutilk, nes norisi tave pasmaugti! 

Konsuela, puikiai matydama, kad Korila tik pusiau juokauja 
ir jos pašaipūniškas meilikavimas slepia tikrą kančią, nutilo, bet 
po Minutės Korila vėl prakalbo: 

— Kaip tu dainuoji tą ruliadą? 

— Tu nori ją padainuoti? Aš ją perleidžiu tau, — atsakė Kon- 
suela, juokdamasi su jai būdingu pritrenkiančiu nuoširdumu, — 
nori, išmokysiu tave. Įtrauk ją į savo partiją, o sau aš susirasiu 
kokią nors kitą. 

— Ir ta bus dar puikesnė. Nieko aš iuo nelaimėsiu. 

— Na tai aš jokios ruliados nedainuosiu, tuo labiau kad Por- 
pora nenori, ir šiandien gausiu vienu priekaištu mažiau. Imk! 

Štai ji! — Ir, ištraukusi iš kišenės sulankstytą popieriaus skiautę 
su užrašyta muzikine fraze, ji padavė ją virš širmos Korilai, kuri 
tuoj pat ėmėsi mokytis ruliadą. Konsuela padainavo ją keletą 
kartų, kad padėtų Korilai, ir ši galų gale ją įsiminė. Tuo pat 
metu ji rengėsi. 

Bet dar neapsivilkus Konsuelai suknelės, Korila greitai nu- 
stūmė širmą ir puolė ją bučiuoti už tai, kad paaukojo savo ru- 
liadą. Šis dėkingumo protrūkis nebuvo visai nuoširdus. Jis buvo 
sumišęs su šventvagišku troškimu pamatyti savo varžovės figūrą 
su korsetu, kad aptiktų kokį nors paslėptą trūkumą. Bet Konsuela 
nedėvėjo korseto. Jos liemuo, liaunas kaip nendrė, ir mergiškos 
kilnios formos neprašė dirbtinių priemonių. Ji suprato Korilos ke- 
tinimus ir nusišypsojo. 

„Gali kiek tinkama apžiūrinėti mane, gali lįsti į mano širdį — 
pagalvojo ji, — jokios apgaulės ten nerasi". 

— Vadinasi, Čigoniuke, tu visai nebemyli Andzoleto? — pa- 
klausė Korila, nejučiomis vėl nusiteikdama priešiškai ir griežtu 
La!su. 

— Visai nemyliu, — juokdamasi atsakė Konsuela. 

— O jis ar labai tave mylėjo? 

— Visai nemylėjo,— vėl tarė Konsuela, taip pat tvirtai ir taip 
pat sąmoningai ir nuoširdžiai abejinga. 

— Jis man taip ir sakė! — sušuko Korila, žiūrėdama į ją savo 
mėlynomis akimis, aiškiomis ir liepsningomis, ir vildamasi var- 
žovės balse pajusti apgailestavimą ir apnuodyti jos seną žaizdą. 

Konsuela nemokėjo gudrauti, bet jos doroje sieloje kartais 
prabusdavo vylius, teikiantis jėgų grumtis su klasta. Ji pajuto 
smūgį ir ramiai jį atlaikė. Andzoleto ji nebemylėjo, o savimeilės 
kančių nepažinojo ir ji leido triumfuoti tuščiagarbei Korilai. 

— Andzoletas tau pasakė teisybę,— atsakė ji,— jis manęs ne- 
mylėjo. 

— O tu turbūt irgi niekada jo nemylėjai? — klausinėjo Korila, 
greičiau nustebusi, negu nudžiugusi tokiu prisipažinimu. 

Konsuela pajuto, kad jai nedera būti pusiau atvira. Korila 
norėjo ją nugalėti, reikėjo jai tą leisti, ir Konsuela atsakė: 

— Aš jį labai mylėjau. 

— Tr taip paprastai prisipažįsti? Vadinasi, tu neturi išdidumo, 
vargšele! ' 

— Man jo užteko, kad išsigydyčiau. 

— Tai yra tu nori pasakyti, kad tau užteko išminties, kad nu- 
siramintum su kitu. Pasakyk man, su kuo, Porporina! Juk ne 
Haidnas, kuris nė skatiko neturi! 

— Tai nebūtų sutrukdę. Bet taip, kaip tu įsivaizduoji, aš su 
niekuo nenusiraminau. | 

— Ach, žinau. Aš ir užmiršau, kad tu pretenduoji... Tik nesa- 
kyk šito čia, mano mieloji, nes tapsi visų pajuoka! 

— Bet aš nieko ir nepasakosiu, jeigu manęs nepaklaus, o klau- 


245 


sinėti ne kiekvienam leisiu. Aš tai leidau tau, Korila, bet jeigu 
tu Man ne priešas, nepanaudosi to piktam. 

— Jūs apsimetėlė! — sušuko Korila.— Jūs labai protinga, nors 
ir vaidinate naivuolę. Tokia protinga, kad aš beveik pasiruošusi 
patikėti, kad jūs tokia pat nekalta kaip aš, būdama dvylikos metų. 
Tačiau juk tai neįmanoma! Ach, kokia tu mikli, Čigoniuke! Tu 
galėsi vyrus įtikinti kuo tik panorėsi. 

— Aš niekuo jų neįtikinėsiu, nes neleisiu jiems kištis į mano 
reikalus ir klausinėti mane. 

— Tai užvis protingiausia: vyrai visuomet piktnaudžiauja muū- 
sų atvirumu ir, vos išplėšę iš mūsų prisipažinimą, žemina mus savo 
priekaištais. Matau, kad žinai, kaip elgtis. Tu gerai darai, nenorė- 
dama žadinti aistrų, — šitaip išvengsi ir rūpesčių, ir audrų, elgsies 
laisvai, nieko neapgaudinėdama. Žaisdama atvirai, greičiau susi- 
rasi meilužių, greičiau praturtėsi. Bet tam reikia daugiau stipry- 
bės, negu turiu aš. Reikia, kad niekas nepatiktų ir kad nenorėtum 
būti mylima, nes ragauti meilės džiaugsmų galima tik būnant 
atsargiai ir meluojant. Aš žaviuosi tavimi, Čigoniuke, ir imu tave 
gerbti, matydama, kaip tu, nors ir jauna, nugali meilę, nes nėra 
nieko pražūtingesnio mūsų ramybei, mūsų balsui, mūsų grožiui, 
mūsų turtui, mūsų sėkmei negu meilė, ar ne tiesa? O taip, žinau 
tai iš patirties! Jeigu visada būčiau galėjusi pasitenkinti šaltu 
merginimu, tai nebūčiau patyrusi tiek kančių, nepraradusi dviejų 
tūkstančių cechinų ir dviejų viršutinių natų. Nuolankiai tau prisi- 
pažįstu: aš vargšė būtybė, nelaiminga nuo gimimo. Kiekvieną 
kartą, kai mano reikalai klostėsi kuo puikiausiai, aš padarydavau 
kokią nors kvailystę ir viską sugadindavau. Aš atsiduodavau be- 
protiškai aistrai su kokiu nors neturtėliu — ir likit sveikos, visos 
gėrybės! Buvo metas, kai galėjau ištekėti už Dzustinjanio, taip, 
galėjau. Jis dievino mane, o aš jo neapkenčiau. Jo likimas buvo 
mano rankcse. Bet man patiko tas niekšas Andzoletas ir aš pra- 
radau savo padėtį. Paklausyk, tu patarinėsi man, būsi mano drau- 
gė, ar neė Sulaikyk mane nuo susižavėjimų, nuo lengvabūdiškų 
poelgių! Ir pradžiai... reikia tau prisipažinti, kad štai jau savaitė, 
kai aš įsimylėjusi žmogų, kuris aiškiai netenka dvaro palankumo 
ir artimiausiu metu bus kur kas pavojingesnis negu naudingas. 
Šis žmogus valdo milijonus, bet gali būti nuskurdintas rankos 
mostelėjimu. Taip, aš noriu su juo išsiskirti, kol jis dar nenusi- 
tempė manęs į prarają. Bet aš jau girdžiu, kad jis ateina: matyt, 
„šėtonas nori pagauti mane prasitarus, aš jaučiu, kaip pavydo 
liepsna jau uždega mano skruostus. Gerai užtrauk širmą, Porpo- 
rina, ir nejudėk: nenoriu, kad jis tave matytų. | 

Konsuela paskubėjo stropiai užtraukti širmą. Jai nereikėjo Ko- 
rilos prašymo, ji ir taip nenorėjo pakliūti Korilos meilužiams į 
akis. Vyriškas balsas, gana skambus, nors ir be gaivumo, gana 
teisingai niūniavo koridoriuje. Dėl akių pabeldė, bet įėjo, nelauk- 
damas leidimo. 

„Bjaurus amatas! — pagalvojo Konsuela.— Ne, aš nesiduosiu 
scenos apsvaiginama: pernelyg šlykštūs jos užkulisiai". 

Ji įlindo į savo kampą, pasipiktinusi ir pritrenkta, kad taip 
klaidingai ją suprato Korila, ir pirmą kartą suvokusi, į kokią iš- 
tvirkimo bedugnę ją gali nutempti. 


XCVII 


Skubiai baigdama rengtis, kad nebūtų netikėtai užklupta, Kon- 
suela išgirdo tokį dialogą itališkai: 

— Ko jums čia reikia? Juk aš neleidau jums įeiti į mano per- 
sirengimo kambarį. Imperatorė kuo griežčiausiai uždraudė lanky- 
tis mūsų kambariuose vyriškiams, išskyrus scenos kolegas ir tik 
esant būtinam reikalui. Matote, į kokį pavojų mane statote! Ne- 
suprantu, kodėl tokia bloga sargyba prie persirengimo kamba- 
Iių! 

— Uždraudimai neegzistuoja tiems, kas dosniai užmoka, mano 
gražuole. Tik bailiai randa savo kelyje atkirtį arba skundus. Na, 
sutikite mane meiliau arba, velnias rautų, daugiau manęs nebe- 
pamatysite. 

— Tai didžiausias malonumas, kokį galite man suteikti. Išei- 
kit! Na, kodėl neišeinate? 

— Tu, matyt, taip nuoširdžiai to trokšti, kad aš pasiliksiu, 
kad tave įsiutinčiau. 

— Įspėju, kad tuoj pakviesiu režisierių, ir jis išvaduos mane 
nuo jūsų. - 

— Tegu ateina, jeigu nusibodo gyventi. Aš nieko prieš. 

— Ar proto netekote?ė Jums sako, kad mane kompromituoja- 
te, verčiate laužyti taisykles, neseniai įvestas jos didenybės įsa- 
kymu, verčiate rizikuoti didele bauda, galiu būti net atleista. 

— Baudą apsiimu sumokėti tavo direktoriui lazdos smūgiais. 
O dėl atleidimo, nieko geresnio nė netrokštu — tuoj pat išsivešiu 
tave į savo dvarą, ir mes ten kuo smagiausiai gyvensime. 

— Važiuoti su tokiu nepraustaburmniu? Niekada! Na, išeikime 
kartu, jeigu jau atkakliai nenorite palikti manęs vienos. | 

— Vienos? Ar vienos, žavingoji mano? Tuo ir noriu įsitikinti, 
prieš išeidamas. Štai širma, kuri, manau, per daug vietos užima 
tokiame kambarėlyje. Man atrodo, jėi nuspirčiau ją prie sienos, 
tai pasitarnaučiau jums. 

— Palaukite, pone, palaukite: ten rengiasi dama. Jūs norite 
užmušti arba sužeisti moterį, toks plėšikas! 

Širma susiūbavo. 

Konsuela, jau visai apsirengusi, užsimetė ant pečių apsiaustą 
ir tuo momentu, kai atidarė pirmąją širmos dalį, norėjo atstumti 
kitą ir išsprukti pro duris, kurios buvo už poros žingsnių. Bet 
Korila, atspėjusi merginos mintį, sustabdė ją, pasakiusi: 

— Pasilik, Porporina: jei neras čia taves, įsivaizduos, kad 
čia buvo vyras, ir užmuš Mane. 

Persigandusi Konsuela jau norėjo pasirodyti, bet Korila, įsi- 
kibusi į širmą, jai sutrukdė. Galbūt ji tikėjosi, sukėlusi savo my- 
limojo pavydą, taip uždegti jo aistrą, kad šis neatkreiptų dėmesio 
į jaudinantį jos varžovės žavesį. 

— Jeigu tai dama, — pareiškė jis juokdamasis, tegu ji man at- 
sako. Ponia, jūs apsirengusi? Ar galiu pareikšti jums savo pa- 
garbąč 

— Pone,— atsakė Konsuela, pastebėjusi Korilos jai rodomus 
ženklus, — teikitės pasilaikyti savo pagarbos pareiškimus kitai, o 
mane išvaduokite nuo jų. Aš negaliu jums pasirodyti. 

— Vadinasi, tai tinkamiausias momentas į jus pasižiūrėti. 

— Pagalvokite, prieš taip darydamas! — priverstinai juokda- 
masi sustabdė įį Korila.— Kad vietoj pusnuogės piemenaitės ne- 
išvystumėt garbingos duenjos! 

— A, velnias rautų!.. Bet ne! Jos balsas per gaivus, jai 
jokiu būdu ne daugiau dvidešimties, o jeigu būtų negraži, tai 
parodytum man ją! 

Širma buvo labai aukšta, ir, nors labai aukštas, Korilos myli- 
masis negalėjo pažvelgti per viršų, nebent numetęs nuo kėdžių 
aktorės tualetus. Be to, kai jis nustojo nerimavęs dėl to, kad už 
širmos gali būti vyras, šis žaidimas ėmė jį linksminti. 

— Panele,— sušuko jis.— Jeigu esate sena ir bjauri, tylėkite, 
ir aš pasigailėsiu jūsų slėptuvės, o jeigu, perkūnas trenktų, jūs 
jauna ir graži, nesiduokite Korilos apšmeižiama. Tarkite tik žodį, 
1 aš įeisiu, nepaisydamas draudimo. 

Konsuela nieko neatsakė. 

— Ne, dievaž, aš neleisiu vedžioti savęs už nosies! — minutę 
lūktelėjęs, sušuko smalsusis lankytojas.— Jei būtumėt sena ir 
bjauriai sudėta, taip ramiai šito neprisipažintumėt; bet, matyt, 
esatc puiki kaip angelas, todėl ir juokiatės iš mano abejonių. Taip 
ar ne, bet turiu jus pamatyti, nes arba jūs grožio stebuklas, ga- 
lintis įvaryti baimės pačiai gražuolei Korilai, arba tokia protinga, 
kad-pripažįstate savo bjaurumą, ir džiaugsiuos pirmą kartą sutikęs 
negražią Moterį be pretenzijų. 

Jis sugriebė Korilos ranką tik dviem pirštais ir sulenkė ją kaip 
šiaudelį. Ji garsiai sušuko apsimesdama, kad nežmoniškai skauda. 
Bet jis neatkreipė į tai nė mažiausio dėmesio ir, kai širma atsida- 
rė, prieš Konsuelos akis išdygo baisi barono Franco fon Trenko 
tizionomija. Prabangiausias ir dailiausias vakarinis kostiumas pa- 
keitė kario drabužį, bet iš milžiniško ūgio ir didelių juodai rau- 
donų dėmių, išpylusių jo tamsų veidą, sunku buvo beregint- ne- 
pažinti bebaimio ir negailestingojo pandurų vadeivos. 

Konsuela nejučia šūktelėjo iš siaubo ir išblyškusi susmuko ant 
kėdės. 

— Nebijokite manęs, panele, — tarė baronas, suklupdamas ant 
kelio, — atleiskite mano drąsą, dėl kurios turėčiau atgailauti, bet, 

pamatęs jus, neturiu jėgų tai padaryti. Leiskite man tikėti, kad 
tik iš gailesčio nenorėjote man pasirodyti, puikiai žinodama, kad 
jus pamatęs, negalėsiu neįsimylėti. Neliūdinkite manęs, kad atro- 
dau jums baisus. Aš pakankamai bjaurus ir pats tai žinau. Bet 
jeigu karas gana gražų jauną vyrą pavertė pabaisa, patikėkite, 
tai dar nereiškia, kad jis tapo piktesnis. 

— Piktesnis? Taip, tai, žinoma, būtų neįmanoma! — atsakė 
Konsuela, atsukdama jam nugarą. 

— Matosi, — atsakė baronas, — jūs tikra laukinė, o jūsų auklė 
turbūt pavaizdavo mane savo paistaluose tikru vampyru, kaip vi- 
sos senės. Bet jaunos moterys man teisingesnės: jos žino, kad 
nors ir rūstus esu tėvynės priešams, damoms nesunku mane pri- 
„ jaukinti, jeigu jau užsikrauna šią naštą. 

Ir pasilenkęs prie Konsuelos, kuri apsimetė žiūrinti į veidrodį, 
"Jis metė į ją tą aistringą ir sykiu nuožmų žvilgsnį, kurio šiurkš- 
čiam žavesiui ir pasidavė Korila. Konsuela pamatė, kad tik supy- 
kusi atsikratys juo. 

— Pone barone,— tarė ji. — jūs ne siaubą man keliate, o pasi- 
bjaurėjimą, pasišlykštėjimą. Jūs mėgstate žudyti — aš nebijau mir- 
ties, bet neapkenčiu .kraujo ištroškusių žmonių, o jus pažįstu. Aš 
ką tik atvykau iš Čekijos, kur mačiau jūsų buvimo pėdsakus. .. 

Baronas išėjo iš veido ir, gūžtelėjęs pečiais ir pasisukęs į Ko- 
rilą, tarė: 

— Kas čia per velniūkštė? Baronienė Lestok, šovusi man į 
kaktą iš pistoleto, ir ta neatrodė tokia įniršusi. Ar galopu šuoliuo- 
damas per neatsargumą neužmušiau jos meilužio kokioje nors pa- 
krūmėje? Na, mano grožuole, nusiraminkite — aš pajuokavau. Jei 
esate tokia nesukalbama, atsisveikinu. Beje, aš to nusipelniau, 
minutei pamiršęs savo dieviškąją Korilą. 

— Jūsų dieviškoji Korila,— atsakė ši. — labai mažai tesirūpi- 
na, ar jūs dėmesingas ar: ne, ir prašo jūsų išeiti: tuojau ateis 
direktorius, ir jeigu nenorite sukelti skandalo... 

— Išeinu, — tarė baronas,— nenoriu tavęs liūdinti ir atimti iš 
publikos malonumą, nes prarasi balso švarumą, jei pradėsi verkti. 
Po spektaklio lauksiu tavęs savo karietoje prie išėjimo. Nuspręs- 
ta, ar ne? 

Ir jis, per prievartą pabučiavęs ją prie Konsuelos, išėjo. Korila 
tuoj puolė ant kaklo bičiulei ir ėmė dėkoti, kad ji taip ryžtingai 
atstūmė bjaurius barono meilikavimuš. Konsuela nusisuko — gra- 
žuolė Korila, sutepta to žmogaus bučinių, kėlė jai beveik tokį pat 
šleikštulį kaip ir jis. 

— Kaip jūs galite pavyduliauti tokios atstumiančios būty- 
bės? — tarė ji jai. 

— Tu nieko apie tai nenutuoki, Zingarella,— šypsodamasi at- 
sakė Korila.— Baronas patinka aukštesnės padėties ir atseit dores- 
nėms moterims negu mudvi. Jis nuostabiai sudėtas, o jo veide, 
nors ir subjaurotame 'randų, yra kažko patrauklaus, prieš ką tu 
neatsispirtum, jei jis sumanytų įtikinti tave esąs gražuolis. 

— Ach, Korila! Ne Trenko veidas labiausiai mane atstumia. Jo 
siela dar bjauresnė! Tu turbūt nežinai, kad jis turi tigro širdį. . 

— Tai ir susuko man galvą! — nesidrovėdama atsakė Korila— 
Klausytis visokių išpuoselėtų menkystų komplimentų — pamanyk 
tik, koks džiaugsmas! O štai sutramdyti tigrą, pavergti liūtą, lai- 
kyti jį savo rankose, versti dūsauti, verkti, urgzti ir drebėti tą, 
kurio žvilgsnis priverčia bėgti karius ir kurio kalavijo smūgis 
nukerta buliaus galvą taip lengvai nelyginant aguonos žiedą,— 
štai aštriausias malonumas už visus, iki šiol mano patirtus! An- 
dzoletas turėjo kažką panašaus: aš mylėjau jį už pyktį, bet ba- 
Ionas piktesnis. Tas galėjo primušti savo meilužę, o šis gali ją 
užmušti. O! Aš renkuosi antrąjį! 

— Vargšė Korila! — pratarė Konsuela, su užuojauta žvelgda- 
ma į ją. - 

— Tu gailiesi manęs dėl to, kad myliu įį, ir esi teisi, bet 
turėtum daugiau pavydėti tos meilės. O beje, geriau manęs gai- 
lėtis, negu paveržti iš Manęs Trenką. 

— O, būk rami! — sušuko Konsuela. 

— Signora, si va cominciar! ' — sušuko butaforas prie durų. 

— Pradedam! — pakartojo kitas, niūrus ir duslus balsas apa- 
čioje laiptų, vedančių į teatro gilumą. Ir paskutinieji skiemenys, 
atsimušdami silpnu aidu nuo kulisų, tildami pasiekė suflerį, kuris 
tris kartus stuktelėjo į grindis perspėdamas dirigentą; tas savo 
ruožtu trinktelėjo smičiumi per pultą ir po minutės tylos ir susi- 
kaupimo prieš uvertiūrą pasigirdo galingi orkestro garsai, priveI- 
tę nutilti ir ložes, ir parterį. | 

Nuo pat pirmojo „Zenobijos“ akto Konsuela padarė tą nuosta- 
bų, nepakartojamą įspūdį, kurį jai išvakarėse pranašavo Haidnas. 
Patys didžiausi talentai ne kasdien pasirodė scenoje vienodai sėk- 
mingai. Netgi tariant, kad jų jėgos nenusilpsta nė minutei, ne visi 
vaidmenys, ne visos situacijos vienodai padeda pasireikšti jų pui- 
kiems gabumams. Pirmą kartą Konsuela susidūrė -su paveikslu, 
kai galėjo būti pačia savimi, galėjo atskleisti visą savo skaistumą, 
visą stiprybę, švelnumą ir nuoširdumą, neeikvodama jėgų studi- 
juoti vaidmenį, kad susitapatintų su svetima asmenybe. Ji galėjo 
užmiršti tas baisias pastangas, panirti į momento išgyvenimus, 
pajusti gilius sielos virpesius, ne išmoktus iš anksto, o pasiųstus 
jai dabar, magnetiškai bendraujant su tapačiai nusiteikusia pub- 
lika. Ir ji patyrė tą nepaaiškinamą pasitenkinimą, kurį jau pažino, 
tiesa, ne taip stipriai, kaip per repeticiją, ką nuoširdžiai tuomet 
prisipažino Jozefai. Ir dabar ne žiūrovų plojimai apsvaigino ją, 
o laimė, kad mokėjo atskleisti save, triumfuojantis įsitikinimas, 
kad savo mene pasiekė tobulybės. Iki šiol Konsuela visada nera- 
miai savęs klausinėjo, ar negalėjo ji su savo talentu dar geriau 
suvaidinti vieną ar kitą vaidmenį. Šį sykį ji suprato, kad parodė 
visą savo galią, ir, beveik negirdedama susižavėjusios minios 
šūksmų, sieloje plojo pati sau. 


! Sinjora, tuojau pradedame! (it.) 

Po pirmojo akto ji pasiliko už kulisų, kad pasiklausytų inter- 
medijos ir nuoširdžiomis pagyromis padrąsintų Korilą, kuri šiame 
vaidmenyje išties buvo žavi. Bet po antrojo akto Konsuela pajuto, 
kad jai reikia minutę pailsėti, ir nuėjo į persirengimo kambarį. 
Porpora buvo užsiėmęs kitur ir nenuėjo paskui ją, o Jozefas, ne- 
tikėtai pakviestas slapto imperatorės užtarimo dėka sugroti smui- 
ko partiją orkestre, suprantama, pasiliko savo vietoje. 

Taigi Konsuela viena įėjo į Korilos persirengimo kambarį, ku- 
rio raktą ši buvo davusi, išgėrė stiklinę vandens ir minutei išsi- 
tiesė ant sofos. Bet staiga panduro Trenko prisiminimas kažkodėl! 
sukėlė jai nerimą ir, nubėgusi prie durų, užsirakino. Tačiau, at- 
rodo, nebuvo jokio pagrindo jaudintis, kad jis čia ateis. Prieš 
pakeliant uždangą, jis nuėjo į žiūrovų salę, ir Konsuela netgi ma- 
tė jį balkone tarp pačių karščiausių savo gerbėjų. Trenkas aistrin- 
gai mėgo muziką. Jis gimė ir išsilavinimą gavo Italijoje, itališkai 
kalbėjo taip pat melodingai kaip tikras italas, neprastai dainavo 
ir, „jei būtų gimęs kitokiose sąlygose, būtų galėjęs padaryti kaI- 
jerą scenoje“, anot jo biografų. 

Koks buvo Konsuelos siaubas, kai grįždama prie sofos pama- 
tė, kad nelemtoji širma sujudėjo, prasivėrė ir iš jos išlindo pra- 
keiktasis panduras! 

— Nusiraminkite, mano gražuale! Jeigu naudojatės persiren- 
gimo kambariu kartu su Korila, reikia priprasti prie susitikimų su 
tos gražuolės meilužiu — juk negalėjote nežinoti, kad antrasis 
raktas yra jo kišenėje. Jūs įlindote į pačią liūto irštvą... O! Tik 
nesumanykite rėkti! Niekas neateis. Visi žino, kad Trenkas — šal- 
takrauiis, kad jo kumštis stiprus ir jis menkai tevertina kvailių 
gyvybę. Jeigu jau be kliūčių, nepaisant imperatorės draudimo, 
leidžiama čia jeiti, tai aišku, kad tarp visų jūsų komediantų nėra 
nė vieno drąsuolio, kuris išdrįstų pažvelgti man tiesiai į akis. Na, 
ko blykštate ir drebateė Nejaugi taip mažai tepasitikite savimi, 
kad negalite išklausyti trijų Žodžių, nepametusi galvosė Ar jūs 
laikote mane žmogumi, galinčiu griebtis prievartos, įžeisti jus? 
Jūs prisiklausėte bobų plepalų, mano vaike! Trenkas ne toks 
piktas, kaip apie jį šneka, ir kad jus tuo įtikintų, nori minutėlę 
su jumis pasišnekėti. 

— Pone, aš jūsų nesiklausysiu, kol neatidarysite durų, — TyŽ- 
tingai tarė Konsuela.— Tik tuomet leisiu jums su manimi kalbė- 
tis.— Jeigu laikysite Mane užrakinęs, pamenys':, kad šis narsus 
ir stiprus Žmogus nepasitiki savimi ir bijo susitikti su mano drau- 
gais komediantais. 

— A, jūs teisi — tarė Trenkas, plačiai atidarydamas duris.— 
Jeigu nebijote persišaldyti, aš mėgstu kvėpuoti grynu oru, o ne 
dusti muskuse, kuriuo Korila prikvipino visą kambarėlį. Jūs netgi 
padedate man. 

Tai pasakęs, jis sugrįžo prie Konsuelos ir, sugriebęs ją už 
rankų, privertė atsisėsti ant sofos, o pats atsiklaupė prieš ją ant 
kelių, nepaleisdamas jos rankų, kurių ji negalėjo ištraukti be 

kovos, ko gero, pavojingos jos garbei. Baronas, atrodė, laukė ir 
tarsi provokavo priešinimąsi, kuris pažadintų jo nevaldomus in- 
stinktus ir priverstų pamiršti bet kokį delikatumą, bet kokį pa- 
garbumą. Konsuela tai suprato ir nesipriešindama nusileido. Jos 
tamsiu, išblyškusiu skruostu nusirito ašara, kurios ji nepajėgė su- 
laikyti. Baronas ją pamatė, bet tai nesuminkštino, nenuginklavo 
jo — priešingai, deginantis džiaugsmas blykstelėjo iš po jo krauju 
pasruvusių vokų, nudegintų ugnies. 

— Jūs labai neteisi man,— prašneko jis glostančiu, švelniu 
balsu, kuriame girdėjosi veidmainiškas džiaugsmas.— Jūs neap- 
kenčiate Manęs ir nenorite išklausyti mano pasiteisinimų, nors vi- 
sai Manęs nepažįstate. O aš nesitaikstysiu kaip koks kvailys su 
jūsų pasibjaurėjimu. Prieš valandą man buvo vis tiek, bet nuo 
tada, kai išgirdau dieviškąją Porporiną, nuo tada, kai pradėjau ją 
dievinti, jaučiu, kad reikia gyventi dėl jos arba mirti nuo jos ran- 
kos! 

— Baikite tą juokingą komediją. ..— pasipiktinusi tarė Kon- 
suela. 

— Komediją? —- nutraukė ią baronas.— Palaukite, — tarė jis, iš- 
sitraukdamas iš kišenės pistoletą, kurį tuoj pat užtaisė ir padavė 
jai, — jūs laikysite tą ginklą savo žavioje rankelėje, ir jeigu ne- 
jučia įžeisiu jus bent žodžiu, jei kaip anksčiau būsiu jums nepa- 
kenčiamas,— nušaukite mane, jei patiks. O kitos rankelės nepa- 
leisiu tol, kol neleisite man jos pabučiuoti. Bet šios malonės 
laukiu tik iš jūsų gerumo, melsiu jūsų ir kantriai lauksiu prieš 
mirtino ginklo vamzdį, kurį jūs galite nukreipti į mane, kai mano 
atkaklumas taps jums nebepakeliamas. 

Čia Trenkas iš tiesų įdėjo į dešinę Konsuelos ranką pistoletą, 
o kairiąją laikė jėga, tebeklūpėdamas prieš ją su nepakartojamu 
dabitišku pasitikėjimu. Šią akimirką Konsuela pasijuto labai stip- 
Ii ir laikydama pistoletą taip, kad būtų galima iššauti, esant 
menkiausiam pavojui, šypsodamasi jam tarė: 

— Galite kalbėti, klausau jūsų. 

Tariant šiuos žodžius, jai pasirodė, kad koridoriuje pasigirdo 
Zingsniai ir netgi kažkieno šešėlis šmėkštelėjo duryse. Bet šešėlis 
tuoj pat pranyko, ar todėl, kad praeivis nuėjo, ar todėl, kad visa 
tai tebuvo vaizduotės padarinys. Dabar, kai Konsuelai grėsė vien 
tai, kad šis įvykis gali iškilti viešumon, bet kokio asmens pasiIro- 
dymas, ir abejingo, ir galinčio pagelbėti, buvo, ko gero, baisesnis 
negu pageidautinas. Jeigu ji tylės, baronas, užtiktas ant kelių prieš 
ją kambaryje prie atidarytų durų, bus palaikytas laimingu ger- 
bėju, o jeigu ji ims šaukti, kviestis pagalbos, baronas, be abejo, 
užmuš pirmą pasirodžiusį. Apie pusšimtis panašių atvejų puošė jo 
asmeninį gyvenimą, ir jo aistrų aukos dėl to netapo nuolankesnės. 
Šią baisią akimirką Konsuela tetroško vieno — kad pasiaiškinimas 
greičiau pasibaigtų, vildamasi savo pačios ryžtu atvesti Trenką į 
protą, nesikreipdama pagalbos į liudininkus, kurie galėtų šią keis- 
tą sceną suprasti ir pakomentuoti savaip. 

Trenkas kaip ir atspėjo jos mintį ir šiek tiek privėrė duris. 

— Išties, panele, — tarė jis grįždamas prie jos,— beprotybė 
būtų išstatyti jus praeivių liežuviams, mūsų ginčas turi baigtis 
akis į akį. Išklausykite mane. Jūs bijote, ir jums trukdo jūsų 
draugystė su Korila, suprantu tai. Jūsų garbė, jūsų nesutepta re- 
putacija man brangesnė netgi už šias neįkainojamas minutes, kai 
be liudininkų grožiuosi jumis. Aš puikiai žinau, kad ta pantera, 
kurią buvau įsimylėjęs dar prieš valandą, apkaltintų jus išdavys- 
te, jei užtiktų mane čia prie jūsų kojų. Bet ji negaus to malonu- 
mo. Aš apskaičiavau laiką. Jai dar apie dešimt minučių teks links- 
minti publiką savo Maivymusi, ir aš suspėsiu jums pasakyti, kad 
jeigu ją mylėjau, tai jau užmiršau kaip pirmą nuskintą obuolį. 
Nebijokite atimti iš jos širdį, kuri jai nebepriklauso ir iš kurios 
nuo šiol niekas nepajėgs išplėšti jūsų paveikslo. Jūs viena, panele, 
valdote mane, jūsų vienos rankose mano gyvybė. Kodėl abejo- 
jateė Sako, jūs turite meilužį, — vienu sprigtu išvaduosiu jus nuo 
j0! Jus nuolat sergsti senas globėjas, piktas ir pavydus, — aš išsi- 
vešiu jus iš po pat jo nosies! Jums rezgama teatre tūkstančiai 
intrigų. Tiesa, publika jus dievina, bet publika nedėkinga ir nusi- 
suks nuo jūsų, vos tik užkimsite. Esu neapsakomai turtingas ir 
galiu padaryti jus princese, vos ne karaliene — laukinėje šalyje, 
bet kur aš akimirksniu galiu pastatyti jums rūmus ir teatrus, di- 
dingesnius ir puikesnius už Vienos dvaro rūmus. Jeigu jums rei- 
kia publikos, vienu mostelėjimu iškasiu ją iš po žemės, be to dar 
ištikimą, nuolankią, atsidavusią, nepalyginti su Vienos. Esu ne- 
gražus — žinau, bet randai, puošiantys mano veidą, garbingesni 
ir šlovingesni už baltylus ir skaistalus, dengiančius blyškius jūsų 
pajacų veidus. Aš rūstus savo vergams, negailestingas priešams, 
bet geras savo ištikimiems tarnams, ir tie, kuriuos myliu, mėgau- 
jasi laime, šlove, turtais. Pagaliau kartais būnu įniršęs, jums sakė 
tiesą: negali toks narsus ir stiprus žmogus nesinaudoti savo galia, 
kai šaukia kerštas ir išdidumas. Bet tyra, drovi, romi ir žavi mo- 
teris kaip jūs gali pažaboti mano jėgą, sukaustyti mano valią ir 
laikyti mane prie savo kojų nelyginant kūdikį. Pamėginkite: at- 
siduokite man kuriam laikui paslapčia nuo visų, o kai pažinsite 
mane, pamatysite, kad galite patikėti man rūpintis jūsų ateitimi 
ir išvykti su manimi į Slavoniją. Jūs šypsotės, to krašto pavadi- 
nimas primena žodį vergas !. Tai štai, dieviškoji Porporina, aš bū- 
siu tavo vergas! Pažvelk į mane ir priprask prie mano bjaunimo, 
kurį galėtų papuošti tavo meilė! Tark tik žodį, ir pamatysi, kad 
raudonos austro Trenko akys gali lieti džiaugsmo ašaras, palai- 
mos ašaras lygiai kaip ir gražios prūso Trenko akys, mano bran- 
giojo pusbrolio, kurį aš myliu, nors mes ir kovėmės su juo prie- 
šiškose stovyklose, ir nors tu, kaip tvirtina, buvai jam neabejin- 
ga. Bet anas Trenkas — berniukas, o aš, kad ir jaunas (man tik 
trisdešimt ketveri, nors veidas, parako apdegintas, ir atrodo dvi- 


'! Esclavonie (Slavonie) — Slavonija, esclave — vergas (pI.). 

gubai senesnis), tačiau jau pergyvenau užgaidų amžių ir galiu 
suteikti tau ilgus laimės metus. Kalbėk, kalbėk gi, pasakyk „taip“, 
ir pamatysi, kad meilė gali mane pakeisti ir Trenką Apsvilusius 
Nasrus paversti spinduliuojančiu Jupiteriu! Tu neatsakai mar, 
jaudinantis skaistumas tave tramdo, ar ne? Na gerai! Nesakyk 
nė žodžio, leisk tik pabučiuoti tavo ranką, ir išeisiu pilnas tikėji- 
mo ir laimės. Matai, aš ne toks grubus, ne toks tigras, kokį mane 
tau pavaizdavo. Aš teprašau tavęs nekaltos malonės ir meldžiu 
jos atsiklaupęs, o juk galėčiau — vienu pūstelėjimu sugniuždyti 
tave ir, nepaisydamas tavo neapykantos, patirti laimę, kurios pa- 
vydėtų patys dievai! ' 

Konsuela nustebusi tyrinėjo šį baisų žmogų, suviliojusį tiek 
moterų. Ji stengėsi suprasti kerus, kurie iš tiesų, nepaisant jo 
bjaurumo, galėtų būti neįveikiami, jei tai būtų gero žmogaus 
veidas, nušviestas širdies polėkio; bet tai buvo.-.beatodairiško gaš- 
lūno bjaurumas, o jo aistra — tik įžūlaus, pasitikinčio fanfarono 
užgaida. 

— Jūs viską pasakėte, pone barone? — ramiai paklausė Kon- 
suela. 

Bet ji tuoj paraudo ir išblyško, kai Slavonijos despotas metė 
jai ant kelių visą saują stambių deimantų, perlų ir brangiausių 
rubinų. Ji greitai atsistojo, numetusi žemėn visas tas brangeny- 
bes, kurios turėjo atitekti Korilai. 

— Trenkai!l — sušuko ji, apimta begalinio pasipiktinimo ir pa- 
niekos.— Kad ir koks drąsus, esi paskutinis bailys: tu koveisi tik 
su ėriukais ir stirnomis, kuriuos negailestingai žudei. Jei susikautų 
su tavimi tikras vyras, pabėgtum kaip piktas, bet bailus vilkas. 
Tavo šlovingieji randai, žinau, gauti rūsyje, kur tarp lavonų icš- 
kojai nugalėtųjų aukso. Tavo rūmai ir tavo niekinga karalystė — 
kilnios tautos kraujas, ir tik despotizmo dėka tu tapai jiems tėvy- 
nainiu. Tai skatikai, išplėšti iš našlių ir našlaičių, išdavystės auk- 
sas, apiplėštos bažnyčios, kur tu apsimetinėdamas puoli kniūbsčias 
ir meldiesi (prie visų tavo didžių dorybių dar prisideda ir šventei- 
viškumas!). Savo pusbrolį prūsą Trenką, taip švelniai mylimą, 
tu išdavei ir rengeisi nužudyti. Moteris, kurias išgarbinai ir pada- 
rei laimingas, tu išprievartavai, prieš tai nužudęs jų vyrus ir tė- 
vus. Tavo ką tik suvaidintas švelnumas ne kas kita kaip persiso- 
tinusio ištvirkėlio kaprizas. Riteriškas nuolankumo pareiškimas, 
kurį tu parodei atiduodamas savo gyvybę į mano rankas, — tai 
kvailio garbėtroška, o ta tuščia malonė, kurios prašai, man būtų 
dėmė, kurią nuplauti galėčiau tik nusižudydama. Štai mano pas- 
kutinis žodis, pandure Apsvilę Nasrai! Šalin iš mano akių! Bėk, 
nes jei nepaleisi mano rankos, kurią jau ketvirtį valandos sting- 
dai savojoje, aš išvaduosiu žemę nuo niekšo, suknežindama iau 
galvą! 

— Ir tai tavo paskutinis žodis, pragaro išpera,— sušuko Tren- 
kas.— Na gerai! Vargas tau! Pistoletas, kurį mėginu išmušti iš ta- 
vo drebančios rankos, užtaisytas tik paraku. Vienu nedideliu nu- 

degimu daugiau ar mažiau — nesvarbu! Tuo nepagąsdinsi žmo- 
gaus, užgrūdinto ugnyje. Šauk, sukėlk triukšmą! Man to ir terei- 
kia. Aš džiaugsiuos suradęs savo pergalės liudininkų, nes dabar jau 
niekas nesutrukdys man tave apkabinti: savo beprotybe įžiebei 
manyje aistros liepsną, kurią būtum galėjusi sulaikyti, jei būtum 
buvusi truputį atsargesnė. 

Taip kalbėdamas, Trenkas sugriebė savo glėbin Konsuelą, bet 
tą akimirksnį durys atsidarė, ir žmogus, kurio veidą dengė kaukė, 
nuleido ranką ant panduro,— tas išsyk sulinko ir susvyravo kaip 
nendrė audroje,— ir smarkiai bloškė jį ant grindų. Tai truko ke- 
lias sekundes. Iš pradžių apstulbęs Trenkas atsistojo ir baisiai 
vartydamas akis, su putomis burnoje, išsitraukė špagą ir puolė ant 
savo priešo, kuris atsitraukė prie durų, matyt, norėdamas dingti. 
Konsuela irgi puolė prie išėjimo — jai pasirodė, kad iš ūgio ir 
rankų stiprumo šis užsimaskavęs žmogus ne kas kitas kaip grafas 
Albertas. Ji pamatė jį koridoriaus gale, kur labai statūs sukti 
laiptai vedė į lauką. Čia jis sustojo, palaukė Trenko, greitai pasi- 
lenkė — taip, Kad barono špaga įdrėskė sieną, ir, sugriebęs jį glė- 
bin, sviedė per petį laiptais žemyn galva. Konsuela girdėjo, kaip 
nudardėjo milžinas, ir šaukdama: „„Albertai!“ — norėjo bėgti pas- 
kui savo gelbėtoją. Bet jis pradingo, kol ji suspėjo žengti tris 
žingsnius. Baisi tyla įsiviešpatavo aplink. | 

— Signora, cingue minuti ',— tėviškai kreipėsi į ją butaforas, 
išniręės iš teatro liuko, išeinančio į tą pačią aikštelę.— Kodėl šitos 
durys atidarytos? — pridūrė jis, žiūrėdamas į laiptų, kuriais buvo 
numestas Trenkas, duris.— Išties jūsų malonybė rizikavo persišal- 
dyti šiame koridoriuje. 

Jis uždarė ir užrakino duris kaip ir derėjo, o Konsuela nei gy- 
va, nei mirusi sugrįžo į persirengimo kambarį, išmetė pro langą 
pistoletą, besimėtantį po sofa, paspyrė koja po baldais Trenko 
brangenybes, spindėjusias ant kilimo, ir nuėjo į sceną, kur susi- 
dūrė su Korila, dar įkaitusia ir uždususia nuo begalinio lanksty-- 
mosi publikai už aplodismentus, ką tik gautus po intermedijos. 


XCVIII 


Kad ir baisiai susijaudinusi, Konsuela trečiajame akte pranoko 
pati save. Ji ir pati to nesitikėjo, nieko nelaukė ir išėjo į sceną 
su beviltišku ryžtu garbingai pralaimėti manydama, kad per savo 
didvyrišką kovą staiga neteko ir balso, ir išmanymo. Tai jos ne- 
gąsdino: ką reiškė netgi būti nušvilptai palyginti su pavojumi 
ir gėda, kurių ji ką tik išvengė, kažkam stebuklingai įsikišus. 
Paskui šitą stebuklą sekė kitas. Gerasis Konsuelos genijus, atrodė, 
globoja ją: balsas skambėjo puikiai, ji dainavo dar meistriškiau 

ir vaidino dar pakiliau ir aistringiau negu kada nors anksčiau. 


! Sinjora, po penkių minučių prasideda (it.). 

Visa jos esybė buvo nepaprastai sudirgusi; jai atrodė, kad tuoj 
tuoj kažkas joje nutrūks nelyginant pertempta styga. Ir šis karšt- 
ligiškas dirgulys nešė ją į stebuklų pasaulį: ji vaidino tarytum 
sapne ir pati stebėjosi, kad turi jėgų veikti realybėje. 

Be to, dar viena džiugi mintis palaikė ją kas kartą, kai ji 
nusigąsdavo neišlaikysianti. Dabar ji neabejojo, kad Albertas čia. 
Jis Vienoje. Bent jau nuo vakar. Jis ją stebi, seka kiekvieną jos 
žingsnį, saugo ją, — kam kitam priskirti nelauktą pagalbą, ką tik 
jai suteiktą, ir tą beveik antgamtišką jėgą, kurią privalėjo turėti 
žmogus, kad nugalėtų Francą fon Trenką, Slavonijos Heraklį? Ir 
jeigu dėl vienos iš tų keistenybių, kurių taip daug turi jaunasis 
graias, jis nenori su ja kalbėtis ir tarsi trokšta likti nepastebėtas, 
visgi jis kaip anksčiau aistringai ją myli, jeigu taip rupestingai 
sergsti ir taip energingai gina. 

„Na ką gi,— pagalvojo Konsuela,— jeigu Viešpats nori, kad 
manęs neapleistų jėgos, tegu Albertas mato mane mano vaidmens 
viršūnėje ir iš to salės kampo, iš kur jis, be abejo, šią minutę 
seka Mane, tegu pasidžiaugia mano triumfu — juk aš jo pasiekiau 
ne intrigomis ir gudrybėmis". 

Vaidindama Zenobiją, ji ieškojo akimis Alberto, bet niekur 
nematė; ji ieškojo jo ir eidama už kulisų, bet vėl nesėkmingai. 
„Kur jis galėtų būti? — klausė ji savęs.— Kur slapstosi? Galbūt jis 
užmušė pandurą, mesdamas jį nuo laiptų, ir dabar priverstas 
slėptis nuo persekiojimo? Ar nepaprašys jis prieglobsčio pas Por- 
porą? Ar šį kartą sutiksiu jį, sugrįžusi į pasiuntinybę? Bet visi 
nerimai išsisklaidydavo, vos ji pasirodydavo scenoje: tarsi mos- 
telėjus burtų lazdele, ji pamiršdavo savo realaus gyvenimo ap- 
linkybes, ir ją apimdavo vien kažkokio migloto lūkesčio, susiža- 
vėjimo, dėkingumo, vilties jausmas. .. Ir visa tai buvo.jos vaidme- 
nyje ir liejosi stebuklingais garsais, švelniais ir nuoširdžiais. 

Pasibaigus spektakliui, ją daugybę kartų kvietė pasirodyti. 
Imperatorė pirmoji metė jai iš savo ložės puokštę, prie kurios 
buvo pritvirtinta brangi dovana. Dvaras ir Vienos gyventojai pa- 
sekė savo valdove, apiberdami dainininkę gėlėmis. Konsuela pa- 
matė, kaip tarp visų tų kvepiančių puokščių prie jos kojų nukrito 
žalia šakelė, nejučia patraukusi jos dėmesį. Vos tik paskutinį 
kartą nusileido uždanga, ji ją pakėlė. Tai buvo kipariso šakelė. 
Čia ji iškart pamiršo visus sėkmės įrodymus ir ėmė ieškoti tos 
gedulo ir siaubo emblemos paaiškinimo, to laidotuvių simbolio, 
galbūt reiškusio paskutinįjį „atleisk“. Mirties šaltis išstūmė jos 
karštligišką susijaudinimą, neįveikiamas siaubas užtraukė, nely- 
ginant debesis, akis. Konsuelos kojos sulinko, ir ją beveik be są- 
monės nunešė į Venecijos pasiuntinio karietą, kur Porpora tuščiai 
mėgino išgauti iš jos nors vieną žodį. Jos lūpos atšalo, o negyva 
ranka laikė po apsiaustu kipariso šakelę, tarytum atneštą jai mir- 
ties vėjo. 

Lipdama žemyn teatro laiptais, ji nepastebėjo kraujo pėdsakų, 
ir Mažai kas atkreipė į juos dėmesį, skirstydamiesi į namus. Bet 

tuo metu, kai Konsuela važiavo į pasiuntinybę, nugrimzdusi į savo 
niūrius apmąstymus, gana liūdna scena vyko artistų kambaryje 
prie uždarų durų. Prieš baigiantis spektakliui, teatro tarnautojai, 
atidarinėdami visas duris, užtiko sukruvintą baroną fon Trenką, 
gulėjusį be sąmonės po laiptais. Jį nunešė į artistams skirtą kam- 
barį ir, vengdami viešumo ir sumaišties, tyliai perspėjo direkto- 
rių, teatro gydytoją if policiją, kad šie atvyktų patvirtinti įvykio. 
Tokiu būdu, ir trupė, ir publika išėjo iš salės ir iš teatro, nesu- 
žinoję apie įvykį, ir tik kai kas iš meno tarnų, valstybės valdininkai 
ir keletas užjaučiančių liudininkų pasistengė suteikti pandurui 
pagalbą ir gauti iš jo paaiškinimą. Korila, laukusi meilužio prie 
karietos ir jau keletą kartų siuntusi jo ieškoti savo kambarinę, 
pagaliau neteko kantrybės ir nutarė pati nulipti žemyn, rizikuo- 
dama keliauti į namus pėsčiomis. Ji sutiko poną Holcbauerį, ir 
šis, žinodamas apie jos santykius su Trenku, pasivėdėjo ją į fojė, 
kur ji pamatė savo mylimąjį perskeltu kiaušu ir su daugybe mė- 
lynių ant kūno, kad negalėjo net pakrutėti. Korila visu balsu 
ėmė dejuoti ir aimanuoti. Holcbaueris išprašė Rereikalingus liu- 
dininkus ir liepė uždaryti duris. Primadona į visus klausimus ne- 
galėjo nei ką nors atsakyti, nei ką nors paaiškinti. Pagaliau Tren- 
kas, bent kiek atsipeikėjęs pareiškė, kad be leidimo prasmukęs. 
už teatro kulisų, norėdamas iš arčiau pasižiūrėti į šokėjas, sku- 
bėjo išeiti iš ten kol pasibaigs spektaklis, bet nežinodamas visų 
to labirinto praėjimų, paslydo ant pačio pirmojo prakeiktų laiptų 
laiptelio, netikėtai nukrito ir nusirideno iki pat apačios. Tuo pasi- 
aiškinimu pasitenkino ir nunešė Trenką namo, kur Korila taip 
stropiai jį slaugė, kad netgi neteko grafo Kaunico palankumo, o 
vėliau ir jos didenybės maloningumo. Bet ji didvyriškai visa tai 
paaukojo, ir Trenkas, kurio geležinis organizmas pakeldavo ir 
žiauresnius išbandymus, atsipirko savaitę pasirgęs ir dar vienu 
randu galvoje. Jis niekam neprasitarė apie savo nuotykį, tik davė 
žodį, kad Konsuela brangiai už tai sumokės. Jis tai būtų ir pa- 
daręs, žinoma, kuo žiauriausiai, jeigu įsakymas areštuoti nebūtų 
išplėšęs jo iš Korilos glėbio ir vos pasveikusio ir dar tebekrečia- 
mo karštinės nenubloškęs į karo kalėjimą !'. Tie migloti gandai, 
kuriuos Žmonių šnekos atnešė iki kanauninko ausų, pradėjo pa- 
sitvirtinti. Panduro turtai sužadino įtakingų žmonių ir įvairaus 
plauko apsukruolių deginantį, nenumaldomą godulį, ir jis tapo 
to godulio auka. Apkaltintas įvairiausiais nusikaltimais, ir jo pa- 
darytais ir jam prirašytais asmenų, suinteresuotų po pražūtimi, jis 
ėmė jausti visokiausius vilkinimus, priekabes, įžūlų įstatymo ne- 
aisymą, subtilias ilgo ir skandalingo teismo proceso neteisybes. 
Šyleštus nors ir garbėtroška, ir išdidus, nepaisant savo ydų, jis 


! Vardan istorinės tiesos, turime priminti įžūlius Trenko išpuolius, sąly- 
gojusius tokį nežmonišką elgesį su juo. Nuo pirmos savo atvykimo į Vieną 
dienos jam imperatorės įsakymu buvo paskirtas namų areštas. Bet tą patį vakarą 
jis pasirodė operoje ir per pertrauką norėjo numesti į parterį grafą Hosau. 
(Aut. pastaba.) 

nepanorėjo nei mokėti už savo gynėjų pastangas, nei papirkinėti 
savo teisėjų sąžinę. Paliksime baroną kurį laiką vienutėje, kur 
po kažkokio smarkus išpuolio jis, dideliam savo apmaudui, buvo 
prirakintas už kojos. Begėdiškas ir negarbingas poelgis! Būtent 
už tos pačios kojos, į kurią pateko bombos, sprogusios per vieną 
pačių šauniausių jo karo žygių, nuolauža. Jam tuomet iškirto 
gangrenos pažeistą kaulą ir, vos pasveikęs, jis vėl sėdo ant žirgo, 
kad su didvyriška ištverme tęstų tarnybą. Ir štai dabar ant to 
baisaus rando užmovė geležinį žiedą su sunkia grandine. Atsivė- 
rė žaizda, ir jis kentė naujas kančias jau nebe tarnaudamas im- 
peratorei, o už tai, kad kažkada per stropiai jai tarnavo. Didžioji 
valdovė noriai taikstėsi su Trenku, slopinusiu ir plėšusiu nelem- 
tąją ir pavojingą Čekiją, vos pajėgiančią dėl senos nacionalinės 
nesantaikos duoti atkirtį priešui; bet „karalius“ Marija Teresė, ku- 
riai nebebuvo reikalingi nei Trenko nusikaltimai, nei žiaurūs pan- 
durai, kad galėtų tvirtai sėdėti soste, ėmė laikyti jų poelgius ne- 
žmoniškais, neatleistinais ir netgi dėjosi niekada nežinojusi apie 
jų barbariškumą,— visai kaip didysis Frydrichas, apsimetęs ne- 
turįs supratimo apie išradingus žiaurumus, grandines, sveriančias 
šešiasdešimt aštuonis svarus, ir badą, kuriuo kiek vėliau kankino 
kitą baroną fon Trenką, jo gražuolį pažą, nuostabų ordonansą, 
mūsų Konsuelos gelbėtoją ir draugą. Meilikautojai, atnešę iki 
mūsų gandą apie tuos pasipiktinimą keliančius įvykius, visą jų 
šlykštumą priskyrė smulkiems valdininkams ir nežinomiems tar- 
nautojams, kad nuplautų dėmę nuo monarchų. Bet tie monarchai, 
atseit taip blogai informuoti apie piktnaudžiavimus savo kalėji- 
Imuose, iš tiesų taip puikiai žinojo visa, kas ten dedasi, kad, pa- 
vyzdžiui, Frydrichas Didysis savo ranka nupiešė grandines, ku- 
Iias prūsas Trenkas visus devynerius metus tampė savo Magde- 
burgo rūsyje. Ir nors Marija Teresė tiesiogiai ir neįsakė surakinti 
sužeistąją austro Trenko, savo šauniojo panduro, koją, tačiau ji 
visuomet likdavo kurčia ir jo skundams, ir jo pareiškimams. Be 
to, begėdiškai dalijantis jos favoritams Trenko turtus, ji mokėjo 
pasiimti liūto dalį ir nušalinti teisėtus paveldėtojus. . 

Dabar sugrįšime prie Konsuelos, nes romanisto pareiga liepia 
tik probėgomis paliesti detales, priklausančias istorijai. Tačiau 
mums atrodo neįmanoma visiškai atskirti mūsų herojės nuotykius 
nuo įvykių, kurie dėjosi jos laikais ir jos akyse. Sužinojusi apie 
panduro nelaimę, Konsuela pamiršo jo įžeidinėjimus ir, giliai pa- 
sipiktinusi jam rodoma neteisybe, padėjo Korilai aprūpinti jį pi- 
nigais tuo metu, kai buvo atsisakyta duoti lėšų, kurios būtų ga- 
lėjusios sušvelninti jo įkalinimo sąlygas. Korila, mokėjusi išleisti 
pinigus greičiau, negu jų gauti, kaip tik buvo be skatiko tą dieną, 
kai jos meilužio pasiuntinys slapta atėjo paprašyti jos reikalingos 
sumos. Konsuela buvo vienintelis asmuo, kurios paramos ši mo- 
teris, instinktyviai pasitikėdama, ryžosi prašyti. Konsuela tuoj pat 
pardavė dovaną, imperatorės numestą jai ant scenos po ,„Zenobi- 
jos“ spektaklio, ir perdavė Korilai pinigus, pagyrusi ją už tai, 


259 


kad nepalieka varge nelaimingojo Trenko. Korila savo meilužiui 
tarnavo taip uoliai ir didvyriškai, kol tas buvo įmanoma, netgi 
susidraugavo su baroniene, jo pripažinta meiluže, kuriai mirtinai 
pavyduliavo, kad Konsuela pajuto kažkokią pagarbą tam ištvirku- 
siam, bet ne iki galo sugedusiam padarui, išsaugojusiam kilnią 
širdį ir nesavanaudiško kilniadvasiškumo protrūkius. Pulkim ant 
kelių prieš Dievo apvaizdą,— sakė ji Jozefui, kartais priekaišta- 
vusiam jai už bendravimą su Korila.— Žmogaus siela net klysda- 
ma išsaugo kažką gero ir didingo, kam jauti pagarbą ir kame su 
džiaugsmu randi tuos šventus pėdsakus, kurie yra tarsi Dievo 
rankos antspaudas. Ten, kur galima pasigailėti, atsiras ir ką at- 
leisti, o kur yra ką atleisti, būk tikras, mano gerasis Jozefai, ten 
yra ir ką pamilti. Ta vargšė Korila, gyvenanti kaip gyvulys, kar- 
tais pasielgia kaip angelas. Matai, aš jaučiu, kad jei liksiu artistė, 
tai turiu priprasti be siaubo ir įniršio žiūrėti į visas tas šlykštybes, 
kuriose slenka puolusių moterų gyvenimas. Juk ir jos, tos pražu- 
vėlės, svyruoja tarp gėrio troškulio ir blogio traukos, tarp svai- 
gulio ir atgailos. Ir netgi, prisipažįstu, man atrodo, kad gailestin- 
gosios sesers vaidmuo man būtų naudingesnis negu dar skaistes- 
nis ir džiugesnis gyvenimas, negu puikūs ryšiai ir ramus egzista- 
vimas tarp stiprių, laimingų, gerbiamų žmonių. Jaučiu, kad mano 
širdis sutverta kaip gerojo Jėzaus rojus, kur džiaugsmingiau, pa- 
lankiau pasitiks vieną atgailaujantį nusidėjėlį negu šimtą trium- 
tuojančių teisuoljų. Mano širdis pašaukta užjausti, gailėtis, pa- 
dėti ir guosti. Man atrodo, kad vardas, kurį man davė motina, 
uždeda man tą pareigą ir nurodo mano likimą. Aš, Bepai, neturiu 
kito vardo. Visuomenė man nedavė teisės išdidžiai nešioti tėvo 
"vardą, ir jeigu, visuomenės nuomone, aš žeminuosi, ieškodama 
gryno aukso grūdelių svetimų blogų įpročių bjaurastyje, tai juk 
neprivalau duoti ataskaitos tai visuomenei. Aš tik Konsuela — 
nieko daugiau. Ir to gana Rozamundos dukteriai, nes Rozamunda 
buvo neturtinga ir apie ją šnekėjo dar blogiau negu apie Korilą, 
o aš privalėjau ir galėjau ją mylėti tokią, kokia ji buvo. Jos 
negarbino kaip Mariją Teresę, bet ji nebūtų įsakiusi prirakinti 
už kojos Trenką, kad jį negyvai nukankintų, o pati pasiglemžtų 
jo pinigus. Korila irgi to nepadarytų, o juk užuot dėl jos kovęsis, 
tas pats Trenkas, kuriam ji padeda nelaimėje, dažnokai ją lupo. 
Jozefai| Jozefai! Viešpats savo didybe pralenkia visus monar- 
chus: ir jeigų Marija Magdalena sėdi pas jį garbingoje vietoje, 
greta skaisčios mergelės, tai, ko gero, ir Korila tame dvare turės 
pirmenybę prieš Mariją Teresę. O apie save pasakysiu: jeigu man 
tektų per tas dienas, kurios man dar skirtos nugyventi, apleisti 
kaltuosius ir kenčiančius, kad sedėčiau teisuolių puotoje tarp lai- 
mingos dorybės, tai nemanyčiau, kad tas kelias mane išgelbės. O, 
kilnusis Albertas galvojo taip pat kaip aš ir, žinoma, nesmerktų 
manęs už Mano gerą elgesį su Korila. 

Visa tai Konsuela šnekėjo savo bičiuliui Bepui praėjus dviems 
savaitėms po pirmojo ,,„Zenobijos“ spektaklio ir įvykio su baronu 

fon Trenku. Šeši spektakliai, kuriems ji buvo pakviesta, jau įvy- 
ko. Ponia Tezi vėl pasirodė teatre. Imperatorė, tarpininkaujant 
pasiuntiniui Kornerui, patyliukais paveikė Porporą ir toliau kėlė 
Konsuelos ir Haidno vedybas kaip salygą jai patekti į imperato- 
riškąją sceną, pasibaigus Tezi angažementui. Jozefas apie tai nie- 
ko nežinojo. Konsuela nieko nejįtarė. Ji galvojo tik apie Albertą, 
kuris daugiau nebepasirodė ir nedavė žinios. Jos galvoje knibždė- 
jo tūkstančiai prielaidų, ji darė tūkstančius prieštaringų sprendi- 
mų ir netgi sunegalavo nuo patirto nervinio sukrėtimo ir nerimo. 
Ji neišėjo iš savo kambario nuo tada, kai pabaigė teatro reikalus, 
ir nuolat žiūrėjo į kipariso šakelę, nuskintą, kaip jai atrodė, nuo 
vieno iš kapų Šrekenšteino oloje. 


Bepas, vienintelis draugas, kuriam ji galėjo atverti savo širdį, 
iš pradžių norėjo ją įtikinti, kad Albertas nebuvo atvažiavęs į 
Vieną. Bet kai ji parodė jam kipariso šakelę, jis labai susimąstė 
apie šią paslaptį ir galų gale pats patikėjo, kad jaunasis grafas 
dalyvavo istorijoje su Trenku. 

— Paklausyk,— tarė jis,— man atrodo, aš supratau, kas vyks- 
ta. Albertas iš tiesų buvo atvažiavęs į Vieną. Jis tave matė, gir- 
dėjo, stebėjo visus tavo poelgius, ėjo tavo pėdsakais. Tą dieną, 
kai mudu šnekėjomės scenoje prie dekoracijų, vaizduojančių 
Arakso upe, jis galėjo būti kitoje dekoracijos pusėje ir girdėti, 
kaip aš apgailestavau, kad tave nori pagrobti nuo scenos ant šlo- 
vės slenksčio. Tau pačiai tuomet ištrūko kažkokie šūksmai, iš 
kurių jis galėjo nuspręsti, kad tu renkiesi teatro karjeros spindesį, 
o ne jo-meilės liūdną iškilmingumą. Kitą dieną jis matė, kaip tu 
įėjai į Korilos persirengimo kambarį, ir jeigu visą laiką tave 
stebėjo, tai galėjo pamatyti, kaip ten prieš keletą minučių buvo 
įėjęs panduras. Albertas taip ilgai nėjo tau pagalbon todėl, kad 
manė, jog tu atėjai savo noru, ir tik pasidavęs pagundai pasiklau- 
syti prie durų, suprato, kaip reikia jo pagalbos. 

—- Puiku! Bet kam veikti taip paslaptingai, kam slėpti veidą 
po kauke? — pratarė Konsuela. 

— Tu žinai, kokia įtari Vienos policija. Galbūt jį dvare ap- 
šmeižė arba turėjo savo slaptų priežasčių. Galbūt jo veidas buvo 
Trenkui pažįstamas. Kas žino, ar grafas Albertas nebuvo susidū- 
res su Trenku Čekijoje per paskutiniuosius karus, ar negrasino 
jam, neprivertė paleisti kokią nors nekaltą auką? Grafas Albertas 
galėjo savo šalyje slapta atlikti didžius žygdarbius tuo metu, kai 
manė jį miegant Šrekenšteino oloje. Ir jeigu jis atliko tuos žyg- 
darbius, tai, žinoma, nebūtų pradėjęs pasakotis apie savc. Juk iu 
pati ne kartą atsiliepei apie jį kaip apie patį nuolankiausią, patį 
kukliausią žmogų. Ir jis pasielgė išmintingai, užsidengęs. veidą 
susidorodamas su panduru, nes jeigu imperatorė šiandien baudžia 
pandurą už tai, kad jis nuniokojo jos brangiąją Čekiją, tai, pati- 
kėk, tai visai nereiškia, kad ji panorės palikti nenubaustą atvirą 
čeko pasipriešinimą jos pandurui. 


261 


— Tu visiškai teisus, Jozefai, ir tavo žodžiai verčia mane su- 
simąstyti. Daug kas pradeda mane labai neraminti. Albertą galė- 
jo pažinti, areštuoti, ir tai taipogi būtų neiškilę viešumon kaip 
Trenko nukritimas nuo laiptų. Deja! Galbūt Albertas šiuo metu 
kankinasi Arsenalo kalėjime, greta Trenko vienutės. Ir kenčia 
per mane! 

— Nusiramink, aš taip nemanau. Grafas Albertas turbūt tuoj 
pal išvyko iš Vienos, ir tu greitai gausi nuo jo laišką iš Milžinų 
pilies. 

— Tu nujauti, Jozefai? 

— Taip, aš tai nujaučiu. Bet jeigu nori žinoti viską, ką ma- 
nau, tai, man atrodo, tas laiškas bus visiškai kitoks, negu tikiesi. 
Esu įsitikinęs, kad jis nebereikalaus tavęs pasiaukoti ir atsisakyti 
artistės karjeros, manau, jis atsižadėjo minties vesti tave ir greitai 
grąžins tau laisvę. Jeigu jis toks protingas, kilnus, teisingas, kaip 
tu sakai, tai turi pasigėdyti išplėšti tave iš teatro, kurį tu aistrin- 
gai myli. Neneik, aš tuo įsitikinau, ir jis, klausydamasis ,,„Zenobi- 
jos“, turėjo suprasti tai ne blogiau už mane. Taigi jis atsisakys 
aukos, viršijančios tavo jėgas, — nustočiau jį gerbti, jei pasielgtų 
kitaip. | 

— Bet perskaityk jo paskutinį raštelį! Štai jis, Jozefai. Juk 
jis čia rašo, kad taip pat mylės mane scenoje kaip ir visuomenėje 
arba vienuolyne. Argi jis negalėjo pagalvoti — vedus duoti man 
laisvę? 

— Kalbėti ir daryti, galvoti ir gyventi — ne vienas ir tas pats. 
Aistringose svajonėse viskas atrodo įmanoma, bet kai tikrovė 
staiga iškyla prieš akis, mes pasibaisėję sugrįžtame prie ankstes- 
nių pažiūrų. Niekada nepatikėsiu, kad koks nors kilmingas žmo- 
gus galėtų be pasibjaurėjimo žiūrėti, kaip jo žmona kenčia pub- 
likos kaprizus ir įžeidinėjimus. Patekęs — žinoma, pirmą kartą — 
už kulisų, grafas pamatė Trenko elgesyje su tavimi liūdną 
pavyzdį nelaimių ir pavojų, tykančių tavęs teatre. Ir jis, matyt, 
išėjo — tiesa, nusivylęs, bet užtat pasveikęs nuo savo aistros ir 
atsižadėjęs tuščių svajonių. Atleisk, kad taip kalbu su tavimi, 
sesute Konsuela. Tai mano pareiga, nes išsiskyrimas su grafu Al- 
bertu — tavo laimė. Tu pajusi tai vėliau, nors dabar tavo akys 
pilnos ašarų. Būk teisinga savo sužadėtiniui ir neįsižeisk dėl jame 
įvykusios permainos. Kai jis tau kalbėjo, kad nejaučia pasibjau- 
rėjimo teatru, jis jį idealizavo, ir visa tai subyrėjo per pirmąjį 
išbandymą. Jis tuomet suprato, kad arba padarys tave nelaimin- 
gą, išplėšęs iš teatro, arba, sekdamas paskui tave, apnuodys savo 
paties gyvenimą. 

— Tu teisus, Jozefai. Tavo žodžiuose — tiesa, jaučiu tai, bet 
leisk man paverkti. Mano širdis gniaužiasi visai ne iš nuoskau- 
dos, kad esu palikta, o dėl prarasto tikėjimo meile, jos galia, kurią 
idealizavau taip pat, kaip grafas Albertas idealizavo mano gy- 
venimą scenoje. Dabar jis suprato, kad, pasirinkusi tokį kelią, aš 
negaliu būti verta jo, bent jau visuomenės akyse. O aš turiu pri- 

pažinti, jog meilė nėra tokia stipri, kad įveiktų visas kliūtis, vi- 
sus prietarus. 

— Būk teisinga, Konsuela, ir nereikalauk daugiau, negu pati 
gali duoti. Tu nemylėjai jo tiek, kad nesvyruodama ir neliūdėda- 
ma atsisakytum savo meno,— tad nekaltink grafo Alberto, kad 
jis nepajėgė nutraukti ryšių su aukštuomene be baimės ir dva- 
sinių kančių. 

— Bet kad ir kaip slapta kentėjau (dabar galiu tai prisipa- 
žinti), aš ryžausi viską jam paaukoti, o jis, priešingai... 

— Pagalvok, juk aistra degė jis, o ne tu. Jis meldė, o tu ne- 
sutikai, prievartaudama save. Jis puikiai matė tavo auką ir pajuto, 
kad ne tik turi teisę, bet privalo išvaduoti tave nuo meilės, kurią 
tu slopinai ir kurios netroško tavo širdis. 

Protinga Jozefo išvada įtikino Konsuelą Alberto išmintingumu, 
ir kilnumu. Apimta kartėlio, ji bijojo pasiduoti įžeistos savimei- 
lės jausmui, o dabar, pritarusi Haidno paaiškinimams, susitaikė 
ir nusiramino. Tačiau dėl žmogaus širdžiai taip būdingos savy- 
bės, vos tik gavusi laisvę atsiduoti savo potraukiui visiškai ir 
be sąžinės graužimo, išsigando vienatvės, aplinkinio ištvirkimo 
ir pasibaisėjo dėl ateities, reikalaujančios sunkaus darbo ir ko- 
vos. Scena — tai liepsnojanti arena. Aktorius scenoje patiria tokį 
susijaudinimą, kad visos gyvenimo nerimastys palyginti su juo 
atrodo šaltos ir blankios. Bet kai pervargęs jis nulipa nuo scenos, 
tai su baime galvoja, kaip jis praėjo pro tą ugnį, ir noras vėl 
sugrįžti į sceną susipina su siaubu. Man atrodo, kad akrobatas — 
ryškiausias to sunkaus, alinančio ir pavojų kupino gyvenimo pa- 
vyzdys. Jis patiria nervinį, šiurpulingą malonumą ant lynų ir 
kopėčių, kur daro stebuklus, viršijančius žmogaus jėgas. Bet nu- 
sileidęs nuo jų kaip nugalėtojas, jis vos netenka sąmonės, vien 
pagalvojęs, kad vėl reikia ant jų lipti, vėl regėti prieš akis mirtį 
ir triumią — tą dviveidę šmėklą, nuolat sklandančią virš jo galvos. 

Milžinų pilis ir netgį Šrekenštainas, tas daugelio jos naktų 
košmaras, Konsuelai pro įvykusio atsižadėjimo skraistę pasirodė 
prarastu rojumi, ramybės ir tyrumo buveine, kuri iki gyvenimo 
pabaigos gyvens jos atmintyje kaip kažkas didinga ir verta pa- 
garbos. Ji pritvirtino kipariso šakelę — paskutinį prisiminimą, pas- 
kutinę husitų olos dovaną — prie Nukryžiuotojo, palikto jos mo- 
tinos, ir šitaip sujungusi dvi emblemas — katalikybės ir erezijos, 
mintimis pakilo prie vientisos, amžinos ir absoliučios religijos. 
Joje pasisėmė nuolankumo ir tikėjimo Dievo apvaizda, vedančia 
Albertą ir visus Žmonės, gerus ir piktus, tarp kurių nuo šiol jai 
lemta eiti vienišai ir be gyvenimo vadovo. 


XCIX 


ž Kartą rytą Porpora pasikvietė Konsuelą į savo kambarį anks- 
Čiau nei įprasta. Jis tiesiog švytėjo, vienoje rankoje laikė dide- 
lį laišką, o kitoje — akinius. Konsuela suvirpėjo, sudrebėjo visu 

kūnu pamaniusi, kad pagaliau atėjo laiškas iš Milžinų pilies. Bet 
greitai suprato apsirikusi. Laiškas buvo nuo Uberčio Porporino. 
Žymusis dainininkas rašė savo Mokytojui, kad visos Konsuelos 
angažemento sąlygos priimtos ir jis siunčia jam barono fon Pel- 
nico, Berlyno karališkojo teatro direktoriaus, pasirašytą kontrak- 
tą, kuriame tetrūksta tik Konsuelos ir paties maestro parašų. Prie 
dokumentų buvo pridėtas gana draugiškas ir pagarbus barono 
laiškas, kuriame jis pranešė, kad Porpora galės užimti Prūsijos 
karaliaus kapelos dirigento pareigas, kartu pateikdamas peržiūrai 
ir atlikimui visas naujas operas ir fugas, kurias panorės atsivežti. 
Porporinas džiaugėsi, kad greitai dainuos su savo „sesute iš mo- 
kytojo pusės“, ir karštai prašė mokytoją mesti Vieną ir atvažiuoti 
į Žavųjį San Susi, Frydricho Didžiojo rezidenciją. 

Šis laiškas nepaprastai pradžiugino Porporą, bet sukėlė ir abe- 
jonių. Jam atrodė, kad likimas, taip ilgai raukęsis, pagaliau 
pradeda šypsotis jam ir abiejų monarchų malonė (tais laikais 
tokia būtina artisto karjerai) žada jam palankias perspektyvas. 
Frydrichas kvietė jį į Berlyną. Marija Teresė atvėrė jam vilio- 
jančias perspektyvas Vienoje. Abiem atvejais Konsuelai teks 
būti jo šlovės įrankiu: Berlyne — prastumiant į sceną jo kūrinius, 
Vienoje — ištekant už Jozefo Haidno. 

Taigi atėjo momentas atiduoti savo likimą į įdukros rankas. 
Jis pasiūlė jai pasirinktinai — ištekėti arba išvykti. Aplinkybės 
pasikeitė, ir jis nebe taip karštai besiūlė jai Bepo ranką ir šiIr- 
dį, negu būtų daręs anksčiau. Jam įgriso Viena, o mintis, kad jį 
Vertins ir garbins priešiškoje stovykloje, masino jį kaip mažas 
kerštas, be to dar jis šiek tiek sustiprino įspūdį, kokį visa tai 
galėjo padaryti Austrijos dvarui. O ir Konsuela nustojo kalbėtis 
su juo apie Albertą, tarytum atsisakiusi jo, o Porpora norėjo, 
kad ji visai netekėtų. 

Konsuela tuoj pat nutraukė visas jo abejones pareikšdama, 
kad niekuomet netekės už Jozefo Haidno dėl daugelio priežas- 
čių ir pirmiausia dėl to, kad jis pats niekuomet neketino jos vesti, 
nes yra susižadėjęs su savo geradario dukra Ana Keler. 

— Štai tavo kontraktas dainuoti Berlyne. Pasirašyk jį ir reng- 
simės kelionėn, nes čia mums nėra ko tikėtis, jeigu nepaklusi 
imperatorės matrimoniomanijai. Juk jos globą buvo galima gauti 
tik tokia kaina, o ryžtingai atsisakius, mes tapsim jai blogesni 
už velnius. 

— Brangusis mokytojau,— atsakė Konsuela tvirtai kaip nie- 
kada, — aš pasiruošusi jums paklusti, kai tik mano sąžinė Nnusi- 
ramins dėl vieno svarbaus klausimo. Mano širdies įsipareigojimai 
ir gili pagarba saisto mane su grafu Rudolštadtu. Neslėpsiu, kad 
nepaisydama jūsų nepasitikėjimo, priekaištų ir pajuokos, visus. 
tris mėnesius, kuriuos mes čia praleidome, aš atkakliai nesisais- 
čiau su jokiais kontraktais, galinčiais sukliudyti tai santuokai. 
Bet po ryžtingo laiško, kurį parašiau prieš pusantro mėnesio — 
Jis buvo patekęs į jūsų rankas,— kažkas atsitiko ir, kaip man 

atrodo, Rudolštadtų šeimą paskatino manęs atsisakyti. Kiekviena 
diena mane įtikina, kad mano duotasis žodis yra man sugrąžintas 
ir esu laisva visiškai paskirti jums ir savo rūpesčius, ir savo 
darbą. Kaip matote, renkuosi tai nesvyruodama ir nesigailėdama. 
Tačiau po parašytojo laiško mano sąžinė negali nurimti, kol ne- 
gausiu atsakymo. Aš laukiu jo kasdien, ir artimiausiu metu jis 
turi ateiti. Leiskite man angažementą su Berlynu pasirašyti tik 
gavus šitą... 

— Echl Vargšas mano vaike,— nutraukė ją Porpora, nuo pat 
pirmųjų savo mokinės žodžių pasirengęs paleisti iš anksto su- 
galvotą gudrybę,— ilgai tau tektų jo laukti. Atsakymas atsiųstas 
jau prieš mėnesį... 

— Ir jūs man jo neparodėte! — sušuko Konsuela.— Laikėte 
mane tokioje nežinioje! Mokytojau! Tu baisus žmogus! Kaip ga- 
liu tavimi pasitikėti, jeigu taip mane apgaudinėji? 

— Kaip aš tave apgavau? Laiškas adresuotas man, ir jame 
buvo prisakyta parodyti jį tau tik tuomet, kai pamatysiu, kad 
išsigydei nuo savo beprotiškos meilės ir gali paklusti išminties 
ir padorumo balsui. 

— Būtent tokiais žodžiais ir parašyta?— rausdama paklausė 
Konsuela.— Negali būti, kad grafas Kristianas arba grafas Alber- 
tas galėtų taip pavadinti mano draugystę, tokią ramią, kuklią ir 
išdidžią! 

— Žodžiai neturi reikšmės,— tarė Porpora,— aukštuomenės 
žmonės visada kalba subtiliai, o jau mes privalome juos suprasti. 
Senasis grafas jokiu būdu nenorėjo turėti marčią aktorę ir suži- 
nojes, kad tu čia pasirodei scenoje, privertė sūnų atsisakyti to- 
kios žeminančios santuokos. Albertas atėjo į protą ir tau grąžina 
žodį. Su pasitenkinimu matau, kad tavęs tai neliūdina. Turbūt 
viskas į gera. Važiuojame į Prūsiją. 

— Maestro, parodykite man laišką, ir aš tučtuojau pasirašy- 
siu kontraktą. | 
 — Ach, taip! Laišką, laišką! Bet kam jis tau? Tik nuliūsi. 
Yra beprotybių, kurias reikia mokėti atleisti ir kitiems, ir sau. 
Užmiršk visa tai. 

— Negalima užmiršti vien valios pastangomis, — paprieštara- 
vo Konsuela,— apmąstymai mums padeda, priežastys daug ką pa- 
aiškina. Jeigu Rudolštadtai atstumia mane su panieka, aš greitai 
nusiraminsiu. Jeigu man grąžino laišką, gerbdami mane ir my- 
lėdami, aš nusiraminsiu kitaip, ir man bus lengviau. Parodykite 
laišką. Ko jums baimintis, jeigu ir vienu ir kitu atveju pasirengusi 
jums paklusti. 

— Na gerai! Aš tau jį parodysiu,— tarė gudrus profesorius, 
atidarydamas savo rašomąjį pultą ir apsimesdamas ieškąs laiško. 

Jis atitraukė visus stalčiukus, išrausė visus savo popierius 
ir, žinoma, nerado jokio laiško, nes nė nebuvo jo gavęs. Jis netgi 
dėjosi suirzęs, kad neranda. Konsuela iš tiesų neteko kantrybės 
ir ėmė ieškoti; maestro jai netrukdė. Ji pervertė visus stalčiu- 

kus aukštyn kojomis, peržiūrėjo visus popierius, bet laiško ne- 
rado. Porpora apsimetė atsimenąs laiško turinį ir čia pat sukūrė 
versiją, labai mandagią ir ryžtingą. Konsuela niekaip negalėjo 
įtarti savo mokytoją taip meistriškai apsintetant. Manykime, se- 
nojo profesoriaus garbei, kad šiuo atvėju jis nebuvo labai išra- 
dingas, bet nedaug ir tereikėjo įtikinti tokią nuoširdžią būtybę 
kaip Konsuela. Galiausiai ji nusprendė, kad Porpora per išsiblaš- 
kymą prisidegė tuo laišku pypkę. Paskui, išeidama į savo kambarį 
pasimelsti ir prisiekti prie kipariso šakelės, „nepaisant nieko“, 
grafui Albertui amžiną draugystę, ji ramiai sugrįžo ir pasirašė 
dviems mėnesiams su Berlyno teatru kontraktą, kuris įsigaliojo 
mėnesio pabaigoje. Laiko buvo. daugiau, negu reikia pasiruošti 
kelionei. Kai Porpora dokumenie pamatė dar nenudžiūvusius 
parašus, išbučiavo savo mokine ir iškilmingai paskelbė ją. ar- 
tiste. 

— Tai tavo konfirmacijos diena, — tarė jis, — ir jeigu turėčiau 
galios priversti tave duoti įžadus, įteigčiau tau visiems laikams 
atsisakyti meilės ir vedybų, nes dabar tu harmonijos dievo vai- 
dilutė. Mūzos — nekaltos mergelės ir ta, kuri pasišvenčia Apo- 
lonui, turėtų laikytis vestalių įžado... 

— Man nedera duoti netekėjimo įžadą,— atsakė Konsuela,— 
nors šią minutę, man atrodo, nieko nebūtų lengviau, kaip duoti 
šį įžadą ir ištesėti jį. Tačiau mano pažiūros gali pasikeisti, iI 
tada tektų pasigailėti šito pažado, kurio nebegalėčiau sulaužyti. 

— Tu turbūt savo žodžio vergė? Taip, tu, atrodo, skiriesi 
šituo požiūriu nuo kitų žmonių giminės atstovų, ir jeigu tau tektų 
duoti iškilmingą priesaiką, tu ją ištesėtum. 

— Mokytojau, man atrcdo, kad jau tai įrodžiau: juk nuo pat 
gimimo esu kokio nors įžado galioje. Motulė išmokė mane šios 
religijos ir rodė man pavyzdį, kartais net fanatišką. Kai mes ke- 
liaudamos artėdavome prie didelio miesto, ji kalbėdavo: ,„„Kon- 
suelita, imu tave liudininke: jeigu čia man seksis, pasižadu basa 
nueiti į koplyčią, garsėjusią kaip pačią švenčiausią apskrityje, 
ir melsiuos ten dvi valandas be pertraukos“. Ir štai kai mano 
vargšės motinos reikalai, jos nuomone, klojosi gerai, tai yra pa- 
sisekdavo uždirbti dainavimu keletą talerių, mes visada keliau- 
davom melstis bet kokiu oru ir kaip toli būtų buvusi toji kop- 
lyčia. Tai nebuvo labai mokytas, labai pakilus pamaldumas, bet 
į tuos įžadus žiūrėjau kaip į kažką šventa. Ir kai motina mirdama 
paėmė iš manęs žodį, kad nepriklausysiu Andzoletui kitaip, kaip 
tik susituokusi su juo, ji žinojo, kad gali numirti rami, tikėdama 
mano pasižadėjimu. Vėliau pasižadėjau grafui Albertui negal- 
voti apie nieką kitą, tik apie jį ir visa savo siela stengtis pamilti: 
Jį taip, kaip jis norėjo. Aš nesulaužiau savo žodžio ir, jeigu jis 
dabar manęs nuo jo neatleistų, galėčiau likti ištikima jam visą 
gyvenimą. 

— Palik savo grafą Albertą, nebėra ko apie jį galvoti, ir jeigu 
tau reikia visuomet būti kokio nors įžado valdžioje, pasakyk, 
kokį duosi man? 

— O mokytojau! Pasitikėk mano išmintingumu, mano doru- 
mu ir mano atsidavimu tau. Nereikalauk iš manęs priesaikų, 
nes jie uždeda baisų jungą. Baimė sulaužyti įžadą nuodija kilnių 
polėkių ir gerų darbų džiaugsmą. 

— Nesuprantu tokių atsikalbinėjimų,— paprieštaravo Porpora 
griežtokai, bet juokaudamas,— tu davei įžadus visiems, išskyrus 
mane. Nelieskime to, kurio pareikalavo tavo motina. Jis atnešė 
tau laimę, vargšas mano vaike. Be jo tu, ko gero, būtum pakliu- 
vusi į to niekšo Andzoleto pinkles. Bet kadangi tu galėjai nemy- 
lėdama, o tik dėl širdies gerumo duoti tokius rimtus pasižadėji- 
mus tam Rudolštadtui, visiškai tau svetimam, būtų labai negražu 
iš tavo pusės, jeigu tokią dieną kaip ši — laimingą ir įsimintiną 
dieną, kai tau grąžinta laisvė ir susižadėjai su meno dievu, — 
nepanorėtum duoti patį menkiausią įžadą savo senam mokytojui 
ir geriausiam draugui. | 

— O taip! Geriausias mano drauge, geradėjau, mano ramsti, 
tėve! — sušuko Konsuela, puldama prie Porporos, kuris buvo toks 
šykštus švelnių žodžių, kad tik du tris kartus per gyvenimą at- 
virai išsakė savo tėviškę meilę.— Galiu be baimės ir abejonių 
pasižadėti jums paskirti save jūsų laimei ir šlovei iki paskutinio 
savo atodūsio! 

— Mano laimė — tai šlovė, Konsuela, juk žinai, — pratarė PoI- 
pora, glausdamas ją prie širdies.— Kitokios neįsivaizduoju. Juk 
nesu panašus į tuos senus vokiečių miesčionis, kurių laimė — tu- 
rėti šalia anūkę, kuri prikimštų pypkę ir paduotų jiems saldžių 
pyragaičių. Man, ačiū Dievui, nereikia nei batų, nei gydomųjų 
nuovirų. O kai bereikės tik šito, neleisiu tau gaišti laiko su ma- 
nimi, ir dabar per uoliai manimi rūpiniesi. Ne, tu puikiai Žinai, 
ne tokia ištikimybė man reikalinga: reikalauju, kad būtum tikra, 
didi artistė. Ar pažadi man tai? Ar pažadi įveikti tingulį, neryž- 
tingumą, tam tikrą pasibjaurėjimą, kurį jautei iš pradžių? Ar 
pažadi atstumti meilinimąsi ir asistavimą didikų, kurie vaikosi 
artistes — vieni dėl to, kad guodžiasi viltimi paversti jas gero- 
mis šeimininkėmis, o pastebėję jose kitą pašaukimą, be ceremo- 
nijų pameta; kiti — todėl, kad nusigyvenę ir dėl malonumo tu- 
rėti karietą bei gerai maitintis brangiosios pusės pajamų sąskai- 
ta ryžtasi netekti garbės, tai yra nelygioms vedyboms? Ir dar: 
ar pažadi, kad neleisi susukti galvos kokiam nors sodraus balso 
„tenorėliui garbanotais plaukais, kaip niekšas Anzdoletas, kuris 
gali didžiuotis tik savo blauzdomis ir kurio sėkmę garantuoja 
vien įžūlumas? | 

— Pažadu, iškilmingai jums prisiekiu! — atsakė Konsucela, ge- 
raširdiškai juokdamasi iš Porporos pamokymų, visada, prieš jo 
valią, truputį kandžių, bet prie kurių ji jau seniai buvo pripra- 
tusi.— Ir netgi daugiau, — pridūrė ji, vėl surimtėjusi,— prisiekiu, 
kol aš gyva, niekuomet jums neteks skųstis mano nedėkingumu! 

— O, tiek daug nereikalauju,— karčiai atsakė maestro,— tai 
ne žmogaus prigimties jėgoms. Kai tapsi dainininke, garsia vi- 


267 


soje Europoje, tavyje prabus garbėtroška, savimeilė, širdies už 
gaidos -— viskas, nuo ko negali apsisaugoti nė vienas didis ar 
tistas. Tu panorėsi patirti sėkmę bet kokia kaina. Nesieksi jo 
kantriai ir nerizikuosi ja dėl draugystės ar dėl tikrojo grožio. 
Tu paklusi, kaip visi, mados jungui. Kiekviename mieste dai 
nuosi tai, kas labiausiai patinka, nekreipdama dėmesio į prastą 
publikos ir dvaro skonį. Trumpai tariant, eisi savo keliu ir, niek 
nepaisydama, būsi didi, nes nėra kito būdo daugumos akyse būt 
didžia. Kad tik nepamirštum pasirinkti gerus kūrinius ir gerai 
„dainuoti, stodama prieš nedidelį senių, tokių kaip aš, teismą. 
Kad tik prieš didįjį Hendelį ir senąjį Bachą tu parodytum garbę 
ir Porporos metodui, ir pačiai sau — štai viskas, ko tavęs pra 
šau, štai viskas, ko tikiuosi! Matai, nesu toks egoistas tėvas, 
kokiu, be abejonės, kai kas iš tavo gerbėjų laiko mane. Nerei- 
kalauju iš tavęs nieko, kas nepadėtų tavo sėkmei ir tavo šlovei. 

— O aš nė kiek nesirūpinu savo nauda,— susijaudinusi ir 
nuliūdusi atsakė Konsuela.— Sėkmė gali nejučia mane apsvai 
ginti, bet aš negaliu šaltakraujiškai galvoti apie tai, kad visą gy- 
venimą sieksiu triumfo ir savo rankomis pinsiu sau laurus. A“ 
noriu šlovės dėl jūsų, maestro! Nors ir nepasitikite, noriu jum 
parodyti, kad tik dėl jūsų Konsuela keliauja ir dirba. Ir kad tuoj 
pat jus įtikinčiau, kad ją apšmeižėte, ji prisiekia jums, jeig 
tikite jos priesaikomis, įrodyti viską, ką dabar kalbėjo! 

— O kuo gi tu man prisieksi?— paklausė Porpora su švelnia 
šypsena, kurioje vis dar glūdėjo įtarumas. 

— Žilais plaukais, šventa Porporos galva! — atsakė Konsuela, 
apkabindama ir pakiliai bučiuodama mokytoją į kaktą. 

Jų pašnekesį nutraukė atėjęs grafas Godicas, apie kurį pra- 
nešė milžiniškas haidukas. Prašydamas savo ponui leisti pareikšti 
pagarbą maestro Porporai ir jos auklėtinei, šis liokajus pažvelgė 
į Konsuelą taip įdėmiai, sutrikęs ir nustebęs, kad jai pasirodė 
keista, tačiau niekaip nepajėgė prisiminti, kur matė šią gera- 
širdę, keistoką fizionomiją. Grafą priėmė, ir jis kuo subtiliausiai 
išdėstė savo prašymą. Jis važiuojąs į savo Rosvaldo dvarą Mo- 
ravijoje ir norėdamas padaryti malonumą savo žmonai maIrkgra- 
fienei, rengia jos sutiktuvėms siurprizą — nuostabią šventę. To- 
dėl siūlo Konsuelai tris vakarus paeiliui dainuoti Rosvalde ir pra- 
šo, kad Porpora sutiktų ją lydėti ir padėtų surengti koncertus, 
spektaklius ir serenadas, kuriomis jis ketina vaišinti markgra- 
fiene. 

Maestro pasiteisino ką tik pasirašytu kontraktu ir pasiža- 
dėjimu būti paskirtą dieną Berlyne. Grafas panorėjo pažvelgti 
į kontraktą, o kadangi visuomet buvo Porporai palankus, tai se- 
nis noriai suteikė jam tą mažą malonumą ir atskleidė visas smulk- 
menas, leisdamas Godicti aptarinėti kontrakto sąlygas, vaidinti 
žinovą, duoti patarimus. Po to grafas vėl ėmė prašyti, įtikinė- 
damas, kad laiko jie turį daugiau, negu reikia, kad laiku suspėtų 
į Berlyną. 

— Jūs galite susiruošti per tris dienas,— pareiškė jis,— ir 
nuvykti į Berlyną per Moraviją. 

Tiesa, tai buvo ne visai pakeliui, bet užuot lėtai slinkęe per 
Čekiją, neturtingą ir nualintą neseniai pasibaigusio karo šalį, 
maestro su savo mokine galėjo labai greitai ir patogiai nuvažiuoti 
iki Rosvaldo geroje karietoje, kurią grafas atidavė jų žiniai, Ža- 
dėdamas pasirūpinti ir arklių pakaita, be to, užsikrovė sau vi- 
sus kelionės rūpesčius ir išlaidas. Grafas pasiūlė jiems šitokiu 
pat būdu nuvežti juos iš Rosvaldo į Pardubicą, jeigų jie pano- 
rėtų Elbe nuplaukti iki Drezdeno, arba į Chrudimą — jeigu nu- 
spręstų keliauti per Prachą. Viskas, ką jis siūlė, iš tiesų trum- 
pino jų kelionę, o gana apvali suma, kurią jis prie viso to pri- 
dėjo, teikė jiems galimybe likusią dalį nuvažiuoti geriausiomis 
sąlygomis. Ir Porpora sutiko, nepaisydamas truputį nepatenkintos 
Konsuelos, kuri norėjo, kad jis atmestų pasiūlymą. Sandėris įvy- 
ko, ir išvykti nutarta paskutiniąją savaitės dieną. 

Kai Godicas, pagarbiai pabučiavęs Konsuelos ranką, paliko 
juos dviese, ji ėmė priekaištauti maestro, kam jis leidosi taip 
greitai įkalbamas. Nors jai nebuvo ko baimintis įžūlių grafo 
išpuolių, ji tebejautė jam antipatiją ir į jo dvarą vyko nenoriai. 
Ji nenorėjo pasakyti Porporai apie nuotykius Pasau, bet priminė 
jo paties šaipymąsi iš grafo muzikinės kūrybos. 

—- Nejaugi nematote,— tarė ji, — kad man teks dainuoti jo 
muzikinius kūrinius, o jums — rimtu veidu diriguoti kantatas ir, 
ko gero, netgi jo gamybos operas? Tai šitaip verčiate mane lai- 
kytis grožio kulto ištikimybės įžado! 

— Gana! — juokdamasis atsakė Porpora.— Aš nedarysiu viso 
to taip rimtai, kaip tu manai. Priešingai, turėsiu malonumą ne- 
blogai pasijuokti ir dar taip, kad kilmingasis maestro ničnieko 
neįtars. Šitaip elgtis rimtai ir prieš publiką, vertą pagarbos, iš 
tiesų būtų šventvagiška ir gėdingą, bet truputį pasilinksminti 
leistina; ir artistas būtų labai nelaimingas, jeigu užsidirbdamas 
sau duoną, neturėtų teisės patyliukais pasijuokti iš tų, kas duo- 
da jam uždirbti. Be to, tu ten pamatysi savo maloniąją Kulm- 
bacho princesę, kuri išties žavi. Ji kartu su mumis pasijuoks iš 
savo patėvio muzikos, nors jai visai ne juokai galvoje. 

Teko nusileisti, imti ruoštis, nusipirkti, kas būtina, lankytis 
su atsisveikinimo vizitais. Haidnas buvo apimtas nevilties. Bet 
uo metu jį aplankė netikėta laimė, didelis džiaugsmas ir dalinai 
atlygino arba, tiksliau, privertė jį užmiršti būsimo išsiskyrimo 
artėlį. Grodamas savo sukurtą serenadą po puikiojo garsaus 
teatro prie Karinto vartų mimo Bernadonio langais, jis su- 
žavėjo tą mielą ir protingą aktorių, užkariavo jo simpatiją. Jo- 
efą pasikvietė vidun ir paklausė, kas autorius ką tik atlikto 

ikaus, originalaus trio. Sužinojęs nusistebėjo jo jaunumu ir 
>alentu ir tuoj pat įteikė jam baleto „Šlubas velnias“ libretą. 
Laidnas nieko nelaukęs ėmė kurti jam muziką, pareikalavusią 
+iek pastangų, kad būdamas jau beveik aštuoniasdešimtmečiu 

seniu, negalėjo to' prisiminti nesijuokdamas. Konsuela stengėsi 
išblaškyti jo liūdesį, vis prašnekdavo su juo apie „audrą“, ku- 
ri, Bernadonio reikalavimu, turėjo sukelti klausytojams siaubą, 
kai tuo tarpu jūros neregėjęs Bepas niekaip negalėjo įsivaizduo- 
ti, kokia ji yra. Konsuela vaizdavo jam šėlstančią Adrijos jūrą, 
imitavo gailias bangų aimanas ir kartu su juo juokėsi iš tos mėg- 
džiojančios muzikos, kuriai skambant, teatre rankomis siūbuo- 
ja žydras drobes, ištemptas ant kulisų. 

— Paklausyk, — guosdamas savo mokinį tarė Porpora,— dirbk 
nors šimtą mėtų su geriausiais pasaulio instrumentais, puikiai 
pažindamas jūros ir vėjo gausmą, vis tiek nepasiseks perteikti 
dievišką gamtos harmoniją. Muzika nepajėgi to padaryti. Kompo- 
zitorius naiviai klysta, griebdamasis garsų fokusų ir efektų. Mu- 
zika yra aukščiau, jos sritis — sielos virpesiai. Muzikos tikslas — 
sužadinti tuos virpesius ir pačiam būti jų įkvepiamam. Įsivaiz- 
duok žmogaus išgyvenimus per audrą. Įsivaizduok baisų, didingą 
paveikslą ir grėsmingą neišvengiamą pavojų. Ir tu, muzikantas, 
tai yra žmogaus balsas, žmogaus dejonė, gyva, virpanti siela, 
blaškaisi, sukrėstas tos nelaimės, to sąmyšio, iškrikimo, to siau- 
bo... Perteik garsais savo mirties kančias — ir klausytojai, kokie 
jie nebūtų, jaudinsis kartu su tavimi. Jiems atrodys, kad mato 
jūrą, girdi laivo girgždesį, jūreivių šūksmus, beviltiškus kelei- 
vių klyksmus... Ką pasakytum apie poetą, kuris norėdamas pa- 
vaizduoti mūšį, eiliuota forma tau praneštų, kad patranka daro 
„bum bum“, o būgnas „tam tam“įę Tai būtų mėgdžiojanti har- 
monija, artesnė vyksmui negu didingų gamtos paveikslų pavaiz- 
davimas, bet tai nebūtų poezija. Netgi tapyba, charakteringiau- 
sias vaizduojamasis menas, vergiškai nemėgdžioja. Bergždžiai dai- 
lininkas mėgintų nutapyti tamsžalią jūrą, juodą audros dangų, 
suteikti viso reginio poezijos, paveikslas bus bespalvis, nors ir 
toks ryškus kaip aludės iškaba. Taigi, jaunuoli, įsijausk į didelę 
katastrofą — tuomet ir kitus priversi tai pajusti. 

Maestro tebeaiškino jam tėviškus pamokymus, o tuo tarpu į 
pasiuntinybės kieme stovinčią pakinkytą karietą jau krovė daik- 
"tus. Jozefas atidžiai klausėsi mokytojo patarimų, semdamasis jų, 
taip sakant, iš paties šaltinio. Bet kai Konsuela su skraiste ir 
kailine kepuraite, puolė jam ant kaklo, jis išblyško, užgniaužė 
beišsprūstantį riksmą, ir negalėdamas matyti, kaip ji sės karie- 
ton, nubėgo ir užsidarė užpakaliniame Kelerio kirpyklos kam- 
barėlyje, kad paslėptų savo ašaras. Metastazijus pamilo Jozefą, 
padėjo jam tobulinti italų kalbą ir savo gerais patarimais bei 
didžiadvasiškai rūpindamasis truputį palengvino jaunuoliui išsi- 
skyrimą su Porpora. Bet Jozefas dar ilgai liūdėjo ir kankinosi, kol 
susitaikė su Konsuelos išvykimu. 

Ji irgi buvo nuliūdusi ir gailėjosi tokio mielo, tokio ištikimo 
bičiulio, bet tolstant į Moravijos kalnų gilumą, jai vėl sugrįžo 
narsa, įkarštis ir poetiškas jausmingumas. Nauja saulė tekėjo virš 

jos. Įšsivadavusi iš visų pančių, nuo bet kokios įtakos, svetimos 
jos menui, ji manė, kad dabar privalo atsiduoti jam visiškai. 
Porpora, kuriam sugrįžo ankstesnės viltys ir linksma jaunystės 
nuotaika, žavėjo ją savo iškalba, ir kilni mergina, nenustodama 
mylėjusi Alberto ir Jozefo, kaip du brolius, kuriuos ji tikėjosi 
vėl atrasti Dievo karalystėje, pasijuto lengva nelyginant viever- 
sėlis, auštant kylantis į dangų. 

Jau antroje tarpstotėje Konsuela atpažino tarną, kuris ją 1y- 
dėjo ir, sėdėdamas ant pasostės, atsiskaitinėjo su palydovais arba 
plūdo foreiterius už lėtumą; tai buvo tas pats haidukas, kuris 
pranešė jiems apie grafo Godico atvykimą, Rosvaldo valdytojui 
atvažiavus pasiūlyti jai linksmos kelionės į savo dvarą. Tas aukš- 
tas, stiprus vaikinas, vis paslapčia į ją žvilgčiojęs ir, matyt, no- 
rėjes, bet nedrįsęs jos prašnekinti, galų gale atkreipė į save jos 
dėmesį. Kartą rytą Konsuela pusryčiavo nuošaliame užvažiuoja- 
mame kieme kalnų papėdėje, o Porpora, kol arkliai ilsėjosi, nuėjo 
pasivaikščioti, tikėdamasis sugalvoti kokią nors muzikinę frazę. 
Netikėtai ji atsisuko į juos lydintį tarną, kai šis atnešė jai ka- 
vą, griežtai ir piktai pažiūrėjo tiesiai į jį. Bet haidukas pažvelgė 
į ją taip gailiai, kad ji negalėjo susilaikyti nenusijuokusi. Ba- 
landžio saulė žibėjo ant sniego, dar apklojusio kalnus, ir mūsų 
jaunoji keliauninkė buvo puikios nuotaikos. 

— Tai nelaimė! Jūsų malonybė turbūt nesiteikia manęs pa- 
žinti — prašneko galiausiai paslaptingasis haidukas.— O aš visa- 
da pažinčiau jūsų malonybę, nors ir turku ar prūsų jefreiteriu 
persirengtumėt, kad ir temačiau jūsų malonybę tik kokią minutę, 
bet užtat kokią savo gyvenimo minutę! 

Tardamas šiuos žodžius, jis pastatė ant stalo atneštą padėk- 
lą, priėjo prie Konsuelos, stropiai persižegnojo, o paskui suklu- 
po ant kelių ir pabučiavo grindis prie jos kojų. 

— Ach! — sušuko Konsuela.— Dezertyras Karlas, ar ne? 

— Taip, sinjora,— atsakė Karlas, bučiuodamas jam ištiestą 
ranką.— Bent jau man taip liepė jus vadinti, nors aš vis dar 
negaliu gerai suprasti, kas jūs — vyras ar dama? 

— Tiesa? Kodėl taip abejoji? 
 — O todėl, kad mačiau jūs būnant berniuku, o nuo to laiko — 
nors ir iškart jus pažinau — tapote, tokia panaši į jaunutę mergi- 
ną, kaip kad anksčiau į berniuką. Bet tai nieko nereiškia: būki- 
te kuo norit! Jūs man taip padėjote, kad niekada neužmiršiu. Ir 
jei įsakytumėt šokti žemyn štai nuo tos viršūnės, nušokčiau, jei- 
gu tai suteiktų jums malonumą. 

„— Man nieko nereikia, mielasis mano Karlai, vien tai, kad 
būtum laimingas ir džiaugtumeis savo laisve. Juk tu laisvas ir, 
manau, vėl pamilai gyvenimą? 

— Laisvas, taip, tai tiesa,— tarė Karlas, linguodamas galva, — 
bet ar laimingas? .. Aš palaidojau savo vargšę žmoną. 

Jautrios Konsuelos akys sudrėko matant, kaip nelaimingojo 
Karlo šiurkščiais skruostais pasruvo ašaros. 

— Ach! — tarė jis, krutindamas rudus ūsus, nuo kurių lašėjo 
ašaros kaip lietus nuo krūmo.— Per daug ji prisikentėjo, varg- 
šelė! Vargas, kurį ji patyrė, kai mane antrą kartą išsivežė prūsai, 
ilga kelionė pėsčiomis, kai jau labai sirgo, paskui susitikimo 
džiaugsmas — visa tai pakirto jos jėgas, ir ji numirė po savai- 
tės atvykus į Vieną, kur aš jos ieškojau, o ji jūsų raštelio dėka 
surado mane, padedama grafo Godico. Šis kilniaširdis didikas 
atsiuntė jai savo gydytoją ir davė pinigų, bet niekas nepadėja: 
suprantate, ji pavargo gyventi ir iškeliavo ilsėtis dangun, pas 
mielaširdingąjį Viešpatį. | 

— O tavo dukrelė?— paklausė Konsuela, manydama nukreip- 
sianti jį prie linksmesnių minčių. 

— Dukrelė?— perklausė jis niūriai, bent kiek sutrikęs.— Prū- 
sijos karalius ją užmušė. | 

— Kaip užmušė? Ką tu kalbi? 

— O argi ne Prūsijos karalius užmušė jos motiną? Juk tai 
jis suteikė jai tiek skausmo. Tai štai dukrelė ir iškeliavo pas- 
kui motiną. Nuo to vakaro, kai verbuotojai jų akyse iki kraujo 
mane sumušė, surišo ir nusivežė, o motina su dukra pusgyvės 
pasiliko ant kelio, mažylės nenustojo krėtusi karštinė. Nuovargis 
ir nepriteklius kelyje pribaigė jas abi. Kai jūs sutikote jas ant 
tilto įvažiuojant į kažkokį Austrijos kaimelį, jos jau dvi dienas 
nebuvo turėjusios burnoje nė trupinio. Jūs davėte joms pinigų, 
papasakojote apie mano išlaisvinimą, padarėte viską, kad nura- 
mintumėt ir pagydytumėt jas,— jos man papasakojo,— bet buvo 
per vėlu. Kai mes susitikome, jos ėjo vis blogyn ir blogyn, ir 
kaip tik tuomet, kai galėjome būti laimingi, jas abi nunešė į ka- 
pus. Nesuslūgo dar žemė ant mano žmonos kapo, kai teko ją 
atkasti ir nuleisti ten mano vaiką. Ir štai dabar iš Prūsijos ka- 
raliaus malonės Karlas pasaulyje vienas kaip pirštas! | 

— Ne, mano vargšas Karlai, ne visi tave apleido, tu tebetu- 
Ii draugus, kurie visada atjaus tavo nelaimes ir tavo gerą širdį. 

— Taip, žinau. Yra gerų žmonių pasaulyje, ir jūs iš jų tar- 
po. Bet ko man bereikia, kai nebeturiu nė žmonos, nė vaiko, nė 
tėvynės] Juk niekuomet nesijausiu saugus savo tėvynėje. Tie plė- 
šikai, kurie du kartus buvo atėję manes, per daug gerai pažįsta 
mano kalnus. Likęs vienas pasaulyje, iškart ėmiau klausinėti, ar 
nevyksta dabar pas mus karas, ar nežada jis kilti netrukus. Man 
į galvą giliai įstrigo mintis kautis prieš Prūsiją, kad užmuščiau 
kuo daugiau prūsų. Ol Šventasis Venceslavas, Čekijos globėjas, 
jau nukreiptų mano ranką, ir esu tikras, kad nė viena mano iš- 
šauta kulka nepradingtų tuščiai! Sakiau sau: o gal Dievas padės 
man sutikti kokiame nors tarpeklyje Prūsijos karalių, ir tuomet. .. 
tebūnie jis sukaustytas šarvais kaip pats archangelas Mykolas. .. 
tegu reiktų man netgi jį vytis kaip šuniui vilko pėdomis... Bet 
sužinojau, kad taika nusistovėjo ilgam. Ir tada man viskas pabodo 

ir nuvykau pas jo šviesybę grafą Godicą padėkoti jam ir pasa- 
kyti, kad neprašytų už mane imperatorės, kaip kad rengėsi. No- 
rėjau nusižudyti, bet grafas man buvo toks geras, o Kulmbacho 
princesė, jo podukra — jis kaip paslaptį papasakojo visą jos is- 
toriją, — prišnekėjo man tiek daug gražių žodžių apie krikščionio 
pareigą, kad likau gyventi ir stojau pas juos tarnauti, kur, tiesą 
sakant, mane per gerai maitina ir per gerai su manimi elgiasi už 
tuos nedidelius darbus, kuriuos privalau atlikti. 

— O dabar pasakyk man, mielasis Karlai, kaip tu mane pa- 
žinai? — paklausė Konsuela, šluostydamasi akis. 

-— Juk jūs kartą buvote atvažiavusi dainuoti pas mano nau- 
iąją šeimininkę, markgrafienę. Mačiau, kaip jūs praėjote, baltai 
apsirengusi, ir tuoj pat pažinau, nors ir pavirtote panele. Ma- 
tote, aš nelabai gerai prisimenu vietas, kuriomis kažkada kelia- 
vau, sutiktų Žmonių vardus, o štai veidų niekada nepamirštu. Aš 
tik norėjau persižegnoti pamatęs, kad paskui jus eina jaunas 
berniukas — atpažinau Jozefą,— bet užuot buvęs jūsų šeiminin- 
ku, kokiu mačiau mano išgelbėjimo momentu (juk tuomet mažy- 
lis buvo apsirengęs geriau už jus), jis pavirto jūsų tarnu ir pa- 
siliko prieškambaryje. Jis manęs nepažino, o kadangi ponas gra- 
fas uždraudė man bent žodžiu prasitarti kam nors, kas man nutiko 
(aš taip niekada ir nesužinojau ir neklausinėjau kodėl), tai ir 
neužkalbinau gerojo Jozefo, nors ir labai norėjau pulti jam ant 
kaklo. Greit jis išėjo į kitą kambarį. Man buvo įsakyta pasilikti 
ten, kur buvau, — o geras tarnas vykdo, kas liepta. Bet kai visi 
išsivažinėjo, jo šviesybės kamerdineris — o grafas juo visur pa- 
sitiki — man pasakė: „Karlai, tu nesišnekėjai su tuo mažu Porporos 
liokajumi, nors ir pažinai jį, ir gerai pasielgei. Ponas grafas bus 
patenkintas tavimi. O dėl panelės, kuri šiandien dainavo. ..'— „Oi, 
ją aš irgi pažinau! — sušukau.— Ir taipogi nieko nepasakiau.“ — 
„Na ir vėl gerai padarei,— pridūrė kamerdineris.— Ponas grafas 
nenori, kad žinotų, jog ji važiavo su juo į Pasau!" —,,Tai manęs 
neliečia, — paprieštaravau aš,— bet tavęs galiu paklausti, kaip ji 
mane išvadavo iš prūsų rankų?“ Tada Henrikas (o juk jis ten 
buvo) papasakojo man, kaip viskas įvyko, kaip jūs bėgote paskui 
pono grafo karietą, ir kaip, kai jums jau nebebuvo ko bijoti, 
jūs priprašėte, kad išvaduotų mane. Jūs taip pat kai ką papasa- 
kojote mano vargšei žmonai, o ji persakė man. Mirdama žmona 
jus palaimino, pavedė jus Dievui. „Tie vargšai vaikai, — pasakė 
ji, — pažiūrėti tokie pat nelaimingi kaip ir mes, atidavė man vis- 
ką, ką turėjo, ir verkė, tarytum mes būtume jiems giminės.“ Na 
ir štai, pamatęs, kad Jozefas tarnauja pas jus, ir man buvo pavesta 
nunešti jam pinigus nuo jo šviesybės, pas kurį jis kartą vakare 
grojo smuiku, įdėjau į voką dar keletą dukatų — pirmuosius, 
kuriuos uždirbau tuose namuose. Jis to nesužinojo, ir manęs ne- 
pažino. Bet jeigu sugrįšime į Vieną, padarysiu taip, kad jis nie- 
kuomet nejustų nepritekliaus, kol aš uždirbsiu. 

— Jozefas pas mane nebetarnauja, mielasis Karlai, jis mano 

draugas ir jau nebeskursta; jis muzikantas ir nesunkiai užsidirbs 
pragyvenimui. Neskriausk savęs dėl jo. 

— O dėl jūsų, sinjora, tai aš taip mažai tegaliu padaryti, 
kad įrodyčiau savo dėkingumą,— juk, kalba, jūs didelė artistė; 
bet žinokite, jei jums kada nors prireiks tarno, o neturėsite kuo 
susimokėti, kreipkitės į Karlą ir pasikliaukite juo Jis tarnaus 
jums veltui ir bus laimingas dirbti pas jus. 

— Tu jau pakankamai užmokėjai man savo atsidavimu, ir man 
daugiau nieko nereikia, 

— Štai pareina ponas Porpora. Atsiminkite, sinjora: aš turiu 
garbę pažinti jus tik kaip tarnas, kurį jums paskyrė mano šei- 
mininkas. 

Kitą dieną mūsų keliautojai, anksti atsikėlę, nelengvai pu- 
siaudienyje pasiekė Rosvaldo pilį. Ji buvo aukštai, gražiausių 
Moravijos kalnų slėnyje, ir taip gerai apsaugota nuo šaltų vėjų, 
kad čia jau buvo jaučiamas pavasaris, kai aplink už pusės my- 
lios nuo pilies dar karaliavo žiema. Nors tuo metu oras buvo 
puikus, keliai dar nelabai tiko važiuoti. Bet grafo Godico niekas 
negalėjo sulaikyti, ir neįmanoma jam buvo juokai; jis jau buvo 
atvykęs ir patvarkė, kad šimtas žemkasių išlygintų kelią, kuriuo 
kitą dieną turėjo pravažiuoti didinga jo kilniosios Žmonos vilks- 
tinė. Galbūt jis būtų pasirodęs atidesniu ir rūpestingesniu vyru, 
važiavęs kartu su ja, bet esmė visai ne ta, kad kelyje ji nesusi- 
laužytų kojų ir rankų, o ta, kad surengtų jos garbei šventę. Gy- 
va ar Mirusi, bet įžengdama į Rosvaldo rūmų valdas, ji turėjo 
rasti prašmatnų sutikimą ir ne mažiau prašmatnų pasilinksminimą. 

Vos suspėjo Mūsų keliauninkai persirengti, kai grafas įsakė 
patiekti prabangius pietus kailiu ir kriauklėmis išklotoje oloje, 
kur didelė krosnis, paslėpta tarp dirbtinių uolų, skleidė malonią 
šilumą. Iš pirmo žvilgsnio ši vieta Konsuelai pasirodė nuostabi. 
Reginys, atsiveriantis iš olos, iš tiesų buvo puikus. Gamta nieko 
nepašykštėjo Rosvaldui. Statūs vaizdingi kalnai, amžinai žaliuo- 
jantys miškai, gausūs šaltiniai, nuostabus peizažas, neužmatomos 
lankos — viso to kartu su komfortiška pilimi užteko įkurti idea- 
lią užmiesčio rezidenciją. Bet greitai Konsuela pastebėjo, kokiais 
keistais sumanymais grafas sugebėjo sudarkyti dievišką gamtą. 
Ola būtų buvusi puiki, jeigu jos nebūtų gadinę langai, darę ją 
panašią į kažkokį nevykusį valgomąjį; kadangi sausmedžiai ir 
vijokliai dar tik skleidėsi, durys ir langų rėmai buvo apipinti 
dirbtiniais žalumynais ir gėlėmis — tai atrodė pretenzingai ir ne- 
skoningai; tarp kriauklių ir stalaktitų, šiek tiek nukentėjusių nuo 
žiemos šalčių, kyšojo juos laikantys tinkas ir glaistas, nuo kros- 
nies šilumos drėgmės perteklius kaupėsi ant skliautų ir kapsėjo 
ant svečių galvų nelyginant nešvarus lietus, ko grafas, matyt, 
visai nepastebėjo. Porporą tai erzino, ir jis keletą kartų ėmė 
skrybėle, bet vis nesiryžo, kad ir kaip norėjo, užsimaukšlinti ją 
ant galvos. Jis ypač bijojo, kad nepersišaldytų Konsuela, ir sku- 

bėjo pavalgyti teisindamasis, kad nekantrauja susipažinti su kū- 
riniais, kuriuos jam teks diriguoti kitą dieną. 

— Ko jūs taip jaudinatės, brangusis maestrot— tarė jam gra- 
tas, didelis mėgėjas pavalgyti ir be galo pasakoti, kaip jis įsigijo 
tuos ar kitus prabangius ir retus savo serviruotės daiktus.— To- 
kiems talentingiems ir patyrusiems muzikantams kaip jūs, užteks 
pusvalandžio, kad įeitumėt į vėžes. Mano muzika paprasta ir 
natūrali. Aš nepriklausau tiems pedantiškiems muzikantams, ku- 
rie stengiasi nustebinti sudėtingais ir keistais harmonijos deriniais. 
Kaime reikia paprastos muzikos, pastoralinės. Aš mėgstu tik ne- 
įmantrias ir lengvas dainas: jas Mėgsta ir markgratienė. Pama- 
tysite, viskas eis kaip per sviestą. Be to, laiko mes negaištame. 
Kol pusryčiaujame, mano mažordomas viską tvarko kaip nuro- 
dyta: choristai bus savo vietose ir visi muzikantai — savo postuose. 

Jo šviesybei kalbant, jam pranešė, kad du svetimšaliai kari- 
ninkai, keliaujantys po čionykštes apylinkes, prašo leidimo užei- 
ti ir pasveikinti grafą, norėdami, jam leidus, apžiūrėti Rosvaldo 
rūmus ir sodus. 

Grafas buvo pripratęs prie tokių atsilankymų, ir niekas ne- 
galėjo suteikti jam didesnio malonumo, kaip pačiam būti smalsių 
lankytojų cicerone ! ir rodyti jiems savo rezidencijos grožybes. 

— Tejeina! Maloniai prašome! — sušuko jis— Padėkite įran- 
kius ir atveskite juos čia! | 

Po kelių minučių įėjo du karininkai. Jie vilkėjo prūsiška uni- 
forma. Pirmasis — einantysis paskui jį, atrodė, norėjo visiškai su 
juo susilieti — buvo neaukštas ir gana niūraus veido. Jo ilga, 
masyvi, visai ne aristokratiška nosis dar labiau ryškino įkritusią 
burną ir beveik visišką smakro nebuvimą. Nežymus kūprinima- 
sis teikė jo figūrai, įspraustai į negrabų uniforminį Frydricho 
sumodeliuotą mundurą, seniokišką išvaizdą. O tuo tarpu jam bu- 
vo ne daugiau keturiasdešimties. Eisena pasitikinti, o kai nusi- 
movė bjaurią skrybėlę, dengusią veidą iki pat nosies, pasirodė 
didelė, protinga mąstytojo kakta, paslankūs antakiai ir nuostabiai 
ryškios ir gyvos akys. Tų akių žvilgsnis jį pakeitė kaip saulės 
spinduliai, nuspalvinantys ir suteikiantys grožio patiems niū- 
riausiems proziškiems landšaftams. Atrodė, jis išaugo visa galva, 
kai jo bekraujame, išsekusiame ir neramiame veide sužibo akys. 

Grafas Godicas svečius priėmė nuoširdžiai, be nereikalingų 
ceremonijų ir ilgų meilikavimų, liepė padėti jiems įrankius ir 
pradėjo su tikru patriarchaliniu nuoširdumu vaišinti juos pačiais 
skaniausias patiekalas. Nes Godicas buvo geriausias žmogus, ir 
garbėtroška ne tik neištvirkino jo širdies, bet netgi ugdė jam 
patiklumą ir kilnumą. Rosvaldo valdose dar viešpatavo vergovė, 
ir visi jo stebuklai buvo sukurti be didelių išlaidų — duokliniu 
darbu ir lažu,— bet jis savo vergų jungą puošė gėlėmis ir gar- 
dumynais. Jis priversdavo juos užmiršti būtinus poreikius, su 

kaupu apdovanodamas nenaudingais dalykais, ir įsitikinęs, kad 

laimė — tik linksmybės, taip juos linksmino, kad jie nė negalvojo 
apie laisvę. 

Prūsų karininkas (tiesą sakant, jis buvo vienas, nes antra- 
sis atrodė tik jo šešėliu) iš pradžių buvo lyg ir nustebęs, netgi 
bent kiek šokiruotas grafo elgesio paprastumu ir nutaisė san- 
tūriai pagarbią išraišką, bet grafas pasakė: 

— Pone kapitone, prašau visai nesivaržyti ir jaustis kaip na- 
mie. Žinau, Frydricho Didžiojo armijoje jūs pripratinti prie žiau- 
rios disciplinos ir laikau ją Nuostabia jai skirtoje vietoje, bet 
čia jūs kaime, o jeigu kaime nesilinksminti, tai ko čia važiuoti! 
Matau, esate išauklėti žmonės, kaip Prūsijos karaliaus karinin- 
kai jūs, be abejo, esate labai patyrę karo moksluose ir parodę 
beatodairišką narsą. Ir manau, kad savo apsilankymu darote gar- 
be mano namams. Prašau be ceremonijų naudotis jais ir pasilikti 
pas mane kiek panorėsite. 

Karininkas, žmogus protingas, tučtuojau jį suprato ir tokiu 
pačiu tonu padėkojęs šeimininkui, išgėrė šampano, kuris nė per 
nago juodymą neprivertė prarasti šaltakraujiškumo ir nesutrukdė 
įvertinti puikų paštetą, įkvėpusį jį gastronominiams samprotavi- 
mams, kas Konsuelai, gana saikingai valgančiai, nesukėlė didelio 
susižavėjimo. Bet ją nustebino, nors ir nesužavėjo, jo ugningas 
žvilgsnis. Ji jame pajuto kažką išdidaus, tiriančio, nepatiklaus, 
kas jai nepatiko. 

Valgant karininkas grafui pasisakė esąs baronas fon Kreicas 
ir kilęs iš Silezijos, kur yra pasiųstas užpirkti kavalerijai ark- 
lių. Pakliuvęs į Heisą, pridūrė jis, negalėjo atsispirti apžiūrėti 
taip liaupsinamus Rosvaldo sodus ir rūmus, — štai kodėl jis rytą 
perėjo sieną, be to ir čia, pasitaikius progai, užpirko šiek tiek 
arklių. Jis netgi pareiškė norįs apžiūrėti arklides, jeigu grafas 
turi arklių pardavimui. Keliauja jis raitas ir vakare grįžta atgal. 

— Aš to neleisiu — tarė grafas.— Šiuo metu neturiu atlie- 
kamų arklių. Man pačiam neužtenka jų mano sumanytiems sodo 
darbams. Bet aš norėčiau kuo ilgiau pabūti jūsų draugijoje. 

— Čia atvykę, mes sužinojome, kad jūs kiekvieną minutę lau- 
kiate atvykstant grafienės Godic. Nenorėtume jūsų apsunkinti ir 
išgirdę ją atvažiuojant, tučtuojau pranyksime. 

— Markgrafienės laukiu tik rytoj, — atsakė grafas, — ji atvyks 
čia su savo dukra, Kulmbacho princese. Jums tikriausiai zinoma, 
ponai, kad aš turėjau garbę sudaryti kilnią sąjungą. .. 

— Su našlaujančia Baireito markgrafiene,— bent kiek aštriai 
pertraukė jį baronas fon Kreicas, atrodo, kur kas mažiau apakin- 
tas to titulo, negu tikėjosi grafas. 

a — Ji Prūsijos karaliaus teta,— šiek tiek pasipūtęs tarė Go- 
icas. 

— Taip, taip, žinau! — atsakė prūsų karininkas, imdamas di- 
delį tabako šniūkį. 

— Ir kadangi grafienė — nuostabiai miela ir maloni dama,— 
tęsė grafas, — tai neabejoju, kad ji be galo džiaugsis, galėdama 

priimti pas save narsius karaliaus, savo kilmingo sūnėno, karius. 

— Mes būtume labai sujaudinti tokios didelės ' garbės, — šyp- 
sodamasis tarė baronas, — bet neturime tam laiko. Pareiga atkak- 
Hai kviečia mus tarnybon, ir mes šį pat vakarą atsisveikinsime 
su jūsų šviesybe. O kol kas mes džiaugtumės galėdami pasigrožėti 
jūsų nuostabiu dvaru: mūsų valdovas karalius neturi nė vienos 
rezidencijos, kuri galėtų susilyginti su jūsų. 

Šis komplimentas sugrąžino prūsui Moravijos didiko palan- 
kumą. 

Kai pakilo nuo stalo, Porpora, labiau suinteresuotas repeti- 
Cija negu pasivaikščiojimu, norėjo nuo jo išsisukti. 

— Ne! Ne! — atkakliai paprieštaravo grafas.— Ir pasivaikščio- 
jimas, ir repeticija — viskas vyks kartu, pamatysite, maestro! 

Grafas pasiūlė, Konsuelai ranką ir, eidamas su ja priekin, tarė: 

— Atleiskite, ponai, kad aš pagrobiau vienintelę čia esančią 
damą —tai jau šeimininko teisė! Malonėkite sekti paskui mane: 
būsiu jūsų palydovas. 

— Drįstu jūsų paklausti, pone,— tarė baronas Kreicas, pirmą 
kartą kreipdamasis į Porporą,— kas ši miela dama? 

„— Pone, aš italas,— atsakė Porpora be ūpo, — ir blogai su- 
prantu vokiškai, o dar mažiau prancūziškai. 

Baronas, iki šiol su grafu kalbėjęsis prancūziškai, kaip tais 
laikais paprastai tarp savęs kalbėdavosi aukštuomenės žmonės, 
pakartojo savo klausimą itališkai. 

— Ta miela dama, neištarusi prie jūsų nė vieno žodžio, ne 
markgrafienė, ne našlaujanti grafienė, ne princesė ir ne baronie- 
nė, — sausai atsakė Porpora.— Ji talentinga italų dainininkė. 

— Tuo įdomiau su ja susipažinti ir sužinoti jos vardą, — pa- 
prieštaravo baronas, šypsodamasis dėl maestro šiurkštumo. 

— Tai Porporina, mano mokinė,— atsakė Porpora. 

— Girdėjau, kad ji labai talentinga, — pastebėjo prūsas,— jos 
nekantriai laukia Berlyne. Jeigu ji jūsų mokinė, vadinasi, tu- 
riu garbės kalbėtis su garsiuoju Porpora. 

— Jūsų paslaugoms, — trumpai atsakė Porpora, maukšlinda- 
masis ant galvos skrybėlę, kurią nusiėmė atsakydamas į barono 
Aon Kreico nusilenkimą. 

Baronas, matydamas, kad senis nelinkęs bendrauti, praleido 
Jį priekin, o pats nuėjo įkandin jo, lydimas leitenanto. Porpora, 
kuris tarytum ir pakaušyje turėjo akis, kažkokiu būdu pamatė, 
kad abu į jį Žvilgčiodami ir kalbėdamiesi savo kalba juokiasi. 
Tai dar labiau nuteikė maestro prieš juos ir jis nė sykio nė ne- 
žvilgtelėjo į juos per visą pasivaikščiojimą. 

Visa draugija nusileido nedidele, bet gana stačia atšlaitė prie 
upelio, anksčiau švaraus ir greito; bet prireikė padaryti upelį 
tinkamą plaukti laivu, ir štai tėkmę išlygino, stropiai nukasė 

krantus, ir skaidrus vanduo susidrumstė. Darbininkai ir dabar 
valė iš upės didelius akmenis, nuriedėjusius per žiemos darganas 
ir teikusius šiek tiek vaizdingumo. Svečių čia laukė gondola — 
tikra gondola, grafo parsisiųsdinta iš Venecijos ir privertusi su- 
spurdėti Konsuelos širdį, prikeldama tiek daug mielų ir karčių 
prisiminimų. Visi sulipo į gondolą ir nuplaukė... Gondolininkai 
irgi buvo tikri venecijiečiai, šnekėjęsi savo gimtąja tarme;— 
juos parsisiųsdino su gondola, kaip mūsų dienomis parsisiųsdina 
negrus kartu su žirafa. Daug keliavęs grafas Godicas įsivaizda- 
vo, kad moka visas kalbas, tačiau kad ir kaip pasitikinčiai, garsiai 
ir išraiškingai įsakinėjo savo gondolininkams, jie sunkiai būtų ką 
nors supratę, jeigu Konsuela nebūtų vertėjavusi. Jiems buvo pa- 
liepta sudainuoti Taso eiles, bet vargšai, užkimę nuo šiaurės snie- 
gų, atplėšti nuo savo tėvynės ir iš drovumo viską pamiršę, de- 
monstravo prūsams gana apgailėtiną savo meną. Konsuelai teko 
sufleruoti jiems kiekvieną strofą, ir ji pažadėjo savo žemiečiams 
su jais surepetuoti tas ištraukas, kurias kitą dieną jie turės pa- 
dainuoti markgrafienei. 

Po penkiolikos minučių, nuplaukę nuotolį, kurį buvo galima 
įveikti per tris minutes, jeigu vargšė, iš vagos išmušta srovė 
nebūtų buvusi išraityta tūkstančiais išdavikiškų vingių, keliauto- 
jai pasiekė „atvirą jūrą“. Tai buvo gana didelis baseinas, į kurį 
gondola įplaukė pro kiparisų ir eglių tankmę ir kur, priešingai, 
negu tikėtasi, išties buvo gana gražu. Tačiau pasigrožėti šituo 
vaizdu neteko. Reikėjo perlipti į mažytį laivelį, aprūpintą vis- 
kuo — stiebais, burėmis, takelažais. Tai buvo puikus pagal visas 
taisykles įrengto laivo modelis, bet jis vos nenuskendo, nes buvo 
per daug jūreivių ir keleivių. Porpora labai sušalo. Kilimai buvo 
drėgni, nors iš vakaro atvykęs grafas nuodugniai apžiūrėjo „lai- 
vyną“, laiviūkštis, matyt, praleido vandenį. Visi buvo kaip ne- 
savi, išskyrus Konsuelą, kurią pradėjo linksminti šeimininko be- 
protybė, ir grafą, kuris dėl gero savo būdo niekada nekreipė 
dėmesio į mažus nemalonumus, lydėjusius jo linksmybes. Įgula, 
atitinkanti admirolo laivą, pagal jo komandą atsistojo ir pra- 
dėjo manevrus, kuriems kuo rimčiausiai laivo priekyje vadovavo 
garsiakalbiu apsiginklavęs grafas; jis netgi nervinosi, jeigu ma- 
nevrai vyko ne pagal jo norą, ir vertė viską kartoti iš naujo. Po 
to visi laivai pajudėjo priekin, baisiai nevykusiai grojant pučia- 
miesiems instrumentams, ir tai galutinai įsiutino Porporą. 

— Na dar pusė bėdos versti mus šalti, — burbėjo jis pro dan- 
tis, — bet šitaip kankinti mūsų ausis — jau per daug! 

— Kursas į Peloponesą! — sukomandavo grafas, ir visas lai- 
vynas nuplaukė prie kranto, nubarstyto mažyčiais statiniais, imi- 
tuojančiais graikų šventyklas ir senovinius mauzoliejus. 

Laivai įplaukė į mažą įlankėlę, pasislėpusią tarp uolų ir de- 
šimt žingsnių nuo kranto buvo sutikti šautuvų salve. Du jūrei- 
viai tuo metu krito „negyvi“, o mažas, labai vikrus junga, sėdė- 
jęs aukštai ant stiebo, garsiai sušuko, nulipo žemyn arba, tiks- 

liau, mikliai nusliuogė ant denio ir ėmė raitytis, dejuodamas, kad 
yra sužeistas, ir susiėmęs rankomis galvą, į kurią atseit pataikė 
kulka. 

„-— Dabar,— tarė grafas Konsuelai, — jūs man būsite reikalinga 
nedidelei repeticijai su mano ekipažu. Būkite gera suvaidinti 
markgrafiene ir įsakykite tam mirštančiam jaunuoliui, taipogi ir 
tiems dviem užmuštiesiems, kurie, beje, nugriuvo tiesiog kvailai, 
atsistoti, tučtuojau pasveikti, pasiimti ginklus ir ginti jos dide- 
nybę nuo įžūlių piratų, įsitaisiušių štai ten. 

Konsuela tuoj sutiko vaidinti markgrafienę ir suvaidino dar 
kilniau ir grakščiau, nėgu tai būtų padariusi pati ponia Godic. 
Užmuštieji ir mirštantieji šiek tiek pasikėlė ir klūpėdami pabu- 
čiavo jai ranką. Jiems tuoj buvo grafo įsakyta neliesti savo bau- 
džiauninko lūpomis kilnios jos didenybės rankos, o tik apsimesti, 
kad bučiuoja, ir bučiuoti savo ranką. Po to užmuštieji ir mirštan- 
tieji entuziastingai puolė prie ginklų. Mažas neūžauga, yvaizdavęs 
jungą, kaip katė užsikabarojo atgal ant stiebo ir iššovė į leng- 
vo karabino į piratų įlanką. Laivynas apsupo naująją Kleopatrą 
ir mažos patrankos sukėlė siaubingą triukšmą. Grafas, bijodamas 
išgasdinti Konsuelą, ją perspėjo, ir ji nesutriko, prasidėjus tai 
kvailai komedijai. Bet prūsų karininkai, kurių perspėti jis nema- 
tė reikalo, Matydami, kaip po pirmųjų šūvių krito du žmonės, 
išblyškę prisiglaudė vienas prie kito. Tas, kuris visą laiką tylėjo, 
atrodė, labai nusigando dėl savo kapitono, kurio sutrikimas tai- 
pogi neprasprūdo pro ramų, įdėmų Konsuelos žvilgsnį. Tačiau 
kapitono veide pasirodė ne išgąstis, o priešingai, pasipiktinimas, 
netgi įniršis — tarytum šis pokštas įžeidė jį asmeniškai, įžeidė 
jo kaip prūso ir karininko orumą. Godicas į tai neatkreipė jokio 
dėmesio, o kai prasidėjo mūšis, abu karininkai jau garsiai kva- 
tojo ir kuo geriausiai įvertino pramogą. Jie netgi patys išsitraukė 
špagas ir fechtuodamiesi tarytum dalyvavo toje scenoje. 

Graikais aprengti piratai, apginkluoti didelėmis muškietomis 
tr pistoletais, užtaisytais tik paraku, plaukdami savo lengvomis 
valtimis iš už gražių mažų rifų, kovėsi kaip liūtai. Jiems davė 
progą pulti abordažu, ir čia juos visus nukovė, kad geroji mark- 
grafienė turėtų malonumą juos prikelti! Vienintelis čia parodytas 
žiaurumas — keletas piratų buvo numesti į jūrą. Vanduo buvo 
labai šaltas, ir Konsuela jau buvo jų besigailinti, bet tuoj pamatė, 
kad jiems netgi patinka pasigirti prieš draugus kalniečius mo- 
kėjimu plaukti. 

Kai laivynas, vadovaujamas „Kleopatros“ (nes laivas, į kurį 
turėjo įlipti markgrafienė, iš tiesų vadinosi tuo garsiu vardu), 
patyrė pergalę, jis, žinoma, paėmė į nelaisvę piratų laivyną ir, 
skambant triumfo muzikai (Porporos nuomone, tinkančiai tik šė- 
tono laidotuvėms), nuplaukė apžiūrėti Graikijos krantų. Paskui 
priplaukė prie nežinomos salos, kur matėsi žeminės ir egzotiški 
medžiai, puikiai prisitaikę prie čionykščio klimato arba dirbti- 
niai, — sunku buvo suprasti, nes tikra ir dirbtina maišėsi kiek- 

viename žingsnyje. Salos pakrantėje buvo pririštos dvi pirogos. 
Čiabuviai puolė prie jų nežmoniškai šūkaudami ir nuplaukė pa- 
sitikti laivyno: jie turėjo gėlių ir vaisių, ką tik nuskintų grafo 
rezidencijos šiltnamiuose. Laukiniai buvo susivėlę, tatuiruoti, gar- 
banoti, labiau panašūs į velnius negu į žmones. Jų kostiumai ne- 
buvo labai vykę. Vieni iš laukinių buvo pasipuošę plunksnomis 
kaip peruiečiai, kiti susisupę kailiais Kaip eskimai. Bet tam ne- 
teikė reikšmės, kad tik jie atrodytų kuo bjauriau ir kuo labiau 
nuskurę, kad būtų galima palaikyti juos mažų mažiausia ŽžmMo- 
gėdromis. 

Visi tie mieli žmonės baisiai maivėsi, 0 jų vadeiva, milži- 
nas su priklijuota barzda iki juosmens, pasakė kalbą, kurią lau- 
kinių kalba sukurti teikėsi pats grafas Godicas. Tai buvo kažko- 
kių džeržgiančių ir šnypščiančių bet kaip sudėliotų garsų deri- 
nys, kad pavaizduotų keištą barbarų šneką. Graias privertė 
vadeivą iki galo pasakyti visą tiradą ir apsiėmė išversti tą nuosta- 
bią kalbą Konsuelai, vis dar vaidinusiai markgrafienę, belaukiant 
tikrosios grafo Žmonos. 

— Štai ką reiškia tie žodžiai, panele, — pradėjo jis žemai 
lankstydamasis, mėgdžiodamas laukinių karalių — žmogėdrų gen- 
tis, turinti paprotį suėsti visus svetimšalius, išlipusius jų saloje, 
taip sužavėta ir pavergta jūsų stebuklingo grožio, kad deda prie 
jūsų kojų savo žiaurumą ir siūlo jums tapti tų nežinomų žemių 
karaliene. Teikitės žengti be baimės ir nors jos bevaisės ir neiš- 
dirbtos, visgi civilizacijos gėlės greitai pražys po jūsų pėdomis. 

Laivai prisišvartavo prie kranto, dainuojant ir šokant jau- 
noms laukinukėms. Šiaudų prikimštos baidyklės, vaizdavusios ne- 
Iegėtus piktus Žvėris, netikėtai (jose buvo įtaisytos spyruoklės) 
atsiklaupė, sveikindamos Konsuelos pasirodymą saloje. Po to ne- 
seniai pasodinti medžiai ir krūmai išsivartė — juos patraukė viI- 
vėmis,— kartoninės uolos nugriuvo, ir pasirodė gėlėmis ir lapais 
išpuošti nameliai. Piemenaitės, ganiusios tikras bandas (Godicui 
jų netrūko), naujakuriai, nors ir aprengti pagal paskutinę ope- 
ros teatro madą, bet iš arti gana nevalyvi, netgi prijaukinti da- 
nieliai ir stirnos atbėgo pareikšti ištikimybės naujajai valdovei 
ir pasveikinti ją. 

— Rytoj mums teks vaidinti jos didenybei,— kreipėsi grafas 
į Konsuelą.— Jūs gausite pagonių deivės kostiumą, papuoštą gė- 
lėmis ir kaspinais, ir būsite štai toje oloje. Markgrafienė įeis čia, 
ir jūs padainuosite jai kantatą (ji mano kišenėje), kurioje sako- 
ma, kad jūs užleidžiate markgrafienei savo dieviškąsias teises, 
nes ten, kur ji teikiasi pasirodyti, gal būti tik viena deivė. . 

— Pažiūrėkime kantatą,— tarė: Konsuela, imdama iš rankų jo 
kūrinį. 

Jai nebuvo sunku perskaityti ir sudainuoti iš lapo naivią, 
banalią melodiją, kur ir žodžiai, ir muzika visiškai atitiko vie- 
nas kitą. Beliko išmokti atmintinai. Du smuikai, arfa ir fleita, 
paslėpti giliai oloje, jai akompanavo nei į tvorą, nei į mietą. 

Porpora privertė pakartoti. Maždaug po ketvirčio valandos viskas 
susitvarkė. Konsuela per šventę turėjo vaidinti ne vien šį vaid- 
menį, ir ši kantata — ne vienintelė grafo Godico kišenėje. Laimė, 
jo kūriniai buvo trumpi: nederėjo markgrafienės varginti perne- 
lyg didele muzikos doze. | 

Laivai, stovėję prie laukinių salos, vėl pakėlė bures ir da- 
bar prisišvartavo prie Kinijos kranto: porcelianiniais atrodantys 
bokštai, pavėsinės, žemaūgių medžių sodai, tilteliai, džonkos ir 
arbatos plantacijos — viskas buvo prieš akis. Mokslininkai ir man- 
darinai, gana neblogai aprengti, atėjo pasveikinti markgrafienės 
kinų kalba, o Konsuela, suspėjusi viename iš laivų triumo per- 
sirengti mandarino žmona, kiniškai padainavo kupletus, taipogi 
sukurtus grafo Godico jam būdingu stiliumi: 


Ping pang tiong, 
Chi chan chong. 


Šio priedainio sutrumpinti žodžiai, kas būdinga šiai nuosta- 
biai kalbai — turėjo reikšti štai ką: 

„Puikioji markgrafiene, didingoji princesė, visų širdžių ku- 
myre, amžinai valdykite savo laimingąjį vyrą ir Moravijoje džiū- 
gaujančią Rosvaldo imperiją“. 

Išvykdami iš „Kinijos“, svečiai susėdo į prabangius palanki- 
nus ir ant kinų vergų ir laukinių pečių pakilo į neaukšto kalno 
viršūnę, kur išvydo liliputų miestą. Namai, miškai, ežerai, kal- 
nai — viskas tesiekė žmogaus kelius arba kulkšnis, ir reikėjo pa- 
silenkti, norint namų viduje pamatyti baldus ir ūkiškus rakandus, 
taip pat atitinkamai mažus. Miesto aikštėje, grojant dūdelėms ir 
tamburinams, šoko marionetės. Jas valdantys ir liliputų muziką 
grojantys Žmonės buvo paslėpti po žeme, specialiai iškastuose 
rūsiuose. 

Nusileidę nuo liliputų kalno, grafas Godicas ir jo svečiai 
atsidūrė nedidelėje dykynėje, apie šimto žingsnių dydžio, pilno- 
je didžiulių uolų ir milžiniškų natūralaus dydžio medžių. Tai 
buvo vienintelė vieta, kurios grafas nesugadino ir nesudarkė. 
Pasitenkino palikdamas ją tokią, kokią rado. 

— Ilgai sukau galvą, kaip panaudoti tą gilų tarpeklį — pa- 
sakojo jis savo svečiams,— ir vis negalėjau sugalvoti, kaip pa- 
šalinti didžiules uolas ir kokią formą suteikti tiems puikiems, 
bet netvarkingai augantiems medžiams. Staiga man kilo mintis 
pakrikštyti tą vietą dykviete, chaosu. Įsivaizdavau, koks bus kont- 
rastas, kai išėjęs iš tų gamtos baisybių, patenki į prašmatnų, 
puikiai. prižiūrimą gėlyną. Kad sustiprinčiau iliuziją, tuoj „paro- 
dysiu jums kažką labai įdomaus. 

Tardamas šiuos žodžius, grafas užlindo už didžiulės uolos, stūk- 
sojusios šalia takelio (juk išties nebuvo galima baisioje dyk- 
vietėje nenutiesti nors vieno lygutėlio, smėliu pabarstyto take- 
lio), ir Konsuela atsidūrė prie atsiskyrėlio būsto angos, iškirs- 
tos uoloje, virš kurios stovėjo grubiai nutašytas medinis kryžius. 


281 


Iš olos išėjo atsiskyrėlis. Tai buvo geraširdis valstietis, kurio 
dirbtinė žila barzda nederėjo prie jo jauno rausvo veido. Jis 
pasakė puikų pamokslą (neteisingus posakius čia pat ištaisydavo 
grafas), palaimino ir padavė Konsuelai šaknelių ir pieno medinėje 
taurėje. 

— Man atsiskyrėlis atrodo per jaunas, — pastebėjo baronas fon 
Kreicas,— jūs galėtumėt čia įkurdinti, ko gero, tikrą senį. 

— Tai nepatiktų markgrafienei,— naiviai paaiškino grafas Go- 
dicas.— Ji visai teisingai mano, kad „senatvė nedžiugina akies“, 
ir per šventes reikia žiūrėti tik į jaunus aktorius. 

Nebevarginsiu skaitytojų tolesne kelione. Niekada nebaigčiau, 
jei aprašinėčiau įvairias šalis, druidų žynius, indų pagodas, deng- 
tus kelius ir kanalus, laukinius miškus, požemius, kur buvo ga- 
lima pamatyti uolose išskaptuotas Dievo kančių scenas; dirbtines 
olas su pokylių salėmis, Eliziejaus laukus, mauzoliejus, krioklius, 
serenadas, najadžių chorus ir šešis tūkstančius fontanų, kuriuos, 
kaip vėliau pasakojo Porpora, jis turėjo „suvirškinti“. Čia buvo 
dar tūkstančiai kitų grožybių, apie kurias su susižavėjimu ir de- 
taliai pasakoja mums tų laikų memuarai: pavyzdžiui, pritemęs 
grotas, į kurį įbėgdavote ir užlėkdavote ant veidrodžio, kuris 
prieblandoje jus atspindėdamas, būtinai turėjo baisiai išgąsdinti; 
vienuolynas, kur, grasinant įkalinimu iki gyvos galvos, jus pri- 
versdavo prisiekti amžinai paklusti markgrafienei ir amžinai ją 
dievinti; medis, nuo kurio ant jūsų liejosi iš tarp šakų paslėpto 
siurblio rašalo, kraujo arba rožių vanduo,— nelygu ar iš jūsų 
norėjo pasišaipyti, ar pagerbti; žodžiu, aibė žavaus, paslaptingo, 
šmaikštaus, nesuprantamo, o svarbiausia — kainuojančio pasiu- 
tusius pinigus; visko, ką Porpora turėjo įžūlumo laikyti nepaken- 
čiama, idiotiška, kvaila. Tik naktis užbaigė tą kelionę aplink 
pasaulį, kurios metu svečiai tai raiti, tai dengtuose neštuvuose, 
tai ant asilų, tai karietose arba valtyse sukorė geras tris mylias. 

Prie šalčio ir nuovargio pripratę prūsų karininkai nors ir 
juokėsi iš Rosvaldo vaikiškų išdaigų ir „siurprizų“, tačiau nebu- 
vo taip nustebinti tos puikios rezidencijos juokingąja puse kaip 
Konsuela. Gamtos vaikas, ji gimė tarp laukų ir vos praregėjusi 
priprato į Dievo kūrybą žiūrėti ne pro lornetą ir ne pro gazinį 
šydą; o baronas fon Kreicas, ne naujokas aristokratų visuomenėje, 
kur buvo įprasta prabanga ir madingi papuošalai, visgi buvo savo 
meto ir savo aplinkos žmogus. Jam nekėlė pasibjaurėjimo nei gro- 
tas, nei nuošalios pavėsinės parke, nei statulos. Apskritai baronas 
linksminosi kuo nuoširdžiausiai, juokėsi ir laidė sąmojus, ir kai 
jo palydovas, eidamas į valgomąjį, pagarbiai pareiškė jam užuo- 
jautą, kad teko nuobodžiauti per nevykusį pasivaikščiojimą, pa- 
prieštaravo: 

— Nuobodžiauti! Nė kiek. Aš judėjau, sužadinau apetitą, pIi- 
sižiūrėjau į galybę beprotybių, pailsėjau nuo rimtų darbų,— ne, 
ne, laikas neprapuolė tuščiai. 


282 


Visi buvo labai nustebę, valgykloje pamatę tik kėdes. Grafas 
įsakė svečiams sėstis, o liokajams patarnauti. 

— Deja! Jūsų šviesybe,— pareiškė tas, kuriam derėjo atsaky- 
ti — mes neturėjome nieko gero pasiūlyti tokiai rinktinei drau- 
gijai ir netgi nepadengėme stalo. 

— Tai bent! — sušuko šeimininkas, apsimesdamas supykęs, iI 
truputį patylėjęs, pridūrė:— Na gerai! Jeigų žmonės mums ne- 
duoda vakarienės, kreipiuosi į pragarą ir reikalauju, kad Plutonas 
atsiųstų vakarienę, vertą mano svečių! | 

Tai pasakęs, jis tris kartus stuktelėjo į grindis, ir grindys 
tučtuojau, slystelėjusios grioveliais, prasiskyrė, o atsiradusioje 
angoje pasirodė aromatinga liepsna; po to, grojant linksmai ir 
keistai muzikai, po svečių alkūnėmis atsirado prabangiai servi- 
ruotas stalas. | 
— --Neprastai! — tarė grafas, pakėlęs staltiesę ir į kažką kreip- 
damasis.— Mane tik viena stebina: juk ponas Plutonas žino, kad 
mano namuose nėra net vandens, o jis neatsiuntė nė vieno gra- 
tino. 

— Grafe Godicai,— iš gilumos atsakė kimus balsas, visiškai 
vertas pragaro karalystės, — vanduo — retenybė pragare, nes vi- 
sos mūsų upės išdžiūvo nuo to laiko, kai jos didenybės markgra- 
fienės akys įžiebė aistrą pačioms žemės gelmėms; vis dėlto, jeigu 
reikalaujate vandens, mes nusiųsime vieną iš danaidžių į Stikso 
krantą, galbūt ji ten ras vandens. 

— Tegu paskuba, bet svarbiausia — duokite jai statinę be 
skylių. 

Ir tučtuojau iš nuostabios jaspio taurės, stovėjusios stalo vi- 
duryje, ištryško šaltinis, per visą vakarienę barstes briliantus, 
kurie švytėjo atspindėdami daugybę žvakių. Stalo serviruotė bu- 
vo prabangos ir neskoningumo šedevras, o Stikso vanduo ir „pra- 
gariška“ vakarienė davė orafvi pretekstą begaliniam ir nesąmo- 
jingam žodžių žaismui, visokiausioms užuominoms ir plepalams, 
bet jam viskas buvo atleidžiama dėl jo naivaus vaikiškumo. Skani 
soti vakarienė, kurią atnešė jauni satyrai ir daugiau ar mažiau 
gražios nimios, sukėlė linksmą nuotaiką baronui fon Kreicui. Ta- 
čiau jis vos teatkreipė dėmesį į gražias -Amfitriono verges; varg- 
šės valstietės buvo savo ponui ir tarnaitės, ir meilužės, ir cho- 
ristės, ir aktorės. Jis pats mokė jas manierų, šokti, dainuoti ir 
dėklamuoti. Konsuela jau Pasau matė, kaip jis su jomis elgiasi, 
ir aątsimindama, kokią puikią dalią jis tada jai siūlė, stebėjosi, 
kaip pagarbiai ir laisvai jis elgiasi su ja dabar, nerodydamas 
nei nusistebėjimo, nei drovėjimosi dėl savo pralaimėjimo. Kon- 
suela puikiai žinojo, kad kitą dieną, atsiradus markgrafienei, vis- 
kas pasikeis: ji pietaus savo kambaryje su mokytoju ir neturės 
garbės sėdėti prie jos didenybės stalo. Tai nė kiek jos netrikdė. 
Bet ji neįtarė,— o tai būtų ją labai pralinksminę,— kad vakarie- 
niauja su nepalyginti aukštesniu asmeniu, ir šis asmuo nė už 
ką nepanorės kitą dieną vakarieniauti su markprafiene. 

Baronas fon Kreicas, gana šaltai šypsojęsis, žiūrėdamas į na- 
muose užaugintas fėjas, parodė šiek tiek daugiau dėmesio Kon- 
suelai, kai privertė ją prašnekti apie muziką. Jis buvo išsilavinęs, 
beveik aistringas to nuostabaus meno mėgėjas, bent jau kalbėjo 
apie jį labai supratingai — tai kartu su vakariene, skaniais pa- 
tiekalais ir šiltais kambariais suminkštino niūrią Porporos nuo- 
taiką. 

— Norėčiau,— tarė maestro baronui, prieš tai pagarbiai pa- 
gyrusiam jo kūrinius, nesikreipdamas į jį vardu, — kad valdovas, 
kurį pasistengsime pralinksminti, taip pat gerai suprastų muziką 
kaip ir jūs. 

— Visi tikina,— atsakė baronas, — kad mano valdovas gana 
išprusęs šioje srityje ir tikras meno gerbėjas. 

— Ar taip, pone barone?— paklausė maestro, kuris apskritai 
negalėjo nepriešgyniauti visiems ir visur.— Aš nelabai guodžiuosi 
šia viltimi. Karaliai — pirmieji visose srityse, savo pavaldinių ma- 
nymu, bet dažnai atsitinka, kad pavaldiniai išmano kur kas dau- 
giau negu jie. 

— Karo dalykuose, taip pat inžinerijoje ir moksle, Prūsijos 
karalius supranta daugiau už bet kurį iš mūsų,— karštai pastebė- 
jo leitenantas, — o dėl muzikos, be abejo... 

— Kad jūs visiškai nieko apie tai nežinote kaip ir aš, — sau- 
sai pertraukė jį kapitonas Kreicas.— Maestro Porpora čia gali 
kliautis tik savimi. 

— O man muzikos srityje karališkas titulas niekada nekėlė 
ypatingos pagarbos,— tęsė maestro,— ir kai turėjau garbės mo- 
kyti Saksonijos princesę, jai, kaip ir kiekvienam kitam, neatlei- 
dau nė vienos klaidingos vietos. | | 

— Kaip! — tarė baronas, ironiškai žvelgdamas į savo palydo- 
vą.— Nejaugi ir karūnuotieji kada nors klysta? 

— Kaip ir paprasti mirtingieji, pone,— atsakė Porpora.— Ta- 
čiau turiu pripažinti, kad princesė parodė didelius gabumus ir 
mano vadovaujama labai greitai nustojo klysti. 

— Vadinasi, jūs atleistumėt vieną kitą neteisingą natą mūsų 
Fricui, jeigu jis išdrįstų dainuoti prie jūsų? 

— Su sąlyga, kad jis pasitaisys. 

— Bet pylos jam neduotumėt?— juokdamasis į pokalbį įsikišo 
grafas Godicas. 

— Duočiau, net jeigu jis už tai nuimtų man galvą nuo pečių, — 
didžiuodamasis atsakė senasis profesorius, kurį sužadino išgertas 
šampanas. 

Konsuela buvo kanauninko įspėta, kad Prūsija — tai didelė 
policijos nuovada, kad menkiausias žodis, pašnibždėtas pasienyje, 
per keletą minučių kažkokio paslaptingo ir neklystančio aido dė- 
ka atsiduria paties Frydricho kabinete, ir niekuomet nereikia 
kreiptis į prūsą, ypač kariškį arba valdininką, netgi su klausimu 
„Kaip gyvenate?“, nepasvėrus kiekvieno skiemens ir nepamata- 
vus septynis kartus prieš nukerpant, anot patarlės. Štai kodėl 


284 


jai nelabai patiko, kad jos mokytojas vėl pasirinko savo įprastą 
pašaipų toną ir pasistengė diplomatiškai užlyginti tą neatsargumą. 

. — Net jei Prūsijos karalius ir nebūtų pirmasis šių laikų mu- 
zikantas,— tarė ji. — jam leistina nepaisyti meno, žinoma, nie- 
kingo palyginti su jo išprusimu kitose srityse, 

Bet ji neįtarė, kad Frydrichas troško būti didžiu fleitininku 
ne mažiau negu didžiu karvedžiu ir filosofu. Baronas fon Kreicas 
pastebėjo, kad jeigu jo didenybė muziką laiko menu, vertu stu- 
dijuoti, tai tikriausiai jis ir Mokėsi jos dėmesingai ir stropiai. 

— El — tarė vis guvesnis ir guvesnis Porpora.— Dėmesys ir 
stropumas nieko neduoda muzikoje tam, kurio dangus neapdova- 
nojo įgimtu telentu. Muzikalumas duotas ne visiems žmonėms, ir 
lengviau laimėti mūšį ir paskirti pašalpą literatams, negu pavogti 
iš mūzų šventąją ugnį. Juk baronas Frydrichas fon Trenkas kal- 
bėjo mums, kad kai jo Prūsijos didenybė iškrypsta iš takto, kalti 
būna jo dvariškiai. Bet, tarkim, man taip neatsitiks! 

— Tai baronas Frydrichas fon Trenkas taip sakė?— paklausė 
baronas fon Kreicas, ir jo akys staiga piktai sužibo.— Na ge- 
rai, — sumurmėjo jis, prisivertęs susivaldyti ir vėl kalbėti ramiai, — 
dabar vargšelis turbūt neteko noro juokauti, nes iki gyvos gal- 
vos uždarytas Glacko tvirtovėje. 

— Nejaugi! — sušuko Porpora.— O ką jis padarė? 

— Tai valstybinė paslaptis, — atsakė baronas, — bet galima nu- 
manyti, kad jis apvylė savo valdovo pasitikėjimą. | 

— Taip,— pridėjo leitenantas,— jis austrams pardavė Prūsi- 
jos, savo tėvynės, įtvirtinimų planą. 

— Ol Tai neįmanoma,— ištrūko išblyškusiai Konsuelai. Ji kuo 
dėmesingiausiai kontroliavo kiekvieną savo judesį, kiekvieną 
zodį, bet čia nesusilaikė. 

— Tai ir neįmanoma, ir netiesa! — pasipiktinęs sušuko Porpo- 
ra.— Kas tuo įtikino karalių, šlykščiai pamelavo! 

— Tikiuosi, kad jūs nenorite ir mūsų netiesiogiai apkaltinti 
meluojant,— tarė leitenantas, taipogi blykšdamas. 

— Reikia būti absurdiškai smulkmenišku, kad taip supras- 
tum,— atkirto baronas fon Kreicas, rūsčiai ir įsakmiai pažvelg- 
damas. į savo palydovą.— Argi tai mus liečia? Ir kas mums dar- 
bo, kad maestro Porpora taip karštai gina savo jaunąjį draugą? 

— Ir taip pat karštai ginsiu netgi prie paties karaliaus, — 
pareiškė Porpora.— Pasakysiu karaliui, kad jį apgavo ir dar ne- 
gerai buvo tuo patikėti, o Frydrichas fon Trenkas — garbingas, 
kilnus jaunuolis, negalintis pasielgti niekšiškai. 

— O aš manau, mokytojau,— pertraukė jį Konsuela, kurią vis 
labiau neramino kapitono veidas,— kad jūs būsite santūresnis, 
kai turėsite garbę pasirodyti Prūsijos karaliui. Per daug gerai 
jus pažįstu ir todėl esu tikra, kad su juo kalbėsitės tik apie 
muziką. 

— Sinjora, atrodo, be galo atsargi,— vėl prašneko baronas,— 

o Vienoje ji, atrodo, labai draugavo su jaunuoju baronu fon 
Trenku. | 

— Aš, pone? Aš to beveik nepažįstu,— atsakė Konsuela, pui- 
kiai apsimesdama abejinga. 

— Bet jeigu atsitiktinai pats karalius paklaustų jūsų, ką ma- 
note apie to Trenko išdavystę? ..— tiriamai į ją žvelgdamas, pa- 
klausė baronas. 

— Aš atsakyčiau, pone barone, kad netikiu niekieno išda- 
vyste, nes apskritai negaliu suprasti, kaip galima išduoti,— pa- 
sakė Konsuela, ramiai ir kukliai atlaikydama jo inkvizitorišką 
žvilgsnį. 

— Štai puikūs žodžiai, sinjoral Ir juose — puiki sielal — iš- 
"trūko baronui, kurio veidas iškart nušvito. 

Čia jis prašneko apie kitką ir sužavėjo pašnekovus savo pro- 
to subtilumu ir jėga. Ir per visą vakarienę, kai jis kreipdavosi 
į Konsuelą, jo veide atsirasdavo miela, patikli išraiška, kurios 
ji anksčiau nebuvo pastebėjusi. 


CII 


. Pabaigus desertą, vaiduoklis baltu apdaru, su skraiste uždeng- 
tu veidu, atėjo pas svečius ir pasakė: „Eikite paskui mane“. Kon- 
suela, repetuojant šią naują sceną priversta dar kartą suvai- 
dinti markgrafienę, pirmoji atsistojo ir kitų svečių lydima užli- 
po didžiaisiais pilies laiptais. Vaiduoklis, ėjęs priekyje, atidarė 
laiptų viršuje dideles duris, ir visi atsidūrė tamsioje senoviš- 
koje galerijoje, kurios gale mirgėjo blausi šviesa. Ta galerija 
teko eiti grojant lėtai, iškilmingai ir paslaptingai muzikai, at- 
rodė, tarytum groja mirties karalystės gyventojai. 

— Ponas grafas, kaip Dievą myliu, nieko mums negaili! — 
sušuko Porpora su paslėpta ironija.— Šiandien mes girdėjome tur- 
kų, jūreivių, laukinių, kinų, liliputų ir apskritai visokios keistos“ 
muzikos, bet ši taip visas pralenkė, kad ją išties galima pava- 
dinti ano pasaulio muzika! 

— Ir jūs dar ne viską girdėjote! — sušuko grafas, susižavėjęs 
komplimentu. 

—-Iš jūsų šviesybės visko galima laukti! — tarė baronas tai- 
pogi ironiškai kaip ir profesorius.— Bet po šito, tiesą sakant, 
nežinau, ką jūs galite mums parodyti. 

Galerijos gale vaiduoklis sudavė į instrumentą, panašų į ry- 
tietišką tamtamą, pasigirdo kažkoks nykus garsas, po to pakilo. 
didelė uždanga ir pasimatė žiūrovų salė, išpuošta ir iliuminuota, 
kokia turėjo atrodyti kitą dieną. Neaprašinėsiu jos, nors čia ir 
derėtų tarti: 

Visur blizgučiai, festonai, papuošalai! 

Uždanga pakilo. Scena vaizdavo nei daugiau, nei mažiau — 
Olimpą. Deivės varžėsi dėl Pario širdies, ir rungtynės tarp trijų 

pagrindinių deivių sudarė visą pjesės turinį. Ji buvo parašyta 
itališkai, kas Porporą privertė sušnibždėti Konsuelai: 

— Laukinių, kinų, liliputų kalbos — niekas neprilygs šioms 
nesąmonėms. 

Ir eilės, ir muzika buvo sukurpta grafo. Aktoriai ir aktorės 
buvo verti savo vaidmenų. Po pusvalandžio metaforų ir žodžių 
žaismo dėl to, kad nėra vienos deivės, pačios žavingiausios ir 
galingiausios, bet nepakviestos dalyvauti grožio varžybose, Pa- 
ris pagaliau pasiryžta pirmenybę atiduoti Venerai, o ši, paėmusi 
obuolį ir laipteliais nulipusi nuo scenos, padeda jį prie mark- 
grafienės kojų, pripažindama esanti jo neverta ir atsiprašydama, 
kad dalyvaujant jos šviesybei, išdrįso siekti pergalės. Venerą 
turėjo vaizduoti Konsuela, ir kadangi tai buvo pagrindinis vaid- 
muo ir pabaigoje reikėjo sudainuoti labai efektingą kavatiną, 
tai grafas Godicas, neturėdamas galimybės per repeticiją paskirti 
ją kuriai nors iš savo korifėjų, nusprendė pats ją suvaidinti — 
dalinai dėl to, kad nesužlugtų repeticiją, o dalinai, kad Konsuela 
įsiiaustų į vaidmenį. Jis buvo toks komiškas, rimtai vaizduodamas 
Venerą ir taip pompastiškai dainuodamas banalybes, prisigrai- 
bytas prastose madingose operose ir blogai pritaikytas; jas pre- 
tenzingai jis vadino savo partitūra, kas visiems kėlė juoką. Bet 
jis buvo per daug susijaudinęs, be perstojo muštruodamas savo 
aktorius, ir per daug įsitraukęs į savo vaidybą, kad pastebėtų 
linksmą klausytojų nuotaiką. 

Jam audringai plojo, o Porpora, dirigavęs orkestrui, retsy- 
kiais paslapčia užsikimšdavo ausis, o paskui pareiškė, kad viskas 
nuostabu — ir libretas, ir partitūra, ir balsai, ir muzikantai, o 
užvis geriausias — asmuo, laikinai vaidinęs Venerą. 

Nusprendė, kad Konsuela šį vakarą ir kitą rytą kartu su 
mokytoju išstudijuos šį šedevrą. Jis buvo neilgas ir nesunkus 
mokytis, ir abu neabejojo, kad kitą vakarą pasirodys taip pat 
puikiai, kaip puiki pati pjesė ir trupė. Po to visi nuėjo į poky- 
lių salę, kuri dar nebuvo paruošta, nes šokiai buvo paskirti tik 
poryt, o šventė turėjo trukti dvi dienas. 

Išmušė devynias vakaro. Buvo giedra, ryškiai švietė mėnulis. 
Prūsų karininkai norėjo tą pačią naktį vėl pereiti sieną, remda- 
miesi įsakymu, neleidžiančiu jiems nakvoti svetimoje šalyje. Ir 
grafui teko nusileisti; liepęs pabalnoti arklius, jis nusivedė savo 
svečius išgerti atsisveikinimo taurės — tai yra kavos ir paragauti 
nuostabių užpiltinių dailiame buduare, kur Konsuela manė ne- 
tinkant jai eiti. Ji su visais atsisveikino ir tyliai patarusi Porporai 
būti atsargesniam negu per vakarienę, nuėjo į savo kambarį ki- 
toje pilies pusėje. | 

Bet greitai ji paklydo tame praėjimų labirinte ir atsidūrė kaž- 
kokioje dengtoje galerijoje, kur skersvėjis užpūtė jos žvakę. 
Bijodama dar labiau paklysti ir prasmegti į kokius nors spąstus 
su „siurprizais“, kurių buvo pilna pilis, ji nusprendė apgraibomis 
eiti atgal, kol pasieks apšviestąją pilies dalį. Dėl maišaties, ki- 

lusios ruošiantis daugybei renginių, tuose turtinguose namuose 
labai mažai tesirūpino būtinais patogumais. Čia buvo laukinių, 
vaiduoklių, dangaus gyventojų, atsiskyrėlių, nimfų, linksmybės 
„ir žaidimų dievų, bet nė vieno tarno, kuris paduotų žvakę, nė 
vienos blaiviai Mąstančios būtybės, kurios būtų galima pasiklausti. 

Staiga jai pasigirdo, kad kažkas atsargiai sėlina tamsoje, tarsi 
norėtų prasmukti nepastebėtas. Tai jai pasirodė įtartina, ir ji 
nesiryžo nei šūktelti einančiajam, nei pati pasisakyti, tuo la- 
biau kad sprendžiant iš sunkių žingsnių ir alsavimo, tai buvo 
vyras. Ji pajudėjo tolyn, slinkdama palei sieną, bent kiek sune- 
rimusi, kai staiga išgirdo netoli nuo savęs daromų durų garsą, 
ir Mėnulio šviesa, patekusi galerijon, krito ant aukštos Karlo 
figūros ir blizgančio kostiumo, 

Ji tuojau jį pašaukė. 

— Tai jūs, sinjora?— tarė jis pasikeitusiu balsu.— Štai jau 
kelios valandos ieškau progos pasikalbėti su jumis, o dabar, ko 
gero, jau vėlu! 

— Ką turi man pasakyti, mielas Karlai, ir kodėl toks susijau- 
dinęs? 

— Išeikite iš koridoriaus, sinjora, aš pasišnekėsiu su jumis | 
tokioje nuošalioje vietoje, kur, tikiuosi, niekas mūsų neišgirs. 

Konsuela nuėjo paskui Karlą ir atsidūrė atviroje terasoje, 
kuri užbaigė bokštelį, prilipusį prie pilies sienos. 

— Sinjora, — atsargiai dairydamasis prašneko dezertyras (pir- 
mą kartą šį rytą atvažiavęs į Rosvaldą, jis ne geriau už Kon- 
sielą pažinojo pilies gyventojus), — jūs šiandien nieko tokio ne- 
kalbėjote, kas galėtų užtraukti jums Prūsijos karaliaus nemalonę 
arba sukelti jo nepasitikėjimą? Ar jums netektų Berlyne atgai- 
lauti, jeigu karaliui tiksliai perduotų įūsų žodžius? | 

— Ne, Karlai, nieko tokio nekalbėjau. Žinau, kad kiekvienas 
nepažįstamas prūsas — pavojingas pašnekovas, ir todėl svėriau 
kiekvieną savo žodį. 

„— Ach! Kaip jūs mane nudžiuginote — aš taip jaudinausi! 
Du tris kartus ėjau prie jūsų laive, kai plaukiojote po ežerą, — 
aš vaidinau vieną iš piratų, kurie apsimetė -puolą jus abordažu,— 
bet jūs manęs nepažinote, juk buvau persirengęs. Kiek į jus be- 
žiūrėjau, kiek berodžiau ženklų, jūs į nieką nekreipėte dėmesio, 
ir Man nepavyko persimesti su jumis nė žodeliu. Tas karininkas 
nuolat buvo šalia jūsų. Visą laiką, kol plaukiojote po ežerą, jis 
nė žingsnio neatstojo nuo jūsų. Tarytum numanė, kad esate jam 
nelyginant priedanga, ir slėpėsi už jūsų, jei kokia nors kulka 
paklydėlė būtų pasislėpusi viename iš mūsų nepavojingų šautuvų. 

— Ką nori tuo pasakyti, Karlai? Nesuprantu! Kas tas kari- 
ninkas? Aš jo nepažįstu. 

— Nėra ko man sakyti jums: greitai sužinosite, jeigu vyks- 
tate į Berlyną. 

— Bet kam dabar daryti iš to paslaptį? 

— Todėl, kad tai baisi paslaptis, ir man dar valandą reikia 
ją išlaikyti. 

— Tu kažkoks ypatingai susijaudinęs, Karlai. Kas tau? 

— O! Kažkas baisaus! Mano širdyje pragaras! 

— Pragaras? Galima pamanyti, kad esi sumanęs kažką pikto. 

— Galbūt! 

— Tokiu atveju noriu, kad atvirai man viską prisipažintum, 
Karlai. Tu neturi teisės slėpti ką nors nuo manęs! Juk žadėjai 

— Ech, sinjora! Ką jūs. pasakėti Tiesa, esu skolingas jums 
daugiau negu gyvybę, nes jūs padarėte viską, kad išgelbėtumėt 
mano žmoną ir dukrelę. Bet jos buvo pasmerktos, jos žuvo. .. Ir 
reikia atkeršyti už jų mirtį! 

— Karlai! Tavo žmonos ir vaiko vardu įsakau tau kalbėti. 
Sumanei kažkokią beprotybę. Nori atkeršyti? Tu kaip nesavas, 
matydamas tuos prūsus. 

— Jie mane veda iš proto, kelia niršulį... Bet ne! Aš ramus! 
Aš tikras teisuolis! Matote, sinjora, Dievas, o ne pragaras stu- 
mia mane į tai! Na, arti valanda! Likite sveika, sinjora! Galbūt 
niekuomet nebepasimatysime, tad prašau, jei važiuosite į Prahą, 
užsakykite mišias už mane švento Jono Nepomuko koplyčioje — 
tai vienas didžiausių Čekijos globėjų. 

— Karlai, jūs pasakysite, jūs prisipažinsite man nusikalsta- 
mas mintis, kurios jus kankina, arba niekuomet už jus nesimelsiu 
ir, priešingai, prišauksiu jums žmonos ir dukros prakeiksmą — 
tų angelų, kurie dabar pas mielaširdingąjį Jėzų Kristų. Kaip jūs 
galite laukti atleidimo danguje, jeigu pats neatleidžiate žemėje? 
Po apsiaustu turite karabiną, Karlai, ir čia jūs tykote tų prūsų. . 

— Ne, ne čia,— tarė drebėdamas ir jau truputį abejodamas 
Karlas.— Nenoriu pralieti kraujo nei mano šeimininko namuose, 
nei jūsų akyse, mano geroji, šventoji teisuole, bet ten... Su- 
prantate, kalnuose, įklonyje, yra kelias, kurį aš gerai ištyrinė- 
jau, nes buvau ten, kai važiavau juo šįryt... Bet įklonyje aš at- 
sidūriau atsitiktinai, neturėjau ginklo, o ir jo iškart nepažinau. 
Bet dabar jis vėl važiuos šiuo kelių, ten būsiu ir aš. Akimirks- 
niu nusigausiu ten per parką ir jį aplenksiu, nors ir eiklus jo 
žirgas... Ir jūs teikiatės teisingai pasakyti, sinjora,— karabinas 
su manimi, mano puikusis karabinas, ir jame puiki kulka jo šir- 
„džiai! Karabinas užtaisytas,— juk aš nejuokavau, jį sekdamas, 
persirengęs piratu. Proga man atrodė tinkama, ir aš kokius de- 
šimt kartų į jį taikiausi, bet jūs buvote šalia jo, visą laiką šalia, 
ir todėl neiššoviau. O štai dabar jūsų nebus, ir jis negalės slėptis 
už jūsų nugaros kaip bailys... Juk jis bailys! Aš juk gerai jį 
pažįstu! Mačiau, kaip kartą per mūšį jis išbalo ir parodė nu- 
garą, 0 iš mūsų nNiršiai reikalavo, kad eitume prieš savo tėvy- 
nainius, prieš savo brolius čekus. Koks siaubas! Juk aš čekas 
iki gyvo kaulo, o tai neatleidžiama! Ir nors aš neturtingas čekų 
valstietis ir savo miškuose išmokau valdyti tik kirvį, jis iš manęs 

padarė Prūsijos kareivį, ir jo kapralų dėka dabar moku taikliai 
šaudyti! | 

— Karlai! Karlai! Nutilkite! Jūs kliedite. Jūs nepažįstate to 
žmogaus, aš tuo tikra. Jo vardas baronas fon Kreicas. Lažinuosi, 
kad jūs nežinote jo vardo ir laikote kažkuo kitu. Jis ne ver- 
buotojas ir nepadarė jums nieko blogo. 

— Tai ne baronas fon Kreicas, ne, sinjora, ir aš puikiai jį 
pažįstu. Daugiau kaip šimtą kartų mačiau jį paraduose. Tai pa- 
grindinis verbuotojas, svarbiausias ponas tų, kurie grobia žmo- 
nes ir griauna šeimos židinį, tai pagrindinis Čekijos rimbas, ma- 
no asmeninis priešas!.. Jis mūsų bažnyčios, mūsų religijos ir 
visų Mūsų šventųjų priešas! Jis savo nešvariomis pašaipomis iš- 
niekino švento Jono Nepomuko statulą ant Prahos tilto! Jis iš- 
vogė iš Prahos pilies būgną, padarytą iš garsaus praeities kario 
Jano Žižkos odos. Tas būgnas mus saugojo, baidė priešą, tai buvo 
mūsų šalies garbė. O ne! Aš neapsiriksiu, gerai pažįstu tą žmogų! 
Be to, šventasis Venceslavas ką tik apsireiškė man koplyčioje, 
kai aš ten meldžiaūsi. Mačiau jį kaip jus dabar, sinjora, ir jis. 
man pasakė: „Tai jis, sužeisk jį į širdį". Aš prisiekiau Švenčiau- 
siajai Mergelei prie savo žmonos kapo ir turiu ištesėti priesai- 
ką... A! Žiūrėkite, sinjora, jam atveda žirgą. Šito ir laukiau! 
Einu... Melskitės už mane, nes kada nors atsakysiu už tai savo 
galva; bet tai nieko, kad tik Dievas išgelbėtų mano sielą. 

— Karlai! — sušuko Konsuela, jausdama nepaprastos jėgos ant- 
plūdį.— Laikiau tave kilniu, geru ir dievobaimingu žmogumi, o 
dabar matau, kad tu bedievis, išgama ir niekšas. Kad ir kas būtų 
žmogus, kurį tu žadi užmušti, aš draudžiu tau sekti paskui jį ir 
padaryti jam ką nors blogo. Šėtonas pasivertė šventuoju, kad 
sumaišytų tau protą, ir Viešpats, bausdamas tave už šventvagišką 
priesaiką prie tavo žmonos kapo, leido, kad šėtonas. įsiviliotų. 
tave į savo pinkles. Tu niekingas, nedėkingas žmogus! Tu negal- 
voji apie tai, kad tavo šeimininkas grafas Godicas, apipylęs ta“ 
ve malonėmis, toks sąžiningas, toks geras, toks tau švelnus, bus 
apkaltintas už tavo nusikaltimą ir užmokės gyvybe. Eik, pasislėpk 
kokiame nors požemyje, nes tu nevertas žiūrėti į Dievo pasaulį, 
Karlai. Atgailauk už tokias mintis! Žinai, regiu šią minutę šalia 
tavęs tavo žmoną. Ji verkia ir bando sulaikyti tavo angelą sargą, 
pasirengusi perleisti tave blogio dvasiai. .. . 

— Žmona! Žmona! — sušuko sutrikęs, nugalėtas Karlas.— Aš 
jos nematau! Žmona! Jeigu tu čia, tark man žodį, padaryk taip, 
kad aš dar kartą galėčiau tave pamatyti, o paskui — numirti! . 

— Jos pamatyti tu negali: tavo širdyje — nusikaltimas, o aky- 
se — migla. Atsiklaupk, Karlai! Dar gali išpirkti savo nuodėmę! 
Duok man ginklą, tepantį tavo rankas, ir melskis! 

Tardama šiuos žodžius, Konsuela paėmė karabiną — jis atida- 
vė jį be jokio pasipriešinimo — ir paskubėjo numesti jį toliau 
nuo Karlo, kol jis ašarodamas suklupo ant kelių. Paskui ji nulipo 
nuo terasos, kad greičiau paslėptų kur nors ginklą. Jautėsi visai 

sudaužyta: jai prireikė daug jėgų užvaldyti to fanatiko vaiz- 
duotę, iššaukus vaiduoklius, turinčius jam įtakos. Buvo brangi 
kiekviena minutė: čia jau nebebuvo kada įteiginėti jam huma- 
niškesnę ir moksliškesnę filosofiją. Ji kalbėjo, kas tik šovė jai į 
galvą, įkvėpta kažkokios simpatijos nelaimingajam Karlui, kurį 
ji norėjo žūtbūt išgelbėti nuo beprotiško poelgio. Apsimesdama 
jį baranti, ji sykiu ir gailėjosi jo, matydama jo paklydimą, kurio 
jis nepajėgė įveikti. | | 

Konsuela skubėjo paslėpti nelemtąjį ginklą ir tuoj pat su- 
grįžti pas Karlą, kad suturėtų jį terasoje, kol prūsai nenujos 
bent kiek toliau. Atidarydama mažas duris, vedančias iš terasos 
į koridorių, ji staiga susidūrė akis į akį su baronu' fon Kreicu. 
Jis atėjo į savo kambarį apsiausto ir pistoletų. Konsuela vos su- 
spėjo pastatyti karabiną už savęs į kampą prie durų ir puolė į 
koridorių, uždarydama duris, skiriančias ją nuo Karlo. Ji išsi- 
gando, kad pamatęs priešą, jis vėl nepasiustų. 

Staigūs judesiai ir susijaudinimas, privertę ją atsišlieti į du- 
ris, kad neapalptų, neprasprūdo pro įžvalgias barono fon Kreico 
akis. Laikydamas žvakę ir šypsodamasis, jis sustojo priešais Kon- 
suelą. Jo veidas buvo visiškai ramus, tačiau Konsuelai pasirodė, 
kad jo ranka dreba. Už jo stovėjo mirtinai išblyškęs leitenantas 
su špaga Iankoje. Visa tai, o taip pat ir tai, kad langas kam- 
bario, į kurį baronas atėjo savo daiktų, išėjo, kaip ji vėliau 
įsitikino, į bokštelio terasą, leido Konsuelai įtarti, kad nuo abie- 
jų prūsų nepraslydo nė vienas jos pokalbio su Karlu žodis. Visgi 
baronas nusilenkė jai nepaprastai maloniai ir ramiai, tačiau ji 
buvo taip sukrėsta, kad pamiršo jam atsakyti į nusilenkimą ir 
netgi neteko žado; Kreicas pažvelgė į ją greičiau su užuojauta 
negu nustebęs. 

— Mano vaike, — švelniai tarė jis, imdamas ją už rankos, — 
jūs labai susijaudinusi. Matyt, mes išgąsdinome jus, netikėtai 
pasirodę prie durų, kai jūs jas darėte. Bet žinokite, kad mes 
jūsų nuolankūs tarnai ir bičiuliai. Tikiuosi, mes dar susitiksime 
Berlyne ir galbūt galėsime jums būti naudingi. 

„Baronas truputį truktelėjo į save Konsuelos ranką, tarytum 
norėdamas pakelti ją prie lūpų, bet pasitenkino lengvai ją spus- 
telėjęs. Jis dar sykį nusilenkė ir išėjo lydimas leitenanto, kuris, 
atrodė, netgi nepastebėjo Konsuelos, toks buvo sutrikęs ir kaip 
nesavas. Jo būsena patvirtino jaunos merginos įsitikinimą, kad 
leitenantas žinojo pavojų, ką tik grėsusį jo viršininkui. 

Bet kas galėjo būti tas Žmogus, jeigu atsakomybė už jo gy- 
vybę tokia sunkia našta slėgė kitą, ir ką Karlas norėjo užmušti, 
laikydamas tai pačiu teisingiausiu kerštu? Konsuela sugrįžo į te- 
rasą, kad toliau stebėdama Karlą, išgautų jo paslaptį. Bet ji rado 
jį apalpusį ir, negalėdama pakelti tokio milžino, nuėjo pasišaukti 
pagalbon tarnų. 

— Na tai nieko! —tarė jie, eidami į jos nurodytą vietą.— 

Matyt, jis šiek tiek padaugino šį vakarą medaus putojančio gė- 
rimo; tuojau nunešime jį į lovą. 

Konsuela buvo benorinti eiti viršun kartu su jais: ji bijojo, 
kad Karlas atsipeikėjęs neišsiduotų, bet jai sutrukdė grafas Go- 
dicas, ėjęs pro šalį. Jis paėmė ją po ranka, apsidžiaugęs, kad ji 
dar neatsigulė ir jis gali parodyti jai naują reginį. Teko eiti su 
„juo į verandą, ir čia ji pamatė virš vienos iš parko kalvų, toje 
pusėje, kurią Karlas nurodė kaip savo ketinimų tikslą, didelę 
švytinčią arką, tarsi sklendančią oru, ant kurios neaiškiai ma- 
tėsi spalvoto stiklo raidės. 

— Kokia puiki iliuminacija! — išsiblaškiusi pratarė ji. 

— Tai subtilus palankumo ženklas, kuklus atsisveikinimas su 
ką tik išvykusiais svečiais, — paaiškino Godicas.— Jie po ketviI- 
čio valandos bus kalvos papėdėje, įklonyje, kurio iš čia nema- 
tyti, ir ten stebuklingai virš jo galvos užsidegs triumfo arka. 

— Pone grafe! — sušuko Konsuela atsipeikėdama ir susimąsty- 
dama.— Kas tas žmogus, ką tik iš čia išvykęs? 

— Sužinosite vėliau, mano vaike. 

— Jei neprivalau klausinėti, tyliu, pone grafe. Tačiau įtariu, 
kad iš tikro tai ne baronas fon Kreicas. 

— Aš nė minutės neklydau,— tęsė Godicas, truputį girdama- 
sis.— Tuo labiau aš pagarbiai pažiūrėjau į jo inkognito. Žinau, kad 
tai jo manija ir jis laiko įžūlumu, jeigu nelaikomas tuo, kuo ap- 
simeta. Jūs pastebėjote, kad aš elgiausi su juo kaip su paprastu 
karininku, o tuo tarpu... 

Grafas beprotiškai troško viską išplepėti, bet aukštuomenės 
papročiai neleido jam ištarti vardą, matyt, be galo šventą. Jis 
pasirinko kažką tarpinio ir, paduodamas Konsuelai savo žiūronus, 
tarė: 

— C Pažiūrėkite, kaip vykusiai padaryta ta improvizuota arka. 
Iki jos nuo čia ne mažiau mylios, o aš įsitikinęs, kad pro mano 
puikius žiūronus jūs galėsite perskaityti, kas ant jos užrašyta, 
Kiekviena raidė dvidešimties pėdų, nors jos ir atrodo mažytės. 
Bet visgi gerai įsižiūrėkite, . 

Konsuela pažiūrėjo ir nesunkiai perskaitė užrašą, atskleidusį 
visą tos komedijos paslaptį. 

„Tegyvuoja Frydrichas Didysis!“ 

— Ach! pone grafe! — sušuko ji baisiai sunerimusi.— Tokiam 
asmeniui pavojinga šitaip keliauti, o dar pavojingiau, ko gero, 
priiminėti jį savo dvare! 

— Nesuprantu jūsų, — tarė grafas, — mes gyvename taikiu me- 
tu. Dabar niekam imperijos žemėse nekiltų minties padaryti jam 
ką nors blogo, ir niekas nepalaikytų patriotinės pareigos nepai- 
symu malonų sutikimą, parodytą tokiam svečiui. 

Konsuela susimąstė. Godicas sutrukdė, pasakęs, kad turi į 
ją prašymą. Jis, tiesa, bijo piktnaudžiauti jos gerumu, bet tai 
taip svarbu, kad jis visgi ryžtasi ją apsunkinti. Po ilgų išve- 
džiojimų pagaliau paslaptingai ir rimtai pasakė: 

— Reikalas štai koks: ar nesutiktumėt suvaidinti vaiduoklį? 

— Kokį vaiduoklį?— paklausė Konsuela, kurios galvoje vis 
tebebuvo Frydrichas ir šio vakaro įvykiai. 

* — Vaiduoklį, kuris per desertą ateina pas markgrafienę iI 
jos svečius, kad palydėtų juos per pragaro galeriją, per numirė- 
lių karalystę į teatro salę, kur juos turi pasitikti Olimpo dievai. 
Venera scenoje pasirodo ne iškart, ir jūs turėtumėt laiko nusi- 
mesti už kulisų vaiduoklio skraistę, po kuria vilkėsite nuostabų 
amūrų motinos apdarą —iš rožinio atlaso su neplačiu sijonu, 
sidabro kaspinais ir auksiniu galionu. Plaukai nepudruoti, papuoš- 
ti perlais, plunksnomis ir rožėmis — labai kuklus tualetas ir ne- 
pakartojamo subtilumo. Pati pamatysite! Na, ar sutinkate pabūti 
vaiduokliu? Juk čia reikia pasirodyti labai oriai, o nė viena iš 
mano drovių aktorių neišdrįstų jos didenybei įsakmiai ir sykiu 
pagarbiai ištarti: „Eikite paskui mane“. Nelengva ištarti šiuos 
žodžius, ir aš pamaniau, kad tik labai talentinga aktorė gali ge- 
rai suvaidinti. Ką apie tai manote? 

— Žodžiai nuostabūs, ir aš su malonumu apsiimu suvaidinti 
vaiduoklį, — juokdamasi atsakė Konsuela. 

— Jūs tiesiog angelas! Tikras angelas! — sušuko grafas, bu- 
čiuodamas jai ranką. 

Bet deja! Taip ilgai lauktoji diena, šventė, nuostabi šven- 
tė, svajonė, kurią grafas puoselėjo visą žiemą ir kuriai reng- 
damasis jis daugiau kaip tris kartus turėjo nuvykti į Moraviją, — 
visa tai turėjo išnykti kaip dūmas, kaip ir rūstus, kraupus Karlo 
kerštas... Kitą dieną vidurdienį viskas buvo paruošta. Rosvaldo 
gyventojai buvo pasirengę: nimfos, genijai, laukiniai, neūžaugos, 
milžinai, mandarinai, vaiduokliai, drebantys nuo šalčio, kiekvie- 
nas laukė savo poste reikalingo momento pradėti veikti. Kalnų 
kelias buvo nuvalytas ir pabarstytas samanomis ir našlaitėmis. 
Daugybė svečių, suvažiavusių iš aplinkinių pilių ir netgi iš tolimų 
miestų, sudarė tinkamą pilies šeimininko svitą, kai staiga, deja, 
nelaukta, nelyginant žaibas, žinia iškart viską apvertė aukštyn 
kojom! Šuoliais atlėkęs pasiuntinys pranešė, kad markgrafienės 
karieta nusirito į griovį, jos didenybė susilaužė du šonkaulius 
ir turėjo pasilikti Olmiuce, kur prašo atvykti grafą. Minia išsi- 
skirstė. Grafas, lydimas Karlo, kuris jau buvo atsigavęs, užšoko 
ant geriausio savo žirgo ir nudūmė, prieš tai taręs keletą žodžių 
ūkvedžiui. 

„Pramogos“, „upeliai“, „laikrodžiai“, ,,„upės“ vėl apsiavė sa- 
vo kailinius batus ir milo kaptonus ir nuėjo dirbti savo darbų 
kartu su „kinais“, „piratais“, „,„druidais“ ir ,,„žmogėdromis“. Sve- 
čiai susėdo į karietas, ir karieta, su kuria atvyko Porpora su savo 
mokine, vėl buvo atiduota jų žinion. Ūkvedys, kaip buvo įsakyta, 
įteikė jiems sutartą sumą ir liepė ją paimti, nors ir nebuvo visa 
uždirbta. Tą pačią dieną jie išvyko Prahos keliu. Profesorius buvo 
susižavėjęs, kad nebeteks klausytis įvairių genčių muzikos ir dau- 
giakalbių grafo kantatų, o Konsuela, žvelgdama Silezijos pusėn, 

liūdėjo, kad vykdama tolyn nuo Glacko kalinio, neturi nė men- 
kiausios vilties palengvinti sunkią jo dalią. 

Tą pačią dieną baronas fon Kreicas, pernakvojęs kaime ne- 
toli nuo Moravijos sienos, išvyko iš ten rytą su didele kelionine 
karieta, lydimas savo raitų pažų ir svitos ekipažo, kuriame buvo 
jo -iždininkas ir „dėžutė“ !. Artėdamas prie Neiso, jis užvedė 
kalbą su savo karininku arba, tiksliau, adjutantu, baronu fon 
Budenbroku. Reikia pastebėti, kad nepatenkintas jo vakarykščiu 
netaktu, baronas pirmą kartą, išvykus iš Rosvaldo, su juo pra- 
šneko: 

— O kas per iliuminacija ten buvo?— pradėjo jis— Aš iš 
tolo pastebėjau ją virš kalvos, kurios papėde turėjome prava- 
žiuoti, apsukdami to grafo Godico parką. 

— Valdove,— drebėdamas atsakė Budenbrokas,— aš nepaste- 
bėjau iliuminacijos. 

— Be reikalo! Mane lydintis žmogus turi viską pastebėti. 

— Jūsų didenybė turi man atleisti, atsižvelgdamas į sąmyšį, 
kurį Man sukėlė to piktadario užmačios. 

— Jūs nieko nesupratote! Tas Žmogus — fanatikas, nelaimin- 
gas katalikų šventeiva, įsiutintas pamokslų, kuriuose čekų šven- 
tikai keikė mane per karą. O galutinai jį pribaigė kažkokia ne- 
laimė, Matyt, asmeninė. Turbūt tai valstietis, pagrobtas mano ar- 
mijai, vienas iš tų dezertyrų, kuriuos mes kartais gaudome, kad 
ir kokie jie atsargūs. 

— Jūsų didenybė gali būti tikras, kad ryt pat tas piktadarys 
bus sučiuptas. 

— Jūs jau įsakėte, kad jį pagrobtų iš grafo Godico namų? 

— Kol kas ne, valdove, bet vos atvykęs į Neisą, tučtuojau 
pasiųsiu keturis žmones, labai vikrius ir ryžtingus. 

— Draudžiu tai. Priešingai, surinkite apie jį žinias, ir jeigu 
iš tiesų jo šeima tapo karo auka, kaip buvo galima suprasti iš 
jo Nnerišlios šnekos, tai pasirūpinkite išduoti jam tūkstantį ta-- 
lerių ir praneškite Silezijos verbuotojams, kad tie visiems laikams 
paliktų jį ramybėje. Girdite? Jį vadina Karlu, jis labai aukštas, 
čekas, tarnauja pas grafą Godicą. Viso to gana, kad lengvai jį 
surastų, sužinotų jo pavardę ir padėtį. 

— Jūsų didenybės įsakymas bus įvykdytas. 

— Tikiuosi! O ką jūs manote apie tą muzikos profesorių? 

— Maestro Porporą? Man jis pasirodė kvailas, ribotas, labai 
sunkaus charakterio žmogus. 

— O aš jums sakau, kad tai žymus meno žmogus, be galo pro- 
tingas ir turintis puikią ironijos dovaną. Kai jis su savo mokine 
pasieks Prūsijos sieną, nusiųskite jam gerą karietą. 

— Klausau, jūsų didenybė. 

— Ir tegu sėda jon vienas. Girdite? Vienas! Ir tas jam turi 
būti pasiūlyta labai pagarbiai. 


— Klausau, jūsų didenybe. 


' Kelioninis iždas. (Aut. pastaba) — 

— O toliau... 

— O toliau jūsų didenybė pageidauja, kad jį pristatytų į Ber- 
lyną? 

— Šiandien jūs nieko nenutuokiate! Aš pageidauju, kad jį 
pristatytų į Drezdeną, o iš ten į Prahą, jeigu jis to norės, ir 
netgi į Vieną, jei turi tokių ketinimų, ir visa tai mano sąskai- 
ta. Jeigu aš atitraukiau tokį gerbiamą žmogų nuo darbo, turiu 
pristatyti jį ten, iš kur paėmiau, nesuteikdamas jokių išlaidų. 
Bet aš pageidauju, kad jo nė kojos nebūtų mano valdose: jis man 
per protingas. 

— O ką įsakysite dėl dainininkės? 

— Ją su sargyba nuveš į San Susi, nori ji to ar ne, ir pas- 
kirs jai patalpą pilyje. 

— Pilyje, valdove? 

— Kas jums? Apkurtote ar ką? Barberini kambariuose. 

— O ką darysime, valdove, su Barberini? 

— Barberini Berlyne jau nebėra. Ji išvažiavo. Argi nežino- 
jote? 

— Nežinojau, valdove. 

— Ką jūs žinote galų gale? Ir vos tik ta panelė atvažiuos, 
tučtuojau man praneškite. Supratote? Štai pirmieji įsakymai, ku- 
riuos liepsite įrašyti pirmu numeriu į rejestrą mano dėžutės sar- 
gybiniui: pašalpa Karlui, Porporos sugrąžinimas atgal, visų Bar- 
berini privilegijų ir pajamų perdavimas Porporinai. Na štai mes 
ir prie Miesto vartų! Pralinksmėk, Budenbrokai, ir pasistenk bū- 
ti ne toks kvailas, kai vėl sumanysiu pakeliauti su tavimi in- 
kognito! 

Porpora ir Konsuela į Prahą atvyko temstant. Buvo gana šal- 
ta. Mėnuo apšvietė senovinį miestą, išsaugojusį religinę ir ka- 
ringą savos praeities dvasią. Mūsų keliauninkai įvažiavo pro va- 
dinamus Rostorsko vartus ir, pravažiavę miesto dalį, esančią de- 
šiniajame Vltavos krante, laimingai pasiekė tilto vidurį. Čia 
karietą smarkiai krestelėjo ir ji iškart sustojo. 

— Viešpatie Jėzau Kristaul — sušuko vežikas.— Ir reikėjo nu- 
griūti arkliui kaip tik prieš statulą! Blogas ženklas! Tepadeda 
mums šventas Jonas Nepomukas! 

Konsuela, matydama, kad šalinis arklys susipainiojo diržuose, 
ir vežikui teks ilgokai pavargti, kol jis pakels arklį ir sutvarkys 
pakinktus — griūvant nutrūko keletas diržų, — pasiūlė savo mo- 
kytojui išlipti iš karietos pamankštinti kojų ir sušilti. Porpora 
sutiko, ir Konsuela priėjo prie tilto turėklų, norėdama apžiūrėti 
aplinką. Iš čia du skirtingi miestai, sudarantys Prahą: vienas — 
vadinamas naujas, pastatytas 1348 metais Karolio IV, ir kitas — 
senasis, įkurtas gilioje senovėje, abu pastatyti amfiteatru, atrodė 
lyg dvi juodos akmenų krūvos, virš kurių šen bei ten, aukščiau- 
siose vietose, stiebėsi grakštūs senovinių pastatų bokštai ir niū- 

rūs įtvirtinimų dantys. Vltava, tamsi ir greita, lėkė po griežtos 
architektūros tiltu — daugelio tragiškų įvykių Čekijos istorijoje 
veiksmo vieta,— o mėnuo, atsispindėdamas Vltavos vandenyse, 
blyškiais atšvaitais pražildė pamaldžiai garbinamos statulos gal- 
vą. Konsuela ėmė tyrinėti šventojo išminčiaus veidą, rodos, liūd- 
nai žvelgiančio į bangas. Legenda apie šventą Nepomuką nuo- 
stabi, o jo vardą gerbia kiekvienas, kuris brangina nepriklauso- 
mybę ir ištikimybę. Imperatorienės Johanos nuodėmklausys, jis 
atsisakė išduoti jos išpažinties paslaptį, ir girtuoklis Venceslavas, 
panorėjęs sužinoti savo žmonos ketinimus, negalėdamas ką nors 
sužinoti iš garsiojo mokslininko, įsakė nuskandinti jį po Prahos 
tiltu. Padavime sakoma, kad tuo momentu, kai Nepomukas dingo 
po vandeniu, puikios žvaigždės įsižiebė virš vos užsivėrusio aki- 
varo, tarsi kankinio vainikas dar apie minutę plaukiojo ant ban- 
gų. To stebuklo atminimui į metalinius tilto turėklus buvo įrėžtos 
penkios metalinės žvaigždės toje.pačioje vietoje, nuo kurios buvo 
numestas Nepomukas. 

Konsuelos motina Rozamunda, labai dievobaiminga moteris, 
visada pamaldžiai prisimindavo legendą apie Joną Nepomuką 
ir tarp šventųjų, kurių vardus ji kas vakarą vertė ištarti savo 
skaisčiomis lūpomis vaiką, niekuomet nepamiršdavo šio didžiausio 
keliauninko, visų tų, kuriems grėsė pavojus, užtarėjo ir gero 
vardo globėjo. Kaip vargšai svajoja apie turtus, čigonės idealu 
senovėje tapo geras vardas — brangenybė, apie kurią ji negalvojo 
jaunystėje. Dėl tokios permainos Konsuela buvo išauklėta nepap- 
rastai dorybingai. Šią minutę ji prisiminė maldą, su kuria kaž- 
kada kreipdavosi į šį teisybės apaštalą: sujaudinta vietos — jo 
tragiškos žūties liudininkės — vaizdo, ji nejučia suklupo tarp mal- 
dininkų, kurie tais laikais dieną ir naktį lenkėsi prieš šventojo 
atvaizdą. Čia buvo vargšės moterys, maldininkai, seniai, elge- 
tos, galbūt ir čigonai — mandolinos gerbėjai ir vieškelių šeimi- 
ninkai. Tačiau pamaldumas jų nebuvo tiek apėmęs, kad sutruk- 
dytų ištiesti ranką Konsuelai. Ji dosniai padalijo jiems išmaldą, 
su džiaugsmu prisimindama tuos laikus, kai pati buvo ne geriau 
apsirengusi ir ne labiau gerbiama kaip visi tie žmonės. Jos dos- 
numas sujaudino maldininkus, ir jie, tyliai pasitarę, vienam iš 
savo tarpo pavedė pasakyti Konsuelai, kad dabar jai sugiedos se- 
novinį bažnytinį himną palaimintajam Nepomukui, kad šventasis 
panaikintų blogą perspėjimą, dėl kurio jai teko sustoti ant tilto. 
Jie tikino, kad muzika ir lotyniški himno žodžiai esą sukurti 
girtuoklio Venceslavo laikais. 

Suscipe guas dedimus, Johannes beate, 
Tibi preces supplices, noster advocate: 
Fieri, dum vivimus, ne sinas infames 
Et nostros post obitum coelis infer manes !. 
! Išgirsk mūsų maldas, švenčiausiasis Johanai, 

Tu mūsų šventasis užtarėjas, ir mes kreipiamės į tave: 

Kad neįpultumėm į nuodėmę, gyvendamį žemėje, 

Prie teisiųjų priskirk mus po ramios mirties (lot.). 

Porpora susidomėjęs išklausė ir nutarė, kad himnui ne dau- 
giau šimto metų; bet kitas himnas,: kurį sugiedojo maldininkai, 
jam pasirodė amžininkų prakeiksmu Venceslavui, jis prasidėjo 
šitaip: 

Salvus, piger imperatoI, 
Malorum clarus patrator... etc !. 


Nors Venceslavo nusikaltimai ir buvo padaryti seniai praėju- 
siais laikais, matyt, vargšai čekai patirdavo neblėstantį mMalonu- 
mą šio tirono asmenyje keikdami neapkenčiamą imperatoriaus 
titulą, tapusį jiems svetimšalio valdovo simboliu. Austrų sargybi- 
niai saugojo vartus, esančius abiejuose tilto galuose. Jiems buvo 
įsakyta nesustojant žingsniuoti nuo vartų iki tilto vidurio. Čia 
jie susitikdavo prie šventojo statulos, apsisukdavo ir toliau žings- 
niuodavo. Jie girdėjo himnus, bet nemokėdami taip gerai bažny- 
tinės lotynų kalbos kaip Prahos maldininkai, manė, žinoma, kad 
šloviną Francą Lotaringietį, Marijos Teresės vyrą. 

Naivios giesmės mėnulio šviesoje, gražiausiame pasaulio land- 
šafte, sukėlė Konsuelai liūdesį. Iki šiol jos kelionė buvo sėkmin- 
ga, linksma, ir šis netikėtas liūdesys buvo tarytum natūrali reak- 
cija. Vežikas, tvarkęs ekipažą grynai vokiškai lėtai, kas kartą, 
kai kas nors nepasisekdavo, kartojo: ,„Tai blogas ženklas!“ — ir 
tai galų gale negalėjo nepaveikti Konsuelos vaizduotės. O kiek- 
vienas sunkus išgyvenimas, ilgas susimąstymas nukreipdavo jos 
mintis į Albertą. Ji prisiminė vieną vakarą, kai jis, išgirdęs, kaip 
kanonisė savo maldoje garsiai šaukiasi švento Nepomuko, gero 
vardo globėjo, pastebėjo: „(Gera jums, tetule, jam melstis, kai 
jūs su jums būdingu atsargumu pavyzdingų gyvenimu užsitik- 
rinote sau gerą vardą, bet man ne kartą teko girdėti, kai ydomis 
susitepusios sielos šaukėsi stebuklingos to šventojo pagalbos tik 
tam, kad paslėptų nuo žmonių savo nusikaltimus. Taip jūsų re- 
liginės apeigos labai dažnai slepia veidmainiškumą, kaip ir gina 
nekaltybę“. Šią akimirką Konsuelai pasirodė, kad vakaro vėjelyje 
ir niūriame Vltavos bangų šnarėjime ji girdi Alberto balsą. Kon- 
suela pagalvojo, ką apie ją pasakytų Albertas, jeigu pamatytų 
„dabar klūpinčią prieš šitą katalikų statulą; ko gero, palaikytų 
ją jau pražuvusia. Ir ji lyg išsigandusi atsistojo. Kaip tik šią 
minutę Porpora jai tarė: | 

— Na sėsk į karietą, viskas sutvarkyta. 

Ji nuėjo paskui jį ir jau norėjo sėstis į karietą, kai gremėz- 
diškas raitelis, sėdėjęs ant dar gremėzdiškesnio arklio, staiga 
sustojo, nusėdo nuo arklio ir eidamas prie Konsuelos ėmė ją 
smalsiai apžiūrinėti, kas jai pasirodė įžūlu. 

— Ko jums reikia, pone?— tarė Porpora, pastumdamas jį.— 
Į damas taip nežiūrima. Galbūt Prahoje taip įprasta, bet aš neke- 
tinu paklusti jūsų papročiams, 

! Piktas, tinginy imperatoriau, 
Visų nusikaltimų diktatoriau. .. ir t. t. (lot.). 

Storulis, ištraukęs smakrą iš kailinės apykaklės ir tebelai- 
kydamas už žąslų arklį, čekiškai atsakė Porporai, nepastebėdamas, 
kad šis visiškai jo nesupranta. Bet Konsuela, nustebinta raitelio 
balso, pasilenkė, kad mėnulio šviesoje pamatytų jo veidą, ir stai- 
ga, puldama tarp jo ir Porporos, sušuko: 

— Ar čia jūs, pone barone fon Rudolštadtai?*| 

— Taip, tai aš, sinjora,— atsakė baronas Frydrichas,— aš, Kris- 
tiano brolis ir Alberto dėdė. Aš pats. O čia tikrai jūs! — tarė jis, 
sunkiai atsidusdamas, | 

Konsuela buvo priblokšta jo liūdnos išvaizdos ir šalto pa- 
sisveikinimo su ja. Jis, visuomet taip riteriškai paslaugiai el- 
gęsis su ja, nepabučiavo rankos ir netgi nepagalvojo paliesti 
savo kailinės kepurės, ją sveikindamas, o pasitenkino vien kar- 
todamas: 

— Taip, tai jūs, tikrai jūs! 

— Papasakokite, kas vyksta Milžinų pilyje?— jaudindamasi 
paklausė Konsuela. 

— Papasakosiu, sinjora, pats nekantrauju apie viską jums pa- 
pasakoti. 

— Tai kalbėkite, pone barone! Papasakokite man apie grafą 
Kristianą, apie ponią kanauninkę apie... 

— Taip, taip, tuoj papasakosiu, — atsakė Frydrichas, vis la- 
biau sutrikdamas ir tarsi visiškai apdujęs. 

— O grafas Albertas?— vėl paklausė Konsuela, išsigandusi jo 
elgesio ir sutrikusios išvaizdos. 

— Taip! Taip! Albertas... deja! Taip! — sumurmėjo baronas. — 
Tuoj papasakosiu apie jį... | 

Bet jis taip nieko ir nepasakė ir, nepaisant jaunos merginos 
klausimų, pasiliko beveik toks pat nebylus kaip Nepomuko statula. 

Porporai baigėsi kantrybė: maestro sušalo ir troško greičiau 
pasiekti gerą pastoge, be to, buvo bent kiek nepatenkintas šituo 
susitikimu, kuris galėjo smarkiai paveikti Konsuelą. 

— Pone barone,— kreipėsi jis į jį — ryt mes pareikšime jums 
savo pagarbą, o dabar leiskite mums keliauti pavakarieniauti ir 
sušilti... Mums šito reikia labiau negu sveikinimų,— pridūrė se- 
šis pro dantis, lįsdamas į karietą, kur jau buvo įstūmęs Kon- 
suelą prieš jos valią. 

„— Bet, mano drauge,— tarė ji susijaudinusi,— leiskite man 
sužinoti. . | 

— Duokit man ramybę! — šiurkščiai nutraukė jis ją.— Tas 
žmogus — idiotas, jei nėra mirtinai girtas, ir, nors mes visą Naktį 
praleistume ant tilto, jis nepajėgtų ištarti nė vieno protingo 
žodžio. 

Konsuela buvo baisiai sunerimusi. 

— Jūs negailestingas,— tarė ji maestro, kai karieta nuo til- 
to pasuko į senamiestį.-— Dar truputis, ir aš būčiau sužinojusi 
tai, kas užvis labiausiai man rūpi... 

— Štai kaip! Vadinasi, viskas kaip anksčiau?— piktai pratarė 

Porpora.— Tas Albertas taip ir lindės amžinai tavo galvojet Ge- 
rą, nieko nepasakysi, šeimynėlę tu įsigijai — tokią linksmą, tokią 
išauklėtą, sprendžiant pagal tą avigalvį, kurio kepurė, matyt, 
priklijuota prie galvos, nes tave susitikęs, jis netgi nesiteikė 
jos nukelti prieš tave. 

— Tai ta pati šeima, apie kurią jūs neseniai buvote tokios 
puikios nuomonės, kad nusiuntėte mane ten kaip į gelbėjimo uos- 
tą, prisakydamas gerbti ir mylėti visus jos narius. 

— Paskutiniąją mano prisakymo dalį tu, kaip matau, per daug 
stropiai įvykdei... | 

Konsuela norėjo paprieštarauti, bet nusiramino, pastebėjusi 
baroną Frydrichą, jojusį šalia karietos: jis, matyt, nusprendė 
juos lydėti. Kai ji lipo iš karietos, senasis baronas stovėjo prie 
pakojo; tiesdamas jai ranką, baronas maloniai prašė priimti jo 
svetingumą, nes jau įsakė vežikui vežti juos ne į užvažiuojamąjį 
kiemą, o į savo namus. Veltui Porpora bandė atsisakyti tos gar- 
bės,— baronas buvo atkaklus, o Konsuela, degdama nekantrumu 
greičiau išsklaidyti savo baimes, paskubėjo sutikti ir įeiti su šei- 
mininku į salę, kur jų laukė karštai iškūrentas židinys ir puiki 
vakarienė. 

— Kaip matote, sinjora,— kreipėsi į ją baronas, rodydamas 
į tris įrankių komplektus, — aš tikėjausi jus sutikti. 

— Tai mane labai stebina,— atsakė Konsuela,— mes niekam 
nepranešėme apie savo atvykimą, o ir patys prieš dvi dienas ma- 
nėme čia būti ne anksčiau kaip poryt. 

— Visa tai mane ne mažiau stebina kaip ir jus, — niūriai ta- 
rė baronas. 

—, O baronienė Amalija,— paklausė Konsuela: jai buvo ne- 
smagu, kad iki šiol ji neprisiminė savo buvusios mokinės. 

Barono veidas apsiniaukė, ir jo rausvi skruostai, pamėlynavę 
nuo šalčio, staiga taip išblvško, kad Konsuela pasibaisėjo. Bet 
jis gana ramiai atsakė: 

„— Mano duktė Saksonijoje, pas mūsų giminaitę. Ji labai ap- 
gailestaus, kad nepamatys jūsų. | 

— O kiti jūsų šeimos nariai, pone barone,— toliau klausinė- 
jo Konsuela,— ar negalėčiau sužinoti. .. = 

— Taip, taip, viską sužinosite,— pertraukė ją Frydrichas.— 
Viską sužinosite... Valgykite, sinjora, jūs turbūt alkana. 

— Aš negaliu valgyti, kol manęs nenuraminsite. Pone barone, 
dėl Dievo, pasakykite, ar neapverkiate kurio nors iš artimųjų ne- 
tekties? 

— Niekas nemirė,— taip niūriai atsakė baronas, tarytum pra- 
neštų, kad išmirė visa jų giminė. 

Ir jis pradėjo pjaustyti mėsą taip iškilmingai lėtai, kaip. tą 
darydavo Milžinų pilyje. Konsuela nebesiryžo daugiau jo klau- 
sinėti. Vakarienė pasirodė jai mirtinai ilga. Porpora, kuris buvo 
labiau išalkęs negu susijaudinęs, stengėsi palaikyti kalbą su šei- 
mininku, o šis stengėsi jam atsakinėti taipogi maloniai ir netgi 

teiravosi apie jo reikalus ir planus. Bet tokia įtampa, matyt, buvo 
ne barono jėgoms. Jis vis nepataikydavo atsakyti arba vėl klaus- 
davo, į ką jau buvo atsakyta. Jis prisipjaustė didelių gabalų, 
su kaupu prisikrovė lėkštę ir prisipylė stiklinę, bet darė tai iš 
įpratimo. Jis nevalgė ir negėrė; numetęs šakutę ant žemės ir 
įsistebeilijęs į staltiesę, jis aiškiai buvo be galo apverktinoje 
būsenoje. Jį stebėjusi Konsuela puikiai matė, kad jis negirtas. 
Ji klausė savęs, kas sukėlė šį staigų suglebimą — nelaimė, liga 
ar senatvė? Pagaliau po dviejų tokios kankynės valandų, baro- 
nas, matydamas, kad vakarienė baigta, liepė tarnams išeiti, o 
pats, sutrikęs pasirausęs kišenėse, po ilgų ieškojimų ištraukė at- 
klijuotą laišką ir padavė jį Konsuelai. Ji buvo kanauninkės, ji rašė: 

„Mes pražuvę, broli! Nebėra jokios vilties. Daktaras Siuper- 
vilis pagaliau atvyko iš Baireito. Keletą dienų jis mūsų gailė- 
josi, o paskui man pareiškė, kad reikia sutvarkyti šeimos reika- 
lus, nes galbūt po savaitės Alberto nebebus gyvo. Kristianas, 
kuriam „aš nesiryžau pranešti šio nuosprendžio, turi viltį, bet 
menką, jis visai nusiminė, ir tai man kelia neviltį, nes aš nesu 
tikra, kad sūnėno mirtis — vienintelis man gresiantis smūgis. 
Frydrichai, mes pražuvę? Ar išgyvensime šias abi negandas? Ar aš 
jas pakelsiu — nežinau. Tebūnie Diavo valia, štai viskas, ką ga- 
liu pasakyti, bet nesijaučiu stipri atlaikyti tokį smūgį. Atva- 
žiuokite, broli, ir pasistenkite atvežti mums truputį žvalumo, jei- 
gu beturite bent kiek jo po savo paties skausmo — skausmo, kurį 
mes laikome savu ir kuris perpildo mūsų sakytum prakeiktos šei- 
mos nelaimes. Kuo mes nusikaltome, kuo nusipelnėme tokios baus- 
mės? Neleisk man, Dieve, prarasti tikėjimą ir nuolankumą tavo 
valiai, bet išties būna minučių, kai sakau sau: „To jau per, daug!" 

Atvažiuokite, broli, mes laukiame jūsų, jūs mums reikalin- 
gas. Bet vis dėlto neišvykite iš Prahos iki vienuoliktos. Turiu 
jums keistą pavedimą. Man atrodo, kad jį perduodama aš kraus- 
tausi iš proto. Bet aš jau nebesuprantu, kas pas mus dedasi, ir - 
aklai paklūstu Alberto reikalavimams. Vienuoliktą dieną, septintą 
valandą vakaro būkite ant Prahos tilto, prie statulos. Sustabdy- 
kite pirmą pravažiuojančią karietą ir asmenį, kurį joje pamaty- 
site, vežkitės pas save, ir jeigu tas asmuo galės tą patį vakarą 
išvykti į Milžinų pilį, Albertas galbūt bus išgelbėtas. Bent jau 
Jis tvirtina, kad tuomet jam atsivers amžinasis gyvenimas. Aš 
nežinau, ką jis turi galvoje. Bet jo numatymas per šią savaitę 
pačių mums netikėčiausių įvykių taip keistai pildėsi, kad nebe- 
galiu abejoti: ar jis turi pranašystės dovaną, arba yra aiškiare- 
gys. Sį vakarą Albertas pasišaukė mane ir silpstančiu balsu, kurį 
galima greičiau nuspėti, negu girdėti, pavedė man jums tai per- 
duoti, ką čia tiksliai išdėsčiau. Tad vienuoliktą dieną, septintą 
valandą, būkite prie statulos, ir kas bebūtų tas asmuo, kurį ra- 
site karietoje, kuo greičiau vežkite jį čionai." 

Perskaičiusi laišką, Konsuela, tokia pat išblyškusi kaip ir ba- 
ronas, staiga pašoko, bet tuoj ir vėl susmuko ant kėdės ir ke- 

letą minučių sėdėjo nejudėdama, bejėgiškai nuleidusi rankas ir 
sukandusi dantis. Tačiau greitai jai grįžo jėgos, ir ji baronui, 
vėl įpuolusiam į kažkokį stingulį, tarė: 

— Tai ką, pone barone, ar jūsų karieta paruošta? Aš pasi- 
rengusi, važiuojame! 

Baronas mašinaliai atsistojo ir išėjo. Jam užteko jėgų iš anks- 
to apie viską pagalvoti: karieta buvo paruošta, arkliai laukė 
kieme, bet jis veikė kaip automatas, ir jeigu ne Konsuela, būtų 
pamiršęs išvažiuoti. 

Vos baronas išėjo iš kambario, Porpora pagriebė laišką ir 
greitai permetė jį akimis. Jis savo ruožtu irgi išblyško, negalė- 
jo ištarti nė žodžio ir prislėgtas ėmė žingsniuoti prieš židinį. 
Maestro turėjo pagrindo priekaištauti sau dėl to, kas atsitiko. 
Tiesa, jis to nenumatė, bet dabar sau sakė, kad turėjo numatyti. 
Ir graužiamas sąžinės priekaištų, apimtas siaubo, priblokštas nuo- 
stabios aiškiaregystės, parodžiusios ligoniui būdą, kaip vėl pa- 
matyti Konsuelą, jis galvojo, kad sapnuoja keistą ir baisų sapną. 

Bet kadangi kai kuriais atžvilgiais jis buvo nepaprastai ap- 
dairus ir atkaklus, tai greitai ėmė galvoti, ar įmanoma realizuo- 
ti staigų Konsuelos apsisprendimą ir kokios bus pasekmės. Jis 
labai susijaudino. Ėmė duoti sau per kaktą, stuksėti kulnais, girgž- 
dėti visais sąnariais, skaičiuoti pirštais, svarstyti ir galiausiai, pa- 
sisėmęs stiprybės ir rizikuodamas sukelti Konsuelos įniršį, pa- 
sakė, supurtęs ją, kad ji atsipeikėtų: 

— Tu nori ten važiuoti — sutinku, bet ir aš važiuosiu kartu. 
Nori pamatyti Albertą — ką gi! Galbūt suduosi jam paskutinį smū- 
gį, bet trauktis neįmanoma, ir mes važiuosim. Turime dvi dienas. 
Žadėjome praleisti jas Drezdene, o dabar pailsėti nebeteks. Mums 
Prūsijos pasienyje reikia būti aštuonioliktą, kitaip pažeisime su- 
tartį. Teatras atsidaro dvidešimt penktą. Jeigu tą dieną nebūsi 
vietoje, turėsiu sumokėti didžiules netesybas. Aš neturiu nė pusės 
tos sumos, o Prūsijoje, kas nesumoka skolos, meta kalėjiman. O 
kai tu ten patenki — tave pamiršta, palieka dešimčiai—dvylikai 
metų: mMirk ten iš skausmo ar iš senatvės, kaip nori. Štai koks 
likimas manęs laukia, jeigu tu užmirši, kad iš Milžinų pilies rei- 
„kia išvykti keturioliktą dieną, ne vėliau penktą valandą ryto. 

-— Būkite ramus, maestro, ryžtingai atsakė Konsuela,— aš jau 

apie visa tai galvojau. Tik neliūdinkite manęs Milžinų pilyje,— 
štai viskas, ko prašau. Mes iš ten išvyksime keturioliktą dieną, 
penktą valandą ryto. 

— Prisiek! 

— Prisiekiu, — atsakė ji, nekantriai gūžielėjusi pečiais.— Jeigu 
kalba eina apie jūsų laisvę ir gyvybę, nesuprantu, kam reikia 
mano priesaikos. 

Tuo metu sugrįžo baronas, lydimas seno, ištikimo ir supra- 
tingo tarno, kuris susupo jį į kailinius, nelyginant vaiką, ir nu- 
vedė į karietą. Jie greitai pasiekė Berauną ir auštant jau buvo 
Pilzene. 

CIV 


Kelias nuo Pilzeno iki Tustos, kad ir kaip jie skubėjo, pa- 
reikalavo daug laiko, nes keliai buvo blogi, ėjo beveik neprava- 
žiuojamais negyvenamais miškais, ir važiuoti jais buvo pavojinga. 
Pagaliau, per valandą įveikdami vos ne po mylią, vidurnaktį jie 
pasiekė Milžinų pilį. Konsuelai dar niekada neteko taip sunkiai, 
taip nykiai keliauti. Baronas fon Rudolštadtas, atrodo, buvo be- 
veik suparaližuotas — toks abejingas ir nejudrus. Nė metų ne- 
praėjo nuo to laiko, kai Konsuela matė jį tikrą atletą, bet tas 
geležinis organizmas neturėjo valios stiprybės. Baronas visą gy- 
venimą klausė tik savo instinktų, ir pirmasis netikėtos nelai- 
mės smūgis jį sugniuždė. Gailestis, kurį jis sukėlė Konsuelai, 
dar labiau ją neramino. ,, Nejaugi tokioje pat būsenoje rasiu visus 
Milžinų pilies gyventojus?"— galvojo ji. 

Pakeliamasis tiltas buvo nuleistas, vartai atidaryti, tarnai lau- 
kė kieme su degančiais fakelais. Niekas iš visų trijų keliautojų 
neatkreipė į tai nė menkiausio dėmesio. Niekas neturėjo jėgų 
paklausti ko nors tarnų. Porpora, matydamas, kad baronas vos 
velka kojas, nuvedė jį už rankos, o Konsuela... puolė į verandą 
ir ėmė greitai lipti laiptais. 

ia ji susidūrė su kanauninke, ir ši, negaišdama laiko sveiki- 
nimams, sugriebė ją už rankos sakydama: 

— Ejme: laiko turime nedaug! Albertas jūsų laukia. Jis tiks- 
liai apskaičiavo valandas ir minutes, pareiškė, kad jūs jau įva- 
žiuojate į kiemą, ir mes po sekundės išgirdome jūsų karietos 
ratų bildesį. Jis neabejojo, kad jūs atvažiuosite, bet pasakė, kad 
jeigu kas nors atsitiktinai sugaišins jus kelyje, bus per vėlu. 
Eime, sinjora, ir, dėl Dievo, nepriešgyniaukite nė vienai jo fan- 
tazijai, nesipriešinkite nė vienam jo jausmui. Prižadėkite jam 
viską, ko jis jūsų prašys, apsimeskite, kad mylite jį. Meluokite, 
deja, jeigu prireiks. Albertas pasmerktas, ateina jo paskutinė 
valanda. Pasistenkite sušvelninti jo agoniją! Štai viskas, ko jūsų 
prašau.. 

Tai kalbėdama, Venceslava vedėsi Konsuelą į didžiąją sve- 
tainę. 

— Vadinasi, jis atsikėlė? Išeina iš savo kambariot— skubė- 
dama klausinėjo Konsuela. 

— Jis jau nebeatsikelia, nes nebesigula,— atsakė kanauninkė.— 
Štai jau mėnuo, kai jis sėdi valgomajame fotelyfe ir nenori, kad 
jį kas trukdytų, pernešant į,kitą vietą. Gydytojas sakė, kad ne- 
reikia jam prieštarauti dėl to, nes jis gali numirti, jeigu ims jį 
judinti. Sinjora, būkit stipri: dabar pamatysite baisų reginį! 

Ir atidariusi svetainės duris, kanauninkė pridūrė: 


— Bėkite prie jo, nebijokite jo išgąsdinti. — jis jūsų laukia 
ir matė, kaip važiavote, kai buvote daugiau kaip už dviejų mMy- 
lių nuo čia. 

Konsuela puolė prie savo sužadėtinio, išblyškusio kaip mir- 
tis, — jis sėdėjo dideliame fotelyje prie židinio. Tai buvo ne žmo- 
gus, o šmėkla. Jo veidas, vis dar puikus, nepaisant sekinančios 
ligos, sustingęs kaip marmuras. Jo lūpos nenusišypsojo, akys 
nesužibo iš džiaugsmo. Gydytojas, kuris laikė jo ranką, skaičiuo- 
damas pulsą, tyliai nuleido ją ir pažvelgė į kanauninkę, tarytum 
sakydamas: ,„Per vėlai“. 

Konsuela suklupo prieš Albertą; jis įdėmiai žvelgė į ją ir 
tylėjo. Pagaliau jam pasisekė silpnu piršto judesiu duoti ženklą 
kanauninkei, išmokusiai atspėti mažiausius jo norus, ir ji paėmė 
abi jo rankas — jis nebeturėjo jėgų pakelti jų — ir uždėjo jas 
ant pečių Konsuelai, paskui nulenkė merginos galvą jam ant krū- 
tinės. Ir kadangi mirštančiojo balsas visai silpo, jis sušnibždėjo 
jai į ausį tik du žodžius: „Aš laimingas". 

Kokias dvi minutes glaudė jis mylimosios galvą prie krūti- 
nės, prigludęs lūpomis prie jos juodų plaukų, paskui pažvelgė 
į tetą, vos pastebimu judesiu parodė, kad ji ir tėvas taip pat pa- 
bučiuotų jo sužadėtinę. 

— O! Iš visos širdies! — sušuko kanauninkė, karštai apkabin- 
dama Konsuelą. 

Paskui ji pakėlė ją ir nuvedė prie grafo Kristiano, kurio 
Konsuela dar nebuvo pastebėjusi. 

Senasis grafas, sėdėjęs fotelyje priešais Albertą kitoje židi- 
nio pusėje, atrodė beveik toks pat išsekęs ir nusilpęs, kaip ir 
jo sūnus. Tačiau jis dar atsikeldavo ir žengdavo keletą žings- 
nių, bet kas vakarą tekdavo nunešti ir paguldyti jį į lovą, kurią 
jis liepė pastatyti gretimame kambaryje. Senasis Kristianas tuo 
momentu vienoje rankoje laikė brolio ranką, o kitoje — Porpo- 
ros. Jis jas paleido ir karštai keletą kartų pabučiavo Konsuelą. 
Pilies kapelionas, norėdamas padaryti Albertui malonumą, tai- 
pogi priėjo prie jos ir pasisveikino. Jis irgi buvo panašus į vai- 
duoklį ir, nepaisant apkūnumo, buvo išbalęs kaip mirtis. Jis buvo 
per daug išlepintas nerūpestingo gyvenimo, ir jo nervai negalėjo 
pakelti netgi svetimų kančių. Tik kanauninkė tebebuvo energin- 
ga. Jos veidas tirštai nuraudo, o akys karštligiškai blizgėjo. Vien 
tik Albertas atrodė ramus. Jo veide atsispindėjo gražios mirties 
ramybė. Jo fizinis išsekimas nerodė dvasinių jėgų netekimo. Jis 
buvo rimtas, bet neprislėgtas, kaip kad jo tėvas ir dėdė. 

Tarp visų tų žmonių, sugniuždytų ligos arba kančios, gydy- 
tojo ramybė ir sveikata ypač išsiskyrė. Siupervilis buvo pran- 
cūzas, kažkada gydytojavęs pas Frydrichą, tuomet dar sosto įpė- 
dinį. Jis vienas pirmųjų nuspėjo princo despotišką ir įtarų būdą, 
persikėlė į Baireitą ir stojo tarnybon pas Frydricho seserį, Prū- 
sijos markgrafienę Sofiją Vilhelminą. Pavydus ir garbėtroška Siu- 
pervilis turėjo visus rūmų didiko bruožus. Vidutiniškas gydyto- 
jas, jis, nepaisant populiarumo, įgyto tame mažame dvare, buvo 
aukštuomenės žmogus ir įžvalgus stebėtojas, gana gerai išma- 
nantis ligų moralines priežastis. Todėl jis smarkiai įtikinėjo ka- 

nauninkę pildyti visus sūnėno norus ir dėjo šiek tiek vilčių į sugrį- 
žimą tos, dėl kurios Albertas mirė. Bet kad ir kaip stengėsi jis, 
atsiradus Konsuelai, išgirsti ligonio pulsą, žvelgdamas į jo veidą, 
jis vien kartojo, kad laikas praleistas, ir jau ėmė manyti apie 
išvykimą, nenorėdamas būti liudininku varginančių scenų, kurių 
išvengti buvo neįmanoma, 

Tačiau gydytojas nutarė įsikišti į dalykinius šeimos intere- 
sus, ne tai tikėdamasis kokios nors asmeninės naudos, ne tai dėl 
įgimto intrigų pomėgio. Matydamas, kad šeima sutrikusi ir nie- 
kas negalvoja apie būtinybę išnaudoti paskutines minutes, jis 
pasikvietė Konsuėlą į lango ambrazūrą. ir prancūziškai jai tarė: 

— Madmuazele, gydytojas — tas pats kaip nuodėmklausys. Ir 
aš labai greitai sužinojau aistros paslaptį, nuo kurios miršta jau- 
nuolis. Kaip gydytojas, pripratęs žvelgti į dalyko esmę ir ne- 
labai tikįs apie galimybę nukrypti nuo gamtos dėsnių, prisipa- 
Žįstu, aš negaliu tikėti ir jaunojo grafo keistais praregėjimais 
ir ekstaziškomis aiškiaregystėmis. Bent jau šiuo atveju juos labai 
lengva paaiškinti tuo, kad jis su jumis slapta susirašinėjo ir Ži- 
nojo apie jūsų kelionę į Prahą ir kad greitai atvažiuosite čia. 

Konsuela neigiamai papurtė galvą, bet jis kalbėjo toliau: 

— Aš jūsų nieko neklausinėju, madmuazele, ir mano spėlioji- 
muose nėra nieko įžeidaus jums. Priešingai, jūs turėtumėt ma- 
nimi pasitikėti ir laikyti mane visiškai atsidavusiu jūsų intere- 
sams. 

— Nesuprantu jūsų, pone,— nuoširdžiai atsakė Konsuela, bet 
neįtikino rūmų mediko. 

— Jūs tuoj mane suprasite, madmuazele,— šaltakraujiškai pra- 
šneko jis.— Jaunojo grafo šeima iki pat šios dienos visomis iš- 
galėmis priešinosi prieš judviejų santuoką. Bet jų priešinimuisi 
atėjo galas. Albertas miršta ir kadangi jis Nori palikti jums savo 
turtą, jie dabar neprieštaraus, kad bažnytinė apeiga visiems lai- 
kams jį jums užtvirtintų. 

— Ach! Man nerūpi Alberto palikimas! — sušuko priblokšta 
Konsuela.— Ką bendro turi tai, apie ką jūs kalbate, ir būsena, 
kurioje jį radau? Aš, pone, atvažiavau čia ne reikalų tvarkyti, — 
aš atvažiavau pamėginti jį išgelbėti. Nejaugi nėra jokios vilties. 

— Jokios! Jo visa liga smegenyse. Tokios rūšies negalia su- 
žlugdo visas mūsų prielaidas ir nepasiduoda jokiam mokslui. Prieš 
mėnesį jaunasis grafas, po dviejų savaičių pradingimo, kurio man 
niekas negalėjo paaiškinti, sugrįžo namo pažeistas staigios neiš- 
gydomos ligos. Visos jo gyvybinės funkcijos buvo nusilpusios. 
Štai jau visas mėnuo, kai jis negali nuryti jokio maisto,— tai 
tas retas gamtos reiškinys (atsitinkantis tik nerviniams ligoniams), 
kai žmogus gali taip ilgai išsilaikyti keliais vandens lašais dieną 
ir keliomis minutėmis miego naktį. Jūs matote jį: visos jo gy- 
vybinės jėgos išsekusios. Daugiausia dar dvi dienos, ir jis nu- 
stos kentėti. Būkite tvirta, nepameskite galvos. -Aš pasirengęs 
jus palaikyti ir padėsiu pasiekti tikslą. 

Konsuela nustebusi tebežiūrėjo į gydytoją, bet čia kanauninkė, 
davus ženklą ligoniui, pertraukė jų pokalbį ir privedė Siuper- 
vilį prie Alberto. 

Pašaukes Siupervilį, Albertas kažką kalbėjo jam į ausį ilgiau, 
negu,. rodėsi, leido jo silpnumas. Gydytojas tai raudo, tai balo. 
Kanonisė sunerimusi jį stebėjo, degdama nekantrumu, sužinoti, 
ko nori Albertas. 

— Daktare,— sušnibždėjo Albertas,— viską, ką jūs ką tik pa- 
sakėte tai jaunai merginai, aš girdėjau. (Siupervilis, kalbėjęsis 
su Konsuela kitame svetainės gale ir taip pat tyliai, kaip šią 
minutę kalbėjosi su juo ligonis, sumišo, ir jo tvirtas įsitikinimas, 
kad viršgamtinių sugebėjimų neegzistuoja, buvo taip pajudin- 
tas, kad jam ėmė rodytis, jog pats kraustosi iš proto.) Daktare, — 
tesė mirštantysis,— jūs visai nesuprantate tos sielos ir kenkiate 
mano norams, įžeisdamas jos delikatumą. Ji nieko nenutuokia 
apie jūsų piniginius samprotavimus ir visada atsisakinėjo ir ma- 
no titulo, ir mano turto. Ji manęs niekuomet nemylėjo: ji gali 
nusileisti tik vienam jausmui — gailesčiui. Kreipkitės į jos širdį. 
Mano mirtis arčiau, negu jūs manote. Negaiškite laiko. Aš ne- 
galėsiu prisikelti laimingas, jeigu nenusinešiu į atilsio naktį jos 
vyro vardo. 

— Ką norite tuo pasakyti? — paklausė Siupervilis, stengdama- 
sis tą minutę suvokti, kokia beprotybės rūšis apėmusi jo ligonį. 

— Jums to nesuprasti, — sunkiai pratarė Albertas — o ji su- 
pras. Pakaks ir to, kad tiksliai persakysite jai mano žodžius. 

— Paklausykite, pone grafe,— pasakė bent kiek pakėlęs balsą 
Siupervilis — aš matau, kad nemokėsiu aiškiai perduoti jūsų min- 
čių. Jūs dabar kalbate geriau, negu per visą pastarąją savaitę, ir 
aš čia įžvelgiu gerą ženklą. Pasikalbėkite su madmuazele pats. 
Vienas jūsų žodis įtikins ją labiau už visas mano kalbas. Štai ji 
čia, greta. Tegu ji užima mano vietą ir išklauso jus. 

Siupervilis išties jau nieko nebesuprato, kas iki šiol jam at- 
rodė aiškų; be to, Manė, kad pakankamai pasakė Konsuelai ir 
užsitikrino jos dėkingumą, jeigu ji sieks palikimo, ir jis pasi- 
traukė, kai Albertas jam pasakė: 

— Pagalvokite apie tai, ką man žadėjote. Minutė išmušė — 

pakalbėkite su mano šeima. Padarykite taip, kad jie sutiktų ir 
daugiau nebeabejotų. Sakau jums — laiko nebedaug. .. 
„ Albertas taip pavargo besišnekėdamas su Siuperviliu, kad Kon- 
suelai priėjus prie jo, jis priglaudė savo kaktą prie mylimosios 
kaktos ir taip sustingo lyg mirdamas. Jo baltos lūpos pamėlo, ir 
persigandusiam Porporai pasirodė, kad jis jau numirė. Tuo metu 
Siupervilis, susikvietęs kitame kambario gale grafą Kristianą, 
baroną, kanauninkę ir kapelioną, karštai juos įtikinėjo. Tik' vienas 
kapelionas silpnai paprieštaravo, tačiau tai terodė šventiko at- 
kaklumą. 

— Jeigu jūsų šviesybės pareikalaus,— tarė jis, — aš palai- 
minsiu šią santuoką, bet kadangi grafas Albertas -nesusitaikė su 

Bažnyčia, reikėtų, kad jis prieš tai per atgailą ir per paskutinį 
patepimą su ja susitaikytų. 

— Paskutinį patepimą! Viešpatie, nejaugi jau tam atėjo lai- 
kas?— tvardydama aimaną pratarė kanauninkė. 

— Taip, atėjo, — atsakė Siupervilis, kuris kaip aukštuomenės 
žmogus ir filosofas volterininkas niekino patį kapelioną ir jo 
prieštaravimus, — ir negalima gaišti nė minutės, jeigu ponas ka- 
pelionas reikalauja šito ir žada kankinti ligonį niūria priešmir- 
tine apeiga. 

— O ar nemanote, daktare, kad kur kas džiaugsmingesnė ir 
pageidaujama apeiga galėtų sugrąžinti jį į gyvenimą?— paklausė 
grafas Kristianas, kuriame grūmėsi pamaldumas ir tėviška meilė. 

— Aš už nieką negarantuoju,— atsakė Siupervilis,— bet drįs- 
tu pasakyti, kad dedu į tai dideles viltis... Buvo laikas, kai 
jūsų šviesybė buvo davęs sutikimą šiai santuokai. 

— Aš visuomet jai pritariau, niekuomet nesipriešinau,— nu- 
traukė jį grafas, specialiai keldamas balsą.— Bet maestro Porpo- 
ra, tos jaunos merginos globėjas, parašė man, kad jis niekuomet 
neduos savo sutikimo jos vedyboms su mano sūnumi ir kad jo 
auklėtinė pati jo atsisako. Deja! Tai ir sudavė mirtiną smūgį jau- 
najam grafui,— pridūrė jis, nuleidęs balsą. 

— Jūs girdite, ką kalba tėvas?— sušnibždėjo Albertas Kon- 
suelai į ausį. — Bet tegu sąžinės priekaištai jūsų nekamuoja. Aš 
patikėjau tuo, kad jūs paliekate mane, ir pasidaviau nevilčiai, 
bet prieš savaitę atgavau protą — jie tai vadina beprotybe,— ir 
galėjau skaityti širdyse, esančiose toli nuo manęs, kaip kiti skai- 
to atplėštus laiškus. Aš vienu metu pamačiau praeitį, dabartį ir 
ateitį. Pagaliau sužinojau, Konsuela, kad tu buvai ištikima savo 
priesaikai, stengėisi mane pamilti, ir. iš tiesų mylėjai keletą va- 
landų. Bet mus abu apgavo. Atleisk savo mokytojui, kaip ir aš 
jam atleidžiu. 

"Konsuela pažvelgė į Porporą. Jis negalėjo girdėti Alberto 
žodžių, bet sutrikęs dėl to, ką pasakė grafas Kristianas, susijau- 
dinęs žingsniavo priešais židinį. Ji pažiūrėjo į jį su giliu prie- 
kaištu, ir maestro taip gerai ją suprato, kad nejučia trenkė sau 
per kaktą kumščiu. Albertas ženkiu Konsuelai parodė, kad ji 
privestų prie jo maestro ir padėtų ištiesti jam ranką. Porpora 
pakėlė tą ledinę ranką prie savo lūpų ir ėmė raudoti. Jį kankino 
sąžinė, kuždėjo, kad jis nužudė žmogų, bet atgaila išpirko jo ne- 
protingą poelgį. 

Albertas vėl ženklu parodė, kad nori girdėti, apie ką kalba- 
si jo giminės su Siuperviliu, ir jis išgirdo, nors jie kalbėjosi 
taip tyliai, kad Konsuela ir Porpora, klūpėję šalia jo ant kelių, 
negalėjo pagauti nė vieno žodžio. 

„ Kapelionas atsikirtinėjo nuo kandžios gydytojo ironijos. Ka- 
nauninkė stengėsi, derindama prietarus su pakantumu, krikščionišką 
gailestingumą su motinos meile, sutaikyti pažiūras, nesutaikomas 
su katalikybės dogmomis. Ginčas lietė tik formaliąją reikalo puse, 

būtent: kapelionui atrodė neįmanoma sutuokti eretiką, kol šis 
nepasižadės tučtuojau po to priimti katalikybę. Siupervilis nesi- 
drovėdamas melavo, tvirtindamas, kad grafas Albertas tarsi ža- 
dėjęs jam po apeigų priimti bet kokią religiją. Kapelionas ap- 
gaulei nepasidavė. Pagaliau grafas Kristianas minutei vėl atgavo 
tą ramų, tvirtą ir paprastą sugebėjimą logiškai mąstyti — jis vi- 
suomet po ilgų abejonių ir nuolaidų išspręsdavo visus namų ne- 
sutarimus — ir užbaigė ginčą. 

— Pone kapelione,— tarė jis, — nėra tokio įstatymo, kuris 
griežtai jums draustų sutuokti kataliką su eretiku. Bažnyčia lei- 
džia šitokias santuokas. Laikykite Konsuelą tikratike, o mano 
sūnų — eretiku ir tučtuojau juos sutuokite. Juk žinote, kad su- 
tuoktuvės ir išpažintis — ne kas kita kaip apeigos, su Kuriomis 
ypatingais atvejais galima prasilenkti. Šita santuoka gali pakreip- 
ti į gerąją pusę Alberto sveikatą, o kai jis pasveiks, mes pagal- 
vosime apie jo atvertimą. 

Kapelionas niekada nesipriešino senojo Kristiano valiai, — są- 
žinės dalykuose jis buvo jam didesnis autoritetas negu pats Ro- 
mos popiežius. Beliko įtikinti Konsuelą. Vienas Albertas apie tai 
pagalvojo ir prisitraukęs mylimąją, jis be pašalinės pagalbos 
įstengė ją apkabinti už kaklo savo sudžiūvusiomis, lengvomis 
kaip nendrė rankomis. 

— Konsuela,— sušnibždėjo jis,— šią minutę aš skaitau tavo 
širdyje: tu pasirengusi atiduoti savo gyvenimą, kad prikeltum 
manąjį. Tai jau nebeįmanoma, bet tu gali vien tik savo gera va- 
lia išgelbėti mane amžinajam gyvenimui. Aš neilgam tave pa- 
liksiu, vėl sugrįšiu žemėn, naujai atgimęs. Ir jeigu dabar, mano 
paskutiniąją valandą, tu mane apleisi, aš sugrįšiu prakeiktas, nu- 
sivylęs. Tu žinai, Jano Žižkos nusikaltimai dar ne visai išpirkti, 
ir tu viena, mano sese Vanda, gali nuskaistinti mane šioje mano 
gyvenimo fazėje. Mes brolis ir sesuo. Kad taptume meilužiais, 
Ieikia, kad mirtis dar kartą praeitų tarp mūsų. Bet mus turi 
surišti santuokos priesaika. Kad galėčiau ramus, stiprus prisikelti 
ir, kaip kiti žmonės, išsivadavęs nuo savo ankstesnių gyvenimų 
prisiminimo, kas jau šitiek šimtmečių mane kankina ir baudžia, 
sutik ištarti šią priesaiką. Tokia priesaika nesuriš tavęs su ma- 
nimi šiame gyvenime, kurį aš apleisiu po valandos, bet sujungs 
mus amžinybėje ir bus antspaudas, kuris padės mums pažinti vie- 
nas kitą, kai mirties šešėlis užgesins mūsų prisiminimų šviesą. 
Sutik, Konsuela! Teįvyksta katalikiškos apeigos, aš jas priimu, 
nes jos gali žmonių akyse įteisinti mūsų priklausomybę vienas 
kitam. Man būtina nusinešti į kapą šitą aukščiausią sutikimą. San- 
tuoka be tėvų palaiminimo, mano nuomone, netikra. O apeigų 
forma man neturi didelės reikšmės. Mūsų sąjunga bus tokia pat 
tvirta mūsų širdyse kaip kad šventos mūsų mintys. Sutik, Kon- 
suela 

„— Aš sutinku! — sušuko Konsuela, bučiuodama šaltą, bekrauję 
savo sužadėtinio kaktą. 

"Tuos žodžius išgirdo visi. 

— Paskubėkime,— tarė Siupervilis ir ėmė raginti kapelioną,' 
kuris tuoj pasišaukė tarnus ir ėmė ruoštis viską, kas reikalinga 
apeigoms. Grafas, truputį pažvalėjęs, priėjo ir atsisėdo šalia suŪ- 
naus ir Konsuelos. Geroji. kanauninkė taip karštai dėkojo sužadė- 
tinei už sutikimą, kad net atsiklaupė prieš ją ir pabučiavo jai 
rankas. Baronas Frydrichas tyliai verkė, atrodė, net nesuprasda- 
mas, kas aplinkui vyksta. Akimirksniu prieš svetainės židinį buvo 
padarytas altorius. Tarnus paleido. Jie nusprendė, kad bus at- 
liekamas paskutinis patepimas ir kad dėl ligonio būklės reikalau- 
jama, kad kambaryje būtų kuo tyliau ir kuo daugiau gryno oro. 
Porpora su Siuperviliu buvo liudininkai. Albertas staiga pajuto 
tokį jėgų antplūdį, kad galėjo aiškiu ir tvirtu balsu ištarti ryž- 
tingą „taip“ ir visus santuokos apeigų žodžius. Šeima ėmė tikėtis, 
kad jaunasis grafas pasveiks. Vos kapelionas perskaitė virš jau- 
navedžių galvų paskutiniąją maldą, Albertas pakilo, puolė tėvui 
į glėbį;. taip pat veržliai ir nepaprastai stipriai jis apkabino te- 
tą, dėdę ir Porporą. Paskui vėl atsisėdo į fotelį, priglaudė prie 
krūtinės Konsuelą ir sušuko: 

— Aš išgelbėtas! 

— Tai paskutinis gyvybinių jėgų prasiveržimas, paskutinės 
priešmirtinės konvulsijos, — tarė kreipdamasis į Porporą Siuper- 
vilis, kuris keletą kartų per sutuoktuves tikrino mirštančiojo pul- 
są ir tyrinėjo jo veidą. 

Iš tiesų Alberto rankos išsiskėtė ir nukrito ant kelių. Se- 
nasis Cinabras, visą laiką miegojęs prie savo sergančio šeiminin- 
ko kojų, pakėlė galvą ir ėmė gailiai inkšti. Alberto žvilgsnis 
buvo įsmeigtas į Konsuelą, jo burna liko pusiau atverta, tarytum 
rengėsi kažką pasakyti jai, švelnus raudonis pasirodė ant jo 
skruostų, paskui tas ypatingas atspalvis, tas nenusakomas šešė- 
lis, kuris lėtai slenka nuo kaktos link lūpų, apdengė jį balta 
skraiste. Per vieną minutę jo veidu nuslinko keletas išraiškų, 
vis rūstesnių ir vis nuolankesnių, kol nesustingo didingos ramy- 
bės išraiška. 

Nebylų siaubą, apėmusį susijaudinusią šeimą, sutrikdė gydy- 
tojo balsas, kuris su niūriu iškilmingumu ištarė negailestingą 
nuosprendį: 

— Tai mirtis! 

CV 


Grafas Kristianas susmuko fotelyje, nelyginant perkūno nu- 
trenktas. Kanauninkė isteriškai raudojo ir puolė prie Alberto, lyg 
vildamasi savo glamonėmis jį atgaivinti. Baronas Frydrichas su- 
murmėjo keletą neaiškių ir beprasmių žodžių, tarytum apimtas 
tylaus pamišimo. Siurpervilis priėjo prie Konsuelos, kurios įsi- 
tempęs stingulys jį gąsdino labiau negu kitų audringa neviltis. 

— Nesirūpinkite manimi, pone,— tarė ji jam.— Ir jūs, mano 
drauge, — įtikinėjo Porporą, kuris tuoj pat visą dėmesį nukreipė 

į ją.-—- Geriau išveskite nelaimingus giminaičius. Pasirūpinkite 
jais, galvokite tik apie juos, o aš pasiliksiu čia. Mirusiesiems rei- 
kalinga tik pagarba ir malda. 

Grafą ir baroną išvedė visai nesipriešinančius. Kanauninkę, šal- 
tą ir sustingusią kaip lavonas, išnešė į jos kambarį, kur iš pas- 
kos nuėjo ir Siupervilis, kad pasirūpintų ja. Porpora, pats ne- 
žinodamas, kas jam darosi, nuėjo į sodą ir kaip beprotis ėmė ten 
žingsniuoti. Jis duso. Jo siela tarytum buvo sukaustyta šiurkštu- 
mo, greičiau išoriško negu tikro, bet jau tapusio įpročiu. Mir- 
ties ir siaubo scenos sukrėtė jo vaizduotę, ir jis ilgai klaidžiojo 
mėnulio šviesoje, persekiojamas baisių balsų, prie pat jo ausies 
giedojusių baisią laidotuvių giesmę „Dies irae“ !. 

Konsuela pasiliko viena šalia Alberto, nes kapelionas dar ne- 
spėjo pradėti melstis už mirusiuosius, kai nugriuvo be sąmonės, 
ir jį taipogi teko išnešti. Vargšas per visą Alberto ligą atkak- 
liai sėdėjo prie jo visas naktis kartu su kanonise, ir dabar jė- 
gos jį apleido. Grafienė fon Rudolštadt, klūpėdama prie savo 
vyro kūno, ledines jo rankas laikydama savosiose, padėjusi galvą 
ant širdies, kuri jau nebeplakė, giliai susimąstė. Tai, ką ji pa- 
tyrė šią atsisveikinimo minutę, negalima pavadinti tikru skaus- 
mu. Bent jau ji nejautė to geliančio ilgesio ir gailesčio, kurie 
neišvengiami, netekus būtybės, kuri mums reikalinga kiekvieną 
akimirksnį, kad būtume laimingi. Jos meilė Albertui nebuvo tokia 
artima, ir jo mirtis neatnešė į jos gyvenimą apčiuopiamos tuš- 
tumos. Prie mūsų nevilties, netekus tų, kuriuos mylime, neretai 
slapta prisideda meilė pačiam sau ir silpnadvasiškumas prieš nau- 
jas pareigas, kurias mums uždeda netektis. Dalinai toks jausmas 
teisėtas, bet tik dalinai, ir su juo reikia kovoti, nors jis ir natū- 
Ialus. Nė vienas iš tų jausmų negalėjo prisimaišyti prie iškil- 
mingo Konsuelos liūdesio. Alberto gyvenimas buvo svetimas jos 
gyvenimui visais atžvilgiais, išskyrus viena — jis jai kėlė būtiną 
jos sielai susižavėjimą, garbinimą ir prieraišumą. Ji susitaikė su 
mintimi gyventi be jo, atsisakė bet kokio meilės pasireiškimo. 
Jai reikėjo tik būti ištikimai jo šventam atminimui. Albertas jau 
anksčiau tarsi buvo numires Konsuelai, ir dabar buvo ne dau- 
giau, o galbūt tam tikrą prasmę netgi mažiau jai numires, nes 
Ji, seniai pripratusi bendrauti su jo pakylėta prigimtimi, pati 
suprato sielų persikūnijimo poetinį įvaizdį. Šis įsitikinimas įsi- 
tvirtino joje dėl instinktyvaus pasibjaurėjimo Dievo keršytojo 
idėja, baudžiančio žmogų po jo mirties pragaru, ir krikščionišku 
tikėjimu sielos nemirtingumu. Albertas, gyvas, bet netikintis jos 
apgaulingais išoriniais požymiais, draskomas įtarimų, jai atrodė 
lyg migloje, gyvenantis tokį nepilnavertį gyvenimą palyginti su 
tuo, kurį jis norėjo paskirti išaukštintai meilei ir nepajudinamam 
pasitikėjimui. O Albertas, vėl ja pasitikintis, vėl susižavėjęs, pas- 
kutinį kartą atsidusęs ant jos krūtinės, jai nebuvo miręs. Argi 
jis nepatyrė visos gyvenimo pilnatvės, žengdamas po nuostabios 

mirties triumfo arka, kuri veda arba į paslaptingą amžinąjį poil- 
sį, arba į nedelsiamą prabudimą skaistesnėje ir palaimingesnėje 
aplinkoje? Mirti, kovojant su savo paties silpnumu, kad atgimtum 
stiprus, numirti, atleidžiant piktiems, kad atgimtum globojamas 
kilnių širdžių, mirti, draskomam nuoširdžių sąžinės priekaištų, 
kad atgimtum atleistas ir švarus su visomis prigimtinėmis dory- 
bėmis,— argi tai nėra dieviškas atpildasį Konsuela, Alberto su- 
pažindinta su mokymu, kurio ištakos buvo senovės Čekijos hu- 
sitų idėjos ir paslaptingos praėjusių amžių sektos (o jos susikūrė 
išsamiai aiškinant paties Kristaus ir jo pirmtakų mintis), Kon- 
suela, jei ne sąmoningai, tai savo širdyje įsitikinusi, kad jos vyro 
siela ne iškart atsiskyrė nuo jos sielos, kad uždarytų ją nepa- 
siekiamuose pasakiškuose padebesiuose, prie šio jai naujo pa- 
saulio suvokimo primaišė prietaringus savo atsiskyrėliškumo pri- 
siminimus. Ji tikėjo vaiduokliais, kaip jais tiki liaudies vaikai. 
Ne Kartą jai sąpne buvo pasirodžiusi motinos šmėkla, globojusi 
ją Ir saugojusi nuo pavojų. Tai buvo savotiškas tikėjimas į am- 
žiną numirusių sielų sąjungą su gyvųjų pasauliu, nes šis naivių 
tautų prietaras, matyt, egzistavo visada kaip protestas prieš baž- 
nyčios mokymą apie visišką žmogiškosios esmės, arba pakylan- 
čios dangun, arba nusileidžiančios į pragarą, išnykimą. 

Ir Konsuela, prigludusi prie negyvo kūno krūtinės, neįsivaiz- 
davo, kad Albertas miręs, ir nesuvokė viso to žodžio, to reginio, 
tos idėjos baisumo. Ji netikėjo, kad sielos gyvenimas galėjo taip 
greitai pranykti ir šitie smegenys, šita širdis, nustojusi plakti, 
užgeso visiems laikams. 

„Ne,— mąstė ji, — dieviškoji kibirkštis galbūt dar rusena, kol 
išnyks glėbyje Dievo, kuris priims ją, kad nauju pavidalu nu- 
siųstų į Visatos gyvenimą. Galbūt egzistuoja dar koks nors pa- 
slaptingas, nežinomas gyvenimas toje ką tik atšalusioje krūtinėje. 
Kad ir kur būtų Alberto siela, ji mato, ji supranta, ji žino, kas 
vyksta tarp jo palaikų. Galbūt mano meilėje jis ieško naujos veik- 
los šaltinio, mano tikėjime — jėgos, skatinančios Dievuje ieškoti 
NnoIoO prisikelti.“ 

Ir apimta tų neaiškių minčių, ji tebemylėjo Albertą, atvėrė 
jam savo sielą, žadėjo savo ištikimybę, kartojo ištikimybės prie- 
saiką, ką tik duotą jam prieš Dievą ir jo šeimą; žodžiu, ji min- 
timis ir širdyje žiūrėjo į jį ne kaip į numirėlį, kurį aprauda, 
nes skiriasi su juo, o kaip į gyvą, kurio miegą saugo tol, kol su 
šypsena nepasveikins jo nubudimo. 

Atsipeikėjęs Porpora pasibaisėjęs prisiminė, kokioje būsenoje 
jis paliko savo auklėtinę, ir nuskubėjo pas ją. Jis buvo nustebin- 
tas, radęs ją visiškai ramią, tarytum ji sėdėtų prie sergančio 
draugo lovos. Maestro norėjo įtikinti ją eiti pailsėti. 


— Nekalbėkite nereikalingų žodžių šalia šito užmigusio an- 
gelo,— atsakė ji.— Eikite pats pailsėti mano brangusis mokyto- 
jau, o aš ilsiuosi čia. 

— Tu turbūt nori save nužudyti? — nusiminęs paklausė Por- 
pora. 

-— Ne, mano drauge, aš gyvensiu, — atsakė Konsuela,— ir at- 
liksiu savo pareigą ir prieš jį, ir prieš jus, bet šią naktį nepalik- 
siu jo nė minutės. 

Kadangi namuose niekas nebuvo daroma be kanauninkės įsaky- 
mo, o tarnai jaunajam grafui jautė prietaringą baimę, tai niekas 
per visą naktį nedrįso prieiti prie svetainės, kur Konsuela buvo 
viena su Albertu. O Porpora ir gydytojas visą laiką vaikščiojo 
iš grafo kambarių tai į kanonisės, tai į kapeliono kambarį. Ret- 
karčiais jie užeidavo pas Konsuelą pranešti jai, kaip jaučiasi 
tie nelaimingieji ir pasiteirauti apie ją pačią. Jie visai nesuprato 
jos didvyriškumo. 

Pagaliau paryčiui viskas nutilo. Sunkus miegas įveikė stip- 
riausią gedulą. Gydytojas, netekęs jėgų, nuėjo prigulti. Porpora 
užsnūdo fotelyje, galva atsirėmęs į grafo Kristiano lovos kraštą. 
Viena Konsuela nejautė poreikio užsimiršti. Paskendusi savo min- 
tyse, tai uoliai melsdamasi, tai pakiliai svajodama, ji teturėjo 
vieną nepakeičiamą bičiulį — nuliūdusį Cinabrą; ištikimas šuo vis 
žvilgčiojo į savo šeimininką, laižė jam ranką, maišydamas uode- 
ga pelenus židinyje, ir jau atpratęs nuo tos sudžiūvusios rankos 
glamonių, vėl nuolankiai gulėsi, padėdamas galvą ant nejudrių 
letenų. 

Kai saulė, kildama pro sodo medžius, savo purpurine šviesa 
nušvietė Alberto veidą, kanauninkė pažadino Konsuelą iš susimąs- 
tymo. Grafas negalėjo. atsikelti iš lovos, bet baronas Frydrichas 
mašinaliai atėjo pasimelsti prieš altorių kartu su seserimi ir kape- 
lionu; paskui prašneko apie laidotuves, ir kanauninkė, vėl atgavusi 
jėgas buitiniams rūpesčiams, liepė pašaukti tarnaites ir senąjį 
Hansą. Čia gydytojas ir Porpora pareikalavo, kad Konsuela eitų 
pailsėti, ir ji pakluso, aplankiusi grafą Kristianą, kuris pažvelgė 
į ją tarytum nepastebėdamas. Negalima buvo numanyti, ar jis 
miega, ar ne. Jis buvo atsimerkęs, kvėpavo ramiai, bet veidas 
buvo be jokios išraiškos. 

Kai keletą valandų numigusi Konsuela atsibudo ir nulipo že- 
myn, jos širdis susigniaužė, pamačius ištuštėjusią svetainę. Al- 
bertą paguldė ant puošnių neštuvų ir nunešė į koplyčią. Jo tuš- 
čias fotelis tebestovėjo toje pačioje vietoje, kur vakar jį matė 
Konsuela. Tai buvo viskas, kas liko iš Alberto šiame kambaryje, 
kuris keletą tokių skausmingų dienų atstojo visai šeimai gyve- 
nimą. Netgi jo šuns čia nebebuvo. Pavasario saulė gyvino liūdnas 
sienas ir įžūliai sode švilpavo strazdai. | 

Konsuela tyliai nuėjo pro praviras duris į gretimą kambarį. 
Grafas Kristianas tebegulėjo, iš pažiūros vis toks pat abejingas 
baisiai netekčiai. Jo sesųo, sutelkusi į jį visą savo rūpestį, kurį 
prieš tai skyrė Albertui, nenuilsdama jį slaugė. Baronas be jo- 
kios minties žiūrėjo į židinyje liepsnojančias pliauskas; tik ne- 

valingai skruostais riedėjusios ašaros, kurių jis nė nemanė šluos- 
tytis, rodė, kad, deja, jis nėra netekęs atminties. 

Konsuela priėjo prie kanauninkės ir norėjo pabučiuoti jai ranką, 
bet ši atitraukė ranką su nenugalimu pasibjaurėjimu. Vargšė 
Venceslava matė jaunojoje merginoje lemtingąją savo sūnėno 
pražūties priežastį. Nuo pat pradžių ji piktinosi jų santuokos 
projektu ir visomis jėgomis jai priešinosi; paskui pamačiusi, kad 
nepaisant išsiskyrimo nėra galimybės priversti Albertą jos atsi- 
sakyti ir kad nuo to priklauso jo sveikata, protas ir pati gyvybė, 
ji netgi ėmė trokšti tos santuokos ir skubino ją taip pat karštai, 
kaip kad pirma baisėjosi ir bjaurėjosi. Porporos atsakymas, aist- 
ringas Konsuelos polinkis į teatrą, nes maestro nepasidrovėjo 
priskirti jai šį jausmą, — žodžiu, Rudolštadtams tinkami pražūtin- 
gi pramanai, kurių jis prirašė keletą laiškų grafui. Kristianui, nė 
karto nepaminėjęs tų, kuriuos buvo parašiusi pati Konsuela ir 
kuriuos jis buvo sunaikinęs, — visa tai senajam grafui atnešė daug 
skausmo ir baisiai papiktino kanauninkę. Jį ėmė nekęsti ir niekinti 
Konsuelą, kuriai, anot jos, ji būtų galėjusi atleisti lemtingą mei- 
lę, sumaišiusią Albertui protą, bet negalėjo susitaikyti su begė- 
diška išdavyste. Ji neįtarė, kad tikrasis Alberto žudikas buvo 
Porpora. Konsuela puikiai viską suprato ir būtų galėjusi pasitei- 
sinti, bet ji prisiėmė visus priekaištus, nenorėdama kaltinti savo 
mokytojo ir atimti iš jo šios šeimos pagarbą ir draugystę. Be to, 
ji spėjo, kad jeigu vakar Venceslava ir galėjo iš motiniškos meilės 
atsižadėti pykčio ir pasibjaurėjimo, tai tie jausmai sugrįžo da- 
bar, kai pasirodė, jog auka buvo beprasmė. Kiekvienas vargšės 
senės žvilgsnis, atrodo, kalbėjo: „(Tu pražudei mūsų vaiką, nesu- 
gebėjai sugrąžinti jam gyvybės, o mums liko tik judviejų san- 
tuokos gėda“. 

Tas nebylus karo paskelbimas paskatino Konsuelą kuo grei- 
čiau nuraminti, kiek įmanoma, kanauninkę. 

— Ar galėčiau paprašyti jūsų šviesybės paskirti man laiką 
pasikalbėti su jumis akis į akį?— nuolankiai ištarė ji. — Aš turiu 
išvykti rytoj prieš aušrą ir negaliu apleisti pilies, neišsakiusi 
jums savo ketinimų. 

— Jūsų ketinimų! Beje, aš jau numanau juos, — kandžiai pa- 
stebėjo kanauninkė.— Nusiraminkite, sinjora, viskas bus sutvarI- 
kyta, ir į jūsų teises bus atsižvelgta. 

— Priešingai, ponia, aš matau, kad jūs visiškai manęs nesu- 
prantate,— paprieštaravo Konsuela.— Ir aš noriu kuo greičiau.. 

— Na gerai! Jeigu jau aš turiu išgerti ir šią taurę, — per- 
traukė ją kanaunininkė stodamasi,— tegu tai būna dabar, kol dar 
turiu jėgų. Eikite paskui mane, sinjora. Mano brolis, matyt, 
snaudžia. Ponas Siupervilis, kuris pažadėjo dar dieną juo pasi- 
rūpinti, bus toks malonus, kad pusvalandį mane pakeis. 

"Ji paskambino ir įsakė pašaukti gydytoją. Paskui, pasisukusi 
į baroną, tarė: 

— Broli, jūs be reikalo rūpinatės, nes Kristianas kol kas 
dar nesuvokia savo skausmo. Gal ir nesuvoks, jo laimei, o mūsų 
nelaimei! Galbūt ši būsena, kurioje jis yra,— pabaigos pradžia. 
Aš neturiu pasaulyje nieko, išskyrus jus, broli: pasirūpinkitk 
savo sveikata, kurią be viso kito pakirto niūrus neveiklumas, į 
kurį nugrimzdote. Jūs pripratęs prie gryno. oro ir judėjimo — 
eikite pasivaikščioti, pasiimkite šautuvą; medžioklės prievaizdas 
jus lydės su šunimis. Žinau, kad tai neišblaškys jūsų liūdesio, 
bet gal nors padės sveikatai — aš tuo tikra. Padarykite tai dėl 
manęs, Frydrichai. Taip liepia gydytojas, to prašo jūsų sesuo. 
Neatsakykite man. Tuo jūs labiausiai mane paguosite, nes jūs — 
paskutinė mano liūdnos senatvės viltis. 

Baronas paabejojo, bet nusileido ir leidosi tarnų nuvedamas 
kaip vaikas į gryną orą. Gydytojas apžiūrėjo grafą Kristianą, ku- 
ris iš skausmo tarytum suakmenėjo, nors atsakinėjo į visus klau- 
simus ir, atrodo, visus pažino. 

— Temperatūra nelabai aukšta, — tyliai pasakė Siupervilis ka- 
nauninkei,— jeigu vakarop nepakils, tai galbūt viskas bus gerai. 

Truputį nusiraminusi, Venceslava pavedė jam stebėti brolį, o 
pati nusivedė Konsuelą į senoviškai apstatytus erdvius kamba- 
rius, kur Konsuela dar nebuvo buvusi... Čia stovėjo didelė pa- 
radinė lova, kurios užuolaidos nebuvo užtrauktos daugiau kaip 
dvidešimt metų. Joje mirė Vanda Prachalic, grafo Alberto motina, 
tai buvo jos kambariai. 

— Čia, — iškilmingai prabilo kanauninkė, prieš tai uždariusi du- 
ris — Mes radome Albertą lygiai prieš trisdešimt dvi dienas po 
jo pradingimo, trukusio dvi savaites. Nuo tos minutės jis dau- 
giau čia nebejėjo ir nebepakilo iš fotelio, kuriame vakar numirė. 

Sausi šito pomirtinio biuletenio žodžiai buvo ištarti skaus- 
mingai ir kaip adatos susmigo į vargšės Konsuelos širdį. Po to 
kanauninkė nusiėmė nuo diržo raktų ryšulį, su kuriuo niekada ne- 
siskirdavo, priėjo prie didelės raižyto ąžuolo spintos ir atidarė 
abejas duris. Konsšuela joje pamatė visą kalną brangenybių, pa- 
pilkėjusių nuo laiko, keistos formos, daugiausia senoviškų, pa- 
puoštų deimantais ir brangakmeniais. 

— Štai šeimos brangenybės, — tarė kanauninkė,— priklausiusios 
mano marčiai iki jos vedybų su grafu Kristianu, štai, giliau, tos, 
kurios mums atiteko nuo mano senelės ir kurias aš ir broliai 
padovanojome marčiai, ir štai pagaliau tos, kurias jai nupirko 
vyras. Visa tai priklausė jos sūnui Albertui, o nuo šiol priklauso 
jums, kaip jo našlei... Imkite jas ir nebijokite, niekas jums čia 
jų neužginčys. Mes jų nevertiname. Jos mums nereikalingos. O 
dėl mano sūnėno motinos palikimo dokumentų, tai po valandos 
jie bus jūsų rankose. Viskas sutvarkyta, kaip jau jums sakiau, o 
tėvo palikimo dokumentų jums, deja, galbūt neteks ilgai laukti. 
Tokia buvo paskutinė Alberto valia. Mano duotas žodis jo aky- 
sė prilygo testamentui. 

— Ponia,— atsakė Konsuela, pasibjaurėdama užtrenkusi spin- 
tos duris, — aš suplėšyčiau tokį testamentą, o jūsų prašau atsiimti 
savo žodį. Šitos brangenybės man reikalingos ne daugiau negu 
jums. Jeigu Albertas ir paliko jas man, tai, žinoma, manydamas, 
kad aš, pagal jo įprotį, išdalinsiu vargšams. Bet aš nemokėčiau 
vykusiai įvykdyti jo kilnių sumanymų. Neturiu dalykinių suge- 
bėjimų ir būtinų žinių, kad išdalinčiau jas naudingai. Jūs, ponia, 
be šitų savybių dar turite ir krikščionišką sielą, tokią pat kilnią 
kaip ir Alberto, jums ir dera panaudoti šitą palikimą mielašir- 
dystei. Perleidžiu jums visas savo teises, jeigu išties tokias turiu, 
ko aš nežinau ir niekuomet nepanorėsiu sužinoti. Meldžiu jūsų 
tik vienos malonės — niekada daugiau neįžeidinėkite mano išdi- 
dumo tokiomis spėlionėmis. 

Kanauninkės veide kažkas pasikeitė. Konsuelos žodžiai nejučia 
sukėlė pagarbą, bet nesiryždama ja žavėtis, senė mėgino įtiki- 
nėti: 

— Ką jūs ketinate daryti?— paklausė ji, atidžiai žvelgdama 
į Konsuelą.— Juk jūs neturtinga? | 

— Atleiskite, ponia, aš pakankamai turtinga — tenkinuosi ma- 
Žu iI mėgstu darbą. 

— Tai jūs ketinate grįžti... prie to, ką vadinate savo darbu? 

— Kad ir kaip esu prislėgta skausmo, ponia, bet turiu tai pa- 
daryti. Tam yra rimtų priežasčių, ir sąžinė neleidžia man svy- 
ruoti. 

— Ir jūs nenorite kitaip palaikyti savo naują padėtį visuo- 
menėje? 

— Kokią padėtį, ponia? 

— Tą, kūri pritinka Alberto našlei. 

— Aš niekuomet neužmiršiu, ponia, kad esu kilniojo Alberto 
našlė, ir mano elgesys visada bus vertas vyro, kurio netekau. 
— Tačiau grafienė fon Rudolštadt vėl pasirodys scenoje! 

— Kitos grafienės fon Rudolštadt, be jūsų, ponia kanauninke, 
nėra ir niekada nebus, jeigu neminėsime, žinoma, jūsų dukterė- 
čios, baronienės Amalijos. 

— Ar tik nesišaipote iš manęs, sinjorat — sušuko kanauninkė: 
Amalijos vardas paveikė ją nelyginant netikėtas nudegimas. 

— Ką reiškia šis klausimas, ponia?— nustebusi paklausė Kon- 
suela.— Dėl Dievo, pasakykite, kodėl nematau čia jaunosios baro- 
nienės? Dieve! Nejaugi ir ji numirė? 

— Ne,— karčiai atsakė kanauninkė,— kad taip būtų! Nebekal- 
bėkime daugiau apie Amaliją, ne apie ją kalba. | 

— Tačiau, ponia, esu priversta priminti jums tai, apie ką 
nepagalvojau anksčiau, o būtent — kad ji yra vienintelė ir tei- 
sėta jūsų šeimos dvarų ir titulų paveldėtoja. Štai kas turi nura- 
minti jūsų sąžinę dėl jums Alberto patikėtų brangenybių, jeigu 
įstatymas neleidžia pasinaudoti jums jomis savo naudai. 

— Niekas negali atimti jums teisės į našlės dalį ir į titulą, 
jie pavesti jums priešmirtine Alberto valia. 

— Niekas negali sutrukdyti man atsisakyti tų teisių, ir aš 
atsisakau. Albertas puikiai žinojo, kad aš nenoriu būti nei tuI- 
tinga, nei grafiene. 

— Bet visuomenė jums neduoda teisės atsisakyti šito. 

— Visuomenė, ponia! Štai apie ją ir norėjau su jumis pa- 
kalbėti. Visuomenė nesupras nei Alberto meilės, nei jo šeimos 
atlaidumo tokiai neturtingai merginai kaip aš. Ji palaikys tai 
jo atminimo įžeidimu ir jūsų gyvenimo dėme. O man tai būtų 
pašaipų ir galbūt netgi gėdos šaltiniu, nes, kartoju, visuomenė 
nesupras to, kas čia tarp mūsų įvyko. Vadinasi, visuomenei ne- 
dera šito sužinoti, kaip kad nežino ir jūsų tarnai, nes mano 
mokytojas ir ponas gydytojas — vieninteliai mūsų slaptos san- 
tuokos pašaliniai liudininkai — dar jos nepaskelbė ir nepaskelbs. 
Už mokytoją aš garantuoju, o jūs galite ir privalote garantuoti 
gydytojo tylėjimą. Būkit dėl to rami, ponia! Nuo jūsų priklausys, 
ar nusinešite tą paslaptį į kapus, ir baronienė Amalija niekada 
dėl mano kaltės neįtars, kad aš turiu garbę būti jos pusseserė. 
Užmirškite paskutiniąją grafo Alberto valandą,— tai man ją rei- 
kia prisiminti, laiminti ją ir tylėti. Jūs ir taip turite daug prie- 
žasčių ašaroms, kad dar prisimintumėt skausmą ir pažeminimą, pri- 
menantį jums apie jūsų sūnėno našlės egzistavimą. 

— Konsuela! Mano dukra! — raudodama sušuko kanauninkė.— 
Pasilikite su mumis! Jūsų didi siela ir protas! Nepalikite mūsų! .. 

— Šito norėtų ir visiškai jums atsidavusi mano širdis, — at- 
sakė Konsuela, džiugiai priimdama jos glamones, — bet negaliu taip 
pasielgti, nes tuomet išaiškėtų mūsų paslaptis, o aš žinau, kad 
šeimos garbė jums brangesnė už gyvybę. Leiskite man, išsiver- 
žus iš jūsų glėbio, padaryti jums tikrą paslaugą, kurią galiu! 

Šios scenos pabaigoje kanauninkės išlietos ašaros palengvino 
baisią ją slėgusią naštą. Tai buvo jos pirmosios ašaros po suū- 
nėno mirties. Ji priėmė Konsuelos auką, ir pasitikėjimas, su ku- 
riuo senė pažiūrėjo į jos sprendimą, parodė, kad ji pagaliau 
įvertino merginos charakterio kilnumą. Venceslava su ja išsi- 
skyrė, skubėdama apie viską pranešti kapelionui ir pasikalbėti 
su Porpora ir Superviliu, kad viską laikytų amžinoje paslaptyje. 

„Konsuela pasijuto laisva ir visą dieną paskyrė pilies, sodo 
ir apylinkių apžiūrai, kad dar kartą pamatytų tas vietas, kurios 
primintų Alberto meilę. Įsijautusi ji pasiekė patį Šrekenšteiną 
ir prisėdo ant akmens toje baisioje dykvietėje, kur taip ilgai ir 
varginančiai kentėjo Albertas. Bet greitai drąsa apleido ją, įsi- 
audrino vaizduotė, ir jai pasivaideno, tarsi iš po uolos sklinda 
dusli dejonė. Ji netgi neišdrįso sau prisipažinti, kad aiškiai gir- 
di šią dejonę: Alberto ir Zdenko jau nebebuvo, ir tokia klausos 
apgaulė galėjo būti tik kažkas liguisto, pražūtingo. Konsuela 
paskubėjo nusikratyti šio įspūdžio ir išeiti iš ten. 

Temstant priėjusi prie pilies, ji susitiko baroną Frydrichą, 
kuris jau tvirčiau statė kojas ir šiek tiek buvo atkutęs taip mėgs- 
tamos medžioklės metu. Jį lydintys jėgeriai entuziastingai varė 
laimikį, siekdami sužadinti jam norą pašauti jį. Jis vis dar šaudė 
taikliai, o laimikį pakeldavo dūsaudamas. 

„Štai jis gyvens ir ras paguodą“,— pagalvojo jauna našlė. 

Kanauninkė vakarieniavo arba apsimetė vakarieniaujanti brolio 
miegamajame. Kapelionas, pakilęs iš lovos nueiti į koplytėlę pa- 
simelsti prie velionio kūno, pabandė sėsti už stalo, bet turėjo 
temperatūros, ir po pirmo kąsnio pasijuto blogai. Tai šiek tiek 
nuvylė daktarą. Jis buvo alkanas ir priverstas palikti karštą 
sriubą ir vesti kapelioną į jo kambarį, negalėjo susilaikyti ne- 
sušukęs: 

* — Ir būna tokių silpnų, vyriškumą praradusių žmonių! Čia 
tik du vyrai — kanauninkė ir sinjora! 

Netrukus jis sugrįžo, nusprendęs per daug nesijaudinti dėl 
vargšo kunigo negalios, ir kartu su baronu prideramai pavaka- 
rieniavo. Porpora, baisiai prislėgtas, nors ir slėpė tai, buvo nepa- 
jėgus atverti burną nei pašnekesiams, nei maistui. O Konsuela 
mąstė tik apie paskutinę vakarienę už to paties stalo, kai ji sė- 
dėjo tarp Alberto ir Andzoleto... 

Paskui kartu su mokytoju ji ėmė ruoštis išvykti. Arkliai buvo 
užsakyti ketvirtai valandai ryto. Porpora lyg ir nenorėjo gultis, 
bet pasidavė prašomas ir įkalbinėjamas savo įdukros, kuri bijojo, 
kad tik jis nesusirgtų. Kad būtų labiau įtikinama, ji pasisakė, 
jog ir pati taip pat gulsianti. 

Prieš išsiskirstydami į kambarius, jie užsuko pas grafą Kris- 
tianą. Jis ramiai miegojo, o Siupervilis, siekęs kuo greičiau pa- 
likti šią liūdną buveinę, tvirtino, kad ligonis jau nebekarščiuoja. 

— Tai tiesa, pone?— tyliai paklausė jo Konsuela, išgąsdinta 
tokio skubotumo. 

— Prisiekiu jums,— atsakė gydytojas, — šį kartą jis išgelbė- 
tas. Tačiau privalau jus įspėti, kad ilgai jis neišgyvens. Šitokio 
amžiaus žmonės nejaučia aštraus sielvarto pirmomis minutėmis, 
bet kiek vėliau ilgesys ir vienatvė pradeda žudyti. Taigi būkite 
budri; juk nerimtai atsisakėte savo teisių? | 

— Visiškai rimtai, užtikrinu jus, pone,— atsakė Konsuela.— 
Ir mane stebina, kad jūs niekaip negalite patikėti tokiu paprastu 
dalyku. 

— Leiskite man, ponia, abejoti tuo. iki jūsų šešuro mirties. 
O kol kas jūs padarėte didelę klaidą, atsisakydama brangenybių 
ir titulo. Na nieko! Tam jūs turite savas priežastis, kurios man 
nežinomos, bet manau, kad tokia rimta asmenybė, kaip jūs, ne- 
galėtų pasielgti lengvabūdiškai. Aš prisiekiau garbės žodžiu sau- 
goti šeimos paslaptį ir lauksiu, kol jūs išlaisvinsite mane nuo 
jos. Tam tikru laiku ir tam tikroje vietoje mano parodymai bus 
jums naudingi. Galite pasikliauti jais. Jūs visada rasite mane 
Baireite, jei Dievas teiksis pratęsti mano gyvenimą, ir vildamasis 
tuo, grafiene, bučiuoju jūsų rankeles. 

Siupervilis atsisveikino su kanauninke, užtikrino, kad laiduo- 
ja už ligonio gyvybę, parašė paskutinį receptą, gavo stambią pi- 
nigų sumą, pasirodžiusią jam, beje, menka, palyginus su ta, ku- 
rią jis tikėjosi išvilioti iš Konsuelos, pasitarnaudamas jos inte- 
resams, ir dešimtą valandą vakaro apleido pilį, nustebindamas 
ir sukeldamas Konsuelos pasipiktinimą savo gobšumu. 

Baronas nuėjo miegoti, jausdamasis daug geriau negu išvaka- 
rėse. Kanauninkė paliepė pastatyti jai lovą šalia Kristiano. Dvi 
kambarinės liko budėti šiame kambaryje, du tarnai — pas kape- 
lioną ir senasis Hansas — pas baroną. 

„Laimė, skurdas ir praradimai nepadidina jų sielvarto, — pa- 
galvojo Konsuela.— Bet kas bus šalia Alberto šią niūrią naktį 
po koplyčios skliautais? Aš — juk tai mano antroji ir paskutinė 
santuokinė naktis!“ 

Ji palaukė, kol pilyje viskas nutilo ir ištuštėjo, ir, kai išmu- 
šė pusiaunaktį, užsidegė mažą lemputę ir nuėjo į koplyčią. Gale 
galerijos ji susidūrė su dviem pilies tarnais. Iš pradžių jos pasi- 
rodymas labai išgąsdino juos, bet paskui prisipažino jai, kodėl 
jie čia. Jiems buvo liepta budėti visą naktį prie pono grafo 
kūno, bet baimė sutrukdė jiems, ir jie bevelijo budėti ir melstis 
prie durų. 

— Kokia baimė?— paklausė Konsuela; ją įžeidė tai, kad toks 
didžiadvasis šeimininkas jau nesužadina savo tarnams kitokio 
jausmo, išskyrus baimę. 

— Ką padarysi, sinjora,— atsakė vienas iš tarnų; jiems į gal- 
vą neatėjo, kad prieš juos grafo Alberto našlė — mūsų jaunas 
ponas turėjo nesuvokiamų pažinčių ir santykių su dvasių pasau- 
liu. Jis kalbėjosi su mirusiaisiais, rasdavo paslėptus daiktus, nie- 
kada nesilankydavo bažnyčioje, valgydavo kartu su čigonais... 
žodžiu, sunku pasakyti, kas gali atsitikti su tuo, kas praleis šią 
naktį koplyčioje. Nors užmuškite, mes nepasiliktume ten. Pa- 
žvelkite į Cinabrą! Jo neįleidžia į šventovę, ir jis ištisą dieną 
pragulėjo prie durų, nevalgydamas, nejudėdamas ir nekaukda- 
mas. Jis puikiai supranta, kad ten jo šeimininkas ir kad jis miręs. 
Štai todėl šuo nė karto ir nesiprašė pas jį. Bet kai tik išmušė vi- 
„durnaktį, čia jis ėmė blaškytis, uostinėti, krapštyti duris ir stū- 
gauti, tarsi jausdamas, kad jo šeimininkas ten ne vienas ir ne- 
guli miręs. 

— Jūs niekingi kvailiai! — su pasipiktinimu atsakė Konsuela.— 
Jeigu jūsų širdys būtų bent kiek karštesnės, nebūtų tokios silp- 
nos jūsų galvos! — Ir ji įėjo į koplyčią, didžiam bailių sargų 
nustebimui ir išgąsčiui. 

Dieną Konsuela nenorėjo užeiti pas Albertą. Ji žinojo, kad 
jis yra apsuptas katalikiškų apeigų prabangos, ir bijojo supyk- 
dyti jo sielą, tebegyvenančią jos sieloje, nors ir išoriškai daly- 
vaudama ceremonijose, kurias jis visados atmesdavo. Konsuela 
laukė šios minutės. Nusiteikusi niūriai aplinkai, kokią katalikų 
bažnyčia turėjo būti apgaubusi mirusįjį, ji priėjo prie katafialko 
ir be baimės žiūrėjo į Albertą. Ji būtų pamaniusi, kad įžeidžia 
brangius, šventus palaikus, rodydama jausmą, kuris būtų toks 
sunkus mirusiems, jeigu jie galėtų sužinoti apie jį. O kas gali 
laiduoti, kad jų siela, atsiskyrusi nuo kūno, nemato mūsų baimės 
ir neišgyveno dėl to kartaus sielvarto? Bijoti mirusių — tai bjau- 
Ii silpnybė. Tai pati kasdieniškiausia ir pati žiauriausia švent- 
vagystė. Motinos nepažįsta tokios baimės. 

Albertas gulėjo brokato ložėje, papuoštoje keturiuose kam- 
puose giminės herbais. Jo galva ilsėjosi ant juodo aksomo pa- 
galvio, apibarstyto sidabriniais blizgučiais. Iš tokio pat aksomo 
buvo sumeistruotas baldakimas. Triguba žvakių eilė apšvietė jo 
blyškų veidą, ramų, švarų, vyrišką; rodėsi, jis tarsi ramiai mie- 
ga. Paskutinį iš Rudolštadtų, jų šeimos papročiu, aprengė se- 
noviniu jo pirmtakų kostiumu. Ant galvos buvo grafo karūna, 
prie šono — špaga, prie kojų — skydas su herbu, o ant krūtinės — 
kryžius su Nukryžiuotuoju. Ilgi plaukai ir juoda barzda užbaigė 
jo panašumą į senovės riterius, kurių statulos, iškirstos ant jo 
pirmtakų kapų, ilsėjosi aplink. Grindys buvo nubertos gėlėmis ir 
aromatinės žolės lėtai degė paauksintose smilkyklėse, stovinčiose 
keturiuose jo mirties ložės kampuose... 

Tris valandas Konsuela meldėsi už savo vyrą, stebėdama jo 
didingą ramybę. Mirtis, suteikusi jo veidui tam tikro griežtumo, 
mažai pakeitė jį, ir Konsuela, gėrėdamasi jo grožiu, kartais pa- 
miršdavo, kad jis nebegyvas. Jai vaidenosi, kad ji girdi jo kvė- 

pavimą, o kai minutei pasitraukdavo, kad įmestų aromatinių žolių 
į smilkykles ir pataisytų žvakes, jai rodėsi, tarsi girdi silpną 
krebždesį ir mato lengvą užuolaidų ir drapiruočių virpėjimą. Tuoj 
pat ji grįždavo prie jo, bet, žiūrėdama į atšalusias lūpas ir su- 
stingusią krūtinę, nusikratydavo trumpalaikių vilčių. 

Kai laikrodis išmušė tris, Konsuela pakilo ir pabučiavo į lū- 
pas savo vyrą; tai buvo jos pirmas ir paskutinis meilės bučinys. 

— Sudie, Aibertai! — garsiai ištarė ji, pagauta religinės eks- 
tazės.— Tu dabar neturėdamas daugiau abejonių, skaitai mano 
širdyje. Nėra daugiau debesų tarp mūsų, ir tu žinai, kaip aš mMy- 
liu tave. Tu žinai, kad nors ir atsisveikinu su tavo šventais pa- 
laikais ir palieku juos tavo šeimos rūpesčiui, kuri rytoj, įveikusi 
savo silpnumą, ateis pažvelgti į tave, tai nereiškia, kad aš atsi- 
sakau nuo amžinos tavo atminties ir nustoju galvoti apie tavo 
meilę. Tu žinai, kad ne užmarši našlė, o ištikima žmona išeina 
iš tavo namų ir amžiams išsineša tave savo sieloje. Sudie, Al- 
bertai! Tu teisingai pasakei: „Mirtis įsiterpia tarp mūsų ir tarsi 
išskiria mus, bet tik tam, kad sujungtų amžinybėje“. Atsidavusi 
tikėjimui, kurį tu suteikei man, įsitikinusi, kad tu užsitarnavai 
savo Dievo meilę ir malonę, aš neverkiu dėl tavęs, ir niekados 
mano mintyse tu nepasirodysi man tariamu ir nuodėmingu nu- 
mirėlio pavidalu. Nėra mirties, Albertai! Tu buvai teisus, mano 
širdis tai jaučia, nes myliu tave dabar labiau negu bet kada. 

Kai Konsuela ištarė paskutiniuosius žodžius, užuolaidos už 
baldakimo staiga sujudėjo, prasivėrė, ir pasirodė išbalęs Zdenko 
veidas. Iš pradžių ji nusigando, pripratusi žiūrėti į jį kaip į savo 
mirtiną priešą. Bet Zdenko akyse švietė švelnumas, ir, ištiesda- 
mas jai virš mirties ložės savo kietą ranką, kurią ji nesvyruo- 
dama paspaudė, jis šypsodamasis tarė: 

— Vargšiuke mano! Susitaikykime prie jo miego ložės! Tu 
geras Dievo sutvėrimas, ir Albertas patenkintas tavimi. Patikėk, 
jis laimingas šią minutę; jis taip gerai miega, mūsų brangusis 
Albertas! Aš atleidau jam, tu matai. Aš vėl atėjau pas jį, kai 
tik sužinojau, kad jis miega. Dabar aš daugiau jo nepaliksiu, iš- 
sivesiu jį ryt į olą, ir ten mes vėlei kalbėsimės su juo apie Kon- 
suelą — Consuelo de mi alma! Eik pailsėk, mano dukra! Albertas 
ne vienas: Zdenkas čia, visados čia. Jam nieko nereikia. Jam 
taip gera su savo draugu. Nelaimės išvengta, blogis sunaikintas, 
mirtis nugalėta... Trigubai laiminga diena atėjo... „Įskausdintas 
tenusilenkia tau!..“ 

Konsuela nebeturėjo daugiau jėgų pakelti vaikišką nelaimingo 
pamišėlio džiaugsmą. Ji švelniai atsisveikino su juo, .ir, kai ji 
vėl atvėrė koplyčios duris, Cinabras puolė prie savo senojo drau- 
go, kurį jau anksčiau jautė ir kvietė džiaugsmingu lojimu. 

— Vargšas Cinabras, ateik čionai! Aš paslėpsiu tave po tavo 
šeimininko lova,— kalbėjo Zdenkas, glostydamas šunį taip švel- 
niai, tarsi jis būtų jo kūdikis.— Ateik, ateik, mano Cinabrel! Štai 
mes visi trys ir vėl drauge! Ir neišsiskirsime daugiau! 

Konsuela nuėjo žadinti Porporos. Po to pirštų galiukais įėjo 
į grafo Kristiano kambarį ir atsistojo tarp jo ir kanonisės lovos. 

— Tai jūs, dukra manot— paklausė senukas, dėl to nė kiek 
nenustebdamas.— Labai džiaugiuosi jus matydamas. Nežadinkit 
mano sesers,— ji, garbė Dievui, kietai įmigusi. Eikite pailsėti ir 
jūs. Aš visai ramus. Mano sūnus išgelbėtas; dabar pasitaisysiu 
ir aš. 

Konsuela pabučiavo jo žilus plaukus, jo raukšlėtas rankas ir 
pasistengė neparodyti ašarų, kurios galėjo "galbūt atverti jam 
akis. Ji nesiryžo pabučiuoti kanonisės, pagaliau pirmąsyk už- 
Imigusios po mėnesio bemiegių naktų. 

„Dievas užbrėžė ribą jų kančiai pačioje jos viršūnėje,— pa- 
galvojo Konsuela.— Ol Jeigu šie nelaimingieji galėtų ilgiau už- 
sibūti geradario nuovargio valdžioje!“ | 

Po pusvalandžio Milžinų pilies pakeliamojo tilto grotos nusi- 
leido už Porporos ir Konsuelos, kurios širdis plyšo dėl to, kad 
jai teko palikti šiuos kilmingus senukus. Ir ji netgi nepagalvojo, 
kad rūsti pilis, kur už tiekos griovių it grotuotų vartų buvo pa- 
slėpta tiek turtų ir tiek kentėjimų, tapo dabar grafienės fon Ru- 
dolštadt nuosavybe. .. 


„„Konsuelos“ pabaiga 


Pastaba. Tie mūsų skaitytojai, kurie per daug pavargo, 
sekdami begalinius nuotykius ir pavojus, grėsusius Konsuelai, 
dabar gali atsipūsti. O tie, be jokių abejonių, jų ne tiek daug, 
kurie dar nepritrūko drąsos, kitame romane sužinos apie toli- 
mesnes Konsuelos keliones ir apie tai, kas nutiko grafui Albertui 
po mirties. 


1842—1843 


Paaiškinimai 


P. 17. Šventasis Venceslavas (Vaclovas) — čekų hercogas, gyvenęs X a. 
pradžioje. Skatino krikščionybės plitimą Čekijoje; laikomas Čekijos globėju. 

P. 26. Fuksas Johanas Jozefas (1660—1741) — austrų kompozitorius ir mu- 
zikos teoretikas. Jo knyga „Žingsnis į Parnasą“ (1725) XVIII a. buvo vienas iš 
pagrindinių muzikos pedagogikos veikalų. 

P. 27. Tuojau papasakosiu jums: viską.— Žorž Sand pasakojimas apie Haid- 
no vaikystę paremtas jo biografija, išspausdinta Stendalio knygoje „Laiškai, 
parašyti Austrijos Vienoje, apie žymųjį kompozitorių Jozefą Haidną...“ (1814) 

P. 28. Švento Stepono katedra — gotikinė Vienos katedra, pastatyta XII a. 
Jaunasis Haidnas, apie kurį rašoma šiame skyriuje, į katedros berniukų chorą 
buvo priimtas 1740 m. 


Reiteris Georgas (Reiteris sūnus; 1708— 1772) — austrų kompozitorius, kūrė 
operas ir bažnytinę muziką. 

Matezonas Johanas (1681—1764) — vokiečių kompozitorius ir dirigentas, vei- 
kalų apie muzikos istoriją autorius. 

P. 29. ...dėl kažkokios prūsiškos kaselės! — Šukuosena su kasele, kurią įvedė 
į madą Frydrichas Vilhelmas I Prūsijos armijoje, XVIII a. buvo vyraujanti vy- 
riška šukuosena, o vėliau, pradėjusi eiti iš mados, tapo pajuokos Objektu. 

P. 30. Emanuelis Bachas (1714—1788) — vokiečių kompozitorius, antrasis Jo- 
hano Sebastiano Bacho sūnus. Išgarsėjo sonatomis ir koncertais fortepijonui. 

Metastazijus Pjetras (tikroji pavardė — Trapasis; 1698—1782) — garsus ita- 
lų poetas ir dramaturgas: jo tekstams rašė operas daugiau kaip šimtas kompozi- 
torių, tarp jų Hendelis, Gliukas, Haidnas ir Mocartas. 

P. 55. „Pasaulio sutvėrimas“ — Haidno oratorija, parašyta 1798 m. tekstui, ku- 
rį sukūrė Lidlis pagal Miltono poemą „Prarastas rojus“. 


P. 54. Esterhaziai — austro-vengrų magnatų šeima, kurioje Haidnas tarnavo 
nuo 1761 m. 


P. 57. Karalius Frydrichas — Frydrichas II (1712—1786), Prūsijos karalius. 
Laikėsi agresyvios užsienio politikos, buvo Europoje kilusių jo valdymo metais 
karų iniciatorius. Frydricho II reformos (įstatymas apie pakantumą religijoms, 
spaudos reglamentacija ir kt.), kurių tikslas buvo Prūsijos absoliutizmo stipri- 
nimas, jam sukūrė „apsišvietusio Monarcho reputaciją. 


P. 60. Amfitrionas — Alkmenės, Heraklio motinos, vyras. Jo vardas tapo 
bendriniu dėl Moljero komedijos, kur Amfitrionas pavaizduotas vaišingu šeimi- 
ninku. , 

P. 61. Ši princesė. ..— Žr. Žorž. Sand pastabą IX skyriuje (41 p.). 

P. 62. Serpentas — medinis pučiamasis muzikos instrumentas, kurio korpusas 
susirangiusio žalčio pavidalo. 

P. 74. Trenkas Frydrichas fon (1726—1794) — prūsų avantiūristas. Buvo Fryd- 
richo II karininku-pasiuntiniu; apkaltintas išdavyste, buvo įkalintas tvirtovėje, pa- 
bėgo, stojo tarnauti į karo tarnybą Rusijoje, pasitraukė į Austriją, po to atsirado 
Prūsijoje, buvo areštuotas ir kalėjime išbuvo dešimt metų. Gavęs laisvę, išvyko 


į Paryžių ir Londoną, kur atlikinėjo slaptus Vienos dvaro pavedimus. Per Pran- 
cūzijos revoliuciją vėl nuvyko į Prancūziją. Ten buvo apkaltintas šnipinėjimu 
ir giljotinuotas. 

P. 75. Godicas Augustas Jozefas fon (1706— 1778) — austrų grafas, menų ger- 
bėjas. 

P. 76. Tartinis Džuzepė (1692— 1770) — italų smuikininkas ir kompozitorius. 


P. 79. Vilhelmas Storasis — Prūsijos karalius Frydrichas Vilhelmas I (1688— 
1740), Frydricho II tėvas. 


P. 80. Saksonijos maršalas — Moricas Saksonietis (1696—1750), talentingas 
karvedys, nesantuokinis Saksonijos kurfiursto Augusto Stipriojo sūnus. 1720 m. 
ėmė tarnauti Prancūzijoje, per Austrijos įpėdinystės karą iškovojo daugelį puikių 
pergalių, už tai gavo Prancūzijos maršalo laipsnį. Morico Saksoniečio dukra 
Aurora de Saks buvo -Žorž Sand senelė. 

Pandurai — nereguliarūs pėstininkų būriai, formuojami Habsburgų valdomo- 
je Vengrijoje ir Chorsatijoje. 

„.naująsias sabinietes...— Pagal legendą, senovės romėnai, norėdami padi- 
dinti miesto gyventojų skaičių, pagrobė gretimos sabinų genties merginas ir 
jas vedė. | 

P. 85. Paeras Ferdinandas (1771—1839) — italų kompozitorius, kūręs operas. 

P. 86. Ramo Žanas Filipas (1683—1764) — prancūzų kompozitorius ir muzikos 
teoretikas. 


Meilės violončelė (viola d'amur) — strykinis instrumentas, pagal registrą ati- 
tinkantis altą. Jos tembras itin minkštas ir švelnus. 


P. 96. „Amžinasis žydas“ — Viduramžių padavimų personažas žydas Ahasveras, 
pasmerktas klajoti iki pasaulio pabaigos už tai, kad prie savo namų slenksčio 
neleido pailsėti Jėzui Kristui, nešusiam kryžių į bausmės vietą. 

P. 100. Holcbaueris Ignacas (1711—1783) — austrų kompozitorius, 


P. 103. Ponas kanauninkas buvo apie penkiasdešimties metų žmogus.. 
Prancūzų tyrinėtojos Terezos Mariks Spir, knygos „Žorž Sand ir muzika“ (1955) 
autorės, spėjimu, kanauninko paveiksle atsispindi Žorž Sand giminaičio abato 
Bomono ir jo dėdės Fransiuelio bruožai. 

Augustas Antrasis (1670—1733) — Lenkijos karalius ir Saksonijos kurfiurs- 
tas, pramintas „Augustu Stipriuoju“. 

Reiteris tėvas — Reiteris Georgas (1656—1738), austrų kompozitorius ir šven- 
to Stepono katedros vargonininkas ir kapelmeisteris. 


P. 105. Siksto koplyčia — popiežiaus koplyčia Romoje. Pavadinta popiežiaus 
Siksto IV vardu, prie kurio ji buvo pastatyta. 


P. 107. Vikaras — katalikų dvasininko arba vyskupo padėjėjas. 

P. 113. Beneficija — Katalikų bažnyčios tarnyba, susijusi su pajamų straips- 
niais. 

P. 114. Kapitula — čia: vyskupo katedros komisija. 

P. 118. ...galėjo' sau pritaikyti pasakėčią apie kiškį ir varles. ..— Lafonteno 
pasakėčioje bailus kiškis, susitikęs varles, įsitikina, kad pasaulyje yra gyvių, ku- 
rIiems ir jis gali įvaryti baimės. 

P. 128. Gravina Džanas Vinčensas (1664—1718) — italų mokslininkas teisinin- 
kas, rašytojas ir literatūros kritikas. Pirmasis įžvelgė Metastazijaus talentą ir, 
įsisūnijęs jaunąjį poetą, visaip padėjo jo kūrybiniam lavinimuisi. 

P. 134. Šventas Vinsentas — Vinsentas de Polis (1576—1660), prancūzų vie- 
nuolis, labdaringų draugijų ir įstaigų įkūrėjas. Rūpinosi palengvinti nuteistųjų 
dalią, padėjo našlaičiams ir seniems. 


Kaldara Antonijus (apie 1670—1736) — produktyvus kompozitorius, kūręs 
Vienoje, Romoje ir Madride. 


Predijeris Lukas Antonijus (1688—1769) — kompozitorius, kūręs operas, virš 
dvidešimties metų tarnavo rūmų kapelmeisteriu Vienoje. 

„. „naujasis Albanis...— Matyt, galvoje turimas garsus įtalų tapytojas Fran- 
českas Albanis (1578— 1660), pramintas „dailės Anakreontu", | 

„„nieko neparašė Porporai...— Kalbama apie tą laiką, kai Porpora buvo 
Vienoje. Ankstesniais metais Metastazijaus tekstams jis buvo sukūręs aštuonias 
operas. , 

P. 148. Buonončinis Džovanis Batistas (1670—1747) — kompozitorius ir vio- 
lončelistas. | 

Motetas — vokalinės daugiabalsės muzikos žanras, kur susipina keletas sa- 
varankiškų melodijų su skirtingais tekstais. 

„„„po atkaklios kovos su Hendeliu...— Rungtyniavimas tarp Buonončinio ir 
Hendelio, trukęs dešimt metų, įgavo politinio konflikto pobūdį. Buonončinį pa- 
laikė įtakingi aristokratai, susitelkę apie hercogo Malboro šeimą, o Hendelį — 
karalius ir karalienė. 

P. 149. ...sunku buvo... įsivaizduoti jį Didona arba Galatėja.— Kalbama apie 
lyrines Metastazijaus dramas ,„Apleistoji Didona“ (1724) ir „Galatėja“ (1722). 

P. 152. Tezi (Tezi Tramontini) Viktorija (1700—1775) — garsi italų dainininkė. 

P. 155. ...kankinamų tokio ,,aprobacijos troškulio“. ..— Kalbama apie asme- 
nis, trokštančius garbės, visuotinio pagyrimo. Terminas „,aprobacijos troškulys“ 
(„aprobatyvumas“) buvo populiarus tarp frenologijos šalininkų — neteisingos teo- 
rijos apie ryšį tarp kaukolės formos įr žmogaus dvasinių savybių. Antai garsus 
kritikas Teofilis Tore, ,„Frenologijos ir fiziognomikos žodyno menininkams“ autorius, 
tvirtino, kad aprobacijos troškulys būdingas asmenims, turintiems kaukolę, išsitem- 
pusią į viršų ir atgal. | 

P. 158. „Polifemas“ — Porporos opera Paolo Antonijaus Rolio siužetu, pirmą 
kartą pastatyta Londone 1735 m. 

P. 162. Fuzinų lagūnos — lagūnos šalia Fuzino miesto, šeši kilometrai nuo Ve- 
necijos. | 

P. 166. Kamuojamas tos pačios hipochondrijos, kuriai netrukus buvo skirta 
pražudyti Žaną Žaką Ruso...— Paskutiniaisiais gyvenimo metais Ruso apėmė per- 
sekiojimo manija. 

P. 171. Laisa — kelių graikų heterų vardas. . 

Prūsijos Vilhelmina — Sofija Frederika Vilhelmina, Baireito markgrafienė 
(1709—1758), vyriausioji Frydricho Vilhelmo I duktė. Jos prancūzų kalba pa- 
rašyti memuarai buvo išleisti 1810 m. 


P. 173. Kaunicas Vencelis Antonas (1711—1794) — austrų valstybės veikėjas 
ir: diplomatas. 

P. 174. Medūza — antikos mitologinė pabaisa, mergina su gyvačių plaukais; 
nuo jos žvilgsnio žmonės pavirsdavo akmenimis. 

Huronas — filosofinės Voltero apysakos „Atviraširdis“ (1767 m.) herojus. 

Ponia Holcbauer — dainininkė Rozalija Andreides. 

P. 181. — Tai, ką tau papasakosiu. ..— Kulmbacho princesės istoriją Žorž 
Sand paėmė iš Sofijos Frederikos Vilhelminos, Baireito markgrafienės, memuarų. 


P. 182. Imperatorienė Amalija — imperatoriaus Karolio VII žmona. 


P. 183. „Išvaduotoji Betulija“— Betulija — miestas, kurį buvo apsupęs asirų 
karvedys Olofernas ir kurį išgelbėjo gražioji Judita. Sužavėjusi Oloferną, Judita 
naktį nukirto jam galvą (Biblija). 

Juozapas II (1741—1790) — Austrijos imperatorius (nuo 1780 m.), vienas pa- 
grindinių „„moksliškojo absoliutizmo“ atstovų. 

P. 190. Kamža — katalikų kunigo liturginis drabužis. 


P. 193. „Atilijus Regulas“.— Operos siužeto pagrindą sudaro romėnų karve- 
džio Atilijaus Regulo (III a. p. m. e.), patekusio į kartaginiečių nelaisvę, istorija. 
Metastazijaus tekstui operas kūrė Hasė ir Jomelis. 

P. 194. .. dieviškosios Veneros vaidmenyje...— Kalbama apie operą „Hes- 
peridžių sodai“, kurios tema — Veneros ir Adonio meilė. Muziką Metastazijaus 
žodžiams sukūrė Porpora. 

P. 196. Althan Marija Ana Jozefa (1689—1755) — ispanų markizo Pinjatelio 
duktė, turėjusi didelę įtaką Vienos dvare; Metastazijaus globėja. 

P. 203. Rusijos carienė — imperatorė Jelizaveta Petrovna, valdžiusi nuo 1741 
„iki 1761 m. 

Pompadur (Žana Antuanetė Puason; 1721—1764) — markizė, Liudviko XV fa- 
voritė, turėjusi neribotą įtaką karaliui ir faktiškai valdžiusi Prancūziją. 

P. 210. Favaras Šarlis Simonas (1710—1792) — prancūzų dramaturgas, rašė 
pjeses Komiškosios operos teatrui. 

P. 220. „Antigonas“ — Operos siužeto pagrindą sudaro pasakojimas apie Ma- 
kedonijos valdovą Antigoną, perleidusį savo mylimą Egipto kunigaikštytę Bere- 
nike sūnui Demetrijui. 

„„.paties nedėkingiausio iš mokinių. ..— Galvoje turimas Porporos ir Hasės 
rungtyniavimas, apie kurį užsimenama romano LXX skyriuje. 

Ismenė — Antigono duktė, mylinti jo priešą — epyrų karalių Aleksandrą. 

P. 230. „Zenobija“— Operos siužetas remiasi Tacito pasakojimu. Armėnijos 
karaliaus Mitridato-Zenobijo duktė myli Partų princą Tiridatą, bet tėvo verčiama 
išteka už Radamisto, Iberijos caro sūnaus. Mitridato nužudymas priverčia Rada- 
mistą ir Zenobiją bėgti. Užkluptas priešų, Radamistas nuduria žmoną ir įmeta ją 
į Arakso upę. Piemenys išgelbsti Zenobiją ir atveda pas Tiridatą, bet ji lieka 
ištikima Radamistui. 

„. „jo lyra, užmesta ir užmiršta per karą...— Kalbama apie Austrijos įpėdi- 
dinystės karą. 

Antigonė — Sofoklo tragedijos „Edipas Kolone“ ir „Antigonė“ herojė. 

Klitemnestra — Eschilo tragedijos ,„Agamemnonas“ herojė (trilogijos ,„Ores- 
tėja“ I dalis), taip pat tragedijų: Sofoklo „Elektra“ ir Euripido ,,„Elektra“. 

Medėja — to paties pavadinimo Euripido tragedijos herojė. 

„.„-gailius trojiečių... chorus... Kalbama apie Euripido tragediją „,Trojie- 
tės“, kurioje pavaizduotos Trojos moterų, pavergtų graikų nugalėtojų, kančios. 

Dardanija — Trojos miestas, pavadintas trojiečių pradininko Dardano vardu. 

Eumenidės — keršto deivės, persekiojančios ir baudžiančios nusikaltėlius. Pa- 
vaizduotos Eschilo („Eumenidės“— trilogijos „Orestėja“ III dalis), Sofoklo (,„Edi- 
pas Kolone“) ir Euripido („Orestas“) tragedijose. 

P. 231. Andromachė —to paties pavadinimo Euripido tragedijos herojė. 

| Ariadnė —,,„Ariadnės laiško Tezėjui“ iš Ovidijaus rinktinės „Herojės“ . he- 
rojė ir Katulo eilėraščio „Pelėjo ir Fetidės vestuvės“ herojė. 
| Aglaja — operos „Zenobija“ herojė, piemenaitė, kuri pasirodo esanti Zeno- 
bijos sesuo. 

Zeporas — operos „Zenobija“ herojus, tariamas Radamisto draugas, įsimy- 
lėjęs Zenobiją. 

Demetrijus — operos „Antigonas“ herojus, karaliaus Antigono sūnus, mylin- 
tis Berenikę. 

P. 232. Klitandras — tradicinis herojaus meilužio vardas XVII-XVIII a. pran- 
cūzų literatūroje. 

„Vietos koloritas“ — tam tikros epochos nacionalinio ir istorinio savitumo 
atkūrimas, tam tikros tautos charakteringų buities, papročių, visos gyvenimo 
sanklodos bruožų pavaizdavimas. Sampratą „vietos koloritas“ vartoti pradėjo 
rašytojai romantikai, pasisakę prieš žmogaus vaizdavimą už laiko ir erdvės ribų 
klasicizmo atstovų kūriniuose. 

P. 234. „Impresarijus iš Kanarų salų“ — dviejų dalių intermedija, kuriai mu- 
ziką sukūrė Leonardas Leo. Pirmą kartą buvo pastatyta Venecijoje 1741 m. 

P. 239. Tenirsas Davidas Jaunesnysis (1610—1690) — garsus flamandų daili- 
ninkas. Tapė scenas iš liaudies gyvenimo, peizažus, interjerus. 

Dou Gerardas (1613—1675) — olandų dailininkas, Rembranto mokykla. Jo 
buitinėms scenoms, portretams būdinga kruopšti apdaila, subtilios detalės. 

„Indijos šaltiniai“ — pimieji žodžiai vieno Hugo eilėraščio, įėjusio į rinktinę 
„Spinduliai ir šešėliai" (1840). | 

P. 241. .. „kroatų plėšikų. ..— Kroatai — chorvatai. XVII-XVIII a. kroatais va- 
dino kariuomenę, sudarytą Habsburgų monarchijos pietinių slavų žemėse. 

Francas fon Trenkas (1711—1749) — austrų avantiūristas, Frydricho fon Tren- 
ko pusbrolis (žr. p. 321 pastabą). Per Austrijos įpėdinystės karą vadovavo pan- 
durų būriui, veikusiam Čekijoje. 1746 m. buvo apkaltintas plėšikavimu ir nuteistas 
kalėti iki gyvos galvos. 

P. 242. .. iš aukso indų, pagrobtų nuo Prūsijos karaliaus Zore.. — Mūšyje 
tarp Prūsijos kariuomenės ir jungtinės Austrijos—Saksonijos armijos prie Zoro 
kaimo (Čekija) 1745 m. rugsėjo 30 d. Franco fon Trenko, būriui pasisekė užgrobti 
Frydricho II palapinę. Trenko priešai tvirtino, kad nepasotinamas noras pasi- 
pelnyti sutrukdė jam paimti nelaisvėn patį karalių ir smogus -į užnugarį lai- 
mMėti Mūšį. 

P. 259. .. grandinės... ir badą. ..— Kalbama apie Frydricho fon Trenko me- 
tus, praleistus Magdeburgo kalėjime. 

P. 264. Pelnicas Karlas Liudvikas fon (1692—1775) — vokiečių avantiūristas, 
pabuvojęs daugelyje Europos šalių. Ilgą laiką užėmė vyriausiojo ceremonmeisterio 
pareigas Frydricho II dvare. Paliko šmaikščius memuarus. 

San Susi (pr. "sans-souci —,,nerūpestingumas")— rūmai Potsdame, pastatyti 
1745—1747 m.; mėgstama Frydricho II poilsio vieta. 

P. 269. Bernadone (Bernadonas) — populiaraus XVIII a. austrų aktoriaus Fe- 
likso fon Kurco (1717—1784), muzikinių komedijų ir farsų autoriaus pavardė. 

Teatras prie Karinto vartų — demokratinis Vienos teatras, statęs komedijas, 
baletus, komiškas ir „stebuklingas“ operas. | 

„Šlubas velnias“ — komiška opera. Žorž Sand ją klaidingai vadina baletu. Ši- 
tos jaunojo Haidno operos, pastatytos 1752 m. teatro prie Karinto vartų, libretą 
parašė Bernadonas-Kurcas pagal to paties pavadinimo Lesažo apysaką. 

P. 279. Laivynas apsupo naująją Kleopatrą...— Galvoje turimas jūros mūšis 
prie Akcijaus (31 m. p. m. e. rugsėjo 2 d.), kuriame karalienė Kleopatra vadovavo 
Egipto laivynui. 

P. 282. Eliziejaus laukai — tas pats, kas Eliziumas, palaimintųjų, anas pasaulis. 
Pirmą kartą paminėtas „Odisėjoje“ (IV giesmė, 563 eilutė). 

P. 283. ...nusiųsime vieną iš danaidžių į Stikso krantą. ..— Argoso caro Da- 
najo dukterys, savo tėvo įsakymu nužudžiusios savo vyrus, po mirties buvo 
pasmerktos amžinai pilti vandenį į statinę be dugno. 

P. 290. Jonas Nepomukas (1345—1393) — čekų šventikas, vyriausiasis Prahos 
arkivyskupo vikaras. Legenda apie jį papasakota CIII romano skyriuje. 

Jis išvogė būgną, padarytą iš Jano Žižkos odos...— Pasak legendos, Žižka 
prieš mirtį paliepė, kad iš jo odos būtų padarytas būgnas. Jis išpranašavo, kad 
to būgno garsas kels siaubą priešams ir vers juos pabėgti. Zorž Sand nesu- 
tiko su Žako Lanfano, knygos' apie husitų karus autoriaus, nuomone, laikiusio 
šį pasakojimą prasimanymu. Apybraižoje „Janas Žižka“ ji remiasi Frydricho II 
laišku Volterui, kuriame karalius rašė radęs Prahoje būgną, padarytą iš Jano 
Žižkos odos, ir atsivežęs jį į Berlyną. 


P. 294. Glacko kalinys — Frydrichas fon Trenkas (žr. pastabą 74 p.). 

Budenbrokaąs Johanas Jobstas Henrikas Vilhelmas fon (1707—1781) — Frydri- 
cho II adjutantas, nuo 1765 m. vadovavo Prūsijos karo akademijai. 

P. 295. Barberini (teisingai — Barberina) — italų šokėjos Kampanijos (1721— 
1799) vardas. Nuo 1743 m. šoko Berlyno operos teatro italų trupėje, 1749 m. slapta 
susįtuokė su vyriausiuoju Samuelio fon Kocėjaus, Frydricho II kanclerio, sūnumi. 


325: 


Karolis IV (1316—1378 — Čekijos karalius Karolis I), Šv. Romos imperijos 
imperatorius, ' Vokietijos karalius. Jam valdant, buvo pastatyta naujoji Prahos 
miesto dalis. 

P. 303. Siupervilis Danielis fon (1692—1773) — olandų gydytojas. Didelę savo 
gyvenimo dalį praleido Vokietijoje, iš pradžių Baireito markgrafienės dvare, po 
to Braunšveigo hercogo dvare. " 

